
UBUTUMWA BWAGENEWE UMUSOMYI 


Ishyirwa ahagaragara kw’ibitabo byitirirwa Ellen G. White nyamara ibyo bitabo bikaboneka 
hashize imyaka myinshi uyu mwanditsi yarapfuye, ibyo bisaba ubusobanuro. Ibyo bizahesha 
umusomyi icyizere cyo kumenya ko Ubutumwa Bwatoranyijwe ndetse n’ibindi bitabo 
by’Umwuka w’Ubuhanuzi byashyizwe ahagaragara uhereye mu 1915 ubwo umwanditsi 
yari amaze gupfa, byanditswe bihuje n’amabwiriza ajyanye n’ubushake bwa madame Ellen 
G. White. {UBl 4.1} 

Ubwo yapfaga, intumwa y’Uhoraho yasigiye itorero ubutunzi bw’igihe kirekire bugizwe 
n’amapaji asaga 100 000 y’inyandiko zigizwe n’ibitabo bye byo muri iki gihe, inyandiko 
4500 zo mu binyamakuru by’itorero, impapuro nyinshi zavugaga ku ngingo zihariye, 
udutabo duto, ibitabo binini byacapwe, inyandiko ze bwite zandikishijwe intoki, udutabo 
twa gahunda ze n’amabaruwa. {UBl 4.2} 

Ikintu madame Ellen G. White yari yitayeho cyane mu myaka mike ya nyuma yo kubaho 
kwe, cyari ukuntu inyandiko ze zari kuzakoreshwa mu bihe byari gukurikiraho ndetse no 
gukwirakwizwa k’ubutumwa bw’ubuhanuzi yari yarahawe. Ku itariki ya 9 Gashyantare mu 
1912, mu kuraga kwe n’ubuhamya bwe buheruka, yashyizeho amabwiriza ahamye yerekeye 
uburyo bwo gukomeza kwita ku nyandiko ze. Yatoranyije abagabo batanu ngo bakore igihe 
cyose nk’abanyamuryango bahoraho b’Inama y’abashinzwe umurage we bafite inshingano 
yo kwita ku nyandiko ze. {UBl 4.3} 

Uyu murimo w’ingenzi, madame White yawutoranyirije abayobozi b’ikubitiro bari bafite 
inshingano zikomeye mu buyobozi bw’itorero. Abo bagabo yashyizeho ngo bite ku 
nyandiko ze ni aba: Arthur G. Daniells, wari Perezida w’Inteko Nkuru Rusange y’itorero 
muri icyo gihe ; Francis M. Wilcox, wari umwanditsi mukuru w’ikinyamakuru cyitwaga 
Urwibutso n’Integuza; Charles H. Jones wamaze imyaka myinshi ayobora icapiro ryitwa 
Pacific Press; Clarence C. Crisler, umwe mu bari abanyamabanga be wari waroherejwe 
n’Inteko Nkuru Rusange ngo bakorane kandi waje koherezwa mu Burasirazuba bwa Kure 
akajya kuba umunyamabanga wa Diviziyo yaho nyuma y’urupfu rwa Ellen G. White. Undi 
ni William C. White, umuhungu wa Ellen G. White, wahoraga agendana na nyina kandi 
akamufasha mu kwandika inyandiko ze ndetse no mu bindi byinshi nyuma y’urupfu rwa se 
witwaga James White rwabaye mu 1881. {UBl 4.4} 

Amabwiriza madame White yahaye iyi nama yatangaga uburenganzira bwo gukomeza 
gucapa ibitabo bye, kubikwirakwiza hirya no hino mu zindi ndimi, ndetse no « gucapa 
inyandiko zikusanyirijwe hamwe zivanwe mu mpapuro nyinshi yandikishije intoki.” {UBl 
4.5} 


4 



Yari yiteze ko itorero nirikura rikagira ubukene bushya kandi rigahura n’ingorane nshya, 
hari kuzabaho gukenera gukusanyiriza hamwe inyandiko ze zitanga amabwiriza 
atandukanye aturutse mu mpapuro yandikishije intoki, mu dutabo duto ndetse no mu ngingo 
zimwe zo mu binyamakuru yanditse. {UBl 5.1} 

Kuva madame White apfuye, inzu y’ibitabo yanditse ubwe yaragutse yongerwamo ibitabo 
bikurikira byagiye biboneka mu buryo bukurikiranye nk’uko tubibona kuri uru rutonde: 
{UBl 5.2} 

- Amahameshingiro ry’uburezi bwa Gikristo 1 {UBl 5.3} 

- Inama ku buzima 2 {UBl 5.4} 

- Ibihamya ku bagabura n’Abavugabutumwa Bwiza 3 {UBl 5.5} 

- Umurimo wa Gikristo 4 {UBl 5.6} 

- Ubutumwa ku rubyiruko 5 {UBl 5.7} 

- Umurimo w’ubuvuzi 6 {UBl 5.8} 

- Inama ku mirire n’ibyokurya 7 {UBl 5.9} 

- Inama ku murimo w’Ishuri ryo ku Isabato 8 {UBl 5.10} 

- Inama ku busonga 9 {UB1 5.11} 

- Ivugabutumwa 10 {UBl 5.12} 

- Inama ku banditsi n’Abashinzwe inyandiko 11 {UBl 5.13} 

- Igitekerezo cyo Gucungurwa 12 {UBl 5.14} 

- Kwirinda 13 {UBl 5.15} 

- Umurimo wo gufasha abandi 14 {UBl 5.16} 

- Urugo rwa Kidiventisiti 15 {UBl 5.17} 

- Imibereho yanjye ya none 16 {UBl 5.18} 

- Umurimo w’Ibwiririshabutumwa ibitabo 17 {UBl 5.19} 

- Kuyobora umwana 18 {UBl 6.1} 

- Abahungu n’abakobwa b’Imana 19 {UBl 6.2} 

Icyiyongera kuri ibi bitabo ni inyongera y’inyandiko za Ellen G. White zakusanyirijwe mu 
mizingo irindwi ivuga ku Busobanuro bwa Bibiliya bw’Itorero ry’Abadiventisiti b’Umunsi 
waKarindwi. {UBl 6.3} 

Ubutumwa Bwatoranyijwe ni ubwoko bw’igitabo cyihariye gikubiyemo inyandiko. 
Kirihariye bitewe n’uko gikusanyiriza hamwe ndetse kigatuma inyandiko zivugwa mu 
binyamakuru ndetse no mu mpapuro zandikishijwe intoki zikomeza kuboneka, nyamara 
kandi kikanongeraho inyandiko zifite akamaro kenshi zo mu dutabo duto twa kera no mu 
mpapuro bitagicapwa. Bimwe mu bikubiye mu nama zitangwa muri iki gitabo harimo 
ibyerekeye guhishurirwa Ellen G. White yavuze byanditswe hagati mu mpera by’umwaka 

wa 1880, ibyo yanditse ahagana mu mpera z’ikinyejana cya 19 bivuga uko yabonaga 
“amategeko y’uburyo bubiri”, agatabo gato kari gafite umutwe uvuga ngo: “Mbese 
Abakristo bakwiriye kuba mu miryango ikorera mu ibanga?” kasohotse mu 1893, ubutumwa 
buhumuriza abababaye cyangwa abugarijwe n’urupfu, ndetse n’izindi ngingo nyinshi 
zahoraga zandikwa zisesengura inyigisho z’ingenzi zerekeye imyizerere. Zimwe muri izo 
nyandiko zagiye zizirikanwa n’itorero binyuze mu kongera kwandika ingingo zimwe 
zavuzwe na Ellen G. White mu binyamakuru byacu no mu mpapuro, ndetse hamwe na 
hamwe bikanyuzwa mu kubyandukura mu bitabo by’abandi banditsi bavugaga ku Mwuka 
w’ubuhanuzi, nyamara ibi byose ntibishobora gushyirwa mu Rutonde rw’Inyandiko za Ellen 
G. White. {UBl 6.4} 

Igitabo cya mbere n’icya kabiri by’Ubutumwa Bwatoranyijwe, bikubiyemo ingingo 
zanditswe mu mpapuro z’agatabo gato zitiriwe uwitwa “Elmshaven.” Izo mpapuro 
zitandukanye zavugaga ku ngingo nyinshi zahawe agaciro mu buryo bukomeye. Ntabwo izo 
nyandiko zakurwaga mu bitabo bike, ahubwo uko imyaka yakurikiranye byagiye bishyirwa 
hamwe mu bitabo binyuranye, nko Murimo w’Ubuvuzi, Ivugabutumwa n’Urugo rwa 
Kidiventisiti, kandi ahandi ingingo zisa n’izo zavuzwe ziboneka muri ibyo bitabo 
byanditswe mu gihe cya vuba. Ibyo bice bigifite umwanya wihariye mu gutanga inama 
n’inyigisho, byashyizwe mu gitabo cy’Ubutumwa Bwatoranyijwe. Kubw’ibyo rero, ntabwo 
bikiri ngombwa gukomeza gucapa za mpapuro zari zaritiriwe “Elmshaven.” Ishyirwa 
ahagaragara kw’igitabo cya mbere n’icya kabiri by’Ubutumwa Bwatoranyijwe, binatuma 
haboneka inyandiko ngufi zitoranyijwe zitigeze zishyirwa ahagaragara mbere nyamara 
zizakundwa cyane. {UBl 6.5} 

Ibice byinshi muri ibi bitabo byombi ntibifitanye isano. Ku itangiriro rya buri gice hari 
ijambo ry’ibanze ryerekana inkomoko n’impamvu y’ingingo zigiye kuvugwa muri icyo 
gice. Hirya no hino mu gitabo, muzajya muhasanga amagambo atanga ubusobanuro. 
Ntabwo ayo magambo yagiye ashyirwamo mu mugambi wo gusobanura inama zitangwa, 
ahubwo ni ukugira ngo usoma yite ku bintu byihariye kandi bidasanzwe bibasha kugirana 
isano n’ingingo zivugwa. {UBl 6.6} 

Iki gitabo cy’Ubutumwa Bwatoranyijwe, cyakusanyirijwe mu biro by’ahakorerwa 
ibyerekeye inyandiko za Ellen G. White biyobowe n’Inama y’Abashinzwe kurinda 
inyandiko za Ellen G. White kandi bikorwa n’abakozi b’ibyo biro. Amagambo y’ibanze 
yemezwa n’abagize iyo nama, kandi iyo andi magambo y’ubusobanuro amaze kwemerwa 
n’abashinzwe kurinda inyandiko za Ellen G. White, ashyirwaho umukono 
n’“ababikusanyije.” {UBl 7.1} 

Igitabo cy’Ubutumwa Bwatoranyijwe ubu kiboneka mu rutonde rushya rw’inyandiko za 
Ellen G. White. Isengesho n’icyifuzo bivuye ku mutima by’Abanditsi ndetse n’Inama 
y’Abashinzwe kurinda inyandiko za Ellen G. White, ni uko ibi bitabo byashyizwe 
ahagaragara mu myaka myinshi nyuma y’urupfu rwa madame White byageza ku itorero 
inyigisho zihoraho zizarifasha mu kurangiza inshingano Imana yarihaye. {UBl 7.2} 

Abashinzwe kurinda Inyandiko za Ellen G. White 

UMUGABANE WA MBERE: UMUCYO MU NZIRA YACU 


IJAMBO RY’IBANZE 

Ingingo zanditswe na Ellen G. White, zerekeye umurimo we nk’intumwa y’Uhoraho kandi 
zijyanye n’uburyo Imana imenyesha abantu ubushake bwayo, iteka zirafasha kandi 
zikanezeza. Izo ngingo ziboneka muri uyu mugabane ubanza w’Ubutumwa Bwatoranyijwe. 
{UBl 10.1} 

Nubwo ikibazo cyo guhumekerwa n’Imana cyavuzweho mu bihe binyuranye mu myaka 
mirongo irindwi Ellen G. White yamaze akora umurimo, ikintu cy’agahebuzo yanditse ni 
ijambo ry’ibanze ry’igitabo cyitwa Intambara Ikomeye) yanditswe muri Gicurasi mu 1888. 
Amagambo yavuzwe mbere y’aho yavugaga ku byo “Guhinyura Bibiliya” akandikwa mu 
1886, yo yanditswe muri iki gitabo, hari n’andi avuga ibyo “Guhumekwa kw’Ijambo 
ry’Imana,” yanditswe mu rugaryi rwo mu mwaka wa 1886, nayo avugwa muri iki gitabo. 
Ingingo ya kane y’ingenzi ivuga iby’“Amayobera ya Bibiliya, Igihamya cy’uko yahumetswe 
n’Imana” yanditswe mu 1889 kandi ishobora kuboneka mu Bihamya, umuzingo wa 5, kuva 
ku rupapuro rwa 698 kugera kurwa 711. {UBl 10.2} 

Uyu mugabane w’iki gitabo uvuga “Umucyo mu nzira yacu” ukubiyemo ubusobanuro 
bunyuranye bwerekeye umurimo wa Ellen G. White, ukabamo ibyo kongera kwandika 
inyandiko yavugaga “Kwandika no kohereza ibihamya by’Itorero” byabayeho mu 1913, 
ndetse ukabamo n’ibisubizo Ellen White yatanze ku bibazo bimwe n’ibirego bamuregaga 
birebana n’inyandiko ze za mbere. {UBl 10.3} 

ABASHINZWE KURINDA INYANDIKO ZA ELLEN G. WHITE. 

IGICE CYA 1: GUHUMEKERWA KW’ABANDITSI B’UBUHANUZI 


UGUHUMEKWA KW’IJAMBO RY’IMANA 

Iki ni igihe urebye imico n’imyitwarire by’abantu ushobora kubaza iki kibazo uti: “Ariko 
Umwana w’Umuntu naza, mbese azasanga kwizera kukiri mu isi?” Luka 18:9. {UB1 11.1} 

Umwijima mu by’Umwuka watwikiriye isi kandi umwijima w’icuraburindi ugose abantu. 
Gushidikanya n’uburiganya mu gusobanura Ibyanditswe biri mu matorero menshi. Abantu 
benshi ndetse benshi cyane barashidikanya bakibaza ku kuri kw’Ibyanditswe. Gutekereza 
kwa muntu n’ibyo umutima we wibwira bikerensa guhumekwa kw’Ijambo ry’Imana, kandi 
ibyagombaga kwakirwa nk’ukuri, bigoswe n’igicu cy’imyizerere idafite ishingiro. Nta kintu 
na kimwe cyumvikana, gisobanutse kandi gifite ishingiro. Iki ni kimwe mu bimenyetso 
bikomeye biranga iminsi ya nyuma. {UBl 11.2} 

Iki Gitabo Cyera cyatsinze ibitero bya Satani wifatanyije n’abanyabyaha ngo atume ikintu 
cyose gifite kamere mvajuru kibundikirwa n’ibicu n’umwijima. Nyamara Uhoraho yarinze 
iki Gitabo Cyera akoresheje imbaraga ye bwite y’igitangaza mu buryo kiri n’ubungubu. Iki 
gitabo ni ikarita cyangwa igitabo kiyobora cyahawe abantu kugira ngo kibereke inzira igana 
mu ijuru. {UBl 11.3} 

Nyamara igitabo cy’ibitangaza by’Imana cyarasuzuguwe cyane ku buryo hari bake cyane 
ku isi yacu bafite ubwenge mvajuru bw’Ibyanditswe, ndetse na bamwe mu bavuga ko 
bagisobanurira abandi. Hari abantu b’intiti bize amashuri, ariko aba bashumba ntibagaburira 
umukumbi w’Imana. Ntabwo bazirikana ko isumbwe ry’Ibyanditswe rizakomeza guhishura 
ubutunzi bwabyo buhishwe nk’uko imarigarita y’igiciro ivumburwa kubwo gucukura 
k’uyishaka. {UBl 11.4} 

Hariho abantu baharanira kuba abantu badasanzwe, bazi ubwenge barutisha ibyanditswe; 
kubw’iyo mpamvu ubwenge bwabo ni ubupfapfa. Babanza kuvumbura ibintu bitangaje ari 
byo bitekerezo bigaragaza ko bari inyuma cyane mu gusobanukirwa ubushake mvajuru 
ndetse n’imigambi y’Imana. Mu gushaka kugaragaza cyangwa gusobanura ubwiru 
bwahishwe umuntu upfa kuva kera, baba bameze nk’umuntu wivuruguta mu isayo 
adashobora kwivanamo nyamara akabwira abandi uko bava nyanja y’isayo bo ubwabo 
baguyemo. Iki ni ikigereranyo gikwiriye cyerekana abantu biha ububasha bwo gukosora 
amakosa ya Bibiliya. Nta muntu n’umwe ushobora kunoza Bibiliya abinyujije mu 
kwerekana icyo Uhoraho yashakaga kuvuga cyangwa icyo yagombaga kuba yaravuze. 
{UBl 11.5} 

Abantu bamwe baratwitegereza cyane maze bakavuga bati: “Mbese ntimutekereza ko 
hashobora kuba harabayeho amakosa amwe ku mwanditsi cyangwa ku basobanuzi?” Ibi 
byose bishobora kubaho kandi n’ubwenge buke ku buryo bwashidikanya ndetse bugasitara 
kuri ibi bishobora kubaho, buzaba bwiteguye rwose gusitara ku bwiru bw’ijambo 
ryahumetswe bitewe n’uko ubwenge bwabo bufite intege nke budashobora kwahuranya ngo 
busobanukirwe imigambi y’Imana. Ni byo koko, mu buryo bworoheje bashobora gusitara 
ku ngingo zigaragara umuntu usanzwe yoroheje yemera, kandi agasobanukirwa iby’Ijuru 
ndetse banasitara ku byo Imana ivuga byumvikana kandi byiza, byuzuye umusokoro 
n’ibinure. Ntabwo amakosa yose azateza ingorane cyangwa ngo atere gusitara ku muntu 
utazihimbira ibigoranye abishakisha abikura mu kuri kugaragara kwahishuwe. {UBl 12.1} 

Umuntu upfa Imana yamuhaye inshingano yo gutegura Ijambo ryayo ryahumetswe n’ijuru. 
Iri jambo, ryashyizwe mu bitabo, Isezerano rya Kera n’Irishya. Ni igitabo kiyobora 
abaturage b’isi yagomye, cyarazwe abantu kugira ngo mu kugisoma no mu kumvira 
amabwiriza yacyo, he kuzabaho umuntu n’umwe uyoba inzira igana mu ijuru. {UBl 12.2} 

Abo bantu batekereza uko bakumvikanisha ibyo bibwira ko bikomeye mu Byanditswe, mu 
buryo bakoresha igipimo cyabo gifite iherezo bagenzura ibyahumetswe n’ibitarahumetswe, 
byaba byiza bipfutse mu maso nk’uko Eliya yabigenje ubwo ijwi rito ryoroheje ryavuganaga 
na we; kuko baba bari imbere y’Imana n’abamarayika bera bamaze imyaka myinshi bageza 
umucyo n’ubumenyi ku bantu, bababwira ibyo bakwiriye gukora n’ibyo batakora, 
bakabahishurira ibintu bitangaje babarangira inzira banyuramo bakoresheje amarenga, 
ibimenyetso n’imfashanyigisho. {UBl 12.3} 

Imana kandi, mu gihe yerekanaga ingorane ziziyungikanya mu minsi iheruka, ntabwo yigeze 
iha umuntu upfa uwo uri we wese ubushobozi bwo gusobanura ubwiru buhishwe cyangwa 
ngo ibe yarahumekeye umuntu cyangwa itsinda ry’abantu runaka ngo ibahe ubushobozi bwo 
guca urubanza ngo ahamye ibyahumetswe n’Imana cyangwa ibitarahumetswe. Igihe abantu, 
mu myumvire yabo ifite aho igarukira, babonye ko ari ngombwa gusuzuma ibyanditswe ngo 
bagaragaze ibyahumetswe n’ibitarahumetswe, baba bagiye imbere ya Yesu kugira ngo 
bamwereke inzira bita nziza iruta iyo yatuyoboyemo. {UB1 12.4} 

Mfata Bibiliya nk’uko iri, nk’ijambo ryahumetswe n’Imana. Nemera ibyo ivuga muri yo 
byose. Hari abantu bahaguruka batekereza ko bafite icyo banenga mu Ijambo ry’Imana. 
Bayigira ubusa imbere y’abandi nk’ikimenyetso cy’uko bafite ubwenge burenze. Benshi 
muri abo bantu ni abanyabwenge, intiti, intyoza kandi bafite impano. Umurimo bakora mu 
mibereho yabo yose ni uwo guhungabanya intekerezo z’abantu ku byerekeranye no 
guhumekwa kw’Ibyanditswe. Bakururira abandi benshi kubona ibintu nk’uko nabo 
babibona. Kandi uwo murimo bakora uva ku muntu umwe ujya ku wundi nk’uko Satani 

yateguye uko bikwiriye kuba, kugeza ubwo tubonye ubusobanuro bwuzuye bw’amagambo 
Kristo yavuze agira ati: “Ariko Umwana w’Umuntu naza, mbese azasanga kwizera kukiri 
mu isi?” (Luka 18:8). {UBl 12.5} 

Bavandimwe, nimucyo he kugira igitekerezo cyangwa ukuboko kwishora mu kunenga 
Bibiliya. Uwo ni umurimo Satani anezezwa no kubona umuntu uwo ari we wese muri mwe 
akora, nyamara ntabwo ari umurimo Uwiteka yabashinze gukora. {UBl 13.1} 

Abantu bakwiriye kureka Imana ikita ku Gitabo cyayo bwite, ari cyo gikubiyemo ibitangaza 
byayo bihoraho, nk’uko yabikoze mu myaka myinshi. Abantu batangira kwibaza ku bice 
bimwe byo mu byahishuwe maze bagatoranya udukosa turi mu magambo agaragara ko 
adahuje neza ahantu hamwe na hamwe. Batangirira mu Intangiriro maze bakareka ibyo 
batekereza ko biteje ikibazo bityo intekerezo zabo zigakomeza, kuko Satani azabayobora 
aho ari ho hose babasha kwerekeza mu kunenga kwabo, bityo bakabona icyo 
bashidikanyaho mu Byanditswe byose. Ubushobozi bwabo bwo kunenga butyazwa no 
gukomeza kubukoresha, kandi ntibashobora kugira icyo bageraho ngo batuze bumve ari 
ukuri. Ugerageza kungurana nabo ibitekerezo, nyamara bikaba guta igihe cyawe. 
Bazakoresha imbaraga zabo mu gukerensa ndetse na Bibiliya. Bagera n’igihe bahinduka 
abakobanyi, kandi nubashyira mu mucyo uyikoresheje bazatangara. {UBl 13.2} 

Bavandimwe, mushikame kuri Bibiliya yanyu nk’uko isomwa kandi muhagarike guhinyura 
kwanyu ku bijyanye n’ukuri kwayo, bityo mwumvire Ijambo ry’Imana bizatuma nta 
n’umwe muri mwe uzimira. Ubwenge bw’abantu bwagiye bukoreshwa mu myaka myinshi 
mu kugenzura Ijambo ry’Imana bakoresheje intekerezo zabo n’imyumvire yabo bifite aho 
bigarukira. Uwiteka, we Soko y’amateka atangaje ahoraho aramutse akuyeho umwenda 
ukingiriza maze agahishurira ubwenge bwe n’ikuzo rye imbere yabo, bahinduka ubusa maze 
bagataka nk’uko Yesaya yatatse ati: “kuko ndi umunyaminwa yanduye, kandi ntuye hagati 
y’ubwoko bufite iminwa yanduye.” Yesaya 6:5 {UBl 13.3} 

Kwiyoroshya n’amagambo yumvikana bisobanukira umuntu utazi gusoma no kwandika, 
umunyacyaro n’umwana kimwe n’umuntu mukuru cyangwa intiti mu bwenge. Niba umuntu 
afite impano zagutse z’imbaraga z’ubwenge, mu byanditswe bivuga ibitangaza by’Imana 
azasangamo ubutunzi bw’ukuri, bwiza kandi bw’agaciro, ashobora kugira ubwe 
akabutunga. Azabona n’ingorane, amabanga ndetse n’ibitangaza bizatuma anyurwa cyane 
no gukomeza kwiga igihe kirekire akiriho, kandi azabona ko hakiriho ibimurenze 
bitarondorwa. {UBl 13.4} 

Abantu biyoroheje bafite ubushobozi bugira aho bugarukira n’amahirwe yo guhora biga 
Ibyanditswe, babisangamo ihumure, kuyoborwa, inama ndetse n’umugambi w’agakiza 

bigaragara nk’imirasire y’izuba. Nta muntu n’umwe ushobora kuzimira ashakisha ubwenge 
keretse gusa yihitiyemo kuba impumyi. {UBl 13.5} 

Dushimire Imana yuko Bibiliya yateguriwe umukene kimwe n’umuntu w’intiti. Ibereye 
ibihe byose ndetse n’inzego zose z’abantu. 20 {UBl 13.6} 

GUHINYURA BIBILIYA 

Intekerezo za kimuntu zirahindagurika. Intekerezo z’abantu bize mu buryo butandukanye, 
bafite n’intekerezo zitandukanye bakira amagambo amwe mu buryo butandukanye. Ikindi 
kandi, bikomerera umuntu umwe guha undi batandukanyije inyifato, uburere, n’imico mu 
mitekerereze, gukoresha imvugo akamuha igitekerezo cye nk’uko cyumvikana kandi 
cyihariye mu bwenge bwe. Ariko ku bantu bavugisha ukuri, abantu bafite intekerezo 
zitunganye, ashobora kwiyoroshya no kwerura ku buryo yumvikanisha ibyo avuga 
kubw’imigambi afite y’ibintu bifatika. Niba uwo bavugana atari umunyakuri, kandi 
ntashake kureba no gusobanukirwa ukuri, azahindura amagambo yakoreshaga n’imvugo ye 
muri byose kugira ngo agere ku migambi ye bwite. Azumva nabi ibyo yashakaga kuvuga, 
asesere mu mitekerereze ye, ayo magambo ayateshure ku busobanuro bwayo nyakuri, maze 
amaherezo yishore mu kutizera, avuge yuko ibyo yiyumvamo byose ari ibinyoma. {UBl 
14.1} 

Uko ni ko inyandiko zanjye zifatwa n’abifuza kutazisobanukirwa neza no kuzigoreka. Ukuri 
kw’Imana baguhindura ibinyoma. Abashidikanya b‘abapagani bafata Bibiliya mu buryo 
nk’ubwo bafatamo inyandiko zo mu byo nanditse ndetse n’ibitabo byanjye. Bayisoma 
bakurikije irari ryabo kugira ngo bayigoreke, bayikoreshe mu buryo bufuditse no kugira ngo 
bateshure nkana amagambo mu busobanuro bwayo nyakuri. Bavuga ko Bibiliya ishobora 
kwerekana ko ikintu icyo ari cyo cyose ari ukuri kandi ko itsinda ryose rigaragaza ko 
inyigisho zaryo ari ukuri ndetse ko inyigisho zihabanye cyane zemezwa ko ari ukuri bivuye 
muri Bibiliya. {UBl 14.2} 

Abanditsi ba Bibiliya banditse ibitekerezo byabo mu mvugo ya kimuntu. Bibiliya yanditswe 
n’abantu. Abo bantu bari bahumekewe na Mwuka Muziranenge. Bitewe n’ibidatunganye 
mu myumvire ya kimuntu ku byerekeye imvugo cyangwa kugorama kw’intekerezo 
z’umuntu n’ubuhanga mu guhunga ukuri, abantu benshi basoma kandi bagasobanukirwa 
Bibiliya mu buryo bwo kwishimisha. Ibyo ntibiterwa n’uko ingorane iri muri Bibiliya. 
Abanyapolitiki bahanganye bajya impaka ku ngingo z’amategeko zivuye mu gitabo 
cy’amategeko kandi bagafata ibitekerezo binyuranye mu mikoreshereze y’ayo mategeko. 
{UBl 14.3} 

Ntabwo Ibyanditswe byahawe abantu mu buryo bumeze nk’umurunga muremure ugizwe 
n’amagambo adashobora gutandukana, ahubwo byatanzwe agace ku kandi mu bisekuru 
byagiye bikurikirana uko Imana mu kugira neza kwayo yabonaga ko ari igihe gikwiriye ngo 
ikangure umuntu mu bihe bitandukanye ndetse n’ahantu hatandukanye. Abantu bandikaga 
bagenderewe na Mwuka Muziranenge. “Ubwa mbere habanza kuba utwatsi maze hanyuma 
zikaba imigengararo, hagaheruka amahundo afite imbuto.” (Mariko 4:28). Uku ni ko ibyo 
Bibiliya ivuga bimeze kuri twe. {UBl 14.4} 

Ntabwo iteka ryose hariho gahunda itunganye cyangwa ubumwe bugaragara mu 
Byanditswe. Ntabwo ibitangaza bya Kristo byanditswe kuri guhunda nk’uko 
byakurikiranye, ahubwo byatanzwe bitewe n’uko ibintu byagiye biba byatumaga habaho iri 
hishura mvajuru ry’imbaraga ya Kristo. Ukuri kwa Bibiliya kugereranywa n’imarigarita 
zihishwe. Zigomba gushakishwa, zigacukurwa n’umunyamwete wihangana. Abantu bafata 
Ibyanditswe mu buryo bw’amajyejuru, bagatwara ubumenyi bw’amajyejuru nyamara 
batekereza ko bwimbitse, bazavuga ko Bibiliya yivuguruza kandi bashidikanye ubutware 
Ibyanditswe bifite. Ariko abafite imitima ihuje n’ukuri n’inshingano bafite bazasoma 
Ibyanditswe bafite umutima witeguye kwakira iby’ijuru. Umuntu wamurikiwe abona 
ubumwe bw’iby’umwuka, akabona urudodo runini rwa zahabu rwahuranyije mu 
Byanditswe byose, ariko bisaba kwihangana, gutekereza no gusenga kugira ngo urwo 
rudodo rwa zahabu rw’igiciro rugaragare. Kuganira cyane kuri Bibiliya byatumye habaho 
gushakashaka no guhishura imarigarita z’ukuri z’igiciro cyinshi. Amarira menshi yararizwe, 
amasengesho menshi nayo arasengwa kugira ngo Uwiteka abashishe abantu gusobanukirwa 
Ijambo rye. {UBl 15.1} 

Ntabwo twahawe Bibiliya mu mvugo ikomeye irenze iya kimuntu. Mu rwego rwo kugira 
ngo agere aho umuntu ari, Yesu yambaye ubumuntu. Bibiliya nayo igomba gutangwa mu 
mvugo y’abantu. Ikintu cyose cya kimuntu ntigitunganye. Ubusobanuro butandukanye 
bukoreshwa mu gusobanura ijambo rimwe; nta jambo rimwe ryihariye rikoreshwa mu 
gusobanura igitekerezo cyihariye. Bibiliya yatanzwe kugira ngo yigwe. {UBl 15.2} 

Intekerezo z’abantu ziratandukanye. Ntabwo abantu bose basobanukirwa imvugo n’ingingo 
zitandukanye kimwe. Bamwe basobanukirwa ibivugwa mu Byanditswe kugira ngo bihuze 
n’intekerezo zabo n’ibyabo byihariye. Ibintu binyuze abantu, ibyo bishyizemo n’ibyo 
bararikiye bifite uruhare runini mu kwijimisha intekerezo no kuzitera kujijwa ndetse n’igihe 
basoma amagambo y’Ibyanditswe Byera. {UBl 15.3} 

Igihe abigishwa berekezaga Emawusi bari bakeneye gukurwa mu rujijo ku byerekeye 
uburyo basobanuraga Ibyanditswe. Yesu yajyanye na bo yiyoberanyije maze aganira nabo 
nk’undi muntu. Yatangiriye kuri Mose n’abahanuzi, abigisha ibintu byose bimwerekeyeho, 

ababwira ko imibereho ye, umurimo we, imibabaro ye ndetse n’urupfu rwe byabaye nk’uko 
Ijambo ry’Imana ryari ryarabihanuye. Mbega uburyo yabakebuye vuba vuba kandi 
akerekana ubumwe ndetse n’ukuri mvajuru biranga Ibyanditswe! Mbega uburyo muri icyo 
gihe abantu bari bakeneye ko imyumvire yabo ifunguka! {UBl 15.4} 

Bibiliya yanditswe n’abantu bahumekewe, nyamara uko yanditswe ntabwo ari bwo buryo 
bw’Imana bwo gutekereza ndetse n’imvugo yayo. Imitekerereze n’imvugo ni ibya kimuntu. 
Imana nk’umwanditsi, ntabwo ihagaririwe. Kenshi abantu bazavuga ngo: imvugo nk’iyi 
ntabwo ari iy’Imana. Ariko ntabwo Imana yishyize mu magambo, mu nyurabwenge, mu 
mvugo inonosoye byagerageje gukoreshwa muri Bibiliya. Abanditsi ba Bibiliya bari 
abanditsi b’ibyo Imana yavuze, ntabwo bari ikaramu yayo. Itegereze uburyo bari abanditsi 
banyuranye. {UBl 15.5} 

Ntabwo amagambo ya Bibiliya ari yo yahumetswe, ahubwo abantu ni bo bahumekewe. 
Guhumekerwa ntikugira icyo gukora ku magambo y’umuntu cyangwa ku mvugo ye ahubwo 
gukora ku muntu ubwe wuzuzwa ibitekerezo kubw’imbaraga ya Mwuka Muziranenge. 
Nyamara amagambo yo arangwa n’imitere y’imitekerereze by’umuntu wahumekewe. Uko 
ni ko ubwenge mvajuru bukwirakwizwa. Ubwenge bw’Imana n’ubushake bwayo byivanga 
n’intekerezo n’ubushake bya muntu; uko ni ko ibyo umuntu avuga ari ijambo ry’Imana. 21 
{UBl 16.1} 

UBUMWE MU MAHARAKWINSHI 

Ku giti haba ibintu bitandukanye, si kenshi haboneka amababi abiri ameze kimwe. Nyamara 
ibyo bice n’ubwo bitandukanye bituma igiti kiba gitunganye cyose. {UBl 16.2} 

Muri Bibiliya yacu, dushobora kwibaza impamvu mu Butumwa Bwiza hakenewe Matayo, 
Mariko, Luka na Yohana, twakwibaza kandi impamvu hariho Ibyakozwe n’Intumwa ndetse 
n’abanditsi batandukanye b’Inzandiko, byose bigenda bigaruka ku kintu kimwe. {UBl 
16.3} 

Uhoraho yatanze ijambo rye mu buryo yashatse ko rigera ku bantu. Yaricishije mu banditsi 
banyuranye, buri wese afite imiterere ye yihariye, nubwo basesenguraga amateka amwe. 
Ubuhamya bwabo bwashyizwe hamwe mu Gitabo kimwe, kandi bumeze nk’ubuhamya 
butangwa mu nama ihuje abantu. Ntabwo bagaragaza ibintu mu mvugo imwe. Buri wese 
afite imibereho ye bwite bityo uku gutandukana kukagura kandi kukimbika ubumenyi bujya 
ahagaragara kugira ngo bukemure ubukene bw’abantu batandukanye. Ibitekerezo 
byatanzwe ntibisa ku buryo ari mahwi nk’aho byaba byarashyizwe mu iforomo y’icyuma 
ku buryo byatuma byumvikana kimwe. Bimeze bityo habaho gutakaza ubwiza bwabyo 
bwihariye... {UBl 16.4} 

Umuremyi w’ibitekerezo byose ashobora gutera abantu batandukanye kuvuga igitekerezo 
kimwe, nyamara buri wese akakivuga mu buryo bwihariye, ariko ntihabeho kuvuguruzanya. 
Kuba iryo tandukaniro ririho ntibikwiriye kudukura umutima cyangwa kutujijisha. Ni 
inshuro nke cyane abantu babiri bazabona kandi bakavuga ukuri mu buryo bumwe. Buri 
wese yibanda ku bintu byihariye ibyo imibereho ye n’uburere yagize byamuteye gukunda 
kuruta ibindi. Imirasire y’izuba irasira ku bintu bitandukanye ituma bigira amabara 
anyuranye. {UBl 16.5} 

Binyuze mu guhumekerwamo na Mwuka We, Uhoraho yahaye Intumwa ze ukuri 
kwagombaga kuvugwa hakurikijwe uko Mwuka Muziranenge ateje imbere intekerezo z’izo 
ntumwa. Nyamara ntabwo umuntu yabaga nk’udafite umudendezo, ngo bibe nk’aho hari 
akazitiro afungiranwemo. 22 {UBl 17.1} 

UWITEKA AKORESHA IMVUGO IKOCAMYE 

Uwiteka avugana n’abantu mu mvugo ikocamye kugira ngo abafite imyumvire yangiritse, 
abaswa, abantu bafite imyumvire yerekeye ku by’isi, babashe gusobanukirwa amagambo 
ye. Uko ni ko ukwiyoroshya kw’Imana kugaragara. Isanga abantu bacumuye aho bari. 
Bibiliya, nk’uko ubwayo itunganye mu buryo yoroheje, ntabwo ari mahwi n’ibitekerezo 
bikomeye by’Imana kubera ko imitekerereze y’Ihoraho idashobora gukwira mu buryo 
butunganye mu bwenge bw’umuntu upfa. Aho kuba Bibiliya ikoresha imvugo ikabya 
nk’uko abantu benshi babitekereza, imvugo zikomeye zoroha mbere yuko igitekerezo 
kivugwa, nubwo uwandika yahisemo imvugo yumvikana cyane yifashishije kugira ngo 
atange ubutumwa bw’ukuri k’ubwenge busumbyeho. Abanyabyaha bashobora gusa 
kwihanganira kureba igucucu cyo kurabagirana kw’ikuzo ry’ijuru. 23 {UBl 17.2} 

NTA MUNTU UKWIYE GUCIRA URUBANZA IJAMBO RY’IMANA. 

Mu rusengero rwa [Battle Creek] no muri Koleji, ingingo yerekeye guhumekerwa 
yarigishijwe maze abantu bapfa bavuga ko ibintu bimwe byo mu Byanditswe byahumetswe 
ndetse hari n’ibindi bitahumetswe. Byagaragajwe ko Uwiteka atari we wazanye igitekerezo 
cyo kwandika ingingo zivuga ku guhumekerwa zanditswe mu kinyamakuru cyitwaga 
“Urwibutso”, 24 kandi nta nubwo yemeye uko izo ngingo zashyigikiwe imbere 
y’urubyiruko rwacu muri Koleji. Igihe abantu bagerageje kunenga Ijambo ry’Imana, baba 
bakinira ahantu h’umwihariko ndetse hazira inenge kandi ibyari kuba byiza ari uko bari 
bakwiriye gutinya, bagahinda umushyitsi ndetse bagahisha ubwenge bwabo nk’uhisha 
ubupfapfa. Nta muntu Imana ishyiraho wo gucira urubanza Ijambo ryayo, ngo ahitemo 
ibintu bimwe maze avuge ko byahumetswe kandi ngo ateshe ibindi agaciro avuga ko 

bitahumetswe. Ibihamya nabyo byafashwe muri ubu buryo nyamara ntabwo Imana iri muri 
ibyo bikorwa. 25 {UBl 17.3} 

IGICE CYA 2: ELLEN G. WHITE N’INYANDIKO ZE 


IBARUWA YANDIKIWE DR. PAULSON, 

St Helena, Califomia 
Kuwa 14 Kamena 1906 

Muvandimwe nkunda, 

Ibaruwa yawe yangezeho ubwo nari mu majyepfo ya California. Mu byumweru byinshi 
kwita ku bibazo bijyanye n’iterambere ry’umurimo w’ivuriro ryacu ahongaho, ndetse no 
kwandika ibitekerezo nahawe byerekeranye n’umutingito w’isi n’ibyo wigisha, byantwaye 
igihe n’imbaraga. {UBl 18.1} 

Ariko noneho ubu ngomba gusubiza amabamwa wowe wanyoherereje ndetse n’abandi. Mu 
ibamwa wanditse uvuga iby’inyigisho za mbere na mbere zatumye ugira kwizera ibihamya 
umaramaje kandi uravuga uti: “Nageze aho mfata umwanzuro kandi nizera nkomeje ko 
ijambo ryose wigeze uvugira mu ruhame cyangwa wiherereye, kandi ibaruwa yose wagiye 
wandika bitewe n’impamvu iyo ari yo yose, ko ibyo byose byahumetswe nk’uko biri ku 
Mategeko Cumi.” {UBl 18.2} 

Muvandimwe wanjye, wize inyandiko zanjye witonze kandi ntiwigeze ubona ko nigeze 
mvuga ntyo. Nta n’ubwo uzigera ubona ko abafashe iya mbere mu kwamamaza ubutumwa 
bwacu bigeze bavuga batyo. {UBl 18.3} 

Mu ijambo ry’ibanze nanditse mu gitabo cyitwa “Intambara ikomeye” nta gushidikanya 
wasomye ibyo navuze byerekeye Amategeko Cumi na Bibiliya, kandi ibyo byagombye kuba 
byaragufashije bikakugeza ku gusobanukirwa neza ingingo ivugwa ahangaha. Dore ibyo 
navuze: {UBl 18.4} 

“Bibiliya yerekana ko yakomotse ku Mana; nyamara yanditswe n’ibiganza by’abantu; kandi 
mu ngeri zinyuranye z’imyandikire y’ibitabo bitandukanye biyigize, yerekana imico 
yarangaga abanditsi bayo benshi. Ukuri kose kwahishuriwe umuntu « kwahumetswe 
n’Imana » (2 Timoteyo 3:16), ariko kwasobanuwe mu magambo y’abantu. Uhoraho 
yamurikiye ibitekerezo n’imitima by’abagaragu be akoresheje Mwuka Muziranenge. 
Yabahaye kurota inzozi no kugira amayerekwa, yabahishuriye ukuri mu bimenyetso 
n’amashusho; nuko abo bahishuriwe uko kuri bakagaragaza igitekerezo gikubiye mu byo 
bahishuriwe bakoresheje imvugo ya kimuntu. {UBl 18.5} 

Amategeko cumi yavuzwe n’Imana ubwayo, kandi yanditswe n’ikiganza cyayo bwite. Ni 
ay’Imana ntabwo yashyizweho n’umuntu. Nyamara Bibiliya, yanditswemo ukuri 
kwatanzwe n’Imana ariko kugasobanuzwa imvugo y’abantu, yerekana ubumwe ubumana 

bufitanye n’ubumuntu. Ubwo bumwe bwagaragaye mu mibereho ya Kristo wari Umwana 
w’Imana akaba n’Umwana w’umuntu. Kubw’ibyo rero, nk’uko byari bimeze kuri Kristo ni 
na ko biri kuri Bibiliya ko «Jambo uwo yabaye umuntu abana natwe » 26 {UBl 18.6} 

Ibitabo bya Bibiliya, byanditswe mu bihe bitandukanye, byanditswe n’abantu bari 
batandukaniye cyane mu nzego barimo no mu mirimo bakoraga, bafite ubushobozi mu 
by’ubuhanga no mu by’umwuka butandukanye; bigaragaza itandukaniro rikomeye mu 
buryo bw’imyandikirwe yabyo ndetse n’urunyuranyurane rw’imiterere 
y’insanganyamatsiko zibikubiyemo. Abanditsi batandukanye bakoresheje imvugo 
zitandukanye; akenshi ukuri kumwe kwahuriweho n’abanditsi benshi, umwe akagusobanura 
neza kuruta uko undi yagusobanuye. Nuko rero uko abo banditsi benshi bagiye basobanura 
ingingo imwe mu buryo butandukanye, umusomyi utitonze ngo ashishoze cyangwa 
umusomyi ufite imyumvire mibi asanganywe ashobora kubona ko izo nyandiko 
zivuguruzanya, mu gihe umwigishwa wumvira kandi ushyira mu gaciro amenya aho ifatizo 
ryo kuzuzanya kwazo riri. {UBl 19.1} 

Nk’uko ukuri kwanyujijwe mu banditsi banyuranye, ni na ko kwerekanywe mu ngeri 
zitandukanye zikugize. Umwanditsi umwe yumvaga ashishikajwe cyane n’uruhande rumwe 
rw’ingingo iyi n’iyi, agasobanukirwa n’ibijyanye n’urwo ruhande bihuye n’ibyo yanyuzemo 
mu mibereho ye cyangwa n’ubushobozi bwe bwo gusobanukirwa ndetse n’ubwo kugira ibyo 
akunda. Undi yavugaga urundi ruhande; nuko buri wese ayobowe na Mwuka Muziranenge 
yanditse icyo abona kimukora ku mutima cyane- buri wese yavuze ukuri mu buryo 
butandukanye n’ubwa mugenzi we ariko bose bagahuza mu buryo bwuzuye. Nuko rero uko 
kuri kwerekanywe muri ubwo buryo guhuriza hamwe kukaba ukuri gushyitse, kuberanye no 
gukemura ibyo abantu bifuza mu bihe ibyo ari byo byose no mu byo banyuramo byose mu 
mibereho yabo. {UBl 19.2} 

Imana yashimishijwe no kumenyesha abatuye isi ukuri kwayo ikoresheje abantu, kandi 
ibinyujije muri Mwuka wayo Muziranenge, yo ubwayo ibashoboza gukora uwo murimo. 
Yayoboye ibitekerezo byabo mu gutoranya ibyo bagomba kuvuga no kwandika. Ubwo 
butunzi bwanyujijwe mu bantu batuye ku isi, ariko bwari buturutse mu ijuru. Nubwo ubwo 
buhamya bwanyujijwe mu mvugo ya kimuntu idatunganye, ni ubw’Imana. Bityo umwana 
w’Imana uyumvira kandi uyizera abubonamo ikuzo ry’ubushobozi bw’Imana bwuzuye 
ubuntun’ukuri.” {UBl 19.3} 

Ibihamya bihurije hamwe kandi biruzuye 

Mu bwuzuzanye buhuje rwose n’ibi harimo ibyo navuze biboneka mu ngingo ivuga ngo: 
“Ibihamya Byasuzuguwe”, yanditswe kuwa 20 Kamena mu 1882, kandi isohoka mu 

Bihamya by’Itorero. 27 Ndagusuburiraramo interuro nyinshi zivuye muri iyi ngingo kugira 
ngo uzizirikane: {UBl 20.1} 

“Abantu benshi baradamaraye banyuzwe n’igihe kirekire bamaze bamamaza ukuri. Ubu 
bumva yuko bakwiriye ingororano kubera ibigeragezo banyuzemo ndetse no kumvira bagize 
mu gihe cyashize. Nyamara aka kamenyero gahamye mu byerekeye Imana by’igihe cyahise, 
gatuma imbere yayo barushaho guhamwa n’icyaha cyo kutarinda ubunyangamugayo bwabo 
no kutajya mbere berekeza ku butungane. Ntabwo ubutungane bwo mu bihe byashize 
buzigera na rimwe buba inyishyu y’ibyirengagizwa gukorwa muri iki gihe. Kuba umuntu 
yarabaye umunyakuri ejo hashize, ntabwo bizahanagura kuba umunyabinyoma kwe kwa 
none. {UBl 20.2} 

“Abantu benshi batanze urwitwazo rwo gusuzugura ibihamya bavuga bati: ‘Mushiki wacu 
Ellen White ashyigikiwe n’umugabo we; ibihamya bihabwa umurongo n’intekerezo ndetse 
n’imyumvire by’umugabo we.” Abandi bahoraga bashaka kunyungukiraho ibyo 
bashoboraga kubakiraho kugira ngo bashyigikire inzira barimo cyangwa bemerwe. Ubwo ni 
bwo nafashe icyemezo cyo kutongera kwandika kugeza igihe imbaraga y’Imana ihindura 
igaragariye mu itorero. Ariko Uwiteka yakoreye umutwaro ubugingo bwanjye. Namukoreye 
nimazeyo. Ijuru ryonyine ni ryo rizahamya uburyo njye n’umugabo wanjye ibyo 
byatumvunye. Mbese ntabwo nsobanukiwe uko itorero rimeze mu gihe mu myaka myinshi 
Uwiteka yagiye anyereka ibyaryo? Imiburo myinshi yagiye itangwa ikanasubirwamo, 
nyamara nta mpinduka igaragara yabayeho... {UB1 20.3} 

Nyamara n’ubu igihe mboherereje ubuhamya bw’imbuzi no gucyaha, benshi muri mwe 
muvuga ko icyo ari igitekerezo cya mushiki wanyu White. Kubw’ibyo mwatutse Mwuka 
w’Imana. Muzi neza uko Uwiteka ubwe yigaragarije mu Mwuka w’Ubuhanuzi. Neretswe 
ibyabaye kera, ibiba ubungubu ndetse n’ibizabaho mu gihe kiri imbere. Neretswe abantu 
ntari narigeze mbona, kandi nyuma y’igihe kirekire ubwo nababonaga naje kubamenya. 
Nakanguwe mu bitotsi nibuka neza ingingo z’ibyo nari neretswe mbere y’aho, bityo bigeze 
mu gicuku amabaruwa yeherejwe hirya no hino kandi iyo habaga habayeho ingorane, ayo 
mabaruwa yajyaga akura umurimo w’Imana mu ngorane zikomeye wabaga urimo. Uyu 
wabaye umurimo wanjye mu myaka myinshi. Imbaraga yagiye impatira kwamagana no 
gucyaha ibyaha ntari nigeze menya. Mbese uyu murimo nakoze mu myaka 36 ishize 
wakomotse mu ijuru cyangwa ni ku isi?... {UBl 20.4} 

“Igihe najyaga i Colorado nari ndemerewe cyane n’ibyawe ku buryo, mu mbaraga nke 
zanjye, nanditse impapuro nyinshi zo gusomwa mu materaniro makuru yanyu. Mfite intege 
nke kandi mpinda umushyitsi, nabyutse saa cyenda z’ijoro kugira ngo mbandikire. Imana 
yavugiraga mu muntu woroshye nk’ibumba. Mwashoboraga kuvuga ko ibyo nabandikiraga 

byari ibaruwa gusa. Ni byo, yari ibaruwa ariko yanditswe bitewe na Mwuka w’Imana kugira 
ngo intekerezo zanyu zigaragarizwe ibyo neretswe. Muri izi baruwa nanditse mu buhamya 
ntanga, mbagezaho ibyo Uwiteka yambwiye. Ntabwo nandika ingingo imwe mu rupapuro 
mvuga ibitekerezo byanjye bwite. Ni ibyo Imana yampishuriye mu iyerekwa. Ni imirasire 
y’agaciro kenshi y’umucyo urasa uturuka ku ntebe ya cyami y’Imana... {UB1 21.1} 

“Ni irihe jwi uzemera ko ari iry’Imana? Ni izihe mbaraga Uwiteka atakoresheje kugira ngo 
akosore amakosa yawe kandi ngo akwereke ibyo ukora nk’uko biri? Ni iyihe mbaraga 
igomba gukora mu itorero? Niba wanga kwizera ngo keretse igicu cyose cyo kuba mu 
rungabangabo n’impamvu zose zitera gushidikanya bikuweho, ntabwo uzigera na rimwe 
wizera. Gushidikanya gusaba ubusobanuro bwuzuye ntikuzigera gutuma habaho kwizera. 
Ukwizera gushingiye ku bintu bifite ishingiro nyamara, ntabwo ari ku bintu bigaragarishwa 
ibimenyetso. Uwiteka adusaba kumvira ijwi riturarikira gukora inshingano yacu, mu gihe 
hari andi majwi atuzengurutse adusaba gukurikira inzira ihabanye n’iyo. Bidusaba 
gushishoza cyane kugira ngo dushobore gusobanukirwa ijwi riva ku Mana. Tugomba 
kurwanya no gutsinda ibituyobya kandi tukumvira ijwi ry’umutimanama nta kubijyaho 
impaka cyangwa ngo tubererekere ikibi, nibitaba bityo imbaraga y’umutimanama izaceceka 
bityo ubushake bw’umuntu n’imbaraga adategeka imusunika abe ari byo bimuyobora. {UB1 
21 . 2 } 

“Ijambo ry’Uwiteka riza kuri twe twese abatarwanya Mwuka We babinyujije mu 
kwiyemeza kutumva no kutumvira. Iri jwi ryumvikanira mu miburo, mu nama no mu 
gucyaha. Ni ubutumwa bw’umucyo Uwiteka yoherereza abantu be. Niba dutegereje 
ihamagara riranguruye cyane cyangwa amahirwe aruseho, umucyo ushobora gukurwaho 
maze tugasigara mu mwijima... {UB1 21.3} 

“Bavandimwe, birambabaza kuvuga ko kwirengagiza kugendera mu mucyo kwanyu bitewe 
n’icyaha byabapfukiranye mu mwijima. Ushobora nonaha kuba umunyakuri mu 
kutazirikana no kumvira umucyo. Gushidikanya wahaye intebe, uko wirengagije kumvira 
ibyo Imana isaba, byahumye imyumvire yawe ku buryo ubu umwijima kuri wowe umeze 
nk’umucyo kandi umucyo ukakubera umwijima. Imana yakubwiye ko ukomeza kujya 
imbere ugana ku butungane. Ubukristo ni iyobokamana ryo gutera imbere. Umucyo uva ku 
Mana uruzuye kandi urahagije, utegereje ko tuwusaba. Imigisha yose Uwiteka ashobora 
gutanga, afite iyo atanga birenzeho ibyo dutekereza, isoko idakama aho dushobora kuvoma. 
Gushidikanya gushobora gutuma ibitunganye ubutumwa bwiza busaba bigirwa 
urw’amenyo, bigakwenwa ndetse bakabihakana. Umwuka w’ab’isi ushobora kwanduza 
benshi kandi ukayobora bake; umurimo w’Imana ushobora gukomezwa cyane ndetse no 
kwitanga ubudasiba, nyamara amaherezo uzatsinda. {UBl 21.4} 

“Ijambo nkubwira ni iri ngo: Jya mbere; kora inshingano yawe maze ingaruka zose uzirekere 
mu maboko y’Imana. Igihe tugiye imbere twerekeza aho Yesu atuyoboye, tuzabona kunesha 
kwe, tuzasangira ibyishimo bye. Niba tuzambara ikamba ryo kunesha, tugomba gufatanya 
urugamba. Nk’uko byabaye kuri Yesu, tugomba gutunganyirizwa mu mibabaro ducamo. Iyo 
imibereho ya Kristo iza kuba yoroshye, twari kwidamararira. Kubera ko imibereho ye 
yaranzwe no gukomeza kwiyanga, umubabaro no kwitanga, ntabwo tuzivovota niba 
dufatanyije na we. Dushobora kugenda amahoro mu nzira yijimye cyane igihe Yesu we 
Mucyo w’isi ari we utuyoboye... {UB1 22.1} 

“Ubuherutse ubwo Uwiteka yanyerekaga ibyawe maze akamenyesha ko utigeze wita ku 
mucyo wahawe, nasabwe kuvugana na we mu izina Rye, kuko umujinya We 
waragukongerejwe. Nabwiwe aya magambo: ‘Umurimo wawe wawushinzwe n’Imana. 
Abantu benshi ntibazakumva kuko banze no kumva Umwigisha Mukuru; benshi 
ntibazakosorwa kuko inzira zabo zigaragara nk’aho ziboneye mu maso yabo, ariko bagezeho 
gucyaha n’imiburo nzaguha, babyumva cyangwa batabyitaho.’”.... {UBl 22.2} 

Ku bijyanye n’izi nyandiko zakuwe ahandi, ongera wige ingingo ivuga ngo: “Imiterere 
n’Imbaraga y’Ibihamya.” 28 {UBl 22.3} 

Amagambo wakuye mu Buhamya bwa 31 29 ni ukuri: “Muri ayo mabaruwa nandika mu 
buhamya ntanga, nkugezaho ibyo Uwiteka yanyeretse. Ntabwo nandika ingingo imwe mu 
rwandiko mvuga ibitekerezo byanjye bwite. Ni ibyo Uwiteka yanyeretse mu iyerekwa. Ni 
imirasire y’umucyo w’igiciro cyinshi uva ku ntebe y’Ubwami.” Ni ukuri kwerekeranye 
n’ingingo ziri mu byo nanditse no mu mizingo myinshi y’ibitabo byanjye. Nahawe inyigisho 
zihuje n’Ijambo ryo mu mahame y’amategeko y’Imana. Nigishijwe binyuze mu guhitamo 
mu byigisho bya Kristo. Mbese ibiri mu nyandiko zanjye ntibihuye n’inyigisho za Yesu 
Kristo? {UBl 22.4} 

Akaga k’imisobanurire iyobya 

Ku bibazo bimwe wabajije, ntabwo nasubiza yego cyangwa oya. Ntabwo ngomba gutanga 
ingingo zishobora gusobanurwa nabi. Mbona kandi nsobanukiwe n’ingorane z’abantu 
bashyira mu kaga ubugingo bwabo rimwe na rimwe batega amatwi ubusobanuro buyobya 
ku byerekeranye n’Ubutumwa Imana yampaye. Babinyujije mu kugoreka mu buryo bwinshi 
no guhindura no gutekereza nabi ku byo nanditse, bagerageza gushyigikira kutizera kwabo 
bwite. Mbabariye abavandimwe banjye bakomeje kugendera mu gihu cy’urwikekwe, 
gushidikanya no gutekereza nabi. Nzi neza ko bamwe muri bo bajyaga kubonera imigisha 
mu butumwa butanga inama iyaba ibicu bibuditse mu myumvire yabo mu by’umwuka 
byeyurwaga maze bakareba neza. Nyamara ntibabona neza. Kubw’ibyo rero, sintinyuka 

kuvugana na bo. Igihe Mwuka w’Imana akuyeho imyizerere ipfuye, hazagaragara 
uguhumurizwa kuzuye, ukwizera no kwiringira ubutumwa nahawe gutanga nk’uko 
byagaragaye muri ubu butumwa mu myaka yahise. {UBl 22.5} 

Ukuri kuzatsinda. Uwatanze ubugingo bwe kugira ngo acungure umuntu mu bushukanyi 
bwa Satani, ntabwo ahunikira ahubwo ari maso. Igihe intama Ze zanze kumvira ijwi 
ry’umunyamahanga utari nyirazo, zizishimira kumva ijwi zakunze kujya zikurikira. {UBl 
23.1} 

Turamutse twize iby’imibereho ya Yesu Kristo, dushobora gukuramo amasomo 
y’ingirakamaro. Abafarisayo b’abanyerari bagorekaga ibikorwa n’amagambo bya Kristo 
kandi iyo babyakira mu buryo bukwiriye, byajyaga kubera ingirakamaro imyumvire yabo 
mu bya Mwuka. Aho kugira ngo bashimire ineza ye, bamugeretseho ibirego imbere 
y’abigishwa, bamushinja ko ari umunyabyaha. “Kuki Umwigisha wanyu asangira 
n’abakoresha b’ikoro n’abanyabyaha?” (Mat 9:11). Aho kugira ngo bavugane n’Umukiza 
wacu ubwe, uwo igisubizo cye cyari guhita kibemeza uburyarya bwabo, bavuganye 
n’abigishwa, bazana ibirego byabo nk’umusemburo w’ikibi, aho byashoboraga kugira 
ingaruka zikomeye. Iyo Kristo ajya kuba umuntu utubaha Imana, aba yaratakaje icyizere 
imitima y’abayoboke Be bizeraga yari imufitiye. Ariko kubw’icyizere abigishwa bari 
bafitiye Kristo, ntibashoboraga gutegera amatwi inyigisho ziyobye z’abanyabyaha 
bamushinjaga ibinyoma. {UBl 23.2} 

Mu kwifuza guhinyura abigishwa, aba bareganyi b’ababisha bagiye basanga Kristo kenshi 
bakamubaza bati: “Kuki abigishwa bawe bakora ibitandukanye n’amategeko?” Ndetse 
n’igihe baregaga Umwami kuba yarishe amategeko, ntabwo ari we babwiye, ahubwo 
babibwiye abigishwa be kugira ngo babibe imbuto zo kutizera mu mitima y’abayoboke be. 
{UBl 23.3} 

Uko ni ko bakoraga uko bashoboye ngo bateze gushidikanya n’amakimbirane. Uburyo 
bwose bwarageragejwe ngo batere gushidikanya mu mitima y’umukumbi muto, kugira ngo 
bibashoboze kubona ikintu cyahubanganya umurimo mwiza kandi wuje ubuntu 
w’Ubutumwa Bwiza bwa Yesu Kristo. {UBl 23.4} 

Muri iki gihe, umurimo nk’uyu uzakoreshwa mu kugerageza abizera nyakuri. Umwami 
Yesu asoma umutima. Atandukanya inyungu n’imigambi byuzuye intekerezo z’abantu bose 
ku byerekeranye na We ndetse n’abigishwa be bamwizera. Asubiza intekerezo zabo ku 
bijyanye n’abashakisha impamvu zo kubarega agira ati: “Abazima sibo bifuza umuvuzi, 
keretse abarwayi.” (Mat 9:12). Abafarisayo b’intumva bari bafite igitekerezo cyo kwishyira 

hejuru mu byo kubaha Imana kwabo n’ubutungane bwabo mu gihe bo ubwabo bahoraga 
biteguye guciraho iteka imibereho y’ abandi. 30 — {UBl 23.5} 

INTUMWA Y’UWITEKA 

Mu iyerekwa ryo mu ijoro ryakeye, nari mpagaze imbere y’iteraniro ry’abantu bacu, 
natangaga ubuhamya bukomeye ku byerekeye ukuri n’umurimo by’iki gihe. Nyuma yo 
gutanga ubwo buhamya, abantu benshi barankikije maze bambaza ibibazo. Bifuzaga 
ibisobanuro byinshi byerekeye ingingo nyinshi zitandukanye maze ndavuga nti: 
“Ndabinginze habaze umwe umwe, nibitaba bityo muranjijisha.” {UBl 24.1} 

Nuko rero nababwiye ngira nti: “Kuva kera mwagiye muhabwa ibihamya by’uko Uwiteka 
yampaye umurimo ngomba gukora. Ibyo bihamya byashoboraga kuba bidakomeye kurusha 
uko biri. Mbese mukuraho ubwo buhamya bwose nk’usenya inzu y’igitagangurirwa, bitewe 
no kutizera k’umuntu? Ikibabaza umutima wanjye ni uko abantu benshi bahangayitse ubu 
kandi bageragezwa ari ababonye ibihamya bihagije ndetse n’amahirwe yo gutekereza, 
gusenga no gusobanukirwa; ariko noneho bakaba badasobanukiwe imiterere y’inyigisho 
ziyobya zigishwa kugira ngo zibatere kwirengagiza imiburo Imana yatanze kugira ngo 
ibakingire ubuyobe bwo muri iyi minsi ya nyuma.” {UBl 24.2} 

Bamwe basitaye ku magambo navuze ko ntaharaniye kwiyita umuhanuzi; kandi bagiye 
babaza bati: “Impamvu ni iyihe?” Ntacyo nigeze mbivugaho uretse gusa ko namenyeshejwe 
ko ndi intumwa y’Uwiteka; yuko yampamagaye mu bukumi bwanjye kugira ngo mubere 
intumwa, nakire ijambo rye kandi ntange ubutumwa bwumvikana mu izina ry’Umwami 
Yesu. {UBl 24.3} 

Mu myaka ibanza y’ubukumi bwanjye, incuro nyinshi nagiye mbazwa ngo: “Mbese uri 
umuhanuzi?” Nagiye nsubiza ko ndi intumwa y’Uwiteka. Nzi ko abantu benshi bagiye 
banyita umuhanuzi, ariko sinigeze mvuga ko ndi umuhanuzi. Umukiza wanjye niwe wavuze 
ko mba intumwa Ye. Yarambwiye ati: “Umurimo wawe ni uwo kwamamaza ijambo 
ryanjye. Hazabaho ibintu bidasanzwe, kandi mu buto bwawe nagutoranyirije kugeza 
ubutumwa ku bantu bazimiye, gushyira ijambo ryanjye abatizera, kandi uzandike ukoreshe 
n’ijwi ryawe maze ucyahe ibikorwa bidatunganye wifashishije ijambo ryanjye. Inginga 
abantu ukoresheje Ijambo ryanjye. Nzagusobanurira Ijambo ryanjye. Ntabwo rizakubera 
nk’imvugo idasanzwe. Mu mvugo iboneye yoroheje, hakoreshejwe ijwi n’ikaramu, 
ubutumwa ntanga buzumvikanira mu kanwa k’umuntu utarigeze ajya mu ishuri. Mwuka 
wanjye n’imbaraga yanjye bizabana nawe. {UBl 24.4} 

“Ntutinye abantu kuko ingabo yanjye izagukingira. Ntabwo ari wowe uzaba uvuga: ni 
Uwiteka utanga ubutumwa bw’imbuzi no gucyaha. Ntuzigere na rimwe uteshuka ku kuri 

uko byagenda kose. Uzatange umucyo nzaguha. Ubutumwa bugenewe ibi bihe by’imperuka 
buzandikwa mu bitabo, kandi buzahoraho kugira ngo bushinje abigeze kwishimira umucyo 
nyamara bakaza kuwureka bitewe n’imbaraga z’ikibi zishukana.” {UBl 24.5} 

Kuki ntavuze ko ndi umuhanuzi? Byatewe n’uko muri ibi bihe benshi bihandagaza bavuga 
ko ari abahanuzi ari igisebo ku murimo wa Kristo; kandi ni ukubera ko umurimo wanjye 
ukubiyemo byinshi birenze ibyo ijambo “umuhanuzi” risobanura. {UBl 25.1} 

Igihe ubwa mbere nahabwaga uyu murimo, nasabye Uwiteka kwikoreza uyu mutwaro undi 
muntu. Uyu murimo wari mugari cyane kandi wimbitse ku buryo natinyaga ko ntari 
gushobora kuwukora. Nyamara kubwa Mwuka Muziranenge, Uwiteka yanshoboje gukora 
umurimo yampaye gukora. {UBl 25.2} 

Umurimo ufite ibyerekezo byinshi 

Imana yampishuriye inzira zitandukanye yagombaga kunkoreshamo mu guteza imbere 
umurimo wihariye. Nagiye nerekwa kenshi ngahabwa n’iri sezerano ngo: “Niba utanga 
ubutumwa mu buryo buzira amakemwa kandi ugakomeza kwihangana kugeza ku mperuka, 
uzarya ku mbuto z’igiti cy’ubugingo, kandi uzanywa ku mazi y’uruzi rw’ubugingo.” {UBl 
25.3} 

Uwiteka yampaye umucyo mwinshi ku bijyanye n’ivugururwa ku buzima. Mfatanyije 
n’umugabo wanjye, nagombaga kuba umukozi w’umuvugabutumwa ariko w’umuganga. 
Nagombaga gutanga urugero ku itorero njyana abarwayi imuhira kandi nkanabitaho. Ibi 
nagiye mbikora ngaha abagore n’abana imiti ikomeye. Nk’intumwa yashyizweho 
n’Uwiteka, nagombaga no kuvuga ku ngingo yo kwirinda kwa Gikristo. Nirunduriye muri 
uyu murimo n’umutima wose kandi mvuga ku byerekeranye no kwirinda mu materaniro 
manini mu buryo burambuye kandi bwumvikana cyane. {UBl 25.4} 

Nabwiwe ko ngomba gukomeza kumenyesha abavuga ko bemera ukuri nkababwira 
akamaro ko kugendera mu kuri. Ibi bisobanuye kwezwa, kandi kwezwa bisobanura kugira 
umuco no kumenyereza ubushobozi bwose bwa muntu gukora umurimo w’Uwiteka. {UBl 
25.5} 

Nashinjwe kutirengagiza cyangwa kutarenza amaso abantu bahemukirwaga. 
By’umwihariko nashinjwe kwamagana akarengane ako ari ko kose cyangwa igikorwa 
kibangamiye abagabura b’Ubutumwa Bwiza bikozwe n’abari mu nzego z’ubuyobozi. Uko 
iyi nshingano yaba itambereye nziza kose, ngomba gucyaha ukandamiza abandi kandi 
ngaharanira ubutabera. Ngomba kugaragaza impamvu ari ngombwa kugira ubutabera no 
gufata kimwe abantu bose mu bigo byacu byose. {UBl 25.6} 

Iyo mbonye abari mu myanya y’ubuyobozi birengagiza abagabura bari mu zabukuru, 
ngomba kumenyesha icyo kibazo abafite inshingano yo kubitaho. Abagabura bakoze 
umurimo wabo mu budahemuka ntibakwiye kwibagirana cyangwa kwirengagizwa mu gihe 
ubuzima bwabo bugize intege nke. Za asosiyasiyo cyangwa konferansi zacu ntizikwiriye 
kwirengagiza ubukene bw’abikoreye imitwaro y’umurimo w’Imana [mu gihe cyashize]. 
Yohana amaze gusazira mu murimo w’Uwiteka nibwo yaciriwe ku kirwa cya Patimo. Kuri 
icyo kirwa yariho wenyine, ni ho yaherewe ubutumwa bwinshi buvuye mu ijuru kurusha 
ubwo yari yarahawe mu mibereho ye yose. {UBl 25.7} 

Ubwo nari maze gushyingirwa nabwiwe yuko ngomba kwita by’umwuhariko ku bana 
b’impfubyi, bamwe nkabitaho jye ubwanjye mbaha ibyo bakeneye byose mu gihe runaka, 
maze nyuma yaho nkababonera aho bagomba kuba. Igihe nakoraga ntyo, nabaga ndi guha 
abandi urugero rw’icyo bakwiriye gukora. {UBl 26.1} 

Nubwo kenshi nahamagarirwaga gukora ingendo kandi nkaba nari mfite byinshi nagombaga 
kwandika, nafashe abana b’imyaka itatu n’itanu mbajyana imuhira, mbitaho, ndabarera 
kandi mbategurira kuzaba mu myanya y’ubuyobozi. Uko ibihe byagiye biha ibindi nagiye 
njyana mu rugo rwanjye abana b’abahungu b’imyaka kuva ku 10 kugeza kuri 16 nkabitaho 
kibyeyi kandi nkabatoza umurimo. Numvaga ko ari inshingano yanjye gushyira imbere 
y’abantu bacu uwo murimo bari bakwiriye kumva ko ari inshingano yabo mu itorero ryose. 
{UBl 26.2} 

Igihe nari muri Australia nakomeje gukora uyu murimo, nkajyana mu rugo abana 
b’impfubyi bari bageze mu byago byo guhangana n’ibigeragezo byari gutuma babura 
ubugingo bwabo. {UBl 26.3} 

Muri Australia kandi twakoraga 32 nk’abuvugabutumwa b’abaganga b’Abakristo. Rimwe 
na rimwe nahinduye urugo rwanjye rw’i Cooranbong ahantu abarwayi n’abababaye babaga. 
Umunyamabanga wanjye wari warigiye mu bitaro bya Battle Creek, yafatanyije nanjye 
amba hafi, agakora umurimo w’umuforomo. Nta bihembo yasabaga kubw’uwo murimo 
yakoraga maze bituma abantu batugirira icyizere bitewe n’uko twitaga ku barwayi 
n’imbabare. Nyuma y’igihe runaka i Cooranbong haje kubakwa ikigo nderabuzima maze 
twumva dutuwe uyu umutwaro. {UBl 26.4} 

Nta kwirarira 

Guharanira kwitwa umuhanuzikazi ni ikintu ntigeze nkora na mba. Niba abandi aribo 
babinyita, nta kibazo mfitanye nabo. Nyamara umurimo wajye wafashe ibyiciro byinshi ku 
buryo ntagira ikindi niyita uretse intumwa yoherejwe n’Uwiteka ngo imenyeshe abantu be 
ubutumwa, no gukora umurimo aho ari ho hose anshinze gukora. {UBl 26.5} 

Ubwa nyuma igihe nari i Battle Creek, navugiye imbere y’iteraniro rinini ko ntigeze 
mparanira kwitwa umuhanuzikazi. Iyi ngingo nayivuzeho kabiri kandi buri gihe nari 
ngambiriye kuvuga nti: “Simvuga ko ndi umuhanuzikazi.” Niba narigeze kuvuga ibindi 
bitandukanye n’ibi, nimucyo noneho bose basobanukirwe ko ibyo nashakaga kuvuga nari 
mfite mu bitekerezo byanjye ari uko ntaharanira kwitwa umuhanuzi cyangwa 
umuhanuzikazi. {UBl 26.6} 

Nasobanukiwe ko abantu bamwe bari bafite amatsiko yo kumenya niba Madame White 
agifite ibitekerezo nk’ibyo yari afite mu myaka yashize igihe bamwumvaga avugira mu 
gashyamba gakikije ibitaro, mu rusengero no mu materaniro makuru yabereye mu nkengero 
za Battle Creek. Nabemeje ko ubutumwa avuga none ari bumwe n’ubwo yavugaga mu 
myaka 60 y’umurimo we yakoraga muri rubanda. Umurimo agomba gukorera Shebuja ni 
umwe n’uwo yashinzwe mu bukumi bwe. Ahabwa inyigisho ziturutse ku Mwigisha umwe. 
Amabwiriza yahawe ni aya ngo: “Menyesha abandi ibyo naguhishuriye. Andika ubutumwa 
nguha kugira ngo abantu babutunge.” Ibi ni byo yashishikariye gukora. {UBl 27.1} 

Nanditse ibitabo byinshi, na byo byagejejwe hirya no hino. Ku bwanjye si nari gushobora 
gushyira ukuri muri ibi bitabo, ariko Uwiteka yampaye ubufasha bwa Mwuka we 
Muziranenge. Ibi bitabo bitanga inyigisho nahawe n’Uwiteka mu myaka 60 yahise, birimo 
umucyo wavuye mu ijuru, kandi bizatsinda igenzurwa. {UBl 27.2} 

Ku kigero cy’imyaka 78 y’ubukuru ndacyakomeje gukora. Twese turi mu biganza 
by’Uwiteka. Ndamwiringira kuko nzi yuko atazigera areka cyangwa ngo atererane 
abamwiringira. Jyewe niyeguriye kurindwa na we. {UBl 27.3} 

“Ndashimira Kristo Yesu Umwami wacu wambashishije, yuko yatekereje ko ndi uwo 
kwizerwa akangabira umurimo we.” ( 1 Tim 1:12) 33 — {UBl 27.4} 

Umurimo w’umuhanuzi n’ibindi 

Ubwo natangaga ikiganiro navuze ko ntigeze mvuga ko ndi umuhanuzikazi. Bamwe 
batangajwe n’aya magambo kandi ubwo hari ibintu byinshi bivugwa byerekeye ibyo navuze, 
nzatanga ubusobanuro. Abandi bantu banyise umuhanuzikazi, ariko sinigeze mvuga ko ndi 
we. Ntabwo nigeze niyumvisha ko wari umurimo wanjye kugira ngo mbyiyitirire. Abantu 
bihandagaza bakavuga ko ari abahanuzi muri iki gihe cyacu, akenshi usanga basebya 
umurimo wa Kristo. {UBl 27.5} 

Umurimo wanjye ukubiyemo byinshi birenze icyo iri zina risobanura. Nireba nk’intumwa 
yabikijwe n’Uwiteka ubutumwa bugenewe abantu be. 34 Ubu nabwiwe ko mu murimo 
wanjye ntagomba guhagarikwa n’abashishikarira gukekeranya bavuga ibyerekeye imiterere 

yawo, bafite intekerezo zirwana n’ibibazo by’urudaca byerekeranye n’uko umurimo 
w’umuhanuzi ukwiriye kumera. Umurimo wanjye ukubiyemo umurimo w’ubuhanuzi 
nyamara ntabwo uhagararira aho. Urenze cyane ibyo ibitekerezo by’abakomeje kubiba 
imbuto zo kutizera bishobora gusobanukirwa. 35 36 {UBl 27.6} 


Kwakira umucyo no kuwugeza ku bandi 

Nk’uko kenshi na kenshi ibibazo bikunze kubazwa ku byerekeye n’uko mba meze mu 
iyerekwa na nyuma ya ryo, navuga ko igihe Uwiteka abonye yuko bikwiriye gutanga 
iyerekwa, nibona imbere ya Yesu n’abamarayika, maze nkaba natandukanye burundu 
n’ibintu byo ku isi. Sinshobora kureba hirya y’aho umumarayika anyereka. Akenshi 
intekerezo zanjye zerekezwa ku bibera ku isi. {UBl 28.1} 

Rimwe na rimwe njyanwa mu byo mu gihe kizaza maze nkerekwa ibintu bigomba kuzabaho. 
Nongera kandi kwerekwa ibintu nk’uko byabaye mu gihe cyashize. Iyo mvuye mu iyerekwa 
ntabwo muri uwo mwanya nibuka ibintu byose nabonye, kandi usanga ibintu biba 
bitansobanukiye neza kugera ntangiye kwandika maze noneho ibyo nabonye bikongera 
kungaragarira nk’uko nari nabyeretswe, bityo ngaherako nkandika mfite umudendezo. 
Rimwe na rimwe iyo nkiva mu iyerekwa, ibyo nabonye biranyihisha kandi sinshobore 
kubyibuka kugeza igihe ngereye imbere y’iteraniro rirebwa n’iryo yerekwa, maze nahagera 
noneho ibyo neretswe bikaza mu ntekerezo zanjye bifite imbaraga. Nishingikiriza kuri 
Mwuka w’Uwiteka haba mu kuvuga cyangwa kwandika ibyo neretswe nk’uko biba no mu 
iyerekwa. Ntibinshobokera kwibuka ibintu neretswe keretse Uwiteka ari we ubigaruye mu 
bitekerezo byanjye iyo abonye ko bikwiriye ko mbivuga cyangwa nkabyandika. 37 {UBl 
28.2} 

Nubwo nishingikirije kuri Mwuka w’Uwiteka haba mu kwandika no kugezwaho ibitekerezo 
byanjye, amagambo nkoresha ndondora ibyo nabonye ni ayanjye, keretse gusa abaye ayo 
mbwiwe n’umumarayika. Bene ayo yo igihe cyose nyashyira hagati y’utwuguruzo 
n’utwugarizo (“...”). 38 {UBl 28.3} 

Hari ikibazo kibazwa ngo: “Mbese mushiki wacu White amenya ate ibijyanye n’ingingo 
avuga ashimikiriye nk’aho afite ububasha bwo kuvuga ibintu nk’ibyo?” Mbivuga ntyo 
kubera ko iyo mpangayitse biza mu ntekerezo zanjye bimeze nk’umurabyo uturutse mu gicu 
cyijimye mu mugaru ukaze. Ibintu bimwe nabonye kera ntibyagumye mu ntekerezo zanjye, 
ariko igihe amabwiriza nahawe icyo gihe akenewe, rimwe na rimwe n’igihe mpagaze imbere 
y’abantu, ya mabwiriza nyibuka yumvikana kandi vuba vuba nk’umurabyo, akaza mu 
ntekerezo zanjye anyereka ingingo yihariye. Mu bihe nk’ibyo, sinshobora kureka kuvuga 

ibintu biza mu ntekerezo zanjye, bidatewe n’uko nagize iyerekwa rishya ahubwo ari uko 
ibyo neretswe mu myaka yashize byagarukanye imbaraga mu bitekerezo byanjye. 39 {UBl 
28.4} 

Nta kuvuga ko utakwibeshya 

Dufite amasomo menshi tugomba kwiga, kandi hari byinshi cyane tugomba kwikuramo. 
Imana n’abo mu ijuru bonyine ni bo badashobora kwibeshya cyangwa ngo bafudike. Abantu 
batekereza ko batazigera na rimwe bareka igitekerezo bakunda, ko batazigera bahindura 
igitekerezo, bene abo bazakorwa n’isoni. Igihe cyose dutsimbaraye ku bitekerezo byacu 
n’uko twumva ibintu tudakurwa ku izima, ntidushobora kugira ubumwe Kristo yadusabiye. 
40 {UBl 29.1} 

Ku byerekeranye no kwibwira ko umuntu atakwibeshya, nta na rimwe nigeze mvuga ko 
ntakwibesha; Imana yonyine ni yo itibeshya. Ijambo ryayo ni ukuri kandi muri yo nta 
mpinduka, cyangwa ishusho yo guhinduka. 41 {UBl 29.2} 

IBYEJEJWE N’IBISANZWE 


Calfornia, 

Werurwe 5, 1909 

Ndahangayitse bitewe n’ibyerekeye umuvandimwe A wamaze imyaka myinshi ari umukozi 
muri Calfomia y’amajyepfo. Hari ibintu bimwe bidasanzwe yavuze, kandi mbabazwa no 
kubona ahakana ibihamya byose abitewe n’ibyo we abona ko ari uguhuzagurika. Ibyo ni 
ibyo navuze bijyanye n’umubare w’ibyumba biri mu ivuriro ryitwa Paradise Valley. 
Umuvandimwe A avuga ko mu ibaruwa nandikiye umwe mu bavandimwe wo mu majyepfa 
ya Calfomia, navuze ko iryo vuriro ryari rifite ibyumba 40 kandi mu by’ukuri ari 38 gusa. 
Ibi ni byo umuvandimwe A yubakiraho akabimpaho impamvu ituma yaratakarije ibihamya 
icyizere ... {UBl 29.3} 

Amakum natanze ku byerekeranye n’umubare w’ibyumba by’ivuriro rya Paradise Valley 
ntabwo ari uguhishurirwa kwavuye ku Uwiteka ahubwo ni igitekerezo cy’umuntu. Ntabwo 
nigeze mpishurirwa umubare nyawo w’ibyumba biri mu mavuriro yacu ayo ari yo yose; 
kandi ibyo nagiye menya kuri ayo mavuriro nabimenye binyuze mu kubaza abantu 
bashoboraga kuba babizi. Mu magambo yanjye, igihe mvuga ku ngingo zisanzwe nk’izi, nta 
kintu na kimwe gikwiye gutera abantu kwizera ko ibyo namenye byavuye mu iyerekwa 
rikomotse ku Uwiteka kandi ko mbivuga nk’uko biri... {UBl 29.4} 

Igihe Mwuka Muziranenge ahishuye ikintu icyo ari cyo cyose cyerekeranye n’ibigo 
bifitanye isano n’umurimo w’Uwiteka, cyangwa n’umurimo Imana ikora ku mitima 

y’abantu n’intekerezo zabo, nk’uko yabimpishuriye mu gihe cyashize, ubutumwa 
bwatanzwe bukwiriye gufatwa nk’umucyo utanzwe w’Imana ugenewe abawukeneye. Ariko 
kugira ngo umuntu avange ibyejejwe n’ibisanzwe ni ikosa rikomeye. Iyo tugenje dutyo, 
dushobora kubona umurimo w’umwanzi urimbura abantu. (UBl 30.1} 

Umuntu wese Imana yaremye yamuhaye ibushobozi bwo kuyikorera, ariko Satani ashaka 
kugira ngo uyu murimo ukomerere uwukora akoresheje ibigeragezo bye bihoraho yifashisha 
ngo ayobye abantu. Satani akora ashaka kwijimisha imyumvire y’ibya Mwuka kugira ngo 
abantu badashobora gutandukanya ibisanzwe n’ibyera. Namenyeshejwe iri tandukaniro 
binyuze mu murimo nakoreye Umwami wanjye mu mibereho yanjye yose. . . {UBl 30.2} 

Ubutumwa bwangezeho bumbwira buti: “Iyegurire umurimo ukomeye wigeze ushingwa 
abantu bapfa. Nzaguha ibitekerezo bihanitse n’imbaraga ndetse no gusobanukirwa neza 
umurimo wa Kristo. Ntabwo uri uwawe kuko waguzwe igiciro, waguzwe ubugingo n’urupfu 
by’Umwana w’Imana. Imana ikeneye umutima w’umwana wawe n’umurimo akora binyuze 
mu kwezwa na Mwuka Muziranenge.” {UBl 30.3} 

Ubwanjye, impagarike yanjye yose, niyeguriye Imana, niyemeza kubahiriza umuhamagaro 
wayo mu bintu byose, kandi kuva icyo gihe imibereho yanjye nayikoresheje mvuga 
ubutumwa, nkoresheje ikaramu yanjye no kuvugira imbere y’imbaga nini y’abantu. Ntabwo 
ibihe nk’ibyo ari jye ugenga amagambo n’ibikorwa byanjye. {UBl 30.4} 

Ariko hari ibihe bimwe ibintu bisanzwe bigomba kuvugwa, ibitekerezo bisanzwe bikaba mu 
bwenge, amabaruwa asanzwe akandikwa n’amakuru yahererekanyijwe ava ku mukozi 
umwe ajya ku wundi agatangwa. Ntabwo amagambo nk’ayo n’amakuru nk’ayo atangwa 
kubwo guhumeka kwihariye kwa Mwuka w’Imana. Rimwe na rimwe hari ibibazo bibazwa 
bidafitanye isano na hato n’iby’iyobokamana, kandi ibyo bibazo bigomba gusubizwa. 
Tuganira ku byerekeranye n’inzu n’ibibanza, ubucuruzi bugomba gukorwa, ahantu hagomba 
kubakwa ibigo byacu, ibyiza n’ibibi byabyo. {UBl 30.5} 

Nabonye amabaruwa menshi y’abangishaga inama ku ngingo nyinshi zidasanzwe. Ntanga 
inama nkurikije umucyo nahawe. Incuro nyinshi abantu bagiye barwanya inama nabwiwe 
gutanga kubera ko batashakaga kwakira umucyo watanzwe, kandi ibyo byagiye bimbaho 
byanteye kurushaho kwiyegereza Uwiteka n’umutima wose. 42 {UBl 30.6} 

IGICE CYA 3: INYIFATO KU BYEREKEYE IBIHAMYA 


Ijambo ryavuzwe kera 

Nabonye imiterere y’abantu bamwe bari bahagarariye ukuri kw’iki gihe nyamara 
bagahinyura amayerekwa ari bwo buryo rimwe na rimwe Imana yari yarahisemo kugira ngo 
yigishe abari barateshutse ku kuri kwa Bibiliya. Nabonye ko mu gihe barwanya iyerekwa, 
ntabwo barwanyaga umunyantege nke Imana yavugiragamo, ahubwo barwanyaga Mwuka 
Muziranenge. Nabonye ko kuvuguruza igikoresho [cy’Imana] cyari ikintu gito nyamara 
guha agaciro gake amagambo y’Imana biteje ingorane. Nabonaga ko niba bari barateshutse 
bigatuma Imana ihitamo kubereka kuyoba kwabo ibinyujije mu iyerekwa maze 
bagasuzugura inyigisho z’Imana inyuza mu iyerekwa, bari kurekwa bagakurikira inzira 
bihitiyemo, bagaca mu nzira y’ibinyoma kandi bagatekereza ko bari mu kuri kugeza ubwo 
bazabonera ko bibeshye nyamara bitagifite igaruriro. Kubw’ibyo, mu gihe cy’akaga 
nabumvise batakira Imana n’umubabaro mwinshi bavuga bati: “Kuki utatweretse amakosa 
yacu kugira ngo tube twarayakosoye bityo tube twiteguye muri iki gihe?” Umumarayika 
yabatunze urutoki maze aravuga ati: “Data yarigishije ariko ntimwemeye kwigishwa. 
Yavugiraga mu iyerekwa, ariko mwahinyuraga ijwi rye maze arabareka mukurikira inzira 
mwihitiyemo, mwuzura ibikorwa byanyu bwite.” 43 {UB1 31.1} 

INYIGISHO NZIMA ZO MU MINSI YA NYUMA 

Twagejejweho ibintu byinshi byerekeye imbaraga z’imico mbonera mu myaka mirongo 
itanu iheruka y’ikinyejana gishize. Binyuze muri Mwuka Muziranenge, ijwi ry’Imana 
ryakomeje kutuzaho kenshi mu miburo no mu nyigisho kugira ngo rihamye ukwizera 
kw’abizera gushikame mu Mwuka w’ubuhanuzi. Nakomeje kujya mbwirwa iri jambo ngo: 
“Andika ibintu naguhaye kugira ngo ukomeze ukwizera kw’abantu banjye bashikame mu 
mwanya barimo. Igihe n’ibigeragezo ntibyahinduye ubusa amabwiriza yatanzwe, ahubwo 
mu myaka myinshi yo kubabara no kwitanga, byashimangiye ukuri kw’ibihamya 
byatanzwe. Inyigisho nahawe mu minsi ya mbere y’ubutumwa zikwiriye gufatwa 
nk’inyigisho nzima zigomba gukurikizwa muri iyi minsi iheruka. Abatitaye kuri uyu mucyo 
n’inyigisho ntibibwire ko bazarokoka imitego twamenyeshejwe mu buryo bugaragara ko 
izatuma abanze umucyo basitara, bakagwa maze bagafatwa mu mutego. Nituramuka twize 
igice cya kabiri cy’Abaheburayo twitonze, tuzamenya uburyo ari ingenzi ko dushikama ku 
ihame ryose ry’ukuri ryatanzwe. 44 {UBl 31.2} 

IMYIFATIRE ITANDUKANYE YAVUZWE 

Vuba bidatinze imbaraga zose zishoboka zizakoreshwa mu gutesha agaciro no kugoreka 
ukuri kw’ibihamya bya Mwuka w’Imana. Tugomba guhora dufite ubutumwa bwumvikana 

kandi budaca iruhande bwagiye bugera ku bwoko bw’Imana kuva mu mwaka wa 1846. 
{UBl 32.1} 

Hazabaho abantu twigeze guhuza ukwizera bazashakisha inyigisho nshya kandi zidasanzwe, 
bashake ikintu kidasanzwe kandi gishingiye ku gutwarwa n’amarangamutima kugira ngo 
bacyigishe abantu. Bazazana inyigisho abantu benshi batekereza ko ari ukuri nyamara ari 
ibinyoma maze bazigishe nk’aho zivuye kuri Madame White, ibyo babikore bagamije 
kuyobya abantu... {UBl 32.2} 

Abantu bafashe umucyo Uwiteka yatanze nk’ikintu gisanzwe, ntabwo bazagira icyo 
bungukira mu nyigisho bahawe. Hariho bamwe bazagoreka ubutumwa Uwiteka yatanze 
babusobanure nabi bakurikije ubuhumyi bwabo mu by’Umwuka. Bamwe bazareka kwizera 
kwabo kandi bahakane ukuri k’ubutumwa berekane ko ari ibinyoma. {UBl 32.3} 

Bamwe bazahindura ukuri ibiseko, barwanye umucyo Imana yagiye itanga mu myaka 
myinshi, kandi bamwe b’abanyantegenke mu kwizera bazaherako bayobywe. {UBl 32.4} 

Nyamara abandi bazafashwa bikomeye n’ubwo butumwa. Nubwo butazaba bugendereye 
umuntu ku giti, abo bantu bazakosorwa, banayoborwe ku kwirinda ibibi bizaba byavuzwe... 
Mwuka w’Uwiteka azaba ari muri izo nyigisho kandi gushidikanya kuri mu ntekerezo za 
benshi kuzavanwaho. Ibihamya ubwabyo ni byo bizaba urufunguzo rusobanura ubutumwa 
bwatanzwe nk’uko ibyanditswe bisobanuzwa ibyanditswe bindi. Abantu benshi bazasoma 
ubutumwa bucyaha ikibi babishishikariye kugira ngo babashe kumenya icyo bakwiriye 
gukora ngo bakizwe.... Umucyo uzarasira ubwenge bwabo kandi uko ukuri kwa Bibiliya 
kuzigishwa mu buryo bwumvikana kandi bworoshye kunyujijwe mu butumwa Imana 
yakomeje koherereza abantu bayo kuva mu mwaka wa 1846, Mwuka azagira icyo ukora ku 
ntekerezo z’abantu. Ubu butumwa bugomba kuzabona umwanya mu mitima y’abantu, kandi 
guhinduka kuzaherako kubeho. 45 {UBl 32.5} 

AKAGA GATERWA NO KUJORA UBUTUMWA BWAHUMETSWE 

Abantu bamwe baricara bagacira Ibyanditswe urubanza, bakavuga ko iri somo cyangwa 
ririya ritahumetswe, ibyo bakabiterwa n’uko ritajyanye n’uko batekereza. Ntibashobora 
kurihuza n’intekerezo zabo z’ubuhanga “n’ingirwabwenge” ( 1 Timoteyo 6:20). Abandi 
nabo bitewe n‘impamvu zitandukanye bashidikanya ku bice bimwe by’ijambo ry’Imana. 
Uko ni ko benshi bagendera mu buhumyi bagaca mu nzira umwanzi yabateguriye. Ubu nta 
muntu uwo ari we wese ufite uburenganzira bwo gucira iteka Ibyanditswe ngo acire 
urubanza umugabane uwo ari wo wose w’Ijambo ry’Imana. Igihe hari umuntu wihaye 
gukora ibyo, Satani azamutegurira umwuka ahumeka uzadindiza gukura kwe mu 
by’umwuka. Igihe umuntu yiyumvisha ko ari umunyabwenge cyane ku buryo atinyuka 

kujora Ijambo ry’Imana, ubwenge bwe ku Mana bufatwa ko ari ubupfapfa. Igihe azi byinshi, 
azumva ko agomba kwiga ibintu byose kandi isomo rya mbere agomba kwiga ni uguhinduka 
umuntu wemera kwigishwa. Umwigisha Mukuru aravuga ati: “Munyigireho... kuko ndi 
umugwaneza kandi noroheje mu mutima, namwe muzabona uburuhukiro mu mitima 
yanyu.” (Matayo 11:29). {UBl 33.1} 

Yemwe abamaze igihe mwiyigisha kandi mwigisha n’abandi mu mwuka wo kunenga no 
kuregana, mwibuke ko muri kwigana urugero rwa Satani. Igihe mubonye bihuje n’imigambi 
yanyu, mufata ibihamya nk’aho mubyizera, mukabikuramo amagambo amwe mukoresha 
kugira ngo mushyigikire ingingo iyo ari yo yose mwifuza ko yahabwa agaciro. Ariko se 
bimera bite igihe hatanzwe umucyo wo gukosora amafuti yanyu? Mbese icyo gihe mwemera 
uwo mucyo? Iyo ibihamya bivuze ibinyuranya n’intekerezo zanyu mubifata mu buryo 
bworoheje cyane. {UBl 33.2} 

Ntihakagire umuntu ubiba ijambo ryo gushidikanya hirya no hino rishobora gukora 
nk’uburozi ku bandi bantu, ngo rinyeganyeze icyizere bafitiye ubutumwa Imana yatanze 
bwafashije mu gushyiraho umusingi w’uyu murimo, kandi bwawufashije kugeza muri iki 
gihe bukoresheje gucyaha, imiburo, gukosora no gutera ubutwari. Abantu bose 
batambamiye ibihamya ndifuza kubamenyesha ko Imana yahaye abantu bayo ubutumwa, 
kandi ijwi ryayo rizumvikana, mwaryumva cyangwa mwarisuzugura. Kurwanya kwanyu 
ntacyo kwantwaye; ariko mugomba kuzabibazwa n’Imana yo mu ijuru yohereje iyi miburo 
n’inyigisho kugira ngo abantu bayo bakomeze kugendera mu nzira y’ukuri. Muzisobanura 
kuri yo ku bijyanye n’ubuhumyi bwanyu no kuba mwarabaye ibuye risitaza (intaza) mu 
nzira y’abanyabyaha. {UBl 33.3} 

“Nimusange amategeko y’Imana n’ibiyihamya. Nibatavuga ibihwanye n’iryo jambo nta 
museke uzabatambikira.” (Yesaya 8:20). Ndetse n’umurimo Mwuka Muziranenge akorera 
mu mutima ugomba gusuzumishwa Ijambo ry’Imana. Igihe cyose Mwuka wahumetse 
Ibyanditswe ayobora abantu ku Byanditswe. 46 {UBl 33.4} 

Ubutumwa bwahumetswe bwakoreshejwe nabi. 

Umuntu umwe, witwa B yavuye i Michigan azaniye mushiki wacu White ubutumwa 
budasanzwe. Yavuze ko Ellen White yashyizweho n’Imana kugira ngo abe mu mwanya wari 
uwa Mose, kandi ko we , B, yagombaga gufata umwanya wa Yosuwa. Uko ni ko umurimo 
wagombaga gukorwa. Umurimo wa mushiki wacu Ellen White wagombaga guhuzwa 
n’umurimo we maze tugaherako tukamamaza ukuri dufite imbaraga. {UBl 34.1} 

Nk’uko abandi benshi bakoze, uyu muntu yihaye umudendezo wo kuvanga Ibyanditswe 
byinshi n’ubutumwa bwe, akandukura amasomo yakoresheje ku Badiventisiti b’umunsi wa 

karindwi. Igihe cyose namaze nkora umurimo abantu benshi nk’abo bagiye bahaguruka. 
Bagiye batoranya kandi bagatondeka amagambo yo mu Byanditswe bakoreshaga nk’ahuje 
n’ubwoko bw’Imana. Bwana B yasomye amasomo yari yaratoranyije, aranguruye n’ijwi 
rirenga akavuga ko ubwo butumwa butureba nk’ubwoko bw’Imana. Yavuze ko ngomba 
kubona ko afite ukuri nk’aho atari Bibiliya yasomaga. {UBl 34.2} 

Naravuze nti: “Yego, watoranyije kandi ukomatanya ibi byanditswe, ariko nk’abandi bantu 
benshi bigeze guhaguruka, urarwanya Ibyanditswe, ubisobanura mu buryo ubu n’ubu mu 
gihe nzi yuko bidakoreshwa nk’uko ubikoresha. {UBl 34.3} 

“Wowe cyangwa undi muntu wese wayobejwe ashobora kuba yaratondetse Ibyanditswe 
bimwe bikomeye maze kandi akaba yarabikoresheje mu buryo buhuje n’ibitekerezo byawe 
bwite. Umuntu uwo ari we wese yashoboraga gukoresha Ijambo ry’Imana uko bidakwiye, 
akikoma abantu n’ibintu noneho rero agafata icyemezo avuga ko abantu banze kwakira 
ubutumwa bwe banze ubutumwa bw’Imana kandi ko bifatiye umwanzuro ku iherezo ryabo 
ry’itekaryose....” {UBl 34.4} 

Mpereye ku mabaruwa atandukanye yagiye angeraho, mbona ko igihe abantu nka B, bavuga 
ko boherejwe n’Imana, basanze abantu bari kure cyane cyangwa hafi y’abantu bacu, aba 
bantu baba biteguye kwakira ikintu icyo ari cyose kigaragara ko cyakomotse mu ijuru. 
Mbona amabaruwa menshi ansaba igusubizo; nzi yuko abantu benshi bafata ibihamya 
Uwiteka yatanze maze bakabikoresha uko bo bibwira byari bikwiriye gukoreshwa, bakura 
interuro imwe hano indi bakayikura hariya, bakayikura mu mwanya wayo nyawo maze 
bakawukoresha mu buryo buhuje n’ibitekerezo byabo bwite. Uko ni ko abantu 
badasobanukiwe bashyirwa mu rujijo, mu gihe iyo basoma ibyatanzwe byose kuri gahunda, 
bajyaga kumva ubusobanuro bwabyo nyakuri bityo ntibibatere urujijo. Ibyinshi byitirirwa 
ko ari ubutumwa bwa mushiki wacu Ellen White, bikoreshwa mu mugambi wo gusebya 
mushiki wacu White, bamutera guhamya ibintu bidahuje n’ibitekerezo bye cyangwa uburyo 
abona ibintu. Ibi bituma umurimo we utera ibibazo cyane. Inkuru zerekeye ibyo mushiki 
wacu White yavuze zihererekanywa ziva ku muntu umwe zijya ku wundi. Igihe cyose inkuru 
isubiwemo barayikabya. Niba mushiki wacu White afite ikintu icyo ari cyo cyose ashaka 
kuvuga, mureke akivuge. Nta n’umwe uhamagarirwa kuba umuvugizi wa mushiki wacu 
White... Nyamuneka nimureke mushiki wacu White yitangire ubutumwa bwe bwite. 
Buzumvikana neza bumuturutseho kuruta uko bwatangwa n‘undi muntu. . 47 {UBl 34.5} 

GUSHIDIKANYA IBIHAMYA 

Igihe mubonye abantu bashidikanya ku gaciro n’ukuri kw’Ibihamya, babinenga kandi 
bashaka kubyangisha abantu, mumenye neza ko Imana atari yo ikorera muri abo bantu, 

ahubwo ni undi mwuka. Gushidikanya no kutizera byahawe icyicaro n’abatagenda biteze 
guhura n’ibibarushya. Bafite ubwoba yuko imibereho yabo itazatsinda isuzuma rya Mwuka 
w’Imana, yaba ivugira mu Ijambo ryayo cyangwa mu bihamya bya Mwuka wayo bishobora 
kuberekeza ku Ijambo ryayo. Aho gutangirira ku mitima yabo bwite ngo bagendere ku 
mahame atunganye y’ubutumwa bwiza, banenga kandi bagaciraho iteka uburyo Imana 
yatoranyije ngo itegure abantu bakwiriye kuzahagarara badatsinzwe ku munsi w’Uhoraho. 
{UBl 35.1} 

Nimureke ushidikanya abeho, wa wundi udashaka ko ihame rya Bibiliya rigorora imibereho 
ye, wa wundi ushaka gushimwa na bose, maze murebe uburyo bidatinze itsinda ry’abantu 
banyuranya n’umurimo w’Imana bazajya iruhande. Abantu bahindutse kandi bashikamye 
mu kuri, ntibazagira ikintu na kimwe gishimishije cyangwa cy’ingirakamaro babona mu 
guhindura cyangwa mu kwigisha kwa bene uwo ushidikanya ibihamya. Ariko abafite imico 
yangiritse, bafite amaboko yanduye n’imitima itejejwe, abo ingeso z’imibereho yabo 
zitaboneye, batari abiringirwa imuhira, cyangwa batizerwa mu bikorwa — aba bose 
bazishimira ibitekerezo bishya bagejejweho. Abantu bose baramutse babishatse babona 
igipimo nyakuri cy’umuntu ushidikanya ibihamya ndetse na kamere y’inyigisho ze 
babirebeye ku mico y’abayoboke be. {UBl 35.2} 

Muri rusange abantu bafite ibintu byinshi cyane banenga ibihamya, ni abatarabisomye, 
kimwe n’uko abirata ko batizera Bibiliya ari abafite ubumenyi buke ku byo yigisha. Bazi ko 
ibaciraho iteka, bityo kuyirengagiza bikabaha kumva bafite umutekano mu nzira y’icyaha 
barimo. {UBl 35.3} 

Imbaraga ireshya y’ubuyobe 

Mu buyobe no kutizera hari ikintu kijijisha kandi kikayobya intekerezo. Kunenga, 
gushidikanya no guha intebe kutizera kugira ngo twerekane ko nta kosa dufite mu guteshuka 
inzira itunganye, ni ikintu cyoroshye cyane kuruta gutunganya ubugingo binyuze mu 
kwizera no kumvura ukuri. Ariko igihe habayeho imbaraga nziza iyobora umuntu ku 
kwifuza kugaruka, asanga yarafatiwe mu ruzitiro rwa Satani nk’uko isazi iba iri mu mutego 
w’igitagangurirwa, ku buryo bigaragara ko kugerageza kuhikura ari ukurushwa n’ubusa, 
kandi ntibimworohera kwikura mu mutego umwanzi gica yamuteze. {UBl 36.1} 

Igihe abantu bigeze kwemera gushidikanya no kutizera ibihamya bya Mwuka w’Imana, 
bagwa mu gishuko gikomeye cyo kuyoboka ibitekerezo bavugiye imbere y’abandi. 
Inyigisho zabo n’imyumvire yabo bibudika mu ntekerezo nk’igicu cya rukokoma, kikabuza 
kwinjira umurasire wose uhamya ukuri. Gushidikanya guhawe icyicaro binyuze mu 
kwirengagiza, ubwibone cyangwa gukunda ibikorwa bibi, bizirika ku bugingo iminyururu 

itemera gucika. Kristo wenyine ni we ushobora gutanga imbaraga ikenewe yo guca iyo 
minyururu. {UBl 36.2} 

Ibihamya bya Mwuka w’Imana bitangirwa kuyobora abantu ku Ijambo ryayo ryagiye 
ryirengagizwa. Iyo ubutumwa Ibihamya bitanga butumviwe, Mwuka Muziranenge 
akingiranirwa kure y’ubugingo. None se ni ubuhe buryo bundi Imana izigamye kugira ngo 
igere ku bayobagurika kandi ngo ibereke uko bameze by’ukuri? {UBl 36.3} 

Amatorero yakunze ibintu bica abantu intege mu kwizera ibihamya, usanga afite intege nke 
kandi agwaguza. Abagabura bamwe bakorera kugira ngo bikururireho abantu ubwabo. Igihe 
hari umwete ukoreshej we kugira ngo hakosorwe ikosa iryo ari ryo ryose muri abo bagabura, 
bihagararaho bavuga bati: “Itorero ryanjye ryemera ibyo nkora.” {UBl 36.4} 

Yesu yavuze ko umuntu wese ukora ibibi, yanga umucyo, nta nubwo agendera mu mucyo 
kugira ngo ibyo akora bitagaragara. Muri iki gihe hari benshi bakurikira inzira nk’iyi. Mu 
bihamya havugwamo neza ibyaha nyirizina bibahama bakora, ni yo mpamvu batifuza 
kubisoma. Hariho abantu bagiye baburirwa kandi bagacyahwa binyuze mu bihamya kuva 
bakiri bato; ariko se baba baragendeye mu mucyo kandi bakisubiraho? Ntibyigeze bibaho. 
Baracyakomeje gukora ibyaha bakoraga; kandi baracyafite za nenge mu mico yabo. Ibyo 
bibi bagundiriye byonona umurimo w’Imana kandi bikangiriza amatorero. Umurimo 
Uwiteka yagombaga gukora kugira ngo ashyire amatorero kuri gahunda ntukorwa bitewe 
n’uko abizera bihariye (abayobozi b’umukumbi by’umwihariko) ntibashaka gukosorwa. 
{UBl 36.5} 

Kenshi hari umuntu uvuga ko yemera ibihamya, mu gihe nta mpinduka bitera mu mibereho 
ye cyangwa mu mico ye. Amakosa ye arushaho gukomera kubwo kumva ko nta kosa afite, 
kugeza ubwo nyuma yo gucyahwa kenshi maze akanga kumvira imiburo, atakaza imbaraga 
yo kwitegeka maze akarushaho kwinangira mu gukora ibibi. Iyo ananiwe akagira intege nke, 
nta mbaraga ziganisha ku byiza abona ngo zirushe ubushobozi ibidatunganye byo mu mico 
ye atabashije gutsinda. Ibyo bidatunganye ni byo bihinduka ingingo zikomeye cyane 
yishingikirizaho, maze agatsindwa na byo. Bityo, musuzume maze umubaze uti: ” Mbese 
ntabwo mu myaka yashize Imana yacyashye iyi myitwarire mibi mu mico yawe ikoresheje 
ibihamya?” Azasubiza ati: “Yego, nabonye ubuhamya bwanditswe bumbwira ko ntari mu 
kuri muri ibi bintu.” “None se kuki utakosoye izi ngeso mbi?” Azasubiza ati: “Natekerezaga 
ko uwancyagaha yari yaribeshye; nemeraga icyo nashoboraga kubona; kandi icyo 
ntashoboraga kubona navugaga ko cyabaga ari igitekerezo cy’uwangezagaho ubutumwa 
bwo gucyaha. Ntabwo nemeye uko gucyahwa.” {UBl 36.6} 

Rimwe na rimwe amakosa nyirizina yo mu mico, Imana yifuzaga ko abagaragu bayo 
bayabona kandi bakayakosora nyamara bakanga kuyabona, yagiye ahitana ubugingo bw’abo 
bantu. Bagombaga kuba barabaye imiyoboro icishwamo umucyo. Imana yashakaga ko 
babaho, yanabohererezaga inyigisho mu butungane kugira ngo bakomeze kugumana 
imbaraga zabo z’umubiri n’iz’ubwenge ngo bayikorere umurimo yishimira. Iyo baba 
baremeye inama y’Imana, bakaba icyo Imana yifuzaga ko baba cyo, bari kuba abakozi 
bashoboye mu gutuma umurimo wo kwamamaza ukuri utera imbere, bakaba abantu 
bakomeye mu rukundo no kugirirwa icyizere mu bantu bacu. Ariko basinziriye mu mva 
kubera ko batigeze babona ko Imana yari ibazi neza kurusha uko ubwabo bari biyizi. 
Ibitekerezo by’Imana ntabwo ari byo bitekerezo byabo ndetse ntabwo n’inzira zayo ari 
nk’izabo. Aho bagiye bakorera hose, abo bantu babogamye, bagiye bagoreka umurimo. 
Amatorero bayoboraga yagiye acibwa intege mu buryo bukomeye. {UBl 37.1} 

Imana icyaha abantu kubera ko ibakunda. Ishaka ko bakomera mu mbaraga zayo, kugira ngo 
bagire intekerezo zishyitse n’imico itunganye; bityo rero bazabera umukumbi w’Imana 
urugero, bawuyoboza itegeko n’urugero rwegereye urw’ijuru. Kubw’ibyo bazubaka ingoro 
yeray’Imana. 49 {UBl 37.2} 

Gusoma ibihamya ushakisha urwitwazo 

Abantu bamwe badashaka kwakira umucyo, ahubwo bifuza kugendera mu nzira bihitiyemo, 
bazasoma ibihamya kugira ngo babikuremo ikintu gishyigikira umwuka wo kutizera no 
kutumvira. Uko ni ko umwuka wo kwirema ibice uzinjira; kubera ko umwuka ubayobora 
mu kunenga ibihamya ari na wo uzabatera kugenzura bagenzi babo kugira ngo babone uko 
babaciraho iteka. 50 {UBl 37.3} 

Ikinyoma cya Satani giheruka. 

Satani akomeza kungikanya ibinyoma nyamara bitagaragara ko ari byo kugira ngo ateshure 
abantu ku kuri. Ikinyoma giheruka cya Satani kizaba icyo gutesha agaciro ibihamya bya 
Mwuka w’Imana. “Aho guhishurirwa kutari abantu bigira ibyigenge” (Imigani 29:18). 
Satani azakorana ubuhanga bwinshi kandi akorere mu buryo butandukanye n’abantu batari 
bamwe kugira ngo ahungabanye icyizere ubwoko bw’Imana bwasigaye bufitiye ibihamya 
nyakuri. 51 {UBl 38.1} 

Hazabaho urwango Satani azenyegereza kurwanya ibihamya. Ibikorwa bya Satani bizaba 
ibyo guhungabanya uko amatorero yizera ibihamya kubera iyi mpamvu: Satani ntashobora 
kubona inzira igaragara yacamo kugira ngo yinjize ibinyoma bye kandi ngo ahambirire 
abantu mu buyobe bwe igihe imiburo, gucyaha n’inama za Mwuka w’Imana byumviwe. 52 
{UBl 38.2} 

IGICE CYA 4: KWANDIKA NO KOHEREZAIBIHAMYA BY’ITORERO 


(Inyandiko zigize iki gice zasohotse mu mpapuro zavugaga ku ngingo zimwe na zimwe mu 

1913 ) 

KONGERA GUTEKEREZA KU MURIMO 


Ivuriro, Califomia, 

8 Nyakanga 1906 

Muvandimwe nkunda, 

Hariho abantu bamwe batekereza ko bashoboye kugenzura imiterere y’umurimo Uwiteka 
yampaye gukora kandi bakaba bamenya n’agaciro kawo. Ubwenge bwabo bwite 
n’imyumvire yabo ni byo mgero ngenderwaho bifashisha mu kugenzura ibihamya. {UBl 
39.1} 

Uwampaye amabwiriza yarambwiye ati: “Bwira abo bantu ko Imana itabashinze umurimo 
wo gusuzuma, gushyira mu rwego mnaka no gusobanura imiterere y’ibihamya. 
Abagerageza gukora ibyo uko byagenda kose bagera ku myanzuro y’ubuyobe. Uwiteka 
yifuza ko abantu bakomeza gushikama bagakora umurimo bashinzwe. Nibakomeza 
kugendera mu nzira y’Uwiteka, bazashobora kumenya neza ko umurimo Uwiteka yanshinze 
gukora atari umurimo wateguwe n’umuntu. {UBl 39.2} 

Abasoma ibihamya babyitondeye nk’uko byari bimeze mu minsi ya mbere, 
ntibazahangayika bibaza inkomoko yabyo. Ibitabo byinshi byanditswe kubw’ubufasha bwa 
Mwuka w’Imana, bifite igihamya gihoraho cyerekana imiterere y’ibihamya. {UBl 39.3} 

Mu minsi ya mbere yo kwamamaza ubutumwa, incuro nyinshi Mwuka w’Imana yajyaga aza 
kuri bamwe muri twe igihe twabaga duteranye, maze nanjye nkajya mu iyerekwa. Uwiteka 
yampaye umucyo n’igihamya, ampa guhumurizwa, ibyiringiro n’ibyishimo ku buryo 
ishimwe rye ryari riri ku minwa yacu. {UBl 39.4} 

Gufashwa n’abize indimi. 

Igihe umugabo wanjye yari akiriho, yakoraga ari umufasha n’umujyanama mu kohereza 
ubutumwa nahabwaga. Twakoraga ingendo nyinshi cyane. Rimwe na rimwe nahabwaga 
umucyo ari nijoro, ubundi bikaba ari ku manywa ndi imbere y’iteraniro rinini. Ubwo nabaga 
mfite igihe n’imbaraga byo gukora umurimo, ni jye ubwanjye wiyandikiraga amabwiriza 
nahererwaga mu iyerekwa ntacyo mpinduye. Nyuma y’aho twasuzumiraga hamwe ibyo 
nanditse, umugabo wanjye agakosora amakosa y’ikibonezamvugo kandi agakuramo 
amagambo adakenewe gusubirwamo. Iyo ibyo byabaga birangiye, ubwo butumwa 

bwandukurwaga mu bwitonzi bukohererezwa abo bugenewe, cyangwa ku icapiro. {UBl 
39.5} 

Uko umurimo wagukaga, hari abandi bamfashaga mu gutegura inyandiko zagombaga 
gushyirwa ahagaragara. Nyuma y’urupfu rw’umugabo wanjye, hari abafasha b’abizerwa 
bansanze, bakoraga ubudacogora umurimo wo kwandukura ibihamya no gutegura ingingo 
zagombaga gushyikirizwa abasomyi. {UBl 40.1} 

Ariko inkuru zagendaga zikwirakwizwa ko uwo ari we wese mu bamfashaga yari afite 
uburenganzira bwo kugira icyo yongeraho cyangwa agahindura ubusobanuro bw’ubutumwa 
nandikaga. Izo nkuru ntabwo ari ukuri. {UBl 40.2} 

Igihe twari turi muri Australia, Uwiteka yambwiye ko W.C White akwiriye kuruhurwa 
imitwaro myinshi abavandimwe be mu kwizera bamwikorezaga kugira ngo arusheho kugira 
umwanya uhagije wo kumfasha mu murimo Uwiteka yanshinze. Isezerano ryari ryaratanzwe 
rivuga riti: “Nzamushyiramo Mwuka wanjye, kandi muhe ubwenge.” {UBl 40.3} 

Kuva igihe nagarukiye muri Amerika, namenyeshejwe kenshi ko Uwiteka yampaye W.C 
White kugira ngo ambere umufasha, kandi ko muri uyu murimo, Uwiteka azamuha ku 
Mwukawe. {UBl 40.4} 

Igihe gikwiriye n’uburyo bwo kuvuga. 

Kugira ngo umenye igihe gikwiriye n’uburyo nyabwo bwo kuvuga ubutumwa wahawe, 
bisaba ubwenge bwinshi n’imitekerereze mizima kandi biyobowe na Mwuka w’Imana. Igihe 
intekerezo z’abantu bacyahwa ziri mu buyobe bukomeye, ubusanzwe barwanya ubuhamya 
bahabwa, kandi iyo bamaze gufata umwuka wo kwinangira, nyuma birabakomerera kuba 
bakwemera ko bari mu buyobe. {UBl 40.5} 

Mu itangira ry’uyu murimo, igihe bamwe mu bavandimwe dusangiye kwizera b’abayobozi 
babaga bahari, ubwo ubutumwa bwavaga ku Uwiteka bwatangwaga, byabaga ngombwa ko 
tubagisha inama ku byerekeye uburyo bwiza cyane bwo kugeza amabwiriza ku bantu. 
Rimwe na rimwe hafatwaga umwanzuro ko ingingo zimwe zidakwiriye gusomerwa imbere 
y’iteraniro. Rimwe na rimwe ababaga barakoze amakosa baragacyahwaga, basabaga ko 
ingingo zerekana amakosa yabo n’ingorane ateza byasomerwa imbere y’abandi kugira ngo 
n’abandi nabo babyungukireho. {UBl 40.6} 

Akenshi nyuma yo gusoma ibihamya byacyahaga abantu, habagaho kwicuza kuvuye ku 
mutima. Iyo ibyo byabaga birangiye, twafanyirizaga hamwe gusenga maze Imana 
ikagaragariza ubuntu bwayo butanga imbabazi ku babaga batuye ibyaha byabo. Kwemera 
ibihamya kwazanaga umugisha ukomeye w’Imana mu materaniro yacu. {UBl 40.7} 

Mu buryo butunganye, uko ibihe byagiye bisimburana, nashishikariraga kwandika ibyo 
nahabwaga n’Umujyanama wo mu ijuru. Ibice bimwe by’ibyo nandika bihita byoherezwa 
kugira ngo bimare ubukene buri mu murimo. Ibindi bice birabikwa kugeza ubwo hari 
ibyabagaho bikangaragariza ko igihe cyo kubikoresha kigeze. Rimwe na rimwe hari ubwo 
mu bagabura n’abaganga babaga bafite inshingano habonekaga umwuka wo gusuzugura 
ibihamya. Kubw’ibyo nahabwaga amabwiriza ko ntakwiriye gushyira ibihamya mu biganza 
byabo; kubera ko kuba barakiriye umwuka wagerageje kandi ugatsinda Adamu na Eva, 
babaga bakinguye ubwenge bwabo n’umutima wabo kugira ngo bigengwe n’umwanzi. 
Kubera ko babaga bari mu nzira mbi kandi bakora bayobowe n’imitekerereze 
y’ubushukanyi, bari gusoma mu bihamya ibintu bitarimo, ahubwo bihuje n’imvugo 
z’ibinyoma bumvise. Mu gusoma ibihamya mu mucyo wabo bwite, bagwa mu gishuko 
kandi bakabeshya abandi. {UBl 41.1} 

Rimwe na rimwe, nyuma yo kubona ibintu neza uko bimeze, nandikaga amagambo yo 
gucyaha akaba abitswe igihe runaka kugeza ubwo nabaga maze gushishikarira guhindura 
umwuka w’abo bireba ku giti cyabo. Igihe uwo muhati utageraga ku ntego, ubwo butumwa 
ndetse n’imbaraga zabwo zo gucyaha cyangwa guhana bwohererezwaga abo bantu 
bakabwumva cyangwa bagahakana ukuri kwabwo. {UBl 41.2} 

Igihe bene amakosa yabaga yavuzwe baturaga ibyaha byabo bakihana, imbagara z’umwanzi 
zashoboraga kumenagurika. Igihe bihannye bakareka ibyaha byabo, Imana ni yo yo 
kwizerwa kandi ikiranukira kubababarira ibyaha byabo no kubezaho gukiranirwa kose. 
Kristo, Umucunguzi ubabarira icyaha, azabambura imyenda yanduye, abaguranire maze 
abahe umwambaro mwiza, kandi abambike igitambaro cyiza ku mutwe wabo. Ariko igihe 
cyose banze kuva bicumuro, ntibashobora kugira imico izahagarara idatsinzwe ku munsi 
ukomeye w’urubanza. {UBl 41.3} 

Kenshi nerekwa ibibi bihishwe mu mibereho y’abantu kandi nkasabwa gutanga ubutumwa 
bwo gucyaha n’imbuzi. Nabwiwe yuko abantu benshi bumvira inyigisho z’ibinyoma 
z’umwanzi bazamagana umurimo wanjye bakavuga ko ari uw’umuhanuzi w’ibinyoma, 
kandi ko bazasobanura ibihamya bagamije guhindura ukuri kw’Imana mo ibinyoma. Satani 
arateze kandi abantu bamwe bakoreshejwe n’Uwiteka mu bihe byashize bagakora umurimo 
we nyamara bakaba baremeye gushukwa, bazahagurukira kugoreka ubutumwa bwatanzwe. 
Kubera ko badashaka gutega amatwi amagambo abacyaha, kandi kuko badashaka kugirwa 
inama ngo bakosore imikorere yabo ngo bakore umurimo bashinzwe, bazagoreka ubutumwa 
bwagenewe itorero maze bashyire abantu benshi mu rujijo. {UBl 41.4} 

Nubwo bimeze bityo, ngomba kuvuga ubutumwa nahawe kuvuga igihe cyose Uwiteka 
azahitamo. Ntabwo Uwiteka yampaye umurimo wo gukuraho kudasobanukirwa neza kose 

kuri mu mitima itizera. Mu gihe urugi ruzaba rukinguriye kwakira ibyongorerano 
by’umushukanyi, ingorane ziziyongera. Imitima y’abatazakira umucyo ifunguriwe kwakira 
kutizera. Niba igihe cyanjye n’imbaraga zanjye bishirira mu bibazo nk’ibyo, ibyo byaba 
bisohoza imigambi ya Satani. Uwiteka yarambwiye ati: “Tanga ibihamya. Ntabwo umurimo 
wawe ari uwo gukemura ingorane, umurimo wawe ni uwo gucyaha no kwerekana 
ubutungane bwaKristo.” {UBl 42.1} 

Ikintu kidasanzwe. 

Igihe kimwe mu minsi ya mbere yo kwamamaza ubutumwa, uwitwa Burtler n’uwitwa Hart 
baguye mu rujijo ku byerekeranye n’ibihamya. Baraboroze kandi barirana umubabaro 
mwinshi, ariko mu gihe runaka ntibashoboraga gutanga impamvu zo guhangayika kwabo. 
Nyamara, ubwo bahatirwaga kuvuga impamvu y’amagambo n’imyitwarire yabo 
bitarangwamo kwizera, Hart yavuze yerekeza ku gatabo gato kari karanditswe karimo 
amayerekwa ya Ellen G. White, maze avuga ahamya ko azi neza ko hari amayerekwa amwe 
atarimo. Aba bagabo bombi bavugiye imbere y’imbaga y’abantu bashimangira bahamya ko 
nta cyizere bafitiye ako gatabo. {UBl 42.2} 

Umugabo wanjye yoherereje Hart agatabo maze amusaba gusoma ibyari byanditswe ku 
rupapuro rubanza. Yahasomye aya magambo ngo: “Inkuru ngufi y’Imibereho ya Gikristo 
n’Ibitekerezo bya Madame Ellen G. White.” {UBl 42.3} 

Habayeho guceceka mu gihe runaka, maze umugabo wanjye asobanura ko twagize 
ubushobozi buke cyane tukabasha gucapa ubwa mbere agatabo gato gusa, kandi asezeranira 
uwo muvandimwe ko igihe ubushobozi buhagije buzabonekera, amayerekwa azandikwa 
agacapwa mu buryo bwuzuye bw’igitabo. {UBl 42.4} 

Butler yarafashijwe cyane maze ubwo busobanuro bumaze gutangwa aravuga ati: “Reka 
twicishe bugufi imbere y’Imana.” Hakurikiyeho amasengesho, amarira no kwihana tutigeze 
twumva. Butler yaravuze ati: “Muvandimwe wanjye White, mbabarira; natekereje ko 
mwaduhishaga umucyo umwe twagombaga kubona. Nawe mushiki wanjye Ellen White, 
mbabarira.” Nuko rero imbaraga y’Imana yamanukiye iteraniro mu buryo butangaje. 54 
{UBl 42.5} 

UMURIMO N’ABAFASHA 

Ivuriro, Califomia, 

Ugushyingo 23, 1907 

Muvandimwe wanjye nkunda [FM] Wilcox: 

Nabonye kandi nasomye ibaruwa yawe uherutse kohereza. Ku byerekeye mushiki wacu 

utekereza ko yatoranyirijwe kujya mu mwanya wa mushiki wacu White, mfite icyo nifuza 
kuvuga ari cyo iki: Ashobora kuba yumva afite ukuri, nyamara mu by’ukuri yarashutswe. 
{UBl 43.1} 

Hagiye gushira umwaka umugabo wanjye apfuye, nagize intege nke cyane, kandi 
byatekerezwaga ko nsigaje igihe gito cyo kubaho. Mu materaniro makuru y’i Healdsburg, 
najyanywe mu ihema ahari hateraniye benshi mu bantu bacu. Nasabye ko banyegura 
bakankura aho nari ndyamye bakamfasha kugera ku ruhimbi rw’umubwiriza kugira ngo 
mbashe kugira amagambo make mvuga yo gusezera ku bantu. Igihe nageragezaga kuvuga, 
imbaraga y’Imana yaramanukiye ituma nkomeza kuvuga. Abantu benshi muri iryo teraniro 
babonaga ko mfite intege nke kandi ko mu maso hanjye n’ibiganza byasaga n’ibitarimo 
amaraso, ariko ntangiye kuvuga babonye iminwa yanjye no mu maso hahinduye ibara, maze 
bamenya ko hari igitangaza kiri kunkorerwa. Nahagaze imbere y’abantu nkize mperako 
mvugana umudendezo. {UBl 43.2} 

Nyuma y’ibyo, nagejejweho umucyo umenyesha ko Uwiteka yampagurukirije kugira ngo 
muhamye mu bihugu byinshi, kandi ko azangirira ubuntu akampa n’imbaraga zo gukora 
uwo murimo. Neretswe kandi yuko umuhungu wanjye, W.C White, akwiriye kumfasha 
akambera n’umujyanama ndetse ko Uwiteka azamwambika umwuka w’ubwenge 
n’intekerezo nzima. Neretswe ko Uwiteka azamuyobora kandi ko atazigera ayoba kubera ko 
azazirikana kuyoborwa no gufashwa na Mwuka Muziranenge. {UBl 43.3} 

Nahawe iri sezerano rivuga riti: ” Ntabwo uri wenyine mu murimo Imana yagutoranyirije 
gukora. Uzigishwa n’Imana ukuntu uzavuga ukuri uri imbere y’abantu mu buryo 
bworoshye. Imana y’ukuri izagukomeza, kandi uzahabwa icyemezo kidashidikanywaho ko 
ari yo ikuyoboye. Imana izaguha kuri Mwuka Muziranenge, kandi ubuntu bwayo, ubwenge 
n’imbaraga yo kukurinda bizabana nawe ... {UBl 43.4} 

“Uwiteka azakuberaumwigisha. Uzahura n’ibishukana by’uburyo bwinshi, bizaza mu buryo 
bwinshi, mu nyigisho zivuga ko Imana iba mu bintu byose n’ubundi buryo bw’ubuhemu; 
ariko uzakurikire inzira nzakuyobora bityo uzagira amahoro. Nzashyira Mwuka wanjye ku 
muhungu wawe, kandi nzamuha imbaraga zo gukora umurimo ahamagarirwa. Afite 
umutima wo kwicisha bugufi. Uwiteka yamutoranyiriye kugira uruhare rukomeye mu 
murimo We. Ni yo mpamvu yavutse.” {UBl 43.5} 

Iri jambo naribwiwe mu 1882, kandi kuva icyo gihe nemejwe ko umuhungu wanjye yahawe 
umutima w’ubwenge. Vuba ahangaha, igihe nari mpangayitse, Uwiteka yaravuze ati: 
“Naguhaye umugaragu wanjye, W.C. White, kandi nzamuha ubwenge kugira ngo abe 

umufasha wawe. Nzamuha ubuhanga no gusobanukirwa kugira ngo akorane ubwenge. 
{UBl 43.6} 

Uwiteka yampaye abandi bafasha b’indahemuka mu murimo wanjye. Byinshi mu byo 
nagiye mvuga byaranditswe maze bishyikirizwa abantu mu nyandiko. Mu gihe cy’imibereho 
yanjye hafi ya cyose, umunsi ku wundi nashishikariraga kwandika ibyo nahishuriwe mu 
mayerekwa ya nijoro. Ubutumwa bwinshi butanga inama, gucyaha no gutera ubutwari, 
bwohererejwe abantu ku giti cyabo, kandi byinshi mu mabwiriza nahawe kugira ngo 
ashyikirizwe itorero, byashyizwe mu nyandiko zasohokaga nyuma y’igihe runaka ndetse 
n’ibitabo kandi byakwirakwijwe mu bihugu byinshi.... {UB1 44.1} 

Umurimo urakomeza gutera imbere. Turi gukorana umwete mwinshi kugira ngo inyandiko 
zanjye zigere ku bantu. Twiringiye ko ibitabo bishya byinshi bizajyanwa mu icapiro vuba 
aha. Niba ntashoboye gukora, abakozi banjye bizerwa biteguriye gukomeza umurimo. {UB1 
44.2} 

Inyandiko zanjye zizakomeza kuvuga. 

Muri ibi bihe biheruka, umucyo uhagije wagejejwe ku bantu bacu. Ubuzima bwanjye 
bwakomeza kubaho cyangwa ntibubeho, inyandiko zanjye zizakomeza kuvuga, kandi 
umurimo wazo uzakomeza igihe cyose isi izaba ikiriho. Inyandiko zanjye zibitswe mu 
bubiko mu biro, ndetse nubwo naba ntakiriho, aya magambo nahawe n’Uwiteka azakomeza 
kubaho no kuvugana n’abantu. Ariko ndacyafite imbaraga kandi niringiye gukomeza gukora 
umurimo munini ufite akamaro. Nshobora kugeza ku kugaruka k’Umwami nkiriho; ariko 
bitanabaye, nizeye ko bizamvugwaho ko: “Hahirwa abapfa bapfira mu Mwami wacu.” 
“Umwuka nawe aravuga ati: ‘Yee, ngo baruhuke imihati yabo, kuko imirimo yabo ijyanye 
nabo ibakurikiye.” (Ibyah. 14:13). {UBl 44.3} 

Ndashima Imana kubw’isezerano ry’urukundo rwayo yampaye, kandi ko nyoborwa nayo 
buri munsi. Mpugiye cyane mu kwandika. Mu gitondo kare ndetse no mu gicuku nandika 
ibyo Uwiteka anyeretse. Umutwaro mfite mu murimo wanjye ni ugutegura abantu 
bazahagarara badatsinzwe ku munsi w’Uwiteka. Isezerano rya Kristo ni iry’ukuri. Igihe si 
kirekire. Tugomba gukora, tukaba maso kandi tugategereza Umwami Yesu. Duhamagarirwa 
gushikama, tutanyeganyega, dushishikarira gukora umurimo w’Umwami. Ibyiringiro byacu 
byose bishingiye kuri Kristo. {UBl 44.4} 

Mbese abantu bacu bareba ibyabaye, iby’ubu ndetse n’ibizaza nk’uko bigaragarira ab’isi? 
Mbese bumvira ubutumwa bw’imbuzi bahabwa? Mbese ubu duhangayikishijwe cyane 
n’uko imibereho yacu yatunganywa kandi ikezwa, kandi ko twagaragaraho gusa n’abo mu 
ijuru? Ibi ni byo bikwiriye kuranga abantu bose binjira mu itsinda ry’abuhagiwe kandi 

bakezwa n’amaraso y’Umwana w’Intama. Bagomba kuba bambaye ubutungane 
(gukiranuka) bwa Kristo. Izina rye rigomba kwandikwa mu ruhanga rwabo. Bagomba 
kwishimira mu byiringiro by’ikuzo ry’Imana. Kristo yanditse amazina y’abantu be mu 
biganza bye. Ntazigera areka kwita ku muntu uwo ari wese umwishingikirizaho. {UB1 44.5} 

Bwira abizera bagize itorero ko hakenewe kwiyegurira Imana burundu. Nimucyo abantu 
bose basobanukirwe ko bagomba kugirana n’Imana isezerano kubwo kwitanga. Buri munsi 
na buri saha, dukeneye imigisha y’ubutumwa bwiza. Igihamya cyose cy’imbaraga 
z’Uwiteka, kubana natwe kwe ndetse n’urukundo rwe, bikwiriye kumenyekanira mu 
gushima. Umunezero ugomba kuboneka kubw’igikorwa gitunganye umuntu akorera Imana. 
Nshimira Uwiteka kubera iki gitekerezo cy’agaciro kenshi. Nahabwe ikuzo kubw’ibiturimo 
bishyizwe ahagaragara ndetse n’ibikorwa.... Nta na rimwe ibihamya byigeze bigaragarizwa 
abantu kurusha ibyo nandikishije ikaramu yanjye vuba aha. Imana impatira kumenyesha 
abantu bacu akamaro ko kwiga ibyo bihamya. Nimucyo uyu murimo utangire ubu. Noneho 
rero, naba nemerewe gukomeza gukora cyangwa nsinziriye kugeza igihe Yesu azagarukira, 
ubu butumwa buzakomeza kubaho. {UBl 45.1} 

Ndabwira abavandimwe banjye mu kwizera nti: “Muvuge amagambo azaganisha abantu 
kuri Kristo. Nimwere imbuto z’imirimo myiza. “Uwizera uwo Mwana aba abonye ubugingo 
buhoraho.”( Yohana 3:36). Ikintu cyose gishoboka kizazanwa kugira ngo n’intore ziyobe 
niba bishoboka; ariko uko byagenda kose Uwiteka azita ku murimo we. 55 {UBl 45.2} 

IKORESHWA RY’IBIHAMYA. 

Igihe n ’um wanya bigomba kuzirikanwa 

Ku byerekeranye n’ibihamya, nta na kimwe gikwiriye gusuzugurwa; nta na kimwe cyo 
kwirengagizwa; ariko igihe n’umwanya bigomba kuzirikanwa. Nta na kimwe kigomba 
gukorwa mu gihe kidakwiye. Ingingo zimwe zigomba kuba ziretse gukoreshwa kubera ko 
abantu bamwe bashobora gukoresha nabi umucyo bahawe. Inyuguti yose n’ingingo yose ni 
ingenzi kandi bigomba kugaragazwa mu gihe gikwiriye. Mu bihe byashize, ibihamya 
byateguranwaga ubwitonzi mbere y’uko byoherezwa kwandikwa, kandi ikintu cyose 
cyakomezaga kwiganwa ubushishozi na nyuma y’uko cyandikwa ubwa mbere. {UB1 45.3} 

Bwira abantu kurya umubiri w’Umwana w’Imana no kunywa amaraso ye. Bashyire Ijambo 
rye. Hazabaho bamwe bazarigoreka n’abazaryerekana uko ritari. Amaso yabo yarahumye 
kandi batanga ibigereranyo n’ubusobanuro Satani yabateguriye; kandi mu buryo bwose 
ubusobanuro bupfuye buzahabwa amagambo yavuzwe na mushiki wacu White. Satani 
agerageza kwiyita umwana wa Kristo nk’uko Yuda yabigenje, kandi Yuda uyu yari mu 
ruhande ruregana. Biyigishirije mu ishuri rigoreka rya Satani. Uko bateye kose kuvugwa mu 

gice cya gatatu cya Zekariya. Nta kintu Imana ikunda mu isi nk’itorero ryayo. Satani 
yakoreye mu ntekerezo z’abantu kandi azakomeza kugambanira ikibitsanyo cyera mu buryo 
bw’uburyarya. {UBl 45.4} 

Gusohora inyandiko zakusanyijwe. 

Mbona mu buryo bwumvikana ko umuntu wese utekereza ko afite ubushobozi byo 
kwandika ibitabo, akurikije intekerezo ze kandi ashaka ko ibitabo bye bisohorwa, asaba 
cyane ashimikiriye ko byemezwa n’amacapiro yacu. Icyo mbona ni uko hashobora kubaho 
urukungu rwinshi rwabibwa mu isi yose. Benshi mu bizera bacu banyandikira bashimikiriye 
basaba uburenganzira bwo gukoresha inyandiko zanjye mu guha imbaraga ibyigisho bimwe 
bifuza kugeza ku bantu kugira ngo bibakore ku mutima. {UB1 46.1} 

Ni ukuri ko hari impamvu ituma izo ngingo zikwiriye kugezwa ku bantu. Ariko sinshobora 
kugerageza kwemera yuko ibihamya bikoreshwa muri ubu buryo, cyangwa kwemera 
gushyira ikintu gisanzwe ari cyiza mu buryo bihitiyemo. {UBl 46.2} 

Icyo nari nkwiriye kumenya ni uko abantu basaba ibyo bashobora gutunganya ibyo bandika 
mu buryo bw’ubwenge; nyamara n’ubwo bimeze bityo, sinshobora gutinyuka gutanga 
uburenganzira na buke bwo gukoresha inyandiko zanjye mu buryo bifuza. Mu gutekereza 
ku bijyanye n’uwo murimo, hari ibintu byinshi bikwiriye kwitabwaho kuko mu gukoresha 
ibihamya kugira ngo hashimangirwe ingingo runaka ibasha gukora ku mutima 
w’umwanditsi, amagambo yakuwe mu bihamya ashobora gusobanura ikindi kitari icyo yari 
kuvuga iyo asomwa mu mwimerere wayo.56 {UBl 46.3} 

IGICE CYA 5: UBUSOBANURO BW’INGINGO Z’IBANZE 


IGISUBIZO KU NZITIZI 

[Nyuma gato yo kongera kwandika ibitabo bitatu by’ibanze 57 bya E.G White mu mwaka 
wa 1882, (muri iki gihe ibyo bitabo bikubiye hamwe byitwa “Inyandiko z’ibanze” 58), hari 
ibibazo bimwe byabajijwe bijyanye no kuzura kw ’inyandiko zimwe ndetse n ’ubusobanuro 
bw’ingingo zimwe ziboneka muri ibi bitabo cyangwa mu nyandiko zanditswe mbere. 
Madame Ellen White yasubije ibyo bibazo mu mwaka wa 1883 mu magambo akurikira. Hari 
ibyavuzwe byerekezaga ku nyigisho zavugaga iby ’ “urugi rukinze. ” Ubusobanuro ku by ’izi 
nyigisho byavuzwe no mu gitabo cyitwa “Intambara ikomeye. ” 59 -ABAKUSANYIJE 
INYANDIKO ] { UB1 47.1} 

Vuba aha ibitekerezo byanjye byerekejwe ku gatabo k’amapaji 16 kanditswe na C, w’ahitwa 
Marion muri Iowa, kagereranya inyandiko z’ibanze za Madame White n’izindi yanditse. 60 
Umwanditsi w’ako gatabo avuga ko, nk’uko byari byaranditswe mbere, ibice 
by’amayerekwa ya mbere nagize bitagaragara mu gitabo giherutse gushyirwa ahagaragara 
gifite umutwe uvuga ngo, “Inyandiko z’ibanze za Madame EG White” 61, kandi agatanga 
impamvu ko gukuramo ibyo bice ari uko birimo inyigisho tutacyemera nk’ukuri ubu. {UBl 
47.2} 

Ikindi na none avuga adushinja ngo ni uko twabeshye tubigambiriye ubwo twashyiraga 
ahagaragara “Inyandiko z’ibanze” nk’inyandiko yuzuye z’ibyo nanditse mbere, akavuga ko 
“Inyandiko z’ibanze” zirimo amagambo yahinduwe ugereranyije n’inyandiko 
z’umwimerere. {UBl 47.3} 

Mbere y’uko mbona mu buryo bwihariye amagambo avugwa ko yakuweho, ni byiza ko 
hagaragazwa ibihamya byinshi bifatika. Ubwo ibyo nanditse bya mbere byajyaga 
ahagaragara mu gatabo gato, 62 kahise kagurishwa bidatinze. Mu myaka mike yakurikiyeho, 
ako gatabo kakurikiwe n’igitabo kinini 63 mu mwaka wa 1851, kandi icyo gitabo cyari 
kirimo ingingo nyinshi ziyongereho. {UBl 47.4} 

Mu kwimuka kwinshi kwagiye kubaho mu mateka ya mbere y’umurimo wo kwandika 
ibitabo ndetse no mu ngendo zisa n’izahoragaho uko nakoraga mva i Maine nkajya i Texas, 
nkava i Michigan nerekeza Califomia, ikindi kandi muri icyo gihe nambukiranyije ibibaya 
inshuro zitari munsi ya 17. Muri icyo gihe nabuze irengero ry’ibitabo nanditse mbere. Ubwo 
ubuherutse twafatiraga umwanzuro i Oakland wo gusohora igitabo cyitwa “Inyandiko 
z’Ibanze”, byabaye ngombwa ko twohereza umuntu i Michigan ngo ajye kudutirirayo kopi 
y’igitabo kimwe muri bya bindi byanditswe mbere. 64 Ubwo twakoraga dutyo, twumvise 
ko tubonye kopi nyayo ivuga ibya ya mayerekwa ya mbere nk’uko yari yaranditswe mbere. 

Ayo makopi ni yo twongeye gusohora hahinduwe amagambo gusa amwe duhereye ku gitabo 
cy’umwimerere kandi ibyo twabivuze mu ijambo ry’ibanze ry’”Inyandiko z’Ibanze.” Aha 
rero, ndasaba umuntu uwo ari we wese mu bo dufatanyije waba afite kopi imwe cyangwa 
zose z’ibyo nanditse mbere, nk’uko zanditswe mbere y’umwaka wa 1851, ko yaba angiriye 
neza cyane aramutse abinyoherereje bidatinze. Nsezeranye ko nzayimugarurira vuba 
nkimara kuzandukura. {UBl 48.1} 

Naho ubundi rero, aho kuba nakwifuza kudatanga ikintu nigeze kwandika, nashimishwa 
cyane no kugeza ku bantu buri ngingo yose y’inyandiko zanjye zigeze kwandikwa. {UBl 
48.2} 

Ibihamya byagoretswe na Eli Curtis 

Hari indi ngingo ikwiriye kuvugwa hano. Ntabwo ngombwa kubazwa ibintu byose 
byasohotse mu icapiro nkaho byaturutse kuri jye. Mu gihe amayerekwa yanjye ya mbere 
yandikwaga ubwa mbere, hari inyandiko nyinshi zaragaragaye zavugwaga ko zanditswe 
nanjye, kandi zavugaga ibyo Uwiteka yari yaranyeretse, nyamara zarimo inyigisho ntigeze 
nemera. Izo nyandiko zasohotse mu rupapuro rwanditswe na bwana Curtis. Ibijyanye n’izina 
ry’urwo rupapuro ntabwo mbisobanukiwe. Kuva icyo gihe kugera mu myaka yo kwita ku 
bintu cyane no gukora umurimo, ibintu bimwe bifite agaciro gake byaribagiranye, ariko 
ingingo z’ingenzi ziracyari mu ntekerezo zanjye. {UBl 48.3} 

Uyu mugabo yafashe inyandiko niyandikiye maze arazihindura burundu kandi 
aranazigoreka, akajya afata interuro hirya no hino ntatange aho zihuriye maze yamara 
gushyiramo ibitekerezo bye bwite, agashyira izina ryanjye kuri izo nyandiko nk’aho ari jye 
ziturutseho. Tumaze kubona izi nyandiko, twahereyeko tumwandikira, tumwereka ko 
byadutangaje kandi ko tutabyemera ndetse nahereyeko mubuza kugoreka ibihamya 
nanditse. Yansubije ko agomba kwandika ibimushimishije, kandi ko azi ko ibyavuzwe mu 
iyerekwa bigomba kuba bivuga ibyo yari yaranditse, kandi ko niba narabyanditse nk’uko 
Uwiteka yabimpaye, ibyo bintu byagombaga kuba byaravuzwe. Yashimangiye ko niba 
amayerekwa yaratangiwe kugira ngo itorero ryunguke, yari afite uburenganzira bwo 
kuyakoresha nk’uko abyumva. {UBl 48.4} 

Zimwe muri izo mpapuro yanditse zishobora kuba zikiriho kandi zikazanwa nk’iziturutse 
kuri njye nyamara ntaho mpuriye nazo. Ingingo zatanzwe mu “Nyandiko z’Ibanze” 
naraziboneye; kandi nk’uko igitabo kivuga iby’imibereho n’ibitekerezo 65 cyanditswe mu 
1851 cyari igitabo cya mbere ya byose kurusha ibindi twari dufite, kandi kubera tutari tuzi 
ko hari ikintu cy’inyongera kiri mu mpapuro cyangwa udutabo duto twabanje, ntabwo 
nabarwaho ibyaba byarakuwemo bivugwa ko byabayeho. {UBl 49.1} 

Ibyavanywemo bya mbere 


Amagambo ya mbere yandukuwe na Curtis ni ayo yakuye mu gatabo gato k’amapaji 24 
kanditswe mu 1847, gafite umutwe uvuga ngo: “Ijambo ryagenewe Umukumbi muto.” Dore 
amagambo atagaragara mu gitabo kivuga iby’imibereho n’ibitekerezo. {UBl 49.2} 

“Byari nk’ibidashobokera abavuye mu byizerwa mu byabaye mu mwaka wa 1844 ko 
bakongera kugaruka mu nzira no kujya mu murwa nk’uko byari bimereye ab’isi bose 
b’abanyabyaha Imana yari yararetse. Bose bagiye bagwa ku nzira umwe umwe.” {UBl 
49.3} 

Ndatanga aho byavuye, kugira ngo imvugo yose ishobore kumvikana neza: “Igihe 
twasengeraga hamwe mu muryango, Mwuka Muziranenge yaramanukiye, maze bisa n’aho 
nzamurwa hejuru cyane y’isi y’umwijima. Nasubije amaso inyuma ngo ndebe abantu 
bategereje [kugaruka kwa Kristo] bari ku isi, ariko sinashoboye kubabona, ubwo ijwi 
ryanyongoreraga riti: «Ongera witegereze, kandi urebe hejuru ho gato.” Ndebye ibyo, 
nubuye amaso maze mbona inzira igororotse kandi ifunganye, yazamukaga iva ku isi. Iyi 
nzira ni yo abategereje banyuragamo berekeza ku murwa wari ku mpera ya kure y’iyo nzira. 
Bari bafite umucyo urabagirana cyane wari inyuma yabo aho iyo nzira yari itangiriye. 
Umumarayika yambwiye ko uwo mucyo ari urusaku rwo mu gicuku. Uyu mucyo 
wamurikaga muri iyo nzira yose, kandi wamurikiraga ibirenge byabo kugira ngo badasitara. 
Kandi uko bakomezaga guhanga amaso yabo Kristo wari imbere yabo abayoboye aberekeza 
mu murwa, babaga amahoro. Nyamara mu kanya gato bamwe barananiwe bacika intege, 
maze bavuga ko umurwa uri kure cyane, kandi bari biteze ko bakwiye kuba barawinjiyemo 
mbere. Nuko rero Yesu abakomeresha kuzamura ukuboko kwe kw’iburyo kw’icyubahiro, 
kandi muri uko kuboko havamo umucyo wuje ikuzo warasiraga hejuru y’itsinda 
ry’abategereje maze batera hejuru bavuga bati: “Haleluya!” Abandi bihutiye kwanga 
umucyo wari inyuma yabo, maze bavuga ko Imana atari yo yari yabayoboye kugera aho 
hose. Wa mucyo wari inyuma yabo warazimye, usiga ibirenge byabo biri mu mwijima 
w’icuraburindi, baherako bagenda basitara, amaso yabo ananirwa kwiteregeza intego 
berekezagaho kandi ntibongera kubona Yesu, bagwa kure y’inzira mu mworera 
w’umwijima n’isi y’icyaha yari hasi yabo.” {UBl 49.4} 

Noneho ubu hakurikiyeho amagambo avugwa ko yari mu gitabo cy’umwimerere nyamara 
akaba ataboneka mu gitabo kivuga iby’imibereho n’Ibitekerezo kandi ntanaboneke mu 
Nyandiko z’ibanze. Ayo magambo ni aya: {UBl 50.1} 

“Byari nk’ibidashobokera abavuye mu byizerwa mu byabaye mu mwaka wa 1844 ko 
bakongera kugaruka mu nzira no kujya mu murwa nk’uko byari bimereye ab’isi bose 

b’abanyabyaha Imana yari yararetse. Bose bagiye bagwa ku nzira umwe umwe.” {UBl 
50.2} 

Ubusobanuro bw’“Urugi rukinzwe.” 

Bivugwa ko aya magambo yemeza iby’inyigisho y’urugi rukinzwe, kandi ko iyi ari yo 
mpamvu yatumye akurwa mu nyandiko zasohotse nyuma. Ariko mu by’ukuri aya magambo 
yigisha gusa icyo twashikamyeho kandi tugikomeje kwemera nk’ubwoko [bw’Imana] 
nk’uko ndabyerekana. {UBl 50.3} 

Igihe runaka nyuma yo gucika intege kwabayeho mu mwaka wa 1844, kimwe n’itsinda 
ry’abategereje, nizeraga ko urugi rw’imbabazi rwari rwarakingiwe iteka ryose ku batuye isi. 
Iki cyemezo cyafashwe mbere y’uko mpabwa iyerekwa ryanjye rya mbere. Umucyo nahawe 
n’Imana ni wo wakosoye ubuyobe twari dufite kandi wadushoboje kubona uruhande 
nyakuri. {UBl 50.4} 

Ndacyizera inyigishio ivuga iby’urugi rukinzwe, nyamara ntabwo ari mu buryo 
twayikoreshejemo mbere cyangwauko rikoreshwa n’abandwanya. {UBl 50.5} 

Mu minsi ya Nowa habayeho urugi rukinzwe. Icyo gihe habayeho gukurwa kwa Mwuka 
w’Imana ku bwoko bwacumuye bwarimbukiye mu mazi y’Umwuzure. Imana ubwayo 
yahaye Nowa ubutumwa bw’urugi rukinzwe muri aya magambo: {UBl 50.6} 

« Umwuka wanjye ntazahora aruhanya n’abantu iteka ryose, kuko ari abantu b’umubiri. 
Nuko rero iminsi yabo izaba imyaka ijana na makumyabiri,” (Itangiriro 6:3). {UBl 50.7} 

Mu bihe bya Aburahamu naho habayeho urugi rukinzwe. Imbabazi zarekeye aho kwinginga 
abaturage b’i Sodomu, bityo bose bakongorwa n’umuriro wavuye mu ijuru uretse Loti, 
umugore we n’abakobwa be babiri. {UBl 50.8} 

Mu gihe cya Yesu naho habayeho urugi rukinzwe. Umwana w’Imana yatangarije Abayahudi 
batizeraga b’icyo gihe ati: « Dore inzu yanyu muyisigiwe ari umusaka. » Matayo 23 :38. 
{UBl 50.9} 

Dukomeje kureba uko ibihe byagiye bisimburana kugeza mu minsi y’imperuka, ya mbaraga 
ihoraho ni yo yavugiye muri Yohana igira iti: « [...] Uwera kandi w’ukuri, ufite urufunguzo 
rwa Dawidi, ukingura ntahagire ukinga, kandi ukinga ntihagire ukingura.” Ibyahishuwe 3 
:7. {UBl 50.10} 

Nerekewe mu iyerekwa kandi ndacyabyizera ko mu mwaka wa 1844 hariho urugi rukinzwe. 
Abantu bose babonye umucyo w’ubutumwa bwa marayika wa mbere n’uwa kabiri maze 
bagatera uwo mucyo umugongo, basigaye mu mwijima. Abawemeye kandi bakakira 

Mwuka Muziranenge wayoboye iyamamazwa ry’ubutumwa buvuye mu ijuru, maze nyuma 
y’aho bagahakana ukwizera kwabo kandi bakavuga ko imibereho yabo yabaye ubuyobe 
bityo byatumye batera umugongo Mwuka w’Imana kandi ntukibinginga. {UB1 51.1} 

Abatarigeze babona umucyo, nta nkomanga bari bafite itewe no kuwanga. Itsinda ry’abari 
barasuzuguye umucyo wavuye mu ijuru ni ryo gusa Mwuka w’Imana atashoboraga 
kugeraho. Kandi nk’uko navuze, iri tsinda ryarimo abanze kwemera ubutumwa igihe 
bwabagezwagaho ndetse nababwakiriye maze nyuma y’aho bagahakana ukwizera kwabo. 
Abo bashoboraga kugira ishusho yo kubaha Imana kandi bakavuga ko ari abayoboke ba 
Kristo; nyamara ntibari bafite imibereho yomatanye n’Imana, bashoboraga kugirwa imbohe 
n’ubushukanyi bwa Satani. Aya matsinda yombi nayabonye mu iyerekwa: abavuze ko 
umucyo bari barakurikiye ari ubuyobe ndetse n’abanyabyaha b’isi bari baranze umucyo 
maze Imana irabareka. Nta cyavuzwe cyerekeranye n’abatari barabonye umucyo, bityo rero, 
nta cyaha bari bafite cy’uko bawanze. {UBl 51.2} 

Kugira ngo ahamye ko nizeraga kandi nkigisha inyigisho y’urugi rukinzwe, bwana Curtis 
akoresha amagambo yavanywe mu kinyamakuru cyitwa Urwibutso 66 cyo kuwa 11 Kamena 
mu 1861, ayo magambo yemejwe n’abantubacu 9 b’abizera bakomeye. Ayo magambo agira 
ati: {UBl 51.3} 

«Ibitekerezo twari dufite icyo gihe byerekeye umurimo wari uturi imbere byari 
bivangavanze kandi bidahamye. Bamwe bari bagikomeje gutsimbarara ku gitekerezo 
cyafashwe n’itsinda ry’abizera bari bategereje mu 1884 bari bayobowe na William Miller. 
Icyo gitekerezo cyavugaga ko umurimo tugomba gukorera abatuye isi warangiye, kandi ko 
ubutumwa bwari bugenewe abari bafite kwizera k’umwimerere kw’abategereje 
(abadiventisiti). Ibi byari byizewe cyane ku buryo umwe muri twe yari hafi kwangirwa 
kugezwaho ubwo butumwa bitewe n’uko uwabwigishaga yashidikanyaga ku buryo uwo 
muntu ashobora gukizwa kuko atari ari mu itsinda ryo mu 1844. {UBl 51.4} 

Kuri ibi nshaka gusa kongeraho ko muri iryo teraniro ryagiriwemo impaka ko ubutumwa 
budashobora guhishwa uyu muvandimwe [mu kwizera]. Binyuze mu iyerekwa, nahawe 
ubuhamya bwo kumutera ubutwari akiringira Imana kandi akegurira Yesu umutima we 
burundu. Ibyo yahereyeko abikora. {UBl 51.5} 

Gukekeranya kudafite ishingiro 

Mu yandi magambo yakuwe mu gitabo kivuga « Ijambo ryagenewe umukumbi muto”, 
mvuga ibyo neretswe byerekeye isi nshya, kandi nkavuga ko nahabonye intungane za kera: 
« Aburahamu, Isaka, Yakobo, Nowa, Daniyeli ndetse n’abandi benshi nk’abo.» Kubera ko 
mvuga ko nabonye aba bantu, abaturwanya bavuga ko ubwo nizeraga kudapfa k’ubugingo 

kandi ko kuva icyo gihe nahinduye ibitekerezo byanjye kuri iyi ngingo, nabonye ko ari 
ngombwa gukuramo ayo magambo. Bari hafi y’ukuri kimwe n’ahandi hose hakekwa. {UBl 
52.1} 

Mu mwaka wa 1844 nemeraga inyigisho dufite ubungubu ku bijyanye n’uko ubugingo bupfa 
nk’uko bishobora kuboneka mu bitabo67 nanditse, kandi haba mu magambo cyangwa mu 
nyandiko sinigeze namamaza indi nyigisho itari iyo. Iyo tuba twarakuyemo aya magambo 
bitewe n’uko yigisha ibyo kudapfa k’ubugingo, byari kuba ngombwa gukuramo n’andi 
magambo. {UBl 52.2} 

Ubwo narondoraga iby’iyerekwa ryanjye rya mbere, ku rupapuro wa 13 rw’Inyandiko 
z’ibanze 68 , mvuga ko nabonye bene data bari bamaze igihe gito basinziriye muri Yesu. Ku 
rupapuro rwa 14 mpavuga ko neretswe itsinda rinini ry’abari barishwe urw’agashinyaguro 
bazira ukwizerakwabo. {UBl 52.3} 

Ibyo kudapfa k’ubugingo ntibyigishwa mu gika cyavanyweho kimwe n’uko bitigishwa mu 
ngingo ebyiri tumaze kuvuga. {UBl 52.4} 

Igihamya muri ibyo ni uko muri aya mayerekwa ibitekerezo byanjye byajyanywe imbere 
igihe intungane zizaba zizutse zigateranyirizwa mu bwami bw’Imana. Mu buryo bumwe 
n’ubwo urubanza, kugaruka kwa Yesu ndetse no gutuzwa mu isi nshya kw’intungane byose 
byanyujijwe imbere yanjye ndabyerekwa. Ese hari umuntu uwo ari we wese wigeze avuga 
ko ibyo neretswe byabayeho? Abanzi banjye berekana umwuka ubakoresha muri uko 
kunshinja ibinyoma bishingikirije ku gukekeranya kudafite ishingiro. {UBl 52.5} 

Gusubira mu magambo uko atari 

Muri aya magambo harimo n’aya avuga ngo: «Nabonye uduti tubiri tureture tw’izahabu, 
kuri two hari hamanitswe imikwege y’ifeza kandi kuri iyo mikwege hari imbuto z’amatunda 
meza.» {UBl 52.6} 

Abandwanya bahindura urw’amenyo aya magambo bayagira «imvugo yoroheje kandi ya 
cyana y’amatunda meza yeraga ku mikwege y’ifeza, kandi iyo mikwege ipfunditswe ku duti 
tw’izahabu.» {UBl 52.7} 

Ni iyihe mpamvu yateye umwanditsi w’aya magambo ari haruguru kuvuga amagambo 
yanjye uko atari? Ntabwo mvuga ko amatunda yeraga ku mikwege y’ifeza. Ibyo narebaga 
nabirondoye nk’uko nabyeretswe. Ntabwo bikwiriye gutekerezwa ko amatunda yari 
ashamikiye ku mikwege y’ifeza cyangwa ku duti tw’izahabu, ahubwo uko ni ko nabyeretswe 
bisa. Imvugo nk’izo zikoreshwa buri munsi na buri wese mu biganiro bisanzwe. Igihe tuvuga 
amatunda y’izahabu, ntabwo tugomba kumva ko ari urubuto rugizwe n’ubutare bw’igiciro, 

ahubwo ni uko iryo tunda risa na zahabu. Iryo tegeko rikoreshejwe ku magambo yanjye 
rikuraho inzitwazo zose zo gutanga ubusobanuro butari ukuri. {UBl 52.8} 

Ikimenyetso cy’Imana. 

Andi magambo yakuwemo ni aya akurikira: «Ni byiza, nimusingize Uwiteka, bene Data na 
bashiki bacu, ni iteraniro ry’ikirenga ku bafite ikimenyetso cy’Imana ihoraho.» {UBl 53.1} 

Muri aya magambo, nta na kimwe kirimo tutacyemera. Ibizavugwa ku bitabo byacu 
byashyizwe ahagaragara bizerekana ko twizera ko abakiranutsi bazaba bakiriho bazahabwa 
ikimenyetso cy’Imana mbere y’uko igihe cy’imbabazi kirangira; kandi ko abo bazahabwa 
icyubahiro kidasanzwe mu bwami bw’Imana. {UBl 53.2} 

Guhakana Isabato 

Bivugwa ko amagambo akurikira yakuwe mu magambo y’iyerekwa yavuzwe ku rupapuro 
rwa 25 kugeza 28 z’Inyandiko z’ibanze: 69 {UBl 53.3} 

“Kandi niba umuntu yarizeraga kandi akubahiriza Isabato, akabona umugisha ugendana 
nayo maze nyuma akayireka kandi akica itegeko ryera, bene uwo azikirangiranira hanze 
y’Umurwa Wera, nk’uko ari ukuri ko hariho Imana itegeka mu ijuru.” {UBl 53.4} 

Ababonye neza kandi bemeye byimazeyo ukuri kurebana n’itegeko rya kane ndetse 
bakabona n’umugisha uterwa no kumvira, nyamara kuva ubwo bakareka kwizera kwabo, 
kandi bagahangara kwica itegeko ry’Imana, nibakomeza kwinangirira muri iyi nzira yo 
kutumvira, bazasanga amarembo y’umurwa w’Imana afungiwe imbere yabo. {UBl 53.5} 

“Igihe kiri hafi kurangira” 

Amagambo yanditswe mu 1851 mu gitabo kivuga iby’Imibereho n’ibitekerezo 70 , kandi 
aboneka ku rupapuro rwa 49 rw’inyandiko z’Ibanze, yakoreshejwe nk’aho ahamya ko 
ibihamya natanze ari ibinyoma. Ayo magambo ni aya: “Nabonye ko igihe Yesu agomba 
kuba ahera cyane cyari hafi kurangira, kandi ko icyo gihe cyari kumara igihe gito cyane ngo 
kirangire.” {UBl 53.6} 

Ubwo nerekwaga iby’iyo ngingo, igihe cy’umurimo wa Kristo cyasaga n’aho kirangiye. 
Mbese ndegwa kuvuga ibinyoma kubera ko igihe cyakomeje kubaho kuruta uko ibihamya 
navuze byabyerekanye? Mbese bimeze bite ku bijyanye n’ibihamya bya Kristo n’intumwa 
ze? Mbese barabeshywe? {UBl 54.1} 

Pawulo yandikira Abanyakorinto muri aya magambo: “Ariko bene Data, ibi ni ibyo mvuga 
yuko igihe kigabanutse. Uhereye none abafite abagore bamere nk’abatabafite, kandi abarira 

bamere nk’abatarira n’abashima bamere nk’abadashima...” (lAbakorinto 7:29,30) {UBl 
54.2} 

Na none mu rwandiko yandikiye Abanyaroma yaravuze ati: “Ijoro rirakuze burenda gucya, 
nuko twiyambure imirimo y’umwijima, twambare intwaro z’umucyo.” (Abaroma 13:12) 
{UBl 54.3} 

Kandi ubutumwa buturuka i Patimo maze Kristo akavugana na twe akoresheje Yohana 
ukundwa agira ati: “Hahirwa usoma amagambo y’ubu buhanuzi, hahirwa n’abayumva 
bakitondera ibyanditswe muri bwo, kuko igihe kiri bugufi.” (Ibyah 1:3) “Kandi Umwami 
Imana itegeka imyuka y’abahanuzi, yatumye marayika wayo kwereka imbata zayo 
ibikwiriye kubaho vuba. Kandi dore ndaza vuba. Hahirwa uwitondera amagambo 
y’ubuhanuzi bw’iki gitabo.” (Ibyah 22:6,7). {UBl 54.4} 

Mu butumwa bageza ku bantu, abamarayika b’Imana berekana ko igihe ari kigufi cyane. 
Uko ni ko ibihe byose na njye nagiye mbyerekwa. Ni ukuri ko igihe cyakomeje kuba kirekire 
kurusha uko twari tubyiteze mu itangira ry’ubu butumwa. Umukiza wacu ntiyaje vuba 
nk’uko twabyiringiraga. Ariko se ijambo ry’Uwiteka ryarabeshye? Ntibikabeho! Ni byiza 
kwibuka ko amasezerano y’Imana n’ibiteye ubwoba ivuga byose bifite impamvu igomba 
gutuma bisohora. {UBl 54.5} 

Imana yari yarahaye ubwoko bwayo umurimo bugomba gukora ku isi. Ubutumwa bwa 
marayika wa gatatu bwagombaga gutangazwa, intekerezo z’abizera zagombaga kuganishwa 
ku buturo bwera bwo mu ijuru, aho Kristo yinjiye kugira ngo ahongerere abe. Ubugorozi 
bwerekeye Isabato bwagombaga gukomeza gukorwa. Icyuho cyaciwe mu mategeko 
y’Imana cyagombaga gusibwa. Ubutumwa bwagombaga kwamamazwa mu ijwi rirenga 
kugira ngo abatuye isi bose baburirwe. Ubwoko bw’Imana bugomba gutunganya ubugingo 
bwabo binyuze mu kumvira ukuri, kandi bukaba bwiteguye guhagarara imbere ya Kristo 
butariho ikizinga ubwo azaba agarutse. {UBl 54.6} 

Iyo nyuma yo gucika intege gukomeye kwabaye mu mwaka wa 1844, Abadiventisiti baba 
barashikamye ku kwizera kwabo, kandi bagakomeza kujya mbere bafatanye urunana mu 
nzira ubuntu bw’Imana bwabaciraga, bakakira ubutumwa bwa marayika wa gatatu kandi 
bakabubwira abatuye isi mu mbaraga ya Mwuka Muziranenge, baba barabonye agakiza 
k’Imana, Uwiteka aba yarabakoreye ibikomeye mu mwete wabo, umurimo uba wararangiye, 
na Kristo aba yaragarutse mbere y’iki gihe aje gutwara ubwoko bwe ngo abuhe ingororano 
yabwo. {UBl 54.7} 

Ariko mu gihe cyo gushidikanya no guhagarika imitima cyakurikiye kwa gucika intege, 
benshi mu bizera b’Abadiventisiti baretse ukwizera kwabo. Amacakubiri no kwitandukanya 

byabinjiyemo. Abenshi bakoresheje imvugo no kwandika maze barwanya bake cyane, 
bakurikiye inzira Imana ibayoboye bakakira ubugorozi ku byerekeye Isabato kandi 
bagatangira kwamamaza ubutumwa bwa marayika wa gatatu. Abantu benshi bagombaga 
gukoresha igihe cyabo n’impano zabo mu mugambi umwe wo kuburira abatuye isi, 
birunduriye mu kurwanya ukuri kw’Isabato, ku buryo byabaye ngombwa ko umurimo 
w’abayemeraga kandi bakayishyigikira wabaye uwo gusubiza ibibazo by’abayirwanyaga 
ndetse no guhamya ukuri. Uko ni ko umurimo wakomwe mu nkokora, kandi n’isi iguma mu 
mwijima. Iyo itsinda ry’Abadiventisiti bose rishyira hamwe ku byerekeye amategeko 
y’Imana no kwizera Yesu, mbega uburyo amateka yacu aba atandukanye cyane n’uko ari! 
{UBl 55.1} 

Ntabwo bwari ubushake bw’Imana ko kugaruka kwa Kristo gutinda bene aka kageni. 
Ntabwo Imana yari yarateguye ko ubwoko bwayo (Abisirayeli), buzerera mu butayu imyaka 
40. Yabasezeraniye kubayobora igahita ibageza mu gihugu cy’i Kanani, kandi ikahabatuza 
ari abantu batunganye, bazira umuze kandi banezerewe. Ariko ababwiwe ubwo butumwa 
mbere ntibinjiye muri ubwo buruhukiro “kuko batizeye” (Abaheburayo 3:19). Imitima yabo 
yari yuzuye kwivovota, kwigomeka n’urwango, bityo bituma Imana itabasohoreza isezerano 
yari yaragiranye nabo. {UBl 55.2} 

Mu myaka mirongo ine yose, Isirayeli ya Kera yavukijwe kwinjira muri Kanani no kutizera, 
kwivovota no kwigomeka. Ibyo byaha kandi ni byo byadindije Isirayeli yo muri iki gihe 
kwinjira muri Kanani yo mu ijuru. Muri aho hombi nta na hamwe amasezerano y’Imana 
akemwa. Ukutizera, kwirundurira mu by’isi, kutiyegurira Imana burundu ndetse 
n’amakimbirane mu bavuga ko ari ubwoko bw’Imana ni byo bitumye tuguma muri iyi si 
y’icyaha n’agahinda imyaka myinshi ingana itya. {UBl 55.3} 

Hari izindi ngingo ebyiri zivugwa ko ziboneka mu gitabo cyanjye cya mbere ariko zikaba 
zitaranditswe mu nyandiko zanjye za nyuma. Ibijyanye n’izo ngingo, icyo navuga ni uko 
igihe nzabona igitabo zirimo kugira ngo menye neza uko ibyakuwemo biteye kandi nibonere 
aho bihuriye, ni ho nzaba niteguye kugira icyo mvuga ku birebana na zo mu buryo 
bwumvikana. {UBl 55.4} 

Abakobanyi bo mu minsi y’imperuka 

Kuva mu itangira ry’umurimo wanjye, nakurikiranwe n’urwango, kunengwa n’ibinyoma. 
Ibirego by’urukozasoni na za raporo z’ibinyoma zagiye ziteranyirizwa hamwe kandi 
zijyanwa hirya no hino n’ibyigomeke, abishushanya n’abaka. Hariho abiyita abagabura bo 
mu matorero y’aba Orutodogisi bajya hirya no hino barwanya Abadiventisiti b’umunsi wa 
Karindwi, kandi bagahindura madame Ellen White igitabo cyabo. Abakobanyi bo mu minsi 

y’imperuka bayobowe n’abo bagabura bavuga ko ari abarinzi bashyizweho n’Imana. {UBl 
55.5} 

Abantu batizera, abagabura b’amatorero yaguye, n’Abadiventisiti bo mu ikubitiro bishyize 
hamwe mu murimo wo kurwanya madame Ellen White. Iyi ntambara yakomeje kubaho mu 
gihe kijya kuba imyaka 40, ariko ntabwo nigeze numva mfite umudendezo ndetse sinitaye 
ku mvugo zabo mbi, gusebanya no kuryarya. Ntabwo kandi ubu nshobora kureka uyu muco 
kugira ngo abantu bamwe bizerwa batayobywa n’abanzi b’ukuri bashimishwa no kuvuga ko 
ndi umubeshyi. Mu rwego rwo kwiringira ko nafasha intekerezo z’abizerwa, mvuga ibyo 
nkora. {UBl 56.1} 

Ntabwo niteze kugera kuri ba bandi bigeze kubona umucyo w’ukuri maze bakanga 
kuwumvira, ba bandi birunduriye mu rwikekwe kandi bagashimangira imitima yabo mu 
kutizera. {UBl 56.2} 

Yesu, Umwami w’ijuru, uwareshyaga n’Imana, yabaye mu isi imyaka 33, ariko habayeho 
abantu bake gusa bemeye kamere ye y’ubumana. None se jyewe w’umunyantegenke, 
udakwiriye, ikiremwamuntu cyoroheje, nshobora kwitega ko nagera ku rwego rushimishije 
kurushauko byagendekeye Umukiza w’isi? {UBl 56.3} 

Igihe niyeguriraga gukora uyu murimo bwa mbere, nkiyemeza kugenda igihe cyose Imana 
ibintegetse, nkavuga amagambo Imana yagombaga kumpa ngo nyageze ku bantu, nari nzi 
yuko nzahura n’abandwanya, gusebywa no gutotezwa. Ntabwo nigeze ntereranwa. Iyo njya 
kuba narishingikirije ku gushimwa n’abantu, mba naracitse intege kera. Ariko nahanze 
amaso Yesu, kandi nabonye ko utari afite icyaha yarwanyijwe n’abafite indimi zisebanya. 
Abagaragazaga cyane ishusho yo kubaha Imana bakurikiraga Umukiza ari abatasi kandi 
bakoranaga imbaraga zabo zose kugira ngo bamuzitire. Nyamara nubwo yari 
Ushoborabyose, ntabwo yituye abanzi be ibihwanye n’ibyaha byabo. Aba yarabarwanishije 
imbaraga zo guhora kwe, ariko ntiyabikoze. Yabacyahaga bikomeye kubw’uburyarya 
bwabo n’ingeso zabo mbi, kandi igihe ubutumwa bwe bwangwaga ndetse n’ubuzima bwe 
bukabangamirwa, yagendaga bucece akajya kubwiriza amagambo y’ubugingo ahandi. Mu 
ntege nke zanjye, nagerageje gukurikiza urugero rw’Umukiza wanjye. {UBl 56.4} 

Urwango rwibasira abamamaza ukuri 

Mbega ukuntu Abafarisayo bashakaga kwerekana ko Kristo ari umubeshyi! Mbega ukuntu 
bamutegeraga ku ijambo ryose yavugaga bashaka kugoreka amagambo ye yose! Ubwibone, 
urwikekwe no kwangana urunuka, byafunze inzira yose umuntu yashoboraga kunyuramo 
kugira ngo yakire ubuhamya bw’Umwana w’Imana. Ubwo yamaganaga ibicumuro byabo 
yeruye kandi avuga ko ibikorwa byabo bihamya ko ari abana ba Satani, basubizanyije 

uburakari bavuga bati: “Mbese n’ubundi ntituvuga ko uri umunyasamariya kandi ko ufite 
dayimoni?” {UBl 56.5} 

Ibyo bavugaga byose barwanya Kristo byari bishingiye ku binyoma. Uko ni nako 
byagendekeye Sitefano na Pawulo. Nyamara amagambo mabi cyane kandi adafite ishingiro 
yavuzwe n’uruhande ruri mu binyoma yagize imbaraga kubera ko hari hariho abantu benshi 
bari bafite imitima itejejwe bifuzaga ko ibyo byavugwaga byaba ukuri. Bene abo igihe cyose 
bashishikarira kwibanda ku gakosa no kwibeshya uko ari ko kose gushobora kuboneka ku 
bababwira ukuri kutabashimishije. {UBl 57.1} 

Ntibikwiriye kudutangaza igihe ubuyobe bufashwe nk’amahame y’ukuri n’abantu bafite 
irari ry’ibinyoma. Abarwanyaga Kristo bagiye kenshi barwanywa kandi bagacecekeshwa 
n’ubwenge bwarangaga amagambo ye. Nyamara bakomezaga gutega amatwi impuha zose 
babishishikariye, kandi bagashakisha urwitwazo rwo kumukurikirana bamubaza ibibazo 
bimurwanya. Bari bariyemeje kutava ku izima ngo bareke umugambi wabo. Bari bazi neza 
ko Yesu nakomeza umurimo we, abantu benshi bari kumwizera bityo abanditsi 
n’Abafarisayo bagatakaza ubutware bari bafite kuri rubanda. Kubera ibyo, bari biteguye 
guca bugufi bagafata ingamba mbi kandi zisuzuguritse ku rwego urwo ari rwo rwose kugira 
ngo bagere ku migambi yabo mibisha yo kumurwanya. Bangaga Abaherode ariko 
bifatanyije n’abanzi badacogora kugira ngo bahimbe umugambi wo gukura Kristo ku isi. 
{UBl 57.2} 

Uwo ni wo mwuka Umwana w’Imana yasanganijwe n’abo yari aje gukiza. Mbese abantu 
bose bashaka kubaha Imana no kumenyesha abatuye isi ubutumwa bw’ukuri kwayo, 
batekereza ko bazakirwa neza kurusha uko Kristo yakiriwe? {UBl 57.3} 

Nta mugambi mubi mfitiye abashaka guhindura ubusa ubutumwa Imana yatanze kugira ngo 
buhwiture, buburire kandi bukomeze ubwoko bwayo. Ariko nk’intumwa ya Kristo, ngomba 
guhagarara nkarwanira ukuri. Abo batinyuka kundwanya ni bande? Mbese ni abana 
batunganye kandi bera bizera. Mbese babyawe ubwa kabiri? Mbese bagabanye kuri kamere 
y’ijuru? Mbese bakunda Yesu kandi bakerekana umwuka we w’ubugwaneza no kwicisha 
bugufi? “Nuko muzabamenyera ku mbuto zabo” (Matayo 7:20). Mbese basa n’abigishwa ba 
mbere cyangwa basa n’abanditsi n’Abafarisayo b’indyarya bahoraga bashaka uko bategera 
Yesu mu magambo ye? Zirikana imikorere ikaze y’abo bantu ba kera barwanyaga ukwizera. 
Zirikana uko abigishamategeko, abatambyi, abanditsi n’abatware bashyize hamwe ngo 
bahimbe icyo barega uwari umucyo w’isi. {UBl 57.4} 

Kuki bari bahuje umugambi wo guciraho Kristo iteka? Ntibakundaga inyigisho ze 
n’amategeko ye, kandi ntibashimishwaga no kubona abantu bamwerekejeho intekerezo zabo 
bateye umugongo abayobozi babo ba mbere. {UBl 57.5} 

Kamere muntu izahora imeze ityo. Reka abashaka kuzitira inzira yanjye no gusenya uruhare 
rw’amagambo yanjye be kwibeshya ubwabo biyizeza ko bakora umurimo w’Imana. 
Barakorera undi mwami, kandi bazagororerwa ibihwanye n’ibyo bakoze. {UBl 57.6} 

Igihe cyose Satani akiriho kwigomeka kuzabaho. Abakoreshwa n’umwuka we 
ntibazashobora kumenya Mwuka w’Imana cyangwa kumva ijwi ryayo kugera igihe 
hazumvikana aya magambo ngo: “Ukiranirwa agumye akiranirwe, uwanduye mu mutima 
agumye yandure, umukiranutsi agumye akiranuke, uwera agumye yezwe” (Ibyahishuwe 
22:11). Niteze guhura n’ubugome bw’abasuzugura umucyo Imana yishimiye kumpa. {UBl 
58.1} 

Igihamya gihagije cy’umuntu ufite umutima uboneye 

Ni umugambi w’Imana gutanga ibihamya bihagije bya kamere mvajuru y’umurimo wayo 
kugira ngo abantu bose bifuza kumenya ukuri by’ukuri bemezwe. Nyamara Imana ntiyigera 
ikuraho uburyo bwose bwatera gushidikanya. Abantu bose bifuza kujya impaka no 
kutanyurwa ntibazabura uburyo. {UBl 58.2} 

Mbabarira abantu bose bateye intambwe yabo mu nzira yo gushidikanya no kutizera. Iyaba 
nari mbishoboye nashimishwa no kubafasha, ariko ibyo nahuye na byo mu gihe cyashize 
bimpa ibyiringiro bike ko bazigera bagarukira umucyo. Nta gipimo runaka kiriho 
cy’ibihamya bizemeza abantu ukuri mu gihe cyose badashaka kureka ubwibone bwabo ngo 
batsinde kamere y’umubiri kandi bahinduke abigishwa mu ishuri rya Kristo. {UBl 58.3} 

Kwiyemera n’ubwibone ku bitekerezo byawe biyobora abantu benshi ku kwanga umucyo 
uva mu ijuru. Bihambira ku bitekerezo bakunda cyane n’ubusobanuro batanga budafite 
ishingiro bw’Ijambo ry’Imana ndetse n’ibinyoma bikabije, kandi iyo ubuhamya butanzwe 
kugira ngo bukosore ubwo buyobe, bazagenda batishimye nk’uko abantu benshi babikoraga 
mu gihe cya Kristo. {UBl 58.4} 

Uko imico n’imibereho by’ababwira abantu Ijambo y’Imana byaba bitarangwamo umugayo 
kose nta cyo bitwaye; kuko ibi bitabaha urwitwazo. Ni ukubera iki? Kuko babwira abantu 
ukuri. Bavandimwe, iki ni cyo kimbabaza. Ariko niba amakuru abeshya yamamajwe, niba 
hari ibishyirwa ku mico y’intumwa ya Kristo kubwo kwemeza ibitari ukuri cyangwa gukeka, 
mbega ukuntu byakirwa neza kandi atari ukuri! Mbega ukuntu abantu benshi biteguye 
gukabya no gukwirakwiza amazimwe! Bene abo bagaragaza kamere yabo nyakuri. 

“Uw’Imana yumva amagambo y’Imana, mwebwe igituma mutumva ni uko mutari 
ab’Imana” (Yohana 8:47). {UBl 58.5} 

Abahagaze mu kuri nk’uko kuri muri Yesu bazahembwa gutukwa no gusuzugurwa. “... 
abashaka kujya bubaha Imana bose bari muri Kristo Yesu bazarenganywa” (2Timoteyo 
3:12). Abantu bavuga ubuhamya bweruye burwanya icyaha bazangwa rwose nk’uko 
Shebuja wabahaye uyu murimo ngo bawukore mu izina rye na we yagenjwe. Nk’uko 
byabaye kuri Kristo, bazitwa abanzi b’itorero n’ab’idini, kandi uko bazarushaho gukorana 
umuhati mwinshi no mu kuri bubaha Imana, ni ko urwango rw’abatubaha Imana n’indyarya 
ruzarushaho gukara. Nyamara ntidukwiriye gucika intege igihe tugenjwe dutyo. {UB 158.6} 

Nzakomeza nkore umurimo wanjye. 

Dushobora kwitwa “abanyantegenke n’abapfapfa,” abatwawe ndetse n’abadatekereza. Ibyo 
Kristo yavuzweho natwe bishobora kudushyikira ngo: “afite dayimoni” (Yohana 10:20). 
Ariko umurimo Databuja yaduhaye ngo dukore uracyari uwacu. Tugomba kuyobora abantu 
kuri Kristo, tudashaka gushimwa n’abantu cyangwa icyubahiro cyabo, ahubwo tukiyegurira 
wa wundi uca imanza zitabera. Azi uburyo bwo gufasha ba bandi bababazwa n’ibyo 
yihanganiye igihe bagera ikirenge mu cye. Yageragejwe mu buryo bwose nka twe kugira 
ngo abashe kumenya uburyo bwo gutabara abageragezwa bose. {UBl 59.1} 

Ibyo ari byo byose byashyirwa ku buhamya bwanjye bitari ukuri bikozwe n’abiyita 
intungane, nyamara batazi Imana, nzakomeza kujya imbere niyoroheje nkora umurimo 
wanjye. Nzavuga amagambo Imana impaye kuvuga mu gukomeza abantu, gucyaha no 
gutanga imiburo. Ubuzima bwanjye busigaje igihe gito cyane ku isi. Umurimo Data 
yanshinze, nzawukorana ubudahemuka kubwo ubuntu bwe, nzi yuko ibikorwa byanjye 
byose bizasuzumwa na Yehova. 71 {UBl 59.2} 

IBYO ELLEN G. WHITE YARI AZI KU KIBAZO KIJYANYE N’URUGI 
RUKINZWE BYONGERA KUVUGWA 


Battle Creek, Michigan 

Kuwa 24 Kanama 1874 {UBl 59.3} 

Ku muvandimwe nkunda Loughborough, 

Muri uru rwandiko ndahamya mu cyubahiro cy’Imana yuko ibirego bya Miles Grant, ibya 
Madame Burdick ndetse n’ibindi byanditswe mu kanyamakuru kitwa “Igihe cy’ibibazo” 
bitari ukuri. Ibivugwamo byerekeye uko nitwaye mu 1844 ni ibinyoma. {UBl 59.4} 

Hamwe n’abavandimwe banjye mu kwizera, nyuma y’aho igihe cyo mu mwaka wa 1844 
kirangiriye, nemeraga ko nta bandi banyabyaha bazongera guhindurwa. Nyamara nta 

yerekwa na rimwe nagize rimbwira ko nta bandi banyabyaha bazahinduka. Kandi ndavuga 
neruye mfite umudendezo wo kwemeza ko nta muntu n’umwe wigeze anyumva mvuga 
cyangwa ngo asome ibyo nanditse bizabashyigikira mu birego bandega kuri iyi ngingo. 
{UBl 59.5} 

Mu rugendo rwanjye rwa mbere nerekeza mu burasirazuba ni ho navuze iby’iyerekwa 
nagize ko umucyo utangaje werekeye ubuturo bwera bwo mu ijuru wamurikiye imbere 
yanjye maze nkerekwa urugi rukinguye n’urukinze. Twizeraga ko Yesu yari hafi kugaruka 
ku bicu byo mu ijuru. Neretswe ko hari umurimo ukomeye ugomba gukorwa mu isi 
ugakorerwa abatarigeze bagira umucyo kandi bawanze. Abavandimwe bacu mu kwizera 
ntibashoboraga gusobanukirwa ibingibi bitewe n’uko twizeraga ko Kristo agiye guhita aza. 
Bamwe bandeze ko mvuga ko Umwami wanjye atindije kugaruka kwe, ariko abandeze 
batyo by’umwihariko ni abaka. Nabonye mu mwaka wa 1844 Imana yari yakinguye urugi 
kandi nta muntu washoboraga kurukinga, ndetse yari yarakinze urugi kandi ntawashobora 
kurukingura. Abanze umucyo wari warazanywe muri isi n’ubutumwa bwa marayika wa 
kabiri barindagiriye mu mwijima. Mbega uburyo uwo mwijima wari icuraburindi. {UBl 
59.6} 

Nta na rimwe nigeze mvuga cyangwa ngo nandike ko isi yari igushije ishyano cyangwa 
iciriweho iteka. Nta na rimwe mu buryo bwose nigeze nkoresha iyi mvugo ku muntu uwo 
ari wese, uko yaba ari umunyabyaha kose. Nagiye ntanga ubutumwa bwo gucyaha abantu 
bakoresha amagambo akarishye nk’ayo.72 {UBl 60.1} 

Ingingo yerekeye umunsi n’isaha byo kugaruka kwa Kristo. 

Muvandimwe wanjye, 

Uvuga yuko “mu bindi bintu byinshi bivugwa, abantu bamwe bavuga ko hari uburiganya 
mu guhisha inyandiko zawe za mbere.” Mbese abo bavuga ibyo bashobora gutanga 
igihamya cy’ayo magambo? Nzi yuko ibingibi byagiye bisubirwamo kenshi ariko nta 
gihamya cyabyo cyabonetse. “Bavuga ko mu bihamya by’umwimerere wanditse, mu 
muzingo wa 1, ari nawo babitse, uvugamo weruye ko weretswe umunsi n’isaha byo 
kugaruka kwa Kristo. Ingingo bashingiyeho ni uko aya magambo wavuze atabasha 
kugeragereshwa Bibiliya ngo atsinde kuko na Kristo ubwe avuga ko nta muntu uzi uwo 
munsi cyangwa isaha, ndetse n’iyo baba abamarayika b’Imana.” . . . {UBl 60.2} 

Mu gitabo cyanjye cya mbere uzasangamo gusa amagambo yerekeranye n’umunsi n’isaha 
byo kugaruka kwa Kristo navuze uhereye ubwo igihe [twizeraga ko yagombaga kugaruka] 
cyarangiraga mu mwaka wa 1844. Biboneka mu gitabo cyitwa Inyandiko z’ibanze. 73 Aho 


58 



hose herekeza ku itangazo rigomba gutangwa mbere y’uko Yesu Kristo agaruka. {UBl 
60.3} 

Urambuye ku rupapuro rwa 145 [urwa 285 mu gitabo cy’ubu kiri mu rurimi rw’Icyongereza] 
maze ugasoma uhereye ku itangiriro ry’igice, uzabona ko amagambo yahavuzwe yerekeza 
ku gucungurwa kw’intungane zikurwa mu gihe cy’akaga bikozwe n’ijwi ry’Imana. Niba 
udafite iki gitabo gishake ukigire kandi usome ibivugwamo. Amagambo avugwamo ameze 
nk’uko yanditswe mu gatabo ka mbere kanditswe? “Ijuru ryarakingutse kandi rirongera 
rirakingwa, kandi ryari mu muvurungano.” “Imisozi yanyeganyeze nk’uko urubingo 
ruhungabanywa n’umuyaga, kandi ikajugunya ibitare hirya no hino. Inyanja yabiraga 
nk’inkono, kandi yajugunyaga amabuye ku butaka. Maze ubwo Imana yavugaga umunsi 
n’isaha byo kugaruka kwa Yesu, kandi igaha ubwoko bwayo isezerano rihoraho iteka, Imana 
yavuze interuro imwe maze iraceceka mu gihe amagambo yasesekaraga ku isi.” {UBl 60.4} 

Aka ni agace gato k’interuro. Amagambo aboneka ku rupapuro rwa 11 na 27 [ ni urwa 15 
na 34, inyandiko y’ubu] aganisha kuri icyo gihe kivuzwe haruguru. Akubiyemo ibyo nigeze 
kwerekwa byose byerekeyeranye n’igihe nyirizina cyo kugaruka k’Umwami. {UBl 61.1} 

Nta kintu nzi na gito cyerekeye igihe cyavuzwe n’ijwi ry’Imana. Numvise isaha itangazwa, 
ariko ubwo nari mvuye mu iyerekwa sinibukaga iyo saha. Ibintu nk’ibyo bitangaje byanciye 
imbere ku buryo nta mvugo ikwiriye yo kubirondora. Byose byari ibintu by’ukuri kandi 
bifatika kuri jye kuko ubwo ibyo byarangiraga hagaragaye igicu kinini cy’umweru, kuri cyo 
hari hicaye Umwana w’umuntu. {UBl 61.2} 

Kwerekwa ibishashi by’umucyo bwa mbere 

Mu buto bwanjye, Uwiteka yabonye ko bikwiriye kunyereka ubwiza bw’ijuru. Nari mu 
iyerekwa njyanwa mu ijuru maze marayika aherako arambwira ati: “Itegereze!” Nitegereje 
isi nk’uko yari iri mu mwijima w’icuraburindi. Umubabaro nagize ubwo nitegerezaga uyu 
mwijima ntabwo washoboraga kurondorwa. {UBl 61.3} 

Ijambo ryongeye kuza rimbwira riti: “Itegereze.” Nongeye kwitegereza cyane ku isi maze 
ntangira kubona ibishashi by’umucyo bimeze nk’inyenyeri zinyanyagiye muri uyu 
mwijima; nongera kubona undi mucyo wiyongeraho, noneho muri uyu mwijima mu mico 
mbonera hiyongeragamo umucyo umeze nk’inyenyeri. Marayika yaravuze ati: “Aba ni 
abizera Umwami Yesu Kristo kandi bakumvira amagambo ye. Bariya ni umucyo w’isi; 
kandi iyo hataba uriya mucyo, urubanza rw’Imana rwari guhita rucirwa abagomera 
amategeko y’Imana.” Noneho nabonye bya bishashi bito by’umucyo bigenda birushaho 
kurabagirana, bimurika bituruka iburasirazuba n’iburengerazuba, mu majyaruguru 
n’amajyepfo, kandi umucyo ugakwira ku isi hose. {UBl 61.4} 

Rimwe na rimwe umwe mu iyo micyo watangiraga kuzima, ndetse n’indi nayo ikigendera. 
Igihe cyose ibyo byabaga mu ijuru habaga agahinda n’amarira. Imwe muri ya micyo 
yarushagaho kumurika, kandi urumuri rwayo rwageraga kure kandi indi micyo myinshi 
ikiyongera kuri yo. Iyo byabaga bityo, mu ijuru barishimaga. Nabonaga yuko imirasire 
y’umucyo yavaga kuri Yesu kugira ngo ikore utwo dushashi dutangaje tw’umucyo mu isi. 
74 {UBl 61.5} 

UMUGABANE WA II 


IMIBEREHO YA GIKRISTO 
IJAMBO RY’IBANZE 

Nyuma y’imyaka 15 madame Ellen G. White apfuye, inyandiko ze zitigeze zijya 
ahagaragara- zari mu biro by’ahitwa Elmshaven i Calfomia - zongeye gutondekwa, kandi 
icyo gihe inyandiko zimwe zitoranyijwe mu mabamwa ye n’inyandiko zindi yandikishije 
intoki byahereyeko byandikwa ku mpapuro. Ibingibi byari bikubiyemo ibyigisho 
bishimishije bitandukanye by’umwihariko ku bakozi b’Abadiventisiti b’umunsi wa 
karindwi. Muri ibyo byigisho harimo ibivuga; “Imibereho ya Gikristo”, “Uburyo Umurimo 
ukorwa”, “Uburezi”, “Itorero” n’ibindi. Ibi byose byasohowe ubwa mbere bifite umutwe 
uvuga ngo: “Impapuro z’i Elmshaven,” nyamara nyuma y’aho zasohotse zifite undi mutwe. 
75 Izo nyandiko zabaye nyinshi zigeraku nyandiko 42 zitandukanye, zashyizwe hamwe ziba 
igitabo kimwe. {UBl 62.1} 

Mu myaka yakurikiye gushyirwa ahagaragara kw’icyo gitabo gikomatanyije impapuro, 
ibitabo byinshi bya Ellen G. White nk’ibyitwa “Umurimo w’ubuvuzi, Ivugabutumwa, 
Kuyobora umwana, Umurimo w’ubugiraneza, Urugo rwa Kidiventisiti”, byakuye ibintu 
byinshi mu nyandiko zandikishijwe intoki ari nazo ku ikubitiro zakurwagamo 
ibyatoranywaga bigasohoka muri za mpapuro, kandi byavugaga byinshi mu byabaga biri 
muri izo mpapuro cyangwa ibisa nabyo rwose, bikandikwa mu gitabo gihoraho. Ibyo 
byagabanyije cyane imbaraga z’umurimo wo gusohora za mpapuro ndetse no gukenerwa 
kwazo. {UBl 62.2} 

Nyamara zimwe muri izo mpapuro, zabaga zivangavanze mu miterere no mu myandikire, 
zari zifitanye isano n’imibereho ya Gikristo ndetse n’izindi ngingo z’ingirakamaro, ntabwo 
zigeze zicapwa uko ziri cyangwa ngo zandukurwe mu bitabo bya Ellen G. White byasohowe 
kuva igihe yapfiriye. Muri iki gihe ibyo biboneka hirya no hino mu gitabo cyitwa 
“Ubutumwa bwatoranyijwe.” Ibyinshi byakusanyijwe bikuwe muri utwo dutabo 
byashyizwe hamwe biboneka muri uyu mugabane w’iki gitabo uvuga ku mibereho ya 
Gikristo: Abashinzwe kurinda inyandiko za Ellen G. White. {UBl 62.3} 

IGICE CYA 6: UKWITABWAHO NA YESU KUJE URUKUNDO 


Mu kwandika kwanjye ndifuza kugaragaza igitekerezo cyimbitse cyo gushimira urukundo 
rutwitaho twese rw’Umukiza wacu. Igihe nsoma Ijambo ry’Imana kandi ngapfukama 
ngasenga, nsabwa no kugira neza n’imbabazi by’Imana ku buryo ntashobora kugira icyo 
nsaba ntarize. Uko ntekereje ku kugira neza n’urukundo bya Data wo mu ijuru, umutima 
wanjye ucishwa bugufi kandi ukameneka. Muri ubu buzima, ndushaho kugira inzara 
n’inyota nifuza Yesu. Kristo yarambambiwe, mbese niba narabambanwe nawe 
nakwivovota? . . . {UBl 63.1} 

Ntabwo tuzi ibiri imbere yacu, kandi amahoro yacu yonyine ari mu kugendana na Kristo, 
ikiganza cyacu kiri mu cye kandi imitima yacu yuzuye ibyiringiro bishyitse. Ese ntiyavuze 
ati: “Ahubwo yisunge imbaraga zanjye, abone kuzura nanjye: ndetse niyuzure nanjye”? 
(Yesaya 27:5). Reka tube hafi y’Umukiza. Nimucyo tugendane nawe twicishije bugufi, 
twuzuye ubugwaneza bwe. Nimucyo inarijye ihishanwe na We mu Mana ... {UBl 63.2} 

Umurimbo w’inyuma 

Abantu bakundwakaza inarijye kandi bakayogeza, bagaha icyicaro ubwibone n’ubwirasi, 
bagatanga igihe cyabo n’intekerezo bita ku myambarire no kugaragara inyuma aho 
kubikoresha mu murimo wa Shebuja, baba bitera igihombo giteye ubwoba. Abantu benshi 
bambaye imyenda myiza igaragara inyuma nta kintu na kimwe bazi cyerekeye umurimbo 
w’imbere ari wo w’igiciro cyinshi mu maso y’Imana. Umwenda mwiza bambaye utwikiriye 
umutima w’icyaha kandi urwaye, wuzuye ubwirasi n’ubwibone. Ntibasobanukiwe n’icyo 
“gushaka ibiri hejuru aho Kristo ari, yicaye iburyo bw’Imana,” bisobanuye. Abakolosayi 3:1 
{UBl 63.3} 

Nifuza kuzuzwa Mwuka wa Kristo buri munsi. Ubutunzi bw’ubuntu bwe bufite agaciro 
kenshi kuri jye kurusha izahabu, ifeza cyangwa umwenda w’igiciro cyinshi. Sinigeze nifuza 
cyane ubutungane kuruta uko biri muri iki gihe. {UBl 63.4} 

Ubwo abavandimwe banjye b’abagore n’abakobwa bazasobanukirwa uko Kristo yababajwe 
ku bwabo kugira ngo bashobore guhindurwa abana b’Imana batari basanzwe ari bo, ntabwo 
bazongera kunyurwa n’ubwibone bw’isi no kwikunda. Ntibazongera na rimwe kuramya 
inarijye. Imana ni yo bazashyira imbere kurusha ikindi icyo ari cyo cyose. {UBl 63.5} 

Umutima wanjye urandya iyo neretswe imbaga y’abantu bagira irarinjye ikigirwamana 
cyabo. Kristo yishyuye ikiguzi cyo kubacungura. Umurimo uva mu mbaraga zabo zose ni 
uwe, nyamara imitima yabo yazuyemo kwikunda n’irari ryo kwirimbisha. Ntabwo bigera 
batekereza kuri aya magambo ngo: “Umuntu nashaka kunkurikira, niyiyange, yikorere 

umusaraba we ankurikire.” (Mariko 8:34) Kwinezeza bituma Kristo ahishwa amaso yabo. 
Nta cyifuzo bafite cyo kugenda biyoroheje kandi bicishije bugufi imbere y’Imana. Ntabwo 
bahanga Yesu amaso. Ntibasengera guhindurwa ngo base nawe. Ibyabo bimeze 
nk’iby’umuntu waje mu bukwe bw’umwana w’umwami yiyambariye imyenda isanzwe. 
Yari yanze kwitegura mu buryo bwasabwaga n’Umwami. Umwenda w’igiciro cyinshi 
yahawe yanze kuwambara. Ikibazo umwami yabajije ati: “Mugenzi wanjye, ni iki gitumye 
winjira hano utambaye umwenda w’ubukwe?” (Matayo 22:12) ntacyo yashoboye 
kugisubizaho. Yaracecetse kuko yaciriweho iteka. {UBl 64.1} 

Abantu benshi biyita Abakristo ni abo ku izina gusa. Ntabwo bahindutse. Bariyemera. 
Ntibicara ku birenge bya Yesu kugira ngo bamwigireho nk’uko Mariya yabikoze. 
Ntibiteguye kugaruka kwa Kristo. {UBl 64.2} 

Gutungurwa gukomeye 

Mu nzozi za joro rimwe nari kumwe n’abantu bafite imitima yuzuye ubwirasi no kwishyira 
hejuru. Yesu yari ahishwe amaso yabo. Uwo mwanya mu buryo butunguranye, mu mvugo 
itunganye kandi iranguruye humvikanye amagambo ngo: “Yesu aje kujyana abari kuri iyi si 
bamukunze kandi bamukoreye, kugira ngo babane nawe mu bwami bwe iteka ryose.” 
Benshi muri abo twari kumwe bagiye kumusanganira bambaye imyambaro y’igiciro cyinshi. 
Bakomeje kureba uko biyambariye. Ariko ubwo babonaga ikuzo rye kandi bakabona ko 
ubwabo bireberaga cyane ku murimbo wabo w’inyuma, bamenye ko batari bambaye ikanzu 
yo gukiranuka kwa Kristo, kandi ko amaraso y’abantu yari ku myambaro yabo. {UB1 64.3} 

Ubwo Kristo yajyanaga intore ze, barasigaye kuko batari biteguye. Mu mibereho yabo, 
inarinjye ni yo yari yarahawe umwanya w’imbere, kandi ubwo Umukiza yazaga, ntabwo 
bari biteguye kumusanganira. {UBl 64.4} 

Mu bitekerezo byanjye nakangukanye ishusho y’uburanga bwabo bwuzuye umubabaro 
mwinshi. Ntabwo nshobora kubikura mu ntekerezo zanjye. Ndifuza kurondora ibyo 
nabonaga nk’uko nabyeretswe. Mbega gucika intege kw’abatari baramenye ubusobanuro 
bw’aya magambo ngo: “kuko mwapfuye kandi ubugingo bwanyu bukaba bwarahishanywe 
na Kristo mu Mana “(Abakolosayi 3:3). {UBl 64.5} 

Hari benshi biyita Abakristo nyamara batazi Kristo mu buryo babayeho bufatika. Mbega 
ukuntu umutima wanjye ubabazwa n’aba bantu b’abatindi, bashutswe kandi batiteguye! Iyo 
mpagaze imbere y’amateraniro, nkareba abantu bihagije, abigira intungane, kandi nkamenya 
ko ubwabo batari kwitegura gukorera Kristo umurimo wemewe, kandi ngo bamusanganire 
mu mahoro, numva ndemerewe cyane ku buryo ntabasha gusinzira. Ndibaza nti: “icyo 
nshobora kubwira aba bantu kizatuma bakangukira kwimenya neza uko bari ni iki? Inarinjye 

ni yo gitekerezo cyonyine cyihariye imibereho yabo. Nifuza kwerekana Kristo mu buryo 
bweruye kugira ngo bamuhange amaso, bityo barekere aho kwihugiraho ubwabo... {UBl 
64.6} 

Mu bantu bazacibwa intege cyane ku munsi wa nyuma hazaba harimo bamwe bagiye 
bigaragaza inyuma ko ari abubahamana, kandi biyerekanaga ko bafite imibereho ya 
Gikristo. Nyamara inarinjye yisobekeranyije mu byo bakora byose. Biratana ubwabo imico 
mbonera yabo, kuba ari abantu bubashywe, ubushobozi bwabo bwo kuba mu myanya 
y’icyubahiro kurusha abandi, ndete n’uko bazi ukuri, kuko batekereza yuko ibi byose 
bizatuma bashimwa na Kristo. Bazamubwira bati: “Mwami, twariraga imbere yawe, 
tukanywera imbere yawe, ndetse ukigishiriza mu nzira z’iwacu.” (Luka 13:26). 
“Ntitwahanuraga mu izina ryawe, ntitwirukanaga abadayimoni mu izina ryawe, 
ntitwakoraga ibitangaza byinshi mu izina ryawe?” ( Mat 7:22). {UBl 65.1} 

Ariko Kristo aravuga ati: “Nibwo nzaberurira nti: ‘Sinigeze kubamenya, nimumve imbere 
mwa nkozi z’ibibi mwe’.” “Umuntu wese umbwira ati: ‘ Mwami, Mwami’, si we uzinjira 
mu bwami bwo mu ijuru, keretse ukora ibyo Data wo mu ijuru ashaka.’” (Matayo 7:23, 21). 
{UBl 65.2} 

Nta kubiganiraho; igihe cy’ibyo cyararangiye. Urubanza rudakuka rwamaze gucibwa. 
Bakingiraniwe hanze y’ijuru n’uko bo ubwabo badakwiriye kuhaba. (Soma Matayo 7:24- 
27)- 77 {UBl 65.3} 

Binyuze mu nama yo gucungura umuntu, Imana yatanze uburyo bwo gutsinda ikintu cyose 
kiranga icyaha, ndetse no gutsinda ikigeragezo cyose nubwo cyaba gikomeye gite. 78 {UBl 
65.4} 

Iyaba ubwoko bw’Imana bwari bufite urukundo rwa Kristo mu mitima; iyaba buri mwizera 
wese yari yuzuye bihagije umwuka wo kwiyanga; iyaba byose byagaragariraga mu kuri 
kose, ntihari kubura ubufasha bukoreshwa mu kuvuga ubutumwa mu gihugu no mu 
mahanga; ubutunzi bwacu byakwikuba incuro nyinshi, imiryango igihumbi idufitiye 
akamaro yakingurwa; kandi tukararikirwa kwinjira. Iyaba umugambi w’Imana warashyizwe 
mu bikorwa n’ubwoko bwayo mu kugeza ubutumwa bw’imbabazi ku batuye isi, Kristo aba 
yaragarutse ku isi, kandi intungane ziba zaramaze kwakirwa mu murwa w’Imana.79 {UBl 
65.5} 

IGICE CYA 7: KRISTO NI WE MUGENGA 


Abantu bo mu gihugu cy’Abanyagadara bifuje ko Kristo yava iwabo akagenda. (Matayo 
8:28-34).Abanyakaperinawumu bo baramwakiriye, kandi muri bo yahakoreye ibitangaza 
bikomeye. {UBl 66.1} 

Kristo afite ubushobozi bwose mu ijuru no mu isi. Ni we Muganga Mukuru tugomba 
kwitabaza igihe tubabazwa n’indwara z’umubiri cyangwa iz’umwuka. Yerekanye ko afite 
ubutware butavuguruzwa ku miyaga, imiraba no ku bantu bari batewe n’abadayimoni. Ni 
we wahawe imfunguzo z’urupfu n’iz’ikuzimu. Ibinyabutware n’ibinyabushobozi 
byaramwumviye ndetse n’igihe yakozwaga isoni... {UBl 66.2} 

Kuki tutakomeza kwizera Umuganga wo mu ijuru dushikamye? Nk’uko yagenjereje umuntu 
wari unyunyutse ukuboko, ni nako uyu munsi agenzereza abamusanga ngo abakize. 
Dukeneye cyane kurushaho kugira kwizera. Mbabazwa cyane no kubona abantu bacu 
badafite kwizera. Dukeneye rero gusanga Kristo, twizeye ko azadukiza ubumuga 
bw’umubiri nubw’iby’umwuka. {UBl 66.3} 

Dukabije kutizera. Mbega ukuntu nifuza kuyobora abantu bacu ku kwizera Imana! 
Ntibakeneye kwiyumvisha yuko kugira ngo bagaragaze ko bizera ari uko bagomba 
gutwarwa ku rwego rukomeye. Ibyo bakwiriye gukora ni ukwizera Ijambo ry’Imana, nk’uko 
nabo bizerana hagati yabo mu byo bavugana. Imana yarabivuze, kandi izasohoza Ijambo 
ryayo. Ishingikirize ku isezerano ryayo utuje, kuko icyo ivuze iragisohoza. Vuga uti: 
“Yabimbwiye mu Ijambo ryayo, kandi izasohoza isezerano ryose yasezeranye. Ntubure 
amahwemo. Iringire. Ijambo ry’Imana ni ukuri. Kora nk’aho Data wo mu ijuru ari 
Umwiringirwa... {UBl 66.4} 

Abantu bahamagarirwa kwamamaza ukuri ahantu hashya. Aba bantu bagomba kugira 
umutungo wo kubunganira. Kandi bagomba kugira umutungo bakuramo ubufasha baha 
abakene n’abandi bafite ibibazo bazagenda bahura na bo mu murimo bakora. Ineza 
bagaragariza abakene igira uruhare mu mwete wabo wo kwamamaza ukuri. Ubushake 
bwabo mu gufasha abari mu bibazo butuma bashimwa n’abo bafashijwe, kandi bakemerwa 
n’Ijuru. {UBl 66.5} 

Aba bakozi b’inyangamugayo bakwiriye kugirirwa impuhwe n’abagize itorero. Uwiteka 
azumva isengesho basabirwa kandi itorero ntirikwiriye kureka kwita mu buryo bufatika ku 
murimo bakora. {UBl 66.6} 

Nta muntu n’umwe wibereyeho ubwe gusa. Mu murimo w’Imana buri muntu ashinzwe icyo 
agomba gukora. Ubufatanye bwa bose butera imbaraga umurimo w’umuntu ku giti cye. Uko 

kwizera, urukundo n’ubumwe by’itorero birushaho gukomera uruziga rw’impinduka batera 
ba bantu rurushaho kwaguka kandi bigatuma bagera ku ntego ndende y’umurimo wabo, 
bagahora bagura intsinzi y’umusaraba. {UBl 66.7} 

BYUKA, URABAGIRANE. 

Imana iduhamagarira kwambuka imipaka iri mu murimo w’aho dukorera hafi yacu. 
Ubutumwa bw’inkuru nziza bukwiriye kujyanwa mu mijyi no hanze yayo. Dukwiriye 
guhamagarira abantu bose kuzenguruka ibendera ry’umusaraba. Uyu murimo nukorwa 
nk’uko bikwiriye, nidukorana umwete mvajuru tugatuma abantu bashya bemera ukuri, 
abatuye isi bazabona ko hari imbaraga iherekeje ubutumwa bw’ukuri. Ubumwe bw’abizera 
butanga ubuhamya ku mbaraga y’ukuri ishobora gutuma abantu badahuje imyumvire 
batahiriza umugozi umwe, ibyo bagamije bakabigira ikintu kimwe. {UBl 67.1} 

Amasengesho n’amaturo y’abizera akomatanywa n’umuhati wabo wo kwitanga, maze isi, 
abamarayika ndetse n’abantu bakabatangarira. Abantu barongera bagahindurwa bashya. 
Ukuboko kwigeze guhabwa ibihembo byo mu rwego rwo hejuru kwahindutse ukuboko 
gufasha kw’Imana. Abizera bahuzwa n’inyungu imwe rukumbi ari yo iyi: icyifuzo cyo 
gushyiraho ahantu henshi (cyangwa ibigo) havugirwa ukuri, aho Imana izererezwa. Kristo 
abateraniriza hamwe akoresheje imirunga yera y’ubumwe n’urukundo, imirunga ifite 
imbaraga ntamenwa. {UBl 67.2} 

Ubu bumwe ni bwo Kristo yasengeye mbere y’uko acirwa urubanza, ubwo yari hafi 
kubambwa. Yaravuze ati: “Ngo bose babe umwe nk’uko uri muri jye, Data, nanjye nkaba 
muri wowe, ngo nabo babe umwe muri twe, ngo ab’isi bizere ko ari wowe 
wantumye.”(Yohana 17: 21). {UBl 67.3} 

Imana irahamagarira abantu bakangutse by’igice ngo babyuke, kandi binjire mu murimo 
w’ukuri, basabe Imana imbaraga zo gukora umurimo. Abakozi barakenewe. Ntabwo ari 
ngombwa gukurikiza amabwiriza yateguwe mu buryo runaka buzwi. Akira Mwuka 
Muziranenge bityo umuhati wawe uzagera ku ntego. Kuba Kristo ari kumwe na we ni byo 
bizana imbaraga. Nimucyo kwirema ibice ndetse n’amakimbirane yose acike. Nimureke 
urukundo n’ubumwe biganze. Nimucyo abantu bose bagende bayobowe na Mwuka 
Muziranenge. Ubwoko bw’Imana nibuyiyegurira burundu, izabugarurira imbaraga 
bwatakaje kubwo kwirema ibice. Imana idufashe twese gusobanukirwa ko kwitandukanya 
ari intege nke kandi ko kwifatanya ari imbaraga. 80 {UBl 67.4} 

Ganira ibyo kwizera 


Ibyabaho byose, ntuzigere ucika intege. Uwiteka aradukunda, kandi azasohoza Ijambo 
yavuze. Gerageza ushishikarize abarwayi kwiringira Imana. Bashishikarize kugira ubutwari. 
Vuga ibyiringiro ndetse no mu gihe giheruka cy’umurwayi. Niba bagomba no gupfa, reka 
bapfe basingiza Uwiteka. Ni Uhoraho; kandi nubwo bamwe mu bamwizera b’indahemuka 
bapfa, imirimo yabo izabaherekeza, kandi mu gitondo cy’umuzuko ibyabo bizaba 
gukangukana ibyishimo. {UBl 68.1} 

Nimucyo twe gucika intege. Reka twe kuvuga ibyo gushidikanya, ahubwo tuvuge ibyo 
kwizera; kuko kwizera gutera imbaraga itagerwa. Nidukomeza kugundira iyi mbaraga, 
ntitwiringire imbaraga zacu za kimuntu, tuzabona agakiza k’Imana. 81 {UBl 68.2} 

IGICE CYA 8: KUGIRA UBUSHAKE BWO GUTANGA NO KWITANGIRA 

ABANDI 

Umuntu ukunda Imana by’akarusho agakunda na mugenzi we nk’uko yikunda azakora ahora 
azirikana ko isi, abamarayika n’abantu bamwitegereza. Mu kwemera ko ubushake 
bw’Imana buba ubwe, azerekanira mu mibereho ye imbaraga ihindura y’ubuntu bwa Kristo. 
Mu bibaho byose mu buzima, azakoresha urugero rwa Kristo nk’umuyobozi we. {UBl 
69.1} 

Buri mukozi wese nyakuri kandi witangira umurimo w’Imana ashaka gutanga no kwitangira 
abandi. Kristo aravuga ati: “Ukunda ubugingo bwe arabubura, ariko uwanga ubugingo bwe 
muri iyi si, azaburinda ageze ku bugingo buhoraho.” (Yohana 12:25). Kubwo gukoresha 
umuhati wimazeyo kandi watekerejweho mu gufasha aho ubufasha bukenewe, Umukristo 
nyakuri yerekana urukundo akunda Imana na bagenzi be. Ashobora gutakariza ubuzima bwe 
mu murimo. Nyamara igihe Yesu azaba agarutse gushyira hamwe imarigarita ze ngo 
azijyane iwe, uwo muntu azongera abugarurirwe. {UBl 69.2} 

Bavandimwe banjye, ntimugatakaze igihe kinini ndetse n’amafaranga ku gushimisha 
inarijye, kubwo gushaka kugaragara inyuma. Abakora ibyo usanga basiga ibintu byinshi 
badakoze nyamara bagombye kuba barabikoze bigahumuriza abandi, bikururutsa imitima 
yabo ihagaze. Twese dukeneye kwiga uburyo twarushaho gukoresha neza amahirwe 
dukunze kugira, kugira ngo tuzane umucyo n’ibyiringiro mu mibereho y’abandi. Dushobora 
dute gukoresha neza ayo mahirwe niba intekerezo zacu zirangamiye ku kwihugiraho? 
Umuntu wihugiraho atakaza amahirwe atabarika yo gukora icyari kuzanira abandi umugisha 
ndetse na we ubwe. Mu bibaho byose, umugaragu wa Kristo agomba kwibaza ati: « Nakora 
iki ngo mfashe abandi?” Niba ku ruhande rwe yarakoze ibishoboka byose, ingaruka z’ibyo 
akwiriye kuziharira Imana. {UBl 69.3} 

Nifuza kubaho ku buryo mu gihe kizaza nazashobora kumva ko muri ubu buzima nakoze 
ibyo nashoboraga gukora byose. Imana yahaye buri muntu ibyishimo bishobora 
gusaranganywa n’abakire n’abakene mu buryo bumwe. Ibyo ni ibyishimo biboneka mu 
guharanira kugira intekerezo ziboneye, gukora ibikorwa bitarangwa no kwikanyiza, 
ibyishimo bizanwa no kuvuga amagambo y’ihumure ndetse no gukora ibikorwa byiza. 
Abantu bakora umurimo nk’uwo baturukwaho n’umucyo wa Kristo maze ukarasa kugira 
ngo umurikire abari mu mwijima n’icuraburindi. {UBl 69.4} 

Imana iteshwa icyubahiro igihe tunaniwe kuvugana ukuri nyako. Ariko dukwiriye kuvuga 
ukuri mu rukundo, dukoresha kwiyoroshya n’umutima w’imbabazi mu ijwi ryacu. {UBl 
70.1} 

Ibyago byo mu minsi ya nyuma biratwugarije. Abantu babereyeho gushimisha no kunezeza 
inarijye baba basuzuguza Imana. Ntabwo Imana ishobora kubakoresha kubera ko 
bayigaragaza nabi imbere y’abatazi ukuri. Mwitonde cyane kugira ngo, kubwo gutagaguza 
umutungo mu bupfapfa, mudakoma mu nkokora umurimo Uwiteka yashoboraga gukora mu 
kubwira ubutumwa bw’imbuzi isi yoramye mu byaha. Wige uburyo bwo gucunga 
umutungo, ugabanye ibyo utakazaho umutungo byawe ku giti cyawe bijye ku rugero rwo 
hasi cyane rushoboka. Hirya no hino, mu murimo w’Imana hakenewe ubufasha. Imana 
ishobora kubona ko wenyegeza ubwibone. Ishobora kubona ko ari ngombwa kukwaka 
imigisha wakoresheje mu kwimakaza ubwibone aho kuyikoresha neza. {UBl 70.2} 

Fasha mu gihe cyose cy’ubukene. 

Abantu bakora ahantu umurimo umaze igihe gito utangiye, akenshi bazabona yuko 
bakeneye cyane ibyangombwa birushijeho kuba byiza. Umurimo wabo uzaba nk’aho 
ubangamiwe bitewe no kubura ibi byangombwa, ariko bareke guhangayika. Nimucyo ibyo 
byose babyikoreze Uwiteka mu gusenga. Igihe twageragezaga gutangira umurimo ahantu 
hashya, akenshi twageraga aho ubushobozi bwacu bushize. Incuro nyinshi, byasaga n’aho 
tudashobora gukomeza ngo dutere indi ntambwe. Ariko gusenga kwacu kwakomeje 
kuzamuka kujya mu ijuru, buri gihe cyose tukazibukira inarijye; kandi Imana yumvise 
ndetse isubiza amasengesho yacu, itwoherereza ibyo twifuzaga ngo umurimo ukomeze 
kujyambere. {UBl 70.3} 

Ibiguhangayikisha byose bishyire ku birenge by’Umucunguzi. “Musabe muzahabwa.” 
(Yohana 16:24). Kora, usenge kandi wizere n’umutima wawe wose. Ntugategereze ko 
amafaranga aba ari mu biganza byawe mbere yuko ugira icyo ari cyo cyose ukora. Genda 
ufite kwizera. Imana yavuze ko ibendera ry’ukuri rigomba kuzamurwa ahantu henshi. Igihe 
usaba Imana ngo igufashe iga kwizera. Imenyereze kwiyanga; kuko imibereho yose ya 
Kristo kuri iyi si yari iyo kwiyanga. Yazanywe no kutwereka icyo tugomba kuba cyo n’icyo 
tugomba gukora kugira ngo tubone ubugingo buhoraho. {UBl 70.4} 

Kora ibigushobokera byose maze utegereze wihanganye, wiringiye, kandi wishimye kuko 
isezerano ry’Imana ridashobora guhera. Habaho kutagera ku ntego kubera ko abantu benshi 
bashoboraga gukoresha umutungo wabo mu murimo w’Imana ngo ujye mbere badafite 
kwizera. Uko barushaho kugundira ubutunzi bwabo, ni ko bazagira kwizera guke. Ni bo 
bashyiraho inzitizi, bagatinza umurimo w’Imana. {UBl 70.5} 

Bakozi bagenzi banjye nkunda, mukoreshe ukuri, mwiringire kandi mube intwari. Nimureke 
igikorwa cyose gikorwe mu kwizera. Mu gihe mukoze ibyo mushoboye byose, Imana 
izagororera kuba indahemuka kwanyu. Nimuvome imbaraga z’umubiri, iz’ubwenge 

n’iz’umwuka mu isoko itanga ubugingo. Kuba umugabo cyangwa umugore —wejejwe, 
ukiranuka, utunganye kandi wo ku rwego rwo hejuru — ibyo twasezeraniwe ko 
tuzabihabwa. Dukeneye kwa kwizera kuzadushoboza kwihanganira kureba Imana itabonwa. 
Uko muzakomeza kumuhanga amaso, muzuzura urukundo rwimbitse muzakunda abo 
yapfiriye, kandi muzahabwa imbaraga z’umwete uvuguruye. {UBl 70.6} 

Kristo ni we byiringiro byacu rukumbi. Sanga Imana mu izina ry’uwatangiye ubugingo bwe 
abatuye isi. Ishingikirize ku gitambo Cye gihagije. Erekana ko urukundo rwe n’ibyishimo 
bye biri mu mutima wawe, kandi ko kubera ibyo, ibyishimo byawe byuzuye. Rekera aho 
kuganira ibyo kutizera. Imbaraga zacu ziri mu Mana. Senga cyane. Isengesho ni imibereho 
y’ubugingo. Isengesho risenganwe kwizera ni intwaro dushobora gukoresha neza mu 
gutsinda igitero cyose cy’umwanzi. 83 {UBl 71.1} 

IGICE CYA 9: MWISUZUME UBWANYU 


“Ngaho nimwisuzume ubwanyu, mumenye yuko mukiri mu byo twizera kandi 
mwigerageze.” (2 Abakorinto 13:5) Nenga imyifatire, imico, ibitekerezo, amagambo, 
ibireshya umuntu, imigambi n’ibikorwa witonze. Mbese twabasha dute gusabana ubwenge 
ibintu dukeneye niba tutagerageresheje Ibyanditswe imibereho yacu mu by’Umwuka? {UBl 
72.1} 

Abantu benshi mu mibereho yabo y’ibyo kwizera bagendera mu nzira zigoramye. 
Amasengesho yabo asengwa mu buryo bw’umuhango kandi budafite icyerekezo. Umuntu 
washyizwe mu mwanya w’ubuyobozi akwiriye kwibuka ko kubwe adashobora gukora ibyo 
asabwa gukora. Buri munsi akwiriye kwibuka ko ari igishungero mu isi, ku bamarayika no 
kubantu. {UBl 72.2} 

Nta muntu n’umwe ugomba gutegereza kujyanwa aho akorera umurimo kandi ngo ahabwe 
ibyangombwa by’agaciro kenshi kugira ngo akore neza. Umuntu ukora agomba kwishimira 
gukora umurimo we, uko waba woroheje kose, kandi n’aho yashyirwa hose. Kristo ni we 
cyitegererezo cyacu mu bintu byose, yari umukene kugira ngo binyuze mu bukene bwe 
abashe guhindura benshi abakire. {UBl 72.3} 

Umuntu ufite umutima wuzuye ubuntu bw’Imana n’urukundo akunda bagenzi be bari mu 
nzira y’irimbukiro, aho abasha gushyirwa hose, azabona amahirwe yo kubwira ijambo 
abantu bafite imitima ihangayitse. Abakristo bagomba gukorera Shebuja bafite ubugwaneza 
no kwicisha bugufi, bakanamba ku bunyangamugayo bwabo hagati mu rusaku no 
guhugirana byo muri ubu buzima. {UBl 72.4} 

Imana ihamagarira abantu kuyikorera mu byo bakora byose mu mibereho yabo. Gushakisha 
ubutunzi biba umutego igihe amategeko y’Imana atagizwe amategeko agenga umuntu mu 
mibereho ye ya buri munsi. Umuntu wese ufite icyo akora cyose mu murimo wa Databuja 
akwiriye gukomeza ubunyangamugayo butajegajega. Mu mirimo yose akora, mu by’ukuri 
igihe apfukama ashaka gufashwa n’ijuru, ubushake bw’Imana buzaba ubwe. Akwiriye 
gukomeza guhanga amaso Uwiteka, agakomeza kwiga ibyigisho Ijambo ryera rivuga. Bityo 
nubwo ari hagati y’ibintu byakwandavuza umuntu udafite amahame ahamye agenderaho, 
umuntu urangwa n’ubutungane n’ubunyangamugayo butajegajega akomera ku Bukristo 
bwe. {UBl 72.5} 

Isi ya none nta cyiza ifite cyatuma habaho gukura kw’imico ya Gikristo kurusha uko mu 
gihe cya Nowa byari biri. Muri icyo gihe ubugome bwari bwarabaye gikwiraku buryo Imana 
yavuze iti: “Nzarimbura abantu naremye, mbatsembe mu isi uhereye ku muntu n’inyamaswa 
n’amatungo n’ibikururuka n’ibisinga byo mu kirere, kuko nicujije yuko nabiremye. Ariko 

Nowa agirira umugisha ku Uwiteka... Nowa yari umukiranutsi, yatunganaga rwose mu gihe 
cye Nowa yagendanaga n’Imana.” (Itang 6:7-9). Yego, hagati mu gukiranirwa kw’icyo gihe 
cyo gusubira inyuma, Nowa we yanezezaga Umuremyi we. {UBl 72.6} 

Turiho mu bihe biheruka amateka y’iyi si, mu gihe cyiganjemo ibyaha no gukiranirwa, kandi 
nk’uko byabaye kuri Nowa, dukwiriye kubaho ku buryo tunezeza Imana, twamamaza 
ishimwe ry’Uwo « waduhamagaye akadukura mu mwijima akatugeza mu mucyo we 
w’itangaza» (1 Petero 2:9). Mu isengesho Kristo yasenze Se mbere y’uko abambwa, 
yaravuze ati: “Sinsaba ko ubakura mu isi, ahubwo ubarinde umubi” (Yohana 17:15). {UBl 
73.1} 

Umurimo w’ikirenga. 

Igihe abagabo n’abagore bagize imico Imana yemera, iyo biyanze kandi bakitanga 
byimazeyo, igihe biteguye igeragezwa riheruka, biteguye kwakirwa mu muryango w’Imana, 
ni uwuhe murimo uzarusha iyindi yose agaciro uwugereranyije n’uwitanze kugira ngo akize 
ubwoko bwacumuye? Ni uwuhe murimo uzaba ufite agaciro ku mutima ufite urukundo 
rudashira? Ni uwuhe murimo uzatuma Data n’Umwana banyurwa cyane kandi bakishima? 
Nta wundi uretse “Agakiza k’abantu bari mu nzira y’irimbukiro.” Kristo yapfiriye kugira 
ngo azanire abantu imbaraga ikiza y’ubutumwa bwiza. Abantu bafatanya nawe mu guteza 
imbere umurimo We ukomeye w’imbabazi, bagakoresha imbaraga zose Imana yabahaye 
kugira ngo bakize abari hafi na kure, bazasangira ibyishimo by’Umucunguzi ubwo 
abacunguwe bazahagarara bakikije intebe y’Imana. {UBl 73.2} 

Imana yahaye uburyo n’ubushobozi abagaragu bayo kugira ngo bakore umurimo 
w’isumbwe cyane kurusha umurimo wundi wose Imana ibona muri iki gihe. {UBl 73.3} 

Intumwa yo mu ijuru yaravuze iti: “Oh! ibigo by’Uwiteka bishyigikiye cyane ugukomera 
k’ukuri kuri gusohora muri iki gihe. Hariho imyumvire mibi mu gusobanukirwa ibyo 
inshingano zisaba. Ubukonje abizera bishimira kubamo budindiza gahunda z’ubwitange zari 
zikwiriye gukorwa kugira ngo isi iburirwe kandi abantu bakizwe. {UBl 73.4} 

“Imbaraga z’umwijima zirakorana umwete mwinshi, kandi uko imyaka ishira indi igataha 
abantu ibihumbi byinshi bo mu moko yose, amahanga yose n’indimi zose, bapfa bataburiwe 
kandi batiteguye. Ukwizera kwacu kugomba kugaragaza ikintu gisobanutse kurushaho, 
gihamye, kandi cy’ingenzi kurushaho. {UBl 73.5} 

“Baza ibigo byanjye n’amatorero uti: ‘Mbese mwizera Ijambo ry’Imana? None se, ni iki uri 
gukora mu murimo w’ivugabutumwa? Mbese murakorana kwiyanga no kwitanga? Mbese 
mwizeye ko Ijambo ry’Imana risobanura icyo rivuga? Ibikorwa byanyu byerekana ko atari 

ko mugenza. Mbese muzahurira mute mu rubanza rw’Imana n’imbaga y’abantu bapfa 
batigeze baburirwa? {UBl 73.6} 

“Mbese hazabaho igihe cy’imbabazi cya kabiri? Oya, oya rwose. Iyi myizerere ipfuye 
ikwiriye kuzibukirwa burundu. Iki gihe cy’imbabazi dufite ubu nicyo cyonyine dufite. 
Mbese mubona ko agakiza k’abantu bacumuye kagomba kubonwa muri ubu buzima, bitaba 
ibyo bakazazimira burundu?” {UBl 74.1} 

Inshingano zacu. 

Ubutumwa bwandikiwe Lawodokiya bureba itorero muri iki gihe. Mbese mwizera ubu 
butumwa? Mbese mufite imitima ibyiyumvisha? Cyangwa mukomeza kuvuga muti: ‘Turi 
abakire kandi turatunganiwe, ntacyo dukennye? Mbese iyamamaza ry’ukuri guhoraho 
kwahawe iri shyanga ngo rikugeze mu mahanga yose yo ku isi ryabereyeho ubusa? Imana 
yatoranyije ishyanga ry’abantu kandi ibagira ababitsi b’ukuri gukomeye gufite ingaruka 
z’iteka ryose. Bahawe umucyo ugomba kumurikira isi. Mbese Imana yarakosheje? Mbese 
mu by’ukuri turi ibikoresho by’Imana yitoranyirije? Mbese turi abagabo n’abagore 
bakwiriye kugeza ku batuye isi ubutumwa buri mu Byahishuwe 14, tugeza ubutumwa 
bw’agakiza ku bantu bahagaze ku munwa w’irimbukiro? Mbese dukora nk’uko 
twagombaga gukora? {UBl 74.2} 

Intumwa iravuga mu ijwi ryumvikana kandi rihamye igira iti: “Ndababaza icyo muri 
gukora? Iyaba mwashoboraga kumva! Iyaba mwabashaga gusobanukirwa n’akamaro 
k’umuburo ndetse n’icyo usobanuye kuri mwe no ku batuye isi! Iyaba mwarasobanukiwe, 
iyaba mwari mwuzuye umwuka wa wa wundi watanze ubugingo bwe kugira ngo abari mu 
isi babone ubugingo, mwari gukorana na we, mugakorana umwete wose no kwitanga kugira 
ngo mukize abanyabyaha.” {UBl 74.3} 

“Uvuga ko amuzi ntiyotondere amategeko ye, ni umubeshyi, ukuri ntikuri muri we.” (1 
Yohana 2:4). Gukanguka gukomeye kugomba kuza mu itorero. Iyaba twamenyaga, iyaba 
twasobanukirwaga, mbega uburyo umwuka w’ubutumwa wari kugendagenda uva mu 
itorero ujya mu rindi. Mbega ukuntu imitungo y’abizera yatanganwa ubushake kugira ngo 
bashyigikire umurimo w’Imana. Imana iduhamagarira gusenga no kuba maso dusenga. 
Tunganya inzu yawe uyikuremo ibigirwamana by’ibishushanyo byatwaye umutungo 
wagombaga kuba warashyizwe mu bubiko bw’Uwiteka. Umucyo ugomba gusakara nk’itara 
ryaka. Abageza ubutumwa ku batuye isi bakwiriye gushaka Uwiteka babishimikiriye, kugira 
ngo Mwuka we Wera ashobore kubasukirwa mu buryo busaze. Nta gihe cyo gupfusha ubusa 
mufite. Musengere guhabwa imbaraga y’Imana kugira ngo mubashe kugera ku nsinzi 
mufasha abari hafi na kure. {UBl 74.4} 

Imiburo igomba gutangwa 


Tugomba kugira ukwizera nyakuri. Nyamara si kenshi twakira ukuri nk’uko kuri. Twizera 
Ijambo ry’Imana by’igice gusa. Umuntu azagaragaza ukwizera kose afite. Nubwo 
ibimenyetso by’ibihe bigenda bisohora ku isi yose, kwizera ko Umwami agiye kugaruka 
kwagiye gucogora. Imiburo yumvikana, yihariye kandi y’ukuri igomba gutangwa. Mu 
rwego rwo gukiza ubugingo bwacu dukwiriye kwiga uburyo bwagenwe tugomba 
gusohozamo agakiza kacu, twibuka ko Imana ari yo idutera gukunda no gukora ibyo 
yishimira. {UBl 75.1} 

Ntabwo izatuma dutembanwa n’umuraba, tuyoborwa n’imigenzo n’imyizerere y’ubuyobe. 
Twitwa abakozi bakorana n’Imana. Kubw’ibyo rero, nimucyo tubyuke turabagirane. Nta 
gihe dufite cyo guta mu makimbirane. Abantu bazi ukuri nk’uko kuri muri Yesu, ubu 
bagomba guhuza umutima n’imigambi. Ibibatandukanya byose bigomba gukurwaho. 
Abagize Itorero bagomba gukorera hamwe bayobowe n’Umutwe w’Itorero. {UBl 75.2} 

Nimureke abazi ukuri babyuke kandi barabagirane. “Shyira ejuru uvuge cyane, we kugerura, 
rangurura ijwi ryawe nk’ikondera.” (Yesaya 58:1). Ntukongere kugoreka ukuri. Reka 
ubugingo butakire Imana ihoraho. Itandukanye n’umuntu uhumekera mu mazuru ye. 
Umufasha azaza aho muri nimumukingurira urugi. “Nuko ubwo dufite umutambyi mukuru 
ukomeye wagiye mu ijuru, ari we Yesu Umwana w’Imana, dukomeze ibyo twizera 
tukabyatura. Kuko tudafite umutambyi Mukuru utabasha kubabarana natwe mu ntege nke 
zacu ahubwo yageragejwe uburyo bwose nka twe, keretse yuko atigeze akora icyaha. Nuko 
rero, twegere intebe y’ubuntu tudatinya, kugira ngo tubabarirwe tubone ubuntu bwo 
kudutabara mu gihe gikwiriye.” (Abaheburayo 4:14-16) 8484 {UBl 75.3} 

IGICE CYA 10: ABAMARAYIKA BEZA BARUSHA IMBARAGA 

ABAMARAYIKA BABI 

Bivugwa mu buryo bwumvikana ko Satani akorera mu batumvira, ko atagera ku ntekerezo 
zabo gusa, ahubwo anakorera mu bushobozi bwabo, babizi cyangwa batabizi kugira ngo 
bashore abandi mu kugoma nka bo. Niba abamarayika babi bafite imbaraga nk’izo ku bana 
b’abantu mu kutumvira kwabo, mbega imbaraga iruseho abamarayika beza bafite ku bantu 
baharanira kumvira. Igihe twiringiye Yesu Kristo, tukumvira mu butungane, abamarayika 
b’Imana bakoresha imitima yacu ibyo gukiranuka. {UBl 76.1} 

Abamarayika baraje maze bakorera Umwami wacu ubwo yari mu butayu bw’ibigeragezo. 
Abamarayika bo mu ijuru bari hamwe na we mu gihe cyose yabaga ahanganye n’ibitero 
by’abambari ba Satani. Ibi bitero byari bikomeye cyane kurusha ibyo umuntu yigeze 
kunyuramo. Ibyerekeye umuryango w’umuntu byose byari bigeze aharindimuka. Muri uru 
rugamba Kristo ntiyigeze anavuga amagambo ye. Yishingikirizaga kuri “Handitswe ngo” 
(Matayo 4:4). Muri iyi ntambara ubumuntu bwa Kristo bwahuye n’ingorane zitazigera 
zimenywa n’umuntu n’umwe muri twe. Umwami w’ubugingo n’umwami w’umwijima 
basakiraniye mu ntambara ikomeye, ariko Satani ntiyashoboye gutsinda na hato mu 
magambo cyangwa mu gikorwa. Ibyo byari ibigeragezo nyakuri, nta kwiyoberanya 
kwarimo. Kristo “yababajwe no kugeragezwa ubwe” (Abaheburayo 2:18). Muri icyo gihe 
abamarayika bo mu ijuru bari babihanze amaso; kandi bakomeje kuzamura ibendera kugira 
ngo Satani atagura imbibi ze ngo atsinde kamere muntu ya Kristo. {UBl 76.2} 

Mu kigeragezo cya nyuma Satani yagerageresheje Kristo gushaka kumuha isi yose n’ibyiza 
byayo byose iyo apfukama akamuramya kandi yavugaga ko yoherejwe n’Imana. Noneho 
Kristo yagombye gutanga itegeko rye. Yagombye gukoresha ubutware burenze 
ubw’abambari bose ba Satani. Ubumana bwagaragariye mu bumuntu, maze Satani asubizwa 
inyuma ubutazuyaza. Kristo yaravuze ati: “Genda Satani, kuko handitswe ngo: ‘Uramye 
Uwiteka Imana yawe, abe ari yo ukorera yonyine” Matayo 4:10. {UBl 76.3} 

Byari bihagije. Satani nta handi yashoboraga kugana. Abamarayika batabaye Umukiza. 
Abamarayika bamuzaniye ifunguro. Uburemere bw’iyi ntambara nta ntekerezo za kimuntu 
zishobora kubusobanukirwa. Imibereho y’umuryango wose wa muntu ndetse n’iya Kristo 
ubwe byari biri mu makuba. Iyo Kristo agira ikintu kimwe gusa yemera, akagira ijambo 
rimwe ryo kugamburura, Satani yari gutangaza ko isi ibaye iye, kandi we mwami 
w’ubutware bw’umwijima yatekerezaga ko agiye gutangira gutegeka. Umumarayika uvuye 
mu ijuru yabonekeye Yesu, kuko intambara yari irangiye. Imbaraga za kimuntu zari zigiye 
gutsindwa. Ariko ijuru ryose ryaririmbye indirimbo y’intsinzi y’iteka ryose. {UBl 76.4} 

Mu ntambara barwana na Satani bene muntu bafite ubufasha bwose Kristo yari afite. Ntabwo 
bagomba gutsindwa. Bakwiriye kurushaho gutsinda kubw’uwabakunze kandi akabitangira. 
“Mwaguzwe igiciro.” (1 Abakorinto 6:20). Mbega igiciro! Umwana w’Imana mu bumuntu 
bwe yarwanye intambara ikomeye, ari byo bigeragezo bigaragara ko bikomeye byibasira 
abantu: Ni ibigeragezo bijyanye no guhaza irari ry’inda, kugerageza kujya aho Imana 
itabayoboye ndetse no kuramya imana y’iyi si, kugurana umunezero mwinshi w’iteka ryose 
ibinezeza byo muri ubu buzima. Buri muntu wese azahura n’ibigeragezo, ariko Ijambo 
ry’Imana rivuga ko tutazageragezwa ibiruta ibyo tubasha kwihanganira. Dushobora 
kwihangana kandi tukanesha umwanzi wiyoberanya. {UBl 77.1} 

Ijuru ryo gutsindira 

Buri muntu afite ijuru ryo gutsindira n’irimbukiro agomba guhunga. Ingabo zose 
z’abamarayika ziteguye kuza gutabara umuntu ugeragezwa kandi ushukwa. Yesu, Umwana 
w’Imana ihoraho yihanganiye kugeragezwa ku bwacu. Umusaraba w’i Kaluvari uhagaze 
imbere ya buri muntu wese wemye. Igihe imanza za bose zizacibwa, kandi abazarimbuka 
bagahanirwa ko basuzuguye Imana kandi ko mu kutumvira kwabo batayihaye icyubahiro 
Cyayo, nta n’umwe uzagira icyo yireguza, nta n’umwe wagombaga kurimbuka. Bahawe 
uburenganzira bwo kwihitiramo ukwiriye kubabera umwami, yaba Kristo cyangwa Satani. 
Ubufasha bwose Kristo yahawe, buri muntu wese nawe ashobora kubuhabwa mu gihe 
cy’ikigeragezo gikomeye. Umusaraba uhagaze nk’indahiro ivuga ko nta muntu n’umwe 
ukwiriye kurimbuka, kandi ko ubufasha butagerwa buhabwa buri muntu wese. Dushobora 
gutsinda abambari ba Satani, cyangwa se tukifatanya n’imbaraga zishaka kurwanya 
umurimo w’Imana mu isi yacu ... {UBl 77.2} 

Dufite Umuvugizi utuvuganira. Mwuka Muziranenge akomeza kwitegereza ibyo dukora. 
Ubu dukeneye kwitegereza neza kugira ngo ibyo dukora mu kubaha Imana ukuri gushobore 
kugaragara nk’uko kuri muri Yesu. Abamarayika ni intumwa zivuye mu ijuru, mu by’ukuri 
zihora zizamuka kandi zimanuka, zigatuma isi n’ijuru bikomeza kugirana umubano. Aba 
bamarayika b’intumwa bitegereza ibyo dukora. Bahora biteguye gufasha abantu bose mu 
ntege nke zabo, bakarinda abantu bose amakuba y’imico mbonera n’ayo ku mubiri nk’uko 
kugira neza kw’Imana kuri. Igihe icyo ari cyo cyose abantu bumviye imbaraga ya Mwuka 
w’Imana iturisha [umutima] biturutse ku murimo w’aba bamarayika, mu ijuru haba 
ibyishimo; Uwiteka ubwe aranezerwa akaririmba. {UBl 77.3} 

Abantu ubwabo barikuza cyane. Umurimo w’ingabo zo mu ijuru zikorana n’abantu 
hakurikijwe gahunda y’Imana ni wo utuma habaho umusaruro wo guhinduka no kwezwa 
kwa kamere y’umuntu. Ntidushobora kureba kandi ntitwari gushobora kwihanganira ubwiza 
bw’umirimo w’abamarayika iyo ikuzo ryabo ridatwikirirwa ngo bicishe bugufi begere 

kamere yacu ya kimuntu. Ibishashi by’ubwiza bw’ijuru nk’uko bugaragarira ku bamarayika 
b’umucyo, byari gukongora abantu bapfa. Abamarayika bakorera ku ntekerezo z’abantu 
hakurikijwe uko babaragijwe; bibutsa intekerezo z’umuntu ibyiza nk’uko babikoreye ba 
bagore bari bari hafi y’imva. {UBl 77.4} 

Abamarayika bakoreshwa mu mugambi wateguwe n’ijuru kugira ngo kamere yacu yongere 
kugirwa nshya, bagakorera mu bantu batumvira Imana bakabatera kuyumvira. Kurindwa 
n’ingabo zo mu ijuru byagenewe abantu bose bazagendera mu nzira y’Imana kandi 
bagakurikiza imigambi yayo. Binyuze mu isengesho rivuye ku mutima kandi ridakebakeba 
tubasha guhamagara abafasha bo mu ijuru bakaza iruhande rwacu. Ingabo zitagaragara 
z’umucyo kandi z’inyambaraga zizakorana n’umuntu wiyoroheje, umugwaneza n’uwicisha 
bugufi. 85 {UBl 78.1} 

Abamarayika bashaka gukorana n’abantu 

Satani akoresha abantu kugira ngo umuntu atsindwe n’ikigeragezo, ariko abamarayika 
b’Imana bashakisha abantu bashobora gukoreramo kugira ngo bakize abageragezwa. 
Abamarayika bashaka abantu bazakora mu murimo wa Kristo, abantu bazaba bakoreshwa 
no gusobanukirwa ko ari aba Kristo. Bakeneye abantu baziyumvisha ko abagwa mu 
kigeragezo, baba abakomeye cyangwa aboroheje, ari bo bantu bakeneye umurimo wihariye 
babakorera, kandi ko Kristo yitegereza abatitaweho, basuzugurwa, bakomerekejwe 
n’umwanzi kandi biteguye gupfa, kandi Kristo ababazwa cyane no kwinangira kw’abantu 
banga gukoresha ukwizera gukorera mu rukundo, ari nako kuzatunganya umuntu. {UBl 
78.2} 

Abamarayika b’Imana bazakorana kandi bakorere mu bantu bazafatanya n’intumwa z’ijuru 
mu kurokora umuntu mu rupfu no mu byaha bitabarika byihishe, ibyo bibatere kwisuzuma 
ubwabo kugira ngo nabo ubwabo batageragezwa. {UBl 78.3} 

Abarwayi ni bo bakeneye muganga, ntabwo ari abazima. Igihe ukoze umurimo ku 
batawukeneye, kandi ntiwite ku bantu bashoboraga guheshwa umugisha n’amagambo 
n’ibikorwa byawe, uba wubaka imico idasa n’iya Kristo. 86 {UBl 78.4} 

IGICE CYA 11: DUFITE AGACIRO KANGANA IKI? 


Uwiteka yifuriza buri wese muri twe gufata icyemezo mu buryo budakuka. Ntidushobora 
kwihanganira gukora ikosa mu bijyanye n’ibya Mwuka. Ikibazo cyerekeye ubugingo 
n’urupfu dufite ni iki: “Mbese nakora iki kugira ngo mbashe gukizwa, kandi ngakizwa 
by’iteka ryose?” “Nakora iki kugira ngo ndagwe ubugingo buhoraho- ari bwo bugingo 
buhwanye n’ubugingo bw’Imana?” Iki ni ikibazo umuntu wese muri twe akwiriye 
kuzirikana abyitondeye... {UB1 79.1} 

Mu gihe tukiri muri iyi si dukwiriye kuba ukuboko kw’Imana gufasha. Pawulo yarabivuze 
ati: ” ...muri umurima w’Imana n’inzu yayo.” (1 Abakorinto 3:9). Dukwiriye gufatanya 
n’Imana mu bintu byose yifuza gukora. Mbese turasohoza umugambi w’Imana ihoraho? 
Mbese twifuza buri munsi kugira umutima wa Kristo no gukora iby’ubushake bwe haba mu 
magambo no mu bikorwa? {UBl 79.2} 

Mbega ukuntu inyokomuntu imeze muri iki gihe! Hari ubwo mbere hose mwigeze mubona 
igihe nk’iki cy’urujijo, igihe cy’ubugome, ubwicanyi, ubujura ndetse n’ubundi bugome 
bw’uburyo bwose? Mbese muri iki gihe twebwe ku giti cyacu duhagaze he? {UBl 79.3} 

Mu gice cya 58 cya Yesaya twasomye iby’abantu “biyiririza ubusa no gutongana no kujya 
impaka no gukubitana ibipfunsi by’abanyarugomo,” kandi twasomye ko Imana itazemera 
kwiyiriza ubusa kumeze gutyo. Imana iravuga iti: “Kuri ubu ntimukiyiriza ubusa uko 
bikwiriye byatuma ijwi ryanyu ryumvikana mu ijuru.” (Yesaya 58:4) {UBl 79.4} 

“Ugira ngo kwiyiriza ubusa nshima kumeze gutyo? Mbese ni umunsi umuntu yibabarizamo 
akubika umutwe nk’umuberanya, akisasira ibigunira, akaryama mu ivu? Ibyo nibyo wita 
kwiyiriza ubusa n’umunsi Uwiteka yishimira?” {UBl 79.5} 

“Ahubwo kwiyiriza ubusa nshima ni uko mwajya mubohora abantu ingoyi z’urugomo 
mugahambura imigozi y’uburetwa mukarenganura abarengana kandi mugaca ibyo agahato 
byose. Kandi ukarekura ugatanga ibyo kurya byawe, ukagaburira abashonji, ukazana 
abakene bameneshejwe ukabashyira mu nzu yawe, wabona uwambaye ubusa 
ukamwambika, ntiwirengagize bene wanyu.” Yesaya 58:5-7 {UBl 79.6} 

INGORORANO 

“Maze rero umucyo wawe uzaherako utambike nk’umuseke, ubukire bwawe buzatoha vuba, 
gukiranuka kwawe kuzakujya imbere, kandi icyubahiro cy’Uwiteka kizaba kigushoreye.” 
Yesaya 58:8 {UBl 79.7} 

Dukwiriye gushyira mu bikorwa amahame y’amategeko, noneho gukiranuka kukaba imbere 
yacu, ingororano izaba ikuzo ry’Imana. Umucyo wo gukiranuka kwa Kristo uzatujya imbere 
utugote, kandi ikuzo ry’Uwiteka kizaduherekeza. Nimucyo dushimire Uwiteka kubw’iri 
sezerano. Nimucyo buri gihe duhagarare mu mwanya Uwiteka Imana yo mu ijuru ishobora 
kutwishimira. Reka tuzirikane ko ari amahirwe yacu asumbyeho kuba twomatanye n’Imana 
- kuba turi ukuboko kwayo gufasha. {UBl 80.1} 

Muri gahunda ikomeye y’Imana yo gucungura inyokomuntu yazimiye, Imana yishyize aho 
ikwiriye gukoresha abantu buntu nk’ukuboko kwayo gufasha. Imana igomba kugira 
ukuboko gufasha kugira ngo ishyikire inyokomuntu. Igomba gufatanya n’abantu bazaba 
abanyamurava, babona vuba amahirwe abari imbere, kandi bihutira kumenya ikigomba 
gukorerwabagenzibabo. {UBl 80.2} 

Kristo yatanze ubugingo bwe k’ubwo abagabo n’abagore bacumuye. Yifuje kurokora abantu 
mu mibereho y’ubugome abajyana mu kumvira no gukiranuka; kandi ku bamwemera 
nk’Umucunguzi wabo, abaha ingororano y’ikirenga ijuru rishobora gutanga- ndetse ni 
umurage w’ubugingo buhoraho... {UBl 80.3} 

Byari bikwiriye ko dusobanukirwa birenzeho igiciro kitagerwa cyatanzwe kugira ngo 
ducungurwe! Pawulo aravuga ati Mwaguzwe igiciro” (1 Abakorinto 6:20); kandi ibi ni 
ukuri, kuko igiciro cyatanzwe ntabwo ari ikindi kitari ubugingo bw’Umwana w’Imana 
w’ikinege. Reka twese dutekereze kuri ibi. Dushobora kwanga ubutumire Kristo 
atwoherereje, dushobora gusuzugura impano ye y’imbabazi n’amahoro; ariko riracyari 
ihame ko buri wese muri twe yaguzwe igiciro, ndetse ni amaraso y’igiciro cyinshi 
y’Umwana w’Imana. Noneho rero, “muzirikane” (Abaheburayo 12:3). {UBl 80.4} 

Mwaguzwe igiciro cyinshi. « Nuko rero mutume imibiri yanyu ihimbaza Imana” (1 
Abakorinto 6:20). Icyo utekereza ko ari icyawe bwite ni icy’Imana. Cunga neza umutungo 
wayo. Yakuguze igiciro kitagerwa. Umutima wawe ni uwayo. Ni ubuhe burenganzira 
umuntu uwo ari we wese afite bwo kwangiza umubiri utari uwe bwite, ahubwo ukaba ari 
uw’Umwami Yesu Kristo? Ni uwuhe munezero umuntu uwo ari we wese yakura mu 
kugenda buhoro buhoro acogoza imbaraga z’umubiri n’intekerezo kubwo kwinezeza 
k’uburyo bwose? {UBl 80.5} 

Imana yahaye buri muntu wese ubwonko. Yifuza ko bwakoreshwa kubw’ikuzo ryayo. 
Kubera bwo, umuntu ashobozwa gukorana n’Imana mu mihati yo gukiza bagenzi be bari 
mu nzira y’irimbukiro. Nta bwo dufite imbaraga nyishi z’ubwonko cyangwa ubushobozi 
bwo gutekereza. Dukwiriye gutoza no gukomeza ubushobozi bwose bw’intekerezo 
n’umubiri (umuntu uko yakabaye wese ari we Kristo yacunguye) kugira ngo tubashe 

kuwukoresha neza cyane. Dukwiriye gukora uko dushoboye kose kugira ngo ubu bushobozi 
bukomere; kuko Imana ishimishwa n’uko turushaho gukomeza gukorana na Yo. {UBl 
80.6} 

Abakora uruhande rwabo mu bunyangamugayo bavugwaho aya magambo ngo: “kuko 
twembi Imana ari yo dukorera.” (lAbakorinto 3:9). Hatabayeho gufashwa n’ijuru, umuntu 
ashobora gukora bike cyane; ariko Data wo mu ijuru n’Umwana we biteguye gukorera muri 
buri muntu wese witanga yimazeyo ku gicaniro cy’umurimo wayo. Buri muntu imbere 
yanjye ashobora gukorana n’Imana, kandi akayikorera mu buryo bwemewe. Uwiteka 
atwifuriza twese kujya mu murimo. Umuntu wese yamuhaye umurimo wihariye akurikije 
ubushobozi bwinshi butandukanye. {UBl 81.1} 

Ibyambayeho byihariye 

Ubwo nari mfite imyaka 17, igihe incuti zanjye zatekerezaga yuko mbaye ikimuga by’iteka 
ryose bitewe n’impanuka ikomeye nagize mu buto bwanjye, umushyitsi uvuye mu ijuru 
yaransanze maze arambwira ati: “Ngufitiye ubutumwa ugomba kujyana.” Naratekereje nti: 
“Ni mpamvu ki, uko biri kose hagomba kuba hari ahantu runaka hari ikosa rikomeye.” Aya 
magambo yongeye kunzaho ngo: “Ngufitiye ubutumwa ugomba kujyana. Andikira abantu 
ibyo nguhaye.” Kugeza icyo gihe, ukuboko kwanjye kwasusumiraga kwari kutarashobora 
kwandika n’umurongo umwe. Narasubije nti: “Sinshobora kubikora, sinshobora kubikora!” 
Nongeye kubwirwa aya magambo ngo: “Andika! Andika!” Nafashe ikaramu n’urupapuro 
maze ntangira kwandika, kandi ibyo nanditse kuva icyo gihe, ntibishobora kugereranywa. 
Imbaraga n’ubushobozi byari iby’Imana. {UBl 81.2} 

Kuva icyo gihe, ibitabo nanditse byagiye bisohoka mu ndimi nyinshi, kandi byakwirakwij we 
ku isi. Mu gihe gito gishize nabwiwe ko kopi imwe ya kimwe mu bitabo byanjye yakiranwe 
ibyishimo n’umwamikazi w’Ubudage, kandi ko yanditse ibaruwa nziza igaragaza uko 
yakunze icyo gitabo. Ishimwe ryose ribe iry’Uwiteka! {UBl 81.3} 

Ku bwacu twenyine nta cyiza dushobora gukora. Ariko ni amahirwe yacu kuba tugirana 
isano y’ukuri n’Imana, kandi tukiyemeza ko dufashijwe na Yo tuzakora uruhare rwacu muri 
uyu murimo, kugira ngo turusheho kuwutunganya. Mu mibereho y’abantu bakomeza iki 
cyemezo bicishije bugufi ariko badacitse intege, hazagaragarira ikuzo ry’Imana. Ibi ndabizi 
bitewe n’ibyo nagiye nyuramo. Nta mbaraga zanjye bwite nigeze ngira. Nabonye ko, mu 
ntege nke zanjye, ngomba kwishyira mu maboko ya Yesu Kristo. Kandi umusaruro wavuye 
mu gukora ntyo, mu gusenga ndetse no kwizera, agakiza k’Imana kangiye imbere kandi 
ikuzo ry’Uwiteka rirankurikira. {UBl 81.4} 

Ndababwira ibyo nzi kugira ngo mbatere ubutwari kandi mbahumurize. Reka twese tugirane 
n’Imana umubano nyakuri. Ni uwuhe munezero ushobora kuboneka mu kujyana 
n’ibigezweho by’iyi si? Mufite umurimo mwiza cyane mugomba gukora. Nimutunganye 
imico. Nimukoreshe ubushobozi bwose, imyakura yose, umubiri wose, igitekerezo 
n’igikorwa cyose ku bw’ikuzo ry’Imana. Nibigenda bityo, muzabona agakiza k’Imana 
kabagenda imbere ku rwego mutigeze mubona mbere. {UBl 81.5} 

Nta kintu na kimwe mfite nakwivovotera. Imana ntiyigeze intererana. Nashyinguye 
umugabo wanjye none ubu hashize imyaka 22, kandi imyaka myinshi nyuma yaho ubwo 
hafatwaga icyemezo cy’uko abandi bavugabutumwa bagomba kujya muri Australia ngo 
bajye gufatanya na bake bari baroherejwe, twe ubwacu twagiyeyo kugira ngo dukomeze 
amaboko ya bene Data, kandi dushyire umurimo kuri gahunda aho hantu hashya. Ahongaho 
twahakoreye umurimo ukomeye wo gutangira. {UB1 82.1} 

Gufasha mu gutangiza ishuri. 

Twabonye ko hakenewe cyane ishuri abasore n’inkumi bagaragaza ko batanga umusaruro 
bashoboraga gutorezwamo gukora umurimo w’Umwami; bityo twahereyeko tujya mu 
ishyamba ry’ahitwa New South Wales, tugura hegitari 15 z’ubutaka maze ahongaho 
tuhashinga ishuri rihugura ryitaruye umujyi.... {UBl 82.2} 

Imyaka itatu ishize twasubiye muri Amerika. Abandi bantu boherejwe muri Australia 
kudusimbura. Umurimo wakomeje gukura, kandi umuhati wose wakoreshwaga watangaga 
umusaruro. Ndifuza yuko mwasoma amabaruwa twohererezwaga. Nta gushidikanya 
mwumvise amapfa akaze yateje inzara ahantu henshi muri Australia mu myaka ibiri ishize. 
Ibihumbi amagana menshi by’intama, inka n’amafarashi byarapfuye. Mu turere twose 
by’umwihariko ahitwa Queens-land, umubabaro n’igihombo mu by’ubukungu byabaye 
ikirenga. {UBl 82.3} 

Nyamara ahantu twatoranyije kubaka ishuri ryacu rihugura habonye imvura ihagije 
haboneka inzuri nziza n’imyaka myinshi cyane. Mu by’ukuri, byatangajwe mu nama 
z’abayobozi no mu binyamakuru byo mu mijyi ikomeye ko ariho “honyine hatoshye muri 
New South Wales yose.” {UBl 82.4} 

Mbese ibi ntibigaragara? Mbese Uwiteka ntiyatanze imigisha? Muri imwe muri raporo 
twabonye, twabwiwe ko umwaka ushize toni eshatu zirenga z’ubuki bwiza cyane 
bwahakuwe mu gikingi cy’ishuri. Imboga nyinshi cyane zarahinzwe kandi igurishwa 
ry’ibyasagutse ryavuyemo umutungo mwinshi w’ishuri. Ibi byose biradukomeza; kuko 
twafashe ubutaka bw’ishyamba, kandi twafashije kubutunganya kugeza aho bugeze ubu 
butanga umusaruro. Ishimwe ryose turituye Uwiteka. {UBl 82.5} 


81 



Ahantu hose hari amahirwe menshi yo gufasha umurimo w’Imana. Ndetse no mu bibaya 
dutuyemo ubu, hari imiryango ikeneye gufashwa mu bijyanye n’iby’umwuka. Abongabo 
nimubasure. Nimukoreshe impano zanyu, ubushobozi bwanyu mubafasha. Mbere ya byose 
nimubanze mwiyegurire Shobuja; bityo azakorana namwe. Buri muntu amuha umurimo we. 
{UBl 82.6} 

Mbese mushiki wacu Ellen G.White ari gukungahara? 

Rimwe na rimwe byagiye bivugwa ko ngerageza kwikungahaza. Abantu bamwe 
baratwandikiye barabaza bati: “Mbese Ellen G. White ntafite amamoliyoni y’amadolari?” 
Nishimiye ko nshobora kuvuga nti: “Oya.” Nta hantu na hamwe muri iyi si mfite hatarimo 
umwenda. Ni ukubera iki? Ni uko mbona umurimo munini w’ivugabutumwa ugomba 
gukorwa. Mbese mu bintu nk’ibyo nshobora guhunika amafaranga? Oya rwose. Mbona 
amafaranga avuye mu kugurisha ibitabo byanjye; ariko hafi ya yose nyakoresha mu murimo 
w’ivugabutumwa. {UBl 83.1} 

Umuyobozi umwe wa rimwe mu macapiro yacu utuye mu kindi gihugu, amaze kubwirwa 
n’abandi ko nari nkeneye amafaranga, yanyoherereje amadolari 500, kandi mu ibaruwa yari 
iyaherekeje yavuze ko mu rwego rwo kunyitura ku bihumbi n’ibihumbi by’amadorari 
yavuye mu bitabo nari naroherereje asosiyasiyo yabo kugira ngo basobanure kandi batange 
ibitabo bike ndetse anunganire gahunda nshya z’ivugabutumwa, babonaga ko utwo 
dufaranga bageretse ku ibaruwa ari akantu gato cyane k’impano igaragaza kunyurwa kwabo. 
Bohereje ayo madorari kubera icyifuzo bari bafite cyo kumfasha mu gihe narimo 
cy’ubukene bw’umwihariko; ariko mbere hose natanze amafaranga yose yaturukaga mu 
kugurisha ibitabo byanjye mu Burayi kugira ngo yunganire umurimo w’Uwiteka mu 
mahanga. Nyamara kandi nteganya kwishyura ariya madorali 500 igihe cyose nzaba maze 
kwishyura imyenda nafashe. {UBl 83.2} 

Ku bw’icyubahiro cy’Imana, ndababwira ko hafi imyaka ine ishize yanshoboje kurangiza 
kwandika igitabo ku migani ya Yesu, maze ishyira mu bitekerezo byanjye gutanga iki gitabo 
kugira ngo umurimo w’uburezi w’itorero ryacu ujye imbere. {UBl 83.3} 

Muri icyo gihe amwe mu mashuri yacu magari ahugura na za koleji byari biremerewe 
n’imyenda; ariko hakoreshejwe umwete w’abantu bacu mu kugurisha iki gitabo no gutanga 
amafaranga yose avuyemo mu kwishyura iyi myenda yose, hakiriwe amadolari arenze 
ibihumbi magana abiri yishyuye iyo myenda kandi n’umurimo mwiza uracyakomeje 
gukorwa. Kugera ku ntego k’uyu mugambi byambereye isoko yo kunyurwa cyane. Ubu ndi 
kurangiza ikindi gitabo kigomba gukoreshwa muri ubwo buryo kubw’indi migambi. {UBl 
83.4} 

Nyamara ntabwo inyungu y’umutungo ari yo kintu kinezeza cyane kurusha ibindi. Nkunda 
gutekereza ko ikwirakwizwa ry’ibi bitabo rituma abantu benshi bamenya ukuri. Iki 
gitekerezo gituma umutima wanjye unezerwa cyane. Nta gihe mfite cyo kwicara no 
kubogoza amarira. Nkomeza gukora umurimo wanjye, kandi nkakomeza kwandika. Mu 
gitondo kare, igihe muba mushyizweyo, mba nabyutse ndi kwandika. {UBl 83.5} 

Ndetse n’agahinda ntikigeze kantera guhagarara kwandika. Nyuma y’igihe gito ngiye muri 
Australia, nafashwe n’uburwayi. Biturutse ku bukonje bw’amazu, nafashwe n’uburwayi 
bwa rubangimpande, bwatumye mara amezi 11 ndyamye. Rimwe na rimwe 

narabararaga cyane. Nashoboraga kuryamira uruhande rumwe nk’amasaha abiri gusa, 
noneho nkahindurirwa ku rundi ruhande. Umufariso wanjye warimo umwuka watumaga 
noroherwa buhoro. Nanyuze mu bihe bikomeye cyane. {UBl 83.6} 

Nyamara nubwo nababaraga ntya, sinigeze ndeka umurimo nakoraga. Ukuboko kwanjye 
kw’iburyo uhereye mu nkokora ukageza ku nzara z’intoki, ntikwababaraga nyamara ikindi 
gice gisigaye cy’ukuboko, ukuboko kw’ibumoso n’intugu zombi, ntibyashoboraga 
kwinyeganyeza. Hari uburyo bwakoreshejwe, butuma nshobora kwandika. Muri aya mezi 
11 nanditse amapaji 2500 y’impapuro nini zagombaga koherezwa hakurya y’inyanja ya 
Pasifika kugira ngo atunganirizwe muri Amerika. {UBl 84.1} 

Ndashima Uwiteka kuko atigera antererana; kuko ampa imbaraga kandi akangirira ubuntu. 
Ubwo nari mpagaze iruhande rw’umugabo wanjye wendaga gupfa, nashyize ikiganza 
cyanjye mu cye maze ndavuga nti: “Mbese mugabo wanjye uranzi?” Yazunguje umutwe. 
Naravuze nti: “Mu myaka yose nakwemereye kwikorera inshingano z’umurimo ndetse no 
gufata iya mbere mu migambi mishya. Ubu ngusezeraniye ko jye ubwanjye ngiye kuba 
umuntu utangiza umurimo aho utari.” Nongeyeho aya magambo: “Niba wumva icyo mvuze, 
fata ikiganza cyanjye ugikomeje akanya gato.” Yarabikoze, ntiyashoboraga kuvuga. {UBl 
84.2} 

Umugabo wanjye amaze gushyingurwa, incuti ze zatekereje kubaka urwibutso rw’igice ku 
gituro cye. Naravuze nti: “Ntibishoboka rwose! Yakoze umurimo w’abantu batatu wenyine. 
Ntabwo urwibutso rw’igice ruzigera rushyirwa ku gituro cye!”... {UBl 84.3} 

Imana yaramfashije. Muri iki gihe mpa ikuzo izina ryayo mu maso y’ubwoko bwayo. 
Namaze hafi imyaka 10 muri Australia. Hakozwe umurimo w’igitangaza; ariko ibirenze 
ibyo incuro ebyiri byashoboraga kuba byarakozwe iyo tuba twaragize abantu n’umutungo 
twari dukeneye. Nubwo bimeze bityo, turashima Imana kubwo kubana natwe ikadukomeza, 
ndetse no kubyo ubu dushobora kuhabona bigaragara ko ari umusaruro wavuye mu mwete 
wakoreshejwe. 88 {UBl 84.4} 

Umurimo witaweho kandi udacogora 


Amateraniro makuru akwiriye kubera mu mijyi yacu minini. Kandi igihe abigisha muri ayo 
materaniro bitondera ibyo bavuga byose, abantu bazagerwaho mu gihe ukuri kwamamazwa 
mu mbaraga ya Mwuka. Urukundo rwa Kristo rwakiriwe mu mutima ruzirukana gukunda 
ikinyoma. Urukundo no kugira neza byagaragariye mu mibereho ya Kristo bigomba 
kugaragara mu mibereho y’abamukorera. Umurimo witaweho kandi udacogora waranze 
imibereho ye ugomba no kuranga imibereho yabo. Imico y’Umukristo ikwiriye kuba 
igaragazwa rindi ry’imico ya Kristo. {UBl 84.5} 

Nimucyo twe kwibagirwa na rimwe ko tutari abacu bwite; ko twaguzwe igiciro. Imbaraga 
zacu zikwiriye gufatwa nk’umurage wera ugomba gukoreshwa mu guhesha Imana ikuzo no 
kugirira neza bagenzi bacu. Turi umugabane umwe w’umusaraba wa Kristo. Kubwo 
gukorana ubudahemuka budakebakeba kandi budacogora dukwiriye guharanira gukiza 
abarimbuka. 89 {UBl 85.1} 

IGICE CYA 12: ABAMARAYIKA BARATANGARA 


Abamarayika batangazwa nuko abantu bareba ukuri guhesha ubugingo kandi gufite 
ubusobanuro bukomeye cyane ku munyabyaha, mu buryo bworoheje kandi batakwitayeho, 
kandi bagakomeza guhitamo kuba mu bubata bwa Satani n’icyaha mu gihe byinshi 
byihanganiwe mu bumuntu bw’Umwana w’Imana. Iyaba twabashaga gukuza muri twe 
akamenyero ko kuzirikana kwiyanga no kwitanga byaranze imibereho ya Kristo, kugeza 
ubwo tuzasobanukirwa byimbitse kamere mbi y’icyaha kandi tukacyanga nk’ikintu kibi 
cyane nk’uko kiri. {UBl 86.1} 

Nimucyo umutima ukangukire gushima ko muri Kristo Yesu, Data wa twese ari indahemuka 
mu gusohoza isezerano ryo kubabarira icyaha cyose. Imbabazi ze n’urukundo rwe ni 
igihamya cy’iteka ryose mu gihe duhanze amaso Kristo wabambwe ku musaraba w’i 
Kaluvari. Mbese buri wese ku giti cye tuzahaguruka kugira ngo dushime igihe tuzaba 
dusobanukiwe ukuri kutubwira ko Imana Yehova idukunda kandi itubabarira niba twizeye 
Yesu tukanamukunda? {UBl 86.2} 

Mbega ukuri guhebuje! Imana itegereje kubabarira abantu bose bayisanga bafite kwihana. 
Mubwirize uko kuri. Erereza Yesu kugirango abantubashobore kumuhanga amaso... {UB1 
86.3} 

Mu bitambo byatambwaga Abayuda babonagamo ikigereranyo cya Kristo we nyiri amaraso 
yamenwe kubw’agakiza k’isi. {UBl 86.4} 

Ayo maturo yose yashushanyaga Kristo kandi yashimangiraga ukuri gukomeye mu mitima 
yabo ko amaraso ya Yesu Kristo yonyine ari yo yeza umuntu ho icyaha cyose, kandi ko 
hatamenetse amaraso nta kubabarirwa ibyaha kwabaho. Bamwe bibaza impamvu mu 
butunzi bw’Abayuda Imana yifuzaga ibitambo byinshi kandi igashyiraho gutanga amatungo 
ava amaraso. {UBl 86.5} 

Itungo ryose ryapfaga ryashushanyaga Kristo, akaba ari ryo somo ryashimangirwaga mu 
ntekerezo no mu mitima mu muhango ukomeye kandi wera, ndetse ryasobanurwaga 
n’Abatambyi mu buryo bwumvikana neza. Ibitambo byari byarashyizweho n’Imana ubwayo 
kugira ngo yigishe uku kuri gukomeye kandi kw’ingenzi, ko habaho kubabarirwa ibyaha 
binyuze mu maraso ya Kristo wenyine. {UBl 86.6} 

Uku kuri gukomeye kandi gukiza gusubirwamo kenshi mu matwi y’abizera n’abatizera, 
nyamara kandi abamarayika bitegerezanya gutangara uburyo abantu batita kuri uku kuri 
gusobanuye byinshi kuri bo. Mbega uburyo bigaragara ku rwego ruto cyane ko itorero 
ryiyumvisha imbaraga y’umugambi utangaje wo gucungurwa. Mbega uburyo ari abantu 

bake cyane bafata ko uku ari ukuri kuzima kuvuga ko mu kwizera amaraso ya Yesu akuraho 
ibyaha ari ho gusa hari kubabarirwa ibyaha byizingira ku bantu nk’ibibembe byanduza. 
{UBl 86.7} 

Mbega ibitekerezo byimbitse uku kuri kwari gukwiriye kubyutsa muri buri muntu! Kristo 
ntiyari akeneye kubabara kugira ngo yihongerere ubwe. Icye cyari umubabaro uhwanye 
n’icyubahiro cye ndetse na kamere Ye nziranenge yashyizwe hejuru. 91 {UBl 87.1} 

Kwihana bya nyirarureshwa 

“Dore mpagaze ku rugi ndakomanga. Umuntu niyumva ijwi ryanjye agakingura urugi, 
nzinjira iwe dusangire. Unesha nzamuha kwicarana nanjye ku ntebe yanjye y’Ubwami, 
nk’uko nanjye nanesheje nkicarana na Data ku ntebe.” (Ibyah 3:20, 21). {UBl 87.2} 

Abantu bamwe bashobora kuvuga bati: “Kuki ubu butumwa bukomeje kumvikana mu 
matwi yacu?” Impamvu ni uko mutihana mumaramaje. Ntabwo muba muri Kristo kandi 
namwe ntimufite Kristo uba muri mwe. Igihe ikigirwamana kimwe cyirukanwe mu muntu, 
Satani aba afite ikindi yateguriye kugisimbura. Keretse gusa mwiyeguriye Kristo burundu 
kandi mugasabana na We, keretse gusa mumugize umujyanama wanyu, nibitaba bityo 
muzabona ko umutima wanyu ukinguriwe ibitekerezo bibi, uteshuka ku murimo w’Imana 
mu buryo bworoshye ukayoboka gukorera inarijye. {UBl 87.3} 

Rimwe na rimwe mushobora kwifuza kwihana. Ariko niba mutiyemeje rwose kwisubiraho 
no gushyira mu bikorwa ukuri mwize, niba mudafite kwizera gukora, ukwizera guhora 
kongera imbaraga, kwihana kwanyu kumeze nk’ikime cya mugitondo. Ntabwo kuzigera 
guha ubugingo guhembuka guhoraho. Kwihana guturutse ku gukangura amarangamutima 
guhutiyeho ni ukwihana gukeneye kwihanwa ubwako kuko ari ukwihana gupfuye. 
Gukangura amarangamutima bya hutihuti, bitigera bibyara imbuto z’ubutungane buhesha 
amahoro muri wowe, bigusiga uri ahantu habi kuruta uko wari umeze mbere. {UBl 87.4} 

Buri munsi umushukanyi azaba mu nzira unyuramo afite inzitwazo z’ubushukanyi kandi 
zimeze nk’ukuri zishyigikira kwihugiraho, no kwinezeza bityo ukongera ukagwa muri ya 
mikorere yawe ya kera, usuzugura umurimo wo gukorera Imana ari wo wari gutuma ugira 
ibyiringiro, guhumurizwa no gukomezwa. {UBl 87.5} 

Imana ihamagarira umuntu gukora umurimo ku bushake. Ni umurimo umuntu 
ashishikarijwe n’urukundo rwa Yesu ruri mu mutima. Imana ntinyurwa na rimwe 
n’umurimo ukozwe n’umutima witanze igice kandi wikunda. Ishaka umutima wose, 
urukundo rutagabanyije ndetse no kwizera no kwiringira bishyitse ubushobozi bwayo bwo 
gukiza umuntu icyaha... {UB1 87.6} 

Imana izubahisha kandi ikomeze umuntu wese ufite umutima w’ukuri, n’ishyaka ushaka 
kugendera imbere yayo mu butungane bw’ubuntu bwa Kristo. Umwami Yesu ntazigera 
areka cyangwa atererane umuntu wicishije bugufi kandi uhinda umushyitsi. Mbese twizera 
yuko Imana izakorera mu mitima yacu? Ko niba tuyemereye gukora ityo, izadutunganya 
kandi ikatweza kubw’ubuntu bwayo bwinshi budushoboza kuba abakozi bakorana nayo? 
Mbese mu gushishoza gukomeye kandi kuboneye dushobora kunyurwa n’imbaraga 
y’amasezerano y’Imana, kandi tukayagira ayacu bwite, atari uko dukwiriye, ahubwo ari uko 
Kristo ari we ukwiriye; atari uko turi intungane, ahubwo ari uko kubwo kwizera kuzima 
tubarwaho ubutungane bwa Kristo mu cyimbo cyacu? 92 {UBl 88.1} 

IGICE CYA 13: AKAMARO KO KWAKIRA MWUKA MUZIRANENGE 


Mu ijoro ry’Isabato ya mbere mu iteraniro ryaberaga i Newcastle, nagaragaraga nk’aho ndi 
mu iteraniro, mvuga umpamvu dukeneye Mwuka Muziranenge kandi ko ari ingirakamaro 
kuri twe kuwakira. Iki cyari umutwaro nari mfite mu murimo wanjye. Uwo mutwaro wari 
gukingurira Mwuka Muziranenge imitima yacu. Igihe kimwe Kristo yabwiye abigishwa be 
ati: “Nari ngifite byinshi byo kubabwira ariko ubu ntimushobora kubyihanganira.” 
Imyumvire yabo ifite aho igarukira yamubereye inkomyi. Ntiyashoboraga kubagezaho ukuri 
yifuzaga kubabwira; kuko mu gihe imitima yabo yari ikingiraniwe uko kuri, kukubabwira 
byari kuba impfabusa. Bagombaga kubanza kwakira Mwuka Muziranenge mbere y’uko 
basobanukirwa byimazeyo inyigisho za Kristo. Kristo yaravuze ati: “Umufasha, ari we 
Mwuka Wera, uwo Data azatuma mu izina ryanjye, ni we uzabigisha byose, abibutse ibyo 
nababwiye byose.” Yohana 14:26 {UBl 89.1} 

Mu nzozi zanjye nabonye umurinzi ahagaze ku muryango w’inyubako y’igiciro, kandi 
yabazaga buri wese winjiraga ati: “Wakiriye Mwuka Muziranenge?” Yari afite igipimisho 
mu kiganza cye, kandi abantu bakeya cyane ni bo bemerewe kwinjira muri iyo nzu.” 
Yaravuze ati: “Igihagararo cyawe nk’umuntu ntacyo kivuze. Ariko niba warageze ku 
gihagararo gishyitse cy’umuntu uri muri Kristo Yesu, hakurikijwe ibyo wamenye, 
uzahamagarirwa kwicarana na Kristo mu bukwe bw’Umwana w’Intama; kandi ibihe 
bidashira, ntabwo uzigera uhagarika kwigira ku migisha wagenewe mu birori 
byaguteguriwe. {UBl 89.2} 

“Ushobora kuba uri muremure kandi uteye neza, ariko ntushobora kwinjira hano. Nta bantu 
bashobora kwinjira ari abana bakuze nyamara bitwara kandi bagira ingeso n’imico bikwiye 
kuba ari iby’abana bato. Niba ufite urwikekwe, gusebanya, uburakari no kwishyira hejuru, 
ntushobora kwemererwa kuhinjira; kuko wadobya ibirori. Abantu bose binjira muri uyu 
muryango bambaye umwambaro w’ubukwe, wadodewe mu ijuru. Abo bimenyereza kureba 
inenge ziri mu mico y’abandi, bagaragaza ubumuga butuma imiryango itanezerwa, 
bigatuma abantu bareka ukuri bagahindukirira ibihimbano. Umusemburo wanyu wo 
kutiringira, gushaka kwiyemera, imbaraga zanyu zo kuregana bibafungira urugi ngo 
mutinjira. Muri uyu muryango nta kintu na kimwe cyemerewe kuhinjira gishobora kwangiza 
umunezero w’abahatuye biturutse ku kwangiza icyizere gitunganye bagirirana. Ntabwo 
mushobora kwinjira mu muryango unezerewe wo mu bikari byo mu ijuru; kuko nahanaguye 
amarira yose ku maso yabo. Ntimushobora kubona Umwami mu bwiza bwe niba mwe 
ubwanyu mutagaragaza imico ye. {UBl 89.3} 

“Nimureka ubushake bwanyu bwite n’ubwenge bwanyu bwite maze mukigira kuri Kristo, 
muzinjizwa mu bwami bw’Imana. Imana isaba kwitanga mutizigamye. Nimumwegurire 
imibereho yanyu ayitegeke, ayigorore kandi ayitunganye. Nimwikorere umutwaro we. 
Mwemere kuyoborwa no kwigishwa nawe. Mumenye ko nimutaba nk’umwana muto, 
mudashobora kwinjira mu bwami bwo mu ijuru. {UBl 90.1} 

“Kuba muri Kristo ni uguhitamo kugenda nka Kristo kugira ngo ibimunezeza nawe ubigire 
ibyawe. Nimugume muri We kugira ngo mube kandi mukore gusa ibyo ashaka. Ibi ni 
ibyangombwa biranga umwigishwa, kandi niba ibi byangombwa bituzujwe, ntimuzigera 
mubona uburuhukiro. Ikiruhuko kiri muri Kristo; nta handi mwaruhukira hatari muri we. 
{UBl 90.2} 

“Igihe umutwaro We ukwiranye n’ubushobozi bwawe, icyo gihe birakorohera; ubwo ni bwo 
umurimo uremereye cyane mu by’Umwuka ushobora gukorwa n’imitwaro iremereye cyane 
ikikorerwa kuko Uwiteka atanga imbaraga n’ubushobozi; kandi agatuma wishimira gukora 
umurimo. Muzirikane izi ngingo: “Munyigireho, kuko ndi umugwaneza kandi noroheje mu 
mutima.” (Matayo 11:29) Uwo ni nde uvuga atya? —Ni Umwami w’ijuru, Umwami 
w’icyubahiro. Yifuza ko ibyo utekereza mu bya Mwuka byabonezwa bigakurwamo 
kwikanyiza, kwangirika kwa kamere mbi kandi itababarira. Mugomba kugira imibereho 
y’imbere isumbyeho. Mugomba gukurira mu buntu kubwo kuba muri Kristo. Igihe muzaba 
muhindutse, ntabwo muzaba intaza, ahubwo muzakomeza abavandimwe banyu.” {UBl 
90.3} 

Ubwo aya magambo yavugwaga, nabonye bamwe basubirayo bafite agahinda kandi bivanga 
n’abakobanyi. Abandi, barariraga cyane, bafite imitima imenetse, basabye imbabazi abo bari 
barakomerekeje n’abo bagiriye nabi. Ntabwo batekereje ku gukomera ku cyubahiro cyabo, 
ahubwo intambwe ku yindi barabazaga bati: “Nakora iki ngo nkire?” (Ibyak 16:30) 
Igisubizo cyari iki ngo: “Ihane uhindukire, kugira ngo ibyaha byawe bibanze bishyirwe mu 
rubanza maze bihanagurwe.” Havuzwe amagambo acyaha ubwibone bwo mu by’umwuka. 
Ntabwo Imana izihanganira ubu bwibone. Ntabwo buhuye n’ijambo ryayo ndetse no 
kwizera duhamya. Mwese bagabura b’ibye mwese mwe, nimushake Uwiteka. 
“Umunyabyaha nareke ingeso ze, ukiranirwa areke ibyo yibwira agarukire Uwiteka nawe 
aramugirira ibambe, agarukire Imana yacu kuko izamubabarira rwose pe!”( Yesaya 55:7). 
{UBl 90.4} 

Igihe nabwiraga abantu aya mahame mu iteraniro ryo ku Isabato, abantu bose biyumvishaga 
yuko Uwiteka yavugiye mu gikoresho gifite intege nke. 93 Igihe cyarageze ubwo tugomba 
kwitega ko Uwiteka adukorera ibintu bikomeye. Umwete wacu ntugomba gucogora. 
Dukwiriye gukura mu buntu no mu kumenya Imana. Mbere y’uko umurimo urangira kandi 

n’ikimenyetso cy’abantu b’Imana kikarangira kubashyirwaho, tuzasukirwa Mwuka 
w’Imana. Abamarayika bo mu ijuru bazaba hagati yacu. Iki ni cyo gihe cy’ijuru gikwiriye, 
igihe tugomba kugendera mu kumvira amategeko yose y’Imana mu buryo bwuzuye. 94 
{UBl 90.5} 

IGICE CYA 14: AHANTU HOSE 


Kristo yari Umuvugabutumwa w’Umuganga mukuru ku isi yacu. Arahamagara 
abanyabushake bazakorana nawe mu murimo ukomeye mu kubiba ukuri mu isi. Abakozi 
b’Imana bakwiriye gushinga amabendera y’ukuri ahantu hose bashobora kugera. Isi ikeneye 
kuvugururwa. Isi iri mu byaha no mu kaga gakomeye cyane. Umurimo w’Imana ku bantu 
batari muri Kristo ukwiriye kwaguka no kwiyongera. Imana ihamagarira abantu bayo 
kuyikorera bamaramaje, kugira ngo ibyiza by’Ubukristo byamamare. Ubwami bwayo 
bugomba kwagurwa. Ibintu byibutsa abantu Kristo bikwiriye kubakwa muri Amerika no mu 
bihugu byo mu mahanga. {UBl 92.1} 

Umurimo werekeye impinduramatwara mu by’ubuzima ufatanyije no kwamamaza ukuri 
kugenewe iki gihe, ni imbaraga y’ibyiza. Ni ukuboko kw’iburyo k’ubutumwa bwiza, kandi 
akenshi ufungura ahantu maze hakinjira ubutumwa bwiza. Ariko hakwiriye kwibukwa iteka 
ko umurimo ugomba gukomezanya ubutwari kandi ukajyanirana na gahunda y’Imana. 
Amatorero agomba gushyirwa muri gahunda, kandi nta buryo ubwo ari bwose aya matorero 
agomba kwitandukanya n’umurimo w’ivugabutumwa mu buvuzi. Nta nubwo umurimo 
w’ivugabutumwa mu buvuzi ugomba gutandukanywa n’umurimo wo kwamamaza 
ubutumwa bwiza. Igihe ibi bikozwe, byombi biruzuzanya. Nta na kimwe muri byo cyihagije. 
{UBl 92.2} 

Umurimo ugomba gukorwa muri iki gihe ukwiriye guhwitura ibitekerezo by’Umukristo 
kuko ari umurimo w’ingenzi ukwiriye gukorwa. Ni ikibazo cyo guhingira uruzabibu 
rw’Uwiteka. Muri uru ruzabibu buri muntu wese afite umugabane ndetse n’ahantu Uwiteka 
yamugeneye gukora. Umusaruro wa buri muntu ushingiye ku mubano we bwite afitanye na 
Shebuja wo mu ijuru. {UBl 92.3} 

Ubuntu n’urukundo by’Umwami wacu Yesu Kristo ndetse n’umubano wuje impuhwe 
afitanye n’itorero rye ku isi bikwiriye kugaragazwa mu gukura k’umurimo we no mu 
kubwira abantu ubutumwa bwiza ahantu henshi. Amahame mvajuru y’ukuri n’ubutungane 
akwiriye kurushaho kugaragarira mu mibereho y’abayoboke ba Kristo. Kutikanyiza no 
kutagira irari bikwiriye kugaragarira mu mikoranire y’abantu n’abandi kurusha uko 
byagaragaye mu matorero kuva igihe cyo gusukwa kwa Mwuka Muziranenge ku munsi wa 
Pentekote. Nta kamenyetso na gato karanga kwikanyiza no kwikubira biranga ab’isi 
gakwiriye kugaragara na gato ku bantu bari maso, bakora kandi basengera kugaruka 
k’Umwami n’Umukiza wacu Yesu Kristo mu bicu byo mu ijuru aje n’imbaraga n’icyubahiro 
cyinshi. {UBl 92.4} 

Nk’ishyanga ntabwo twiteguye kugaruka k’Umwami. Iyaba twakingaga amadirishya 
y’umutima ku by’iyi si tukayakingurira ijuru, ikigo cyose cyashinzwe cyabera isi umucyo 
ugurumana kandi umurika. Iyaba buri mwizera wo mu itorero yagiraga imibereho igaragaza 
ukuri gukomeye, gufite isumbwe kandi guhesha icyubahiro kugenewe iki gihe, umucyo 
waba ugurumana kandi urabagirana. Abantu b’Imana ntibashobora kuyinezeza keretse 
buzujwe imbaraga za Mwuka Muziranenge. Isano bagirana igomba kuba itunganye kandi 
ari iy’ukuri kugira ngo kubw’amagambo yabo, urukundo rwabo, imico yabo bazagaragaze 
ko bari umwe muri Kristo. Bakwiriye kuba ibimenyetso n’abatangarirwa mu isi yacu kandi 
bakorana ubuhanga umurimo wose. Imigabane itandukanye y’umurimo igomba kuba 
ifitanye isano yuzuzanya kugira ngo byose bigende neza nk’imashini yashyizwe kuri 
gahunda neza. Ubwo ni bwo umunezero w’agakiza ka Kristo uzumvikana. Ntihazongera 
kubaho urwitwazo ku bahawe umucyo w’ukuri bagomba kugeza ku bandi, nyamara 
batagaragaje amahame y’ukuri mu mibanire yabo, batakoze umurimo w’Uwiteka mu buryo 
bumuhesha ikuzo... (UB1 93.1} 

Kristo amaze kuzuka mu bapfuye, yatangarije ku gituro ati: “Ni njye kuzuka n’ubugingo.” 
Kristo, Umukiza wazutse ni ubugingo bwacu. Iyo Kristo ahindutse ubugingo bw’umuntu, 
yumva habayeho guhinduka, ariko imvugo ntishobora kubirondora. Ibyo abantu birata byose 
byerekeye ubumenyi, kumenyekana n’ubushobozi, nta kamaro bifite bitarimo impumuro 
y’imico ya Kristo. Kristo ni we ugomba kuba ubugingo nyirizina bw’umuntu, nk’uko 
amaraso ariubugingo bw’umubiri... {UBl 93.2} 

Kwezwaho kwikanyiza kose 

Abakora umurimo w’Imana bakwiriye kwezwaho ikintu cyose cyo kwikanyiza. Ibintu byose 
bikwiriye gukorwa hakurikijwe iri tegeko ngo: “kandi icyo muzavuga cyose n’icyo 
muzakora”, (Abakol 3:17) “mujye mukorera byose guhimbaza Imana.” (Abakorinto 3:17). 
Amategeko y’Imana yo gukiranuka no kutabera agomba kubahirizwa mu budakebakeba 
hagati y’abaturanyi, n’abavandimwe. Dukwiriye guharanira gahunda itunganye no 
gukiranuka kuboneye, bimeze nk’iby’Imana ubwayo. Kuri ibi byonyine niho ibikorwa 
bizashikama bigatsinda igerageza ryo mu rubanza... {UB1 93.3} 

Ubukristo ni ukugaragarizanya urukundo ruhebuje hagati y’abantu. Imibereho ya Gikristo 
igizwe n’inshingano za Gikristo ndetse n’ibyiza bya Gikristo. Kristo mu bwenge bwe yahaye 
itorero rigitangira gahunda yo gutamba ibitambo no gutura amaturo, akaba ari we wari 
urufatiro rwabyo kandi bikaba byarashushanyaga urupfu rwe. Igitambo cyose 
cyamutungaga urutoki nk’Umwana w’Intama watambwe uhereye ku kuremwa kw’isi, 
kugira ngo abantu bose basobanukirwe yuko ibihembo by’ibyaha ari urupfu. Muri we nta 
cyaha yari afite nyamara yapfuye kubera ibyaha byacu. {UBl 93.4} 

Gahunda y’imihango yabaga ifite icyo ishushanya yabaga igamije ikintu kimwe: kwerekana 
ko amategeko y’Imana azira amakemwa, kugira ngo abantu bose bizeye Kristo bashobore 
kugira “ubumwe bwo kwizera no kumenya Umwana w’Imana, kandi kugeza ubwo 
bazasohora kuba abantu bashyitse bageze ku rugero rushyitse rw’igihagararo cya Kristo.” 
(Abefeso 4:13). Mu murimo wa Gikristo hari umwanya uhagije wo gukoreshamo impano 
zose Imana yatanze. Zose zikwiriye gushyirwa hamwe kugira ngo iby’Imana isaba 
bisohozwe, kandi kuri buri ntambwe yose hagaragazwe ko ukwizera gukorera mu rukundo 
kandi kugatunganya ubugingo. {UBl 94.1} 

Kristo akwiriye gukundwa bihebuje n’abantu yaremye. Kandi na none asaba ko umuntu 
nawe afata neza bagenzi be. Umuntu wese uzakizwa azakizwa binyuze mu rukundo, 
rutangirira ku Mana. Guhinduka nyakuri ni ukuva mu kwikunda ugana mu rukundo 
rwejejwe abantu bakunda Imana kandi bagakundana hagati y’abo ubwabo. Mbese ubu 
Abadiventisiti b’umunsi wa Karindwi bazagira ivugururwa ryimazeyo, kugira ngo imitima 
yabo yandujwe n’icyaha ishobore kwezwaho ibibembe byo kwikunda no kwikanyiza? 
Ngomba kubwira abantu bose ukuri. Abantu bemeye umucyo uva mu Ijambo ry’Imana 
ntibakwiriye na rimwe gutera abantu gutekereza ko Imana izakorana n’ibyaha byabo. 
Ijambo ryayo risobanura ko icyaha ari ukugomera amategeko. 95 {UBl 94.2} 

Ahantu hagoye. 

Akenshi ingabo z’Imana zisanga ziri ahantu hagoye kandi hakomeye, ntizimenya impamvu 
yabyo. Ariko se bakwiriye gutezuka kubera ko ingorane zibugarije? Mbese kwizera kwabo 
gukwiriye kugabanurwa n’uko badashoboye kubona inzira bacamo mu mwijima? 
Biragatsindwa, ntibikabeho. Bakwiriye gukunda kwisunga imbaraga y’Imana ibakomeza 
mu murimo wabo. Ntibashobora kurimbuka cyangwa ngo bayobe inzira nibaramuka 
bakurikiye uko ibayobora, kandi bagaharanira kwerereza amategeko yayo. 96 {UBl 94.3} 


93 



IGICE CYA 15: IGIHE ITORERO RIKANGUTSE 


Isengesho rirakenewe mu mibereho y’umuryango, mu mibereho y’itorero no mu mibereho 
y’ivugabutumwa. Akamaro k’isengesho ry’umuntu umaramaje ntikumvikana nk’uko 
bikwiriye. Iyaba itorero ryabaga indahemuka mu gusenga, ntabwo ryari gusangwa ari 
irinenganenzi ritagira icyo ryitaho mu bintu byinshi, kuko kudatezuka ku gutabaza Imana 
bigira umumaro mwinshi. {UBl 95.1} 

Igihe itorero rikangutse rikamenya umuhamagaro waryo wera, amasengesho menshi arutaho 
avuye ku mutima kandi atanga umusaruro azazamuka mu ijuru kugira ngo Mwuka 
Muziranenge agaragaze umurimo n’inshingano by’ubwoko bw’Imana ku birebana 
n’agakiza k’abantu. Dufite isezerano ridakuka ko Imana izaza bugufi bw’umuntu wese 
ushaka. {UBl 95.2} 

Itorero rikeneye kongera kuvukira ubwa kabiri mu byiringiro bizima “ribiheshejwe no 
kuzuka kwa Yesu Kristo, rizabone umurange utabasha kubora, kwandura cyangwa 
kugajuka” (1 Petero 1:3,4). Igihe itorero rikangukiye ikigomba gukorwa muri iyi si, abizera 
barigize bazababazwa n’abantu batazi Imana kandi mu bujiji bwabo mu by’umwuka 
badashobora gusobanukirwa ukuri kugenewe iki gihe. Kwiyanga no kwitanga bikwiriye 
kuba mu mibereho yacu yose. Dukwiriye gusenga no kuba maso kugira ngo mu mibereho 
yacu hatabaho guhuzagurika. Ntidukwiriye kunanirwa kwereka abandi ko dusobanukiwe ko 
kuba maso dusenga bisobanura gushyira amasengesho yacu imbere y’Imana kugira ngo 
iyasubize. {UBl 95.3} 

Itorero ntirizasubira inyuma mu gihe abizera bashaka ubufasha buvuye ku ntebe y’ubuntu 
kugira ngo batananirwa gufatanya mu murimo ukomeye wo gukiza abantu bari hafi 
kurimbuka. Abizera bagize itorero rifite ubushyuhe, itorero rikora, bazabona ko bikorera 
umutwaro wa Kristo kandi ko basenyera umugozi umwe. {UBl 95.4} 

Ijuru ritegereje abantu bitanze, abo Imana ishobora kuvuganiramo n’abantu bayo, kandi 
ikanabavugiramo ibwira ab’isi. Imana izakorera mu itorero ryitanze, ryiyanga, kandi 
izahishura Mwuka wayo mu buryo bugaragara kandi butangaje by’umwihariko muri iki gihe 
aho Satani akora mu buryo bukomeye kugira ngo ayobye imitima y’abagabura ndetse 
n’iy’abantu bose. Abagabura bakorera Imana nibakorana nayo, izabana nabo mu buryo 
bugaragara ndetse nk’uko yabanye n’abigishwa bayo ba kera. {UBl 95.5} 

Mbese itorero ntirizakangukira gukora inshingano yaryo? Imana yiteguye guha Mwuka 
w’ivugabutumwa rikomeye isi itigeze imenya abantu bazakorana kwiyanga no kwitanga. 
Igihe ubwoko bw’Imana bwakiriye uyu Mwuka, imbaraga izagaragarira muri bo. 98 {UBl 
95.6} 

Impano zidakoreshwa 


Uwiteka yemera ko hari ibintu bibaho bisaba gukoresha impano zitakoreshwaga, 
zikiyongera mu gutungana no gukora neza igihe dushishikarira kugarurira Uwiteka ibye 
bwite mu cyacumi n’amaturo. Muzi icyo kunyura mu bigeragezo bisobanuye. Ibi bigeragezo 
byagiye bibaha amahirwe yo kwiringira Imana no kuyishakana umwete musenga, kugira 
ngo mubashe kuyizera, kandi muyishingikirizeho mufite kwizera kwiyoroshya. Imico 
mbonera yacu igeragerezwa mu mibabaro ndetse no kwizera kwacu kugashungurwa. Mu 
munsi w’amakuba ni ho twumva agaciro ka Yesu. Muzahabwa igihe cyo kuvuga muti: 
“Naho yanyica nzapfa nyiringira.” (Yobu 13:15). Ni iby’igiciro cyinshi gutekereza ko 
duhabwa amahirwe yo guhamya kwizera kwacu mu makuba, igihe turi mu gahinda, 
uburwayi, umubabaro n’urupfu.... {UB1 96.1} 

Kuri twe ibintu byose bishingiye ku kuntu twakira ibyo Uwiteka ashaka. Uko umwuka wacu 
uri, ni ko bizagararira mu mibereho yacu n’imico yacu mu gihe kizaza. Buri muntu wese 
afite intsinzi agomba kugeraho, ariko agomba kumenya ko atashobora kubona ibintu 
bigenda nk’uko abyifuza. Dukwiriye gukurikiza twitonze icyigisho cyose Kristo yigishije 
mu mibereho ye no mu nyigisho ze. Ntabwo Kristo arimbura ahubwo arushaho gutunganya 
ikintu cyose akozeho.99 {UBl 96.2} 

Kwicisha bugufi no kwizera. 

Mu murimo ugomba gukorwa muri iki gihe, ntabwo amafaranga, cyangwa impano, cyangwa 
kwiga cyangwa kuba intyoza ari byo bikenwe cyane nko kwizera kugaragazwa no kwicisha 
bugufi. Nta bwigomeke bushobora gutsinda ukuri kwigishijwe mu kwizera no kwicisha 
bugufi n’abakozi bakorana ubushake bakihanganira umuruho, kwitanga no gutukwa bazira 
Shebuja. Niba dushaka kubona umuhati wacu ugera ku ntego, tugomba gukorana na Kristo. 
Tugomba kurira nk’uko yarize aririra abatari kuzabasha kwiririra kandi agasabira n’abatari 
kwisabira. 100 {UBl 96.3} 

Umurimo wihuse 

Igihe imbaraga mvajuru zizafatanya n’umuhati w’abantu, umurimo uzakwira hose 
nk’umuriro uri mu mashara. Imana izakoresha abakozi umuntu atazashobora kumenya iyo 
baturutse; abamarayika bazakora umurimo abantu bari kuba baragize umugisha wo 
kurangiza, iyo baza kuba batarirengagije gukora ibyo Imana yabasabaga. 101 {UBl 97.1} 

UMUGABANE WA III - UBUBYUTSE N’UBUGOROZI 


INTANGIRIRO 

Umwe mu mihamagaro y’ingenzi yatanzwe na Ellen G. White ku bubyutse n’ubugorozi 
yanditswe mu “Urwibutso n’Integuza” ku wa 22 Werurwe 1887, ku ngingo yitwa: “Ubukene 
bw’Itorero.” Iyi ngingo yakuwe mu nyandiko zateguwe n’ Umukuru A.G. Daniells, ku bwa 
“Kristo Gukiranuka Kwacu.” Mu nyandiko z’Ibanze (1926 na 1937) ingingo yongeye 
kugaragara mu buryo bwayo bwuzuye ku mugereka. Ku mpamvu z’imashini, mu nyandiko 
za nyuma (kuva 1941 gukomeza), ingingo, guhitwamo kwazo kwari kwaragaragariye mu 
gice cy’igitabo ubwacyo, ntabwo byashyizwe mu mugereka. Iyi ngingo ikorwaho 
ubushakashatsi cyane mu buryo bwuzuye ni yo ifunguye iki gice giteye amatsiko. {UBl 
98.1} 

Intambara mu by’Umwuka ikurikira ububyutse, irwanwa hagati y’imbaraga zo gukiranuka 
n’imbaraga z’umubi. Ku bw’imitima y’abatangiye imibereho mishya, yagaragajwe neza 
muri iki gice. Mu bubyutse bukomeye bwabereye muri Koleji ya Battle Creek, n’ibihe 
byagiye bikurikira mu mezi yakurikiranye, Ellen G. White aribanda kuri iki kibazo 
cy’ingenzi. Ibigize iyi ntambara ni nabyo bigaragara mu buryo bwose bwo gushaka 
ububyutsebw’itorero. {UBl 98.2} 

Iki gice kirangira cyerekana ubunararibonye byatanzwe mu ruhame ku bubyutse bwagiye 
buboneka aho Ellen G. White we ubwe yabaga ari. Ibi bifasha kwerekana uko we ubwe 
yifataga n’inyigisho yatanze aziha ababwiriza b’ubutumwa bwiza kubyerekeye umurimo we 
wo gukiza imitima. Ubunararibonye bwinshi bwanditswe na Madame White cyane cyane 
mu kinyamakuru cye cya buri munsi bigaragarira mu ncamake, no mu mvugo isanzwe. 
Arakoresha ishusho nyandiko asaba ngo rubanda bamusubize. Mu myaka ibanza yatangiriye 
i Battle Creek akomeza ajya mu Burayi na Australia, aherako agaruka muri Amerika. Hariho 
umubare w’amagambo asubirwamo mu byabaye, ariko bigamije intego imwe muri buri 
ngingo byerekana agaciro bifitiye umusomyi. — Abashinzwe kurinda inyandiko za Ellen 
G.White. {UBl 98.3} 

IGICE CYA 16: GUHAMAGARIRWA UBUBYUTSE 


ICYO ITORERO RIKENEYE CYANE 

Ububyutse nyakuri bwo kubaha Imana muri twe ni ikintu gikomeye cyane kandi cyihutirwa 
kurusha ibindi bintu byose dukeneye. Umurimo wacu w’ibanze wagombye kuba uwo 
gushaka icyo. Gushaka ibingibi bikwiriye kuba umurimo wacu w’ibanze. Hagomba kuba 
umuhati ushimikiriwe kugira ngo haboneke umugisha w’Uwiteka, atari uko Imana idashaka 
kuducuncumuriraho umugisha wayo, ahubwo kubera ko tutiteguye kuwakira. Data wo mu 
ijuru yifuza birenze, gutanga Mwuka Muziranenge we ku bamusabye kuruta uko ababyeyi 
bo mu isi baha abana babo impano nziza. Ariko ni inshingano yacu gusohoza ibyangombwa, 
ibyo Imana yasezeranye ko izaduheraho umugisha Wayo aribyo kwatura, kwicisha bugufi, 
kwihana, no gusenga mu kuri. Ububyutse bugomba gutegerezwa nk’igisubizo cy’isengesho 
gusa. Igihe abantu badafite Mwuka Muziranenge w’Imana, ntibashobora kwishimira 
kubwirizwa kw’Ijambo; ariko igihe imbaraga y’Umwuka ikoze ku mitima yabo, nibwo 
inyigisho zitanzwe zitazabura kugira umumaro. Bayobowe n’inyigisho z’Ijambo ry’Imana, 
n’iyerekwa ry’Umwuka We, mu gutekereza neza, abo bantu baza mu materaniro yacu 
bazayungukiramo byinshi, kandi nibasubira iwabo, bazaba biteguye kugira uruhare rwiza. 
{UBl 99.1} 

Ingero z’abantu ba kera bihangana bari bazi icyo gutitiriza Imana mu gusenga ari cyo, kandi 
banezezwaga no gusukwa k’Umwuka wayo. Ariko abongabo barimo barabyina bavamo, 
none se ni bande bazabasimbura? Mbese bimeze bite ku bantu b’iki gihe cya none? Ese 
bahindukiriye Imana? Mbese dukangukiye umurimo ukorerwa mu buturo bwo mu ijuru, 
cyangwa se dutegereje imbaraga imwe ikomeye izaza ku itorero mbere y’uko dukanguka? 
Ese twizera kubona itorero ryose rifite ububyutse? Ntabwo icyo gihe kizigera kibaho. {UB1 
99.2} 

Hari abantu baba mu itorero batarahindutse, kandi batazafatanya n’abandi mu gusenga 
k’ukuri gushimikiriwe. Tugomba kwinjira muri uyu murimo umuntu ku giti cye; tugomba 
gusenga cyane, tukavuga make. Ibicumuro birakabije kandi abantu bagomba kwigishwa 
kutanyurwa n’ishusho yo kwera idafite Umwuka n’imbaraga. Niba twitaye ku kwisuzuma 
ubwacu, tugatandukana n’ibyaha byacu, kandi tugahindura ibyerekezo byacu bibi, imitima 
yacu ntabwo izishyira hejuru, ntabwo tuziyiringira ubwacu, tuzasobanukirwa ko gushyika 
cyangwa kuzura kwacu tugukesha Imana. {UBl 99.3} 

Dukwiye gutinya cyane ikiturimo kuruta gutinya ikiri hanze yacu. Inzitizi zirwanya 
imbaraga no gutsinda ziva mu itorero ziruta cyane izituruka hanze. Abatizera bafite 
uburenganzira bwo kwitega ko abo ngabo bahamya bibwira yuko bubahiriza amategeko 

y’Imana no kwizera kwa Yesu, bazarusha irindi tsinda iryo ari ryo ryose guteza imbere no 
kubahisha inyigisho bahagarariye, bitewe n’imibereho yabo idacogora, kuba ibyitegererezo. 
Ariko se ni kangahe abongabo bavuga ko bamamaza ukuri ari bo bakubereye inzitizi 
ikomeye cyane mu iterambere ryako! Kutizera guhawe intebe, kugaragaza gushidikanya; 
ndetse n’umwijima ugundiriwe, bituma abamarayika babi bahiganza kandi bigacira inzira 
kugerwaho kw’imigambi ya satani. {UBl 100.1} 

Gukingurira umwanzi urugi 

Umwanzi w’imitima ntiyemererwa kumenya intekerezo z’abantu; ahubwo aritegereza 
cyane, akandika kandi akita ku magambo y’abantu: agakurikirana ibikorwa, kandi mu 
mayeri akerekeza ibigeragezo bye ku bantu bamwizaniye ubwabo. Iyaba twarihatiye 
kurwanya ibitekerezo n’ibyiyumviro bibi bikabura akito mu magambo no mu bikorwa, 
Satani aba yaratsinzwe; kuko atari gushobora gutegura amayeri ye yo kutugerageza akurikije 
uko tugaragara. {UBl 100.2} 

Ariko mbega ukuntu abavuga ko ari Abakristo kenshi, mu kutirinda bakingurira umwanzi 
w’imitima urugi! Kwirema ibice, ndetse n’amakimbirane akomeye bitesha agaciro abantu 
mu isi, bikunze kugaragara mu matorero, kuko badashyira imbaraga mu gucubya 
ibyiyumviro bipfuye ndetse no kuburizamo ijambo ryose umwanzi ashobora kuririraho. 
Igihe ibyiyumviro bipfuye bigaragaye, bigera kuri uwo uhora arebuza akaba abonye urwaho 
mu gukoresha uburyarya n’ubwenge nk’ubwo yakoresheje mu nzoka mu guca ibice no 
gusenya itorero. Iteka amakimbirane atera igihombo kinini. Incuti ku mpande zombi 
zirahangana bitewe n’abo zahisemo gukurikira bigatuma icyuho cyaguka. Inzu yigabanije 
ntishobora guhagarara. Inzangano ziherako zivuka kandi zigakomeza kwiyongera. Satani 
n’abamarayika be bakorana umurava ngo imbuto yabibwe yere. {UBl 100.3} 

Ab’isi barabyitegereza, bakabannyega bati: “Nimurebe ukuntu aba bakristo bangana! Niba 
iyi ngiyi ariyo dini yabo, ntabwo tuyikeneye.” Bakwireba ubwabo na kamere zabo mbi 
bakanezezwa nabyo. Nuko rero bakikomereza mu kutihana kwabo maze Satani akabyina 
intsinzi. {UBl 100.4} 

Umushukanyi mukuru yateze imitego ye buri mutima utihanganira ibigeragezo kandi 
udakomej we no gusenga kudacogora no kwizera kuzima. Nk’abagabura kandi nk’abakristo, 
tugomba gukura ibisitaza mu nzira. Tugomba kwigizayo inzitizi iyo ariyo 

yose. Mureke twature kandi tuzinukwe icyaha cyose, kugira ngo inzira y’Uwiteka ishobore 
gutegurwa, ngo ashobore kuza mu materaniro yacu aducunshumirireho ubuntu bwe busaze. 
Isi, umubiri ndetse n’umubi bigomba gutsindwa. {UBl 100.5} 

Ntidushobora gutegura inzira mu kugirana ubucuti n’isi yanga Imana; ariko kubwo ubufasha 
bwayo dushobora gusenya ibihendo by’umwanzi kuri twebwe ndetse no ku bandi. Umuntu 
ubwe ku giti cye cyangwa itsinda ry’abantu ntibashobora kurwanya ibigeragezo bihoraho 
by’umwanzi udacogora kandi wabyiyemeje; ariko mu mbaraga ya Yesu dushobora 
kubirwanya. {UBl 101.1} 

Mu mwizera wese w’itorero hashobora kuvamo umucyo ukomeza kumurikira isi, kugira 
ngo batazibaza bati: “Ni iki aba abantu bakora kurusha abandi? Hashobora kubaho kandi 
kureka kwishushanya n’isi ndetse ni ngombwa, nanone kandi habaho kugendera kure 
y’ikintu cyose gisa n’ikibi, kugira ngo abarwanya ukuri batabona urwaho. Ntidushobora 
guhunga ibirego, bizaza; ariko dukwiriye kwirinda kuregwa kubera ibyaha byacu bwite 
cyangwa ubupfapfa, ahubwo mureke baduhore Kristo. {UBl 101.2} 

Nta kintu Satani atinya cyane nk’uko abantu b’Imana batunganya inzira bakuraho inkomyi 
zose, kugira ngo Uwiteka asuke Umwuka We kw’itorero rye rihenebera kandi ridashaka 
kwihana. Iyaba Satani yabishoboraga ntihashobora kubaho ububyutse ukundi, bwaba 
bukomeye cyagwa bworoheje, kugeza kw’iherezo ry’igihe. Ariko ntabwo tuyobewe amayeri 
ye. Birashoboka ko twarwanya imbaraga ye. Igihe inzira yo kwakira Umwuka w’Imana 
izaba iteguwe, umugisha uzatagwa. Satani ntashobora na mba kwimira imigisha Imana 
icunshumura ku bwoko bwayo nk’uko adashobora gufunga amadirishya y’ijuru ngo imvura 
itagwa ku isi. Abagome n’abadayimoni ntibashobora gucubya umurimo w’Imana cyangwa 
gutuma Imana itabana n’ubwoko bwayo mu materaniro; niba n’imitima imenetse, 
ishenjaguwe, batura ndetse bakareka ibyaha byabo, kandi mu kwizera bagatitiriza 
amasezerano bahawe. Buri kigeragezo, buri nzitizi yose, byaba bigaragara cyangwa ari 
amabanga, bishobora gutsindwa. “Si ku bwo amaboko kandi si ku kubwo imbaraga, ahubwo 
ni ku bw’Umwuka wanjye, ni ko Uwiteka Nyiringabo avuga” Zekariya 4:6 {UBl 101.3} 

Turi mu munsi w’impongano 

Turi mu munsi ukomeye w’impongano, mu gihe ibyaha byacu, mu kwatura no kwihana, 
bijyanwa mu rukiko mbere y’uko urubanza rurangira. Muri iki gihe Imana ntiyemera 
ubuhamya bupfuye kandi butuzuye Umwuka butangwa n’abagabura Bayo. Ubuhamya 
nk’ubwo ntibushobora kuba ukuri kw’iki gihe. Ubutumwa bw’iki gihe bukwiriye kuba ibyo 
kurya by’igihe gikwiriye byo kugaburirwa itorero ry’Imana. Ariko Satani yakomeje gushaka 
kuvutsa ubu butumwa imbaraga yabwo, kugira ngo ubwoko bw’Imana budashobora 
kwitegura guhagarara ku munsi w’Uwiteka. {UBl 101.4} 

Mu 1844 Umutambyi wacu Mukuru yinjiye ahera cyane ho mu buturo bwo mu ijuru, kugira 
ngo atangire umurimo w’urubanza rugenzura. Imibereho y’abakiranutsi bapfuye 

yacishwaga imbere y’Imana. Igihe uwo murimo uzaba urangiye, urubanza ruzahindukirira 
abazaba bakiriho. Mbega ukuntu ibi bihe bikomeye ari iby’igiciro kandi ari ingenzi! Buri 
muntu wese muri twe afite urubanza rumutegereje mu rukiko rw’ijuru. Twese umuntu ku 
giti cye tuzacirwa urubanza rukwiranye n’ibyo umuntu yakoze akiri mu mubiri. Mu buryo 
bw’igishushanyo, igihe umurimo w’impongano wakorwaga n’Umutambyi Mukuru ahera 
cyane h’ubuturo bwo ku isi, abantu basabwaga kwibabaza ubwabo imbere y’Imana, 
bakatura ibyaha byabo, kugira ngo bihongererwe kandi bivanweho. Ese ibidusabwa bizaba 
bikeya mu murimo nyawo w’umunsi w’impongano, igihe Kristo avuganira ubwoko Bwe 
mu buturo bwo mu ijuru, kandi icyemezo cya nyuma kidasubirwaho kigiye gufatwa kuri 
buri muntu? {UBl 102.1} 

Tumeze dute muri iki gihe giteye ubwoba kandi gikomeye? Yoo! Mbega ubwibone buri mu 
itorero, mbega uburyarya, mbega kubeshya, mbega urukundo rw’imyambarire, ibitagira 
umumaro no kwinezeza, mbega gushaka kwishyira hejuru! Ibi byaha byuzuye intekerezo, 
bituma tudasobanukirwa agaciro k’ibizahoraho. Ese ntitwari dukwiriye gushakira mu 
byanditswe kugira ngo dusobanukirwe aho turi mu mateka y’isi? Ese ntidukwiriye 
gutekereza neza ku murimo urimo kudukorerwa muri iki gihe kandi tukamenya umwanya 
duhagazemo nk’abanyabyaha, mu gihe uyu murimo w’impongano ukomeje? Niba twitaye 
ku gukira kw’imitima yacu, tugomba gufata icyemezo cyo guhinduka guhamye. Tugomba 
gushakana Uwiteka twihana by’ukuri, kandi n’umutima umenetse, twatura ibyaha byacu 
kugira ngo bihanagurwe. {UBl 102.2} 

Ntabwo dukwiriye gukomeza kwibera mu mudamararo. Turimo gusatira igihe cyo kurangira 
kw’imbabazi. Reka buri muntu wese yibaze uko ahagaze imbere y’Imana. Ntituzi igihe 
amazina yacu azavugwaho na Kristo, hanyuma imanza zacu zigacibwa burundu. Oh! Mbega 
ukuntu ibyemezo bizafatwa bizaba bimeze! Ese tuzaba mu mubare w’abakiranutsi, cyangwa 
se mu banyabyaha? {UBl 102.3} 

Itorero rigomba guhaguruka kandi rikihana 

Itorero rikwiriye guhaguruka, rikihana kubera gusubira inyuma kwaryo mu maso y’Imana. 
Reka abarinzi babe maso kandi bavuze impanda. Ni umuburo usobanutse tugomba 
kwamamaza. Imana irategeka abagaragu bayo ngo: “Shyira ejuru uvuge cyane we kugerura, 
rangurura ijwi ryawe nk’ikondera ubwire ubwoko bwanjye ibicumuro byabwo, ubwire inzu 
ya Yakobo ibyaha byabo.” (Yesaya 58:1). Abantu bagomba kubyitaho; niba ibi bidakozwe, 
umuhati wose ni imfabusa; nubwo marayika uvuye mu ijuru yamanuka akavugana nabo, 
amagambo ye ntiyagira icyo abamarira nk’aho yavugiwe mu gutwi kw’intumbi. {UBl 
102.4} 

Itorero rigomba guhagurukira gukora. Umwuka w’Imana ntashobora kuza kugeza igihe 
rimaze gutegurira inzira. Hakwiriye kubaho kwisuzuma kwimbitse k’umutima. Hakwiriye 
kubaho gufatanya mu gusenga kudacogora, kandi binyuze mu kwizera, tukishyuza 
amasezerano y’Imana. Singombwa kwambara ibigunira nko mu bihe bya kera; ahubwo 
tugomba kwicisha bugufi cyane mu mutima. Nta mpamvu twashingiraho twishima ubwacu 
cyangwa twishyira hejuru. Dukwiriye kwicisha bugufi turi munsi y’ukuboko gukomeye 
kw’Imana. Izigaragaza mu guhumuriza ndetse no gutanga umugisha ku bayishakana ukuri 
bose. {UBl 103.1} 

Umurimo uri imbere yacu; mbese tuzawukora? Tugomba kwihuta, dukomeza kujya imbere. 
Tugomba kwitegura umunsi ukomeye w’Umwami. Nta gihe cyo gutakaza dufite, nta gihe 
kiriho cyo guhugira mu kwikunda. Isi igomba kuburirwa. Mbese twese, umuntu ku giti cye 
turakora iki kugira ngo dushyire abandi umucyo ? Imana yemerera umuntu wese gukora 
umurimo wayo. Buri muntu wese afite uruhare agomba kugira, kandi ntabwo tugomba 
kwirengagiza uyu murimo kuko byaturimbuza. {UBl 103.2} 

Ese benedata muzarakaza Mwuka Muziranenge mutume yigendera? Ese muzafungiranira 
umugisha w’Umukiza hanze kuko mutiteguye kumwakira? Ese muzareka abantu barimbuke 
batamenye ukuri, kubera ko mudashaka kwikorerera abandi umutwaro Yesu yabikorereye? 
... Reka tuve mu bitotsi. “Mwirinde ibisindisha mube maso, kuko umurezi wanyu Satani 
azerera nk’intare yivuga ashaka uwo aconshomera” 1 Petero5:8. 103 {UBl 103.3} 

Ubugorozi buherekeza ububyutse. 

Mu mitima myinshi bigaragara ko uguhumekerwa ubugigo mu by’umwuka ari ingume. Ibi 
bintera agahinda cyane. Ndatinya ko urugamba rwo guhangana n’isi, umubiri, n’umubi 
rwaba rwararetswe. Dukomeze twishimire ubukristo budashyitse, kwikunda, umutima wo 
kurarikira iby’isi, gufatanya ukutubaha Imana no kunezezwa n’ibinyoma byayo? Oya! 
Kubw’ubuntu bw’Imana, reka dushikame ku mahame y’ukuri, dukomeye tutajegajega 
kuzageza ku iherezo tugifite ibyiringiro byacu twatangiranye. Ntidukwiriye kuba 
“ibyangwe, duhirimbane mu mitima dukorera Umwami wacu” (Abaroma 12:11). 
Umwigisha wacu ni umwe, ndetse ni Kristo, ni we dukwiriye kureba. Ni we utugabira 
ubwenge dufite. Kubw’ubuntu bwe dukwiriye kurinda gukiranuka kwacu, duhagaze imbere 
y’Imana twiyoroheje, n’imitima imenetse kandi tuyigaragaza ku isi. {UBl 103.4} 

Ibibwirizwa byagiye bikenerwa cyane mu matorero yacu. Abizera bagiye bishingikiriza ku 
bivugirwa ku ruhimbi aho kwisunga Mwuka Muziranenge. Kudashaka no kudakoresha 
impano z’Umwuka bahawe byatumye baba abanyantege nke. Igihe abagabura bagiye 

gukorera ahantu hashya, abizera bakwiriye gufasha muri izo inshingano, kandi mu kuzikora 
ubushobozi bwabo bwakiyongera. {UBl 103.5} 

Imana irega abagabura n’abantu bayo icyaha gikomeye cyo gucika intege mu by’Umwuka 
ivuga iti: “Nzi imirimo yawe, yuko udakonje kandi ntubire. Iyaba wari ukonje cyangwa wari 
ubize! Nuko rero kuko uri akazuyazi, udakonje ntubire, ngiye ku kuruka. Kuko uvuga uti: 
‘Ndi umukire, ndatunze kandi ndatunganiwe ntacyo nkennye; Utazi yuko uri umutindi wo 
kubabarirwa, kandi uri umukene n’impumyi ndetse wambaye ubusa. Dore ndakugira inama: 
ungureho izahabu yatunganirijwe mu ruganda ubone uko uba umutunzi, kandi ungureho 
n’imyenda yera kugira ngo wambare isoni z’ubwambure bwawe zitagaragara, kandi 
ungureho umuti wo gusiga ku maso yawe kugira ngo uhumuke.”(Ibyah 3:15-18). Imana 
ihamagarira abantu kugira ububyutse mu by’Umwuka no mu by’ubugorozi. Niba ibyo 
bitabaye, abantu b’akazuyazi bazakomeza gukura batukisha Uwiteka, kugeza igihe azanga 
kubemera nk’abana Be. {UBl 104.1} 

Ububyutse n’ubugorozi bigomba kubaho, bitewe n’umurimo wa Mwuka Muziranenge. 
Ububyutse n’ubugorozi ni ibintu bibiri bihabanye. Ububyutse busobanura guhinduka 
mushya mu mibereho y’iby’Umwuka, guhembuka kw’imbaraga z’ibitekerezo n’iz’umutima 
no kuzuka uva mu rupfu rw’ iby ‘umwuka. Ubugorozi bwo busobanura kuvugurura 
gahunda, guhinduka mu bitekerezo n’inyigisho, akamenyero n’ibikorwa. Ubugorozi 
ntibuzera imbuto nziza yo gukiranuka niba butomatanye n’ububyutse mu by’Umwuka. 
Ububyutse n’ubugorozi bikwiriye gukora umurimo wabigenewe, kandi mu gukora uyu 
murimo bigomba kugendana. 104 {UBl 104.2} 

Uburyo bworoshye buzakoreshwa. 

Neretswe yuko Uwiteka azasohoza imigambi Ye akoresheje inzira n’uburyo bitandukanye. 
Ntabwo ari abantu bafite impano z’ikirenga bonyine, si n’abaminuje mu buryo bugaragarira 
isi Uwiteka akoresha mu gukora umurimo we w’igiciro kandi wera wo gukiza imitima. 
Azakoresha uburyo bworoheje; azakoresha abantu benshi bari bafite ubushobozi buke ngo 
bafashe mu gutuma umurimo Wayo ukomeza kujya imbere. Mu gukoresha uburyo 
bworoheje, azazana abantu bafite ubutunzi n’amasambu bizere ukuri, kandi abangaba 
bazakoreshwa n’Uwiteka mu gutuma umirimo We ujya imbere. 105 {UBl 104.3} 

IGICE CYA 17: KWITA KU MIBEREHO MISHYA 


INTAMBARA YAKURIKIYE UBUBYUTSE 

Mu 1893 hari ububyutse bugaragara mu bigo byacu i Battle Creek ku cyicaro gikuru, 
n’ikimenyetso gikomeye cy’umurimo w’Umwuka w’Imana. Imigisha myinshi yatakariye 
mu bihe byahise bikurikiraho. Muri ibi bihe hamwe n’inama zatanzwe zijyanye nabyo 
hashoboye kuboneka inyigisho zifite umumaro no muri iki gihe. Abakusanyije izi nyandiko. 
{UBl 105.1} 

Nyuma yo gusukwa k’Umwuka w’Imana i Battle Creek byagaragariye muri Koleji ko igihe 
cy’umucyo mwinshi w’iby’Umwuka kibangikana n’igihe cy’umwijima mu by’Umwuka. 
Satani n’ingabo ze nyinshi zimukorera bari ku isi, barakoresha imbaraga zabo ku mutima 
wose kugira ngo avutswe imigisha y’ubuntu yaturutse mu ijuru kongera kubaho no kubyutsa 
imbaraga zisinziriye ngo zikoreshwe mu gutanga icyo Imana yatanze. Iyaba abantu bose, 
bahawe umucyo barihatiye kugeza ku bandi icyo Imana yabahaye kubera uwo mugambi, 
bari kongererwa umucyo, n’imbaraga. Imana ntitanga umucyo wayo ku muntu umwe gusa 
ahubwo ni ukugira ngo ashobore kuwukwirakwiza kandi Imana ihabwe icyubahiro. 
Umurimo wawo uragaragara. {UBl 105.2} 

Buri gihe, ibihe by’ububyutse mu by’Umwuka no gusukwa kwa Mwuka Muziranenge 
byagiye bikurikirwa n’umwijima mu by’Umwuka no kwangirika gukabije. Twitaye ku byo 
Imana yakoze mu mahirwe n’isumbwe n’imigisha i Battle Creek babonye. Ntabwo itorero 
ryagize amajyambere ashimishije mu gukora umurimo waryo, kandi itorero ntirizahamana 
umugisha w’Imana mu iterambere ry’iby’Umwuka kugeza ubwo bazakoresha umucyo 
basanganwe nk’uko Imana yabitegetse mu ijambo ryayo. Umucyo wari gukomeza kumurika 
kandi ufite imirasire yihariye uzatwikirwa n’umwijima. Imbaraga inesha y’ukuri kw’Imana 
yishingikiriza ku bufatanye bw’umuntu n’Imana mu butungane, mu kugira ishyaka, mu 
kugerageza kutirebaho, mu gushyira abandi umucyo w’ukuri. 106 {UBl 105.3} 

Ingorane zo kwitiranya umurimo wa Mwuka n’ubwaka 

Hari ibintu nandikiwe bijyanye n’uko Umwuka w’Imana akora mu nama duheruka yabereye 
muri Koleji mu [ 1893], byerekana mu buryo bugaragarako kubera iyi migisha itakoreshejwe 
neza, byateye urujijo, kandi icyari umucyo uturutse mu ijuru cyaje gufatwa nk’aho ari ibyo 
abantu bigira. Nababajwe no kubona iki kintu cyarafashwe muri ubu buryo. Tugomba 
kwitonda cyane ngo tudateza agahinda Mwuka Muziranenge w’Imana, mu kwitiranya 
umurimo w’Umwuka We Wera n’ubwaka. Tuzasobanukirwa dute n’imirimo y’Umwuka 
w’Imana niba bitarahishuwe mu buryo bugaragara kandi busobanutse, atari i Battle Creek 
gusa ahubwo ahantu henshi? {UBl 105.4} 

Ntabwo ntangazwa n’umuntu wahera mu gihirahiro gitewe n’ingaruka z’ibyabaye. Ariko 
mu mibereho yanjye yo mu myaka 49 ishize nakunze guhura n’ibimeze bityo kandi 
nasobanukiwe ko Imana yabikoze mu buryo bwumvikana; kandi reka he kubaho umuntu 
ugerageza kuvuga ko atari Umwuka w’Imana. Nicyo gusa twemerewe kwizera no 
gusengera, kuko Imana yifuza cyane guha Mwuka Muziranenge abamusabye kuruta uko 
ababyeyi bagenera abana babo impano nziza. Ariko Mwuka Muziranenge ntabwo abereyeho 
gukoreshwa n’umuntu ahubwo arakora kandi agakoresha umuntu. Kuba Imana yarahaye 
imigisha myinshi abanyeshuri n’itorero, simbishidikanyaho; ariko igihe cy’umucyo 
ukomeye no gusukwa kwa Mwuka Muziranenge muri rusange bikurikirwa n’igihe 
cy’umwijima ukomeye. Kuki? Kuko umwanzi akorana imbaraga ze zose abeshya kugira 
ngo Mwuka Muziranenge w’Imana atagira icyo akora ku muntu. {UBl 106.1} 

Abanyeshuri bari ku ishuri, igihe bajyaga gukina imikino n’umupira w’amaguru, mu gihe 
bari batwawe n’ibibanezeza, Satani yabonye ko ari igihe cyiza cyo kwinjira kugira ngo 
ahindure ubusa umurimo wa Mwuka Muziranenge w’Imana mu guhindura no gukoresha 
umuntu. Iyo abarimu baza kuba barakoze uruhare rwabo, iyo baza kuba baratekereje ku byo 
bashinzwe, iyo bahagarara neza imbere y’lmana, iyo bakoresha ubushobozi Imana yabahaye 
buhwanye no kweza k’Umwuka binyuze mu rukundo rw’ukuri, bari kuba barahawe 
imbaraga za Mwuka Muziranenge no kumurikirwa n’ijuru mu gukomeza bazamuka urwego 
rubaganisha mu ijuru. Bigaragara ko batahaye agaciro cyangwa bagendere mu mucyo 
cyangwa ngo bakurikire Umucyo w’isi. {UBl 106.2} 

Biroroshye kwigizayo umurimo wa Mwuka Muziranenge mu magambo n’ibikorwa. 
Kugendera mu mucyo ni ugukomeza gusanga umucyo. Iyo umuntu ahawe umugisha, 
akawirengagiza ntawiteho, kandi ntabe maso asenga, niba atikoreye umusaraba 
ntiyihanganire kwikorera umutwaro ku bwa Kristo, niba imbaraga ze n’ubushobozi bwe 
bikuruwe no gukunda ibinezeza n’icyubahiro, maze ntagire Imana iy’ibanze, iya mbere 
n’iya nyuma muri byose, Satani nawe araza akagira uruhare mu kwibasira ubugingo bw’uwo 
muntu. Ashobora kubibasira cyane kuruta uko babyibwira kandi agatega imitego ikaze yo 
kurimburauwo muntu.... {UBl 106.3} 

Umusaruro wavuye mu murimo w’Umwuka w’Imana muri Battle Creek ntabwo watewe 
n’ubwaka, ahubwo ni uko abo bahawe umugisha baterekanye ishimwe ry’uwo 
wabahamagariye kuva mu mwijima bagana mu mucyo wayo utangaje. Kandi igihe isi 
imurikiwe n’icyubahiro cy’Imana, bamwe ntibazamenya ibyo ari byo, n’igihe byabereye, 
kuko bakoresheje kandi basobanura nabi Umwuka wabasutsweho. Imana ni Imana ifuha 
kubwo icyubahiro Cyayo bwite. Ntizubaha uyisuzugura. Bamwe mu bagendera mu mucyo 

bagombye kuba barigishije abasore bakiri abana mu kugendera mu mucyo bakiriye. 
Nifuzaga kugira igihe gihagije cyo kwandika ariko ntacyo mfite. 107 {UBl 106.4} 

Uburyo bworoshye bwo kubura umugisha. 

Hari ibintu bimwe, mu gihe gishize, byuzuye intekerezo zanjye bifite imbaraga, none 
ndumva mpatwa n’Umwuka w’Imana kwandika kuri ibyo. Ese Imana mu mbabazi zayo 
yagufunguriye amadirishya y’ijuru igucunshumuriraho umugisha? Yoo! None rero, icyo 
cyari igihe cyo kwigisha abarimu n’abanyeshuri ukuntu bakomeza ubuntu butangaje 
bagiriwe n’Imana bwakora bukurikije uko umucyo wiyongeraga, ndetse no kuwugeza ku 
bandi. Ese umucyo w’ijuru waratanzwe? Kandi watangiwe iyihe mpamvu? Ni ukugira ngo 
umucyo urabagiranire mu mirimo yo gukiranuka. Igihe abantu bahawe imigisha myinshi, 
baziyegurira Imana mu buryo bwimbitse kandi bivuye ku mutima, batekereza ko baguzwe 
amaraso y’igiciro y’Umwana w’Intama w’Imana, kandi bambaye imyambaro y’agakiza ke, 
ntibazerekana Kristo? {UBl 107.1} 

Ese gukina imikino, guhabwa ibihembo n’imikino y’iteramakofi ntibyigishije kandi 
bigahugurira abantu kuyoborwa na Satani no kugira imico ye? Iyaba bashoboraga 
kwitegereza Yesu, Umuntu w’i Karuvari ubarebana agahinda, nkuko nabyeretswe. Ibintu 
biragenda bifata indi shusho itari nziza, kandi bikarwanya umurimo w’imbaraga mvajuru 
watanzwe ku bw’ubuntu. Umurimo wa buri mukristo nyakuri ni ukugaragaza Kristo, 
kumurikira abandi, no guhesha agaciro ibijyanye n’imyitwarire myiza mu byo avuga 
n’uburyo yiyeguriye Imana, gushishikariza abatagira icyo bitaho n’abatirinda gutekereza 
Imana n’ubugingo buhoraho. Isi yakwishimira guhanagura iby’ubugingo bw’iteka mu 
ntekerezo zabo, ariko ntibishoboka igihe cyose hari abantu bahagarariye Kristo mu byo 
bakora mibereho yabo. {UBl 107.2} 

Buri mwizera wese aba umurunga w’izahabu uhuza umutima w’umuntu na Yesu Kristo, 
kandi akaba umuyoboro ujyana umucyo ku bari mu mwijima. Niba umuntu yitandukanyije 
na Kristo, Satani aba abonye urwaho rwo kumuyobya akareka kubaha Kristo mu magambo, 
mu by’umwuka, mu bikorwa, noneho rero, kamere ya Kristo igafatwa uko itari. Ndakubaza, 
Mwene Data, niba idini ya Yesu Kristo itarumvikanye mu buryo butari bwo bitewe no 
gukabya mu byo kwinezeza. Igihe Uwiteka yagabiraga ubutunzi bw’ubuntu bwe i Battle 
creek, mbese iyo abafite inshingano baza gushobora kuyobora aba bantu mu buryo 
barushaho gukoresha neza impano bahawe bakora neza, umurimo w’ingirakamaro ntiwari 
gutuma haba impinduka mu myigire yabo, aho gushimishwa no gukoresha amarangamutima 
atewe n’imikino yabo? Iki gihe cyashize ntacyo cyungura mu bitekerezo cyangwa mu 
by’umwuka cyangwa mu buryo bwo kwitegura ibigeragezo bagombaga kwinjiramo vuba. 

Ubutungane budafashije bwitwaza idini buzakongoka igihe buzageragereshwa itanura 
ry’umuriro. {UBl 107.3} 

Uwiteka yifuza ko abigisha babera abandi urugero rwiza. Bakeneye gusenga cyane 
kurushaho kandi bakamenya ko imyemerere igaragarira mu mibereho itunganye n’imvugo 
ihesheje Imana icyubahiro n’ubukristo buhamye, ni ibintu bitegurira ubusitani bw’umutima 
kubibwamo imbuto z’ukuri zizavamo umusaruro uhagije, igihe Izuba ryo gukiranuka 
rizabarasira rifite gukiza mu mababa yaryo. Reka gukiranuka kwanyu kumurikire abandi 
“...kugira ngo babone imirimo yanyu myiza, bahereko bahimbaze So wo mu ijuru” Mat 
5:16. Kristo yabwiye abigishwa Be ati: “Muri umunyu w’isi. Mbese umunyu nukayuka 
uzaryoshywa n’iki? Ntacyo uba ukimaze keretse kujugunywa hanze, abantu 
bakawukandagira” Mat 5:13Itorero rimurikira isi, bidatewe n’umurimo wabo wo kubaha 
Imana, ahubwo berekana imbaraga y’ukuri ihindura kandi yeza ubuzima n’imyitwarire.... 
{UBl 108.1} 

Igihe cyuzuye ibimenyetso by’intambara iri bugufi ngo bibere urubyiruko icyigisho ku 
byerekeranye n’imyidagaduro n’imikino. 109 {UBl 108.2} 

INGORANE ZITEWE N’UKO UMUCYO UHINDUTSE UMWIJIMA 

Uwiteka yateguye kubasukaho Umwuka we Wera. Mu materaniro ndetse no mu bigo byacu 
bitandukanye, umugisha mwinshi warabasukiwe. Mwagenderewe n’intumwa z’ijuru 
z’umucyo n’ukuri n’imbaraga, kandi ntabwo bikwiriye gutekerezwa nk’ikintu kidasanzwe 
ko Imana ikwiriye kubaha umugisha. Mbese Kristo yireherezaho ubwoko bwe yatoranije 
ate?—-Ni ku bw’imbaraga ya Mwuka we Muziranenge, kuko Mwuka Muziranenge anyuze 
mu byanditswe, avugana n’intekerezo kandi akemeza ukuri mu mitima y’abantu. Mbere 
yuko abambwa, Kristo yasezeranye ko umufasha akwiriye kohererezwa abigishwa Be. 
Yaravuze ati: “Ariko ndababwira ukuri yuko ikizagira icyo kibamarira ari uko ngenda, kuko 
nintagenda umufasha atazaza aho muri, ariko ningenda nzamuboherereza. Ubwo azaza 
azatsinda ab’isi, abemeze iby’icyaha n’ibyo gukiranuka n’iby’amateka... Uwo Mwuka 
w’Ukuri naza azabayobora mu kuri kose kuko atazavuga ku bwe, ahubwo ibyo azumva 
nibyo azavuga, kandi azababwira ibyenda kubaho. Uwo azanyubahiriza, kuko azenda ku 
byanjye akabibabwira.” Yohana 16:7, 8, 13-14 {UBl 108.3} 

Iri sezerano rya Kristo ryahawe agaciro gake, kandi kubera kutagira Umwuka w’Imana, 
kuba iri itegeko ari iry’Umwuka ndetse ko n’ibyo risaba ari iby’iteka ntabwo byasobanutse. 
Abavuga ko bakunda Kristo ntabwo basobanukiwe isano iri hagati yabo n’Imana, kandi 
biracyagaragara ko batarabisobanukirwa. Ariko bazi mu buryo budafututse ubuntu 
butangaje bw’Imana bwatumye itanga Umwana wayo w’ikinege kugira ngo abatuye isi 

babone agakiza. Ntabwo basobanukiwe ibyo itegeko ryera risaba, n’uko mu rukundo 
amahame y’itegeko ashyirwa mu buzima busanzwe. Ntabwo bita ku mahirwe akomeye 
kandi akenewe yo gusenga, kwihana no gushyira mu bikorwa amagambo ya Kristo. Ni 
umurimo wa Mwuka Muziranenge guhishurira intekerezo uburyo Imana yemera bwo 
kuyiyegurira. Binyuze muri Mwuka Muziranenge umuntu aramurikirwa, kamere ye 
ikongera kuba nshya, ikezwa igahabwa agaciro. {UBl 109.1} 

Mu gukora kwimbitse k’Umwuka w’Imana, neretswe imiterere y’umurimo wo 
kugendererwa n’Umwuka w’Imana. Neretswe ingorane abantu bazaba baragenderewe 
bazahura nazo; ko nyuma yaho, bazaraswa imyambi ikomeye y’umwanzi, uzabagerageresha 
ibigeragezo bye kugira ngo umurimo w’Umwuka w’Imana ube impfabusa, kandi bitume 
ibihe ukuri kwagiye kwerekanwa kandi guhamywa na Mwuka Muziranenge, 
kutazatunganya kandi ngo kweze abazaba barabonye umucyo w’ijuru, bikanababuza 
guhesha Kristo icyubahiro muri bo. {UBl 109.2} 

Igihe cy’umucyo mwinshi w’ibya Mwuka, niba abantu badakunze uwo mucyo kandi ngo 
bawugenderemo, kizabahindukira igihe gihwanye n’icy’umwijima mu by’umwuka. Ku 
cyiyumviro cya Mwuka Muziranenge niba abantu batagihaye agaciro kandi ngo bajye mu 
mwanya wera icyo cyiyumviro kizahanagurika mu bwenge. Abashaka gukura mu 
by’Umwuka bagomba kuguma ku isoko y’Imana, bagakomeza kunywa amazi ava ku isoko 
y’agakiza abafukuriwe ku bw’ubuntu. Ntibagomba na rimwe kureka isoko imara inyota; 
ariko bafite imitima yuzuye ishimwe n’urukundo rugaragaza ubwiza n’imbabazi by’Imana, 
bagomba gukomeza kunywa amazi y’ubugingo. {UBl 109.3} 

Mbega ukuntu ibi bifite ubusobanuro ku muntu wese “ni Jye Mucyo w’isi”, “ni Jye Mutsima 
w’ubugingo, uza aho ndi ntazasonza na hato [ikintu cyose gituma umuntu anyurwa] 
n’unyizera ntabwo azagira inyota na hato” (Yohana 8:12; 6:35). Kugera kuri iyo ntego 
bisobanura ko wabonye Isoko y’umucyo n’urukundo, kandi ukaba usobanukiwe n’ukuntu 
ushobora kuba mushya, kandi ugashobora gukoresha amasezerano y’Imana ukomeza 
kuyashyira mu bikorwa no mu ntekerezo. {UBl 109.4} 

“Ariko nababwiye yuko mwambonye, nyamara ntimwizera.” (Yohana 6:36). Ibi 
byasohojwe uko byakabaye ku bantu benshi; kuko Uwiteka yabahaye kubona ukuri mu 
buryo bwimbitse, muri kamere ye y’imbabazi n’ubuntu n’urukundo; n’ubwo nyuma yo 
gusobanukirwa, bamuteye umugongo kubera kutizera. Babonye imigenzereze yimbitse 
y’Umwuka w’Imana; ariko iyo ibigeragezo bikomeye bya Satani byazaga, nk’uko bihora 
bigenda igihe cyose cy’ububyutse, ntabwo bageze aho bavusha amaraso mu ntambara 
barwana n’icyaha. Nabo bagombaga guhagarara ahirengeye, iyo bakoresha neza uko 
gusobanukirwa kw’agaciro babonye, baje gutsindwa n’umwanzi. Bari bakwiriye kwerekana 

umucyo w’Imana yabahereye gushyira abandi; bari bakwiriye gukorana kandi bagafatanya 
no guhishurirwa kwera kwa Mwuka Muziranenge; ibyo rero bidakozwe, havuyemo 
igihombo. {UBl 109.5} 

Kurarikira imikino kwahenebereje intsinzi mu by’Umwuka 

Mu banyeshuri hari umwuka wo kwishimisha no gusamara. Banezezwaga no gukina 
imikono ku buryo Uwiteka yirukanwe mu ntekerezo zabo, kandi Yesu yari aho bari ku 
bibuga agira ati: ” Iyo uba waramenye, “Uyu munsi nawe, iyo umenya ibyaguhesha 
amahoro”Luka 19:42, “Ariko nababwiye yuko mwambonye, nyamara ntimwizera.” Yohana 
6:36. Nibyo; Kristo yarabihishuriye ubwe, kandi ibyishimo byimbitse byagaragaye ubwo 
Mwuka Muziranenge yagendereraga imitima yanyu; ariko mwakurikiye inzira yatumye 
mutakaza ibi byishimo, muvutswa guhamana intsinzi. “Kandi uwo Data yampaye wese aza 
aho ndi, kandi uza aho ndi sinzamwirukana na hato” Yohana 6:37. Mwatangiye kuza 
musanga Kristo ariko ntimwagumye muri we. Mwaramusigiriye kandi n’intekerezo mwari 
mwaragize ku bijyanye no kubagirira ubuntu n’imigisha yari yarabahaye, byababereye 
igihombo. Ikibazo cyo kwinezeza cyatwaye igice kinini cy’intekerezo zanyu, kuko nyuma 
yo kugendererwa n’Umwuka w’Imana, mwashishikajwe cyane no kuwugisha impaka ku 
buryo inzitizi zose zavanyweho; bitewe n’irari ryanyu ryo gukunda imikino, mwirengagije 
kumvira ijambo rya Kristo. “Mube maso musenge mutajya mu moshya” (Mariko 14:38). 
Umwanya wagombaga kuba uwa Kristo wasimbuwe n’irari ry’imikino. Mwahisemo 
kwinezeza aho gukomezwa na Mwuka Muziranenge. Ntimwakurikije urugero rwa Yesu 
wavuze ati: “Kuko ntavanywe mu ijuru no gukora ibyo nishakiye, ahubwo nazanywe no 
gukora ibyo uwantumye ashaka” Yohana 6:38 {UBl 110.1} 

Imitima ya benshi iyobejwe n’ibyifuzo byabo bwite bya kimuntu n’ibyo bagamije, kandi 
babyirunduriyemo ku buryo badashobora gusobanukirwa neza n’icyo ibyanditswe 
byerekezaho. Benshi bibwira yuko gukurikira Kristo bizababuza umunzero n’ibyishimo, 
kuko basabwa kureka ubwabo umunezero n’ubupfapfa ab’isi bakunda. Umukristo nyakuri 
azuzura umunezero n’amahoro kubera ko abeshejweho no kureba ku bitagaragara, kandi 
n’abantu bashaka Kristo mu mico ye y’ukuri bafite muri bo ibyangombwa by’ubugingo 
buhoraho iteka, kuko bafatanyije kugira kamere mvajuru, bakaba barateye umugongo iby’isi 
byonona biterwa n’irari ry’umubiri. Yesu yaravuze ati: “Kandi ibyo uwantumye ashaka ni 
ibi: ni ukugira ngo mu byo yampaye byose ntagira na kimwe nzimiza, ahubwo ngo nzakizure 
ku munsi w’imperuka. Kuko icyo Data ashaka ari iki: ni ukugira ngo umuntu wese 
witegereza Umwana akamwizera ahabwe ubugingo buhoraho, nanjye nzamuzure ku munsi 
w’imperuka.” Yohana 6:39-40 {UBl 110.2} 

Umwana w’Imana ukorana na Yo 


Imibereho yose ya Gikristo itangwa na Yesu Kristo. “Icyakora abamwemeye bose bakizera 
izina rye, yabahaye ubushobozi bwo kuba abana b’Imana.” Yohana 1:12. Ariko se bimaze 
iki kuba Umwana w’Imana? Icyo bimaze ni uko dukorana n’Imana. Hariho umurimo 
ukomeye ukwiriye gukorwa kubwo agakiza k’umuntu ku giti cye, kandi bizatuma ashobora 
kuvana abandi mu kutizera aberekeze mu bugingo bukomezwa no kwizera Yesu Kristo. “Ni 
ukuri, ndababwira yuko uwizera [kwizera kw’akanya gato?—Oya, ni ukwizera guhoraho 
gukorera mu rukundo kandi gutunganya umuntu ] ariwe ufite ubugingo buhoraho. Ni jye 
mutsima w’ubugingo ... ni jye mutsima muzima wavuye mu ijuru. Umuntu narya uwo 
mutsima azabaho iteka ryose, kandi umutsima nzatanga ku bwo abari mu isi kugira ngo 
babone ubugingo, ni umubiri wanjye... nimutarya umubiri w’Umwana w’Umuntu, 
ntimunywe n’amaraso ye, nta bugingo muba mufite muri mwe ... urya umubiri wanjye, 
akanywa amaraso yanjye aba afite ubugingo buhoraho, nanjye nzamuzura ku munsi 
w’imperuka ... Umwuka niwe utanga ubugingo, umubiri ntacyo umaze. Amagambo 
mbabwiye ni yo Mwuka kandi ni yo bugingo, ariko hariho bamwe muri mwe batizera. (kuko 
uhereye mbere na mbere yari azi abatizera abo ari bo, nuzamugambanira uwo ari we.) Nuko 
aravuga ati: ‘ Nicyo cyatumye mbabwira yuko hatariho ubasha kuza aho ndi keretse abihawe 
naData.’ ” Yohana 6:47,48,51,53,54,63-65 {UBl 111.1} 

Igihe Yesu yavugaga aya magambo, yayavuganaga ubutware, icyizere, n’imbaraga. Rimwe 
na rimwe yiyerekaniraga mu mbaraga zimbitse z’Umwuka We ku buryo izo mbaraga 
zigagaragazaga. Ariko benshi babonye, bumva kandi bahabwa imigisha y’icyo gihe, 
bahereyeko bigendera nyuma gato bibagirwa umucyo yari yarabahaye. {UB1 111.2} 

Ubutunzi bw’iteka ryose bweguriwe Yesu Kristo ngo abugabire uwo ashatse; ariko biteye 
agahinda kubona abantu benshi bitesha ubuntu bw’igiciro bahawe kubwo kumwizera. 
Azagabira ubutunzi bw’ijuru abazamwizera, bakamuhanga amaso kandi bakaguma muri we. 
Ntiyatekereje yuko guhwana n’Imana ari ikintu cyo kugundirwa, kandi azi ko nta nzitizi 
cyangwa umupaka mu kugabira ubutunzi bw’ijuru uwo yishakiye. Ntabwo ashimagiza 
cyangwa ngo ahe icyubahiro kidasanzwe abakomeye bo mu isi, abashimwa kandi 
bakomerwa amashyi. Ahubwo ahamagara abo yitoranYirije, abantu b’umwihariko 
bamukunda kandi bamukorera, kumusanga kandi bamusaba. Kandi azabaha umutsima 
w’ubugingo, ataretse n’amazi y’ubugingo, muri bo bizababera nk’isoko y’amazi idudubiza 
mu bugingo buhoraho. {UB1 111.3} 

Yesu yatuzaniye ubutunzi bw’Imana bukubiye hamwe, kandi abantu bose bamwizera 
yabahinduye abaragwa be. Avuga ko abarenganirizwa izina rye bazahembwa ibihembo 
bihebuje. Biranditswe ngo: “Ibyo ijisho ritigeze kureba, n’ibyo ugutwi kutigeze kumva, 

ibitigeze kwinjira mu mitima w’umuntu, ibyo byose Imana yabyiteguriye abayikunda” 1 
Abakorinto 2:9 — 110 {UBl 111.4} 

Ese umugisha warashimwe? 

Kugira ngo twongererwe impano yacu yo mu by’Umwuka, ni ngombwa kugendera mu 
mucyo. Ku byerekeranye no kugaruka vuba kwa Yesu, tugomba kuba maso dutegura 
imitima yacu, tugakomeza amatara yacu aboneye kandi yaka, kandi dushishikariza n’abandi 
impamvu ari ngombwa kwitegura kuza k’Umukwe. Kuba maso no gukora bigomba 
kugendana; kandi kwizera n’imirimo bigomba komatana, bitabaye ibyo kamere zacu 
ntizizahuza ngo zibonere kandi zitunganire Kristo Yesu. {UBl 112.1} 

Niba turetse imibereho yacu yo gutekereza ku ijambo ry’Imana dusenga, amatara yacu 
azazima, kuko umucyo twawuherewe ngo tuwugeze ku bandi, kandi uko turushaho 
kuwubashyira, ni nako uwacu urushaho kumurika. Niba hari ikintu mu isi dukwiriye 
gushishikarira, cyagaragarira mu gushakira agakiza abo Kristo yapfiriye. Umurimo nk’uyu 
ntuzatuma twirengagiza gukiranuka kwacu bwite. Dushishikarizwa “kutaba ibyangwe, 
duhirimbana mu mitima, dukorera Umwami wacu...” Abaroma 12:11 {UBl 112.2} 

Kwitegereza icyubahiro cy’Imana bisobanura kunoza umugambi rukumbi, kwerekana 
umurimo wakorewe mu mutima wawe, utuma ubushake bwawe buburizwamo imbere 
y’ubw’Imana, kandi ugafata intekerezo yose ngo iheshe Imana Icyubahiro. Ab’isi bakomeje 
kubahanga amaso kugirango barebe ingaruka zizaba zavuye mu murimo w’ububyutse 
wageze muri Koleji, kwa muganga, inzu y’ibitabo no ku bizera b’itorero rya Battle Creek. 
Ni buhamya ki mwatanze mu mibereho n’imico byanyu bya buri gihe? {UBl 112.3} 

Imana yari ibitezeho mwese gukora neza, atari ukwishimisha, kwinezeza no kwihesha 
icyubahiro ubwanyu, ahubwo ari ukuyihesha icyubahiro mu buryo bwose, kuyigarukira 
bijyanye n’umucyo n’amahirwe yabahaye ibinyujije mu mpano y’ubuntu Bwayo. Yari 
ibitezeho ko muzahamiriza abanyabwenge bo mu ijuru ndetse no kubera isi abahamya 
bazima, imbaraga y’ubuntu bwa Kristo. Uwiteka yarakugeragezaga kugira ngo arebe niba 
uri bufate umugisha we w’igiciro nk’ikintu giciriritse, cyoroheje cyangwa kuwureba 
nk’ubutunzi bw’igiciro ukwiriye kwakiranwa icyubahiro giheranije. Iyaba bose baba 
barakiriye impano y’Imana muri ubu buryo—Kuko umurimo wari uw’Imana—noneho, 
bihwanye n’igipimo cy’inshingano ya buri wese, ubuntu bwatanzwe buba bwarikubye 
kabiri, nk’uko byagendekeye umuntu wacunze neza umutungo wa Shebuja. {UBl 112.4} 

Umugisha wahindutse umuvumo 


Imana yakomeje kugerageza gukiranuka kw’abantu bayo ibagaragariza umumaro wo 
gukoresha umugisha wayo w’igiciro bahawe. Uyu mugisha wavuye ku Muvugizi wacu 
n’Umurengezi mu rukiko rwo mu ijuru. Ariko Satani yari ategereje kwinjirira ahantu hose 
hari icyuho, ngo ahindure umucyo n’umugisha umwijima n’umuvumo. {UBl 113.1} 

Mbese umugisha ubasha guhindurwa umuvumo ute? Ni mu guhendahendera umuntu 
gukerensa umucyo, cyangwa mu kutagaragariza isi ko umucyo washoboye guhindura imico. 
Yuzuye Mwuka Muziranenge, umuntu yiyegurira ubwe gukorana n’ab’ijuru. Yihanganira 
umutwaro wa Kristo, akemera ibimuremerera, agakorera mu nzira ya Kristo kugira ngo 
yunguke intsinzi ikomeye. Akagendera mu mucyo nk’uko Kristo ari mu mucyo. Ibyanditswe 
bikamusohoreraho ngo: “Ariko twebwe twese ubwo tureba ubwiza bw’Umwami, tubureba 
nko mu ndorerwamo mu maso hacu hadatwikiriye, duhindurirwa gusa nawe tugahabwa 
ubwiza buruta ubundi kuba bwiza, nk’ubw’Umwuka w’Umwami” 2 Abakorinto 3:18 {UB1 
113.2} 

Undi mwaka urashize by’iteka mu ngorane zawo; kandi umucyo wabaviriye uturuka mu 
ijuru wabateguriraga guhaguruka no kwaka, kugira ngo mwerekane amashimwe y’Imana ku 
isi nk’ubwoko bwubahiriza amategeko Yayo. Mwagombaga kuba abahamya bazima; ariko 
niba ntakugerageza k’umwihariko kugira imyitwarire myiza kurushaho kandi ibonetse yo 
guhamiriza isi, niba nta mwete uruseho wakoreshejwe kurusha ugaragara uboneka mu 
matorero yo muri iki gihe, bituma izina ry’Imana nta cyubahiro rigira, kandi ukuri kwaryo 
ntikwagaragariye isi, mu kwerekana ibyo ijuru ryifuza mu bantu bakiriye umucyo ukomeye. 
Niba batarigeze bishimira cyane kwiyerekana kw’imbaraga z’Imana birenze kurya no 
kunywa, no guhaguruka bakina, nk’uko Isirayeri ya kera yabigenje, noneho rero ni mu buhe 
buryo Uwiteka ashobora kwiringira abantu be mu kwiyerekana gufite agaciro kandi 
k’ubuntu? Niba mu buryo bwose bugaragara bakoze ibinyuranye n’ubushake bw’Imana, 
kandi bakerekana ko batabyitayeho, mu kwikunda, mu kwifuza no mu kwibona, bakonona 
inzira zabo imbere y’Uwiteka, ashobora ate kongera kubacunshumuriraho Mwuka 
Muziranenge? {UBl 113.3} 

Imana ifitiye abantu bayo umugisha w’igiciro cyinshi; ariko ntishobora kuwubaha kugeza 
igihe bamenye ukuntu bakwiye kugenza impano y’agaciro berekana amashimwe 
y’uwabahamagariye kuva mu mwijima bagana mu mucyo w’itangaza. “Nuko natwe ubwo 
tugoswe n’igicucu cy’abahamya bangana batyo, twiyambure ibituremerera byose n’icyaha 
kibasha kutwizingiraho vuba, dusiganirwe aho dutegekwa twihanganye, dutumbira Yesu 
wenyine, ari we Banze ryo kwizera kandi ari we ugusohoza rwose, yihanganiye umusaraba 
ku bw’ibyishimo byamushyizwe imbere ntiyita ku isoni zawo, yicara iburyo bw’Intebe 

y’Imana” (Abaheb 12:1, 2). Bimwe mu byishimo Kristo yari agamije byari ibyishimo byo 
kubona ukuri kwe kwambitswe imbaraga ishobora byose ya Mwuka Muziranenge, igaragaza 
ishusho Ye mu mibereho no mu mico by’abayoboke Be. {UBl 113.4} 

Intumwa zo mu ijuru zifatanya n’izo mu isi zishaka gusohoza amategeko no kuyahesha 
icyubahiro. Amategeko y’Uwiteka aratunganye kandi ahindura umutima. Mu muntu 
uhindutse ni ho isi ibonera ubuhamya buzima. Noneho rero, ese Uwiteka nyirijuru azabona 
icyumba akoreramo? Ese azabona umwanya mu mitima y’abo bavuga ko bizera ukuri? 
Mbese kugira neza kwe gutunganye kandi kutagamije inyungu kuzakirwa n’umuntu? Mbese 
isi izabona icyubahiro cya Kristo muri mibereho y’abiyemeza ko ari abigishwa be? Ese 
Kristo azakundwa kandi ahabwe ikuzo mu kubona imbabazi ze bwite n’urukundo 
bigaragarira mu bwiza n’ukuri biturutse mu bantu be? Mu gushimangira ubutumwa bwe mu 
mutima, aba acunshumura ubutunzi bw’ijuru mu guhesha isi umugisha. “Kuko twembi 
Imana ariyo dukorera namwe mukaba umurima w’Imana n’inzu yayo” 1 Abak 3:9. {UBl 
114.1} 

Mbese umugisha w’igiciro w’Imana wamariye iki abo bawakiranye kwiyoshya no 
kwibabaza mu mutima? Ese umugisha wahawe agaciro? Ese abawakiriye bakomeje 
kwerekana amashimwe y’uwo wabahamagariye kuva mu mwijima bakagera mu mucyo 
w’itangaza? Hariho bamwe barimo babaza ibyo umurimo wakozwe neza kandi wari 
ukwiriye kuba warashimwe cyane. Bawureba nk’aho ari ubwaka. {UBl 114.2} 

Mwitonde cyane. 

Byari gutangaza iyo hataba bamwe, batuzuye mu bitekerezo, bavuga kandi bagakora 
ibidashimwa, kuko igihe cyose n’aho ariho hose Uwiteka akorera mu gutanga umugisha 
nyakuri, igisa n’umugisha nacyo kirigaragaza, kugira ngo umurimo nyakuri ugende uta 
agaciro. None rero, dukwiriye kwitonda cyane, tukagenda twicisha bugufi imbere y’Imana 
kugira ngo dushyire umuti w’iby’umwuka ku maso ngo dushobore gutandukanya imikorere 
ya Mwuka Muziranenge w’Imana n’iy’umwuka ushobora guteza kurindagira n’ubwaka. « 
Nuko muzabamenyera ku mbuto zabo» (Mat 7:20). Abahanga amaso Kristo babyitayeho 
bazasa na we, bitewe n’Umwuka w’Uwiteka. Bazagira igikuriro cyuzuye cy’abagabo 
n’abagore muri Kristo Yesu. Mwuka Muziranenge w’Imana azabahumekeramo urukundo 
no gukiranuka; kandi gutunganywa kuzagaragarira mu mico yabo. {UBl 114.3} 

Ariko kubera ko bamwe bakoresheje nabi umugisha w’igiciro w’ijuru, ese abandi 
bazahakana ko Yesu, Umukiza w’isi, yanyuze mu matorero yacu, kugira ngo atange 
umugisha? Reka he kubaho gushidikanya no kutizera byibazwa kuri iki; kuko gukora ibyo, 
ni ukwishyira mu nzira y’akaga. Imana yahaye Mwuka Muziranenge abantu bafunguriye 

urugi rw’imitima yabo kugira ngo bakire impano y’ijuru. Ariko ntibakishore mu bigeragezo 
hanyuma bavuge ngo bashutswe. Ntibakavuge bati: « Kubera ko numva umwijima kandi 
nkatsikamirwa no gushidikanya, nkaba ntarigeze mbona imbaraga ya Satani yiyerekana 
nk’ubu, noneho rero nari nibeshye». Ndabararikira kwitonda. Ntimukabibe muri mwe 
gushidikanya. Imana yabakoreye igitangaza, ibazanira inyigisho nyakuri zikorana 
n’umutima. Mwaherewe umugisha, kugira ngo mushobore kwera imbuto mu buryo 
bugaragara mu mico. {UBl 114.4} 

Icyaha cyo guhakana ikimenyetso 

Icyaha Kristo yacyahiye i Korazini n’ i Betesayida cyari icyaha cyo kwanga ikimenyetso 
cyagombaga kubemeza ukuri iyo baba bariyeguriye imbaraga yako. Icyaha cy’Abanditsi 
n’Abafarisayo cyari icyo kwitirira umwijima no kutizera umurimo mvajuru wari 
warakorewe imbere yabo ku buryo ikimenyetso cyagombaga kubayobora mu kwizera 
gushikamye cyarashidikanyijwe n’ibintu by’igiciro byagombaga gukundwa nta gaciro 
byahawe. Ndatinya ko abantu bemereye umwanzi gukoresha izi nzira, bigatuma ibyiza 
byavuye ku Mana n’umugisha w’igiciro yatanze, bamwe babifata nk’ubwaka. {UB1 115.1} 

Niba iyi myifatire igumyeho, noneho igihe Uwiteka azongera kumurikishiriza abantu 
umucyo, bazatera umugongo umucyo w’ijuru bavuga bati: “Nanjye ni ko nabyumvise mu 
1893, kandi bamwe mu bo nari niringiye bavuze ko uwo murimo wari ubwaka.” Ese abo 
batigeze bakira ubutunzi bw’ubuntu bw’Imana, kandi bavuga ko umurimo wa Mwuka 
Muziranenge wari ubwaka, biteguye guhakana imikorere ya Mwuka Muziranenge mu gihe 
kizaza n’umutima werekana ko urwanya ijwi rikomeza kongorera? Urukundo rwa Yesu 
rushobora kugezwa kuri abo barwanya iryo j wi ryongorera ngo batagira imbaraga ibakurura. 
Ubutunzi bw’ubuntu bw’ijuru bushobora gutangwa ndetse no kwangwa, mu cyimbo cyo 
gukundwa no kwishimirwa. Abantu bizeye ibyo gukiranuka n’umutima wose, kandi igihe 
runaka batuye iby’agakiza; ariko biteye agahinda kuvuga ko uwahawe imbabazi atafatanyije 
n’abo mu ijuru, kandi ngo akunde umucyo akora imirimo yo gukiranuka. 111 — {UBl 
115.2} 

IGICE CYA 18: GUHAMAGARA KWIHARIYE MU MURIMO W’AMAVUNA 


[Ellen G. White, mu murimo w’amavuna yakoze neza agahamagarira abantu ngo bafate 
icyemezo. Hano hagaragaza aho yagiye akoresha bene ubu buryo mu bihe bitandukanye. — 
Ababikusanije.] {UBl 116.1} 

I Battle Creek mu bihe byabanje. 

Ari mu materaniro mu rusengero rwa Battle Creek. Yavuganye n’abantu hafi isaha imwe 
yisanzuye, ku bijyanye no kugwa kwa Adamu kwateje akaga n’urupfu, ibya Kristo we 
uhishura ubugingo no kubaho kw’iteka bitewe no kwicisha bugufi Kwe n’urupfu. 
Yiyumvisemo ko agomba gushishikariza abantu kwiyegurira Imana byimazeyo—Kwezwa 
kw’impagarike yose, ubugingo, umubiri n’Umwuka. Avuga ku rupfu rwa Mose n’ukuntu 
yatekerezaga igihugu cy’isezerano cy’i Kanani. Habayeho gukabakabwa k’umutima mu 
iteraniro cyane .... Mu iteraniro ry’uwo mugoroba twahamagaye abantu bifuza kuba 
Abakristo. 13 bateye intambwe baza imbere. Bose bari bafite ubuhamya k’Uwiteka. Wari 
umurimo mwiza. 112— {UBl 116.2} 

Umwete mu murimo i Tittabawassee, Michigan 

Amateraniro yakozwe umunsi wose. Umugabo wanjye yavuze mbere ya saa sita; Mwene 
Data Andrews, nyuma ya saa sita. Nakurikiyeho mara igihe kirekire mbihanangiriza ku 
bigomba kwitonderwa, ningingira abari banyuzwe n’inama ngo batangire gukorera Imana 
uwo munsi. Twahamagaye abantu bifuzaga gutangira umurimo w’Uwiteka kuza imbere. 
Abantu batari bake baje imbere. Navuze ibihe byinshi, nsaba abantu guca ingoyi za Satani 
ngo batandukane nawe batangire imibereho mishya. Umubyeyi umwe yegereye umuhungu 
we amuhendahendana amarira. Uwo muhungu yagaragaraga nk’uwinangiye, utava ku 
izima. Noneho rero narahagurutse menyesha mwene Data D musaba ko atabangamira abana 
be. Arahaguruka, avuga yuko agiye gutangira uwo munsi. Bose barabyishimiye. mwene 
Data D ni umuntu w’ingenzi. {UB1 116.3} 

Umugabo wa mushiki wa E yahereyeko ahaguruka ahamya ko agiye kuba Umukristo. Ni 
umuntu wumvwa cyane — Umunyamategeko. Umukobwa we yari yicaye adatuje. Mwene 
Data nawe yagize uruhare mu kwinginga hejuru y’urwacu. Mushiki wa D nawe niko 
byangenze ku bana be. Twaringinze kandi birangira bemejwe. Bose baje imbere. Abagabo 
n’abahungu babo bakurikije urugero rwabo. Wari umunsi w’ibyishimo. Mushiki wacu E 
yavuze ko wari umunsi w’agahebuzo mu mibereho ye 113— {UBl 117.1} 

Igisubizo Cyiza muri Battle Creek 

Nyuma ya saa sita nabwirije ku rwandiko rwa 2 rwa Petero, mvuga nisanzuye. Nyuma yo 
mvuga isaha imwe, nahamagaye abashaka kuba abakristo kuza imbere. Hagati y’abantu 30 
na 40 baje imbere bucece bitonze bicara mu ntebe z’imbere. Navuganye nabo ku 
byerekeranye no kwiyegurira Imana byimazeyo. Twagize igihe cyo gusengera abo baje 
imbere. Twagize ibihe byiza cyane byo gusenga. Abongabo bifuje kubatizwa basabwe 
kubyerekanisha guhaguruka. Abantu batari bake barahagurutse. 114 {UBl 117.2} 

Nyuma yo gushidikanya guke igisubizo cyarabonetse 

Nyuma ya saa sita nabwirije muri Yohana 17:3 [i Stanley, Va]. Uwiteka yansutseho cyane 
Umwuka we Wera. Inzu yari yuzuye. Nahamagaye abo bari imbere bifuzaga gushaka 
Uwiteka bamaramaje n’abifuzaga kumwiyegurira nk’igitambo kizima. Hashize umwanya 
muto nta n’umwe wigeze anyeganyega, ariko nyuma y’igihe runaka benshi baje imbere 
batanga ubuhamya baranatura. Twagize igihe cyiza cyo gusenga, kandi bose bajanjaguritse 
imitima, barira kandi batura ibyaha byabo. Mbega ukuntu bikwiriye ko buri wese 
abisobanukirwa. 115 {UBl 117.3} 

Atangiye umurimo mu Busuwisi 

Ku isabato no ku wa mbere w’Isabato byari ibihe binejeje 116. Uwiteka yampaye umugisha 
by’umwihariko igihe navugaga ku munsi wa mbere nyuma ya sa sita. Mu kurangiza 
nahamagaye abifuzaga bose kuba Abakristo, n’abumvaga ko badafitanye umubano n’Imana 
kwigira imbere, kugira ngo dushobore gusengera hamwe ngo bababarirwe icyaha kandi ngo 
bagirirwe ubuntu bwo kurwanya ikigeragezo. {UBl 117.4} 

Ku bantu benshi iki cyari ikintu gishya ariko ntibashidikanyije. Byasaga nk’aho iteraniro 
ryose ryahagurutse; kandi icyo bashoboraga gukora kirenzeho ni ukwicara bagafatanya 
gushaka Uwiteka. Abari mu iteraniro bose bagaragaraga nk’abiyemeje kureka icyaha no 
gushaka Imana bashimikiriye. Nyuma yo gusenga, ubuhamya 150 bwaratanzwe. Benshi 
muri abongabo bagaragaje ubumenyi bw’ukuri mu by’Imana. 117— {UBl 117.5} 

I Christiania [ OSLO] muri Noruveji 

Twamaze i Christiania ibyumweru bibiri, kandi twakoreraga itorero twitanze. Umwuka 
w’Uwiteka yampase gutanga ubuhamya bwumvikana. By’umwihariko mu iteraniro ryacu 
rya nyuma, nabagaragarije impamvu hakenewe guhinduka kose kw’imico niba bakwiriye 
kwitwa abana b’Imana... Nabashishikarije kuzirikana byimbitse kwihana, kwatura no 
kuzinukwa ibyaha byari byarirukanye Umwuka wa Kristo mu itorero. Twahereyeko 
dushishikariza abafashe icyemezo cyo kuba mu ruhande rw’Uwiteka kuza imbere. Benshi 

barabyemeye. Habayeho kwatura gukwiye, kandi n’ubuhamya bw’ukuri bwaratanzwe. 
118— {UBl 118.1} 

Icyemezo cyaranzwe no guhaguruka. 

Habayeho gusaba [i Basel, Busuwisi] abantu bose bashobora kwiyemeza kugera ku rugero 
rwo hejuru guhita bahaguruka. Bose barahagurutse. Twiringira ko ubungubu iki kizagira 
ingaruka yo kubegereza Imana no gutekereza ibyo ijuru no gukora ibishoboka byose kugira 
ngo bahinduke icyo Imana yabahereye imbaraga cyo kuba abizerwa n’abasirikare bitanga 
by’ukuri ku bw’umusaraba wa Kristo. 119 {UB1 118.2} 

Abasubiye inyuma bongera kugarurwa i Basel 

Ku Isabato nyuma ya saa sita twongeye kugira iteraniro ryerekeye iby’imibanire. Nongeye 
guhabwa umugisha n’Uwiteka wo kuvugana n’abantu igihe gitoya. Buri mwanya wari 
wicawemo ku buryo hongewemo izindi ntebe. Bose bari bahugutse bumva. {UBl 118.3} 

Nahamagaye abifuzaga ko abagaragu b’Imana babasengera kuza imbere. Abo bose bari 
barasubiye inyuma, abifuzaga bose kugarukira Uwiteka kandi bakamushakana umwete 
bashoboraga gukoresha ayo mahirwe kurushaho. Uwo mwanya ibyicaro byinshi byaruzuye 
kandi iteraniro ryose ryari rishyushye. Twababwiye ko ibyiza biruseho bashoboraga gukora 
kwari ukuguma aho bari tugashakira Uwiteka hamwe twatura ibyaha byacu, kandi Uwiteka 
yari yaravugiye mu ijambo rye ati: “Ariko nitwatura ibyaha byacu, ni yo yo kwizerwa kandi 
ikiranukira kutubabarira ibyaha byacu no kutwezaho gukiranirwa kose” 1 Yohana 1:9. {UB1 
118.4} 

Ubuhamya bwinshi bwatanzwe bukurikirana kandi babutekerezaho cyane, byerekana ko 
imitima yari yakozweho n’Umwuka w’Imana. Amateraniro yacu yarakomeje kuva saa 
munani kugeza saa kumi n’imwe, noneho rero twahereye ko dusozanya amasengesho 
menshi avuye ku mutima. 120 — {UBl 119.1} 

Ibyabaye bidasanzwe muri Australia 

Ku Isabato Gicuransi, [1895], twagize iteraniro ryiza mu cyumba aho abantu bacu bateraniye 
mu majyaruguru ya Fitzroy. Iminsi myinshi mbere yo guterana, nari namenye ko ntegerejwe 
nk’umubwiriza mu rusengero ku Isabato, ariko nagize ingorane yo kurwara ibicurane bikaze 
kandi ijwi ntiryari rimeze neza. Niyumvisemo ko nshobora gusiba kwitabira ubu butumire, 
ariko kuko ari yo mahirwe yonyine nari mfite, naravuze nti: “Nzajyana imbere y’abantu, 
kandi nizeye ko Uwiteka azasubiza gusengana umwete kwanjye, azatunganya ijwi ryanjye 
kugira ngo mbashe kugeza ubutumwa ku bantu.” Nishyuje Data wo mu ijuru isezerano rigira 
riti: “Musabe muzahabwa, mushake muzabona, mukomange ku rugi muzakingurirwa. Kuko 

umuntu wese usaba ahabwa, ushatse abona, nukomanga agakingurirwa... none se ko muzi 
guha abana banyu ibyiza kandi muri babi, So wo mu ijuru ntazarushaho rwose guha Mwuka 
Muziranenge abamumusabye?” Luka 11:9-13. {UBl 119.2} 

Ijambo ry’Imana ni ukuri. Nari nasabye, kandi nizera ko nzashobora kubwira abantu. 
Natoranije agace k’Ibyanditswe; ariko igihe nahagurukaga kuvuga, byaranyihishe biva mu 
bitekerezo byanjye. Numvise nsunikirwa kubwiriza mu gice cya mbere cy’urwandiko rwa 2 
rwa Petero, Uwiteka yampaye umudendezo w’umwihariko mu kwerekana agaciro k’ubuntu 
bw’Imana... Nashobojwe na Mwuka Muziranenge kuvugana ubushizi bw’amanga 
n’imbaraga. {UBl 119.3} 

Mu kurangiza icyigisho, numvise nejejwe n’Umwuka w’Imana mu guhamagara abantu bose 
kuza imbere ubwabo bifuza kwiyegurira Uwiteka byimazeyo. Abumvaga ko bakeneye 
gusengerwa n’abagaragu b’Uwiteka bahamagariwe kubyerekana. Hafi abantu 30 baje 
imbere. Muri abo hari abagore ba bene se wa F, ari nabwo bwa mbere berekanye icyifuzo 
cyabo cyo kwegera Imana. Umutima wanjye wari wuzuye ishimwe ntabona uko nsobanura 
kubera intambwe aba bagore bari bateye. {UB1 119.4} 

Noneho rero nashoboraga kumenya impamvu y’ukuri yatumye nitabira ubu butumire. 
Mbere nari nabanje kugingimiranya, nibaza niba byari byiza cyane kubikora igihe jye 
n’umuhungu wanjye ari twe twashoboraga gutanga ubufasha ubwo aribwo bwose icyo gihe. 
Ariko igitekerezo cyaje mu bwenge bwanjye nkaho ari umuntu uvuganye nanjye kigira kiti: 
“Mbese ntushobora kwiringira Uwiteka?” Naravuze nti: “Nzabikora, Mwami!” Nubwo 
umuhungu wanjye yatangajwe cyane nuko mpamagaye ntyo icyo gihe, yaratunguwe, 
byabaye nko gutungurwa. Si nari narigeze na rimwe mwumva avugana imbaraga ikomeye 
cyangwa ubwuzu nk’icyo gihe. Yahamagariye bene se Faulkhead na Salisburg kuza imbere, 
nuko turapfukama ngo dusenge Imana. Umuhungu wanjye niwe wabanje kandi Uwiteka mu 
by’ukuri yumvise gusenga kwe; kuko mu gusenga yagaragaraga nk’aho ari kumwe n’Imana. 
Bene data Faulkhead na Salisbury nabo basenze neza, kandi noneho Uwiteka yampaye ijwi 
ryo gusenga. Nibutse bashiki ba F, ari nabo, ubwa mbere, bahagarariye ukuri. Mwuka 
Muziranenge yari mu iteraniro kandi abantu benshi bafashijwe n’uko gukora Kwe. {UBl 
119.5} 

Iteraniro rirangiye, abantu benshi baje imbere babyiganira ku ruhimbi, bamfashe mu 
kiganza, bansabye barira ngo mbasabire. Nabasubije mbikuye ku mutima nti: “Nzabikora”. 
Bashiki ba F, baranyibwiye, kandi nabonye ko imitima yabo yari yiyoroheje cyane... Nyina 
w’umwe muri abo bakobwa yafashe icyemezo cyo kwakira ukuri ni we wandwanyije cyane, 
kandi yateje ubwoba avuga ko niba umukobwa we ahindutse uwubahiriza Isabato, 
atazamwemerera gukomeza kubana nawe; kuko nyina yari kumubona nk’igisebo mu 

muryango. Madame F yari yarakomeje kuvuga ko atazigera asanga Abadiventisti b’Umunsi 
wa Karindwi. Yari yararerewe mu itorero ry’Abapresibiteriyani, kandi yari yarigishijwe 
gutekereza ko bitari bikwiriye ko abagore bavugira mu iteraniro, kandi ko kugira ngo 
umugore abwirize byari kurengera imipaka mu myitwarire ishimwa. Yashimishijwe no 
gutega amatwi abayobozi b’Itorero ari bo Daniells na Corliss, kandi abatekereza ko ari 
abahanga mu kuvuga; ariko ko adashobora gutega amatwi umugore ubwiriza. Umugabo we 
yari yarasabye Imana ko yatunganya uburyo kugira ngo ahindukire mu murimo wa mushiki 
wacu White. Mu gihe nahamagaraga kandi ngashishikariza abantu bifuzaga kwegera Imana 
kuza imbere, abantu bose baratangaye, abo bavandimwe b’abakobwa baje imbere. 
Umuvandimwe w’umukobwa wari warapfushije umwana mutoya, yiyemeje ko atazigera 
ajya imbere, ariko Umwuka w’Imana yakomeje guhata umutima ku buryo atatinyutse 
gukomeza kwanga.... Ndumva ko nkwiriye gushimira Data wo mu ijuru ku bwo kugira neza 
k’urukundo rwe mu gutuma abo bantu babiri b’igiciro basanga abagabo babo mu kubahiriza 
ukuri. 121 — {UBl 120.1} 

Abashyitsi batari abadiventisiti bitabiriye irarika mu itorero rya Ashifield 

Nararitse abashakaga kwiyegurira Imana mu isezerano ridakuda, kandi no kuyikorera 
n’imitima yabo yose ngo bahagurukire ku birenge byabo. Icyumba cyari cyuzuye kandi hafi 
ya bose barahagurutse. Umubare ugereranije w’abantu tudasangiye kwizera wari uhari, 
kandi bamwe muri abo barahagurutse. Nabaragije Uwiteka mu gusenga, kandi tuzi ko 
Umwuka w’Imana yigaragaje. Twumvise ko intsinzi yari yabonetse. 122— {UBl 121.1} 

Umuhamagaro udasanzwe muri Koleji ya Battle Creek 

Navuganye n’abafasha, ishuri ry’abaforomo n’abaganga incuro eshanu mu cyumweru cyo 
gusenga, kandi nizeye ko ibiganiro byanjye byashimwe. Navuganye n’abo muri Koleji 
incuro ebyiri. Ku wa gatanu w’isabato ushize Prescott, umwarimu muri Koleji, yifuzaga ko 
nza aho ngaho. Naragiye, ndasenga kandi mvugana n’abanyeshuri buzuye urusengero 
runini. Nari nisanzuye mu magambo mbabwira ubwiza n’imbabazi by’Imana no kwicisha 
bugufi n’igitambo cya Yesu Kristo n’igihembo cy’igiciro gikomeye twahawe n’ijuru, 
intsinzi ya nyuma, ndetse n’amahirwe yo kuba abakristo. {UBl 121.2} 

Umwarimu Prescott yarahagurutse agerageza kuvuga, ariko umutima we wari wuzuye 
ikiniga kandi yamaze iminota itanu nta jambo avuga, ahubwo yahagaze imbere y’abantu 
arira. Nuko avuga amagambo make ati: “Nishimiye yuko ndi umukristo.” Yavuze hafi 
iminota itanu, nyuma atanga uburenganzira ngo bose bavuge; ubuhamya bwinshi 
bwaratanzwe, ariko byangaragariye ko hariho ishami ry’itorero tutabashije kugeraho. 
Twahamagaye bose ngo baze imbere. Bumvaga ko batari biteguye kuza kwa kabiri kwa 

Kristo kandi nta kimenyetso cyo kwemera Imana bari bafite. Natekereje ko abari mu nzu 
yose banyuranagamo. Noneho rero twahaye bose amahirwe ngo bagaragaze uko babyumva; 
ariko twagize ikindi gihe gito cyo gusenga nyuma ho gatoya. Kandi umugisha w’Uwiteka 
wagaragaraga nkaho wakoze ku mitima. {UBl 121.3} 

Twigabanijemo noneho amatsinda ni uko dukomeza umurimo amasaha abiri y’inyongera, 
kandi Umwuka w’Uwiteka yaje mu iteraniro mu buryo bugaragara. Benshi muri abo batari 
barigeze bagira icyo bamenya ku kwizera mu by’iyobokamana, abatizera b’isi babonye 
ubuhamya bw’ukuri mu by’iyobokamana. Kandi umurimo uragenda urushaho kwiyongera. 
Uwiteka arakora kandi azakora, uko turushaho kumutegurira inzira kugira ngo aduhishurire 
neza imbaraga ye muri twe. 123 {UBl 121.4} 

Guhamagarirwa kujya i San Francisco. 

Ku wa gatandatu w’isabato ku wa 21/12/1900, nagiye i San Francisco, aho nari kuba mu 
cyumweru cyo gusenga. Nyuma ya saa sita ku Isabato navuganye n’itorero ryaho, n’ubwo 
nari mfite intege nkeya kuburyo nishingikirije uruhimbi n’amaboko yombi kugira ngo 
nshikame. Nasabye Uwiteka kumpa imbaraga yo kuvugana n’abantu. Yumvise gusenga 
kwanjye, kandi ampa imbaraga. Narisanzuye mbwiriza mu Byah 2:1-5 {UBl 122.1} 

Nagenderewe n’Umwuka w’Imana, kandi abantu bafashijwe cyane n’ubutumwa 
bwatanzwe. Nyuma yo kurangiza kuvuga, abifuje kwiyegurira Imana ubwabo bararikiwe 
kuza imbere bose. Umubare munini waremeye kandi barasengerwa. Abenshi baje imbere ni 
abantu bari bakimara kumva ubutumwa bwa kidiventisti, kandi bakaba mu gihirahiro. Reka 
Uwiteka ahe imbaraga ibitekerezo byiza bibarimo, kandi ni byiza ko bamwiyegurira 
byimazeyo. Mbega ukuntu nifuza kureba abantu bahinduka, no kubumva baririmba 
indirimbo nshya, ndetse bahimbaza Imana yacu! {UBl 122.2} 

Ku wa mbere w’isabato nyuma ya saa sita navuganye n’abantu benshi; benshi muri bo 
ntibari abo dusangiye kwizera. Imbaraga zanjye zongeye kuvugururwa, kandi nari nkomeye, 
nta kwegamira intebe, mpagaze imbere y’abantu. Umugisha w’Uwiteka watuzagaho, kandi 
imbaraga yakomeje kwiyongera muri jyewe uko navugaga. Ku Isabato, abashakaga 
ubufasha mu by’Umwuka bararikiwe kuza imbere, kandi twashimishijwe no kubona 
igisubizo ako kanya, Uwiteka yabaye hafi cyane nk’uko twamwifuzaga mu masengesho. 
124— {UBl 122.3} 

Umurimo usa n’uyu muri buri torero 

Ku itariki ya 10 Ugushyingo, ku isabato, nasuye San Francisco mvugana n’abantu buzuye 
urusengero bari bateze amatwi kandi bakeneye gusobanukirwa... nyuma yo kuvuga, 

Umukuru Corliss yararitse abifuzaga kwiyegurura Yesu bose kuza imbere. Hari igisubizo 
cyihuse kandi gishimishije, namenyeshejwe ko hafi abantu 200 aribo baje imbere. Abagabo 
n’abagore, urubyiruko n’abana babyiganiye imyanya y’imbere. Uwiteka yakwishimira ko 
umurimo usa n’uyu wakorerwa muri buri torero. {UBl 122.4} 

Benshi ntibashoboraga kuza imbere, kuko hose hari huzuye, nubwo bagaragazaga ko 
babyishimiye cyane n’amarira mu maso byahamyaga ukumasha kwabo ngo: “Nzaba mu 
ruhande rw’Uwiteka.” Kuva uyu munsi nzaharanira mu by’ukuri kugera ku rwego 
rusumbyeho.” 125 — {UBl 122.5} 

Igisubizo cyo mu Nteko Rusange cyo mu 1909 

Bene Data na bashiki banjye, mushake Uwiteka bigishoboka ko abonwa. Igihe kizaza ubwo 
abazaba barataye igihe cyabo n’amahirwe bazicuza kuba bataramushatse... Ashaka ko 
mutekereza kandi mukanakora. {UBl 123.1} 

Ashaka yuko mukomeza kujya mu nsengero zacu kumukorera n’umwete. Ashaka yuko 
mukoresha amateraniro mu bantu bo hanze y’itorero kugira ngo bashobore kwiga ukuri 
k’ubutumwa bwa nyuma bw’umuburo. Aha ni ahantu muzakirwa mwishimye, aho abantu 
bazabashimira kuza kubafasha. Imana ibafashe kwemera uyu murimo kuruta uko mwaba 
mwarabikoze mbere. Ese muzabikora? Mushobora guhagarara ku birenge byanyu 
mugahamya ko muzizera Imana kandi ikabafasha? [Iteraniro rirahaguruka] {UBl 123.2} 

[Gusenga] Ndagushimye, Uwiteka Mana ya Isirayeli. Emera uyu muhigo w’abantu bawe. 
Bashyiremo Umwuka wawe. Reka icyubahiro cyawe kibe muri bo. Igihe bazavuga ijambo 
ry’ukuri, reka tuzabone agakiza k’Imana. Amena. 126 {UBl 123.3} 

UMUGABANE WA IV - “BWIRIZA IJAMBO” 


INTANGIRIRO 

Mu mwaka wa 1933, ubuyobozi bw’Inteko Rusange bwakoze igenamigambi ryo 
gushimangira no gutera umwete Ivugabutumwa rikomeye muri Amerika y’amajyaruguru. 
Byagaragaye ko niba intego ngari zagombaga gukorwa, abagabura bahagaze imbere 
y’abantu bagombaga kureka inyigisho zoroheje bakamamaza ubutumwa bwa Marayika wa 
gatatu mu buryo bwagutse kandi bukora ku mutima. Bisabwe n’Inteko Rusange, 
akanyamakuru k’amapaji 16 gafite umutwe witwa “Bwiriza Ijambo” karimo inama za Ellen 
G. White, karanditswe. Umurimo munini warakozwe handikwa za kopi nyinshi zatanzwe, 
zitongera ubugabura bundi bushya n’inshingano ikomeye yo kwamamaza Ubutumwa 
bw’isaha ya nyuma y’Urubanza rw’isi. Ibi bice bitari mu bitabo bindi bya Ellen G. White 
bikubiyemo hano mu buryo burambuye. Ingingo zanditswe ntabwo zigize ibyakusanijwe 
byuzuye ku byo Ellen G. White yanditse kuri iki cyigisho. Inama y’inyongera ishobora 
kuboneka mu bitabo by’Ivugabutumwa, Abakozi b’Ubutumwa Bwiza, Ibihamya ku 
Bagabura n’Umurimo wa Gikristo. {UBl 123.4} 

Nyuma y’aka kanyamakuru hakurikiyeho ibice bimwe bifitanye isano bikurikira: “Ingorane 
z’ibitekerezo ” harimo ubutumwa bwohererejwe umwe mu bagabura bacu, burimo inama 
ku murimo ukomeye, uwo murimo kugeza ubu uboneka gusa mu mpapuro zigize agatabo 
kitwa -Notebook Leaflet - mu gice kitwa “Gushyiraho igihe” ni ingenzi. Igice kirangirana 
n’inama zavuye mu Bihamya by’Umwihariko, 127 urutonde B, N°2, byanditswe mu gihe 
cy’ingorane zo mu 1903 na 1904 igihe inyigisho zimwe zivuga ko Imana iba mu kintu 
cyosel28 zigishwaga itorero nk’umucyo mushya, ngo kandi iyo wemezwa wari kubera 
itorero umugisha ukomeye. Umugisha uhebuje waturutse muri aka kaga wabonetse mu 
nyigisho zatanzwe neza n’intumwa y’Uwiteka ku itorero ryageragezwaga, ziboneka cyane 
mu Bihamya, umuzingo wa 8, Rengera ubuzima n’Umurimo w’ubuvuzi. — Abashinzwe 
kurinda inyandiko za Ellen. G. White Trustees {UBl 123.5} 

IGICE CYA 19: IBIKWIRIYE KUBWIRIZWA N’IBIDAKWIRIYE 

KUBWIRIZWA 

REKA KRISTO AGARAGARE 

Umugambi w’ubugabura bwose ni ugukora ku buryo inarijye ibura ahubwo hakagaragara 
Yesu. Ababwiriza n’Abigisha bakwiriye guhishura Kwererezwa kwa Kristo nk’ukuri 
kw’ingenzi. —Manuscript 109, 1897 {UBl 125.1} 

Abakozi bakora umurimo wo kwamamaza ukuri bakwiriye kwerekana gukiranuka kwa 
Kristo, atari umucyo mushya, ahubwo nk’umucyo w’igiciro wagize igihe wirengagizwa 
n’abantu. Tugomba kwemera Kristo nk’Umukiza wacu bwite, kandi tubarwaho gukiranuka 
kw’Imana muri Kristo. Reka dusubiremo kandi duhe agaciro ukuri Yohana yagaragaje. 
“Muri iki ni mo urukundo ruri: si uko twebwe twakunze Imana ahubwo nuko Imana ariyo 
yadukunze, igatuma Umwana wayo kuba impongano y’ibyaha byacu.” 1 Yohana 4:10. 
{UBl 125.2} 

Mu rukundo rw’Imana hagaragariye ikintu gitangaje cyane cy’ukuri n’agaciro, kandi 
ubutunzi bw’ubuntu bwa Kristo bwafunguriwe itorero n’isi.... Mbega urukundo ruhebuje 
kandi rutarondoreka rwatumye Kristo adupfira tukiri abanyabyaha. Mbega igihombo ku 
muntu usobanukiwe ibyo itegeko risaba bikomeye, hanyuma akananirwa gusobanukirwa 
ubuntu bwa Kristo busaga cyane. {UBl 125.3} 

Ni ukuri ko itegeko ry’Imana rihishura urukundo rw’Imana igihe rubwirijwe nk’ukuri ko 
muri Kristo, kuko impano ya Kristo kuri iyi si yacumuye igomba kwitabwaho cyane muri 
buri cyigisho. Ntibitangaje ko imitima itigeze yemera ukuri mu gihe ukuri kwerekanywe mu 
buryo bukonje kandi budafatika. Ntibitangaje ko kwizera kwadandabiranye mu masezerano 
y’Imana, igihe abagabura n’abakozi bananiwe kugaragaza isano iri hagati ya Yesu 
n’amategeko y’Imana. Ni kangahe bari bakwiriye kwemeza abantu ngo “Mbese ubwo 
itimanye Umwana wayo ikamutanga kubwacu twese, izabura ite kumuduhana n’ibindi 
byose?” Abaroma 8.32. {UBl 125.4} 

Satani yiyemeje ko abantu batazabona urukundo rw’Imana rwatumye itanga Umwana wayo 
w’ikinege kugira ngo ikize inyokomuntu yazimiye. Kuko ni ubwiza bw’Imana buganisha 
abantu mu kwihana. Yoo! Tuzagenza dute kugira ngo urukundo rw’Imana rwimbitse kandi 
rw’agaciro rugere ku bantu? Nta nzira yindi ishobora gukoreshwa usibye gutangara tuti: ” 
Nimurebe urukundo ruhebuje Data wa twese yadukunze, rwatumye twitwa abana b’Imana.” 
1 Yohana 3:1. Reka tubwire abanyabyaha tuti: “Nguyu Umwana w’Intama w’Imana, 
ukuraho ibyaha by’abari mu isi” Yohana 1:29. Mu kwerekana Kristo nk’uhagarariye Data, 
tuzashobora kwirukana igicucu Satani atwikiriza mu nzira ducamo, kugira ngo tudashobora 

kureba imbabazi n’urukundo rutarondoreka rw’Imana nk’uko rwagaragariye muri Yesu 
Kristo. Hanga amaso ku musaraba w’i Kaluvari. Ni igihamya kidatezuka cy’urukundo 
rusaga, imbabazi zitarondoreka bya Data wo mu ijuru. 130— {UBl 125.5} 

Mwuka Muziranenge 

Kristo, Umwigisha Mukuru, yashoboraga gutoranya mu nyigisho nyinshi, zinyuranye yari 
afite; ariko iyo yakunze kwibandaho cyane yari iy’impano ya Mwuka Muziranenge. Mbega 
ibintu by’ingenzi yahanuriye itorero ku bw’iyi mpano. Yahanuye ibintu bikomeye ku 
bw’Itorero bitewe n’iyi mpano. Ariko se kandi ni ikihe cyigisho ubungubu kitibanzweho? 
Ni irihe sezerano ryasohojwe bukeya? Icyigisho kijyanye na Mwuka Muziranenge gitangwa 
rimwe na rimwe; hanyuma kikarekerwa ahazaza. 131— {UBl 126.1} 

Igisha intambwe mu guhinduka 

Abagabura bakeneye kugira uburyo bwumvikana kandi bworoshye mu kwigisha ukuri 
nk’uko kuri muri Yesu. Intekerezo zabo bwite zikeneye gusobanukirwa mu buryo bwuzuye 
inama ikomeye y’agakiza. Noneho rero bashobora kwerekeza intekerezo z’ababateze 
amatwi babavana mu bintu by’isi bagana ku by’Umwuka kandi by’iteka. Hariho benshi 
bashaka kumenya icyo bagomba gukora ngo bakizwe. Bifuza ubusobanuro bugaragara kandi 
bwumvikana bw’intambwe zibanze mu guhinduka; kandi ntihakabeho ikibwirizwa 
gitangwa keretse icyo gice cyigisha by’umwihariko ukuntu abanyabyaha bashobora gusanga 
Kristo ngo bakizwe. Bakwiriye kuberekeza kuri Kristo, nk’uko Yohana yagenje, kandi mu 
kwicisha bugufi, imitima yabo yakamo urukundo rwa Kristo baravuga bati “Nguyu Umwana 
w’Intama w’Imana ukuraho ibyaha by’abari mu isi” Yohana 1:29. Kwinginga gukomeye 
kandi k’ukuri gukwiriye gukoreshwa ku munyabyaha kugira ngo yihane kandi ahinduke. 
{UBl 126.2} 

Abirengagiza iki gice cy’umurimo bakeneye guhinduka ubwabo mbere yo kwigisha abandi. 
Abo imitima yabo yuzuye urukundo rwa Yesu, n’ukuri kw’Ijambo Rye, bazashobora 
kuvoma mu nzu y’ubutunzi bw’Imana ibintu bishya n’ibya kera. Ntibazabona igihe cyo 
kubara inkuru; ntibazaharanira imvugo ihanitse ya gihanga iruhije gusobanukira abantu, 
ahubwo mu mvugo yoroheje, n’ukuri gushimikiriwe, bazabwiriza ukuri nk’uko kuri muri 
Yesu. 132— {UBl 126.3} 

Ububyutse bw’ukuri kwa kera kwa kidiventisiti 

Hariho umurimo w’imena abagabura n’abantu muri rusange bagomba gukora. Bagomba 
kwiga amateka y’inkomoko y’ubwoko bw’Imana. Ntibakwiriye kwibagirwa ukuntu Imana 
yagiye ikorana n’abantu bayo mu bihe byashize. Bakwiriye kubyutsa no kuvuga ukuri 

kwagaragaye nk’aho gufite agaciro gake ku bantu batazi imbaraga n’umucyo byagendanye 
nabo mu gihe bagaragara nk’abatarigeze bagira ubunararibonye bwa buri muntu 
bw’imbaraga n’umucyo byabanye nabo igihe byagaragaraga bwa mbere bikanumvwa. Mu 
buryo bw’umwimerere n’imbaraga uku kuri gukwiye kubwirwa abatuye isi. 133— {UBl 
127.1} 

Umurimo w’abamarayika 

Abamarayika beza n’abamarayika babi barwanira umuntu wese. Umuntu ubwe niwe 
wemeza ugomba gutsinda. Ndahamagarira abagabura ba Kristo gutuma abantu babumva 
igihe babagezaho ukuri k’umurimo w’abamarayika. Ntimukishimire ibitekerezo 
by’imfabusa. Ibyanditswe nibyo gusa mahoro yacu. Tugomba gusenga nka Daniyeli, kugira 
ngo turindwe n’abamarayika bo mu ijuru. 134 {UBl 127.2} 

Ibibwirizwa bitera impaka 

Ibibwirizwa byinshi biteza impaka, ntabwo akenshi byoroshya ntibinafasha umutima. 
Bikwiriye kuba umutwaro wa buri ntumwa kugaragaza kuzura kwa Kristo. Igihe impano yo 
gukiranuka kwa Kristo itagaragaj we, ibyigisho biba byumye kandi bidafite umwuka; intama 
n’abana b’intama ntibagaburirwa. Pawulo yabivuze muri aya magambo: “n’ibyo navugaga 
nkabwiriza, ntibyari amagambo y’ubwenge yo kwemeza abantu, ahubwo byari ibigaragaza 
Umwuka n’imbaraga” (1 Abakorinto 2:4). Hari umusokoro n’ibinure mu Butumwa Bwiza. 
Yesu niwe shingiro ry’ikintu cyose. Reka Kristo agaragarire muri buri kibwirizwa. Reka 
agaciro, imbabazi n’ubwiza bya Kristo bitindweho; kuko Kristo ubwe ni ibyiringiro 
by’ubwiza. 135 {UBl 127.3} 

Garagaza ukuri mu bugwaneza 

Mube intumwa zitonda. Ntimukihutire kumva kandi ngo mwemere inyigisho z’inzaduka 
kuko haba harimo izidakwiriye na rimwe kubwirwa itorero iryo ari ryo ryose. Ntimukavuge 
ubwibone, no kwishyira hejuru. Reka Ijambo ry’Imana rive mu minwa yejejwe n’ukuri. 
Umubwiriza wese akwiriye kubwiriza ukuri nk’uko kuri muri Yesu. Akwiriye kuba 
ashikamye ku byo yemeza, kandi agakoresha ijambo ry’Imana ayobowe na Mwuka 
Muziranenge w’Imana. Mugende kandi mukore mwitonze imbere y’Imana, bene Data, 
kugira ngo hatagira umuntu ucibwa intege n’urugero rwanyu. Byari kuba byiza iyo mutajya 
kuba mwaravutse kuruta ko mwayobya umuntu umwe. {UB1 128.1} 

Abavuga ko ari abagaragu b’Imana bakeneye gukora umurimo uboneye ngo babone ubwo 
bugingo aho icyaha, uburwayi n’agahinda bidashobora kugera. Bakwiriye gukora mu gihe 
gikwiriye n’ikidakwiriye. {UBl 128.2} 

Imana irahamagara abagorozi bazavuga amagambo akomeye kandi atera imbaraga ku 
mpimbi zacu. Ni igihe abantu bavuze amagambo yabo bwite mu mbaraga zabo bwite, aho 
kubwiriza Ijambo ry’Imana mu mbaraga y’Umwuka; barakomeretswa kandi bagaseserezwa 
iyo amagambo yabo atakiranywe ubwuzu. Ni uko boshywa kuvuga amagambo azatuma 
habaho umwuka usharira n’amacakubiri mu babumva. Bene Data, mwemere kugirwa inama. 
Amagambo nk’aya ntasohoka mu minwa y’abahagarariye Kristo. Iminwa yejejwe izavuga 
amagambo y’ubugorozi, ariko adatuma habaho gusharira. Ukuri gukwiriye gutambutswa 
mu bugwaneza no mu rukundo rwa Kristo. 136— {UBl 128.3} 

Igikoresho cy’umwanzi 

Dukwiriye gusengera kubona umucyo mvajuru, ariko rimwe na rimwe dukwiriye 
kwitondera ukuntu twakira ikintu cyose cyitwa umucyo mushya. Tugomba kwitonda, mu 
kugerageza gushaka ukuri gushya, ngo Satani atazayobya ibitekerezo byacu tukabivana kuri 
Kristo n’ukuri k’umwihariko ko muri iki gihe. Neretswe yuko kuyobya intekerezo ngo zite 
ku bintu bimwe bitumvikana cyangwa ingingo idafite umumaro, ikintu kidahishuwe mu 
buryo bwuzuye cyangwa ikintu kitari ingenzi ku gakiza kacu, ari igikoresho cy’umwanzi. 
Iki kigirwa insanganyamatsiko ikurura yitwa “Ukuri kw’iki gihe”, igihe ubushakashatsi 
bwose no gukekeranya bituma ibintu bisubira inyuma kurusha mbere, no guteza urujijo mu 
ntekerezo za bamwe bagombaga gushakisha ubumwe kubwo kwejeshwa ukuri. 137 — 
{UBl 128.4} 

Ibyo umuntu yibwira n’ ibyo yifuza 

Ntihakagire uwigisha inyigisho zigaragaza ubwiza bw’inyuma n’ubuhanga zisinziriza 
abantu b’Imana. Ntimugasimbuze ukuri nyako kw’iki gihe ubwenge bwa kimuntu. Mureke 
abakoraga batyo babireke kandi batakire Imana ngo ikize intekerezo zabo kugira ngo 
badakomeza kubeshyeshya imigani. {UBl 129.1} 

Imbaraga nzima ya Mwuka Muziranenge niyo izatuma imitima inyurwa, si inyigisho 
zishimishije kandi zibeshya. Inyigisho zishyeshyenga si umutsima w’ubugingo kuko 
zidashobora kuvana abantu mu cyaha. {UBl 129.2} 

Kristo yavuye mu ijuru aza mu isi ngo acungure inyoko muntu. Yigishije inyigisho Imana 
yamuhaye kwigisha. Ukuri yamamaje kuboneka mu isezerano rya Kera n’Irishya, nk’uko 
natwe muri iki gihe dukwiriye kwamamaza Ijambo ry’Imana ihoraho. {UBl 129.3} 

Reka Abifuza umutsima w’ubugingo basange Ibyanditswe, atari inyigisho z’umuntu ufite 
iherezo kandi uyoba. Mugaburire abantu umutsima w’ubugingo uwo Kristo yatuzaniye 
uvuye mu ijuru. Ntimuwuvange n’inyigisho zanyu zihwanye n’intekerezo za kimuntu n’ibyo 

bibwira. Iyaba bose bari bazi uburyo bakeneye kurya umubiri no kunywa amaraso 
by’Umwana w’Imana — ngo bitume amagambo ye aba imibereho yabo bwite. 138 {UBl 
129.4} 

Kwizera kwacu gushingiye ku Kuri 

Numva nashobora buri munsi gukora umurimo inkubwe ebyiri. Nakomeje kwinginga 
Uwiteka nsaba imbaraga n’ubwenge kugira ngo nshobore kongera kwandika inyandiko 
z’abahamya bakomerejwe mu kwizera no mu mateka ya mbere y’ubutumwa. Nyuma y’igihe 
cyahise mu 1844 bakiriye umucyo kandi bawugenderamo; kandi igihe abantu bibwiraga ko 
bafite umucyo mushya bazanaga ubutumwa bwabo butangaje bwerekeranye n’ingingo 
zitandukanye z’ibyanditswe, binyuze muri Mwuka Muziranenge, twari dufite ubuhamya 
burasa ku ntego, bwakuyeho imyumvire y’ubwo butumwa nk’uko Umukuru G yakoresheje 
igihe cye ngo abwerekanel39 . Uyu muntu yiyemeje kurwanya ukuri ku buryo Mwuka 
Muziranenge yabyemeje. {UBl 129.5} 

Igihe imbaraga y’Imana ihamije ukuri icyo ari cyo, uko kuri guhagarara iteka nk’ukuri. Nta 
bitekerezo binyuranye n’Umucyo Imana yatanze bikwiriye kwakirwa. Abantu 
bazahagurukana ubusobanuro bw’Ibyanditswe bugaragara ko ari ukuri kuri bo, ariko butari 
ukuri. Imana yaduhaye ukuri kw’iki gihe nk’urufatiro rwo kwizera kwacu. Yo yonyine 
ubwayo yatwigishije ukuri uko ari ko. Umwe azahaguruka ndetse n’undi ahaguruke bafite 
umucyo mushya uvuguruza umucyo w’Imana yatanze iwunyujije mu byo Mwuka 
Muziranenge yerekanye. Bake mu baciye mu mibereho yabonetse mu gushimangira uku 
Kuri nibo bakiriho. Imana mu buntu bwayo yakomeje kurinda imibereho yabo kugeza ku 
iherezo ryabo; imibereho banyuzemo ndetse nk’uko Yohana intumwa yagenje kugeza ku 
iherezo ry’ubuzima bwe. Abantu b’intangarugero basinziriye bakomeje kuvugira mu 
nyandiko zabo zikomeje kwandikwa. Namenyeshejwe ko amajwi yabo agomba kumvikana. 
Bagomba kujyana ubuhamya bwabo buhwanye n’ukuri ko muri iki gihe. {UBl 129.6} 

Ntidukwiriye kwakira amagambo y’abantu bazana ubutumwa buvuguruza inyigisho 
y’umwihariko yo kwizera kwacu. Bashyira hamwe ibyanditswe byinshi bakabirundaniriza 
hamwe nk’icyemezo cy’uko amahame yabo ari ay’ukuri. Ibi byakomeje gukorwa inshuro 
nyinshi mu gihe cy’imyaka 50 ishize. Kandi mu gihe ibyanditswe ari Ijambo ry’Imana 
bikwiriye kubahirizwa no gushyirwa mu bikorwa, niba uko kubyubahiriza gukuraho inkingi 
imwe mu rufatiro Imana yashyizeho muri iyi myaka 50, ni ikosa rikomeye. Uwo muntu 
ukora atyo ntazi imikorere itangaje ya Mwuka Muziranenge watanze ubushobozi 
n’imbaraga mu butumwa bwa kera abantu b’imana bahawe. {UBl 130.1} 

Ibyemezo by’Umukuru G ntabwo bishyigikiwe. Niba byakiriwe, byakuraho kwizera 
kw’abantu b’Imana mu kuri kwatumye tuba abo turi bo. {UBl 130.2} 

Dukwiriye gufata icyemezo kuri iki cyigisho; ku byo agerageza kugaragaza akoresheje 
ibyanditswe, nta shingiro bifite. Ntabwo bigeze bagaragaza ko ubuhamya bw’imibereho 
y’abantu b’Imana mu gihe cyashize bwari ibinyoma. Twari dufite ukuri kandi twari 
tuyobowe n’abamarayika b’Imana. Ni mu buyobozi bwa Mwuka Muziranenge ikibazo 
cy’Ubuturo Bwera cyatambutse. Guceceka byabera buri umwe umwe uburyo bwiza bwo 
kuvuga ku bijyanye n’ibyo kwizera kwacu igihe batakugizemo uruhare. Imana ntijya 
yivuguruza ubwayo. Ibihamya by’Ibyanditswe bikoreshwa nabi iyo bihaswe guhamya ibintu 
bitari ukuri. Bazahaguruka umwe umwe kandi bazane icyo bita umucyo ukomeye w’ukuri, 
kandi banawushimangire. Ariko dukwiriye guhagarara dushikamye ku mfatiro za kera. 
[Byavanywe muri 1 Yohana 1 :1-10] {UBl 130.3} 

Ntegetswe kuvuga ko aya magambo ashobora gukoreshwa nk’akwiriye muri iki gihe, kuko 
igihe kirageze ubwo icyaha kigomba kuvugwa mu izina ryacyo. Mu murimo wacu dukomwa 
mu nkokora n’abantu batahindutse, baharanira icyubahiro cyabo. Bifuza gutekerezwa 
nk’abatangizi b’inyigisho nshya, berekana ko ari ukuri. Ariko niba izi nyigisho zemewe, 
zizatuma habaho guhakana ukuri Imana yakomeje guha ubwoko bwayo mu myaka 50 ishize, 
kwahamijwe no kwigaragaza kwera. 140 {UBl 130.4} 

Ukuri kwahishuwe. 

«Ujye ugira umwete wo kwishyira Imana nk’ushimwa, umukozi udakwiriye kugira ipfunwe, 
ukwiriranya neza ijambo ry’ukuri... » [2 Timoteyo 2:15]. Iga kwakira ukuri kwahishuwe, 
no kugufata mu buryo kuzaba ibyo kurya by’umukumbi w’Imana. {UB1 131.1} 

Tuzahura n’abantu bareka intekerezo zabo zikarindagirira mu bidafite umumaro ku bintu 
ijambo ry’Imana ritagira icyo rivugaho. Imana yavuze mu buryo bwumvikana ku 
byerekeranye n’agakiza k’umuntu. Ariko itwifuriza ko twese twirinda kugendera mu nzozi; 
kandi iravuga iti: mugende mukore mu ruzabibu rwanjye. Ijoro rirakuze aho umuntu 
adashobora gukora. Reka amakenga yose adafashije; ba maso, kora kandi usenge. Iga ukuri 
kwahishuwe. Kristo yifuza ko twatandukana n’ibintu byose bimeze nk’inzozi zitazasohora, 
kandi atuganisha mu mirima yeze ngo isarurwe. Niba tudakoranye umurava, kubaho 
kw’iteka kuzadutungurana n’umutwaro w’inshingano zako... {UB1 131.2} 

Mu bihe by’intumwa ubuyobe bw’ubupfapfa bukabije bwigishwaga nk’ukuri. Amateka 
yabayeho kandi azasubirwamo. Igihe cyose hazabaho abantu, bagaragara nk’abakorana 
umurava, bazafata umwijima bawusimbuze ibifatika. Ukuri bagusimbuze ubuyobe, kuko 

bwambaye umwambaro mushya, uwo batekereza ko utwikiriye ikintu cyiza. Ariko iyo 
igitwikirizo kivanyweho, nta kintu kigaragara. 141 {UBl 131.3} 

Ibibazo byerekeye ibihoraho by’ingenzi. 

Ibande cyane ku nyigisho Kristo yibanzeho. Zimenyeshe abantu nk’uko nawe yabigenje. 
Ibande ku bibazo birebana n’imibereho myiza y’iteka ryose. Ikintu cyose umwanzi ashobora 
gukoresha mu kuyobya ibitekerezo bikava mu Ijambo ry’Imana, ikintu icyo ari cyo cyose 
gishya kandi kitazwi ashobora kwadukana kigateza intekerezo zitandukanye, azagitangiza 
nk’ikintu cy’ingenzi gitangaje. Ariko ibyo bintu tudashobora gusobanukirwa neza ntabwo 
ari icya cumi cy’ukuri kw’Ijambo ry’Imana dushobora gusobanukirwa neza no gukoresha 
mu mibereho yacu ya buri munsi. Inyigisho Kristo yigishaga zivuye mu byanditswe 
by’Isezerano rya kera nizo dukwiriye kwigisha abantu. Imvugo y’ukuri mvajuru yumvikana 
mu buryo busobanutse. 142 {UBl 131.4} 

Ingingo zidakenewe mu kwizera. 

Hariho ibibazo byinshi byitabwaho bitari ngombwa mu butungane bwo kwizera. Nta 
mwanya dufite wo kubyigaho. Ibintu byinshi birenze ubusobanuro bw’umuntu. Ukuri 
gukwiriye kwakirwa kudakurikije ibyo ubwenge bwacu bushyikira, kandi atari twebwe 
tugomba kugusobanura. Ibyahishuwe bitwereka ko izo nyigisho n’ubwo abantu 
batazumvaga neza, bazakiriye nk’amagambo y’Imana izira iherezo. Igihe uwibaza 
ashimikiye ashakisha ukuri nk’uko kuri muri Yesu, hariho ibintu bitamworohera, ingingo 
intekerezo z’abantu zidashobora kumenya no gutekerezaho, zidasaba imibare y’abantu 
n’ubusobanuro kandi zitazagaragaza impumuro y’ubugingo izana ubugingo. Ariko buri kuri 
kutubereye ukw’ingenzi kugaragara mu mibereho yacu ya buri munsi, kurebana n’agakiza 
k’imitima, kuragaragazwa cyane mu buryo busobanutse cyane kandi bukwiriye. 143— 
{UBl 131.5} 

IGICE CYA 20: UKO TWIFATA MU MPAKA ZISHINGIYE KU MAHAME 


“IGITAMBO GIHORAHO” : DANIYELI 8 IGICE CYA MUNANI 

Mfite amagambo yo kubwira bene Data b’iburasirazuba, iburengerazuba, amajyaruguru 
n’amajyepho. Ndifuza ko inyandiko zanjye zitazakoreshwa nk’ibitekerezo ngenderwaho mu 
gukemura ibibazo biboneka iki gihe bigirwaho impaka nyinshi. Ndinginga abakuru b’Itorero 
H, I, J n’abandi bene Data batuyobora, kutifashisha inyandiko zanjye mu gushimangira 
ibitekerezo byabo ku bijyanye n’«igitambo gihoraho ». {UBl 133.1} 

Neretswe ko iki atari inyigisho y’ingenzi cyane. Nabwiwe ko bene Data bafudika basigiriza 
umumaro wo kubusanya mu myumvire. Sinshobora kwemera ko ikintu icyo ari cyo cyose 
cyo mu nyandiko zanjye gikoreshwa mu gukemura iki kibazo. Ubusobanuro bw’ukuri 
bw’”Igitambo gihoraho” ntabwo bukwiriye guhindurwa ikibazo. {UBl 133.2} 

Ndasaba ubu ko bene Data b’abagabura batazakoresha inyandiko zanjye mu mpaka zabo ku 
bijyanye n’ikibazo cy’ « igitambo gihoraho kuko ntacyo nigeze mbwirwa kuri iyi ngingo 
ivugwaho, none mbona ko hadakwiriye kuba impaka. Ku byerekeranye n’iki kibazo giteje 
impaka, ni byizakwicecekera. {UBl 133.3} 

Umwanzi w’umurimo wacu ashimishwa n’uko icyigisho gifite agaciro gakeya cyakoreshwa 
mu kuyobya intekerezo za bene Data kibavana ku bibazo bikomeye byakagombye 
kwitabwaho cyane mu ivugabutumwa ryacu. Nk’uko iki atari ikibazo gikomeye, ndinginga 
bene Data ko batazemerera umwanzi gutsinda ku buryo byafatwa nk’uko abyifuza. {UBl 
133.4} 

Ibibazo by’ukuri bisuzumwa. 

Umurimo Uwiteka yaduhaye ubu ni uwo kwigisha abantu umucyo w’ukuri ku byerekeranye 
n’ibibazo by’ukuri bisuzuma kumvira n’agakiza — amategeko y’Imana no guhamya kwa 
Kristo Yesu. {UBl 133.5} 

Mu bitabo byacu bimwe by’ingenzi byanditswe mu myaka yashize, kandi byatumye abantu 
benshi bamenya ukuri, hashobora kugaragara ibibazo bidafite umumaro bisaba kwigwaho 
neza no gukosorwa. Reka ibintu nk’ibyo byigwe n’abantu bashyiriweho kugenzura buri gihe 
umurimo w’ibitabo byacu. Reka bene Data n’abagurisha ibitabo bacu, abagabura bacu be 
gukabiriza ibi bibazo muri ubu buryo batesha agaciro uruhare ibi bitabo bigira mu gakiza 
k’abantu. Niba dukwiriye gukora umurimo wo gusuzuguza umurimo w’ibitabo byacu, tuba 
dutiza umurindi abantu bavuye mu kwizera kandi bakajijisha intekerezo z’abantu bakimara 
kwakira ubutumwa. Byaba byiza hatabayeho guhindagurika kw’ibitabo byacu mu buryo 
butari ngombwa. {UBl 133.6} 

Mu masaha y’ijoro, ngenda nsubiriramo bene Data bafite inshingano z’ubuyobozi 
amagambo avuye mu rwandiko rwa mbere rwa Yohana [ Igice cya mbere] {UBl 134.1} 

Guhinduka kwa buri munsi. 

Bene Data bakwiriye kumva y’uko inarijye ikwiriye gucishwa bugufi, kandi bakagengwa na 
Mwuka Muziranenge. Uwiteka ahamagarira twebwe ababonye umucyo ukomeye guhinduka 
buri munsi. Ubu ni ubutumwa ngomba gushyira abanditsi bacu n’abayobozi b’inama zacu 
zose. Dukwiriye kugendera mu mucyo mu gihe dufite umucyo, kugira ngo twirinde 
umwijima. {UBl 134.2} 

Abantu bose bayobowe na Mwuka Muziranenge w’Imana bazagira ubutumwa bw’iki gihe 
cy’imperuka. Mu bitekerezo no mu mitima bazaharanira agakiza k’abantu, kandi bazashyira 
ubutumwa mvajuru bwa Kristo abo bahura nabo. Abakoresha imvugo ihwanye 
n’iy’abanyamahanga, ntibashobora kwinjira mu bikari byo mu ijuru. Bene Data, mwakire 
umucyo, mucunguze uburyo umwete kuko iminsi ari mibi. {UBl 134.3} 

Satani arakorana cyane n’abongabo bamutiza umurindi. Abantu bafite umucyo, bakanga 
kuwugenderamo, bazahera mu rungabangabo kugeza ubwo umwijima uzahuma imitima 
yabo, ugahindura imyitwarire yabo. Ariko umwuka w’ubwenge n’ubwiza bw’Imana nk’uko 
bwahishuriwe mu ijambo ryayo, uzakomeza kumurika mu gihe bakurikiye inzira yo kumvira 
ukuri. Ibisabwa byose mu gukiranukira Imana bizabonekera mu kwezwa na Mwuka 
Muziranenge.... {UBl 134.4} 

Hari amahirwe menshi n’imigisha ku bantu bose bazicisha bugufi ubwabo kandi bakegurira 
Imana imitima yabo byimazeyo. Bazahabwa umucyo mwinshi. Igihe abantu bifuza 
guhindurwa, bagomba gutozwa noneho kubaha Imana. {UB1 134.5} 

“Kandi ibimwuzuye akaba ari byo twahaweho twese, ni ubuntu bukurikira ubundi” Yohana 
1:16. “Ubuntu bwanjye buraguhagije, kuko aho intege nke ziri ariho imbaraga zanjye 
zuzura” 2 Abakorinto 12:9. Umukiza aravuga ati “Nahawe ubutware bwose mu ijuru no mu 
isi. Nuko mugende muhindure abantu bo mu mahanga yose abigishwa, mubabatiza mu izina 
rya Data wa twese n’Umwana na Mwuka Muziranenge, mubigisha kwitondera ibyo 
nababwiye byose. Kandi dore ndi kumwe na mwe iminsi yose kugeza ku mperuka y’isi.” 
Matayo 28:18-20. {UBl 134.6} 

Ese ubu butunzi bw’ubuntu n’imbaraga zo gukora buzakomeza kudahabwa agaciro muri 
twe, tutabushishikarira cyangwa ngo tubugirire inyota? Impuguro nsabwa kugeza ku bantu 
bacu ni imwe n’iyo natanze i Washington igihe nari yo. Uwiteka ahamagarira umuntu buri 

gihe kurangiza uruhare rwe. Ntawe ushobora gukora umurimo w’undi. Umucyo ukomeye 
wakomeje kuvira abantu, ariko ntabwo wumviswe byuzuye ngo unakirwe. {UBl 135.1} 

Niba bene Data ubwabo biyeguriye Imana byimazeyo, izabemera. Izabahindura intekerezo, 
ngo babashe kuba impumuro y’ubugingo itanga ubugingo. Mubyuke, bene Data na bashiki 
bacu, kugira ngo mugere ku muhamagaro wanyu w’ikirenga unyuze mu Mwami wacu 
Kristo Yesu. 144 — {UBl 135.2} 

Ntabwo ari ikibazo gikomeye. 

Kuri bene Data bari mu Murimo: 

Ncuti dusangiye umurimo, 

Mfite amagambo yo kubabwira .... abo bose bashishikariye gutanga ibitekerezo byabo 
birebana n’ubusobanuro bw’ “Igitambo gihoraho” kiboneka mu gice cya 8 cya Daniyeli. Iki 
ntikigomba guhindurwa ikibazo gikomeye, n’imivurungano bitewe n’uko byakiriwe, 
birababaje. Habayeho urujijo, kandi n’ibitekerezo bya bene Data bamwe byarayobejwe biva 
mu buryo byari kuba byarakoreshejwe mu murimo Uwiteka yategetse ko ukorwa mu mijyi 
yacu muri iki gihe. Ibingibi byakomeje kunezeza umwanzi ukomeye urwanya umurimo 
wacu. {UBl 135.3} 

Nahawe umucyo ko nta kintu gikwiriye gukorwa cyatuma hongera kubaho impaka kuri iki 
kibazo. Reka cye kongera kumvikana mu byo tuvuga, ngo cyibandweho nk’ikibazo 
gikomeye cyane. Dufite umurimo ukomeye uturi imbere, kandi nta gihe dufite cyo kwangiza 
bitewe n’umurimo ugomba gukorwa. Reka duherereza imbaraga zacu mu kugaragaza 
inyigisho z’ukuri duhuriyeho, kandi ni muri zo dukura umucyo ugaragara. {UBl 135.4} 

Ndifuza kuberekeza ku isengesho rya nyuma rya Kristo nk’uko ryanditswe muri Yahana 17. 
Hariho inyigisho nyinshi dushobora kuvugaho —zera z’ukuri ko kwitabwaho nziza kandi 
zoroheje. Ibingibi mukwiriye kubyibandaho n’umwete wose. Ariko ntiwemere ko “Igitambo 
gihoraho”, cyangwa inyigisho iyo ariyo yose izatuma habaho impaka muri bene Data, 
yigishwa muri iki gihe, kubera ko ibi bizadindiza kandi bikabuza umurimo Uwiteka yifuje 
ko imitima ya bene Data yakwitaho muri iki gihe. Reka twe guteza ibibazo bizagaragaza 
itandukaniro ry’ibitekerezo biboneka; ahubwo noneho tugaragaze ukuri kuzuye kuva mu 
Ijambo kwerekana ibisabwa n’itegeko ry’Imana. {UBl 135.5} 

Abagabura bacu bakwiriye gushaka uburyo bwiza cyane mu kwigisha ukuri. Uko bishoboka 
kose bajye bigisha ibintu bimwe bose. Reka inyigisho zibe zumvikana, kandi bigishe 
inyigisho zidakomeye zishobora kumvikana mu buryo bworoshye. Igihe abagabura bacu 
bose babonye ko bakwiriye kwicisha bugufi, Uwiteka ashobora gukorana nabo. Dukeneye 


131 



kongera guhinduka, kugira ngo abamarayika bashobore gufatanya natwe, mu gushishikariza 
intekerezo z’abo tubwiriza. {UBl 136.1} 

Musenyere umugozi umwe. 

Tugomba kugira ubufatanye mu bumwe bwa Gikristo, nibwo umurimo wacu utazaba 
impfabusa. Musenyere umugozi umwe kandi ntihakabe kutumvikana. Mugaragaze 
imbaraga y’ukuri ibahuza kandi ibi bizagira ingaruka ikomeye ku bitekerezo by’abantu. Mu 
bumwe niho hari imbaraga. {UBl 136.2} 

Iki si igihe cyo gukoresha inyigisho zitandukanya abantu kandi zidafite umumaro. Niba 
abantu bamwe batarabanye byimbitse n’Umwigisha Mukuru bigaragariza isi intege nke mu 
mibereho ya gikristo, abanzi b’ukuri baduhanze amaso, bazakorana umwete kandi umurimo 
dukora uzasubira inyuma. Reka abantu bose bitoze ubugwaneza kandi bigire ku Mugwaneza 
kandi wiyoroheje mu mutima. {UBl 136.3} 

Inyigisho cy’”Igitambo gihoraho” ntigikwiriye guteza imvururu nk’izo zakozwe. Biturutse 
ku buryo icyi cyigisho cyatanzwe n’abantu bafata impu zombi, impaka zaravutse kandi 
urujijo rurigaragaza.... Nubwo n’ubu hakiriho itandukaniro mu bitekerezo byerekeranye 
n’iki cyigisho, ntigikwiriye kuba icy’ingenzi. Amakimbirane yose agomba guhagarara. 
Igihe nk’iki, kwicecekera ni byo byiza. {UBl 136.4} 

Uruhare rw’abagaragu b’Ijambo ry’Imana muri iki gihe ni ukubwiriza Ijambo mu mijyi. 
Kristo yavuye mu bikari by’Imana aje kuri iyi si kugira ngo akize abantu kandi natwe, 
nk’abagiriwe ubuntu, dukeneye gushyira ubumenyi bw’ukuri kwe gukiza abaturage bo mu 
mijyi minini. 145 — {UBl 136.5} 

IGICE CYA 21: INYIGISHO Z’IMPIMBANO 


KUDAHUZA UMUGAMBI 

Ngomba gushyikiriza bene Data ubutumwa bwahuranyije. Ntihakwiriye kubaho guhuza 
umugambi n’umubi. Muhagarare mushikamye muhangane n’ibibazo bikomeye bibugarije. 
Ntimugatinyishwe n’ingaruka zo guhangana n’imbaraga z‘umwanzi. {UBl 137.1} 

Muri ibi bihe ibinyoma byinshi birimo birigishwa nk’ukuri. Bamwe muri bene Data bigishije 
inyigisho tudashobora kwemera. Ibitekerezo by’ibihimbano, bihagarika imitima, bifite 
ubusobanuro bwihariye bw’ibyanditswe bikomeje kugaragara. Zimwe muri izi nyigisho 
zishobora kugaragara nk’utuntu duto, ariko nyuma zizakura zinahinduke imitego ku bantu 
badasobanukiwe. {UBl 137.2} 

Hari umurimo twiyemeje gukora. Reka umwanzi atadukoma mu nkokora akatubuza 
kwamamaza ukuri nyir’izina ko muri iki gihe, ndetse agatuma twerekeza amaso ku 
bitekerezo by’ibihimbano. {UBl 137.3} 

Niba tutabaye maso umuntu ku giti cye kugira ngo turondore imirimo ya Mwuka 
Muziranenge, mu by’ukuri tuzasitara tugwa mu mitego ya Satani yo kutizera. 
Ndahamagarira bene Data kuba maso nk’abungeri b’indahemuka n’abarinzi ku badakuze 
mu kwizera, bahanganye n’ubuhenzi bwo kubayobya. Mukomeze murwanye ingorane 
n’ibibazo bishaka kubakuramo kwizera ubutumwa Imana yaduhaye muri iki gihe. Mwite 
cyane ku mitima kuko ariyo izajya mu rubanza. Dukwiriye gushaka mu byanditswe buri 
munsi, kugira ngo tumenye inzira y’Uwiteka, kandi ntimuyobywe n’imyizerere ipfuye. Isi 
yuzuye inyigisho z’ibinyoma n’intekerezo zireshya mu by’Umwuka, zibogamiye ku 
gusenya imirimo igaragara y’Umwuka, bikanatuma habaho kuva mu kuri no gukiranuka. 
By’umwihariko muri iki gihe dukeneye gutega amatwi imiburo.“Ntihakagire umuntu 
ubohesha amagambo y’ubusa.” Abefeso 5:6. {UBl 137.4} 

Tugomba kwitonda kugira ngo tudasobanura nabi Ibyanditswe. Inyigisho zigaragara 
z’Ijambo ry’Imana ntizikwiriye gutekerezwaho cyane kuburyo ukuri kwabyo kubura. 
Ntimukigore cyane mugerageza gusobanura imirongo imwe muri Bibiliya mu buryo bwo 
kwerekana ikintu kidasanzwe ngo mushimishe uwayobye. Fata Ibyanditswe nk’uko 
bisomwa. Mwirinde inyigisho z’impimbano zijyanye n’ibizabaho mu bwami bwo mu ijuru. 
146— {UBl 137.5} 

Ikibazo cy’ubugingo cyangwa urupfu. 

Nandikiwe amabaruwa, bambaza ku byerekeranye n’inyigisho za bamwe bavuga ko nta 
kintu gifite ubugingo gikwiriye kwicwa, ndetse n’udusimba, n’ubwo bishobora kuba 

bibarakaje cyangwa biteye ingorane. Ese birashoboka ko haba hari umuntu uwo ari wese 
wavuga ko Imana yamuhaye ubu butumwa ngo abushyikirize abantu? Uwiteka ntiyigeze 
aha umuntu uwo ari we wese ubutumwa nk’ubwo. Nta n’umwe Imana yabwiye ko ari icyaha 
kwica udusimba tutubuza amahoro no kugubwa neza. Mu nyigisho ze zoze, Kristo ntiyigeze 
atanga ubutumwa bumeze butya, ahubwo abigishwa be bakwiriye kwigisha gusa ibyo 
yabategetse. {UBl 138.1} 

Hariho abantu bifuza iteka kujya impaka. Ikaba ari yo dini yabo. Bifuza gukora ibintu bishya 
kandi kidasanzwe. Bibanda ku bintu bifite ingaruka ntoya; bagakoresha impano zabo zityaye 
zitezaimpaka. {UBl 138.2} 

Imigani ikoreshwa nk’ukuri nyakuri, kandi ubu bamwe bakaba bayifata nk’isuzuma. Ni uko 
rero impaka zigatangira, n’ibitekerezo bakabiyobya babivana mu kuri kw’iki gihe. Satani 
azi neza ko niba ashoye abagabo n’abagore mu gutinda ku bintu bidafite umumaro, ibibazo 
by’ingutu bitazakemurwa. Azaha abatekereza ku bidafite umumaro, ibyigisho bidafite 
ireme. Ibitekerezo by’Abafarisayo byari bihugiye mu bibazo bitari ngombwa. Birengagizaga 
ukuri kw’Ijambo ry’Imana bakibanda ku mihango basigiwe na basekuruza idafitanye isano 
n’agakiza kabo. Muri iki gihe, ubwo ibihe bikomeye bituganisha ku bugingo buhoraho, 
ibibazo by’ingutu by’agakiza birirengagizwa bigasimbuzwa imigani. {UBl 138.3} 

Ndifuza kubwira bene Data ngo bite ku nyigisho ziboneka mu Ijambo ry’Imana. Mwibande 
ku kuri kuzuye kw’Ibyanditswe. Ni muri ubwo buryo mwahinduka umwe muri Kristo. Nta 
gihe mufite cyo guta mujya impaka ku byerekeranye no kwica udusimba. Yesu 
ntiyagushinze uyu murimo. “Umurama uhuriye he n’ingano?” (Yeremiya 23:28). Izi ngingo 
zinyuranye n’ukuri zigaragara zimeze nk’ibyatsi bitemwe, ingeri z’ibiti n’ibishyitsi 
bigereranywa n’ukuri ko muri ibi bihe byanyuma. Abirengagiza ukuri gukomeye kw’Ijambo 
ry’Imana bakivugira ku bibazo nk’ibyo ntabwo baba babwiriza Ubutumwa Bwiza. 
Barakorana n’uburiganya umwanzi akoresha mu kuyobya ibitekerezo abivana ku kuri 
kujyanye n’imibereho yabo y’iteka. Nta jambo rya Kristo rishyigikira ibyo batekereza. 
{UBl 138.4} 

Ntimugate igihe cyanyu muvuga ku bibazo nk’ibyo. Niba mufite ikibazo icyo ari cyo cyose 
mugomba kwibandaho mu nyigisho, mwihutire gukoresha inyigisho z’umwigisha Mukuru 
kandi mukurikize inama ze... {UB1 138.5} 

Ntimukemerere ikintu icyo ari cyo cyose cyatuma muteshuka kuri iki kibazo, “Nkore nte 
kugira ngo ndagwe ubugingo buhoraho?” Luka 10:25. Iki ni ikibazo cyo gupfa no gukira, 
icyo buri wese muri twe agomba gukemura ku bijyanye n’ubugingo buhoraho. Ibitekerezo 

bikwiriye kugaragarira mu buremere bw’ukuri dufite. Abemerera ibitekerezo kuzerera 
bishakisha inyigisho ziboroheye kandi zidafite agaciro bakeneye guhindurwa. {UBl 138.6} 

Inyigisho z’ubuyobe, zidafite imbaraga ziri mu ijambo ry’Imana, zizaturuka hirya no hino, 
no ku bantu bafite intege nke kandi izi nyigisho zizagaragara nk’ukuri kwigisha ubwenge. 
Ariko nta mumaro zifite. Kandi abizera benshi banyuzwe n’ibyo kurya bihendutse ku buryo 
bafite imyizere ipfuye. Kuki abagabo n’abagore basuzugura imibereyo yabo bakusanya 
imigani kandi bakayigisha nk’inyigisho zikwiriye kwitabwaho? Abantu b’Imana nta gihe 
bafite cyo kwibanda ku bibazo bidasobanutse, ibibazo bitari ngombwa, bidafitanye isano 
n’ibyo Imana yifuza. {UBl 139.1} 

Imana yifuriza abagabo n’abagore gutekereza mu buryo bwiza kandi bwumvikana. 
Bakwiriye gukomeza kuzamuka mu nzego, kandi bakarushaho kwaguka. Mu guhanga 
amaso kuri Yesu, bazahindurwa base na we. Bakwiriye kumara igihe cyabo mu gushaka 
ukuri kw’ijuru kwimbitse kandi guhoraho. Mu myizerere ya bo nta kintu na kimwe kidafite 
umumaro kizahaboneka. Mu gihe biga ukuri gukomeye kw’Ijambo ry’Imana, batinyuka 
kureba uwo utagaragara. Babona ko abafite ukuri gusumbyeho cyane kandi guhesha 
icyubahiro ari abarushijeho komatana n’Isoko y’ukuri kose. Igihe bakomeje kumwigiraho, 
imigambi yabo n’impuhwe zabo birakomera kandi ntibihinduke; kuko ibyiyumviro bahawe 
byose ni iby’igiciro kandi bihoraho. Amazi y’ubugingo, ayo Yesu atanga, ntabwo ari kimwe 
n’ay’isoko yo mu isi; adudubiza igihe gitoya, agaherako akama. Amazi y’ubugingo 
adudubiza kugeza mu Bugingo Buhoraho. {UBl 139.2} 

Reka dukurikire ubushake bw’Imana twahishuriwe. Nibwo tuzamenya ko umucyo twakira 
ukomoka ku isoko mvajuru y’umucyo w’ukuri kose. Abakorana na Kristo bamerewe neza. 
Imana ibaha umugisha mwinshi iyo bakoresheje imbaraga zabo mu murimo wo kuvana 
abatuye isi mu bibi byonona. Kristo niwe rugero rwacu. Kumuhanga amaso bituma 
duhindurwa tugasa na we, tuva mu bwiza tujya mu bundi, muri kamere tujya mu yindi. Uyu 
ni umurimo wacu. Imana idufasha guhagararira neza Umukiza ku isi. 147— {UBl 139.3} 

Uko abantu batekereza iby’ubuzima buzaza. 

Muri iki gihe hariho abantu bizera ko hazabaho gushyingirwa no kubyara mu isi nshya; ariko 
abemera Ibyanditswe ntibashobora gushyigikira inyigisho nk’izo. Inyigisho ivuga ko hari 
abana bazavukira mu isi nshya itandukanye n’“Ijambo ryahanuwe rirushaho gukomera” 
2Petero 1:9. Amagambo ya Kristo arumvikana cyane ku buryo adashobora gusobanuka nabi. 
Bakwiriye gukemurira rimwe ikibazo cyo gushyingiranwa n’urubyaro mu isi nshya. Ari 
abazazuka mu bapfuye, n’abazahindurwa badapfuye, ntibazarongora cyangwa ngo 
bashyingire. Bazamera nk’abamarayika b’Imana, abana bw’Ubwami. {UBl 139.4} 

Nifuje kubwira abantu bafite intekerezo zinyuranye kuri iyi mvugo yumvikana ya Kristo; 
ku bibazo nk’ibyo ni byiza kwicecekera. Ni ukwihenda kwishora mu bitekerezo n’inyigisho 
byerekeranye n’ibibazo Imana itatumenyesheje mu ijambo ryayo. Ntabwo dukwiriye kujya 
impaka z’uko tuzamera mu gihe kizaza. {UBl 140.1} 

Kuri bene Data b’abagabura ndifuza kuvuga nti: “Ubwirize abantu Ijambo ry’Imana, ugire 
umwete mu gihe kigukwiriye no mu kitagukwiriye.” (2 Timoteyo 4:2). Ntukubakire ku 
rufatiro rw’ibiti, ibikenyeri n’ibyatsi— ibyo wibwira cyangwa witekerereza, kuko ibyo 
ntacyo byakungura uwo ariwe wese. {UBl 140.2} 

Kristo nta kintu cy’ukuri cy’ingenzi yatugomwe kijyanye n’agakiza kacu. Ibyahishuwe ni 
ibyacu n’urubyaro rwacu; ariko ntabwo ibitekerezo byacu byemerewe gushyiraho inyigisho 
zijyanye n’ibyo tutahishuriwe. {UBl 140.3} 

Uwiteka yateguye ibyangombwa byose bijyanye n’umunezero wacu mu bugingo buzaza; 
ariko ntacyo yahishuye ku byerekeranye n’iyi migambi, kandi ntidukwiriye kubitindaho. 
Nta n’ubwo dukwiriye gutekereza iby’ubugingo buzaza duhereye ku mibereho yo muri iki 
gihe. {UBl 140.4} 

Ibyo dukwiriye kumenya by’ingenzi byaragaragaye mu Ijambo ry’Imana. Izi nyigisho 
zikwiriye gutekerezwaho cyane. Ariko ntidukwiriye kwinjira mu byo Imana itavuzeho. 
Bamwe bavuga ko abacunguwe batazamera imvi. Hari n’ibindi bitekerezo bipfuye 
byaragaragajwe nk’aho bifite agaciro. Ndasaba Imana ngo ifashe abantu bayo gutekereza 
uko bikwiriye. Igihe duhuye n’ibibazo birenze ubwenge bwacu, dukwiriye kubaza Data tuti: 
“Ibyanditswe bibivugaho iki?” {UBl 140.5} 

Abantu bifuza ikintu gishya, bagishakire mu mibereho mishya ituruka mu kuvuka bushya. 
Ni batunganishe imitima yabo kumvira ukuri, kandi bakore nk’uko Kristo yabwiye 
Umwigisha w’amategeko wamubajije icyo agomba gukora kugira ngo aragwe ubugingo 
buhoraho. “Ukundishe Uwiteka Imana yawe umutima wawe wose, n’ubugingo bwawe 
bwose, n’imbaraga zawe zose, n’ubwenge bwawe; kandi ukunde na mugenzi wawe nk’uko 
wikunda... Nugenza utyo uzagira ubugingo.” (Luka 10:27, 28). Abantu bose bazahuza 
imibereho yabo n’iby’Ijambo ry’Imana rivuga nibo bazaragwa ubugingo buhoraho. 148 — 
{UBl 140.6} 

Ibyigisho bigoye kumvikana 

Muri uyu murimo hariho ingorane zo kugaragariza abantu inyigisho zizatera impaka kandi 
zitazajyana abantu ku ifunguro rikomeye ryabateguriwe, n’ubwo zishobora kuba zose ari 
ukuri. Twifuza ko urukundo rw’Imana rutubamo mu guhindura no gucisha bugufi kamere 

yacu ya kimuntu ndetse no kudusanisha na kamere Ye yera. Noneho rero tuzashyira imbere 
y’abantu ubutunzi butarondoreka buhishwe muri Kristo. Kristo ubwe niwe urarika, kandi ni 
umurimo w’abayoboke be bose gushishikariza abantu bose kujya ku meza yateguriwe bose. 
Inyigisho zigoye kumvikana ntizikwiriye guhabwa umwanya w’imbere. Kristo 
arahamagarira abantu kuza ku meza, reka abantu bose babyifuza baze. 149 — {UBl 140.7} 

Ibihumbi ijana na mirongo ine na bine. 

Kristo avuga ko mu itorero hazabaho abantu bazigisha imigani n’ibitekerezo byabo, igihe 
Imana yatanze ukuri gukomeye, gusumbyeho kandi guhesha icyubahiro gukwiriye iteka 
kubikwa mu nzu y’ubutunzi bw’intekerezo. Iyo abantu bafashe inyigisho ziturutse hirya no 
hino, mu gihe bafite amatsiko yo kumenya ikintu kitari ngombwa ko bamenya, Imana siyo 
iba ibayobora. Ntabwo ari umugambi wayo ko abantu bigisha ikintu bitekerereje kitaboneka 
mu Ijambo ry’Imana. Ntabwo ari ubushake bwayo ko bajya impaka ku bibazo bitazagira 
icyo bibafasha mu by’Umwuka, nk’ibingibi. Ni bande bagize ibihumbi ijana na mirongo ine 
na bine? Ibi, intore z’Imana zizabimenya nta ngorane mu gihe gitoya. Bene Data, 
mwishimire kandi mwige ukuri Imana yabahaye n’urubyaro rwanyu. Ntimute igihe cyanyu 
mushakisha kumenya ikitazagira icyo kibafasha mu by’Umwuka. “Nkore nte kugira ngo 
ndagwe ubugingo buhoraho.” (Luka 10:25). Iki ni ikibazo cy’ingenzi muri byose, kandi 
cyashubijwe mu buryo bwumvikana. “Byanditswe bite mu mategeko? Icyo uyasomamo ni 
iki?” Luka 10:26 150— {UBl 141.1} 

Kristo araduhamagarira kugira ubumwe. 

Abizera bacu babona ko hari itandukaniro mu mitekerereze y’abayobozi, kandi nabo 
ubwabo bakinjira mu mpaka zirebana n’inyigisho zigirwaho impaka. Kristo 
araduhamagarira kugira ubumwe. Ariko ntaduhamagarira kwifatanya mu bintu bibi. Imana 
yo mu ijuru yerekana itandukaniro rikomeye hagati y’ukuri nyakuri n’ibinyoma, arizo 
nyigisho ziyobya. Yita icyaha no kutihana amazina yabyo nyakuri. Ntahishira ikibi, akivuga 
uko kiri. Ndasaba bene Data ko ubumwe bwabo bushingira ku kuri ko mu Byanditswe. 151 
— {UBl 141.2} 

Nta kurwanira isumbwe 

Igihe abari mu murimo bazatuza Kristo mu imitima yabo, igihe inarijye yose izatsindwa, 
igihe hazaba hatari intonganya, nta kurwanira isumbwe, igihe ubumwe buzagerwaho, igihe 
bo ubwabo bazaba bejejwe, kugira ngo bakundane, biboneka kandi byumvikana, nibwo 
imigisha y’ubuntu bwa Mwuka Muziranenge izabazaho kuko isezerano ry’Imana ritazigera 
rihera na gato. Ariko igihe umurimo w’abandi udahawe agaciro, ku buryo abakozi 

bakwishakira isumbwe, bagaragaza ko badakora umurimo wabo bwite nk’uko bikwiye. 
Imana ntishobora kubaha Umugisha. 152 {UBl 141.3} 

IGICE CYA 22: INGORANE Z’IMYUMVIRE IHABANYE 


(Byabonetse mu gatabo kitwa Methods, N° 4) 

St Helene, Califomia 19/5/1890 
Kuri mwene Data K, 

Nateganyije mbere y’ibi kukubona ngo tuganire, cyangwa kukwandikira, ariko nta na kimwe 
nashoboye gukora, kandi n’ubu ntacyo ndashobora; ariko nejejwe nawe cyane kandi 
nkwifuriza gukomeza umurimo. Simfite imbaraga zo kuganira nawe; ibitekerezo byawe 
birihuta kandi uri intyoza mu kuvuga, ku buryo ntinya ko nshobora kukunaniza cyane, kandi 
n’ibyo nakubwira ntushobora kubitandukanya n’ibindi. {UBl 143.1} 

Ndabona ingorane zawe; ushobora gushyira ibitekerezo byawe mu magambo. Shyira ibintu 
mu mucyo; kandi imvugo yawe irakemangwa. Ibitekerezo byawe ku bintu bimwe 
bigaragaza ko utuma abantu bagutinya. Ibi ntibikwiriye kuba. Ntukwiriye kugerageza 
kwitandukanya cyane na bene So, bigaragaza ko mudahuje. {UBl 143.2} 

Neretswe ko uruhare rwawe mu byiza rwagabanutse cyane kuko wumva ko ari umurimo 
wawe gutanga ibitekerezo byawe ku ngingo zimwe na zimwe udasobanukiwe neza ubwawe; 
kandi, n’umwete wawe wose, ibyo udashobora gutuma abandi basobanukirwa. Neretswe ko 
bitari ngombwa ku wumva ko ugomba kwibanda kuri izi ngingo. Intekerezo zawe zimwe 
ziri mu kuri, izindi si ukuri kandi zirayobya. {UBl 143.3} 

Niba wibanze ku nyigisho nk’izi ko Kristo yifuza kubabarira ibyaha, kwakira umunyabyaha, 
gukiza icyazimiye, inyigisho zituma habaho ibyiringiro n’ubutwari, byatuma uba 
umunyamugisha. Ariko igihe urwanira kuba inkomoko kandi ugafata ibitekerezo bihabanye 
n’ibyo, ukanakoresha imvugo ikaze uri kubyigisha, hariho ingorane zo kwangiza cyane. 
Bamwe bashobora kumva igitekerezo cyawe kandi bakagaragara nk’abungutse, ariko igihe 
bageragejwe kandi bagatsindwa, bacika intege zo kurwana intambara nziza yo kwizera. 
{UBl 143.4} 

Nutibanda cyane kuri izi ntekerezo, wibwira ko ari ingenzi, kandi ukareka imvugo yawe 
ikabije, wowe ubwawe uzongererwa kwizera. Nabonye y’uko intekerezo zawe rimwe na 
rimwe zitari ziri hamwe mu kugerageza kwiga ndetse no gusobanura ubwiru bw’ubumana; 
bumeze nk’ubwiru bukomeye nyuma yo kwiga kwawe no gusobanukirwa nk’uko byari biri 
mbere. {UBl 143.5} 

Guhinduka kutajyanye n’ubunararibonye 

Yobora abantu guhanga amaso Yesu nk’ibyiringiro byabo byonyine n’umufasha wabo. Ha 
Uwiteka umwanya akorere mu ntekerezo, avugane n’umutima, kandi atume habaho 
gusobanukirwa. Ntabwo ari ngombwa yuko umenya kandi ngo ubwire abandi bose 
impamvu n’ibigize umutima mushya, cyangwa urwego bashobora kandi bagomba 
gushyikaho kugira ngo babe batagikora icyaha. Umurimo nk’uwo ntuwushinzwe. {UBl 
144.1} 

Abantu bose ntabwo bameze kimwe. Ntabwo guhinduka kose ari kimwe. Yesu akora ku 
mitima, noneho umunyabyaha akavukira ubugingo bushya. Akenshi imitima yareherejwe 
kuri Kristo iyo hatagize icyemezo gifatwa, ako kanya, nta mutima umenetse, nta kugira 
agahinda k’ibyaha wakoze. Bahanze amaso Umukiza wamanitswe, baherako babaho. 
Babonye ubukene bw’umutima kandi y’uko Umukiza yihagije, n’ibyo asaba, bumvise ijwi 
rye rivuga riti: “Munkurikire” bahereyeko barahaguruka baramukurikira. Uku guhinduka 
kwari ukuri, kandi imibereho yabo mu by’Iyobokamana yari imashije nk’iy’abandi bagize 
agahinda kenshi. {UBl 144.2} 

Abagabura bacu bagomba kurekeraho kwibanda ku ntekerezo zabo bwite no kwiyumvisha 
ibi, “mugomba kubona iyi ngingo nk’uko byangendekeye, bitabaye ibyo ntimubasha 
gukizwa”. Bene uko kwikunda kube kure. Umurimo ukomeye ukwiriye gukorwa mu buryo 
bwose ni ukuzana abantu kuri Kristo. Abantu bagomba kwitegereza Kristo ku musaraba, 
bagomba kureba bakabaho. Ntabwo ari intekerezo zawe bagomba kugenderaho, ahubwo ni 
umubiri n’amaraso y’Umwana w’Imana. Aravuga ati: “Kuko umubiri wanjye ari ibyo kurya 
by’ukuri” Yohana 6:55. “Amagambo mbabwiye ni yo Mwuka, kandi ni yo Bugingo” 
Yohana 6:63. {UBl 144.3} 

Ha Kristo umwanya akore 

Umuntu wemera Kristo yiyegurira ubwe mu maboko y’Umuganga ukomeye, kandi abantu 
bakwiye kwitondera ukuntu bajya hagati y’umurwayi n’umuganga urondora ibintu byose 
bikenewe n’umuntu. Kristo, umuganga w’umutima, asobanukiwe n’ingorane zawo 
n’uburwayi bwawo, kandi azi ukuntu akiza akoresheje amaraso ye y’igiciro cyinshi. Icyo 
umutima ubura, ashobora kugitanga mu buryo bwiza cyane. Ariko abantu ni abanyamwete 
cyane, bifuza gukora byinshi, ku buryo barushaho kubyikorera ubwabo, batagize icyo 
basigira Kristo ngo akore. {UBl 144.4} 

Ibishobora guhindurwa no gukorerwa mu mutima, Kristo ashobora kubikora neza cyane. 
Kwemezwa gushobora kuba kutimbitse, ariko igihe umunyabyaha asanze Kristo, amureba 
ku musaraba, umukiranutsi apfira umunyabyaha, kubona ibi bizakuraho buri nzitizi yose. 

Abantu bose biringira agakiza ka Kristo yabashinze umurimo wo gukiza. Abona 
ibidatunganye bikeneye gutunganywa, ibibi bikeneye gukurwaho. Yazanywe no gushaka no 
gukiza icyari cyazimiye. Aravuga ati: “Uza aho ndi sinzamwirukana na hato.” Yohana 6:37. 
{UBl 144.5} 

Mu kugira neza n’imbabazi bya Kristo umunyabyaha akwiriye kuhemburwa n’ubuntu 
bw’Imana. Imana iri muri Kristo yingingira abantu kwiyunga na Yo. Arambuye amaboko 
yiteguye kwakira no gutanga agakiza ke, atari ku munyabyaha gusa, ahubwo no ku mwana 
w’ikirara. Urukundo yagaragaje mu rupfu rwe, rwagaragariye i Kaluvari ni ubwushingizi 
bwo kwemerwa k’umunyabyaha, amahoro n’urukundo. Mwigishe ibi bintu mu buryo 
bwumvikana, ko umuntu washyizwe mu mwijima n’icyaha ashobora kubona umucyo uva 
ku musaraba w’i Kaluvari. {UBl 145.1} 

Satani arakora mu buryo bwinshi, kugira ngo abantu bagombaga kubwiriza ubutumwa 
bahugire mu nyigisho azatuma zigaragara nk’izifite ireme n’agaciro kugira ngo zuzure 
ibitekerezo byose; kandi mu gihe batekereza ko batera intambwe zitangaje mu 
bunararibonye, bazakomeza kwishimira zimwe muri izo ntekerezo, kandi nta gaciro 
bazahabwa, kandi bazaba bavuga bike mu ruhande rw’Imana. {UBl 145.2} 

Reka buri mugabura akoreshe umwete wose mu kwemeza icyo Kristo ashaka. Keretse 
umutima wawe uramutse umeze neza ku byerekeranye n’ibintu bimwe, naho ubundi inzira 
yawe izagutandukanya n’umurimo ukora, kandi ntuzamenya icyagusitaje. Uzatambutsa 
ibitekerezo bitari bikwiye kuguturukaho. {UBl 145.3} 

Hari abantu bakura mu Ijambo ry’Imana ndetse no mu Bihamya ingingo cyangwa interuro 
zishobora gusobanurwa bihuje n’intekerezo zabo, bakaba arizo bibandaho, bakabyubakiraho 
umurongo wabo bwite, igihe Imana atari yo ibayoboye. Ibi kandi biteza akaga. {UBl 145.4} 

Uzakoreshe imirongo yo mu Bihamya ivuga ku kurangira kw’imbabazi, ku ishungurwa 
ry’ubwoko bw’Imana, kandi n’abantu bazava muri bwo batunganijwe, barushaho kwera 
bazazamurwa. Ibi byose ubu ngubu bishimisha umwanzi. Ntabwo dukwiriye gukurikira 
inzira izatuma habaho itandukaniro cyangwa izateza amacakubiri. Ntabwo dukwiriye 
kwibwira ko niba ibitekerezo byacu byihariye bitubahirijwe, impamvu ari uko abagabura 
badafite gusobanukirwa no kwizera, cyangwa ko bagendera mu mwijima. {UBl 145.5} 

Intekerezo zawe zagiye zihura n’inzitizi zidasanzwe incuro nyinshi. Ufite ukuri kwinshi, 
ukuri kw’agaciro, ariko kuvanze n’intekerezo z’abantu. Intekerezo zawe zihanitse n’imvugo 
ikaze akenshi byangiza umusaruro w’umuhati wawe mwiza cyane. Niba abantu benshi 
bakiriye ibitekerezo byawe ushyize imbere, ukabivuga kandi ukabishyira mu bikorwa, 

twashobora kubonamo inkubiri y’ubwaka butari bwigera bugaragara mu Badiventisiti 
b’Umunsi wa Karindwi. Kandi ibi ni byo Satani yifuza. {UBl 145.6} 

Amayoberane muyareke 

Mu nyigisho za Kristo harimo ibyigisho bihagije mushobora kuvugaho. Kandi amayoberane 
mwebwe cyangwa ababumva badashobora gusobanukirwa cyangwa gusobanura ni byiza 
cyane ko mwayihorera. Mwemerere Umwami Yesu Kristo umwanya yigishe; akoreshe 
Umwuka We kugira ngo atume habaho gusobanukirwa n’umugambi utangaje w’inama 
y’agakiza. {UBl 146.1} 

Igihe cy’akaga cyugarije ubwoko bw’Imana; ariko ntibikwiriye y’uko duhora tubibwira 
abantu, ngo bibe byatuma bikururira ako kaga mbere y’igihe. Hariho gushungurwa 
k’ubwoko bw’Imana, ariko uku si ko kuri kw’iki gihe ko kwamamaza mu matorero... {UB1 
146.2} 

Abagabura ntibakwiriye kwibwira ko hari ibitekerezo bidasanzwe kandi bihanitse bafite, 
kandi niba bose batabyemeye, bazavanwamo n’ishungura, ni uko hahaguruke abandi bantu 
bazakomeza kujya imbere kugeza batsinze. Bamwe mu bahangana n’amahane nyayo 
y’ubutumwa Imana yohereje muri iki gihe, bagaragaza ko muri kimwe. Batunga urutoki 
ibitekerezo byanyu bikomeye n’inyigisho bakabigira urwitwazo rwo kwirengagiza kwakira 
ubutumwa bw’Uwiteka. {UBl 146.3} 

Umugambi wa Satani ugerwaho mu gihe abantu bakomeza gukora umurimo Kristo atigeze 
abashinga, bakomeza kwibera nka Laodokiya, ni akazuyazi, bibwira ko ari abatunzi kandi 
batunganiwe, ntacyo bakennye. Ibi byiciro byombi ni ibisitaza. {UBl 146.4} 

Abantu bamwe bafite ishyaka bagamije kandi bakoresha imbaraga zose mu gukora ibintu 
bitari bizanzwe bakoze ikosa rikomeye mu kugerageza gukora ikintu kidasanzwe, gitangaje, 
gisa n’igishimisha abantu, ikintu batekereza ko abandi badasobanukiwe; ariko ubwabo na 
bo batazi icyo baganiraho. Bazanye ibyiyumviro byabo mu Ijambo ry’Imana, bashyira 
imbere ibitekerezo bitagize icyo bibungura cyangwa bicyungure amatorero. Mu gihe 
cy’akanya gato bishobora kubyutsa intekerezo, ariko hari ingaruka kandi ibi bitekerezo 
bihinduka inzitizi. Kwizera kukitiranywa n’amarangamutima, kandi ibitekerezo byabo 
bishobora kuyobya imitima biyiganisha mu nzira mbi. {UBl 146.5} 

Imirongo y’Ijambo ry’Imana yumvikana kandi yoroshye ikwiye kuba ifunguro ry’imitima; 
kuko kuzana ibyiyumviro ku ngingo zidasobanutse neza biteza akaga. {UBl 146.6} 

Kamere yanyu ni ukwirwanaho. Ntimwitaye cyane ku kumvikana cyangwa ku kutumvikana 
na bene So. Mukunda kujya impaka, kurwanirira ibitekerezo byanyu bwite; ariko ahubwo 

mukwiriye kubireka, kuko ibi ngibi ntabwo bituma Umukristo akurira mu buntu. Mukoreshe 
imbaraga zanyu zose mu gusubiza isengesho rya Kristo, ry’uko abigishwa be baba umwe 
nk’uko na We ari Umwe na Se. {UBl 146.7} 

Nta n’umwe muri twe ufite amahoro niba atigiye kuri Yesu buri munsi, kwiyoroshya kwe 
no kwicisha bugufi kwe mu mutima. Igihe mugiye gukorera aho ariho hose, ntimukabe 
abanyagitugu, ntimukikakaze, kandi ntimukajye impaka. Mubwirize urukundo rwa Kristo, 
iki kizatuma imitima igubwa neza kandi ica bugufi. Mushake kugira umutima umwe kandi 
no kwibwira kumwe, kumvikana na bene so kandi no kugira imvugo imwe. {UB1 146.8} 

Ntukabibe amacakubiri 

Iyi mvugo ku bijyanye n’amacakubiri ntabwo ari umurimo w’Imana, ahubwo ni umurimo 
w’umwanzi; kuko abantu bose badafite ibitekerezo bimwe nk’uko biri muri wowe. 
Muganire ku nyigisho zoroheje izo mushobora kwemeranywaho. Muganire ku bumwe; 
ntimukagire ibitekerezo bigufi kandi birimo ubwibone; ahubwo mureke intekerezo zanyu 
zaguke. {UBl 147.1} 

Kristo ntapima kamere akoresheje ibipimo by’ibitekerezo bya kimuntu. Aravuga ati: 
“Nanjye nimanikwa hejuru y’isi nzireherezaho abantu bose.” Yohana 12:32. Umuntu wese 
uzemera uko kurarika azababarirwa ibicumuro. Kristo ashobora gukiza bidasubirwaho 
abamusanga bose. Uwo ari we wese usanga Yesu aba akandagije ibirenge bye ku rwego 
ruva ku isi rugana mu ijuru. Mubyigishe mukoresheje ikaramu, ijwi ko Imana iri hejuru 
y’urwo rwego; imirasire y’icyubahiro cye irasiraburi ntambwe y’urwego. Arebana imbabazi 
abantu bose burira bibagoye, kugira ngo aboherereze ubufasha, ubufasha mvajuru, igihe 
amaboko asukuma n’amavi atentebutse. Yego mubivuge, mubivuge mu magambo 
azaturisha imitima, kugira ngo hatazabaho umuntu ugerageza kuzamuka urwego akananirwa 
kwinjira mu bwami bw’Umwami wacu Yesu Kristo. Abizera Kristo ntibazigera barimbuka, 
kandi nta n’umwe uzabavuvunura mu biganza bye. {UBl 147.2} 

Mumenyeshe abantu mu mvugo yumvikana, kandi itera ibyiringiro ukuntu bashobora 
guhunga umurange mubi twokojwe. Ariko kubwa Kristo ntimubereke ibitekerezo bizabaca 
intege, kandi bitazatuma inzira igana mu ijuru igaragara nk’aho ikomeye cyane. Izo 
ntekerezo zose zigumanire ubwawe wenyine. {UBl 147.3} 

Mu gihe tugomba kwemeza abantu ihame ry’uko imibereho ya Gikristo ari imibereho 
y’intambara, ko tugomba kuba maso, gusenga no gukora, ko hari ingorane ku muntu utezuka 
ku butwari mu by’umwuka mu gihe runaka, agakiza kuzuye twakaboneye muri Kristo 
udukunda kandi watwitangiye ubwe kugira ngo tutarimbuka ahubwo duhabwe ubugingo 
buhoraho, nicyo gikwiriye kubaintego. {UBl 147.4} 

Buri munsi dushobora kugendana no kumenya Uwiteka, tukinjira ahera cyane ku 
bw’amaraso ya Yesu, dukomeza ibyiringiro byadushyizwe imbere. Kugera mu ijuru 
byaturuka ku mutima womatanye n’umuhuza, nawo ukagira kamere mvajuru. Mu 
kwishingikiriza kuri Kristo, ubugingo bwanyu buhishanywe na Kristo mu Mana kandi 
buyobowe n’Umwuka We, muzaba mufite ukwizera nyakuri. {UBl 147.5} 

Mu kwizera kuzuye ubushobozi bw’igitambo cy’impongano, tuzakorana n’Imana. Mu 
kwiringira ibikorwa bye, tuba dusohoza agakiza kacu dutinya kandi duhinda umushyitsi; 
kuko Imana ari yo idutera gukunda no gukora ibyo yishimira. Buri gihe twomatanye na 
Kristo, tuba turushaho kwegera Imana. Yesu yifuza ko igihe cyose twahora tubizirikana 
kandi tubiha agaciro. Ntukabyutse umwuka wo kwirwanirira; ubwenge buva mu ijuru, irya 
mbere buraboneye kandi ni ubw’amahoro, bwemera kugirwa inama, bwuzuye imbabazi 
n’imbuto nziza... {UBl 147.6} 

Muhuze na bene So 

Ntimutekereze ko mugomba kugaragaza ibyo mwibwira byose. Yesu yabwiye abigishwa be 
ati: “Ndacyafite ibyo kubabwira byinshi, ariko ubu ntimubasha kubyihanganira” Yohana 
16:12. Mbega ukuntu twebwe tubogamira buri gihe mu makosa, dukwiriye kwitondera 
kwingingira abandi ibyo batiteguye kwakira. Muhore muhanze amaso Yesu kandi mureke 
imvugo zanyu zikarishye kandi zakabije. Ariko mu kwitondera amagambo yanyu 
n’ibitekerezo, ntabwo ari ngombwa ko mwahagarika imirimo yanyu burundu. Mushake 
gufatanya na bene So, nibwo hazaba byinshi byakorwa mu ruzabibu rw’Uwiteka. Ariko aho 
kurata intekerezo n’imyumvire byanyu mwerereze Kristo. Mwambare intwaro, kandi 
muterane intambwe n’abakozi b’Imana, mufatane urunana; mukomeze umurego mu 
kurwanya umwanzi. Mwihishe muri Yesu. Mwibande ku nyigisho z’ibanze za Kristo, 
mugaburire umukumbi w’Imana, kandi muzatuza, mugire imbaraga, mushikame; 
mukomeze abandi mu kwizera gukomeye kandi kuboneye. {UBl 148.1} 

Niba munyuranyije na bene So ku bijyanye n’ubusobanuro bw’ubuntu bwa Kristo, 
n’imikorere y’Umwuka We; ntimukwiriye guha agaciro cyane iri tandukaniro. Mufite uko 
mubibona, n’undi nawe afite uko abibona nk’uko yiyeguriye Imana, areba ikibazo kimwe 
mu bundi buryo, kandi akavuga ku bintu bigira icyo byungura ibitekerezo bye; n’undi nawe 
akareba mu buryo bundi butandukanye, akerekana urundi rwego. Mbega ukuntu ari 
ubupfapfa kujya impaka kuri ibi bintu, igihe nta kintu kigaragara cyateza izo mpaka. Reka 
Imana ikorere mu bitekerezo kandi ifashe umutima. {UBl 148.2} 

Uwiteka akomeza gufungura ubwenge, agatuma umuntu asobanukirwa, kugira ngo umuntu 
amenye iby’icyaha kandi n’iby’itegeko ry’Imana risaba. Umuntu udahindutse atekereza 

Imana nk’aho idakunda, iteye ubwoba kandi ndetse ihora inzigo; kuba iri kumwe n’umuntu 
itekerezwa nk’imubangamiye, kamere yayo ni imvugo igira iti “ntukagire utya n’utya...”. 
Umurimo wayo ugaragara nk’aho utanejeje kandi usaba amananiza. Ariko igihe Yesu 
abonekeye ku musaraba, nk’impano y’Imana kuko yakunze umuntu, amaso arahumuka 
kugira ngo abone ibintu mu mucyo mushya. Imana nk’uko yihishuriye muri Kristo ntabwo 
ari umucamanza w’umunyamwaga, wihorera, ahubwo ni Umubyeyi w’imbabazi kandi 
wuzuye urukundo. {UBl 148.3} 

Iyo tubonye Yesu apfira ku musaraba kugira ngo akize umuntu wazimiye, umutima 
usubiramo amagambo ya Yohana ngo “Nimurebe urukundo ruhebuje Data wa twese 
yadukunze, rwatumye twitwa abana b’Imana kandi ni ko turi. Nicyo gituma ab’isi 
batatumenye kuko batayimenye.” (1 Yohana 3:1). Nta kintu na kimwe gitandukanya mu 
buryo bwo kumasha Umukristo n’umuntu w’isi cyaruta agaciro aha Imana. {UBl 148.4} 

Abakozi bamwe mu murimo w’Imana bagiye bihutira kunenga umunyabyaha; ubuntu 
n’urukundo rwa Data mu gutanga umwana wayo ngo apfire ubwoko bwakoze icyaha 
byarirengagijwe. Umwigisha akeneye ubuntu bwa Kristo mu mutima we bwite, kugira ngo 
amenyeshe umunyabyaha icyo Imana ari cyo — Data wa twese utegerezanyije urukundo 
rwo kwakira umwana w’ikirara ugarutse, atari ukumutura umujinya; ahubwo ategura 
umunsi mukuru w’ibyishimo mu kumwakira agarutse. Zef 3:14-17. {UBl 149.1} 

Mbega ukuntu twese twakwigira ku Mwami uburyo bwo kuzana abantu kuri Kristo! 
Dukwiriye kwiga kandi tukigisha amasomo y’ingirakamaro mu mucyo waka uva ku gitambo 
cy’umusaraba w’i Kaluvari. Hari inzira imwe rukumbi ivana abantu mu kurimbuka, kandi 
igakomeza izamuka, kwizera igihe cyose kurenze umwijima kujya mu mucyo, kugeza igihe 
kugejeje abantu mu bwami bw’Imana. Abantu bose bize iki cyigisho bemeye umucyo 
watumye basobanukirwa. Kuri bo iyi nzira izamuka ntabwo ari inzira yijimye kandi 
ishidikanywa; ntabwo ari inzira y’ibitekerezo bifite iherezo, nta n’ubwo ari n’inzira 
yaharuwe n’umuntu aho umugenzi wese uyinyuramo agomba gutanga ihoro. {UBl 149.2} 

Ntushobora kuyinjiramo bitewe no kwibabaza cyangwa biturutse mu mirimo iyo ari yo yose 
wakora. Oya, Imana ubwayo niyo ifite uburenganzira bwo kuducira iyi nzira, kandi iruzuye, 
iratunganye, ku buryo umuntu adashobora kugira icyo yongera ku gutungana kwayo ku 
bw’imirimo ashobora gukora. Ni inzira yagutse bihagije mu kwakira umunyabyaha ruharwa 
wihannye, kandi ni inzira ifunganye cyane, iri hejuru cyane, ku buryo nta cyaha gishobora 
kwemerwa. {UBl 149.3} 

Iyo Imana igaragaye nk’uko iri, ukuri k’umugisha kumurikana umucyo mushya kandi 
urushaho kugaragara. Igitamurura intekerezo mu rujijo ni imirasire ishashagirana ya Zuba 

ryo Gukiranuka. Kandi hariho ibintu byinshi tutazasobanukirwa; ariko dufite ibyiringiro 
by’umugisha ko ibyo tutazi ubu, tuzabimenya nyuma y’ubu buzima. 154 {UBl 149.4} 

IGICE CYA 23: KWIRINDA KUGENA IBIHE IBYO ARIBYO BYOSE 


“Ntabwo ari ibyanyu kumenya iminsi n’ibihe” 

“Amaze kubabazwa ababonekera ari muzima, atanga ibimenyetso byinshi, agumya 
kubabonekera mu minsi mirongo ine avuga iby’Ubwami bw’Imana. Nuko abateraniriza 
hamwe, abategeka kutava i Yerusalemu ati: “Ahubwo murindire ibyo Data yasezeranije, 
ibyo nababwiye: kuko Yohana yabatirishaga amazi, ariko mwebwe ho mu minsi mike 
muzabatirishwa Mwuka Muziranenge.” Nuko bamaze guterana baramubaza bati: “Mbese 
Mwami, iki ni cyo gihe wenda kugaruriramo Ubwami mu Bisirayeri?” Arabasubiza ati: “Si 
ibyanyu kumenya iby’iminsi cyangwa ibihe Data yagennye, ni ubutware bwe wenyine.”” 
Ibyakozwe 1:3-7. {UBl 150.1} 

Abigishwa bagize amatsiko yo kumenya igihe nyacyo cyo guhishurwa k’Ubwami 
bw’Imana; ariko Yesu ababwira ko atari ibyabo kumenya iminsi n’ibihe; kuko Se 
atabibahishuriye. Kumenya igihe ubwami bw’Imana buzashyirirwaho ntabwo cyari ikintu 
cy’ingenzi cyane kuri bo ngo bakimenye. Bagombaga kugaragaza ko bashishikajwe no 
gukurikira umwigisha wabo, basenga, bategereje, bari maso kandi bakora. Bagombaga 
kugaragariza isi kamere ya Kristo. Ibyo byari ibya ngombwa mu mibereho ya gikristo inesha 
mu bihe by’abigishwa, birakenewe no mu bihe byacu. “Arabasubiza ati: ” Si ibyanyu 
kumenya iby’iminsi cyangwa ibihe Data yagennye, ni ubutware bwe wenyine. Icyakora 
muzahabwa imbaraga Mwuka Muziranenge nabamanukira.” Nyuma y’uko Mwuka 
Muziranenge yabamanukiye, bagombaga gukora iki? “kandi muzaba abagabo bo ku 
mpamya i Yerusalemu n’i Yudaya yose n’i Samariya, no kugeza ku mpera y’isi” (Ibyak 1:7- 
8). {UBl 150.2} 

Mukoreshe neza amahirwe y’iki gihe. 

Uyu ni umurimo tugomba kwiyemeza. Aho kugira ngo twibereho dutegereje ibihe byihariye 
byo gukorwaho, dukwiriye gukoresha neza amahirwe yo muri iki gihe, dukora ibigomba 
gukorwa kugira ngo abantu bakizwe. Aho kugira ngo tumarire imbaraga z’ibitekerezo byacu 
mu kwibwira ibyerekeranye n’iminsi n’ibihe, ibyo Uwiteka afite mu bubasha bwe bwite, 
kandi byarahishwe abantu, dukwiriye ubwacu kwiyegurira mu maboko ya Mwuka 
Muziranenge, dukora imirimo yo muri ibi bihe, tugabura umutsima w’ubugingo, bitavanze 
n’ibitekerezo bya kimuntu, ku bantu barimbuka kubera kutamenya ukuri. {UBl 150.3} 

Satani ahora yiteguye kuzuza inyigisho n’imigambi bizayobya mu ntekerezo z’abantu 
bikabavana mu kuri kw’iki gihe no kubabuza gutanga Ubutumwa bwa marayika wa gatatu 
ku isi. Byigeze kugenda bityo ; kuko Umukiza wacu akenshi yacyahaga abantu bahugiraga 
mu byo bitekerereza bagahora babaza ibyo Umwami atabahishuriye. Yesu yari yarazanywe 

mu isi no kwigisha abantu ukuri nyako, kandi yifuzaga gushimisha imitima yabo kugira ngo 
bemere kwakira no kubahiriza amategeko n’inyigisho bakora umurimo wabo muri iki gihe; 
kandi kuganira nawe byatumaga bunguka ubwenge bw’uwo mwanya cyangwa bw’umunsi 
wose. {UBl 151.1} 

Yesu yaravuze ati : « Ubu nibwo bugingo buhoraho, ko bakumenya ko ari wowe Mana 
y’ukuri yonyine bakamenya n’uwo yatumye ari we Yesu Kristo » Yohana 17:3. Ibyakozwe 
byose kandi bikavugwa byari bifite intego imwe byerekezagaho ari yo : —gushimangira 
ukuri mu mitima yabo kugira ngo bazahabwe ubugingo buhoraho. Yesu ntiyazanywe no 
gutangaza abantu abatangariza igihe cyihariye kizabamo ikintu gikomeye cyenda kuzabaho 
; ahubwo yazanywe no kwigisha no gukiza icyari cyazimiye. Ntabwo yazanywe no guteza 
amatsiko no gushimisha abantu kuko yari azi ko ibi bizatuma abantu barushaho kugira 
amatsiko no gutangara. Byari intego ye gutanga ubumenyi aho abantu bakura gukura mu 
by’Umwuka, bagakomeza kugendera mu nzira yo kubaho no gutungana by’ukuri. Yatanze 
inyigisho zashoboraga guhwana n’ibikenewe mu mibereho yabo ya buri munsi, gusa ukuri 
nk’uko kwashoboraga kugezwa ku bandi ngo nabo bagutunge. {UBl 151.2} 

Nta guhishurirwa gushya yagejeje ku bantu, ahubwo yafunguriraga ubwenge bwabo ngo 
busobanukirwe n’ukuri kwari kwarigishijwe nabi kuva kera n’abatambyi n’abigisha. Yesu 
yongeye guhesha agaciro ukuri mvajuru akwerekeza aho kugomba kuba, mu buryo kwari 
kwarahawe abakurambere n’abahanuzi. Nyuma y’uko bahabwa izi nyigisho z’ingenzi, 
yabasezeraniye kubaha Mwuka Muziranenge uzabibutsa ibyo yari yarababwiye byose. 
{UBl 151.3} 

Dukomeje kuba mu ngorane zo kwishyira hejuru yo kwiyoroshya k’Ubutumwa bwiza. 
Hariho icyifuzo gikomeye ku bantu benshi cyo gutunguza isi ikintu kidasanzwe, kizashyira 
abantu mu munezero mwinshi wo mu buryo bw’Umwuka no guhindura imibereho ya bo 
muri iki gihe. Hariho ikintu gikenewe mu by’ukuri cyo guhindura uburyo bw’imibereho 
y’iki gihe; kuko guhabwa agaciro k’ukuri muri iki gihe ntabwo kuri nk’uko kwari gukwiriye 
kumera, ahubwo guhinduka dukeneye ni uguhinduka k’umutima, kandi gushobora gusa 
kubonwa no gushaka umugisha w’Imana umuntu ku giti cye, no kumwingingira kumuha 
imbaraga ye, no gusengera kugira ngo tubabarirwe by’ukuri kandi no kugira ngo kamere 
yacu ishobore guhindurwa. Uku ni ko guhinduka dukeneye ubungubu, kugirango tugire iyi 
mibereho dukwiriye kwitoza kwihangana no kwerekana umutima ufite umwete. Dukwiriye 
kwibaza mu kuri nyakuri tuti: “Nkore nte kugira ngo ndagwe ubugingo buhoraho ?” Luka 
10: 25, 26. Dukwiriye kumenya intambwe dutera tugana mu ijuru. {UBl 151.4} 

Umuburo wo kutagena ibihe. 


Ubugari n’uburebure bw’ikijyepfo n’agaciro by’ukuri Kristo yahaye abigishwa be 
ntikwahawe agaciro kandi ntikwasobanutse, kandi na n’ubu niko bimeze mu bwoko 
bw’Imana. Natwe ni uko twananiwe kwakira ibikomeye, kurabukwa ubwiza bw’ukuri 
Imana yadushinze muri iki gihe. Iyaba twagenderaga mu bumenyi bw’ibya Mwuka, twabona 
ukuri kujya imbere kandi gukwirakwira ahantu tutizeraga cyane; ariko ntikuzigera gutera 
imbere mu buryo bwatuma dutekereza ko dushobora kumenya iminsi n’ibihe ibyo Imana 
ifite mu bubasha bwayo. Akenshi naburiwe ku byerekeranye no kugena igihe. Nta kindi gihe 
kindi hazabaho ubutumwa bwiza ku bantu b’Imana buzashingira ku gihe. Si ibyacu kumenya 
igihe nyacyo cyaba icyo gusukwa kwa Mwuka Muziranenge cyangwa icyo kugaruka kwa 
Kristo. {UBl 152.1} 

Narimo nshakisha mu nyandiko zanjye, mbere yo kuza muri iri teraniro, ndeba icyo 
ndibujyane muri Australia; nahereyeko mbona ibahasha yari yanditsweho, “Igihamya 
cyatanzwe ku byerekeye igihe cyagenwe, 21/6/1851. Narayifunguye, kandi aya magambo 
niyo nasomye mo ngo: ” Kopi y’iyerekwa Uwiteka yahaye Mushiki wacu Ellen G. White, 
21/6/1851, i Canden, New York. Uwiteka yanyeretse y’uko ubutumwa bugomba 
gutambuka, kandi ko budakwiriye gushingira ku gihe, kuko igihe ntikizongera na rimwe 
gishingirwaho. Nabonaga ko bamwe bari mu byishimo bitari byo, bitewe no kubwiriza ku 
gihe, ko ubutumwa bwa marayika wa gatatu bushobora guhagarara bwemye; kandi ko 
budakeneye kugira igihe cyo kubukomeza, ko kandi buzagendera mu mbaraga ikomeye, 
bukora umurimo wabwo, kandi buzagabanurwaho mu gukiranuka. {UBl 152.2} 

“Nabonaga bamwe bakora ibishoboka byose biganisha mu itumba ritaha; bisobanura, 
gukora imishinga yabo, bikuraho umutungo wabo mu byerekeranye n’icyo gihe. Nabonaga 
ko bitari byiza kubera iyi mpamvu: aho gusanga Imana buri munsi kandi babyifuza by’ukuri 
kugira ngo bamenye umurimo wabo muri iki gihe, batumbiriye imbere, bakora gahunda 
zabo nk’aho bari bazi ko umurimo wabo urangira mu iri tumba, batagombye kubaza Imana 
uruhare rwabo rwa buri munsi. — Ellen G. White. {UBl 152.3} 

” Byandikiwe i Milton, 29/6/1851, AAG” {UBl 152.4} 

Iyi ni inyandiko nagezeho ku wa kabiri w’isabato mu cyumweru gishize ndimo gushakisha 
inyandiko zanjye, kandi hano hari indi yanditswe ku muntu wagenaga igihe mu 1844, 
anohereza hirya no hino ibitekerezo bye kugira ngo yumvikanishe intekerezo ze. Raporo 
yerekeranye n’ibyo yakoraga yangejejweho i Jackson (Michigan) mu iteraniro rikuru, kandi 
nabwiye abantu ko badakwiriye kwita ku byo yavugaga, kuko yahanuye ibitashoboraga 
kubaho. Iminsi n’ibihe Imana yabirekeye mu bubasha bwayo. Ni kuki itaduhaye ku 

bimenya? — kuko ntitwari kubikoresha neza niba yarabitubwiye. Ingaruka y’ibi bintu yari 
kuva mu kubimenya kw’abantu bacu ni uko umurimo w’Imana wari kudindira cyane mu 
gutegura abantu kuzahagarara ku munsi ukomeye ugiye kuza. Ntabwo dukwiriye 
kurambiriza ku gihe kidutera ibyishimo. Ntabwo dukwiriye gutwarwa n’ibivugwa ku 
bijyanye n’iminsi n’ibihe Imana itaduhishuriye. Yesu yabwiye abigishwa be “kuba maso” 
ariko atari igihe runaka kizwi. Abayoboke be bakwiriye kuba mu mwanya w’abantu bumva 
amabwiriza y’Umuyobozi wabo; bakwiriye kuba maso, gutegereza, gusenga no gukora, mu 
gihe bategereje igihe cyo kuza k’Umwami; ariko nta n’umwe ushobora guhanura igihe 
nyacyo bizabera, kuko “ku byerekeranye n’umunsi n’isaha nta n’umwe ubizi.” 
Ntuzashobora kwemeza ko azaza mu mwaka, ibiri cyangwa imyaka itanu, cyangwa 
kuvuguruza ibingibi uvuga ko bidashobora kuba mu myaka cumi cyangwa makumyabiri. 
{UBl 152.5} 

Kugira amatabaza ateguye kandi yaka. 

Ubwoko bw’Imana bufite inshingano yo kugira amatabaza yabwo ateguye kandi yaka no 
kuba nk’abantu bategereje umukwe igihe azazira ava mu bukwe. Nta gihe mufite cyo 
gutakaza mukerensa iby’agakiza gakomeye mwahawe. Igihe cy’imbabazi z’abantu kiri 
bugufi kurangira. Umunsi ku wundi aho abantu bagomba kuzajya harashyirwaho 
ikimenyetso, ndetse no muri uru rusengero ntabwo tuzi igihe abantu benshi bazasinzirira 
bagashyingurwa. Dukwiriye kuzirikana ko ubuzima bwacu buhita bwangu, ko nta mahoro 
dufite n’akanya na gato keretse ubugingo bwacu buhishanywe na Kristo mu Mana. 
Inshingano yacu ntabwo ari ugutegereza igihe kimwe cy’umwihariko cy’umurimo 
w’umwihariko tuzakorerwa; ahubwo dukomeze gukora umurimo wacu wo kuburira isi, 
kuko dukwiriye kuba abahamya ba Kristo mu mpande zose z’isi {UBl 153.1} 

Ahatuzengurutse hose hari abasore, none turi gukorera iki abatihannye n’abatarahinduka? 
Babyeyi, mu muhati w’urukundo rwanyu rwa mbere, murashakira abana banyu guhinduka; 
cyangwa se muhugiye mu bibazo by’iyi mibereho ku buryo mudakoresha umurava mu 
gukorana n’Imana? Mbese munejejwe n’umurimo n’ubutumwa bwa Mwuka Muziranenge? 
Ese mubona ko Mwuka Muziranenge ari umuyoboro udushoboza kugera ku 
batuzengurutse? Igihe iri teraniro rirangiye, ese muzava hano mwibagiwe ibyo mwasabwe 
gukora? Ese ubutumwa bw’imbuzi buzagendera aho, noneho ukuri mwumvise gukurwe mu 
mitima yanyu nk’uko amazi ameneka ava mu kibindi kimenetse? {UBl 153.2} 

Intumwa Pawulo iravuga iti: “Ni cyo gituma dukwiriye kurushaho kugira umwete wo kwita 
ku byo twumvise, kugira ngo tudatembanwa tukabivamo. Mbese ubwo ijambo ryavugiwe 
mu kanwa k’abamarayika ryakomeye, kandi ibicumuro byose no kutaryumvira bikiturwa 
ingaruka ibikwiriye, twebwe ho tuzarokoka dute nitwirengagiza agakiza gakomeye gatyo, 

kabanje kuvugwa n’Umwami wacu natwe tukagahamirizwa n’abamwumvise, Imana 
ifatanije nabo guhamya ihamirisha ibimenyetso n’ibitangaza n’imirimo ikomeye y’uburyo 
bwinshi, n’impano za Mwuka Wera nk’uko yabishatse?” Abah 2:1 -4. {UB1 154.1} 

Ijwi ry’Ubutumwa bwa marayika wa gatatu riragenda ryiyongera, kandi ntimugomba 
kwitwaza umudendezo kugira ngo mwirengagize umurimo wo muri iki gihe, kandi 
mukomeze igitekerezo ko igihe kimwe kizaza, muzaba ibigega by’umugisha ukomeye, igihe 
mu ruhande rwanyu ububyutse butangaje buzabaho nta mwete mugaragaje. Mukwiriye 
kwiyegurira Imana uyu munsi, kugira ngo ibashe kubagira igikoresho gihesheje icyubahiro, 
cyo gukora umurimo wayo. Uyu munsi mukwiriye kwiyegurira Imana ubwanyu, mukwiriye 
kwiyambura inarijye, irari, ishyari, gusebanya, amakimbirane, ikintu cyose kidahesha Imana 
icyubahiro. Uyu munsi mukwiriye kugira igikoresho cyanyu gitunganye kandi cyiteguye 
kwakira ikime kiva mu ijuru, cyiteguriwe imigisha y’imvura y’itumba; kuko imvura 
y’itumba izaza, kandi umugisha w’Imana uzuzura umutima wose udafite inenge iyo ari yo 
yose. Ni umurimo wacu uyu munsi kwegurira imitima yacu Kristo, kugira ngo tube 
twiteguye igihe cy’ihembura kiza gituruka ku bwiza bw’Uwiteka — dukwiriye kuba 
twiteguye kubatizwa na Mwuka Muziranenge. 156 {UBl 154.2} 

Igihe kitahishuwe. 

Imana ntiyaduhishuriye igihe ubu butumwa buzarangirira; cyangwa igihe imbabazi 
zizarangirira. Ibyahishuwe ni ibyacu n’abana bacu; ariko reka twe kurwanira kumenya icyo 
yagize ibanga mu nama z’Ishoborabyose. Ni uruhare rwacu kuba maso, gukora no 
gutegereza dufasha buri gihe imitima y’abantu bari hafi kurimbuka. Dukwiriye gukomeza 
kugendera munsi y’ibirenge bya Yesu, dusohoza ubushake bwe, dutanga impano ze 
nk’ibisonga byiza dukwirakwiza ubuntu bw’Imana. Satani yiteguye guha umuntu uwo ariwe 
wese utagira icyo yigira kuri Yesu buri munsi, ubutumwa bwihariye yihimbiye ubwe bwite, 
kugira ngo ukuri guhebuje ko muri iki gihe kutagira agaciro. {UBl 154.3} 

Amabaruwa yangezeho bambaza niba mfite umucyo w’umwihariko ku bijyanye n’igihe 
imbabazi zizarangirira; nkabasubiza yuko mfite gusa ubu butumwa bwo gutanga, ko ari 
igihe cyo gukora hakiri kumanywa, kuko ijoro riregereje aho umuntu adashobora gukora. 
None ubu, ni igihe cyo kugira ngo tube maso, dukore kandi dutegereze. Ijambo ry’Uwiteka 
riragaragaza ko iherezo rya byose riri bugufi, kandi igihamya cyaryo cyemeza ko ari 
ngombwa ku muntu wese kugira ukuri gushimangiye mu mutima kugira ngo kugenge 
imibereho kandi kweze kamere. Umwuka w’Uwiteka arakora mu kujyana ukuri kw’Ijambo 
ryahumetswe no kurishimangira mu mitima kugira ngo abahamya ko ari abayoboke ba 
Kristo bazagire ibyishimo bitunganye kandi byuzuye bazashobora gushyikiriza abandi. 
Igihe cy’amahirwe cyo gukora ni iki, ubu nonaha, hakiri ku manywa. Ariko nta tegeko 

ritegeka umuntu uwo ari we wese gushaka mu byanditswe kugira ngo habeho kwemeza niba 
bishoboka, igihe imbabazi zizarangirira. Imana ntifite ubutumwa nk’ubu ku muntu uwo ari 
we wese upfa. Ntishaka ko ururimi rupfa ruvuga ibyo yagize ubwiru mu nama zayo. 157 
{UBl 154.4} 

Mube maso kandi musenge. 

Nta gihe nyirizina mfite cyo kuvuga igihe Mwuka Muziranenge azasukwa — igihe marayika 
ukomeye azamanuka ava mu ijuru agafatanya na marayika wa gatatu mu kurangiza umurimo 
wo kuri iyi si; ubutumwa bwanjye ni uko amahoro yacu gusa ari ukuba twiteguye 
gusubizwamo imbaraga n’Imana, dufite amatabaza yacu acanye kandi amurika. Kristo 
yatubwiye ko tuba maso “kuko igihe mudatekereza ari cyo Umwana w’Umuntu azaziramo” 
(Matayo 24:44), “mube maso kandi musenge” ni inshingano twahawe n’Umucunguzi wacu. 
Umunsi ku wundi dukwiriye gushaka kumurikirwa na Mwuka w’Imana, kugira ngo akore 
umurimo we mu mutima no mu mico. Mbega igihe twatakaje twita ku bintu bidafite agaciro! 
Mwihane kandi muhinduke, kugira ngo ibyaha byanyu bihanagurwe igihe cyo guhemburwa 
giturutse ku Uwiteka. 158 {UBl 155.1} 

IGICE CYA 24: ALUFA NA OMEGA 


[Mu mpeshyi yo mu 1904, ku ngingo ikomeye yateje ingorane yakwirakwijwe na Dr J. H 
Kellogg avuga ko Imana iba mu kintu cyose, kandi mu gihe yashyiragaho amabwiriza 
atumvikana afitanye isano n’imikorere y’umurimo wacu w’ubuganga; Ellen G. White 
yagiye amuburira mu nyandiko zashyizwe hamwe kandi “zandikiwe na nyir’ubwite” mu 
nyandiko y’amapaji 60, ibihamya by’umwihariko, umuzingo B, n° 2. Iyi nyandiko ifite 
umutwe ugira uti “Ibihamya by’Itorero birimo amabaruwa y’abaganga n’abagabura bifite 
Ubutumwa bw’imbuzi no kumugira inama no kumuhugura ku bijyanye n’ibihe turimo.” 
Muri ubu buryo bubiri yakoresheje yerekeza kuri Alufa na Omega (Itangiriro n’Iherezo).” 
Hakurikiraho ingingo ebyiri nk’uko zose ziri zakuwe mu nyandiko. Inama zikurikira 
zerekeza ku kuvuga ko Imana iba mu kintu cyose zishobora kuboneka mu Bihamya, 
Umuzingo wa 8, pp 255-318 n’Umurimo w’ubuvuzi pp 427-438. Ku bijyanye n’uko Imana 
iba mu kintu cyose, reba Impano Ihoraho y’Ubuhanuzi bwa A.G Daniell, pp 330-342, 
n’Impano z’Umwuka ya L.H Christian, pp 277-296 — Abakusanyije izi nyandiko. {UBl 
156.1} 

IGISHA IJAMBO 


Washington, D.C 
24/7/1904 


Ku bayobozi bacu b’abaganga, 

Ku bakozi bagenzi bacu: Nabyutse saa tanu. Imbere yanjye hacaga ibintu bikomeye ku buryo 
ntashoboraga gusinzira. Ijambo ry’Uwiteka ryanjeho rivuga ko hari umurimo ugomba 
gukorwa wo kuburira abavugabutumwa b’abaganga ku kurwanya ingorane n’ibibazo 
bibugarije. {UBl 156.2} 

Uwiteka ahamagarira abashinzwe amavuriro yacu kugera ku rugero rwo hejuru. Ikinyoma 
ntaho gihuriye n’ukuri. Niba dukurikiye mu buryarya imigani ihimbwe, tuba dufatanyije 
n’imbaraga z’umwanzi mu kurwanya Imana na Kristo. Imana ihamagarira abantu bikoreye 
umutwaro washyizweho n’abantu kuwutura no kudakomeza kuba imbata z’abantu. {UBl 
156.3} 

Urugamba ruracyariho. Satani n’abamarayika be bakorana ubuhenzi bwose bwo 
gukiranirwa. Bagerageza ubutarambirwa n’umwete wabo wose gukura abantu mu kuri no 
mu gukiranuka; ngo buzuze ahantu hose imbuto zo kurimbuka. Bakorana n’uruganda 
rutangaje mu kubeshya abantu benshi babagira imbata. Bakomeje umurego ubudacogora. 
Umwanzi ashakisha buri gihe kujyana abantu mu buhemu no gushidikanya. Yifuza ko 

twatandukana n’Imana ndetse na Kristo, wigize umuntu akabana na twe atwigisha ko mu 
kugendera mu bushake bw’Imana dushobora gutsinda icyaha. {UBl 156.4} 

Kurwana n’ikibi cy’uburyo bwose 

Ikibi gitegereje kuturwanya mu buryo bwose. Uburyarya, ruswa, ubushukanyi, gusezeranya 
ibitangaza, bizarushaho gukoreshwa cyane kandi mu mayeri. {UBl 157.1} 

Uwiteka arabaza ati: “Abagaragu b’Imana barakora iki bashyiraho uruzitiro ngo barwanye 
iki cyago? Abambari b’umwanzi barakoraubutitsa barwanyaukuri. Abungeri b’abiringirwa 
b’umukumbi w’Uwiteka bari hehe? Mbese abarinzi be bari hehe? Ese bahagaze hejuru 
y’umunara, baburira abantu ku kaga kariho, cyangwa bemera ko icyago gihita ntawe 
ukivuzeho? Mbese abavugabutumwa b’abaganga bari he? Bakorana na Kristo, bikoreye 
umutwaro we; cyangwa bikoreye umutwaro w’ibyashyizweho n’abantu? {UBl 157.2} 

Satani n’abamarayika be barakora ibishoboka byose kugira ngo bigarurire ibitekerezo, 
kugira ngo abantu batwarwe n’ibinyoma n’imigani iryoheye amatwi. Ese abaganga bacu 
bazamura ikimenyetso cy’imbuzi z’akaga? Ese abantu bashyizwe mu myanya y’ubuyobozi 
mu mavuriro yacu bavuga iby’ako kaga? Cyangwa se abarinzi benshi barasinziriye, mu gihe 
indimi zisebanya n’intekerezo zatyajwe no kwitaza ukuri igihe kirekire, zikomeje umurimo 
wo gutera urujijo no gushyira mu bikorwa imigambi yacuzwe n’umwanzi?” {UBl 157.3} 

Nyamuneka nimusome icyo Pawulo yashishikarije Abakolosayi kwitaho. Aravuga mu 
cyifuzo cye gikomeye ko imitima y’abizera ishobora kuba “ifatanirije hamwe mu rukundo 
ngo bahabwe ubutunzi bwose bwo kumenya neza mu mitima yabo, bamenye ubwiru 
bw’Imana aribwo Kristo. Muri we ni mo ubutunzi bwose bw’ubwenge no kumenya 
bwahishwe” Abakol 2:2, 3. Yakomeje agira ati: “Mvugiye ibyo kugira ngo hatagira 
ubashukisha amagambo yoshya.. .Nuko rero nk’uko mwakiriye Kristo Yesu Umwami wacu 
abe ari ko mugendera muri we, mushoreye imizi muri we kandi mwubatswe muri we, 
mukomejwe no kwizera nk’uko mwigishijwe, mufite ishimwe ryinshi risesekaye. Mwirinde, 
hatagira umuntu ubanyagisha ubwenge bw’abantu n’ibihendo by’ubusa bikurikiza imihango 
y’abantu, iyo bahawe na ba sekuruza ho akarande kandi bigakurikiza imigenzereze ya mbere 
y’iby’isi bidakurikiza Kristo. Nyamara muri we ni ho hari kuzura k’Ubumana kose mu buryo 
bw’umubiri. ” Abakol 2:4-9. {UBl 157.4} 

Ese abantu bo mu bigo byacu bazaceceka, bemerera inyigisho zipfuye gukomeza 
kwigishirizwa gutuma abantu barimbuka? Imigambi y’umwanzi iri gukwirakwizwa ahantu 
hose. Imbuto z’amacakubiri, zo kutizera n’iz’ubuhemu zirimo zirabibwa. Ese 
abavugabutumwa bacu b’abaganga ntibazahaguruka ngo barwanye iki cyago? Ese si igihe 
cyo kwibaza ubwacu, niba tuzemerera umwanzi kudutera kureka umurimo wo kwamamaza 

ukuri? Ese tuzamureka aduce intege twe gukomeza kuba imiyoboro y’imigisha y’ubutumwa 
bwiza, nk’imibereho ya none, izasukwa ku isi? Reka umuntu wese ahaguruke ubu, kandi 
akore agifite amahirwe. Reka abwirize mu gihe gikwiriye n’igihe kidakwiriye, kandi ahange 
amaso kuri Kristo kugira ngo amukomeze amuhe n’imbaraga zo gukora neza. {UBl 157.5} 

Akaga gakomeje kwiyongera. 

Akaga gakomeje kutwugariza kiyongera. Igihe kiraje ngo twambare intwaro zose z’Imana, 
kandi turwanye Satani dushyireho umwete kugira ngo atagira icyo yuririraho kindi. 
Abamarayika b’Imana, barushijeho kugira imbaraga zihagije, bategereje ko tubahamagarira 
kudufasha, kugira ngo kwizera kwacu kudacibwa intege no gukomera kw’intambara. 
Dukeneye guhabwa imbaraga nshya ubu. Igikorwa cyo kuba maso kirakwiriye. Kutagira 
icyo witayeho no kudashaka gukora bizatuma utakaza kumenya Imana ndetse n’ijuru. {UB1 
158.1} 

Muri iki gihe ubutumwa bwa Lawodikiya bukwiriye gutangwa mu gukangura itorero 
risinziriye. Reka igitekerezo cy’uko igihe gisigaye ari gito gitume mugira umuhati 
udacogora. mwibuke ko Satani yamanukiye isi n’imbaraga ikomeye, akoresheje 
ubushukanyi bwose byo gukiranirwa ku barimbuka. {UBl 158.2} 

Ibihe byinshi abaganga bacu bigishijwe gutekereza ko batagomba gukoresha 
amarangamutima atandukanye n’ay’umuyobozi wabo 159. Byari kuba byiza batuye 
umutwaro! Iyo bajya kuvuga icyaha mu izina ryacyo. N’ubwo bashegeshwe n’inshingano 
zikomeye, ntabwo bajyaga kugaragara mu nkiko z’ijuru nk’abantu bananiwe kuvugisha 
ukuri mu gucyaha abantu batumviye Ijambo ry’Imana. {UBl 158.3} 

Baganga, mbese mwakomeje gukora umurimo wa Shobuja mutega amatwi ubusobanuro 
bupfuye bw’ibyanditswe; ubusobanuro budaha agaciro urufatiro rwo kwizera kwacu kandi 
mukicecekera? Imana iravuga iti: “Ntabwo nzakomeza kubana na mwe niba mudahagurutse 
ngo mugaragaze ukuri k’Umucunguzi wanyu.” {UBl 158.4} 

Inyigisho zitesha agaciro urufatiro. 

Ubutumwa bwanjye kuri mwe ni ubu: Ntimukomeze gutega amatwi nta guhinyuza ubuyobe 
buhindura ukuri. Mwitandukanye n’inyigisho z’uburyarya, mu gihe zakiriwe, bizatuma 
abagabura, abaganga n’abakozi b’abaganga bavuga ubutumwa batita ku kuri. Buri muntu 
ubungubu yirinde ubwe. Imana ihamagarira abagabo n’abagore guhagarara munsi 
y’ibendera ryogejwe n’amaraso y’Igikomangoma Imanueli. Nabwiwe kuburira abantu bacu; 
kuko benshi bari mu ngorane zo kwakira inyigisho z’abantu zitesha agaciro inkingi 
z’urufatiro rwo kwizera. {UBl 158.5} 

Rimwe na rimwe abaganga bacu baganira igihe kirekire, igihe bitwararitse kandi bahagaritse 
umutima, n’igihe kidakwiriye. Abaganga b’abavugabutumwa bakwiriye kureka kumara 
amajoro maremare y’ibiganiro. Aya majoro y’ibiganiro yabaye ibihe Satani n’amayeri ye 
yagiye avutsa umwe umwe kwizera kwari kwaramaze guhabwa abizera. Ibitekerezo 
by’ubwenge birabagirana akenshi bituruka ku mutima ugengwa n’umushukanyi mukuru. 
Abumva kandi bakemera, bazashukwa nk’uko Eva yohejwe n’amagambo y’inzoka. 
Ntibashobora gutega amatwi ubwenge bushukana, kandi ngo banashobore gukomeza neza 
ijambo ry’lmana ihoraho mu mitima yabo. {UB1 159.1} 

Abaganga bacu batesheje agaciro kanini imibereho yabo kuko bishoye mu bintu bibi kandi 
bumva amagambo mabi yavuzwe, babonye hanyuma inkurikizi mbi, batigeze bacyaha, 
kubera yuko bashobora kubashushubikanya. Ndahamagarira abantu bose baboshywe n’ibi 
bintu byabazitiye igihe kirekire, kugira ngo bikureho uwo mutwaro maze bagire 
umudendezo muri Kristo. Nta kintu na kimwe gishobora gukorwa ngo babohorwe izo ngoyi 
uretse kubigiramo umwete {UBl 159.2} 

Alufa noneho riraboneka. 

Ntimuyobe, benshi bazava mu kwizera, bakurikire imyuka iyobya n’inyigisho 
z’abadayimoni. Imbere yacu tuhafite itangiriro (Alufa) ry’aka kaga kandi iherezo (Omega) 
rizabagwa gitumo. {UBl 159.3} 

Dukeneye kwiga amagambo Kristo yavuze mu isengesho yasenze mbere gato y’uko 
ageragezwa kandi akanabambwa. “Yesu amaze kuvuga ibyo, yubura amaso areba mu ijuru 
ati ‘ Data, igihe kirasohoye, ubahiriza Umwana wawe ngo Umwana akubahishe, nk’uko 
wamuhaye ubutware ku bantu bawe, kugira ngo abo wamuhaye bose abahe ubugingo 
buhoraho. Ubu ni bwo bugingo buhoraho, ko bakumenya ko ari wowe Mana y’ukuri 
yonyine, bakamenya n’uwo watumye ari we Yesu Kristo. Nakubahishije mu isi, kuko 
narangije umurimo wampaye gukora. Nanone Data, imbere yawe unyubahirishe cya 
Cyubahiro nahoranye ndi kumwe nawe isi itararemwa. Abo wampaye mu isi 
mbamenyesheje izina ryawe. Bari abawe urabampa, none dore bitondeye Ijambo ryawe” 
Yohana 17:1-7. {UBl 159.4} 

Abakristo bakwiriye kwerekana ubutungane 

Gukiranuka kw’Imana kurahebuje. Uku gukiranuka kugaragarira mu mirimo yayo yose no 
mu mategeko yayo yose. Nk’uko Imana iri, niko n’ubwoko bwayo bukwiriye kumera. 
Imibereho ya Kristo ikwiriye kugaragarira mu mibereho y’abayoboke be. Mu byo yakoraga 
byose mu ruhame cyangwa yiherereye, mu byo yavugaga byose n’ibyo yakoraga, kubaha 

Imana byarigaragazaga kandi uko kubaha Imana gukwiriye kuboneka mu mibereho 
y’abigishwa be. {UBl 159.5} 

Abemera kugendera mu mucyo bahawe bazagaragaza ubwiza bwa kamere ya Kristo mu 
mibereho yabo ya buri munsi. Kristo ntiyigeze akora icyaha, kuko nta cyaha cyabaga muri 
we. Imana yanyeretse ko imibereho y’abizera ikwiriye kwerekana gukiranuka mu mibereho 
yabo. {UBl 160.1} 

Ese Imana ntiyabivuze mu ijambo ryayo ku bijyanye n’ibihe bikomeye byenda kubaho? 
Igihe musoma ibi mbese mwizera ibyo ivuga? Cyangwa se mwaretse kwizera Imana kwanyu 
bitewe no kumva inyigisho z’uburyarya ziyobya? Ese hari imbaraga iyo ari yo yose 
yakuraho igihano mugomba guhanwa muramutse muticishije bugufi mu mitima yanyu 
imbere y’Imana kandi mwatura ibyaha byanyu? Mbese bene Data bimeze bite mu murimo 
w’ivugabutumwa ry’abaganga? Ntabwo Imana ihoraho ivuganira namwe mu ijambo ryayo 
ku bijyanye n’ibizaba birimo byigaragaza mu gusohoza iryo jambo? Vuba aha imikorere ya 
nyuma y’umuntu izagaragara. Mbese imibereho yanyu yamaze gutunganwa ku buryo 
mushobora gupimwa ku minzani yo kwera igasangwa mushyitse? Cyangwa se kwizera 
kwanyu kwarahinduwe kandi kurazitirwa kugera igihe guhindutse kutizera? Ese kumvira 
abantu kwanyu kwabahindukiye kutumvira Imana? “Ngaho nimwisuzume ubwanyu, 
mumenye yuko mukiri mu byo twizera kandi mwigerageze” 2 Abakorinto 13:5. 160 — 
{UBl 160.2} 

WIRINDE 


Washington, D.C , 

7/8/1904 

Kuri mugenzi wanjye, 

Nahawe ubutumwa bwawe n’abandi baganga bagize itsinda ry’abaganga 
b’abavugabutumwa. Muzibukire uruhare rw’igitabo cyitwa “Book living Temple 161” kuko 
kirimo intekerezo zitari ukuri. Hari ingingo zirimo z’ukuri, ariko zivanze n’ibinyoma. 
Ibyanditswe bikoreshwa ahatari ihuriro, kandi bigakoreshwa mu gukomeza inyigisho zabo 
zipfuye. {UBl 160.3} 

Gutekereza ku makosa ari muri iki gitabo byatumye ngira impungenge zikomeye, kandi 
n’imibereho nagize bitewe n’iki kibazo yari igiye gutuma ntakaza ubuzima bwanjye. {UBl 
160.4} 

Bizavugwa ko “Living Temple” cyasubiwemo. Ariko Uwiteka yanyeretse yuko umwanditsi 
atahindutse, kandi yuko nta bumwe bushobora kubaho hagati ye n’abagabura b’ubutumwa 

bwiza mu gihe akomeje gukunda ibitekerezo bye byo muri iki gihe. Nsabwa kurangurura 
ijwi ryanjye mburira abantu bacu ngira nti: “ntimuyobe: Imana ntinegurizwa izuru ...” 
Abagalatiya 6:7. {UBl 161.1} 

Wahawe ibihamya by’Itorero, imizingo ya 7 na 8. Muri ibi Bihamya hagaragaramo 
ikimenyetso cy’ingorane. Ariko umucyo wumvikana kandi ugaragarira imitima itigeze 
itwarwa n’inyigisho mpimbano, ntabwo wamenyekanye kuri bamwe. Mu gihe inyigisho 
ziyobya zo muri iki gitabo zishyigikirwa n’abaganga bacu, nta kintu gishobora kubahuza 
n’abagabura b’ubutumwa bwiza. Nta bwumvikane bwagombye kubaho kugeza habonetse 
impinduka. {UBl 161.2} 

Igihe abavugabutumwa b’abaganga bavura kandi batanga urugero bihwanye n’izina 
bitirirwa; igihe bumva ko bakeneye kwifatanya n’abagabura b’ubutumwa bwiza, ubwo 
nibwo hashobora kubaho guhuza ibikorwa. Ariko tugomba guhakana twimazeyo kuvanwa 
ku rufatiro rw’ukuri guhoraho kwahagaze gushikamye kuva mu 1844 . {UBl 161.3} 


Alufa wavuzwe muri “Living Temple” 

Nasabwe kwerura mu buryo bugaragara ngira nti: ” Hura na ryo” ni ijambo nabwiwe. « Hura 
na ryo ; Ryemerere ukomeje, kandi udatinze. » Ariko ntibikwiriye gukorwa n’imbaraga zacu 
z’aho dukorera kugira ngo tugenzure inyigisho n’ingingo zitumvikanwaho. Nta suzuma 
nk’iryo rikwiriye gukorwa. Mu gitabo Living Temple harimo Alufa w’inyigisho ziyobya 
zishobora guteza ingorane. Omega azakurikira kandi azakirwa n’abantu batifuza gukurikiza 
umuburo Imana yabahaye. {UBl 161.4} 

Abavuzi bacu, bafite inshingano zikomeye, bakwiriye kumenya neza kurondora 
iby’Umwuka. Bakwiriye gukomeza kwirinda bashikamye. Ingorane tudashobora kurondora 
ubungubu ziradusatira, kandi ndifuza cyane yuko batazashukwa. Ndifuza cyane kubabona 
bari mu mudendezo w’Uwiteka. Ndasaba yuko bagira ubutwari bwo guhagararira ukuri 
nk’uko kuri muri Yesu, bashikamye mu byiringiro batangiranye gushyika kw’iherezo. 162 
— {UBl 161.5} 

IGICE CYA 25: URUFATIRO RWO KWIZERA KWACU 


(Iyi ngingo yakuwe mu Bihamya by’Umwihariko, urutonde B, N° 2 p. 51-59, byanditswe 

mu 1904) 

Uwiteka azashyira mu murimo we imbaraga nshya kandi nzima igihe abantu bamukorera 
bubahiriza itegeko ryo kujya imbere bamamaza ukuri. Uwavuze yuko ukuri kwe gukwiriye 
kurabagirana igihe cyose, azakoresha intumwa zizamamaza uko kuri, zikakwamamarisha 
ijwi ryihariye ry’impanda. Ukuri kuzanengwa, kuzasebywa, gusekwe; ariko uko 
kuzarushaho gusuzumwa no kugeragezwa, ni ko kuzarushaho kurabagirana. {UBl 162.1} 

Nk’abantu dukwiriye guhagarara dushikamye ku rufatiro rw’ukuri kw’iteka twihanganiye 
kugeragezwa n’ingorane. Dukwiriye gukomeza urufatiro rwo kwizera kwacu. Amahame 
y’ukuri Imana yaduhishuriye niyo yonyine rufatiro rwacu rw’ukuri. Yatugize abo turi bo. 
Uko igihe gihita ntacyo kigabanya ku gaciro kayo. Ni umwanzi ukomeje umurava wo 
gusimbuza uku kuri inyigisho z’ibinyoma. Azakoresha ikintu cyose azaba afite kugira ngo 
imigambi ye iyobya isohore. Ariko Uwiteka azahagurutsa abantu bashishoza bazatuma uku 
kuri kugira umwanya wako mu mugambi w’Imana. {UBl 162.2} 

Neretswe n’intumwa mvajuru ko ibintu bimwe biri mu gitabo “Living Temple” zidahwitse 
kandi ko zishobora kuyobya intekerezo z’abantu badashikamye mu mahame y’ukuri ko muri 
iki gihe. Igice gitangira ntacyo kivuga usibye inyigisho ziyobya ku bijyanye n’uko Imana iri 
ndetse n’aho iba. Nta n’umwe ufite uburenganzira ku isi bwo kuvuga ibyo yishakiye kuri iki 
kibazo. Uko izi nyigisho ziyobya zirushaho kuvugwaho ni nako abantu bagabanuka mu 
kumenya Imana n’ukuri kweza umutima. {UB1 162.3} 

Abantu baransanze, umwe umwe bambaza gusobanura aho twabarira igitabo cyitwa “Living 
Temple.” Mbasubiza ko ” hadasobanutse.” Ibitekerezo bivugwamo ntacyo bigaragaza ku 
kumenya Imana by’ukuri. Muri iki gitabo cyose habonekamo imirongo y’ibyanditswe. Iyi 
mirongo y’ibyanditswe yashyizwemo kugira ngo ikinyoma kigaragare nk’ukuri. Inyigisho 
z’ibinyoma zigaragazwa mu buryo bunezeza abantu ku buryo batabyitondeye, kandi benshi 
bazayobywa. {UBl 162.4} 

Ntidukeneye inyigisho z’ibihimbano ziri muri iki gitabo. Abakira izi nyigisho zibeshya 
bazibona vuba ahantu umwanzi abasha kuvugana na bo no kubatandukanya n’Imana. 
Biranyereka ko umwanditsi w’iki gitabo ari mu inzira itari iy’ukuri. Ari kure, atandukanya 
ukuri ko muri iki gihe. Ntazi aho intambwe ze zerekeza. Inzira y’ukuri ibangikanye n’inzira 
y’ikinyoma, ariko abadakoreshwa na Mwuka Muziranenge babona izi nzira ari zimwe; ukuri 
n’ikinyoma ntibishobora gutandukanywa ku buryo bworoshye. {UBl 162.5} 

Kubona ingorane zidusatira 


Igihe igitabo Living Temple cyandikiwe, nabyeretswe nijoro, cyerekana ko ingorane zimwe 
zasatiraga; kandi ko ngomba kubyitegura nandika ibyo Imana yari yampishuriye 
kubyerekeranye n’urufatiro rw’amahame yo kwizera kwacu. Nohererejwe kopi y’icyo 
gitabo; ariko sinigeze ngisoma n’ubwo cyari mu bitabo byanjye. Nkurikije umucyo nahawe 
n’Uwiteka, nari nzi ko ingingo zimwe ziri muri iki gitabo zitatanzwe n’Imana, kandi ko zari 
umutego Satani yari yarateguriye ibihe by’imperuka. Natekerezaga ko ibi byagombaga 
kumenyekana mu by’ukuri, kandi ko bitari ngonbwa ko ngira icyo mbivugaho. {UB1 163.1} 

Mu makimbirane yagaragariye muri bene Data ku byerekeranye n’inyigisho ziri muri iki 
gitabo, abari bashyigikiye ko kijya ku isoko bavuze ko “kirimo ingingo nyirizina nk’izo 
Madame White yigisha.” Iyi ngingo yampinguranije umutima. Kuko nari namenye ko 
ibyavuzwemo bitari ukuri. {UBl 163.2} 

Nyuma umuhungu wanjye yarambwiye ati: “Mama wari ukwiye gusoma ibice bimwe by’iki 
gitabo kugira ngo ugenzure niba bihwanye n’umucyo Imana yakweretse.” Yanyicaye 
iruhande dufatanya gusoma amagambo y’ibanze, igice cya mbere hafi cyose n’ibika 
by’ibindi ibice bindi. {UBl 163.3} 

Ubwo twasomaga, nibutse ingingo nyirizina nari narasabwe kuburiraho abantu mu minsi ya 
mbere y’umurimo wanjye nakoreraga muri rusange. Igihe navaga muri Leta ya Maine, 
nagombaga kubanza i Vermont na Massachusetts, aho nari nkwiriye gutanga ubuhamya 
burwanya izi nyigisho. Living temple niyo nyirabayazana y’izi nyigisho. Nari nzi ko mu 
gihe gitoya hazabaho ingaruka bituma abantu bacu mbagirira impungenge. Nari nzi ko 
ngomba kuburira bene Data na bashiki bacu kutishora mu mpaka z’uko Imana iriho n’uko 
imeze. Ingingo zanditswe muri Living Temple ku bijyanye n’iki kibazo ntabwo ari iz’ukuri. 
Inyandiko yakoreshejwe mu kwemeza inyigisho yashyizwemo ni inyandiko ikoreshejwe mu 
buryo budakwiriye. {UBl 163.4} 

Ndahatirwa guhakana ibyo inyigisho zo muri “Living Temple” zivuga ko zishobora 
gushyigikirwa n’ingingo zikuwe mu nyandiko zanjye. Hashobora kuba hariho muri iki 
gitabo imvugo n’ingingo zihuje n’inyandiko zanjye. Kandi hashobora kuba hari mu 
nyandiko zanjye ingingo nyinshi, zifashwe mu buryo buhuye, kandi zigasobanurwa 
zikurikije intekerezo z’umwanditsi wa Living Temple, bisa nk’aho ari zimwe n’inyigisho zo 
muri iki gitabo. Ibi bishobora gutanga inyunganizi ku bivugwa y’uko ingingo ziri muri 
Living Temple zihuje n’inyandiko zanjye. Ariko Imana yabuzanije ko izi ngingo zahabwa 
agaciro. {UBl 163.5} 

Ni bakeya bashobora kurondora ingaruka ziriho z’inyigisho zidahwitse zigishwa na bamwe 
muri iki gihe. Ariko Uwiteka yakinguye umwenda aherako anyereka ingaruka izakurikira. 
Inyigisho z’ubupfumu zerekeranye n’uko Imana imeze, zijyane n’imyanzuro 
y’inyurabwenge, zihanaguraho ubutunzi bwose bwa gikristo. Bavuga ko umucyo Kristo 
yazaniye Yohana awuvanye mu ijuru ngo awugeze ku bantu nta gaciro ufite. Bigisha ko 
ibyo tubona nta gaciro gahagije bifite ngo bibe bigomba kwitabwaho. Nta gaciro baha ukuri 
kwavuye mu ijuru bagatuma abantu b’Imana bibagirwa imibereho yabo ya mbere, bagatanga 
ubumenyi butari bwo. {UBl 163.6} 

Mu iyerekwa rya n’ijoro nagize, neretswe ko izi ngingo zafashwe n’abantu bamwe nk’ukuri 
gukomeye kugomba guhabwa agaciro muri iki gihe. Neretswe urufatiro rushikamye ku biti 
bikomeye, ukuri kw’ijambo ry’Imana. Umuntu umwe ufite inshingano yo mu rwego rwo 
hejuru mu murimo w’ubuganga yategekaga uyu muntu n’uriya wundi ngo kubabanye 
umurego w’ibiti bishyigikiye urufatiro. Numvise ijwi rivuga riti: “abarinzi bari hehe 
bagomba guhagarara ku nkike za Siyoni? Ese barasinziriye? Uru rufatiro rwashyizweho na 
Databuja, ruzarwanywa n’umuyaga n’umuraba. Ese bizareka uyu muntu yigishe inyigisho 
zirwanya imibereho ya mbere y’abantu b’Imana? Igihe kirasohoye cyo gufata icyemezo 
kidakuka. {UBl 164.1} 

“Umwanzi w’abantu yashatse kuzana ishidikanya rivuga ku ivugurura rikomeye mu 
Badiventisiti b’Umunsi wa Karindwi; kandi avuga ko iri vugurura ryashingira ku kureka 
inyigisho zihagaze nk’imfatiro zo kwizera rigatangira umurimo wo gushyiraho imikorere 
mishya. Iyo ubu bugorozi bubaho, hari kubaho ingaruka ki? Amahame y’ukuri ayo Imana 
mu bwenge bwayo yahaye itorero ryasigaye yari kwibagirana. Imyizerere yacu yari 
guhinduka. Amahame shingiro yakomeje umurimo mu myaka 50 ihise yari gufatwa 
nk’ikinyoma. Hari kubaho imikorere mishya. Ibitabo by’uburyo bushya byari kwandikwa. 
Hari no kubaho inyigisho zerekeranye n’ubucurabwenge. Abahanze ubu buryo bari kujya 
mu mijyi bakahakorera umurimo utangaje. Isabato ndetse n’Imana yayiremye mu by’ukuri, 
ntibyari kwitabwaho. Nta na kimwe cyari kwemerwa gukumira iyo nkubiri nshya. 
Abayobozi bari kwigisha gukora ibyiza aho gukora ibibi, ariko nta Mana ihari, bari kuba 
bishingikirije ku mbaraga ya kimuntu idafite agaciro mu gihe hatari Imana. Urufatiro rwabo 
rwari kuba rwubakiye ku musenyi kuburyo rwakurwaho n’umuyaga n’umuraba. {UBl 
164.2} 

Ni nde ufite ubushobozi bwo gutangiza umurimo nk’uwo? Dufite Bibiliya zacu. Dufite 
ubunararibonye bwacu bwakomejwe n’imikorere itangaje na Mwuka Muziranenge. Dufite 
ukuri kutagibwaho impaka. Ese ntidukwiriye kwanga ikintu cyose kidahuje n’uku kuri? 
{UBl 164.3} 

Narashidikanyaga kandi nkatinda kohereza ibyo Mwuka w’Uwiteka yampatiye kwandika. 
Ntabwo nashatse guhatirwa kuvuga amayeri ayobya y’izi nyigisho zidahwitse ariko ku 
bw’ineza y’Imana, ibinyoma byadutse bigomba kurwanywa. {UBl 164.4} 

Sakirana n’igitare cy’urubura! 

Mbere gato yuko nohereza ibihamya ku byerekeranye n’umwete umwanzi akoresha mu 
gutesha agaciro urufatiro rwo kwizera kwacu binyuze mu nyigisho zishukana, nari 
narasomye ku kintu cyerekeranye n’ubwato bwari mu gihu bwasakiranye n’igitare 
cy’urubura. {UBl 164.5} 

Amajoro menshi nasinziraga igihe gito. Nasaga n’imodoka yikoreye umutwaro. Ijoro rimwe 
nagize iyerekwa. Ubwato buto bwagenderaga ku mazi mu gihu cyijimye. Muri ako kanya 
uwakirebaga yarasakuje ati: “ngikiriya igitare cy’urubura!” cyagaragaraga ari kinini 
gisumba ubwato. Ijwi rindi naryo rirasakuza rivuga riti: “gisange.” Ntagihe cyari gihari cyo 
gushidikanya. Cyari igihe cyo gufata icyemezo cyihuse. {UBl 165.1} 

Uwari uyoboye ubwato yakije ubwato aherako abuyobora kuri urwo rutare rw’urubura. 
Yamennye ikibuye igihe yakigongaga. Habayeho iterabwoba kuko ikibuye cyamenetsemo 
uduce twinshi twagwaga dusakuza nk’urw’inkuba ikubise mu ndiba y’ubwato. Abagenzi 
bashegeshwe n’imbaraga yo kugonga icyo kibuye, ariko nta bantu bapfuye. Ubwato 
bwaramenetse ariko bushobora gusanwa. Ubwato bwaragonze burataruka, bukomeza 
gukora hirya no hino nk’ikintu kizima. Nyuma bwakomeje kujya imbere. Nahereyeko 
nsobanukirwa n’ibyo nari neretswe. Nafashe umwanzuro. Nari narumvise amagambo, 
nk’ijwi ryavuye ku Musare wacu rivuga riti “rusange!” Nari nzi uruhare rwanjye icyo rwari 
rwo, kandi ko nta gihe cyari gisigaye cyo gutakaza. Igihe cyo kugira icyo nkora cyari 
gisohoye ngomba kubahiriza itegeko “rusange!” {UBl 165.2} 

Muri iryo joro nabyutse saa saba nandika vuba uko nashoboraga. Mu minsi ikurikiyeho 
nakoraga kare kandi nkarangiza ntinze; ntegurira abantu bacu ibyo nabwiwe byerekeranye 
n’ibinyoma byari muri twe. Nagumye kwiringira ko hari kubaho ubugorozi busesuye; kandi 
ko amahame twakoresheje mu minsi ibanza, yagaragariye mu mbaraga ya Mwuka 
Muziranenge yari gukomezwa. {UBl 165.3} 

Urufatiro rukomeye rwo kwizera kwacu 

Abantu bacu benshi ntibabona ukuntu urufatiro rushikamye rwo kwizera kwacu 
rwashyizweho. Umugabo wanjye, Elder Joseph Batey, Father Pierce* 164 Elder (Hiramu) 
Edson n’abandi bari bafite ubushishozi, abanyacyubahiro kandi abanyakuri bari muri aba 
bagabo, nyuma ya 1844, bashakishije ukuri nk’ubutunzi bwahishwe. Nahuye na bo twigiye 

hamwe kandi dusengera hamwe mu mbaraga. Kenshi twabaga turi hamwe kugeza ijoro 
rijigije kandi rimwe na rimwe tukarikesha dusabira umucyo kandi twiga ijambo ry’Imana. 
Aba bene data bakomeje guterana biga Bibiliya kugira ngo basobanukirwe; kandi ngo 
banitegure kuyigishanya imbaraga. Iyo bageraga ahantu bagacika intege baravugaga bati 
“nta kindi dushobora kongeraho.” Umwuka w’Uwiteka yamanukiragaho; nkajyanwa mu 
iyerekwa nkaherako mpabwa ubusobanuro bw’imirongo twigagaho n’uburyo dukwiriye 
kugenza kandi twigisha neza. Nuko rero umucyo watugeragaho unadufasha gusobanukirwa 
n’Ibyanditswe bivuga kuri Kristo, ubutumwa bwe n’umurimo we w’ubutambyi. 
Nasobanukiwe n’ukuri kwariho icyo gihe kugeza ubwo tuzinjira mu murwa w’Imana, kandi 
nanagejeje ku bandi ibyo Uwiteka yari yampaye. {UBl 165.4} 

Muri iki gihe cyose sinashoboraga gusobanukirwa intekerezo za bene data. Intekerezo 
zanjye zarifunze, nk’uko byari bimeze, sinashoboraga gusobanikirwa n’ibyanditswe 
twigaga. Aka kari agahinda gakomeye nagize mu mibereho yanjye. Nari meze ntya mu 
ntekerezo kugeza ubwo amahame y’ingenzi yo kwizera kwacu yari amaze kumvikana neza 
ahuye n’ijambo ry’Imana mu ntekerezo byacu. Bene data bahereyeko bamenya ko iyo nta 
yerekwa ririho, ko ntashoboraga gusobanukirwa ibi twari kwiga; bemeraga ibyo 
nahishurirwaga nk’umucyo uvuye mu ijuru. {UBl 166.1} 

Mu myaka ibiri cyangwa itatu ibitekerezo byanjye byakomeje kudasobanikirwa 
n’ibyanditswe. Mu gihe twakoraga, umugabo wanjye twakoranye urugendo rwo gusura 
Father Andrews* 165 wababazwaga cyane na rubagimpande. Twaramusengeye. 
Namushyizeho ibiganza byanjye ku mutwe mvuga nti: “Father Andrews umwami Yesu 
agukize” yahereyeko ako kanya akira. Yarabyutse agendagenda mu cyumba ashimira Imana 
anavuga ati: “Nta na rimwe nigeze mbere mbibona kuri uyu munyabwenge. Abamarayika 
b’Imana bari hano.” Icyubahiro cy’Uwiteka cyaragaragaye. Umucyo wabonekaga nk’aho 
wakira mu nzu hose; kandi ukuboko kwa marayika kwari ku mutwe wanjye. Kuva icyo gihe 
kugeza ubu nashoboye gusobanukirwa ijambo ry’Imana. {UBl 166.2} 

Ni iki cyatuma abantu muri iki gihe cy’amateka yacu bakorera munsi y’ukuboko, uburyo 
bukomeye bwo gusenya urufatiro rwo kwizera kwacu—urufatiro rwashyizweho 
kw’itangiriro ry’umurimo wacu mu kwiga ijambo ry’Imana dusenga kandi duhishurirwa? 
Urufatiro twakomeje gushyigikira mu myaka mirongo itanu ishize. Mbese uribaza ko hari 
icyo nshobora kuvuga igihe ndeba ikintu gishobora gutangira gusenya imfatiro zo kwizera 
kwacu? Ngomba kubahiriza itegeko “rusange!” {UBl 166.3} 

Ngomba gutanga ubutumwa bw’imbuzi Imana yampaye gutanga; noneho ibisigaye 
nkabirekera Uwiteka. Ngomba kwibanda ku kibazo mu buryo bwose bushoboka kugira ngo 
abantub’Imanabadashungerwa. {UBl 166.4} 

Turi abantu bubahiriza amategeko y’Imana. Mu myaka mirongo itanu ihise twahuye na buri 
nyigisho z’ubwoka bwose ziyobya zituma intekerezo zacu zihuma zitagira icyo zitaho 
kubirebana n’uko ijambo ry’Imana ryigishwa- by’umwihariko kubirebana n’umurimo 
Kristo akorera mu buturo bwo mu ijuru n’ubutumwa bw’ijuru mu gihe cy’imperuka nk’uko 
abamarayika batatu b’igice cya 14 cy’Ibyahishuwe bavuga. Ubutumwa bw’uburyo bwose 
bwararikiye Abadiventisiti b’Umunsi wa Karindwi ngo bufate umwanya w’ukuri, ingingo 
kuyindi, kwasuzumishijwe no kwiga ijambo ry’Imana basenga, kandi kuzatangirwa 
ubuhamya n’imbaraga y’igitangaza gikozwe n’Uwiteka. Ariko amahame shingiro yatugize 
abo turi bo akwiriye gukomezwa kandi azakomezwa nk’uko Imana yabisobanuye mu ijambo 
ryayo kandi no mu buhamya bw’Umwuka wayo. Iduhamagarira gushikama mu mahame 
shingiro ashingiye ku bushobozi butagomba gushidikanywaho. {UBl 166.5} 

UMUGABANE WA V - KRISTO N’AMAHAME Y’ITORERO 


ITANGIRIRO 

Mu gihe kirenze imyaka 60 hafi udutabo 2000 twa E.G. White twanditswe mu kanyamakuru 
kitwa Urwibutso n’Integuza. Utundi dutabo 2000 twatanzwe tuvuga ku “Bimenyetso 
by’Ibihe.” Ubutumwa bwinshi bwandikishijwe ikaramu ye bwabonetse mu “Mwigisha 
w’Urubyiruko”, ibinyamakuru byacu by’ubuzima, utunyamakuru twa iniyoni yihagije 
n’ahandi. {UBl 168.1} 

Utu dutabo twarimo inyigisho nyinshi zitandukanye zikubiyemo amabwiriza agomba 
kugenderwaho, imiburo n’inama zigirwa itorero, ibijyanye n’ingendo n’imirimo, uburyo 
umurimo wo kurehereza abantu Kristo aho ari n’ibindi by’ingenzi bijyanye n’amahame 
y’itorero. Uburenganzira bwo kwisanzura bugenda bwigishwa mu bihe bitandukanye 
bwatumye habaho ibyigisho by’ingezi by’amahame y’Itorero mu buryo burambuye. Ibyo 
byigisho byagiye binasubirwamo; buri gihe bongera gushimangira ingingo zitandukanye 
zibafitiye umumaro. Mu guhuza n’inyigisho ze, utu dutabo twinshi twagiye dukurwa mu 
murimo wo gukusanya ibitabo bimwe bya Ellen G. White byanditswe kuva igihe cy’urupfu 
rwe. {UBl 168.2} 

Mu gihe hatari habaho guhamagarira kongera kwandikisha udutabo twose uko tumeze, hari 
icyifuzo cyo guhitamo udutabo dukubiye hamwe tugenewe cyane inyigisho z’amahame 
zongeye kwandikwa mu buryo burambuye. Nyinshi muri izi ngizi ni ingenzi mu kwigisha 
ukuri shingiro k’ubutumwa bw’Abadiventisiti. Ubu butumwa butagira icyo wabunganya 
bukubiye hamwe bugatuma umusomyi yungukira kuri buri ngingo mu buryo bwuzuye. 
Hariho inyigisho zimwe zari zidafitanye isano n’inyigisho z’amahame zigishwaga; aho 
byabaga bimeze bityo habagaho gukuramo bimwe bikandikwa mu buryo busanzwe. {UBl 
168.3} 

Umwigishwa witondera ijambo ry’Imana azanezezwa no kubona izi ngingo z’amahame 
zatoranijwe — ibyo byose bishingiye muri Kristo Umwami wacu — zigaragarira muri ubu 
buryo buhoraho. -Abashinzwe Kurinda Inyandiko za Ellen G. White. {UBl 168.4} 


165 



IGICE CYA 26: AMATEGEKO ATUNGANYE 


Amategeko y’Imana, nk’uko yagaragaye mu byanditswe, afite byinshi asaba. Ihame ryayo 
ryose rirera, riratunganye kandi ni ryiza. Amategeko ashyira abantu mu bushake bw’Imana 
; agera ku ntekerezo no ku myumvire, kandi agaragariza icyaha buri wese wumva ko atakoze 
ibyo Imana ishaka. Niba amategeko yagaragariraga mu myifatire igaragarira abantu gusa, 
abantu ntibacirwaho iteka ku bw’intekerezo zabo mbi, mu byifuzo na gahunda zabo. Ariko 
asaba ko umuntu ubwe aba afite umutima uboneye, kandi intekerezo n’imyumvire ye bikaba 
bihwanye n’urugero rw’urukundo no gukiranuka. {UBl 169.1} 

Mu nyigisho ze, Kristo yerekanye uko amahame y’amategeko y’Imana yavugiwe kuri 
Sinayi agera kure. Yashyize iryo tegeko mu bikorwa mu buryo amahame ahinduka igipimo 
gikomeye cyo gukiranuka—igipimo kizakoreshwa ku bantu bose mu rubanza ku munsi 
ukomeye igihe imanza zizacibwa, kandi n’ibitabo bikabumburwa. Yazanywe no gusohoza 
gukiranuka kwe, kandi nk’uhagarariye inyoko muntu, yaje kwereka umuntu yuko ashoboye 
gukora uwo murimo, no guzohoza neza ubushake bw’Imana. Binyuze mu gipimo cy’ubuntu 
bwayo yagiriye umuntu, nta n’umwe ukwiriye kubura ijuru. {UBl 169.2} 

Gukiranuka kwa kamere kubonwa na buri wese uguharanira. Uru nirwo rufatiro 
rw’isezerano rishya ry’Ubutumwa bwiza. Itegeko rya Yehova ni igiti; ubutumwa bwiza ni 
uburabyo buhumura neza n’urubuto bwera. {UBl 169.3} 

Iyo Mwuka w’Imana ahishuriye umuntu ubusobanuro bwuzuye bw’itegeko, habaho 
impinduka mu mutima. Umuhanuzi Natani agaragaza ishusho nyakuri ya Dawidi yatumye 
Dawidi amenya ibyaha bye bwite, kandi bimufasha kubitera umugongo. Yemeye inama 
yicishije bugufi, kandi yiyoroheje ubwe imbere y’Imana. Yagize ati: “Amategeko 
y’Uwiteka atungana rwose asubiza intege mu bugingo, ibyo Uwiteka yahamije ni ibyo 
kwizerwa biha umuswa ubwenge, n’amategeko Uwiteka yigishije araboneye anezeza 
umutima, ibyo Uwiteka yategetse ntibyanduye bihwejesha amaso. Kubaha Uwiteka ni kwiza 
guhoraho iteka ryose, amateka y’Uwiteka ni ayo ukuri, ni ayo gukiranuka rwose. Bikwiriye 
kwifuzwa kuruta izahabu, n’aho yaba izahabu nziza nyinshi, biryohera kuruta ubuki 
n’umushongi w’ibinyagu utonyanga. Kandi ni byo bihana umugaragu wawe, ku byitondera 
harimo ingororano ikomeye. Ninde ubasha kwitegereza kujijwa kwe? Ntumbareho ibyaha 
byanyihishe, kandi ujye urinda umugaragu wawe gukora ibyaha by’ibyitumano, bye 
kuntwara uko ni ko nzatungana rwose, urubanza rw’igicumuro gikomeye ntiruzansinda. 
Amagambo yo mu kanwa kanjye n’ibyo umutima wanjye wibwira bishimwe mu maso yawe, 
Uwiteka gitare cyanjye, Umucunguzi wanjye. ” Zaburi 19:7-14 {UBl 169.4} 

Agaciro Pawulo aha amategeko. 


Ubuhamya butangwa na Pawulo ku bijyanye n’amategeko ni ubu: « Ni uko rero tuvuge iki? 
Amategeko ni icyaha? [Icyaha kiba mu muntu ariko si mu itegeko] Ntibikabeho! Icyakora 
simba naramenye icyaha iyo ntakimenyeshwa n’amategeko, kuko ntaba naramenye kwifuza 
iyaba amategeko atavuze ngo ” Ntukifuze.” Ariko icyaha kibonye akito mu mategeko niko 
gukorera muri jye kwifuza kose, kuko aho amategeko atari icyaha kiba gipfuye. Nanjye kera 
nari muzima ntafite amategeko, itegeko rije icyaha kirahembuka mbera ko ndapfa. Nuko 
iryo tegeko ryagenewe kuzana ubugingo mbona rinzanira urupfu, kuko icyaha kibonye ako 
kito mu mategeko, kiranyoshya kirayanyicisha. » Abaroma 7:7-11 {UBl 170.1} 

Icyaha ntikishe itegeko; ahubwo cyishe kamere y’ibitekerezo muri Pawulo. Yaravuze ati: 
«Ariko noneho ntitugitwarwa n’amategeko kuko twapfuye ku mategeko yari atuboshye. 
Nicyo gituma turi imbata mu bubata bushya bw’Umwuka, butari bwa bundi bwa kera 
bw’inyuguti» Abaroma 7 :6. « Mbese none icyo cyiza cyampindukiye urupfu? Ntibikabeho! 
Ahubwo icyaha ni cyo cyaruhindutse, kugira ngo kigaragare ko ari icyaha koko kuko 
cyakoresheje icyiza kunzanira urupfu ngo amategeko agaragaze uburyo icyaha ari kibi 
bikabije. Noneho rero amategeko ni ayera, ndetse n’itegeko ryose ni iryera, rirakiranuka 
kandi ni ryiza.» Abaroma 7:12,13. Pawulo abwira abamuteze amatwi ko itegeko ryangijwe 
kandi akabereka aho bacumuye. Abigisha nk’uko umuyobozi w’ishuri yigisha abanyeshuri 
be, kandi abereka inzira ibasubiza kubaha Imana. {UBl 170.2} 

Nta mahoro cyangwa kumererwa neza cyagwa gukiranuka biri mu kwica itegeko. Umuntu 
ntashobora guhagarara atunganye imbere y’Imana, ndetse no kugirana amahoro na yo 
bitewe n’imirimo ya Kristo, mu gihe akomeje gukora icyaha. Agomba kuzinukwa icyaha, 
kandi akumvira akanagendera mu kuri. Nk’uko umunyabyaha yirebera mu ndorerwamo 
y’imibereho ye, abona yuko kamere ye idatunganye. Yibona ubwe nk’uko ari, yanduye 
kandi aciriweho iteka. Ariko azi yuko itegeko mu buryo ubwo aribwo bwose ridahanagura 
igicumuro cyangwa ngo ribabarire uwacumuye. Agomba gutera intambwe isumbyeho. 
Itegeko ni umushorera umuyobora kuri Kristo. Agomba guhanga amaso Umukiza 
wamwikorereye ibyaha. Nk’uko Kristo yamwihishuriye ku musaraba w’i Karuvari yishwe 
n’umutwaro w’ibyaha by’isi yose, Umwuka Wera amwereka imyifatire y’Imana ku bantu 
bose bihana ibicumuro byabo. « Kuko Imana yakunze abari mu isi cyane, byatumye itanga 
Umwana wayo w’ikinege kugira ngo umwizera wese atarimbuka, ahubwo ahabwe ubugingo 
buhoraho. »Yohana3:16. {UBl 170.3} 

Buri wese ku giti cye, dukeneye kurushaho kumvira iri jambo; “niko Uwiteka avuga” Hariho 
abantu batubaha Imana, bica Isabato yayo yera, bivovotera amahame agaragara y’Ijambo 
ry’Imana, basobanura ibyanditswe uko bitari, kandi bakora ibishoboka byose ngo bahuze 

Ibyanditswe n’irari ryabo ryo kutumvira. Ntibita ku Ijambo nk’uko ryaciragaho iteka 
Abanditsi n’Abafarisayo mu gihe cya Yesu. Dukeneye kumenya ukuri uko ari ko. Ese 
dukwiriye gukora nkuko Abafarisayo bakoraga. Ese dutere umugongo Umwigisha ukomeye 
kurusha abandi duhindukirira imihango, amategeko n’inyigisho z’abantu? {UBl 170.4} 

Ingaruka zo kwica amategeko. 

Hariho imyizerere myinshi n’intekerezo tudakwiriye kwakira. Adamu yemeye ikinyoma cya 
Satani, Uburiganya bwo kurwanya kamere y’Imana. “Uwiteka Imana iramutegeka iti: ‘Ku 
giti cyose cyo muri iyo ngobyi ujye urya imbuto zacyo uko ushaka, ariko igiti cy’ubwenge 
bumenyesha icyiza n’ikibi ntuzakiryeho, kuko umunsi wakiriyeho no gupfa uzapfa.’” 
Itangiriro 2:16,17. Igihe Satani yashukaga Eva, yaravuze ati : “Ni ukuri koko Imana 
yaravuze iti: ‘Ntimuzarye ku giti cyose cyo muri iyi ngobyi?’ uwo mugore arayisubiza ati: 
‘Imbuto z’ibiti byo muri iyi ngobyi twemererwa kuzirya, keretse imbuto z’igiti kiri hagati 
y’ingobyi ni zo Imana yatubwiye iti: ‘Ntimuzazirye, ntimuzazikoreho, mutazapfa.’ Iyo 
nzoka ibwira umugore, iti: ‘Gupfa ntimuzapfa, kuko Imana izi yuko ku munsi mwaziriyeho, 
amaso yanyu azahweza mugahindurwa nk’Imana, mukamenya icyiza n’ikibi.” Itang 3:1-5. 
{UBl 171.1} 

Ubumenyi Imana itifurije ababyeyi bacu ba mbere kugira bwari ubumenyi bwo gucumura. 
Mu gihe bemeraga ibitekerezo bya Satani, ibyari ibinyoma, kutumvira no gucumura 
byimitswe mu isi yacu. Uku kutumvira itegeko ry’Imana, uku kwizera ikinyoma cya Satani, 
byakinguriye imibabaro yinjira mu isi. Satani yakomeje gukora umurimo yatangiriye muri 
Edeni. Yakoranye umurava, kugira ngo umuntu yemere ibitekerezo bye nk’icyemezo cyo 
kwanga Imana. Yarwanije Kristo mu mikorero ye yo kugarura ishusho y’Imana mu muntu, 
ndetse no gushyira mu mutima we gusa n’Imana. {UBl 171.2} 

Kwizera ikinyoma ntibyatumye Pawulo aba mwiza ngo yiyoroshye kandi agire impuhwe. 
Yari umunyedini, arwanya byimazeyo ukuri kwerekeranywe na Yesu. Yagenze igihugu 
cyose, ashushubikanya abagabo n’abagore abajyana mu nzu y’imbohe. Avuga kuri ibi, 
yagize ati: “Ndi umuyuda wavukiye i Taruso y’i Kirikiya, ari ko nakuriye muri uyu murwa, 
nigishirizwa ku birenge bya Gamariyeri kwitondera cyane amategeko ya ba sogokuruza 
yose, ngira ishyaka ry’Imana nk’uko namwe mwese murigira none. Kandi narenganyaga 
ab’inzira ya Yesu ngo bicwe, nkababoha nkabashyira mu nzu y’imbohe abagabo n’abagore.” 
Ibyak 22:3,4. {UBl 171.3} 

Umuryango wa kimuntu uri mu kaga kubera kwica amategeko ya Se. Ariko Imana ntireka 
umunyabyaha kugeza aho imwerekeye umuti w’icyaha. Umwana w’ikinege w’Imana 
yapfuye kugira ngo dushobore kubaho. Uwiteka yemeye iki gitambo ku bwacu, nk’incungu, 

n’ubwishingizi, biturutse ko twakira Kristo kandi tukamwizera. Umunyabyaha agomba kuza 
yizeye Kristo, akakira ibyo adukorera, akikoreza ibyaha bye Uwikoreye ibyaha ndetse 
akakira imbabazi ze. Niyo mpamvu yatumye Kristo aza mu isi. Nuko rero gukiranuka kwa 
Kristo kubarirwa ku munyabyaha wihannye kandi wizeye. Ahinduka umwana w’ibwami, 
Umwana w’Umwami w’ijuru, umuragwa w’Imana, kandi umuraganwa na Kristo. {UBl 
171.4} 

IGICE CYA 27: KAMERE Y’AMATEGEKO Y’IMANA 


Dawidi agira ati: “Amategeko y’Uwiteka atungana rwose.” Zaburi 19:7 “Uhereye kera 
namenyeshejwe n’ibyo wahamije, yuko wabikomeje iteka ryose.” (Zaburi 119 :152). Kandi 
Pawulo arahamya ati: « Noneho amategeko ni ayera ndetse n’itegeko ryose ni iryera, 
rirakiranuka kandi ni ryiza.» Abaroma 7:12. {UBl 173.1} 

Nk’Umutegetsi w’ikirenga w’isi n’ijuru, amategeko Imana yahaye za leta si ay’ibintu 
bihumeka gusa, ahubwo ni agenga imikorere y’ibintu byose. Buri kintu, cyaba kinini 
cyangwa gitoya, igihumeka cyangwa ikidahumeka, kigengwa n’amategeko yashyizweho 
adashobora kwirengagizwa. Nta n’umwe aya mategeko atareba; kuko nta kintu na kimwe 
cyakozwe n’ukuboko kw’Imana cyibagirana mu bitekerezo byayo. Nubwo ikintu cyose mu 
bidukikije kigengwa n’amategeko asanzwe, umuntu wenyine, nk’umunyabwenge, ashobora 
gusobanukirwa n’ibyo amategeko asaba, agomba kugira imyitwarire ikwiriye. Ku muntu 
wenyine, igihe umurimo w’irema warimo urangira, Imana yahaye umuntu umutimanama 
wo kubahiriza ibyo amategeko ry’Imana asaba, kandi n’umutima ushobora kuyakunda 
nk’ayera, akiranuka kandi meza; kandi icyo umuntu asabwa ni ukuyubahiriza. Nubwo Imana 
itamuhatira kuyumvira; ahabwa uburenganzira bwo guhitamo. {UBl 173.2} 

Ni bake basobanukiwe icyigisho cy’inshingano bwite y’umuntu nubwo ari ikibazo gifite 
agaciro kenshi cyane. Dushobora kumvira no kubaho, cyangwa dushobora kwica itegeko 
ry’Imana, kugomera ubutware bwayo, tugategereza igihano gikwiranye. Iki kibazo 
kirabazwa umuntu wese ngo: “Ese nzumvira ijwi rivuye mu ijuru, amagambo cumi 
yavugiwe i Sinayi, cyangwa se nzakurikira imbaga y’abantu batubahiriza itegeko rikaze? 
Ku bakunda Imana bazishimira cyane kubahiriza amategeko yayo, kandi bazakora 
ibiyinezeza. Ariko umutima wa kamere wanga itegeko ry’Imana; kandi ukarwanya ibyo 
itegeko ryayo ryera risaba. Abantu badakingurira imitima yabo umucyo mvajuru, banga 
kuwungenderamo igihe ubamurikira. Gukiranuka kw’umutima, ubushake bw’Imana, 
n’ibyiringiro by’ijuru, babigurana kwikunda cyangwa inyungu y’iby’iyi si. {UBl 173.3} 

Umunyezaburi avuga ati: “Amategeko y’Uwiteka atungana rwose” Zaburi 19:7. Mbega 
ukuntu itegeko rya Yehova ryoroheje, ryumvikana kandi ritunganye! Rirahinnye ku buryo 
dushobora gufata buri hame mu mutwe, kandi ryerekana mu buryo burambuye ubushake 
bwose bw’Imana, no kwita, atari ku bigaragara gusa; ahubwo ku bitekerezo n’imigambi, 
ibyifuzo n’amarangamutima by’umutima. Amategeko ya kimuntu ntashobora 

gukora ibingibi. Ashobora gutunganya ibikorwa bigaragara gusa. Umuntu ashobora kwica 
itegeko, kandi agahisha amaso y’abantu ibikorwa bye bibi, ashobora kuba ari umugome, 
umujura, umwicanyi cyangwa umusambanyi —ariko igihe cyose ataravumburwa, itegeko 


170 



ntirishobora kumuciraho iteka nk’umunyabyaha. Itegeko ry’Imana ryibanda ku ishyari, 
kwifuza iby’abandi, urwango, uburyarya, kwihorera, irari no kwifuza biremerera umutima; 
ariko bidafite ubusobanuro kuburyo byagaragara, kuko hari ubushake, ariko uburyo 
burabura. Kandi irari ryo gukora ibyaha rizazanwa mu rubanza igihe “Imana izazana 
umurimo wose mu rubanza, n’igihishwe cyose ari icyiza cyangwa ikibi” Umubwiriza 12:14. 
{UBl 173.4} 

Amategeko y’Imana aroroshye. 

Itegeko ry’Imana riroroshye kandi rirumvikana. Hariho abantu biratana ko bizera gusa ibyo 
basobanukiwe, bakibagirwa ko mu mibereho y’umuntu no mu kwigaragaza kw’imbaraga 
y’Imana mu mikorere y’ibyaremwe hari ibintu badashobora kumenya—ibintu ubuhanga 
buhanitse, ubushakashatsi bwimbitse, budashobora gusobanura. Ariko nta bwiru buri mu 
itegeko ry’Imana. Bose bashobora gusobanukirwa ukuri gukomeye kuririmo. Ubwenge 
bufite intege nke cyane bushobora gufata aya mategeko: injiji nyuma y’izindi ishobora 
kugenzura imibereho kandi ikubaka kamere ihwanye n’iy’ijuru. Niba abana b’abantu, mu 
buryo bwose bushoboka, bubahirije iri tegeko, bakunguka imbaraga z’intekerezo 
n’ububasha bwo kurushaho kurondora imigambi na gahunda by’Imana. Kandi n’uku gutera 
imbere kwari gukomera, atari mu mibereho y’iki gihe gusa, ahubwo no mu bihe bizahoraho 
iteka; nubwo twarushaho gutera imbere mu bumenyi bw’ubwenge n’imbaraga y’Imana, buri 
gihe habaho ibiturenze. {UBl 174.1} 

Itegeko ry’Imana ridusaba gukunda Imana byimazeyo ndetse na bagenzi bacu nk’uko 
twikunda. Nta kwitoza uru rukundo, kwizera gukomeye umuntu yagira ni uburyarya gusa 
“Ukundishe Uwiteka Imana yawe umutima wawe wose, n’ubugingo bwawe bwose 
n’ubwenge bwawe bose. Iryo ni ryo tegeko rikomeye ry’imbere. N’irya kabiri rihwanye na 
ryo ngiri ‘ukunde mugenzi wawe nk’uko wikunda. Muri ayo mategeko yombi, amategeko 
yose n’ibyahanuwe niyo yuririraho.” Matayo 22:37-40. {UBl 174.2} 

Itegeko risaba kumvira kuzuye “Umuntu wese witondera amategeko yose agasitara kuri 
rimwe, aba ayacumuye yose.” Yakobo 2:10. Nta na rimwe muri ayo mategeko cumi 
rishobora kwicwa atari uko habayeho kutumvira Imana yo mu ijuru. Guteshuka gatoya mu 
byo risaba, kwirengagiza cyangwa kwica itegeko nkana, ni icyaha, kandi icyaha cyose 
gituma umunyabyaha arakaza Imana. Kubaha Imana ni yo mpamvu yonyine yari gutuma 
Isirayeli ya kera igera ku musozo w’amasezerano yatumaga batoneshwa cyane n’Imana; 
kandi kubahiriza iryo tegeko kwari kubahesha imigisha ikomeye nk’abantu n’ishyanga muri 
iki gihe nkuko byari kubera Abaheburayo. {UBl 174.3} 

Kubahiriza amategeko ni ingenzi, atari ku gakiza kacu gusa, ahubwo no ku munezero wacu 
bwite n’uwo abantu bose dufite ibyo duhuriyeho. Ibyanditswe Byera biravuga biti: 
“Abakunda amategeko yawe bagira amahoro menshi, nta kigusha bafite.” Zaburi 119:165. 
Nubwo umuntu upfa azigisha abantu aya mategeko yera, atunganye kandi meza, amategeko 
y’umudendezo, ayo Umuremyi ubwe yerekeje ku byifuzo by’abantu, nk’umutwaro 
w’ububata, ari wo mutwaro uremereye umuntu atabasha kwikorera. Ahubwo ni 
umunyabyaha ureba amategeko nk’umutwaro uremereye; ni umuntu wica amategeko 
ushobora kureba ko nta bwiza buri mu mahame yayo. Kuko umutima wa kamere “ari 
umwanzi w’Imana ndetse ntushobora kuyumvira” Abaroma 8:7, “kuko amategeko ari yo 
amenyekanisha icyaha” (Abaroma 3:20), kuko “icyaha ni bwo bugome” 1 Yohana3:4. 
Itegeko ni ryo rituma abantu bemezwa icyaha; kandi bakwiriye kwiyumvisha ubwabo ko ari 
abanyabyaha, bugarijwe n’uburakari bw’Imana, mbere y’uko babona ko bakeneye 
Umukiza. Satani akomeje kugabanya uburemera umuntu aha amategeko. Kandi abo 
bakandagira amategeko y’Imana barakora umurimo w’umubeshyi ukomeye; kuko 
barahakana itegeko rukumbi iryo bashobora gukoresha mu gusobanura icyaha, kandi 
rigatiza umurindi umutimanama w’urirenzeho. {UBl 175.1} 

Itegeko ry’Imana rigera kuri iyo migambi ihishwe, nubwo yaba ikora ibyaha, akenshi 
idahabwa agaciro, ariko ikaba mu by’ukuri urufatiro n’igipimo cya kamere. Ni indorerwamo 
umunyabyaha yireberamo niba akeneye kwimenya uko ari ubwe. Kandi igihe yirebye ubwe 
acirwaho iteka n’icyo gipimo gikomeye cyo gukiranuka, intambwe ikurikira ni uko agomba 
kwihana ibyaha bye, kandi agasaba imbabazi binyuze muri Kristo. Iyo gukora ibi 
binaniranye, abantu benshi bashobora kugerageza kumena indorerwamo ihishura inenge 
zabo, guhinyura itegeko rigaragaza ibizinga mu mibereho yabo na kamere. {UBl 175.2} 

Turi mu gihe cy’ubuhenebere bukomeye. Imbaraga z’abantu babaswe n’imico mibi, 
n’ingeso mbi, kandi iminyururu abahambiriye iragoye gucibwa. Icyaha, kimeze 
nk’umwuzure gikomeje kumunga isi. Ubugome buteye ubwoba no kubuvuga burushaho 
kugenda bwigaragaza. Kandi abantu bibwira ko ari abarinzi bw’inkike za Siyoni bazigisha 
yuko amategeko yashyiriweho Abayuda bonyine, kandi akaba yakuweho n’uko twinjiye mu 
gihe cy’ubutumwa bwiza. Ese nta sano iri hagati yo kutumvira amategeko by’iki gihe 
n’ubugome, kandi n’uko abagabura n’abantu bakomeza kwigisha ko amategeko adafite 
agaciro? {UBl 175.3} 

Imbaraga iciraho iteka itegeko ry’Imana ntihagararira gusa ku byo dukora; ahubwo no 
kubyo tudakora. Ntabwo twebe ubwacu dukwiriye kwibwira ko dutunganye twirengagiza 
gukora ibyo Imana ishaka. Ntabwo tugomba gusa kureka gukora nabi; ahubwo dukwiriye 
no kwiga gukora neza. Imana yaduhaye imbaraga twitorezamo gukora imirimo myiza; ariko 

izi mbaraga niba zidakoreshejwe, tuzafatwa nk’abagaragu babi kandi batumvira. Dushobora 
kuba tutarakoze ibyaha bikomeye, bishobora kuba bitari mu bitabo biturega ku Mana; ariko 
kubera ko ibikorwa byacu bitanditswe nk’ibitunganye, byiza, bishyira umuntu hejuru kandi 
bihesha umuntu agaciro byerekana yuko tutacuruje italanto zacu twashinzwe, ibyo 
biduciraho iteka. {UBl 175.4} 

Amategeko y’Imana yahozeho mbere y’uko umuntu aremwa. Yari ahuje n’imibereho 
y’ibyaremwe; ndetse n’abamarayika bagengwaga na yo. Nyuma y’uko umuntu acumuye, 
amahame yo gukiranuka ntiyigeze ahinduka. Nta na kimwe cyakuwe mu mategeko. Nta no 
kugira ngo hagire icyongerwa ku mategeko yayo yera. Nkuko yabayeho mu itangiriro, ni 
nako azakomeza kubaho ibihe bidashira. Umunyezaburi aravuga ati: “Uhereye kera 
namenyeshejwe n’ibyo wahamije, yuko wabikomeje iteka ryose.”Zaburi 119:152. {UBl 
176.1} 

Kubera ko iri tegeko rigenga abamarayika, risaba umuntu ubutungane mu bitekerezo 
bitagaragara, ibyifuzo, na kamere ye kandi “iryo rikomerejwe guhama iteka ryose” (Zaburi 
11:8) isi yose izacirwa urubanza ku munsi w’Imana uri hafi. Abica amategeko bashobora 
kwikomeza ubwabo bibwira yuko Isumbabyose itabizi, yuko itabyitayeho, ariko ntabwo 
izakomeza kubyihanganira. Vuba aha bazahabwa igihembo cy’ibyo bakoze, urupfu ari rwo 
bihembo by’icyaha; mu gihe ishyanga ritunganye, ryakomeje amategeko, rizinjira mu 
marembo y’igiciro cyinshi y’ururembo rw’ijuru, kandi bakazagororerwa ubugingo 
buhoraho n’ibyishimo bari kumwe n’Imana n’Umwana w’Intama. {UBl 176.2} 

IGICE CYA 28: URWANGO SATANI YANGA AMATEGEKO 


Ijoro rikeye, nakangutse ibitekerezo byanjye biremerewe n’umutwaro ukomeye. Nariho 
ngeza ubutumwa kuri bene Data, kandi bwari ubutumwa bw’imbuzi n’amabwiriza ku 
byerekeye bamwe bari bashyigikiye inyigisho ziyobya ku bijyanye no kwakira Mwuka 
Muziranenge n’uko akorera mu bantu. {UBl 177.1} 

Namenyeshejwe ko ubwaka busa n’ubwo twari twahamagariwe guhangana na bwo nyuma 
y’umwaka wa 1844 bwashoboraga kuzongera kuboneka muri twe mu minsi iheruka yo 
kubwiriza ubutumwa; kandi ko tugomba guhangana n’iki kibi nk’uko twiyemeje guhangana 
nacyo mu bihe byashize. {UBl 177.2} 

Tugeze mu gihe ibintu bikomeye kandi bigaragarira buri wese bitangiye kubaho. Ubuhanuzi 
burimo burasohora. Amateka y’ibihe bidasanzwe ariho arandikwa mu bitabo byo mu ijuru 
— Ibihe byavuzwe ko bizabanza kubaho mbere gato y’uko umunsi ukomeye w’Imana ugera. 
Buri kintu cyose cyo ku isi ntikiri kuri gahunda ikwiye. Amahanga ararakaye, kandi 
imyiteguro ikomeye y’intambara irakorwa. Ishyanga riragambanira irindi, kandi n’ubwami 
buragambaniraubundi bwami. Umunsi ukomeye w’Imana uregereje cyane. Nyamara nubwo 
amahanga arimo yegeranyiriza imbaraga zayo gushoza intambara no kumena amaraso, 
itegeko ryahawe abamarayika ryo gukomeza imiyaga ine kugeza ubwo abera bazaba bamaze 
gushyirwaho ikimenyetso mu ruhanga rwabo, riracyafite imbaraga. {UBl 177.3} 

Ubungubu abatuye isi barabona ingaruka zidasubirwaho zo kwica amategeko y’Imana. 
Umurimo wayo w’irema urangiye, Uwiteka yaruhutse ku munsi wa karindwi, araweza, 
awutoranyiriza kuba umunsi umuntu akwiriye kuyiyegurira akayiramya. Nyamara uyu 
munsi isi irirengagiza itegeko rya Yehova. Undi munsi wasimbujwe umunsi w’Imana wo 
kuruhukaho. Umuntu yimitse uburyo bwe n’ubushake bwe abisimbuza inyigisho z’ukuri zo 
mu ijambo ry’Imana, kandi isi yoretswe mu kwigomeka no gukora ibyaha. {UBl 177.4} 

Uyu murimo wo kurwanya itegeko ry’Imana watangiriye mu ijuru, utangijwe na Lusiferi, 
Umukerubi utwikira. Satani yari yiyemeje kuba uwa mbere mu nama z’ijuru ndetse 
akareshya n’Imana. Yatangiriye umurimo we wo kwigomeka mu bamarayika yari ashinzwe 
kuyobora, ashaka kubakwizamo umwuka wo kumva ko batanyuzwe. Kandi yakoranye 
ubucakura atyo ku buryo benshi mu bamarayika bamuyobotse mbere y’uko imigambi ye 
itahurwa rwose. Ndetse n’abamarayika ntibashoboraga gutahura kamere ye, no kumenya 
icyo umurimo we wari ugamije. Igihe Satani yari amaze kwigarurira abamarayika benshi, 
yashyikirije ikibazo cye Imana avuga ko cyari icyifuzo cy’abamarayika ko yafata umwanya 
Kristo yari afite. {UBl 177.5} 

Ikibi cyakomeje gukaza umurego kugeza igihe umwuka w’urwango waje kugeza ku 
myivumbagatanyo. Nuko mu ijuru haba intambara, maze Satani n’abari bamushyigikiye 
bose, bajugunywa hanze. Satani yari yarwaniye ubutware mu ijuru, kandi yari yatsinzwe. 
Imana ntiyari kuba igishoboye kumurekera icyubahiro n’isumbwe; kandi ibi, hamwe 
n’umugabane yari afite mu butegetsi bwo mu ijuru, yarabinyazwe. {UBl 178.1} 

Kuva icyo gihe Satani n’abambari be babaye abanzi ruharwa b’Imana muri iyi si, bakomeza 
kurwanya ukuri no gukiranuka ubudatuza. Satani yakomeje kwigisha abantu inyigisho 
z’ibinyoma kuri Kristo no ku Mana nk’uko yabikoze ku bamarayika, nuko yigarurira atyo 
abatuye isi. Ndetse n’amatorero avuga yuko ari aya gikristo yagiye mu ruhande 
rw’umuhakanyi wa mbere ukomeye. {UBl 178.2} 

Satani ubwe yigaragaza nk’umwami w’isi, kandi iyi ni yo shusho yakoresheje mu gishuko 
cya nyuma mu bishuko bitatu bikomeye yakoresheje ashuka Kristo mu batayu. Yanyujije 
imbere y’Umukiza ubwami bw’isi maze abutunga urutoki agira ati: “Biriya byose 
ndabiguha, nupfukama ukandamya”. {UBl 178.3} 

Kristo mu rukiko rwo mu ijuru yari yaramenye yuko igihe cyari kugera agahangana kandi 
agatsinda imbaraga ya Satani niba inyoko muntu igomba gukurwa burundu mu butware bwe. 
Kandi icyo gihe gisohoye, Umwana w’Imana yiyambuye ikamba rye ry’Ubwami n’ikanzu 
y’ubwami, ubumana bwe abwambika ubumuntu, aza ku isi guhangana n’umwami w’ikibi 
no kumutsinda. Kugira ngo ahinduke umuvugizi w’umuntu imbere ya Se, Umukiza 
yagombaga kubaho nk’undi muntu uwo ari we wese muri iyi si, akemera guhura n’ingorane, 
agahinda n’ibishuko. Nk’uruhinja rw’i Beterehemu, yari guhinduka umwe n’inyokomuntu; 
kandi kubera imibereho izira inenge guhera mu muvure w’inka ukagera ku musaraba, yari 
kwerekana y’uko umuntu, ku bwo kwihana no kumwizera, ashobora kongera gutoneshwa 
n’Imana. Yari kuzanira umuntu gucungurwa ku bw’ubuntu no kubabarirwa ibyaha. Iyo 
abantu bahindukirira Imana, ntibongere gucumura, bari kubabarirwa. {UBl 178.4} 

Kristo mu ntege nke za kimuntu yari guhangana n’ibishuko by’uwari ufite imbaraga zirenze 
iza kamere, izo Imana yari yarahaye umuryango w’abamarayika. Ariko ubumuntu bwa 
Kristo bwari bwahujwe n’ubumana, kandi muri iyi mbaraga yari kwihanganira ibishuko 
byose Satani yashoboraga kumuteza, kandi akarinda ubugingo bwe ntibwanduzwe n’icyaha. 
Kandi iyi mbaraga yo gutsinda yari kuyiha urubyaro rwa Adamu rwari kwakira gukiranuka 
kw’imico ye ku bwo kwizera. {UBl 178.5} 

Imana yakunze abari mu isi cyane ku buryo yatanze Umwana wayo w’ikinege kugira ngo 
umwakiriye wese agire imbaraga yo kubaho mu gukiranuka kwe. Kristo yerekanye ko 
umuntu ashobora kugundira imbaraga y’Imana ku bwo kwizera. Yerekanye ko 

umunyabyaha, ku bwo kwihana no kwitoza kwizera gukiranuka kwa Kristo, ashobora 
kwiyunga n’Imana, akagabana kuri kamere y’ubumana agatsinda kononekara kwazanywe 
mu isi n’irari. {UBl 179.1} 

Muri iki gihe, Satani akoresha ibishuko bisa n’ibyo yakoresheje kuri Kristo, aduha ubwami 
bw’isi akadusaba ko tumuyoboka. Ariko ku muntu uhanze amaso Yesu nk’ibanze ryo 
kwizera kwe akaba ari na we ugusohoza, ibishuko bya Satani nta bubasha bimufiteho. 
Ntashobora gucumuza umuntu wakira ku bwo kwizera imico y’uwo wageragejwe nka twe 
mu buryo bwose ariko ntakore icyaha. {UBl 179.2} 

“Kuko Imana yakunze abari mu isi cyane, byatumye itanga Umwana wayo w’ikinege kugira 
ngo umwizera wese atarimbuka, ahubwo ahabwe ubugingo buhoraho.” (Yohana 3:16). 
Umuntu wihannye icyaha cye akemera impano y’ubugingo bw’Umwana w’Imana, 
ntashobora gutsindwa. Iyo umuntu agundiriye kamere y’Imana ku bwo kwizera, ahinduka 
umwana w’Imana. Arasenga, akizera. Igihe ashutswe kandi akageragezwa, asaba imbaraga 
Kristo atanga ku bw’urupfu rwe, nuko agatsinda ku bw’ubuntu bwe. Ibingibi buri 
munyabyaha akeneye kubisobanukirwa. Agomba kwihana icyaha cye, agomba kwizera 
imbaraga ya Kristo, kandi akemera irya mbaraga ikiza ikanamurinda icyaha. Mbega ukuntu 
dukwiye gushimira impano y’urugero rwa Kristo! {UBl 179.3} 

Ntimugerageze kwitaza umusaraba 

Inyigisho mpimbano zimbitse n’ibitekerezo bihimbano by’abantu bishobora kwiganza; 
ariko uzatsinda ku iherezo, agomba kuba yicisha bugufi bihagije kugira ngo abone uko 
yishingikiriza ku mbaraga z’Imana. Igihe rero dufashe imbaraga y’Uhoraho, maze 
tugasanga Kristo tuvuga tuti: “Nta kiguzi nzanye mu biganza byanjye; gusa nishingikirije 
ku musaraba wawe”, ubwo ni bwo imbaraga z’Imana zishobora gufatanya natwe kweza no 
gutunganya imibereho . {UBl 179.4} 

Ntihakagire umuntu n’umwe witaza umusaraba. Umusaraba ni wo utubashisha gutsinda. 
Binyuze mu mubabaro n’ibigeragezo ni bwo imbaraga z’Imana zishobora gukomeza 
umurimo mu mibereho yacu uzabyara urukundo, amahoro n’ubugwaneza bya Kristo. {UBl 
179.5} 

Umurimo ukomeye ukwiriye gusohozwa buri munsi mu mutima w’umuntu binyuze mu 
kwiga Ijambo ry’Imana. Dukeneye kwiga gucishwa bugufi ko kwizera nyakuri. Ibi bizagira 
umusaruro. Mureke dushake iterambere rishikamye mu gusobanukirwa ibya Mwuka. 
Mureke Ijambo ry’Imana ritubere umujyanama. Dukwiriye kugendana ubushishozi buri 
gihe, ari ko turushaho kwegera Kristo. Umwuka n’ubuntu bya Kristo birakenewe mu 
mibereho; kimwe no kwizera gukorera mu rukundo kugatunganya ubugingo. {UBl 179.6} 

Dukeneye gusobanukirwa neza icyo Imana itegereje ku bantu bayo. Amategeko, ari yo 
yerekana imico yayo, nta n’umwe ukwiye kutayasobanukirwa. Amagambo yandikishijwe 
urutoki rw’Imana ku bisate by’amabuye mu buryo butunganye ahishura ibyo ishaka ko 
abantu bayo bakora ; nta n’umwe rero ukwiriye kuyibeshyaho. Amategeko y’ubwami 
ubwayo yaramenyekanye; kugira ngo nyuma ahishurirwe abantu bo mu mahanga yose 
n’indimi nk’amahame agenga ingoma yayo. Byatubera byiza turamutse twize ayo mategeko 
yanditswe mu gitabo cyo Kuva igice cya 20 n’icya 31, kuva ku murongo wa 12-18. {UBl 
180.1} 

Igihe urubanza ruzaba rutangiye kandi ibitabo bikabumburwa, nuko buri muntu wese 
agacirwa urubanza hakurikijwe ibyanditswe muri ibyo bitabo, noneho ni bwo ibisate 
by’amabuye byahishwe n’Imana kugeza icyo igihe, bizagaragarizwa abatuye isi nk’urugero 
rwo gukiranuka. Nuko rero abagabo n’abagore bazabona ko ikintu gisabwa ku bw’agakiza 
ka bo ari ukumvira amategeko y’Imana atunganye. Nta n’umwe uzabona uko yiregura 
icyaha cye. Abantu bazacirwa urubanza rwo gupfa cyangwa gukira hakurikijwe amahame 
akiranuka yo muri ayo mategeko. {UBl 180.2} 

IGICE CYA 29: KRISTO, IBYIRINGIRO BYACU RUKUMBI 

Mbere y’uko imfatiro z’isi zishingwa, Kristo, Umwana w’ikinege w’Imana, yasezeranye 
kuzaba inshungu y’inyokomuntu, Adamu naramuka acumuye. Adamu yaje kugwa, kandi 
uwari asangiye ikuzo na Se mbere y’uko isi ibaho, yiyambuye ikanzu ya cyami n’ikamba 
ry’ubwami, aramanuka asiga icyubahiro gikomeye ahinduka uruhinja i Betelehemu, kugira 
ngo aho Adamu yasitariye akagwa, abashe kuhanyura kandi acungure abantu baguye. 
Yiyemeje guhura n’ibishuko byose umwanzi ateza abagabo n’abagore ; kandi ibitero byose 
bya Satani ntibyabashije kumuteshura ngo areke kumvira Se. Ku bw’imibereho ye izira 
icyaha, yahamije y’uko buri muhungu wese n’umukobwa wese wa Adamu ashobora 
gutsinda ibishuko by’uwazanye bwa mbere icyaha mu isi. (UBl 181.1} 

Kristo yazaniye abagabo n’abagore imbaraga yo gutsinda. Yaje muri iyi si afite ishusho 
y’umuntu, aba umuntu mu bandi. Yambaye kamere muntu icumura kugira ngo ashukwe 
kandi ageragezwe. Mu bumuntu bwe, yari afite kamere y’ubumana. Mu kwigira umuntu, 
yahawe mu buryo bushya kwitwa Umwana w’Imana. Marayika yabwiye Mariya ati: 
“Imbaraga z’Isumbabyose zizagukingiriza, ni cyo gituma Umuziranenge uzavuka azitwa 
Umwana w’Imana” (Luka 1:34). Mu gihe yari Umwana w’Umuntu yahindutse Umwana 
w’Imana mu buryo bushya. Nuko agaragara mu isi yacu—ari Umwana w’Imana nyamara 
anabarwa mu muryango w’abantu ku bwa kavukire. {UB1 181.2} 

Kristo yaje afite ishusho y’umuntu kugira ngo yereke abaturage bo mu masi ataracumuye 
ndetse n’abo mu isi yacumuye ko hariho icyateganijwe gihagije cyatuma abantu babaho 
bumvira Umuremyi wabo. Yihanganiye ibishuko Satani yemererwaga kumugerageresha, 
kandi atsinda ibitero bye byose. Yarababajwe kandi agirirwa nabi cyane, nyamara Imana 
ntiyamutereranye ngo ise n’itabizi. Igihe yabatizwaga na Yohana muri Yorodani; avuye mu 
mazi, Mwuka w’Imana yamumanukiyeho afite ishusho y’inuma isa na zahabu, nuko ijwi 
rivugiramu ijururiti: “NguyuUmwana wanjye nkunda nkamwishimira” (Mat 3:17). Nyuma 
y’iri tangazo ni bwo Kristo yajyanywe na Mwuka mu butayu. Mariko aravuga ati: « Uwo 
mwanya Mwuka amujyana mu butayu, amarayo iminsi mirongo ine ageragezwa na Satani, 
aba hamwe n’inyamaswa... » (Mariko 1:12,13). Muri iyo minsi ntiyagiraga icyo arya”( 
Luka 4:2). {UBl 181.3} 

Guhangana n’ibishuko 

Igihe Yesu yajyanwaga mu butayu ngo ashukirweyo, yari ayobowe na Mwuka w’Imana. Si 
we wihamagariye ibishuko. Yajyanywe mu butayu no kugira ngo abe wenyine kandi 
yitegereze inshingano yari yahawe n’umurimo we. Binyuze mu kwiyiriza ubusa no gusenga 
yariho yitegura inzira yandujwe n’amaraso yagombaga kunyuramo. Mbese yari gutangira 

ate umurimo wo kubohora imbohe zari zikomerejwe mu mubabaro n’umurimbuzi. Mu gihe 
kirekire cyo kwiyiriza ubusa kwe, umugambi wose w’umurimo we nk’Umucunguzi 
w’abantu washyizwe imbere ye. (UBl 181.4} 

Igihe Yesu yinjiraga mu butayu, yari agoswe n’ikuzo rya Se. Mu gihe yari yatwawe no 
gushyikirana n’Imana, yazamuwe mu mbaraga zirenze ubunyantegenke bwa muntu. 
Nyamara iryo kuzo ryaje kumuvaho maze ararekwa ngo ahangane n’ibishuko. Igishuko 
cyamugeragaho buri mwanya. Kamere ye ya kimuntu yahindishwaga umushyitsi 
n’urugamba rwari rumutegereje. Mu minsi mirongo ine yiyirije ubusa kandi arasenga. Mu 
gihe yari afite intege nke kandi arembejwe n’inzara, yari ananiwe kandi acitse intege ku 
bw’umubabaro wo mu ntekerezo, “Kuko mu maso he hononekaye ntihase n’aho umuntu, 
n’ishusho ye yononekaye ntise n’iy’abana b’abantu.” (Yesaya 52:14). Iki gihe cyari 
amahirwe ya Satani. Ni bwo yatekereje ko ashobora noneho gutsinda Kristo. {UBl 182.1} 

Uwari wigize nka marayika w’umucyo yasanze Umukiza, na we agira ngo ni igisubizo 
cy’amasengesho ye, kandi ubutumwa yari amuzaniye ni ubu ngo: “Niba uri Umwana 
w’Imana, tegeka aya mabuye ahinduke umutsima.” Matayo 4:3 {UBl 182.2} 

Yesu yahanganye na Satani muri aya magambo ngo : « Umuntu ntatungwa n’umutsima gusa, 
ahubwo atungwa n’ijambo ryose riva mu kanwa k’Imana »(Matayo 4 :4). Muri buri gishuko 
cyose, intwaro yarwanishaga yari Ijambo ry’Imana. Satani yasabye Kristo gukora igitangaza 
nk’ikimenyetso cy’ubumana bwe. Ariko icyari gisumbye ibitangaza byose, ari cyo 
kwishingikiriza kuri iri jambo ngo“Uwiteka aravuga ngo”, cyari ikimenyetso kitashoboraga 
kuvuguruzwa. Igihe cyose Kristo yishingikirizaga kuri iri jambo, umushukanyi nta mahirwe 
yo kumutsinda yari kugira. {UBl 182.3} 

Kwimenyereza Ijambo ry’Imana ni byo byiringiro byacu byonyine gusa. Abashishikarira 
gushakashaka mu byanditswe ntibazigera bemera ibishuko bya Satani nk’ukuri kuvuye ku 
Mana. Nta n’umwe ukwiriye kujya impaka n’umwanzi w’Imana na Kristo ku bikwiriye 
cyangwa se bidakwiriye. Ntabwo dukwiriye kujya impaka ku byo Ijambo ry’Imana ritigeze 
rigira icyo ribivugaho. Ibyo dukeneye byose kugira ngo dukizwe biboneka mu Ijambo 
ry’Imana. Umunsi ku wundi dukwiriye kugira Bibiliya umujyanama wacu. {UBl 182.4} 

Kuva kera Kristo yari umwe na Se, kandi igihe yambaraga kamere y’umuntu, yari akiri 
umwe n’Imana. Niwe Muhuza w’Imana n’abantu. “Nuko rero nk’uko abana bahuje umubiri 
n’amaraso, ni ko na We ubwe yahuje ibyo nabo.” (Abaheb 2:14). Ni muri we gusa dushobora 
guhinduka abana b’Imana. Abamwizera bose abaha ubushobozi bwo guhinduka abana 
b’Imana. Ubwo ni bwo umutima uhinduka urusengero rw’Imana ihoraho. Ni yo mpamvu 

Kristo yafashe kamere muntu kugira ngo abagabo n’abagore bahinduke abasangiye kamere 
y’Imana. Yerekanira ubugingo no kudapfa mu butumwa bwiza. {UBl 182.5} 

IGICE CYA 30: AMATEGEKO N’UBUTUMWA BWIZA 


Igihe Abayuda bangaga Kristo, bari banze urufatiro rwo kwizera kwabo. Kandi, ku rundi 
ruhande, Abakristo bo muri iki gihe bavuga ko bizera Kristo, ariko bakanga amategeko 
y’Imana, bakora amakosa amwe n’ay’Abayuda bayobejwe. Abavuga ko bishingikirije kuri 
Kristo, nuko akaba ari we bashyizeho ibyiringiro byabo nyamara bagasuzugura amategeko 
y’imico mbonera n’ibyahanuwe, ntaho batandukaniye n’Abayuda batizera. Ntibashobora 
mu buryo bwumvikana guhamagarira abanyabyaha kwihana kubera ko badashoboye 
gusobanura neza icyo baba bihana. Umunyabyaha, ushishikarizwa kureka ibyaha bye, afite 
uburenganzira bwo kubaza ati: « icyaha ni iki? » Abubaha amategeko y’Imana bashobora 
gusubiza bati: «Icyaha ni ukwica itegeko ». Intumwa Pawulo ihamanya n’ibi igira iti: ” 
Simba naramenye icyaha iyo amategeko atabaho.” {UBl 183.1} 

Abemera ibyo amategeko y’imico mbonera asaba nibo bonyine bashobora gusobanura 
imiterere yo guhongererwa. Kristo yazanywe no guhuza Imana n’umuntu, akamuhindura 
umwe n’Imana binyuze mu kumugarura ku kumvira amategeko yayo. Nta bubasha itegeko 
rifite bwo kubabarira uryishe. Yesu ni we wenyine washoboraga kwishyurira umunyabyaha 
umwenda we. Ariko nubwo Yesu yarishye umwenda w’umunyabyaha wihana, ntabwo 
bimuha uburenganzira bwo gukomeza kwica amategeko y’Imana; ahubwo guhera ubwo 
agomba kubaho yumvira ayo mategeko. {UBl 183.2} 

Amategeko y’Imana yabayeho mbere y’iremwa ry’umuntu naho ubundi Adamu ntaba 
yarakoze icyaha. Nyuma y’uko Adamu acumura, amahame yo mu mategeko ntiyahinduwe, 
ahubwo yaratunganijwe kandi atangarizwa kugira ngo abashe kunganira umuntu muri uko 
kugwa. Kristo, mu nama yagiranye na Se, yashyizeho uburyo bwo gutamba ibitambo; urwo 
rupfu, aho kugira ngo ruhite rugera ku wishe itegeko, rwabanje gushyirwa ku gitambo ari 
byo byacureraga igitambo gikomeye kandi gitunganye cy’Umwana w’Imana. {UBl 183.3} 

Ibyaha by’abantu byashyirwaga mu buryo bw’igishushanyo ku mutambyi ari na we wari 
umuhuza w’Imana n’abantu. Umutambyi ubwe ntiyashoboraga guhinduka igitambo 
gikuraho ibyaha, kandi ngo abashe no guhongerera ubugingo bwe, kuko nawe yari 
umunyabyaha. Ku bw’ibyo rero, aho kugira ngo ubwe apfe, yicaga umwana w’intama 
udafite inenge; igihano cy’icyaha cyashyirwaga ku itungo ridafite inenge, rikajya mu 
mwanya we, ari byo byashushanyaga igitambo kidafite inenge cya Yesu Kristo. Binyuze mu 
maraso y’iki gitambo, umuntu yatumbiraga ku bwo kwizera amaraso ya Kristo yari 
kuzahongerera ibyaha by’abari mu isi. {UBl 183.4} 

Umugambi w’amategeko y’imihango 

Iyo Adamu adacumura itegeko ry’Imana, amategeko y’imihango ntaba yarashyizweho. 
Ubutumwa bw’inkuru nziza bwabanje guhabwa Adamu mu itangazo yabwiwe y’uko 
urubyaro rw’umugore rwari kuzajanjagura umutwe w’inzoka; kandi ryakomeje 
gushyikirizwa urubyaro rwakurikiyeho rigera kuri Nowa, Aburahamu na Mose. Kristo ubwe 
ni we wamenyesheje Adamu na Eva amategeko n’iby’inama y’agakiza. Bakiranye 
ubwitonzi iryo somo ry’ingenzi babibwira abana babo n’abuzukuru babo. Ni muri ubwo 
buryo ubumenyi bw’amategeko y’Imana bwakomeje kurindwa. {UBl 184.1} 

Icyo gihe, abantu baramaga hafi imyaka igihumbi, kandi abamarayika babagendereraga 
bafite amabwiriza aturutse kuri Kristo. Kuramya Imana binyuze mu gutanga ibitambo 
byashyizweho, kandi abubahaga Imana bemereraga ibyaha byabo imbere yayo 
bagategerezanya ishimwe n’ibyiringiro bitunganye kuza kw’Inyenyeri yo mu ruturuturu, yo 
yari kuzayobora mu ijuru abana ba Adamu bacumuye, binyuze mu kwihana bagahindukirira 
Imana no kwizera Umwami n’Umukiza wacu Yesu Kristo. Ni muri ubwo buryo rero 
ubutumwa bwiza bwabwirizwaga muri buri gitambo; kandi imirimo y’abizera yakomeje 
kugaragaza ko bizera Umukiza wari utegerejwe. Yesu yabwiye Abayuda ati: «Iyo mwizera 
Mose nanjye muba munyizeye, kuko ari ibyanjye yanditse. Ariko nimutizera ibyo uwo 
yanditse, noneho n’amagambo yanjye muzayizera mute? » Yohana 5:46,47 {UBl 184.2} 

Nubwo bimeze bityo, ntibyashobokaga ko Adamu, kubw’urugero rwe n’amabwiriza 
atunganye, yahagarika umuvumo wageze ku bantu bitewe n’igicumuro cye. Kutizera 
kwinjiye buhoro buhoro mu mitima y’abantu. Abana ba Adamu berekana urugero rwa mbere 
rw’inzira ebyiri zitandukanye abantu bakurikira ku bijyanye n’ibyo Imana ibashakaho. Abeli 
yarebaga Kristo washushanywaga n’ibitambo byatambwaga. Kayini we ntiyizeraga ko 
ibitambo byari ngombwa; yanze kwemera ko Kristo yashushanywaga n’umwana w’intama 
watambwaga; amaraso y’amatungo yayabonaga nk’aho nta gaciro afite. Ubutumwa bwiza 
bwabwirijwe Kayini mu buryo bumwe n’ubwakoreshejwe ku muvandimwe, ariko kuri we 
byari impumuro y’urupfu izana urupfu, kuko mu maraso y’igitambo cy’umwana w’intama 
Yesu Kristo, ntiyashoboraga kubonamo uguteganirizwa rukumbi kwakozwe ku bw’agakiza 
kamuntu. {UBl 184.3} 

Umukiza wacu, mu mibereho ye no mu rupfu rwe, yashohoje ubuhanuzi bwose 
bwamwerekezagaho; kandi ni we kuri ibishushanyo byose byerekezagaho. Yubahirije 
amategeko y’imico mbonera, kandi arayerereza binyuze mu gukora ibyo asaba 
nk’uhagarariye inyoko muntu. Abo mu Bisirayeli bagarukiye Uwiteka, bakemera Kristo 
nk’uwo ibitambo byashushanyaga, basobanukiwe amaherezo icyagombaga gukurwaho. 
Umwijima wari utwikiriye imihango ya kiyuda nk’inyegamo, wari kuri bo nk’igitambaro 

cyatwikiraga icyubahiro cy’Imana mu maso ha Mose. Icyubahiro cyari mu ruhanga rwa 
Mose cyerekanaga umucyo Kristo yazanye mu isi kubw’umuntu. {UBl 184.4} 

Igihe Mose yari kumwe n’Imana ku musozi, yahishuriwe inama y’agakiza, mu buryo 
butangaje guhera igihe Adamu yacumuraga. Noneho asobanukirwa ko marayika 
wayoboraga abana b’Isirayeli mu ngendo zabo yagombaga guhishurwa afite umubiri. 
Umwana w’Imana ukundwa, uwari umwe na Se, yagombaga guhuza Imana n’abantu bose 
bamwizeye kandi bakamwiringira. Mose yabonye ubusobanuro nyakuri bw’ibitambo 
byatambwaga. Kristo yigishije Mose umugambi w’ubutumwa bwiza, ndetse ikuzo 
ry’ubutumwa bwiza, bunyuze muri Kristo, ryarabagiraniye mu maso ha Mose ku buryo 
abantu batashoboraga kuhareba. {UBl 185.1} 

Mose ubwe ntabwo yari azi ko iryo kuzo rigaragarira mu maso he, nuko ntiyasobanukirwa 
impamvu abana ba Isirayeli bamuhunganga igihe yabegeraga. Yarabahamagaye kugira ngo 
baze aho ari, ariko ntabatinyuka kureba mu maso he hari hahawe ubwiza. Igihe Mose 
yamenyaga ko abantu batashobora kureba mu maso he kubera ikuzo ryarimo, yahatwikirije 
igitambaro. {UBl 185.2} 

Ikuzo ryari mu maso ha Mose ryari umubabaro ukomeye cyane ku bana ba Isirayeri kubera 
ko bari bishe itegeko ryera ry’Imana. Iki ni imfashanyigisho y’ukuntu abica amategeko 
y’Imana bumva bamerewe. Bifuza guhunga umucyo wayo ucengera mu mutima kandi 
ugatera ubwoba uyagomera, mu gihe agaragarira uyakomeza nk’ayera, akiranuka kandi 
meza. Abasobanukiwe neza amategeko y’Imana ni bo bonyine bashobora guha agaciro 
impongano Kristo yagombye gutanga kubera ko hari habayeho kwica itegeko rya Data wa 
twese. Abakunda ingingo ivuga ko nta Mukiza wabagaho mu gihe cya kera, batwikirije 
ibitekerezo byabo igitambaro cyijimye nk’uko byagendekeye Abayuda banze Kristo. 
Abayuda bagaragarije kwizera Mesiya kwabo mu bitambo batambaga ari na byo byasuraga 
Kristo. Nyamara ubwo Yesu yazaga, agasohoza ubuhanuzi bwose bwari bwerekeye kuri 
Mesiya wasezeranywe, akanakora imirimo yamwerekanaga nk’umwana w’Imana, 
baramwanze, banga no kwemera ikimenyetso kigaragaza neza kamere ye nyakuri. Itorero 
rya gikristo, mu rundi ruhande rivuga ko ryizera Kristo rwose, nyamara rigasuzugura uburyo 
bw’imisengere y’Abayuda, riba ryihakanye Kristo, we nkomoko y’ubutunzi bwose 
bw’Abayuda. {UBl 185.3} 

IGICE CYA 31: AMATEGEKO MU BAGALATIYA 


Abantu bajya bambaza ku byerekeye amategeko mu Bagalatiya. Barambaza bati: «Ni irihe 
tegeko ryitwa umushorera utujyana kuri Kristo? » Nsubiza ntya nti: «Ni amategeko 
y’uburyo bwombi, ay’imihango n’amategeko cumi yerekana imico mbonera. ” {UB1 186.1} 

Kristo yari urufatiro rw’ubutunzi bw’Abayuda. Urupfu rwa Abeli rwari ingaruka y’uko 
Kayini yanze kwakira umugambi w’Imana mu ishuri ryo kumvira agakiza kazanwa 
n’amaraso ya Yesu Kristo washushanywaga n’ibitambo byatambwaga byerekeza kuri 
Kristo. Kayini yanze ivushwa ry’amaraso ryashushanyaga amaraso ya Kristo amenerwa 
abatuye isi. Uyu muhango wose wateguwe n’Imana, kandi Kristo yabaye urufatiro rw’ubwo 
buryo bwose bw’imisengere. Iri ni itangiriro ry’umurimo w’amategeko nk’umushorera 
uganisha abanyabyaha ku kureba Kristo we rufatiro rw’ubutunzi bwose bw’Abayuda. {UBl 
186.2} 

Abakoraga bose umurimo werekeranye n’ubuturo bigishwaga buri gihe umurimo wa Kristo 
wo kurengera inyokomuntu. Uyu murimo wagenewe gushyira gukunda amategeko y’Imana 
muri buri mutima , ari na yo mategeko y’ubwami bwayo. Igitambo cyatambwaga cyari 
imfashanyigisho y’isomo ry’urukundo rw’Imana rwahishuriwe muri Kristo — mu 
mubabaro we, gupfa nk’igitambo, akishyiraho icyaha umuntu yari yakoze, umukiranutsi 
agahinduka icyaha ku bwacu. {UBl 186.3} 

Iyo twitegereje iyi nsanganyamatsiko ikomeye y’agakiza, tubona umurimo wa Kristo. 
Ntabwo ari impano ya Mwuka gusa twasezeranijwe, ahubwo imiterere na kamere y’iki 
gitambo no gutabarwa ni ibyigisho bikwiriye kurema mu mitima yacu ibitekerezo 
bisumbyeho, byera kandi bihanitse ku buryo ubona amategeko y’Imana ashaka ko buri 
muntu wese agira icyo akora. Kwica ayo mategeko mu gikorwa gitoya cyo kurya itunda 
ryabuzanijwe, byazaniye umuntu n’isi ingaruka zo kutumvira amategeko yera y’Imana. 
Imiterere y’ubutabazi bw’Imana yagombye gutera buri muntu wese gutinya gukora akantu 
gatoya hanyuma y’ibindi ko kutumvira iby’Imana idusaba. {UBl 186.4} 

Hakwiriye kubaho gusobanukirwa neza icyo icyaha ari cyo, kandi tukirinda kurenga 
urugabano rwo kumvira ngo twinjire mu kutumvira. Imana yifuza ko buri muntu wese mu 
bo yaremye asobanukirwa n’umurimo ukomeye w’Umwana wayo uhoraho ubwo yatangaga 
ubugingo bwe ku bw’agakiza k’abari mu isi. “Nimurebe urukundo ruhebuje Data wa twese 
yadukunze rwatumye twitwa abana b’Imana kandi ni ko turi. Ni cyo gituma ab’isi 
batatumenye kuko batayimenye.” 1 Yohana3:l {UBl 186.5} 

Igihe umunyabyaha abonye muri Kristo umuhamya w’urukundo ruhebuje, rutishakira 
ibyarwo kandi rwitangira abandi, haba ububyutse mu mutima we akagira inyifato yo 
gushima no kwifuza gukurikira Kristo aho amuhamagarira kujya hose. 169 {UBl 187.1} 

Amategeko y’imico mbonera by’umwihariko 

«Amategeko yatubereye umushorera wo kutugeza kuri Kristo, ngo dutsindishirizwe no 
kwizera. » (Abagalatiya 3:24). Muri iri somo, Mwuka Muziranenge aravugira mu ntumwa 
by’umwihariko ibyerekeye amategeko y’imico mbonera. Itegeko riduhishurira icyaha, kandi 
rituma twumva ko dukeneye Kristo no kumuhungiraho ngo tubabarirwe kandi tubone 
amahoro akomoka ku kwihana tugasanga Imana no kwizera Umwami wacu Yesu Kristo. 
{UBl 187.2} 

Kutifuza kurekura ibitekerezo dusanganywe ngo twemere uku kuri, bituma tuba abafatanyije 
n’abarwanyaga ubutumwa bw’umwami i Minneapolis bwari buzanywe n’umuvandimwe 
{E.J} Waggoner na [A.T] Jones. Binyuze muri uko guhembera amakimbirane Satani yageze 
ku ntego ye yo kuvutsa abantu bacu ku rugero runini imbaraga idasanzwe ya Mwuka 
Muziranenge Imana yifuzaga kubaha. Umwanzi yababujije amahirwe yo kugira imbaraga 
bari kugira mu gihe bari kuba bageza ukuri ku batuye isi, nk’uko intumwa zakwamamaje 
nyuma y’umunsi wa Pentekoti. Umucyo ukwiriye kumurikira isi yose wararwanyijwe, kandi 
bitewe n’igikorwa cya benedata, uyu mucyo ntiwagejejwe ku batuye isi ku rugero 
rukomeye. {UBl 187.3} 

Amategeko cumi ntakwiriye gufatwa cyane nk’agira ibyo atubuza, ahubwo akwiye kurebwa 
cyane mu ruhande rw’imbabazi. Ibyo amategeko atubuza ni igihamya cy’umunezero 
ubonerwa mu kuyumvira. Iyo amategeko yakiriwe muri Kristo, akorera muri twe 
agatunganya imico izatuzanira umunezero w’iteka ryose. Ku wumvira, amategeko amubera 
igihome kimukingira. Tuyabonamo kugira neza kw’Imana, ihora ishaka gukingira abantu 
ibibi bikomoka ku kwica amategeko ibinyujije mu kubahishurira amahame adahinduka yo 
gukiranuka. {UBl 187.4} 

Ntidukwiriye kureba Imana nk’ihora itegereje ko umunyabyaha acumura ngo imuhane. 
Umunyabyaha ni we ubwe wizanira igihano. Ibikorwa bye ni byo bituma habaho 
uruhererekane rw’ibintu bimuzanira ingaruka zidasubirwaho. Buri gikorwa cyose cyo 
gucumura gikora ku munyabyaha, gihindura imico ye kandi kigatuma bimwohera kongera 
gucumura. Mu guhitamo gukora icyaha, abantu bitandukanya n’Imana ubwabo, bakihagura 
ku muyoboro ubazanira imigisha, kandi ingaruka idashidikanywaho ibaho ni ukurimbuka 
n’urupfu. {UBl 187.5} 

Amategeko ni imvugo igaragaza ibitekerezo by’Imana. Igihe tuyakiriye muri Kristo 
ahinduka ibitekerezo cyacu. Adushyira hejuru y’imbaraga z’ibyifuzo no kubogama bya 
kamere, ndetse hejuru y’ibishuko bituganisha ku cyaha. “Abakunda amategeko yawe bagira 
amahoro menshi, nta kigusha bafite” (Zaburi 119:165).- nta gisitaza bafite. Nta mahoro 
aboneka mu byaha; abanyabyaha barwanya Imana. Ariko uwakiriye gukiranuka 
kw’amategeko binyuze muri Kristo, aba ahuje n’ijuru. “Imbabazi n’umurava birahuye, 
gukiranuka n’amahoro birahoberanye” Zaburi 85:10 170— {UBl 188.1} 

IGICE CYA 32: GUKIRANUKA KWA KRISTO MU MATEGEKO 


Ingorane zikomeye kurenza izindi zose Pawulo yagombaga guhangana nazo zakomokaga 
ku ruhare rw’abigisha b’Abayuda. Ibi byateje ingorane nyinshi bituma mu itorero ry’i 
Korinto habaho kwicamo ibice. Bakomeje kugaragaza imico myiza iboneka mu mihango iri 
mu mategeko, bakerereza iyi mihango bayirutisha Ubutumwa Bwiza bwa Kristo, kandi 
bagaciraho iteka Pawulo kuko atashishikarizaga abizera bashya gukurikiza iyo mihango. 
Pawulo yahanganye na bo akoresheje ibyo birataga. Aragira ati: “Nuko rero, niba 
imitegekere y’urupfu yanditswe igaharaturwa ku mabuye yarahawe ubwiza n’icyubahiro, 
bigatuma Abisirayeli badashobora kwihanganira gutumbira mu maso ha Mose ku bwo 
kurabagirana ko mu maso he (kandi kwari ukw’umwanya muto gusa kugashira), nkanswe 
imitegekere ya Mwuka! Ntizarushaho kugira ubwiza n’icyubahiro? Niba imitegekere 
yateraga gucirwa ho iteka yarahawe ubwiza nkanswe imitegekere itera gukiranuka. 2 
Abakorinto 3:7-9. {UBl 189.1} 

Amategeko y’Imana, yavugiwe kuri Sinayi mu gukomera guteye ubwoba, ni imvugo iciraho 
iteka umunyabyaha. Amategeko afite ububasha bwo guca iteka, ariko nta bushobozi afite 
bwo kubabarira cyangwa gucungura. Yashyiriweho kuzana ubugingo; kandi abagendera 
muri yo bazabona ingororano zo kumvira. Ariko na none azanira ububata n’urupfu abaguma 
mu gucirwaho iteka na yo. {UBl 189.2} 

Amategeko arera cyane kandi afite ubwiza butangaje, ku buryo igihe Mose yari avuye ku 
musozi wera, aho yari kumwe n’Imana, ahabwa ibisate by’amabuye bivuye mu biganza 
byayo; mu maso he hagaragaje ikuzo iryo abantu batashoboraga kureba nta ngorane bagize, 
kandi Mose yagombye gutwikiriza igitambaro mu maso he. {UBl 189.3} 

Ikuzo ryagaragaye mu maso ha Mose ryerekanaga gukiranuka kwa Kristo kuri mu itegeko. 
Amategeko ubwayo nta kuzo yari kugira, gusa muri yo Kristo abonekamo. Nta bubasha afite 
bwo gukiza. Nta kurabagirana afite keretse gusa ko agaragaramo Kristo wuzuye gukiranuka 
n’ukuri. {UBl 189.4} 

Ibishushanyo n’ibicucu biri mu murimo w’ubutambyi, n’ibyahanuwe, byahaye Abisirayeli 
kugira ishusho itwikiriye kandi itagaragara neza y’uburyo imbabazi n’ubuntu byari kugera 
ku batuye isi binyuze mu guhishurwa kwa Kristo. Mose yahishuriwe 

ubusobanuro bw’amashusho n’ibicucu byerekezaga kuri Kristo. Yabonaga kugera ku 
iherezo ry’ibyagombaga gukurwaho igihe, mu rupfu rwa Kristo, uwashushanywaga azaba 
abonetse kugira ngo akureho ibyamushushanyaga. Yabonye ko Kristo wenyine ari we 
wahesha umuntu kubahiriza amategeko yerekana imicombonera. Binyuze mu kwica aya 
mategeko, umuntu yazanye icyaha mu isi, icyaha na cyo kizana urupfu. Kristo yabaye 

impongano y’icyaha cy’umuntu. Yaguranye gukiranuka kwa kamere ye gucumura 
k’umuntu. Yishyizeho umuvumo wo kutumvira. Ibitambo n’amaturo byaganishaga ku 
gitambo yagombaga gutamba. Umwana w’intama watambwaga yashushanyaga Umwana 
w’Intama wari gukuraho icyaha mu isi. {UBl 190.5} 

Kureba icyagombaga kuvanywaho no kubona Kristo nk’uko ahishurirwa mu mategeko, ni 
byo byatumye mu maso ha Mose harabagirana. Imitegekere y’amategeko, yanditswe kandi 
agaharaturwa ku ibuye, yari imitegekere y’urupfu. Kristo adahari, amategeko azanira 
umuvumo uwayacumuye kandi nta byiringiro byo kubabarirwa aba afite. Iyo mitegekere 
ubwayo nta kuzo yari ifite, ariko Umukiza wasezeranijwe, agahishurirwa mu bishushanyo 
n’ibicucu byo mu mategeko y’imihango, yatumye amategeko y’Imana agaragaraho ikuzo. 
{UBl 190.1} 

Pawulo yifuza ko bene se babona ko icyubahiro gikomeye cy’Umukiza ubabarira ibyaha 
cyahaye ubusobanuro icyari ubutunzi bw’Abayuda. Yifuzaga kandi ko babona ko igihe 
Kristo yazaga mu isi, agapfa nk’igitambo cy’umuntu, ukuri kw’icyashushanywaga kwari 
kubonetse ngo ibishushanyo bikurweho. {UBl 190.2} 

Kristo amaze gupfira ku musaraba nk’igitambo cy’ibyaha, amategeko y’imihango nta 
mbaraga yari agifite. Nyamara yari afitanye isano n’amategeko agenga imico mbonera, bityo 
akaba afite ikuzo. Amategeko yose yari afite ikimenyetso cy’ubumana, kandi akagaragaza 
ubuziranenge, ubutabera no gukiranuka kw’Imana. Kandi niba umurimo w’icyagombaga 
kugira iherezo warahawe icyubahiro, mbese icy’ukuri nticyajyaga guhabwa icyubahiro 
kirushijeho kuba cyinshi, igihe Kristo yari guhishurwa, agatanga ubugingo bwe na Mwuka 
weza abizeye bose? {UBl 190.3} 

Gutangaza amategeko cumi kwari ukwerekana ikuzo n’igitinyiro by’Imana. Mbese uku 
kwerekana ububasha kw’Imana kwagize ngaruka ki ku bantu? — Bagize ubwoba. Mu gihe 
babonaga “inkuba zikubita, babona ya mirabyo irabya, bumva ijwi rya ryahembe, babona 
wa musozi ucumba umwotsi, babibonye bahinda umushyitsi bahagarara kure. Babwira 
Mose bati: “Ba ari wowe utubwira niho turi bwumve, ariko Imana ye kutubwira tudapfa.” 
(Kuva 20:18,19) Bifuzaga ko Mose ababera umuhuza. Ntibasobanukirwaga ko Kristo yari 
umuhuza wabo washyizweho, kandi ko aramutse aretse umurimo wo kubahuza, bari kuba 
bararimbutse. {UBl 190.4} 

“Mose abwira abantu ati: ‘Nimuhumure kuko Imana izanywe no kubagerageza, no kugira 
ngo gutera ubwoba kwayo guhore imbere yanyu mudakora ibyaha. ’ Abantu bahagarara kure. 
Mose yigira hafi y’umwijima w’icuraburindi Imana irimo.” Kuva 20:20,21. {UBl 190.5} 

Abantu basobanukirwaga uku kuri buhoro kuvuga ko kubabarirwa ibyaha, gutsindishirizwa 
ku bwo kwizera Yesu Kristo no kwegera Imana bishoboka gusa binyuze mu muhuza kubera 
ko bo ubwabo bari mu kaga ndetse bahamwa n’icyaha kandi bacumura. Mu buryo bukomeye 
bari baratakaje kumenya Imana ndetse n’uburyo rukumbi bwo kuyegera. Bari baratakaje ku 
rugero rukabije kumenya ibigize icyaha n’ibigize gukiranuka. Kubabarirwa icyaha binyuze 
muri Kristo, Mesiya wasezeranywe, uwo ibitambo byabo byashushanyaga, ntibari 
babisobanukiwe neza. Pawulo yaravuze ati: “Nuko ubwo dufite ibyo byiringiro, tuvuga 
dushize amanga cyane, ntitumeze nka Mose watwikiraga mu maso he, kugira ngo 
Abisirayeli batareba iherezo rya bwa bwiza uko bwamushiragaho. Ariko imitima yabo 
yarahumye ndetse kugeza na bugingo n’ubu, iyo Isezerano rya Kera risomwa cya gitwikirizo 
kiba gitwikiriye imitima yabo, ntibamenye ko cyakuweho na Kristo. Ahubwo kugeza n’ubu 
ibya Mose iyo bisomwa iyo nyegamo ihora ku mitima yabo, nyamara iyo umuntu 
ahindukiriye Umwami iyo nyegamo ikurwaho.” 2 Abakorinto 3:12-16. {UBl 191.1} 

Abayuda banze kwemera Kristo nka Mesiya, bityo ntibashobora kubona ko imihango yabo 
ntacyo isobanuye, kandi ko ibitambo n’amaturo byatakaje ubusobanuro bwabyo. Inyegamo 
bishyiriyeho ubwabo ku bwo kutizera kwinangiye, iracyakingirije ubwenge bwabo. Iyo 
nyegamo yari gukurwaho iyo bemera Kristo, we gukiranuka kw’amategeko. {UBl 191.2} 

Benshi mu Bakristo na bo bafite inyegamo imbere y’amaso yabo n’imitima yabo. 
Ntibashobora kureba ku iherezo ry’ibyakuweho. Ntibabona ko ari amategeko y’imihango 
gusa yakuweho n’urupfu rwa Kristo. Bavuga ko amategeko yabambwe ku musaraba. 
Inyegamo iremereye yijimisha ubwenge bwabo. Imitima ya benshi irwanya Imana. 
Ntibagengwa n’amategeko yayo. Kristo azagira icyo abamarira gusa igihe bazaba bagendera 
mu mategeko y’ingoma ye. Bashobora kuvuga Kristo nk’Umukiza wabo; ariko ku iherezo 
azababwira ati: «Simbazi ». Ntimwigeze mugira kwihana nyakuri ngo mwiyuzuze na yo 
kubw’itegeko ryayo ryera mwishe, kubw’ibyo ntimushobora kunyizera rwose kuko 
umurimo wanjye wari uwo kwerereza amategeko y’Imana. {UBl 191.3} 

Guhishurwa kw’imico ya Kristo 

Pawulo ntiyigeze ahagararira amategeko yaba ay’imihango cyangwa ay’imico mbonera 
nk’uko bamwe mu bagabura bo muri iyi minsi bagerageza kubikora. Bamwe banga urunuka 
amategeko y’Imana ku buryo bayamagana bavuga ko nta gaciro afite. Muri ubwo buryo rero 
basuzugura kandi bakagayisha igitinyiro n’icyubahiro by’Imana. {UBl 191.4} 

Amategeko y’imico mbonera ntiyigeze aba ishusho cyangwa igicucu cy’ibizaba. Yabayeho 
mbere y’iremwa ry’umuntu, kandi azagumaho igihe cyose intebe y’Imana izaba ikiriho. 
Imana ntiyashoboraga guhindura cyangwa ngo yoroshye rimwe mu mahame y’amategeko 

yayo kugira ngo ikize umuntu; kuko amategeko ni ishingiro ry’ingoma yayo. Ntahinduka, 
ntiyakoroshywa, ntarondoreka kandi ahoraho iteka ryose. Kugira ngo umuntu akizwe, kandi 
icyubahiro cy’amategeko kigumeho, byabaye ngombwa ko umwana w’Imana yitambaho 
igitambo cy’ibyaha. Utigeze kumenya icyaha yahindutse icyaha ku bwacu. Yapfiriye i 
Kaluvari ku bwacu. Urupfu rwe rwerekana urukundo rutangaje Imana ikunda umuntu no 
kudahinduka kw ’ amategeko yayo. {UB1 191.5} 

Mu kibwirizwa cye ku musozi, Kristo yaravuze ati: “Mwitekereza ko naje gukuraho 
amategeko cyangwa ibyahanuwe. Sinaje kubikuraho, ahubwo naje kubisohoza. Kandi 
ndababwira ukuri yuko ijuru n’isi kugeza aho bizashirira, amategeko atazavaho inyuguti 
imwe cyangwa agace gato kugeza aho byose bizarangirira.” Matayo 5:17, 18. {UBl 192.1} 

Kristo yikoreye umuvumo w’icyaha, umubabaro w’igihano cyacyo, ageza umugambi we ku 
ndunduro, aho umuntu yari gushyirwa kandi akabasha gukurikiza amategeko y’Imana, 
akemerwa ku bw’imibereho y’Umucunguzi we; na none kandi ikuzo rikarasira ku mategeko 
kubw’igitambo cye. None rero ikuzo ry’ikitagombaga gukurwaho —ari yo mategeko cumi 
y’Imana, urugero rwo gukiranuka — yagaragariye abarebye bakageza ku iherezo 
ry’icyakuweho. {UBl 192.2} 

“Ariko twebwe twese ubwo tureba ubwiza bw’Umwami, tubureba nko mu ndorerwamo mu 
maso hacu hadatwikiriye, duhindurirwa gusa na we tugahabwa ubwiza buruta ubundi kuba 
bwiza, nk’ubw’Umwami w’Umwuka.” (2Abakorinto 3:18). Kristo ni Umurengezi 
w’umunyabyaha. Abemera ubutumwa bwe bwiza bamureba mu maso habo hadatwikiriye. 
Babona isano iri hagati y’umurimo we n’amategeko, kandi bakemera ubwenge bw’Imana 
n’ikuzo ryayo nk’uko byahishuwe n’Umukiza. Ikuzo rya Kristo kigaragarira mu mategeko, 
ariyo guhishurwa kw’imico ye, kandi imbaraga ihindura igakora ku bugingo kugeza ubwo 
abantu bahindurwa bakagira ishusho ye. Bahinduka abasangiye kamere y’Imana, kandi 
bagakomeza gukura nk’Umukiza wabo, batera intambwe ku yindi bihuje n’ubushake 
bw’Imana, kugezaubwo bashyikiriye ubutungane. {UBl 192.3} 

Amategeko n’ubutumwa bwiza ni mahwi. Kimwe gishyigikiye ikindi. Mu gukomera kwayo, 
amategeko yegera umutimanama, agatuma umunyabyaha yumva ko akeneye Kristo 
nk’impongano y’icyaha. Ubutumwa bwiza bwemera ububasha no kudahinduka 
kw’amategeko. Pawulo aravuga ati: “Icyakora simba naramenye icyaha iyo 
ntakimenyeshwa n’amategeko”.(Abaroma 7:7). Kwiyumvamo icyaha, bikorwa 
n’amategeko, bituma umunyabyaha asanga Umukiza. Mu kwifuza kwe, umuntu ashobora 
kugaragaza ibikomeye byaturutse ku musaraba w’i Kaluvari. Ashobora gusaba gukiranuka 
kwa Kristo, kuko guhabwa umunyabyaha wese wihannye. Imana iravuga iti: “Kandi uza aho 
ndi sinzamwirukana na hato.” (Yohana 6:37). “Ariko nitwatura ibyaha byacu, ni yo yo 

kwizerwa kandi ikiranukira kutubabarira ibyaha byacu no kutwezaho gukiranirwa kose.” 1 
Yohana 1:9 {UBl 192.4} 

IGICE CYA 33: “MURONDORE MU BYANDITSWE” 


Ni ikintu cy’ingenzi cyane ko buri muntu wahawe imbaraga zo gutekereza ko yagombye 
kumenya isano iri hagati ye n’Imana. Mu mashuri yacu umurimo wo gucungurwa ntabwo 
wigwa neza. Abanyeshuri benshi ntibumva neza icyo inama y’agakiza isobanura. Ijambo 
ry’Imana ryatanzwe ku bwacu. Usobanukiwe ingorane zo kutishobora kwacu araturarika 
agira ati: “Mwese abarushye n’abaremerewe, nimuze munsange ndabaruhura. Mwemere 
kuba abagaragu banjye munyigireho, kuko ndi umugwaneza kandi noroheje mu mutima, 
namwe muzabona uburuhukiro mu mitima yanyu, kuko kunkorera kutaruhije n’umutwaro 
wanjye utaremereye.” Matayo 11:28-30. {UBl 193.1} 

Banyeshuri, muzagira amahoro gusa igihe muzomatana na Kristo binyuze mu kumwumvira 
rwose no kumugandukira. Umutwaro uroroshye, kuko Kristo atwara uburemere bwawo. 
Igihe uteruye umutwaro w’umusaraba, uzakorohera; kandi uwo musaraba kuri wowe ni 
isezerano ry’ubugingo buhoraho. Ni amahirwe ya buri muntu gukurikira Kristo anezerewe, 
uko ateye intambwe aratangara ati: “Ubugwaneza bwawe bwampinduye ukomeye” (2 
Samweli 22:36). Ariko niba tugamije kujya mu ijuru, tugomba gufata Ijambo ry’Imana 
nk’igitabo cyacu cyo kwigiramo. Mu magambo yahumetswe tugomba gusoma ibyigisho 
byacu umunsi ku wundi. {UBl 193.2} 

Intumwa Pawulo iragira iti: “Mugire wa mutima wari muri Kristo Yesu. Uwo nubwo 
yabanje kugira akamero k’Imana, ntiyatekereje ko guhwana n’Imana ari ikintu cyo 
kugundira, ahubwo yisiga ubusa ajyana akamero k’umugaragu w’imbata, agira ishusho 
y’umuntu, kandi amaze kuboneka afite ishusho y’umuntu yicisha bugufi, araganduka 
ntiyanga no gupfa ndetse urupfu rwo ku musaraba. Ni cyo cyatumye Imana imushyira hejuru 
cyane ikamuha izina risumba ayandi mazina yose, kugira ngo amavi yose apfukame mu 
izina rya Yesu, ari ay’ibyo mu ijuru, cyangwa ay’ibyo mu isi, cyangwa ay’ibyo munsi y’isi.” 
Abafilipi 3:5-10 {UBl 193.3} 

Kwicisha bugufi kw’umuntu witwa Kristo Yesu ni ikintu ibitekerezo by’umuntu 
bidasobanukirwa; nyamara ubumana bwe no kubaho kwe mbere y’uko isi iremwa 
ntibishobora na rimwe gushidikanywaho n’abizera Ijambo ry’Imana. Pawulo intumwa 
avuga ku Muhuza wacu, Umwana w’ikinege w’Imana, mu gihe cy’ubwiza yari afite ishusho 
y’Imana, umugaba w’ingabo zo mu ijuru, uwo, yafashe ishusho y’umugaragu igihe 
yatwikirizaga ubumana bwe ubumuntu. Yesaya aravuga ati: « Nuko Umwana yatuvukiye, 
duhawe umwana w’umuhungu, ubutware buzaba ku bitugu bye. Azitwa igitangaza, 
Umujyanama, Imana ikomeye, Data wa twese Uhoraho, Umwami w’amahoro. Gutegeka 
kwe n’amahoro bizagwira ku ntebe ya Dawidi n’ubwami bwe, bitagira iherezo kugira ngo 

ibukomeze ibushyigikize guca imanza zitabera no gukiranuka, uhereye none ukageza iteka 
ryose. Ibyo ngibyo Uwiteka nyir’ingabo azabisohoresha umwete we.” Yesaya 9:6-7. {UBl 
193.4} 

Mu kwemera guhinduka umuntu, Kristo yerekanye kwicisha bugufi ari na cyo gitangaza abo 
mu ijuru. Igikorwa cyo kwemera kuba umuntu ntabwo cyari kuba ari ukwicisha bugufi iyo 
ataza kuba yarigeze gushyirwa hejuru mbere y’icyo gihe. Tugomba gufungura ubwenge 
bwacu kugira ngo tubone neza ko Kristo yiyambuye ikanzu ye ya cyami, ikamba rye 
ry’Ubwami, ubutware bwe nk’umugaba, akambika ubumana bwe ubumuntu, kugira ngo 
ashobore gusanga umuntu aho yari ari, azaniye umuryango w’abantu imbaraga y’imico 
mbonera ihesha abahungu n’abakobwa b’Imana guhinduka. Kugira ngo acungure umuntu, 
Kristo yumviye Imana kugera ku gupfa, ndetse urupfu rwo ku musaraba. {UBl 194.1} 

Ubumuntu bw’Umwana w’Imana ni byose kuri twe. Ni umurunga w’izahabu uhuza imitima 
yacu na Kristo, kandi binyuze muri Kristo ukaduhuza n’Imana. Iki gikwiye kuba icyigisho 
cyacu. Kristo yari umuntu mu by’ukuri; yagaragaje ukwicisha bugufi kwe ubwo 
yahindukaga umuntu. Nyamara yari umuntu mu mubiri. Mu gihe twinjiye muri iki cyigisho, 
byaba byiza twitaye ku magambo Kristo yabwiye Mose mu gihuru cyaka umuriro agira ati: 
« kwetura inkweto mu birenge byawe, kuko aho uhagaze aho ari ahera.» (Kuva 3:5) 
Dukwiriye kwiga iki cyigisho twicishije bugufi nk’umwigishwa kandi dufite umutima 
umenetse. Kandi icyigisho cyo kwigira umuntu kwa Kristo ni umurima urumbuka uzagirira 
umumaro ushaka acukura cyane nk’ushaka ukuri guhishwe. {UBl 194.2} 

Ibyanditswe ni byo bituyobora . 

Bibiliya ituyobora mu nzira nziza igana ku bugingo buhoraho. Imana yahumekeye mu bantu 
kugira ngo bandike ibizaduhishurira ukuri, bizadukurura, kandi mu gihe bishyizwe mu 
bikorwa, bigashoboza ubyakiriye kugira imbaraga y’imico mbonera ku buryo abarirwa mu 
bantu bafite ubwenge bwigishijwe cyane. Ibitekerezo by’abagira Ijambo ry’Imana ibyigisho 
byabo bizaguka. Kurenza ikindi cyigisho icyo ari cyo cyose, ijambo ry’Imana rifite kamere 
yo kongera imbaraga yo gusobanukirwa no gusubiza intege nshya ubushobozi umuntu 
asanganwe. Rihuza ibitekerezo n’amahame y’ukuri yagutse kandi y’icyubahiro. Riduha 
guhurizwa mu isano ya bugufi n’ijuru ryose, rikaduha ubwenge, ubumenyi no 
gusobanukirwa. {UBl 194.3} 

Mu kwimenyereza inyandiko rusange, no gusoma inyandiko z’abantu batahumekewe 
n’Imana, ibitekerezo biradindira kandi bigata agaciro. Ntabwo ibitekerezo bihuzwa 
n’amahame yimbitse kandi yagutse y’ukuri kw’iteka ryose. Mu buryo umuntu atazi, 
ubwenge bwisanisha n’ubusobanuro bw’ibyo bumenyeranye nabyo; kandi iyo bubihaye 

agaciro, ugusobanukirwa kugira intege nkeya n’imbaraga z’ubwenge zikagabanuka. {UBl 
194.4} 

Imana iteganya ko Ibyanditswe, isoko y’ubumenyi burenze ibihimbano by’abantu, 
byacukumburwa. Yifuza ko umuntu yacukumbura byimbitse mu birombe bicukurwamo 
ukuri, kugira ngo yunguke ubutunzi bw’agaciro bubirimo. Ariko akenshi cyane, ibihimbano 
by’abantu n’ubwenge bwabo bisimbuzwa ubuhanga buri muri Bibiliya. Abantu bishora mu 
murimo wo kugira ibyo bahindura mu migambi y’Imana; bagerageza gutandukanya ibitabo 
bya Bibiliya. Bifashishije ibihimbano byabo, bagaragaza ko Ibyanditswe bihamya ibitari 
ukuri. {UBl 195.1} 

Ibyo umuntu akeneye 

Imana ntiyagennye ko kwakira Ubutumwa Bwiza bishingira ku mitekerereze y’abantu. 
Ubutumwa bwiza bwagenewe kuba ibyo kurya by’Umwuka, kugira ngo umuntu ashire 
inzara mu buryo bw’umwuka. Mu buryo bwose iki ni cyo umuntu akeneye. Abiyumvishije 
ko ari ingenzi ko abanyeshuri bo mu mashuri yacu biga abanditsi benshi na bo ubwabo 
ntibasobanukiwe insanganyamatsiko zikomeye ziri muri Bibiliya. Abigisha ubwabo 
bakwiriye kwita ku Gitabo kiruta ibindi, bakigira mu byanditswe ko ubutumwa bwiza 
bubasha kugaragariza uwicisha bugufi kandi akagira umutima umenetse ko bikomoka ku 
Mana. {UBl 195.2} 

Ubutumwa bwiza ni imbaraga y’Imana kandi ni ubwenge bwayo. Imico ya Kristo ku isi 
yahishuye ubumana, kandi n’ubutumwa bwiza yatanze bigomba kuba icyigisho ku bantu 
yahaweho umurage mu byiciro byose by’uburezi bwabo, kugeza aho abigisha, abana 
n’urubyiruko bazabona ko bakwiye kwizera, gukunda kandi bakaramya Imana imwe y’ukuri 
kandi ihoraho. Iryo jambo rikwiriye kubahwa kandi rikumvirwa. Icyo gitabo kirimo 
imibereho ya Kristo, umurimo we, inyigisho ze, imibabaro ye, no gutsinda kwe kwa nyuma, 
kigomba kuba isoko y’imbaraga zacu. Twahawe amahirwe yo kwiga muri iyi si kugira ngo 
dushobore kugira imibereho irushijeho kuba myiza—kubona inota riruta ayandi mu ishuri 
riruta ayandi yose, aho Imana izaba ari umwigisha wacu, ibyigisho byacu bizakomeza 
kubaho ibihe bitagira iherezo. {UBl 195.3} 

IGICE CYA 34: JAMBO WIGIZE UMUNTU 


«Mbere na mbere hariho Jambo; Jambo uwo yahoranye n’Imana, kandi Jambo yari Imana. 
Uwo yahoranye n’Imana mbere na mbere. Ibintu byose ni we wabiremye; ndetse mu 
byaremwe byose nta na kimwe kitaremwe na we. Muri we harimo ubugingo, kandi ubwo 
bugingo bwari umucyo w’abantu. Uwo mucyo uvira mu mwijima ariko Umwijima 
ntiwawumenya... Jambo uwo yabaye umuntu, abana natwe, (tubona ubwiza bwe busa 
n’ubw’Umwana w’ikinege wa Se) yuzuye ubuntu n’ukuri. » (Yohana 1:1-5, 14) Iki gice 
cyerekana neza imiterere n’akamaro by’umurimo wa Kristo. Nk’usobanukiwe neza n’isomo 
ariho atanga, Yohana arondora ububasha bwose bwa Kristo, akavuga kandi ku gukomera 
kwe n’icyubahiro cye. Yerekana imirasire mvajuru y’ukuri kw’agaciro, nk’umucyo uva ku 
zuba. Yerekana Kristo nk’umuhuza rukumbi w’Imana n’abantu. {UB1 196.1} 

Inyigisho ivuga uko Kristo yahindutse umuntu ufite umubiri ni ubwiru, «ari yo bwa bwiru 
bwahishwe, uhereye kera kose n’ibihe byose”. (Abakolosayi 1:26). Ni ubwiru bukomeye 
kandi bwimbitse bw’ubumana. «Jambo uwo yabaye umuntu abana na twe.» (Yohana 1:14). 
Kristo ubwe yambaye kamere y’umuntu, kamere iri munsi ya kamere y’ab’ijuru yari 
asanzwe afite. Nta kintu na kimwe cyagaragaza ubwenge bw’Imana buhebuje nk’iki. 
«Yakunze abari mu isi cyane ku buryo yatanze Umwana wayo w’ikinege” (Yohana 3 :16). 
Yohana agaragaza iki cyigisho gitangaje mu buryo nk’ubu bworoheje kugira ngo bose 
bashobore gusobanukirwa neza ingingo irimo ivugwaho kandi banashobore kumurikirwa. 
{UBl 196.2} 

Kristo ntiyashatse ko abantu bizera ko yafashe kamere muntu; ahubwo yarayifashe rwose 
ahinduka umuntu. Mu by’ukuri yari afite kamere muntu. «Nuko rero, nk’uko abana bahuje 
umubiri n’amaraso, ni ko na we ubwe yahuje ibyo na bo» (Abaheburayo 2:14). Yari 
umuhungu wa Mariya; yari uwo mu muryango wa Dawidi hakurikij we ibisekuruza. Avugwa 
ko ari umuntu, ndetse umuntu witwa Kristo Yesu. Pawulo yaranditse ati: «Kuko Yesu 
yatekerejwe ko akwiriye guhabwa icyubahiro kirusha icya Mose, nk’uko icyubahiro 
cy’umuntu wubaka inzu kiruta icy’inzu» (Abaheb.3:3) {UBl 196.3} 

Kuba Kristo yarahozeho mbere hose 

Mu gihe Ijambo ry’Imana rivuga ku bumuntu bwa Kristo igihe yari hano ku isi, rinavuga 
rwose ku byerekeranye n’ukuba yarahozeho mbere hose. Jambo yabayeho nk’Imana, 
yemwe ndetse nk’Umwana uhoraho w’Imana, afatanije na Se kandi ari umwe na Se. Guhera 
ibihe bishyize kera, yari Umuhuza w’isezerano; ni muri we amahanga yose yo ku isi, 
Abayuda n’Abanyamahanga, yahererwagamo umugisha iyo yabaga amwemeye. “Jambo 
uwo yahoranye n’Imana, kandi Jambo yari Imana” (Yohana 1:1). Mbere yuko abantu 

cyangwa abamarayika baremwa, Jambo yari kumwe n’Imana, kandi yari Imana {UBl 
196.4} 

Isi ni we wayiremye, “Ndetse mu byaremwe byose nta na kimwe kitaremwe na we.” 
(Yohana 1:3). Niba Kristo yararemye ibintu byose, ni ukuvugako yabayeho mbere ya byose. 
Amagambo yavuzwe ku bijyanye n’ibi arabyemeza ku buryo nta n’umwe ukwiriye 
gukomeza gushidikanya. Ikiruta ibindi byose ni uko Kristo yari Imana, kandi mu buryo 
bwumvikana kurusha ubundi. Yari kumwe n’Imana kuva kera kose, Imana isumba byose, 
ifite imigisha y’ibihe byose. {UBl 197.1} 

Umwami Yesu Kristo, Umwana-mana w’Imana, yabayeho kuva kera, ari umuntu wihariye, 
nyamara ari umwe na Se. Yari afite icyubahiro gihebuje cy’ijuru. Niwe wari umugaba 
w’ingabo zo mu ijuru, kandi afite uburenganzira bwo guhabwa icyubahiro no gusingizwa 
n’abamarayika. Ibi ntiyabaga abyambuye Imana. Aravuga ati: “Uwiteka mu itangira 
ry’imirimo ye yarangabiye, ataragira icyo arema. Uhereye kera kose yarimitswe, uhereye 
mbere na mbere isi itararemwa. Ikuzimu hatarabaho naragaragajwe, amasoko adudubiza 
amazi menshi ataraboneka. Imisozi miremire itarahagarikwa, iyindi itarabaho, 
naragaragajwe. Yari itararema isi no mu bweru, n’umukungugu w’isi utaratumuka. Igihe 
yaringanije amajuru nari mpari; igihe yashingaga urugabano rw’ikuzimu” (Imigani 8:22- 
27). {UBl 197.2} 

Mu kuri k’uko Kristo yari umwe na Se mbere y’uko imfatiro z’isi zishingwa, harimo 
umucyo n’ikuzo. Uyu ni umucyo umurikira ahacuze umwijima hagatamururwa n’ubwiza 
bw’Imana butagajuka. Uku kuri, kutasobanurwa n’ubwenge bw’umuntu, gusobanura andi 
mayobera, (ukuri kudasobanukira abantu mu yandi magambo), mu gihe kurasiwe n’umucyo 
utegerwa kandi utarondoreka. {UBl 197.3} 

“Imisozi itaravuka, utararamukwa isi n’ubutaka, uhereye iteka ryose, ukageza iteka ryose ni 
wowe Mana.” (Zaburi 90: 2). “Abantu bari bicaye mu mwijima babonye umucyo mwinshi. 
Kandi abari bicaye mu gihugu cy’urupfu no mu gicucu cyarwo bamurikirwa n’umucyo.” 
(Matayo 4:16). Hano, kuba Kristo yarahozeho mbere hose n’umugambi we wo kwigaragaza 
mu isi yacu bimeze nk’imyambi y’umucyo ituruka ku ntebe y’iteka ryose. “Noneho, gera 
ingabo zawe, wa mukobwa w’ingabo we! Yaratugose: bazakubitisha umucamanza 
w’Isirayeli inkoni ku itama. Ariko wowe, Betelehemu Efurata, uri mutoya mu bihumbi by’i 
Buyuda, muri wowe ni ho hazava uzaba Umwami wa Isirayeli, akansanga; imirambagirire 
ye ni iy’iteka, uhereye kera kose”( Mika 5:1,2) {UBl 197.4} 

Pawulo aravuga ati: “Ariko twebwe ho tubabwiriza ibya Kristo wabambwe: uwo ku Bayuda 
ni ikigusha, ku Banyamahanga ni ubupfu: ariko ku bahamagawe b’Abayuda n’Abagiriki ni 

Kristo; ni we mbaraga z’Imana kandi n’ubwenge bwayo.” 1 Abakorinto 1:23, 24 {UBl 
197.5} 

Ubwiru 

Imana kwigaragaza ifite umubiri koko ni ubwiru bukomeye; kandi tudafashijwe na Mwuka 
Muziranenge ntidushobora kugira ibyiringiro byo gusobanukirwa iki cyigisho. Isomo ricisha 
bugufi kuruta ayandi yose umuntu akwiriye kwiga ni uko ubwenge bwa muntu ari ubusa, 
kandi ko byaba ari ubusazi kugerageza gushaka Imana ukoresheje imbaraga zawe gusa. 
Umuntu ashobora gukoresha imbaraga z’ubwenge bwe byimazeyo, ashobora kugera ku 
rwego rw’ubwenge abantu bita urw’ikirenga, ariko imbere y’Imana akaba akiri umuswa. 
Abacurabwenge ba kera birataga ubwenge bwabo, ariko se ubwo bwenge bwapimaga ibiro 
bingana iki ku munzani w’Imana? Salomo yari yarize cyane; ariko ubwenge bwe bwari 
ubupfapfa; kuko atigeze amenya uko yakwifata ku byerekeranye n’imico mbonera, no 
kudategekwa n’icyaha, mu mbaraga ya kamere yahinduwe ngo ise na kamere y’Imana. 
Salomo yerekanye ibyo yagazeho mu bushakashatsi bwe, umwete mwinshi urimo umuruho 
no gushakashaka yihanganye. Yatangaje ko ubwenge bwe na bwo ari ubusa. Ubwenge 
bw’ab’isi ntibwatumye bamenya Imana. Mu gucishiriza kwabo uko kamere y’Imana yaba 
imeze, ubumenyi bwabo budatunganye ku bijyanye n’imico y’imana, ntibwigeze bwagura 
ndetse ngo bwongere imyumvire y’intekerezo zabo. Ubwenge bwabo ntibwakungahajwe 
hakurikijwe ubushake bw’Imana; ahubwo bishoye mu gusenga ibigirwamana bizira. “Biyise 
abanyabwenge bahinduka abapfu, maze ubwiza bw’Imana idapfa babuhindura ibishushanyo 
by’abantu bapfa n’iby’ibiguruka, n’iby’ibigenza amaguru ane n’iby’ibikururuka.” (Rom 
1:22, 23). Aka ni ko gaciro k’iby’abantu basaba n’ubwenge bashaka iyo birengagije Kristo. 
{UBl 198.1} 

Kristo aravuga ati: “Ni jye nzira n’ukuri n’ubugingo: nta we ujya kwa Data ntamujyanye” 
(Yohana 14:6). Kristo afite ububasha bwo guha ubugingo ibiremwa byose. Aravuga ati: 
“Nkuko Data uhoraho yantumye, nanjye nkaba ndiho ku bwa Data, ni ko undya na we 
azabaho ku bwanjye[...] Umwuka ni we utanga ubugingo, umubiri ntacyo umaze: 
amagambo mbabwiye ni yo Mwuka kandi ni yo bugingo.” (Yohana 6:57, 63). Ahangaha 
Kristo ntiyerekeza ku nyigisho ze, ahubwo arivuga nk’umuntu, aravuga ubumana bwa 
kamere ye. Na none arongera akavuga ati: “Ni ukuri ni ukuri ndababwira y’uko igihe kije, 
ndetse kirasohoye, ubwo abapfa bumva kandi bazumva ijwi ry’Umwana w’Imana, 
n’abaryumvise bazaba bazima, kuko, nk’uko Data afite ubugingo muri we ni ko yabuhaye 
Umwana ngo abugire na we kandi yamuhaye ubutware bwo guca amateka kuko ari Umwana 
w’Umuntu.” Yohana5:25-27 {UBl 198.2} 

Icyo kuvuka kwa Kristo bisobanuye 

Imana na Kristo bari bazi kuva mu itangiriro, iby’ubuhakanyi bwa Satani no kugwa kwa 
Adamu bitewe n’imbaraga y’umuhakanyi. Inama y’agakiza yashyiriweho kucungura 
ubwoko bwaguye kugira ngo buhabwe andi mahirwe. Kristo yahawe kuba umuhuza igihe 
Imana yaremaga, yashyiriweho kuva kera kuducungura no kutwishingira. Mbere y’uko isi 
iremwa byari byarateguwe ko ubumana bwa Kristo bushyirwa mu bumuntu. Kristo yaravuze 
ati: “Ahubwo wanyiteguriye umubiri” (Abah 10:5). Ariko ntiyaje mu ishusho y’umuntu 
kugeza igihe gikwiriye gisohoye. Noneho abona kuvukira muri iyi si yacu, uruhinja ruvukira 
i Betelehemu. {UBl 199.1} 

Nta muntu n’umwe mu bavukiye mu isi, yemwe ndetse no mu bana b’Imana bafite impano 
ziruta izindi, wigeze yerekwa ibyishimo nk’ibyeretswe Uruhinja rwavukiye i Betelehemu. 
Abamarayika b’Imana baririmbye indirimbo bamuhimbariza ku misozi no mu bibaya by’i 
Betelehemu. Bararirimbye bati: “Mu ijuru icyubahoro kibe icy’Imana no mu isi amahoro 
abe mu bo yishimira”. (Luka 2:14). Mbegaukuntu byari kuba byiza iy’umuryango w’abantu 
uza kuba waramenye iriya ndirimbo yaririmbwe uwo munsi! Inkuru yatangajwe, ijwi 
ryumvikanye, indirimbo yatangijwe, biziyongera kandi bikomeze kugeza ku iherezo 
ry’igihe kandi bizongera kumvikana ku mpera z’isi. Icyubahiro kibe icy’Imana, no mu isi 
amahoro abe mu bo yishimira. Igihe izuba ryo gukiranuka rizarasira rifite gukiza mu mababa 
yaryo, indirimbo yatangiye kuririmbirwa mu misozi y’i Betelehemu, izongera irangururirwe 
mu ijwi ry’abantu batabarika, rimeze nk’ijwi ry’amazi menshi asuma rivuga rivuga riti: 
“Haleluya kuko Umwami Imana yacu Ishobora byose iri ku ngama” Ibyah 19:6 {UBl 
199.2} 

Binyuze mu kumvira amategeko yose y’Imana, Kristo yaboneye abantu gucungurwa. Ibi 
ntabwo byakozwe ari uko agiye hanze ye ku wundi ahubwo we yireherejeho inyoko muntu. 
Umurimo wo gucungura ni uko ubumuntu bwagiye muri Kristo kandi inyoko muntu 
yacumuye igahabwa kuba umwe n’ubumana. Kristo yambaye kamere muntu kugira ngo 
abantu bashobore kuba umwe na we nk’uko nawe ari umwe na Se; kandi kugira ngo Imana 
ikunde umuntu nk’uko ikunda umwana wayo w’ikinege no kugira ngo abantu babe 
abasangiye kamere n’Imana kandi babe bashyitse muri we. {UBl 199.3} 

Mwuka Muziranenge, uturuka ku Mwana w’Imana w’ikinege, ahuza umuntu, umubiri, 
ubugingo n’umwuka na kamere itunganye y’ubumana-muntu ya Kristo. Ubwo bumwe 
bugereranywa n’ubumwe bw’umuzabibu n’amashami. Umuntu upfa ahuzwa n’ubumuntu 
bwa Kristo. Ku bwo kwizera kamere muntu ihuzwa n’iya Kristo. Duhindurirwa n’Imana 
kuba umwe muri Kristo. {UBl 199.4} 

IGICE CYA 35: YAGERAGEJWE MU BURYO BWOSE NKA TWE 

Nyuma y’uko umuntu aguye, Satani yatangaje ko abantu bagaragaje ko badashoboye 
kubahiriza amategeko y’Imana, aherako agerageza kuyobora abatuye isi n’ijuru mu kwizera 
ibyo. Amagambo ya Satani yagaragaraga nk’aho ari ukuri, maze Kristo azanwa no 
kubeshyuza uwo mushukanyi. Umunyacyubahiro wo mu ijuru atangira urugendo rwo gukiza 
umuntu, kandi akoresheje amahirwe ashobora guhabwa umuntu uwo ari we wese, atsinda 
ibishuko bya Satani nk’uko umuntu agomba kubitsinda. Ubu ni bwo buryo bwonyine 
umuntu waguye yashoboraga guhinduka usangiye kamere n’Imana. Mu gufata kamere 
y’umuntu, Kristo yari ahawe uburyo bwo gusobanukirwa ibigeragezo umuntu ahura na byo, 
agahinda, n’ibishuko byose bimwugarije. Abamarayika batigeze bamenya icyaha ntibari 
gushobora kubabarana n’umuntu mu bigeragezo bimugoye. Kristo yahisemo gufata kamere 
y’umuntu kandi ageragezwa mu buryo bwose nka twe kugira ngo ashobore gutabara 
abageragezwa bose. {UBl 200.1} 

Mu guhinduka umuntu kwe, Kristo yafashe ibigize buri muntu wese. Yari umutware 
w’abantu. Umuntu ufite ubumana n’ubumuntu kandi akoresheje ukuboko kwe kurekure kwa 
kimuntu yashoboraga kubumbatira inyoko muntu, mu gihe akoresheje ukuboko kwe 
k’ubumana yashoboraga gusingira intebe y’ubwami y’iteka. {UBl 200.2} 

Mbega ikintu ijuru ryari rihanze amaso! Kristo, utarigeze agira ikimenyetso cy’icyaha 
cyangwa ngo yanduzwe na cyo, yafashe kamere yacu yangiritse. Uku kwari ukwicisha 
bugufi birenze uko umuntu upfa ashobora kubyumva. Imana yagaragaye ifite umubiri. 
Yicishije bugufi. Mbega ingingo abantu bari bakwiye gutekerezaho cyane, bakayitegereza 
kandi ikabashishikaza! Mbega Umwami w’ijuru ukomeye kandi usumba byose wicishije 
bugufi cyane nyamara ntatakaze icyubahiro cye n’ikuzo! Yicishije bugufi aba umukene 
kandi aba uworoheje hanyuma y’abandi bose. Yahindutse umukene ku bwacu, kugira ngo 
mu bukene bwe dushobore kuba abakire. Yaravuze ati: “Ingunzu zifite imyobo, n’ibiguruka 
mu kirere bifite ibyari, ariko Umwana w’Umuntu ntafite aho kurambika umusaya.” Matayo 
8:20 {UBl 200.3} 

Kristo yihanganiye ibitutsi no gusekwa, gusuzugurwa no kunengwa. Yumvise ubutumwa 
bwe bwuzuyemo urukundo, ubugwaneza n‘impuhwe, nyamara bukavugwa mu buryo butari 
bwo kandi bugakoreshwa nabi. Yiyumviye ubwe bamwita umutware w’abadayimoni kubera 
ko yahamije ko ari Umwana w’Imana. Kuvuka kwe ntikwabaye mu buryo busanzwe, 
nyamara ubwoko bwe bwite bwari bwarihinduye impumyi mu by’umwuka, bwabonaga uko 
kuvuka nk’ikizinga cyangwa se inenge. Nta kaga na kamwe katamugezeho, nta muvumo 

n’umwe atihanganiye, kugira ngo aronkere Imana abahungu n’abakobwa benshi. {UBl 
200.4} 

Kuba Yesu yari kuri iyi si nk’umuntu w’umunyamibabaro kandi wamenyereye intimba, 
kwari ukugira ngo akize umuntu waguye kurimbuka kw’iteka. Yaretse ubuturo bwe bwo mu 
ijuru, ngo ashobore kumanura ubwibone bwacu mu mukungugu kandi ngo akoze isoni 
ubwirasi bwacu, kandi ngo aduhishurire icyaha cyo kumva ko twihagije. Mwitegereze afata 
ibyifuzo by’abantu b’abanyabyaha, ibigeragezo, intimba n’imibabaro byabo maze akabigira 
ibye bwite. Ese ntidukwiriye kumva neza ukuntu Imana yihanganiye iyi mibabaro n’intimba 
nk’ingaruka z’icyaha? {UBl 201.1} 

Kristo yaje mu isi, aba umuntu kandi aranamuhagararira, kugira ngo agaragaze ko muri iyi 
ntambara turwana na Satani, umuntu, nk’uko Imana yamuremye, ashyikiranye na Data wa 
twese n’Umwana, yashoboraga kumvira iby’Imana imusaba. Akoresheje umugaragu we 
yaravuze ati: “amategeko yayo ntarushya” (1 Yohana 5:3). Icyaha ni cyo cyatandukanyije 
umuntu n’Imana ye, kandi n’icyo gituma uku gutandukana gukomeza kubaho. {UB1 201.2} 

Ubuhanuzi muri Edeni. 

Urwango ruvugwa mu buhanuzi bwo muri Edeni ntabwo rwari kugarukira hagati ya Satani 
n’Umwami w’ubugingo gusa. Rwari kugera ku batuye isi n’ijuru bose. Satani 
n’abamarayika bari kugerwaho n’urwango rw’abantu. Imana yaravuze iti: “Nzashyira 
urwango hagati yawe n’uyu mugore, no hagati y’urubyaro rwawe n’urwe: Ruzagukomeretsa 
umutwe, nawe uzarukomeretsa agatsinsino.” (Itangiriro 3:15) {UBl 201.3} 

Urwango rwashyizwe hagati y’urubyaro rw’inzoka n’urw’umugore ntabwo rusanzwe. Kuri 
Kristo urwango rwari urusanzwe mu buryo bumwe; mu bundi buryo, rwari urudasanzwe 
kuko ubumuntu n’ubumana byahurijwe hamwe. Nta na rimwe urwango rwiyongereye ku 
rwego rukomeye nk’igihe Kristo yahindukaga umuturage w’iyi si. Ntihigeze haboneka 
mbere y’icyo gihe umuntu ku isi wanze icyaha mu buryo bwuzuye nka Kristo. Yari 
yarabonye imbaraga yacyo iyobya kandi idakumirwa cyagize ku bamarayika bera, bityo 
imbaragaze zose azegurira kukirwanya. {UBl 201.4} 

Gutungana no kwera bya Kristo, gukiranuka kuzira inenge k’utarigeze akora icyaha, cyari 
igishinja gihoraho kuri buri cyaha muri iyi si yuzuye kurarikira n’ibyaha. Mu mibereho ye 
umucyo w’ukuri wamurikaga mu mwijima Satani yari yaragotesheje isi. Kristo yahishuye 
ibinyoma bya Satani na kamere ye yo kuyobya abantu kandi asenya imbuto ze zonona mu 
mitima ya benshi. Iki ni cyo cyavumbuye urwango rwa Satani rurushaho kuba rwinshi 
cyane. Afatanyije n’abambari be aribo biremwa byaguye, yamashe gukaza umurego mu 
ntambara ikomeye; kubera yuko hari uwari ku isi wari uhagarariye Se ku buryo butunganye, 

uwo kamere n’imigenzereze ye byavuguruzaga ibinyoma Satani yabeshyeraga Imana. 
Satani yashinjaga Imana kugira imico we ubwe yari afite. None muri Kristo yabonaga 
kamere nyakuri y’Imana yigaragaza— umunyebambe, umubyeyi w’umunyembabazi, 
udashaka ko hagira n’umwe urimbuka, ahubwo ko bose bamusanga bihannye bagahabwa 
ubugingo bw’iteka. {UBl 201.5} 

Kugwiza iby’isi n’ibinezeza byayo, byagiye biba ibishuko biha Satani amahirwe yo 
gutsinda. Ashaka ko imitima n’ibitekerezo by’abantu bihugira mu binezeza by’isi ku buryo 
iby’ijuru bidahabwa umwanya. Iyo imitima yabo ikunda iby’isi, Satani arayitegeka. Iby’isi 
bitwikira iby’ijuru kandi bigahuma amaso yabo ntibabone Uwiteka. Inyigisho z’ibihimbano 
by’abantu n’ibigirwamana birakundwa bikarutishwa iby’ukuri. Abantu bafatirwa mu 
mutego w’ibishashagirana byo muri iyi si. Batwara n’iby’isi ku buryo benshi bazakora 
icyaha icyo ari cyo cyose kugira ngo bagere ku mahirwe isi itanga. {UBl 202.1} 

Aha ni ho Satani yategeye Yesu yibwira ko abasha kumutsinda. Yatekereje ko mu bumuntu 
bwe byari kumworohera kumutsinda. “Umwanzi arongera amujyana mu mpinga y’umusozi 
muremure cyane, amwereka ubwami bwose bwo mu isi n’ubwiza bwabwo, aramubwira ati: 
biriya byose ndabiguha, nupfukama ukandamya.”( Mat 4:8-9). Nyamara Kristo ntiyigeze 
anyeganyezwa. Yumvise imbaraga z’iki gishuko; ariko byamubayeho ku bwacu, nyuma 
aratsinda. Yakoresheje gusa intwaro zikwiriye gukoreshwa n’abantu — ijambo ry’uwo 
Mujyanama ukomeye ari ryo: “Handitswe ngo” Matayo 4:4. {UBl 202.2} 

Mbese ni iki cyari gishishikaje abamarayika bo mu ijuru n’ibiremwa byo mu masi 
ataracumuye igihe bitegerezaga iyi intambara ubwo icyubahiro cy’amategeko 
cyashimangirwaga? Ntabwo ari ku bw’iyi si gusa intambara yagombaga kurangizwa 
burundu; ahubwo ni kubw’iyi si yose ndetse n’ijuru. Ingabo z’umwijima na zo zari 
zikurikiranye iyi ntambara zigira ngo zirebe ko hari amahirwe na make yo gutsinda uwari 
Imana-muntu uhagarariye inyoko muntu, hanyuma umuhakanyi agatera hejuru agira ati: 
“intsinzi”, ubwo isi n’abayituye bagahinduka ab’ingoma ye by’iteka. {UBl 202.3} 

Ariko Satani yabashije kugera gusa ku gatsinsino, ntiyashoboraga gukora ku mutwe. Igihe 
Kristo yapfaga, Satani yiboneye y’uko ubwe atsinzwe. Yiboneye ko kamere ye nyayo 
yagaragariye ijuru ryose, kandi ko abatuye ijuru n’amasi Imana yaremye uko bakabaye, bari 
bagiye kuba mu ruhande rw’Imana. Yabonye ko ibyo yari abitezeho mu gihe kizaza byari 
gukurwaho burundu. Ubumuntu bwa Kristo bwari kugaragaza ibihe byose ikibazo 
cyarangije intambara. {UBl 202.4} 

Ubuziranenge bwa kamere muntu ya Kristo. 


Mu kwishyiraho kamere muntu yangiritse, Kristo nta na rimwe yigeze afatanya na yo kukora 
icyaha. Yahuye n’ubumuga n’intege nke umuntu abana na byo. “Kugira ngo ibyavuzwe 
n’Umuhanuzi Yesaya bisohore, ngo: Ubwe ni we watwaraga ubumuga bwacu akikorera 
n’indwara zacu” (Matayo 8:17). Yikoreye ubumuga bwacu kandi ageragezwa mu buryo 
bwose nka twe ariko ntiyigeze akora icyaha. Yari Umwana w’Intama “utagira inenge 
cyangwa ibara.” (1 Petero 1:19). Iyo Satani ajya gushobora gucumuza Yesu no mu kantu 
gato, yari kuba ajanjaguye umutwe w’Umukiza. Nk’uko byari biri, yashoboye gusa 
gukomeretsa agatsinsino ke. Iyo aba yarashyikiriye umutwe wa Kristo, ibyiringiro 
by’inyoko muntu biba byarazimiye. Umujinya w’Imana uba warageze kuri Kristo nk’uko 
wageze kuri Adamu. Kristo n’itorero bari gusigara nta byiringiro bafite. {UBl 203.1} 

Ntitwari dukwiye gushidikanya ku bijyanye n’ubuziranenge bwuzuye bwa kamere muntu 
ya Kristo. Kwizera kwacu kugomba kuba gufite ubwenge tugahanga Kristo amaso dufite 
ibyiringiro byuzuye kandi dufite kwizera kose igitambo gikuraho ibyaha. Iki kintu ni ingenzi 
kugira ngo umuntu adatwikirwa n’umwijima. Umuziranenge wapfuye mu cyimbo cyacu 
ashobora gukiza cyane; kuko yagaragarije abatuye isi n’ijuru bari bashobewe ukwicisha 
bugufi kwe gutunganye kandi kuzuye muri kamere ye ya kimuntu, kandi no kumvira 
byimazeyo ibyo Imana isaba byose. Imbaraga y’Imana ihabwa umuntu, kugira ngo ashobore 
guhabwa kamere y’Imana; kandi akire kononekara kwazanywe mu isi n’irari. Ni yo mpamvu 
umuntu wihana kandi akizera ashobora kugira gukiranuka kw’Imana muri Kristo. {UBl 
203.2} 

IGICE CYA 36: MURI KRISTO NTA MOKO 


Marayika w’ikirenga mu ijuru nta bushobozi yari afite bwo kwishyura inshungu y’umuntu 
umwe wazimiye. Abakerubi n’Abaserafi bafite gusa icyubahiro bahawe n’Umuremyi 
nk’ibiremwa bye, kandi no kunga umuntu n’Imana byashoboraga gusohozwa gusa 
n’Umuhuza wareshyaga n’Imana, wari ufite kamere yashoboraga gushyira ejuru no 
kumugaragaza ko akwiriye kuvugana n’Imana mu mwanya w’umuntu kandi agahagararira 
Imana imbere y’isi yaguye. Uwagiye mu mwanya w’umuntu kandi akaba n’umwishingizi 
we, agomba kugira kamere y’umuntu, umuhuza w’umuryango w’abantu; kandi na none 
nk’uhagarariye Imana, agomba kugira kamere y’Imana, afite aho ahuriye n’Isumbabyose, 
kugira ngo agaragarize isi Imana, kandi abe umuhuza w’Imana n’umuntu. {UBl 204.1} 

Ibi byangombwa byose byabonetse muri Kristo wenyine. Yambitse ubumana bwe 
ubumuntu, yazanywe mu isi no kugira ngo yitwe Umwana w’Umuntu ndetse anitwe 
Umwana w’Imana. Yari umwishingizi w’umuntu, Intumwa y’Imana — Umwishingizi 
w’umuntu, kugira ngo binyuze mu gukiranuka kwe, akorere umuntu ibyo amategeko 
yasabaga, kandi na none yahagarariye Imana kugira ngo agaragarize inyokomuntu yaguye 
imico y’Imana. {UBl 204.2} 

Umucunguzi w’isi yari afite ubushobozi bwo kwireherezaho abantu, agaturisha ubwoba 
bwabo, akabakuramo umubabaro, akabasubizamo ibyiringiro n’ubutwari, akabashoboza 
kwizera ubushake bw’Imana bwo kubemera binyuze mu mirimo ikorwa n’Umucunguzi. 
Nk’abagize amahirwe yo gukundwa n’Imana, dukwiriye guhora dushimira yuko dufite 
Umuhuza, Umurengezi, utuvuganira mu rukiko rwo mu ijuru, akatuburanira imbere ya Data 
wa twese. {UBl 204.3} 

Dufite ikintu cyose twashoboraga gusaba kikaturemamo kwizera no kwiringira Imana. Mu 
nkiko zo mu isi, igihe umwami yasezeranaga ikintu gikomeye cyane agashaka kwemeza 
abantu ukuri kwe, yatangaga umwana we nk’ingwate, kugira ngo azacungurwe n’uko se 
asohoje isezerano. Reba noneho isezerano ry’ubudahemuka bw’Imana; kugira ngo yemeze 
abantu kudahinduka k’umugambi wayo, yatanze Umwana wayo w’ikinege ngo aze mu isi, 
kandi ngo agire akamero k’umuntu, atari mu gihe kigufi cy’ubuzima bwe gusa, ahubwo ngo 
ayigumane no mu bikari byo mu ijuru. Iryo ni isezerano ry’iteka ryose ry’ubudahemuka 
bw’Imana. Mbega uburebure bw’ikijyepfo bw’ubutunzi bw’ubwenge n’urukundo 
by’Imana! “Nimurebe urukundo ruhebuje Data wa twese yadukunze, rwatumye twitwa 
abana b’Imana...” (lYohana 3:1) {UBl 204.4} 

Mu kwizera Kristo duhinduka abo mu muryango w’ibwami, abaragwa b’Imana, kandi 
abaraganwa na Yesu Kristo. Muri Kristo turi umwe. Igihe duhanze amaso Kaluvari tukareba 

uwababajwe w’i bwami—muri kamere muntu yagezweho n’umuvumo w’amategeko ku 
bw’umuntu, ivangura rishingiye ku bihugu, kwicamo ibice byakuweho; icyubahiro 
cy’ubuyobozi no kwirata ubwoko bivanwaho. {UBl 205.1} 

Umucyo urasira ku musaraba w’i Kaluvari uturutse ku ntebe y’ubwami bw’ijuru utuma 
ivangura ryashyizweho n’umuntu mu nzego z’abantu n’amoko ricibwa burundu. Abantu ba 
buri cyiciro bahinduka abagize umuryango umwe, abana b’Umwami w’ijuru, bitanyuze mu 
bushobozi bw’isi, ahubwo binyuze mu rukundo rw’Imana rwatumye Kristo aba mu 
mibereho y’ubukene, mu mibabaro, no kwicisha bugufi, kugeza ku rupfu rukojeje isoni 
kandi rubabaje cyane, kugira ngo azane abahungu benshi n’abakobwa benshi mu bwiza. 
{UBl 205.2} 

Ntabwo ari icyubahiro, nta bwo ari ubwenge bushira, si ubumenyi, si impano y’umuntu uwo 
ari we wese afite bituma agira isumbwe mu maso y’Imana. Ubuhanga, ibitekerezo byiza, 
impano z’umuntu, ni impano z’Imana zikoreshwa mu guhesha Imana icyubahiro, mu 
gutuma ubwami bw’iteka bukomera. Kamere y’umwuka n’imico myiza ituma umuntu agira 
agaciro mu maso y’Imana, ibyo ni byo bizarokoka igituro kandi bitume ahabwa ubwiza no 
kudapfa ibihe bizira iherezo. Ubwami bw’isi bushimwa cyane n’abantu ntibuzarokoka 
igituro bwinjiramo. Ubukire, icyubahiro, ubwenge by’abantu byakoreshejwe mu gusohoza 
imigambi y’umwanzi, ntibibasha guhesha bene byo umurage, icyubahiro cyangwa umwanya 
w’icyubahiro mu isi izaza. Keretse gusa abahaye agaciro ubuntu bwa Kristo, bwatumye 
bahinduka abaragwa b’Imana n’abaragwana na Kristo, ni bo bazazuka bakava mu bituro 
bafite ishusho y’Umucunguzi wabo. {UBl 205.3} 

Ababoneka ko bakwiriye kubarwa mu bagize umuryango w’Imana wo mu ijuru 
bazamenyana nk’abahungu n’abakobwa b’Imana. Bazabona ko bose bahabwa imbaraga no 
kubabarirwa bituruka ku isoko imwe, ndetse biturutse kuri Yesu Kristo wabambwe ku 
bw’ibyaha byabo. Bazi ko bagomba kumesa ibishura byabo by’imico mu maraso ye, 
bakemerwa na Data wa twese mu izina rye, niba bazaba bagomba kuba mu iteraniro ryiza 
ry’abera, bambaye imyambaro yera yo gukiranuka. {UBl 205.4} 

Umwe muri Kristo 

Niba abana b’Imana ari bamwe muri Kristo, Yesu abona ate amoko, kwitandukanya 
kw’abantu, kwirema ibice, kwigabanya bitewe n’ibara ry’uruhu, ubwoko, umwanya, 
ubutunzi, amavuko, cyangwa ibyo umuntu yagezeho. Ibanga ry’ubumwe riboneka mu 
kureshya kw’abizera muri Kristo. Impamvu yose yo kwicamo ibice, kutumvikana no 
kwitandukanya uko ari ko kose, ituruka mu kwitandukanya na Kristo. Kristo ni we zingiro 
ry’uruziga abantu bagombye gukururwa na ryo; kuko uko turushaho kwegera izingiro 

ry’uraziga ni ko tuzarashaho kwiyumva turi umwe, tugirirana impuhwe, dukundana, 
turashaho kugira imico n’ishusho bimwe. Imana ntirobanura abantu ku butoni. {UB1 206.5} 

Yesu yari asobanukiwe ko ibirori bishimisha by’isi ari ubusa, kandi nta gaciro yabihaga. Mu 
cyubahiro cy’ubugingo bwe, gushyirwa hejura kw’imico ye, ubupfura bwe, yari asumbye 
cyane iby’abantu babona ko bigezweho nyamara bidafite akamaro. Nubwo umuhanuzi 
amuvuga nk’“uwasuzugurwaga akangwa n’abantu, umunyamibabaro wamenyereye 
intimba” (Yesaya 53:3), yagombaga kuba yarahawe icyubahiro kirata icy’imfura zo mu isi. 
Imiryango ikomeye yo mu isi yari kwishimira kumwakira iyo aza kuborohera akumvira ibyo 
bamusaba; ariko ntiyashatse gushimwa n’abantu, ahubwo yagendaga atishingikirije ku byo 
abantu bavuga cyangwa bakora. Ubukire, umwanya mu buyobozi, imyanya mu nzego zose 
zitandukanye z’abakomeye, byari akantu gato cyane mu maso y’uwari warasize icyubahiro 
n’ikuzo byo ijura, ntagire ubwiza bwatuma abantu bamwishimira, ntiyirohe mu binezeza 
cyangwa ngo yirimbishe, ahubwo akicisha bugufi. {UBl 206.1} 

Aboroheje, abugarijwe n’ubukene, abafite inshingano nyinshi, abaremerewe n’umutwaro 
w’imirimo myinshi, ntibashobora kubona impamvu mu mibereho ya Yesu n’uragero 
yatanze byabatera gutekereza ko atazi ibigeragezo bahura na byo, ibibarushya, kandi ko 
atashobora kubabarana na bo mu bukene bwabo n’intimba zabo. Ugucishwa bugufi 
kw’imibereho ye yoroheje ya buri munsi byahuraga n’ivuka rye ryari ryoroheje 
n’ibyajyanye naryo. Umwana w’Imana Isumbabyose, Umwami w’ubugingo n’icyubahiro, 
yicishije bugufi agera ku rwego rw’ubuzima bw’uworoheje hanyuma y’abandi bose, kugira 
ngo hatagira n’umwe utekereza ko ahejwe mu maso ye. Yishyize mu rwego yabonwa na 
buri wese umushaka. Ntiyigeze agira abo atonesha ngo abandi bose abirengagize. Bishavuza 
Mwuka w’Imana iyo gutsimbarara ku bintu ranaka bituma hari umuntu uhezwa muri 
bagenzi be, cyane cyane iyo bigaragaye mu biyita abana b’Imana. {UBl 206.2} 

Kristo yazanywe no gutanga uragero mu isi rw’icyo ubumuntu bwuzuye bushobora 
guhinduka cyo, igihe buhujwe n’ubumana. Yeretse abatuye isi uburyo bushya bw’ubukura 
abinyujije mu kugaragariza abantu imbabazi, impuhwe n’urakundo. Yahaye abantu uburyo 
bushya bwo gusobanukirwa n’Imana. Nk’umuyobozi w’inyokomuntu, yigishije abantu 
inyigisho z’ubumenyi bw’ingoma y’Imana, aho yerekaniye gukiranuka kwahuje imbabazi 
n’ubutabera. Ubwiyunge bw’imbabazi n’ubutabera ntibwigeze bushyigikira na hato icyaha 
cyangwa ngo bwirengagize ikintu cyose ubutabera busaba; ahubwo mu gushyira ikintu 
cyose mu mwanya cyagenewe, imbabazi zashoboraga gukoreshwa mu guhana 
umunyabyaha n’umuntu utihana bidakuyeho kugira impuhwe cyangwa ngo hirengagizwe 
kamere yazo ibabarira, ndetse n’ubutabera bwashoboraga gushyirwa mu bikorwa mu 
kubabarira umuntu wihannye bitagize icyo byangiza kuri bwo. {UBl 206.3} 

Kristo Umutambyi wacu mukuru 

Ibi byose byashoboraga kuba, kuko Kristo yari afite kamere muntu, kandi akagira kamere 
y’Imana, kandi akaba yarashinze umusaraba we hagati y’ubumuntu n’ubumana, agashyira 
iteme hejuru y’umworera watandukanyaga umunyabyaha n’Imana. {UB1 207.1} 

“Kandi rero, tuzi y’uko atari abamarayika yatabaye, keretse urubyaro rwa Aburahamu. Ni 
cyo cyatumye yari akwiriye gushushanywa na bene Se kuri byose, ngo abe umutambyi 
mukuru w’imbabazi kandi ukiranuka mu by’Imana, abe n’impongano y’ibyaha by’abantu. 
Kuko ubwo yababajwe no kugeragezwa ubwe, abasha no gutabara abageragezwa bose.” 
(Abah 2:16-18). “Kuko tudafite Umutambyi mukuru utabasha kubabarana na twe mu ntege 
nke zacu, ahubwo yageragejwe uburyo bwose nka twe, keretse yuko atigeze akora 
icyaha.”(Abah 4:15). {UBl 207.2} 

“Umutambyi mukuru wese, iyo atoranijwe mu bantu, ashyirirwaho gukora ibyerekeye 
Imana ku bw’abantu, kugira ngo ature amaturo, atambe n’ibitambo by’ibyaha; kandi abasha 
kwihanganira abatagira ubwenge n’abayobye, kuko nawe agoswe n’intege nke. Ndetse ni 
cyo gituma akwiriye no kwitambirira ibye byaha, nk’uko abitambirira abandi. Nta wiha icyo 
cyubahiro, ahubwo ahamagarwa n’Imana, nk’uko Aroni yahamagawe. Ni ko na Kristo 
atihimbarishije kwigira Umutambyi mukuru, ahubwo yabihawe n’Iyamubwiye iti: ‘Uri 
Umwana wanjye, uyu munsi ndakubyaye.’ Kandi nk’uko yavuze n’ahandi iti: ‘uri 
Umutambyi iteka ryose, mu buryo bwa Melikisedeki. ‘Yesu akiri mu mubiri, amaze 
kwinginga no gusaba cyane Iyabashije kumukiza urupfu, ataka cyane arira, yumviswe ku 
bwo kubaha kwe. Nyamara, nubwo ari Umwana w’Imana, yigishijwe kumvira 
kubw’imibabaro yihanganiye, kandi amaze gutunganywa rwose, abera abamwumvira bose 
umuhesha w’agakiza kadashira.”Abaheburayo 5:1-9. {UBl 207.3} 

Yesu yazanywe no gutanga imbaraga z’imico mbonera kugira ngo zifatanyirize hamwe 
n’imbaraga z’umuntu, kandi nta na rimwe abigishwa be bakwiriye kumukuraho amaso, kuko 
ari we cyitegererezo cyabo mu bintu byose. Yaravuze ati: “Nanjye niyeza ku bwabo, ngo 
nabo babe bereshejwe ukuri.” (Yohana 17: 19). Yesu agaragariza abana be ukuri kugira ngo 
bakwitegereze, kandi ngo nibagutumbira, bashobore guhindurwa, bahindurwe n’ubuntu bwe 
bave mu gucumura bajye mu kumvira, bave mu guhumana bajye mu gutungana, bave mu 
cyaha bagire umutima uzira inenge no gukiranuka k’ubugingo. {UBl 207.4} 

Ishuri ridasanzwe ryo mu ijuru 

Bamwe mu bacunguwe bazaba barakiriye Kristo mu masaha aheruka y’ubuzima bwabo, 
kandi mu ijuru inyigisho zizahabwa bene abo bapfuye batarasobanukirwa neza inama 

y’agakiza. Kristo azayobora abacunguwe ku nkombe y’uruzi rw’ubugingo, kandi 
azabahishurira ibyo batigeze basobanukirwa igihe bari bakiri kuri iyi si. 175 {UBl 207.5} 

IGICE CYA 37: “NIKO NANJYE MBATUMYE” 


“Uko Data yantumye, niko nanjye mbatumye” (Yohana 20:21). Tugomba guhamya ukuri 
rwose nk’uko kuri muri Yesu, nk’uko Yesu n’intumwa ze babigenje. Twiringiye ubushobozi 
bwa Mwuka Muziranenge, tugomba guhamya imbabazi, ubugiraneza, n’urukundo 
by’Umukiza wabambwe akazuka, bityo tukaba ibikoresho bizakoreshwa mu kwirukana 
umwijima uri mu bitekerezo bya benshi, kandi bizatuma imitima y’abantu benshi ishima 
kandi ihimbaza Imana. Hari umurimo ukomeye ukwiriye gukorwa na buri muhungu 
n’umukobwa b’Imana. Yesu aravuga ati: “Nimunkunda, muzitondera amategeko yanjye. 
Nanjye nzasaba Data, nawe azabaha undi mufasha wo kubana na mwe ibihe byose.” 
(Yohana 14:15,16) {UBl 208.1} 

Mu isengesho yasengeye abigishwa be, avuga y’uko atasengeraga abari bamukikije gusa, 
ahubwo “n’abazanyizezwa n’ijambo ryabo.”(Yohana 17:20). Yarongeye aravuga ati: 
“Mwumvise uko nababwiye nti, ndagenda, kandi nzagaruka aho muri. Iyaba mwankundaga, 
muba munezejwe n’uko njya kwa Data, kuko Data anduta.” (Yohana 14:28). Noneho 
turabona ko Kristo yasengeye abantu be, kandi abasezeranira byinshi kugira ngo 
abahamirize bazaba bafite amahirwe yo gufatanya na we. Yaravuze ati: “Imirimo ndetse 
iruta iyi [Iyo yakoraga] na we azayikora, kuko njya kwa Data.” Yohana 14:12 {UBl 208.2} 

Mbega amahirwe akomeye afitwe n’abizera kandi bashyira mu bikorwa amagambo ya 
Kristo! Kumenya Kristo, uwatwaye ibyaha byacu akaba impongano yo gukiranirwa kwacu, 
ni byo bidushoboza kugira imibereho y’ubugingo buzira inenge. Ubu bumenyi ni ingabo 
itera umuryango w’abantu kugira ibyishimo. Satani azi ko tudafite ubu bumenyi twajijwa 
kandi tugatakaza imbaraga zacu. Kwizera Imana kwacu kwatakara, kandi tukagwa muri buri 
mutego wose umwanzi adutega. Yashyizeho imigambi ikomeye azakoresha kugira ngo 
arimbure umuntu. Ni umugambi we guteza umwijima wa Gihenomu umeze nk’umwenda 
utwikira isanduku y’umupfu, akawushyira hagati y’Imana n’umuntu kugira ngo atubuze 
guhanga amaso Yesu maze atwibagize umurimo w’urukundo n’imbabazi, anatuvutse kugira 
ubumenyi buruseho bw’urukundo rukomeye rw’Imana n’imbaraga itugenera, kandi akumire 
umurasire wose w’umucyo uva mu ijuru. {UBl 208.3} 

Kristo wenyine ni we washoboye guhagararira ubumana. Uwahoranye na Se kuva mu 
itangiriro, Uwari ishusho igaragara y’Imana itaboneka, ni we wenyine wari ukwiriye kugira 
ngo asohoze uyu murimo. Nta mvugo irambuye yashoboraga guhishurira Imana abatuye isi. 
Binyuze mu mibereho itunganye, imibereho yo kwiringira kuzuye no kugandukira ubushake 
bw’Imana, imibereho yo kwicisha bugufi iyo umuserafi uruta abandi atari gutinyuka 
kwemera, Imana ubwayo igomba guhishurirwa abantu. Kugira ngo ibingibi bibeho, 

Umukiza wacu yatwikirije ubumana bwe ubumuntu. Yakoresheje ubushobozi bwa kimuntu, 
mu gukoresha ibingibi byonyine ni bwo abantu bari gusobanukirwa. Ubumuntu bwonyine 
ni bwo bwashoboraga kugera ku bumuntu. Yagaragaje kamere y’Imana mu mubiri 
w’umuntu uwo Imana yari yamuteguriye. Ari mu mubiri wa kimuntu yahesheje isi umugisha 
agaragaza imibereho y’Imana, maze muri ubwo buryo yerekana ko afite ubushobozi bwo 
guhuza ubumuntu n’ubumana. {UBl 208.4} 

Umurimo dukwiriye gukorera Kristo 

Kristo yaravuze ati: «Ntawe uzi Umwana w’Imana keretse Se, kandi ntawe uzi Se, keretse 
Umwana w’Imana n’umuntu wese uwo Mwana ashatse kuyimenyesha.” (Mat 11:12) . 
Mbega ukuntu umurimo w’ikirenga w’Umwana w’Imana wumvikana buhoro! Yafashe 
agakiza k’abatuye isi mu biganza bye. Ubutumwa bwahawe intumwa ni nabwo buhabwa 
abayoboke be muri iki gihe. « Kwihana no kubabarirwa ibyaha bikwiriye kubwirwa 
amahanga yose mu izina rye, bahereye kuri Yerusalemu» (Luka 24 :47). Umukiza wacu 
afite «ubutware bwose mu ijuru no mu isi » (Matayo 28:18) kandi ubu bushobozi 
twarabusezeraniwe. «Icyakora muzahabwa imbaraga, Umwuka Wera nabamanukira, kandi 
muzaba abagabo bo kumpamya, i Yerusalemu n’i Yudaya yose n’i Samariya no kugera ku 
mpera y’isi » (Ibyak. 1:8). {UBl 209.1} 

Nubwo itorero ryaba rigizwe n’abakene, abatize n’abantu batazwi, ari ko nibaba abantu 
bizera kandi basenga, imibereho yabo izagira ingaruka mu gihe runaka ndetse n’iz’igihe 
cy’iteka ryose. Nibagenda mu kwizera koroheje, bakishingikiriza ku masezerano ari mu 
ijambo ry’Imana, bashobora gusohoza umurimo ukomeye kandi mwiza. Nibareka umucyo 
wabo ukamurika, Kristo azahabwa icyubahiro muri bo, kandi n’inyungu z’ubwami bwe 
zizakomeza kujya imbere. Niba basobanukiwe n’icyo buri wese agomba gukorera Imana, 
bazashaka amahirwe yose yo gukora, kandi bazamurika nk’imuri mu isi. Bazaba 
intangarugero z’abanyakuri n’abantu bagira ishyaka ryo gusohoza umugambi w’Imana wo 
gukiza imitima. Abakene n’abatize, iyo babihisemo, bashobora kuba abigishwa mu ishuri 
rya Kristo, kandi azabigisha ubwenge nyakuri. Imibereho y’ubugwaneza, kwizera 
nk’umwana muto, kubaha Imana k’ukuri n’idini y’ukuri, bizagira ingaruka ku bandi kandi 
ingaruka itanga umusaruro. Abantu baminuje akenshi bashobora kwishingikiriza ku bwenge 
basoma mu bitabo byabo kurusha uko bishingikiriza ku Mana. Akenshi ntibashaka kumenya 
uburyo bw’Imana bwo gukiranira na yo mu masengesho yo mu rwiherero no kugundira 
amasezerano yayo binyuze mu kwizera. Abakiriye ugusigwa gutangwa n’ijuru bazagenda 
bafite Umwuka nk’uwa Kristo, bashaka uburyo bwatuma bagirana ikiganiro n’abandi kugira 
ngo babahishurire kumenya Imana na Kristo yatumye. Abo kubamenya ni ubugingo 

buhoraho. Bazahinduka inzandiko zihoraho kandi zihishurira abantu Umucyo w’isi. {UBl 
209.2} 

Kristo yahaye « umuntu wese umurimo we » (Mariko 13:34). Yiteze ko buri muntu wese 
akorana umurimo we ubudahemuka. Abakomeye n’abaroheje, abakire n’abakene, bose 
bafite umurimo wo gukorera Shebuja. Buri wese ahamagarirwa gukora. Ariko nimutumvira 
ijwi ry’Umwami, niba mudakora umurimo yabashinze ari we mwishingikirijeho 
nk’ubahagije, niba mudakurikiza urugero rwe, aya magambo ngo “umugaragu mubi kandi 
w’imburamumaro” azandikwa imbere y’izina ryawe. Keretse gusa umucyo wahawe 
nuwumurikishiriza abandi, keretse gusa nureka umucyo wawe ukamurika, naho ubundi 
uzahinduka umwijima kandi ubugingo bwawe buzaba buri mu kaga ko kurimbuka 
gukomeye. Imana ibwira umuntu wese uzi ukuri iti: “Abe ariko umucyo wanyu ubonekera 
imbere y’abantu, kugira ngo babone imirimo yanyu myiza, bahereko bahimbaze so wo mu 
ijuru.” (Matayo 5:16). Geza ku bandi ukuri kugira ngo bakumenye. Uyu ni umugambi 
w’Imana wo kumurikira isi. Nudahagarara mu mwanya wahawe, nutareka ngo umucyo 
wawe wake, uzagotwa n’umwijima. Imana ihamagarira abahungu n’abakobwa bo mu 
muryango w’ijuru kuba bafite intwaro zose, kugira ngo igihe icyo ari cyo cyose bashobore 
gutera intambwe bahagarare ku murongo aho baba biteguye kugira icyo bakora. Umutima 
woroheje kandi ufite imbabazi bitewe n’urukundo ukunda Yesu uzabona isaro ry’igiciro 
ryagenewe kubikwa mu bubiko bw’umwami wacu. {UB1 210.1} 

IGICE CYA 38: KRISTO ASHUKWA NA SATANI 


Kristo mu kidaturwa ntiyari afite amahirwe yo gutsinda ibishuko bya Satani angana n’ayo 
Adamu yari afite ubwo yashukirwaga na Satani muri Edeni. Umwana w’Imana yicishije 
bugufi afata kamere y’umuntu nyuma y’imyaka ibihumbi bine ubwo bwoko bwari bumaze 
buzerera hanze ya Edeni kandi baratakaje imibereho yabo y’umwimerere yo kwera ndetse 
no gutungana. Icyaha cyari kimaze igihe kirekire kibashyiraho ibisare biteye ubwoba; 
gutakaza imbaraga z’umubiri, iz’ubwenge n’izo kugira imico mbonera, byari byiganje mu 
muryango w’abantu. {UB1 211.1} 

Igihe Adamu yaterwaga n’umushukanyi muri Edeni, nta kazinga na kamwe k’icyaha 
kamubonekagaho. Yahagararaga mu mbaraga yo gutungana kwe imbere y’Imana. Ingingo 
z’umubiri we n’imbaraga z’ibitekerezo byagiraga amajyambere mu buryo bungana kandi 
byari bigiye umujyo umwe. {UBl 211.2} 

Kristo, mu butayu bw’ibishuko, yahagaze mu mwanya wa Adamu kugira ngo ahangane 
n’ikigeragezo Adamu atari yarashoboye kwihanganira. Aha ni ho Kristo yatsindiye mu 
mwanya w’umunyabyaha, nyuma y’imyaka ibihumbi bine Adamu yari amaze ateye 
umugongo umucyo w’urugo rwe. Bamaze gutandukana n’ubwiza bw’Imana, umuryango 
w’abantu kimwe n’ibisekuruza byagiye bikurikiraho, warushijeho kujya kure yo kutunga, 
ubwenge n’ubuhanga by’umwimerere Adamu yari afite muri Edeni. {UBl 211.3} 

Kristo yatwaye ibyaha n’ubumuga by’inyokomuntuuko byari biri muri icyo gihe yazanwaga 
mu isi no gutabara umuntu. Mu mwanya w’inyoko muntu, mu ntege nke ‘umuntu waguye 
yari yarishyizeho, Yesu yagombaga gutsinda buri gishuko cy’uburyo ubwo ari bwo bwose 
Satani yari kuzateza umuntu. {UBl 211.4} 

Adamu yari akikijwe n’ikintu icyo ari cyo cyose umutima we washoboraga kwifuza. Ikintu 
cyose gikenerwa cyari gihari. Nta cyaha cyariho, kandi nta bimenyetso byo gupfa 
byarangwaga muri Edeni yari ifite ubwiza. Abamarayika b’Imana baganirizaga Adamu na 
Eva bisanzuye kandi mu rukundo. Abaririmbyi b’abahanga baririmbanaga umunezero 
n’ubwisanzure indirimbo z’ishimwe, baririmbira Umuremyi wabo. Inyamaswa 
z’inyamahoro kandi zizira ikibi zakiniraga iruhande rwa Adamu na Eva, kandi zikumvira 
icyo bazibwiye. Adamu yari umuntu utunganye, urushije icyubahiro ibindi biremwa Imana 
yaremye. Yari afite ishusho y’Imana, ariko yari munsi gato y’abamarayika. {UBl 211.5} 

Kristo nka Adamu wa kabiri 

Mbega ubuhabane bw’ukuntu Adamu wa kabiri we yagiye mu butayu bw’umwijima 
guhangana na Satani ari wenyine! Guhera igihe umuntu yagwaga, abantu bagiye barushaho 

kuba bato ndetse n’imbaraga zabo z’umubiri zikagabanuka kandi bagenda barushaho 
guhenebera mu bijyanye n’imico mbonera kugeza igihe Kristo yazaga ku isi. Kugira ngo 
abashe kuzahura umuntu waguye, Kristo yagombaga kumusanga aho yari ari. Yafashe 
kamere muntu kandi atwara ubumuga no guhenebera k’ubwo bwoko. Utigeze kumenya 
icyaha, yahindutse icyaha ku bwacu. Yicishije bugufi kugera ku rwego rw’umunyamibabaro 
wo hanyuma y’abandi, kugira ngo abe afite ibimuhagije byose byatuma abasha gushyikira 
umuntu, akamuvana mu rwobo icyaha cyamuroshyemo. {UBl 212.1} 

“Kuko byari bikwiriye ko Imana, byose byaremewe ikabibeshaho, iyobora abana benshi mu 
bwiza, itunganishije rwose umugaba w’agakiza kabo kubabazwa.” Abaheb 2:10 [Byakuwe 
mu Abah 5: 9; 2:17,18] {UBl 212.2} 

“Kuko tudafite umutambyi Mukuru utabasha kubabarana na twe mu ntege nke zacu, ahubwo 
yageragejwe uburyo bwose nka twe, keretse yuko atigeze akora icyaha.” Abah 4:15 {UBl 
212.3} 

Satani yarwanyije ubutegetsi bw’Imana, kuva igihe yagomeraga Imana bwa mbere. Igihe 
yashoboraga kugusha Adamu na Eva mu gishuko muri Edeni no kwinjiza icyaha mu isi, 
umwanzi yumvise agize imbaraga, maze yirata ku bamarayika bo mu ijuru ababwira ko igihe 
Kristo azagaragarira ku isi afite kamere muntu, azaba afite imbaraga nkeya ku ze, bityo 
akazamuneshesha imbaraga ze. Yashimishijwe n’uko Adamu na Eva batashoboraga 
gutsinda ubushukanyi bwe igihe yabategeraga ku irari ry’inda. Abaturage b’isi ya mbere 
yagiye abatsinda muri ubu buryo bitewe no gutwarwa n’umururumba n‘iruba rikabije. 
Yanesheje Abisirayeli ku bwo gushaka guhaza irari ry’inda zabo. Yirataga ko Umwana 
w’Imana ubwe wari kumwe no Mose na Yosuwa atashoboraga gutsinda imbaraga ye ngo 
ayobore abantu yatoranirije akabatonesha abageze i Kanani; kuko hafi y’abari bavuye mu 
Egiputa bose bari bararimbukiye mu butayu. Kandi na none, umuntu w’umugwaneza witwa 
Mose, yari yaramugerageresheje kwigarurira icyubahiro cyari icy’Imana. Dawidi na Salomo 
bari baratoneshejwe n’Imana by’umwihariko, yatumye badashimwa n’Imana yuririye ku 
irari ry’inda no kwifuza kwabo. Kandi yirataga ko azashobora kurogoya umugambi 
w’Imana wo gukiza umuntu binyuze muri Yesu Kristo. {UBl 212.4} 

Mu butayu bw’ibishuko Kristo yamaze iminsi mirongo ine atarya. Mose, mu bihe bimwe 
byihariye, na we muri ubwo buryo yagiye amara igihe kirekire atarya. Ariko ntiyigeze 
yumva inzara imurya. Ntiyageragejwe kandi ngo ababazwe n’umwanzi mubi kandi ufite 
imbaraga nk’uko byangendekeye Umwana w’Imana. Yari umuntu uruta abandi bose. 
By’umwihariko yari akomejwe n’ubwiza bw’Imana bwari bumukikije. {UBl 212.5} 


213 



Ingaruka ziteye ubwoba zageze ku muntu kubera icyaha 


Satani yashoboye rwose gushuka abamarayika b’Imana, kandi anagusha Adamu, umuntu 
w’icyubahiro, ku buryo yatekereje ko igihe Kristo yari kuba yicishije bugufi yari gushobora 
kumutsinda. Yarebanaga ibyishimo ingaruka z’ubushukanyi bwe no kwiyongera kw’icyaha 
mu kugomera amategeko y’Imana kudatuza byari bimaze igihe kirenga imyaka ibihumbi 
bine. Yari yaragushije ababyeyi bacu ba mbere, kandi azana icyaha n’urupfu mu isi, ndetse 
yari yaragushije imbaga y’abantu bo mu bihe byose, amahanga yose n’abantu b’ingeri 
nyinshi. Yari yarashoboye mu mbaraga ze, kwigarurira imijyi ikomeye n’amahanga kugeza 
igihe icyaha gikongereje uburakari bw’Imana ikabirimbuza umuriro, amazi, ibishyitsi, 
inkota, inzara n’ibyorezo. Ku bw’amayeri n’umuhati udacogora yagiye yigarurira irari ryabo 
ry’ibyo kurya, akabyutsa kandi akongera intege iruba ryabo bikagera ku rugero ruteye 
ubwoba ku buryo yahindanije kandi yenda gusibanganya ishusho y’Imana mu muntu. 
Imbaraga ze z’umubiri n’ubwiza bw’imico ye byarangiritse bikomeye, ku buryo yasigaranye 
akantu gato ko mu mico no gutungana byarangaga Adamu w’icyubahiro muri Edeni. {UBl 
213.1} 

Igihe Kristo yazaga ubwa mbere, Satani yari yarakuye umuntu mu butungane bukomeye 
bw’umwimere, kandi icyaha cyari cyarijimishije izahabu nziza. Umuntu wari wararemewe 
kuba umutware wa Edeni, yari yaramuhinduye umuretwa wanihishwaga n’umuvumo 
w’icyaha mu isi. Umucyo w’ubwiza wari umugose, uwo Imana yari yarahaye Adamu uzira 
inenge, wari umufubitse nk’umwambaro, wamuvuyeho nyuma yo gucumura. Umucyo 
w’ubwiza bw’Imana ntiwashoboraga gufubika kutumvira n’icyaha. Mu mwanya w’ubuzima 
n’imigisha myinshi, ubukene, uburwayi n’umubabaro w’uburyo bwose byagombaga kuba 
umugabane w’abana ba Adamu. {UBl 213.2} 

Satani akoresheje imbaraga ye ishukana, yayoboye abantu mu bucurabwenge butagira 
umumaro bwabateraga gukemanga ibyo Imana yahishuye no kubaho kwayo, kugeza ubwo 
ku iherezo byabagejeje ku kutabyiringira rwose. Yashoboraga kureba hirya no hino ku isi 
iri mu buhanya bwo kwangirika kw’imico mbonera, n’ubwoko butegereje uburakari 
bw’Imana yitura icyaha, ku bw’intsinzi y’uko yashoboye kujyana benshi mu nzira 
y’umwijima kandi akaba yaratumye bica amategeko y’Imana. Yambitse icyaha ibinezeza 
kugira ngo benshi barimbuke. {UBl 213.3} 

Ariko uburyo bwamuhiriye mu gushuka abantu bwari ubwo guhisha imigambi ye nyakuri 
na kamere ye nyakuri binyuze mu kwigaragaza nk’incuti yabo n’umuntu ushaka kubagirira 
neza. Ashyeshyenga abantu akoresheje utugani tubashimisha tubabwira ko nta mwanzi 
wigometse, ko nta mwanzi uteye ubwoba ku buryo bamwirinda, kandi ko kubaho 
k’umwanzi w’umuntu ari ibihimbano. Mu guhisha kubaho kwe atyo, yigarurira ibihumbi 

byinshi by’abantu. Abashuka nk’uko yagerageje gushuka Kristo amubwira ko ari marayika 
uvuye mu ijuru ukorera abantu umurimo mwiza. Kandi abantu benshi bahumwe amaso 
n’icyaha ku buryo badashobora kubona neza ubucakura Satani akoresha, bityo 
bakamwubaha nk’uko bakubaha marayika uvuye mu ijuru, mu gihe arimo abacukurira 
urwobo rw’iteka ryose. {UBl 213.4} 

IGICE CYA 39: IGISHUKO CYA MBERE KRISTO YAHUYE NA CYO 


Kristo yaje mu isi kugira ngo arimbure Satani kandi aza nk’Umucunguzi w’imbata 
ziboshywe n’imbaraga za Satani. Yari gusigira umuntu imibereho ye inesha nk’urugero 
agomba gukurikiza kugira ngo atsinde ibishuko bya Satani. Yesu acyinjira mu butayu 
bw’ibigeragezo, mu maso he harahindutse. Icyubahiro n’ubwiza byavaga ku ntebe y’Imana 
byigeze kumurika mu maso he igihe ijuru ryamukingukiraga maze ijwi rya Se rikemeza ko 
ari Umwana we yishimira, byari byagiye. Uburemere bw’ibyaha by’abari mu isi byari 
bitsikamiye umutima we kandi mu maso he hagaragazaga agahinda katavugwa n’ishavu 
rikomeye, ibyo umuntu wacumuye atari yarigeze abona. Yagezweho n’inyanja ihorera 
y’umubabaro wari warayogoje isi. Yumvise imbaraga y’irari no kwifuza kubi byagenga 
abatuye isi, byari byarateye umuntu umubabaro utavugwa. Gusayisha mu mirire byari 
byariyongereye kandi birushaho kwiyongera mu bisekuru byagiye bikurikiraho uhereye ku 
kugwa kwa Adamu, kugeza ubwo abantu babaye abanyantege nke mu bijyanye n’imico 
mbonera ku buryo batari bagishoboye gutsinda bakoresheje imbaraga zabo bwite. {UBl 
215.1} 

Kristo, yagombaga gutsinda irari ry’ibyo kurya mu mwanya w’inyokomuntu, bintuze mu 
guhagarara ashikamye imbere y’ikigeragezo kirusha imbaraga ibindi byose nk’ikigeragezo 
cy’inda. Yagombaga kugenda iyi nzira yo gushukwa wenyine; nta n‘umwe wagombaga 
kumufasha ndetse nta n’uwagombaga kumuhumuriza no kumukomeza. Yagombaga 
gukirana n’imbaraga z’umwijima. {UB1 215.2} 

Kubera ko umuntu atashoboraga gutsinda imbaraga z’ibishuko bya Satani akoresheje 
imbaraga ze za kimuntu, Yesu yagize ubushake bwo gukora uwo murimo, kwikorera 
umutwaro w’umuntu kandi agatsinda imbaraga z’irari ry’inda mu cyimbo cye, kwiyanga no 
kwihangana, no gushikama ku mahame akabirutisha cyane kuribwa n’inzara. Yagombaga 
kwerekana imbaraga yo gutegeka inda irusha imbaraga inzara ndetse n’urupfu. {UB 1215.3} 

Ubusobanuro bw’iki kigeragezo 

Igihe Kristo yageragereshwaga irari ry’inda, ntiyari muri Edeni nziza, nk’uko byari bimeze 
kuri Adamu wabonaga umucyo n’urukundo by’Imana byagaragariraga kuri buri kintu cyose 
amaso ye yashoboraga kureba. We yari ahantu hatagira ikintu kihera, ahantu h’ubutayu 
bw’umusaka akijijwe n’inyamaswa zo mu ishyamba. Mu byari bimukikije, nta na kimwe 
cyari gishimishije; ahubwo byose byari biteye ubwoba kuri kamere muntu. Ahantu hameze 
hatyo ni ho yamaze iminsi mirongo ine n’amajoro mirongo ine yiyiriza, ” kandi muri iyo 
minsi ntiyagira icyo arya” (Luka 4:2). Yananuwe n’uko yamaze igihe kinini atarya kandi 

yumvise inzara iruta izindi zose. Ishusho ye yari yahindanye kurusha iy’abana b’abantu. 
{UBl 215.4} 

Kristo yinjira atyo mu buzima bwo guhangana kugira kugira ngo atsinde umwanzi ukomeye, 
binyuze mu kwihanganira ikigeragezo cyose Adamu yananiwe kwihanganira kugira ngo 
natsinda urugamba, abe amenaguye imbaraga za Satani kandi acungure abantu abavane mu 
gukorwa n’isoni zazanywe no kugwa kwabo. {UB1 216.1} 

Adamu yatakaje byose igihe yumviraga imbaraga z’irari ry’inda. Umucunguzi, uwo muri 
we hari hahurijwe ubumuntu n’ubumana, yahagaze mu mwanya wa Adamu kandi 
yihanganira kwiyiriza ubusa kwari gukomeye kwamaze hafi ibyumweru bitandatu. 
Uburebure bw’iki gihe cyo kwiyiriza ubusa ni ikimenyetso gikomeye cyerekana urugero 
ubunyacyaha no gusigingira kw’imbaraga zo gutegeka irari ry’inda byagezeho mu 
muryango w’abantu. {UBl 216.2} 

Ubumuntu bwa Kristo bwageze ku ndiba y’umubabaro wa muntu; kandi bwisanishije 
n’intege nke n’ubukene by’umuntu waguye mu gihe kamere ye y’ubumana yari igikomeje 
iby’iteka ryose. Umurimo we wo gutwara ingaruka z’icyaha cyakozwe n’umuntu ntabwo 
wari ugamije kumuha uburenganzira bwo gukomeza kwica amategeko y’Imana; 
ibiramambu, byatumye umuntu aba ufitiye umwenda amategeko, uwo Kristo ubwe yarimo 
yishyura binyuze mu mubabaro we. Ibigeragezo n’imibabaro bya Kristo byari ibyo 
gukeburira umuntu gusobanukirwa n’uburemere bw’icyaha cye mu kwica amategeko 
y’Imana ngo bimutere kwihana no kumvira ayo mategeko, kandi ngo binyuze mu kumvira 
ayo mategeko, babashe kwemerwa n’Imana. Gukiranuka kwe yari kukubara ku muntu, 
noneho akanamuzamura mu by’imico mbonera kugira ngo ase n’Imana, bityo umuhati we 
wo kubahiriza amategeko y’Imana ukemerwa. Umurimo wa Kristo wari uwo kunga umuntu 
n’Imana binyuze muri kamere muntu ye kandi akunga Imana n’umuntu binyuze muri 
kamere ye y’ubumana. {UBl 216.3} 

Guhera igihe Kristo yari atangiye igihe cye kirekire cyo kwiyiriza ubusa mu butayu, Satani 
yari bugufi yiteguranye ibishuko bye. Yaje aho Kristo ari agoswe n’umucyo, avuga ko ari 
umwe mu bamarayika bavuye ku ntebe y’Imana; woherejwe afite ubutumwa bwo 
kumuhumuriza no kumukomeza kandi ngo amworohereze mu mubabaro yarimo. 
Yagerageje kwemeza Kristo ko Imana itigeze imusaba kwiyanga atyo no kunyura mu 
mibabaro nk’iyo yagaragazaga; iyo akaba ari yo mpamvu yari yoherejwe n’ijuru amuzaniye 
ubutumwa bw’uko ngo Imana icyo yashakaga ari ukumugerageza ngo irebe ko yari yiteguye 
kwihangana. {UBl 216.4} 

Satani yabwiye Kristo ko yari gukandagiza gusa ibirenge bye mu nzira yandujwe n’amaraso; 
ariko ko atari ukuyigenderamo. Mbese nk’uko Aburahamu yageragerejwe kugira ngo 
yerekane kumvira kwe kuzuye. Yanavuze y’uko ari we marayika wahagaritse ukuboko kwa 
Aburahamu igihe yazamuraga icyuma ngo asogote Isaka, none akaba azanywe no gukiza 
ubugingo bwe; kandi ko bitari ngombwa ngo yihanganire inzara imubabaza ityo n’urupfu 
rwari guterwa no gusonza; ngo yari no kumufasha kurangiza umugabane umwe w’umurimo 
w’inama y’agakiza. {UBl 217.1} 

Umwana w’Imana yateye umugongo ibi bishuko byuzuye ubucakura byose, akomera ku 
mugambi we wo gusohoza mu buryo bwose, mu mwuka, inyuguti ku nyuguti, umugambi 
wari warashyiriweho gucungura ubwoko bwaguye. Nyamara Satani we yari yarateguye 
ibishuko by’uburyo bwinshi kugira ngo agushe Kristo, bityo amwiganzure. Iyo aza 
gutsindwa mu gishuko kimwe, yari yiteguye kumugerageresha ikindi. Yatekereje ko yari 
butsinde kuko Kristo yari yariyoroheje ubwe nk’umuntu. Yiremaga agatima akibwira ko 
kamere ye yo kwiyoberanya akigira nk’umwe mu bamarayika bo mu ijuru itazatahurwa. 
Yiremagamo gushidikanya ubumana bwa Kristo ashingiye ko yagaragaraga ananutse kandi 
nta ntege afite no ku byari bimuzengurutse bidashimishije. {UBl 217.2} 

Kristo yari azi ko nafata kamere muntu atazasa n’abamarayika bo mu ijuru. Satani 
yamuhendahendeye guhamisha isumbwe rye kumuha igihamya niba koko ari umwana 
w’Imana. Yashutse Kristo akoresheje igishuko kijyanye n’irari ry’inda. Yari yaratsinze 
Adamu akoresheje ubu bwoko bw’ikigeragezo kandi abasha kwigaruria abamukomotseho; 
ndetse kubera gutwarwa n’irari ry’inda, bashotoye Imana kubwo gukiranirwa kugeza ubwo 
urugomo rwabo rubaye rwinshi cyane ku buryo Uwiteka yabarimbuje amazi y’umwuzure 
akabakura ku isi. {UBl 217.3} 

Binyuze mu bishuko bitaziguye bya Satani, abana ba Isirayeli bemereye irari ry’inda 
kuyobora ibitekerezo byabo kandi binyuze mu kwishora mu irari, bashowe mu gukora 
ibyaha bibabaje byababyukirije uburakari bw’Imana maze bashirira mu butayu. Yatekereje 
ko yari kugira amahirwe yo gutsinda Kristo akoresheje ikigeragezo nk’icyo. Yabwiye Kristo 
ko umwe mu bamarayika b’icyubahiro yaciriwe mu isi, kandi ko uko yagaragaraga bihamya 
ko ari we; aho kuba umwami w’ijuru, yari marayika waguye, ibyo bikaba ari yo mpamvu 
yo kuzongwa kwe n’umubabaro yari afite. {UBl 217.4} 

Nta gitangaza Kristo yakoze ku bw’inyungu ze 

Noneho ararikira Kristo kwitegereza ubwiza bwe, akareba ukuntu yambaye umucyo 
n’ukuntu ari umunyambaraga. Nuko amubwira ko ari intumwa ije ivuye ku ntebe y’ubwami 
bw’ijuru, ku bw’ibyo akaba afite uburenganzira bwo gusaba Kristo kwerekana ibihamya 

by’uko ari Umwana w’Imana. Iyo Satani abishobora, aba yaramuteye gushidikanya 
amagambo yumvikaniye mu ijuru abwirwa umwana w’Imana igihe yabatizwaga. Yari 
yiyemeje gutsinda Kristo kandi, byamushobokera, akimika ubwami bwe akanirindira 
umutekano. Igishuko cye cya mbere yahaye Kristo cyari icy’irari ry’inda. Kuri iyi ngingo, 
yasaga n’aho yari yarigaruriye isi yose; kandi ibishuko bye byari bijyanye n’igihe n’ahantu 
Yesu yari ari, ku buryo ibyo ari byo byatumaga bigira imbaraga nyinshi {UBl 217.5} 

Kristo yashoboraga gukora igitangaza ku bw’inyungu ze; ariko ibi ntibyari kuba bihuje 
n’inama y’agakiza. Ibitangaza byinshi byaranze imibereho ya Kristo byerekana ububasha 
bwe bwo gukora ibitangaza ku bw’inyungu za bene muntu bababazwaga. Ku bw’igitangaza 
kimwe cy’impuhwe, yagaburiye abantu ibihumbi bitanu mu mwanya umwe akoresheje 
imigati itanu n’udufi tubiri duto. Ku bw’ibyo rero, yanashoboraga gukora igitangaza 
akabasha kwimara inzara yari afite. Satani yishukaga ko yari gutera Kristo gushidikanya 
amagambo yumvikaniye mu ijuru igihe yabatizwaga. Kandi iyo aza gushobora kumutera 
kwibaza koko niba ari umwana w’Imana, bityo agashidikanya ku kuri kw’amagambo 
yavuzwe na Se, yari kuba abonye intsinzi. {UBl 218.1} 

Yabonye Kristo mu butayu budatuwe ari wenyine, nta byo kurya kandi ari mu mubabaro. 
Ibyari bimukikije byari bibabaje kandi bidateye ubwuzu. Satani yabwiye Kristo ko Imana 
itari kurekera Umwana wayo mu bukene nk’ubwo no mu mubabaro nk’uwo. Yiringiraga 
kujegeza ibyiringiro Kristo yari afitiye Se; wari wemeye ko ajyanwa muri uwo mubabaro 
ukabije mu butayu; ahatigeze gukandagirwa n’ibirenge by’umuntu. Satani yiringiraga ko 
azateza Kristo gushidikanya urukundo rwa Se, maze bikabona umwanya mu bitekerezo bye, 
kandi binyuze mu gucika intege no gusonza cyane, agakoresha imbaraga ze zo gukora 
ibitangaza kugira ngo yirengere, bityo akaba yivanye mu biganza bya Se wo mu ijuru. Iki 
mu by’ukuri cyari igishuko Kristo yari ahuye na cyo. Ariko ntiyigeze acyishimira 
n’umwanya na muto. Ntabwo yigeze ashidikanya na gato ku rukundo rwa Se wo mu ijuru 
nubwo yagaragaraga nk’uwacishijwe bugufi n’umubabaro. Ibishuko bya Satani nubwo byari 
biteguranye ubuhanga, ntibyigeze binyeganyeza gukiranuka k’Umwana w’Imana ukundwa. 
Ibyiringiro bishikamye yari afite muri Se ntibyashoboraga kunyeganyezwa. {UBl 218.2} 

Kristo ntiyigeze ajya impaka n’igishuko. 

Yesu ntiyigeze yemera gusobanurira umwanzi we ukuntu yari umwana w’Imana n’uburyo 
yagombaga gukora. Mu buryo bw’agasuzuguro no kumukwena, Satani yerekeje ku ntege 
nkeya Kristo yari afite n’ishusho ye idashimishije maze agaragaza ukuntu bitandukanye 
n’imbaraga n’ubwiza we yari afite bikaba bihabanye n’imbaraga ze bwite n’icyubahiro yari 
afite. Yasuzuguye Kristo ko atari we wari ukwiriye guhagararira abamarayika; ibirenze kuri 

byo akaba ari na we mugaba wabo w’umunyacyubahiro kandi akaba n’umwami uzwi mu 
bikari by’ibwami. {UBl 218.3} 

Uburyo yagaragaraga byerekanaga ko yari yatereranywe n’Imana n’abantu. Yavuze ko niba 
mu by’ukuri Kristo yari Umwana w’Imana, Umwami w’ijuru, yari afite ububasha bungana 
n’ubw’Imana; kandi ko yashoboraga kumuha igihamya binyuze mu gukora igitangaza cyo 
guhindura ibuye ryari imbere y’ibirenge bye umugati maze akawukoresha yimara inzara. 
Satani yasezeraniye Kristo ko niyemera gukora ibyo, ko arahita yemera ko amurusha 
ubutware, kandi ko impaka zari hagati yabo ziraba zirangiriye aho by’iteka ryose. {UBl 
219.1} 

Kristo ntiyigeze yita ku gasuzuguro no kumusesereza bya Satani. Ntabwo ibyo byatumye 
amuha ibihamya by’ububasha bwe. Mu bugwaneza bwe, yihanganiye gutukwa 
ntiyamusubiza. Amagambo yumvikaniye mu ijuru ku munsi w’umubatizo we yari afite 
agaciro gakomeye; yamuhamirizaga ko Se yemeye intambwe yarimo atera mu gusohoza 
inama y’agakiza nk’inshungu n’umwishingizi w’umuntu. Gukinguka kw’ijuru no 
kumanuka kw’inuma yavuye mu ijuru, byari ibihamya by’uko Se yari guhuza ububasha bwe 
mu ijuru n’ubw’Umwana we ku isi kugira ngo akure umuntu mu butware bwa Satani kandi 
n’uko Imana yemeye umuhati wa Kristo wo guhuza isi n’ijuru, n’uwo guhuza umuntu upfa 
n’Imana ihoraho. {UBl 219.2} 

Iki kimenyetso cyari gitanzwe na Se, cyari gifitiye Umwana w’Imana agaciro katarondoreka 
mu mibabaro ye yose ikomeye n’intambara yari ahanganyemo n’umutware wigometse 
guhangana gukomeye yagiranye n’umutware w’abagome. Mu gihe yihanganiraga 
ikigeragezo cy’Imana mu butayu kimwe no mu gihe cy’umurimo we cyose, ntacyo yari afite 
yakora ngo yemeze Satani iby’ububasha bwe bwite n’uko ari Umukiza w’abari mu isi. 
Satani yari afite igihamya gihagije cy’umwanya w’icyubahiro wa Yesu. Kuba atarashakaga 
kwemera ko Kristo akwiriye icyubahiro kandi ngo amuyoboke nk’uri munsi ye, 
byamugejeje ku kwigomeka ku Mana no guhezwa hanze y’ijuru. {UBl 219.3} 

Ntabwo wari umugabane w’umurimo wa Kristo gukoresha ububasha bwe bw’ubumana ku 
nyungu ze, no mu kwiyorohereza umubabaro. Ibi ni byo ubwe yari yiyemeje kwishyiraho. 
Yemeye gufata kamere muntu kandi yari guhura n’ingorane, ibibazo n’imibabaro 
umuryango w’abantu uhura na byo. Ntiyagombaga kugira ibitangaza akora ku nyungu ze. 
Yazanywe no gukiza abandi. Intego y’umurimo we yari iyo kuzanira imigisha abababazwa 
n’abarenganywa, ibyiringiro n’ubugingo. Yagombaga kwishyiraho imitwaro n’intimba bya 
bene muntu bababazwa. {UBl 219.4} 

Nubwo Kristo yababajwe cyane n’inzara idasanzwe, yatsinze ibishuko. Yirukanishije Satani 
Ibyanditswe; ibyo yari yarahaye Mose mu butayu ngo abisubiriremo Abisirayeli bari 
bigometse igihe bari babuze ibyokurya; kandi bakaboroga basaba inyama. “Umuntu 
ntatungwa n’umutsima gusa, ahubwo atungwa n’amagambo yose ava mu kanywa k’Imana.” 
(Matayo 4:4) {UBl 219.5} 

Binyuze muri iri tangazo no mu rugero rwe, Kristo yerekaga umuntu ko inzara y’ibyo kurya 
by’igihe gitoya atari icyago gikomeye kurusha ibindi byose mu byari kumugeraho. Satani 
yashyeshyenze ababyeyi bacu ba mbere ababwira ko mu kurya urubuto rw’igiti cy’ubwenge 
icyo Imana yari yarababujije cyari gutuma bagubwa neza cyane kandi ko batari gupfa. Ibyo 
byari bihabanye n’ukuri Imana yari yababwiye igira iti: “Ariko igiti cy’ubwenge 
kimenyesha icyiza n’ikibi ntuzakiryeho kuko umunsi wakiriyeho no gupfa uzapfa”(Itang 
2:17). Iyo Adamu ajya kuba yarumviye, ntiyari kwigera na rimwe akena, agira ishavu 
cyangwango apfe. {UBl 220.1} 

Iyo abantu babayeho mbere y’umwuzure baba barumviye ijambo ry’Imana, ntacyo baba 
barabaye kandi ntibari kuba bararimbuwe n’amazi y’umwuzure. Iyo Abisirayeli bajya kuba 
barumviye ijambo ry’Imana, iba yarabahundagajeho imigisha y’umwihariko. Ibiri amambu 
bazize ingaruka zo kwishora mu irari ry’inda no kugira iruba. Ntibashoboraga kumvira 
ijambo ry’Imana. Kwishora mu kugira irari rikabije ry’ibyo kurya byatumye habaho ibyaha 
byinshi kandi bikomeye. {UBl 220.2} 

Iyo bajya kuba baragize nyambere ibyo Imana isaba, n’ibyo bifuza ubwabo bikaza nyuma, 
bakemera guhitamo indyo ibakwiriye Imana yabahaye, nta n’umwe muri bo uba 
wararimbukiye mu butayu. Bari kuba baratujwe mu gihugu cyiza cy’i Kanani ari bantu bera 
kandi bazira umuze, nta n‘umwe mu miryango yabo yose wari kugira intege nke. {UBl 
220.3} 

Umukiza w’abatuye isi yahindutse icyaha ku bw’inyokomuntu. Mu guhinduka ingurane 
y’umuntu, ntabwo Kristo yagaragaje ububasha bwe nk’Umwana w’Imana. Yihinduye 
umwana w’umuntu mu bandi. Yagombaga kugeragezwa n’ibishuko nk’umuntu, mu 
mwanya w’umuntu, mu bigeragezo bikomeye cyane yahuye na byo, maze agasiga urugero 
rwo kwizera Se wo mu ijuru no kumugiramo ibyiringiro bishyitse. Kristo yari azi ko Se yari 
kumuha ibyo kurya igihe yari kubona ko bikwiriye. Muri iki gihe gikomeye, ubwo inzara 
yamuryaga birenze urugero, ntabwo yari kugabanya na gato ku kigeragezo yari yagenewe 
akoresheje imbaraga ye y’ubumana mbere y’igihe cyategetswe. {UBl 220.4} 

Umuntu waguye, iyo ashyizwe ahantu hagororotse, ntiyashobora kugira imbaraga zo gukora 
ibitangaza ku bwe kugira ngo yikize uburibwe cyangwa agahinda, cyangwa ngo yiheshe 

gutsinda abanzi be. Wari umugambi w’Imana wo kugerageza no gusuzuma inyokomuntu; 
no kubaha amahirwe yo gukomeza gutuma imico yabo itungana binyuze mu kubagerageza 
kenshi mu buryo butandukanye kugira ngo kwizera kwabo n’ibyiringiro bafite mu rukundo 
rwe n’ububasha bwe bisuzumwe. {UBl 220.5} 

Imibereho ya Kristo yari urugero rutunganye. Yahoraga yigisha abantu akoresheje urugero 
rwe n’amagambo ababwira ko Imana ari yo yishingikirizagaho kandi ko mu Mana ariho 
kwizera kwe n’ibyiringiro bishikamye bikwiye kuba. {UBl 220.6} 

Kristo yari azi ko Satani yari umubeshyi kuva mu itangiriro kandi byasabaga kwirinda 
bikomeye kumva amagambo y’uyu mushukanyi usuzugura, kandi ntahite acyaha Satani uwo 
mwanya mu byo atinyutse kumubwira. Satani yateganyaga gushotora Umwana w’Imana 
bagahita batangira guterana amagambo; nuko akiringira ko yamufatirana n’intege nke 
z’umubiri n’izo mu buryo bw’umwuka akamutsinda. Yari yiteguye kugoreka amagambo ya 
Kristo kugira ngo yerekane ko hari icyo amurusha; no kwitabaza abamarayika be baguye 
ngo bakoreshe imbaraga zabo zose zimazeyo bamurwanye maze bamutsinde. {UBl 220.7} 

Umukiza w’abari mu isi ntiyateranye amagambo na Satani wari waraciwe mu ijuru kuko 
atari agikwiriye kuhaba. Uwo nguwo washoboraga gutuma abamarayika b’Imana barwanya 
umutware wabo w’ikirenga, Umwana wayo, umugaba wabo ukundwa kandi bakajya mu 
ruhande rwe, yashoboraga kuriganya mu buryo ubwo ari bwo bwose. Imyaka ibihumbi bine 
yari ayimaze arwanya ubutegetsi bw’Imana kandi ntabwo yari yarigeze atakaza ubuhanga 
bwe na hato cyangwa ububasha bwo gushuka no kuyobya. {UBl 221.1} 

Kuneshereza muri Kristo 

Kubera ko umuntu waguye atari agishoboye gutsinda Satani akoresheje imbaraga ye ya 
kimuntu, Kristo yavuye mu bikari by’ibwami byo mu ijuru kugira ngo amufashe akoresheje 
imbaraga ze z’ubumuntu n’iz’ubumana zibumbiye hamwe. Kristo yari azi ko Adamu muri 
Edeni, mu mahirwe yari afite, yashoboraga guhangana n’ibishuko bya Satani akamutsinda. 
Kandi yari azi ko bidashobokera umuntu wari hanze ya Edeni (watandukanijwe n’umucyo 
n’urukundo by’Imana kuva igihe yagwaga) gutsinda ibishuko bya Satani akoresheje 
imbaraga ze bwite. Kugira ngo azanire umuntu ibyiringiro kandi amukize kurimbuka 
burundu, yicishije bugufi afata kamere y’umuntu kugira ngo ashyikire umuntu aho ari 
binyuze mu gukoresha ubumana bwe n’ubumuntu bibumbiye hamwe. Abonera abahungu 
n’abakobwa ba Adamu baguye imbaraga badashobora kwibonera ubwabo, kugira ngo mu 
izina rye bashobore gutsinda ibishuko bya Satani. {UBl 221.2} 

Umwana w’Imana wererejwe, mu kwigira umuntu kwe, arushaho kwiyegereza umuntu 
binyuze mu kumugira mu cyimbo. Yisanisha na we mu mibabaro n’ingorane bye. 

Yageragejwe mu buryo bwose nk’uko umuntu ageragezwa kugira ngo ashobore kumenya 
ukuntu yafasha abageragezwa. Kristo yatsindiye umunyabyaha. {UBl 221.3} 

Yakobo, mu iyerekwa rye rya nijoro, yabonye urwego ruhuza isi n’ijuru rugenda rukagera 
ku ntebe y’ubwami y’Imana. Yabonye abamarayika b’Imana, bambaye imyambaro ifite 
ubwiza bw’ijuru, bamanuka kandi bazamuka kuri uru rwego rwarabagiranaga. Amaguru 
y’uru rwego yakoraga ku isi, mu gihe umutwe warwo wageraga mu bushorishori bw’ijuru, 
ku ntebe y’ubwami ya Yehova. {UBl 221.4} 

Ukurabagirana kwavaga ku ntebe y’Imana kwateraga ibishashi kuri uru rwego maze narwo 
rukohereza ku isi umucyo w’ubwiza butarondoreka. {UBl 221.5} 

Uru rwego rwashushanyaga Kristo wari waratangije umusabano hagati y’isi n’ijuru. Mu 
kwicisha bugufi kwa Kristo yamanutse ku rwego rwo hasi cyane mu mubabaro w’abantu, 
ababarana nabo kandi abagirira impuhwe, ari byo byashushanyirijwe Yakobo n’ibirenge 
by’urwego byakoraga ku isi, mu gihe umutwe w’urwego ugera ku ijuru washushanyaga 
imbaraga y’ubumana ya Kristo wari ufashe iby’iteka, bityo agahuza isi n’ijuru, n’umuntu 
upfa akamuhuza n’Imana idapfa. Binyuze muri Kristo umuntu abasha gushyikirana 
n’Imana. Abamarayika bashobora kuva mu ijuru bakaza mu isi bazaniye umuntu waguye 
ubutumwa bw’urukundo kandi bagafasha abazaragwa agakiza. Muri Kristo wenyine ni ho 
intumwa z’ijuru zifashiriza abantu. {UBl 222.1} 

Adamu na Eva bashyizwe mu buzima bubaha amahirwe. Bari bafite amahirwe yo gusabana 
n’Imana n’abamarayika. Nta cyaha cyatumaga bacirwaho iteka. Umucyo w’Imana 
n’abamarayika wari hamwe nabo ndetse n’ahabakikije. Uwabaremye ni we wari umwigisha 
wabo. Nyamara baguye mu maboko no mu bishuko by’umwanzi w’umuhanga. Satani yari 
amaze imyaka ibihumbi bine arwanya ingoma y’Imana kandi yari amaze kugwiza imbaraga 
n’uburambe biturutse mu kwitoza kumashije. Abantu baguye ntibari bafite amahirwe angana 
n’aya Adamu muri Edeni. Bari baratandukanye n’Imana igihe cy’imyaka ibihumbi bine. 
Ubwenge bwo gusobanukirwa n’imbaraga yo gutsinda ibishuko bya Satani byari 
byaragabanutse kugera ubwo Satani yagaragaraga nk’aho ategekana isi kunesha. Irari 
ry’inda no kwifuza, gukunda iby’isi n’ibyaha byo kwigerezaho byari amashami akomeye 
y’ikibi yabyaraga ubwoko bwose bw’ubugome, ihohotera no kwiyonona. {UBl 222.2} 

IGICE CYA 40: IGISHUKO CYA KABIRI KRISTO YAHUYE NA CYO 


Satani yatsinzwe mu migambi ye yari afite yo kugerageza gutsinda Kristo ku ngingo y’irari 
ry’inda. Mu butayu Kristo yatsindiye inyokomuntu ku bijyanye n’irari ry’inda; abihindura 
ibishoboka ko mu izina rya Yesu, mu bihe bizaza umuntu ku giti cye yatsinda imbaraga 
y’irari ry’ibiryo. Satani ntiyigeze acogora kugeza igihe yari amaze kugerageza uburyo 
bwose ngo atsinde Umucunguzi w’abari mu isi. Yari azi ko kuri we byose byiteguwe, ko 
umwe muri bo agomba gutsinda urugamba, yaba we cyangwa Kristo. Nuko kugira ngo 
akangishe Kristo ko amurusha imbaraga, yamujyanye i Yerusalumu, amushyira ku 
gasongero k’urusengero, hanyuma akomeza kumurundaho ibishuko. {UBl 223.1} 

Yongeye gusaba Kristo ko niba ari Umwana w’Imana, abyerekanisha kwijugunya hasi 
avuye aho hantu harehare yari yamushyize. Yasabye Kristo kumwereka ibyiringiro yari afite 
mu burinzi bwa Se abikoresheje gusimbuka akava hejuru y’urusengero akijugunya hasi. Mu 
gishuko cye cya mbere cy’irari ry’inda, Satani yakoresheje kwereka Kristo ibimuzengurutse 
n’inzara nk’ikimenyetso cy’uko Imana itamukunze, maze ashaka kumuteza gushidikanya 
urukundo n’uburinzi Se amugirira nk’umwana we. Ntabwo ibi byamuhiriye. Afatiye ku 
kwizera n’ibyiringiro bitunganye Kristo yari yerekanye ko afite muri Se wo mu ijuru, Satani 
yakurikijeho kumushukisha kwigerezaho. Aramubwira ati: “Niba uri Umwana w’Imana, 
ijugunye hasi; kuko handitswe ngo: ‘Izagutegekera abamarayika bayo, bakuramire mu 
maboko yabo, ngo udakubita ikirenge ku ibuye.’”(Mat 4:6). Yesu yahise amusubiza ati: 
“Biranditswe na none ngo: Ntukagerageze Uwiteka Imana yawe” (Matayo 4:7). {UBl 
223.2} 

Icyaha cyo kwigerezaho. 

Icyaha cyo kwigerezaho cyenda gusa no kwizera kuzima no kwiringira Imana. Satani 
yibwiye ko yafatirana Kristo mu bumuntu bwe akamusaba kurenga umurongo wo kwizera 
akajya mu kwigerezaho. Kuri iyi ngingo abantu benshi barahagwa. Satani yagerageje 
gushuka Kristo akoresheje kumushyeshyenga. Mu gihe cyo kumugeragereza bikomeye mu 
butayu, Satani yemeraga ko Kristo ari mu kuri igihe yizera kandi akiringira ko Imana ari Se. 
Hanyuma yasabye Kristo kumuha igihamya kimwe cy’uko yishingikirije byimazeyo ku 
Mana, ikindi gihamya cyo kwizera kwe ko ari Umwana w’Imana abigaragarishije 
gusimbuka akava hejuru y’urusengero. Yabwiye Kristo ko niba ari Umwana w’Imana koko, 
nta kintu yagombaga gutinya kuko abamarayika bari bamuri hafi ngo bamuramire. Satani 
yagaragaje ko yari asobanukiwe n’Ibyanditswe mu buryo yabikoreshaga. {UBl 223.3} 

Umucunguzi w’abari mu isi ntabwo yigeze ahungabanywa na gato ngo areke gukiranuka 
kwe kandi yerekanye ko yari afite kwizera gushyitse mu burinzi Se yamusezeraniye. 

Ntiyabonaga ko ari ngombwa kugerageza ubudahemuka n’urukundo bya Se nta mpamvu, 
nubwo yari mu maboko y’Umwanzi, kandi ari mu ngorane n’akaga bikomeye. Ntabwo yari 
kugerageza Imana abisabwe na Satani binyuze mu gusuzuma yigerejeho ubugiraneza 
mvajuru. Satani yakoresheje ibyanditswe byagaragaraga nkaho bijyanye n’uwo mwanya, 
yiringiye gusohoreza imigambi ye ku Umukiza wacu muri mwanya udasanzwe nk’uyu. 
{UBl 224.1} 

Kristo yari azi ko Imana yashoboraga kumuramira rwose mu gihe yaba ari yo yamusabye 
kwijugunya hasi avuye hejuru y’urusengero. Ariko gukora ikintu kitari ngombwa no 
kumenya neza uburinzi n’urukundo bya Se gusa kubera ko abitinyuwe na Satani, ntabwo 
byari kwerekana imbaraga ye yo kwizera. Satani yari azi neza ko iyo Kristo ashukwa 
akijugunya akava hejuru y’urusengero atabitegetswe na Se, kugira ngo yerekane ko Se wo 
mu ijuru amurinda, yari kuba agaragarije muri iki gikorwa ko kamere ye y’ubumuntu ari 
inyantege nke. {UBl 224.2} 

Kristo yasohotse mu gishuko cya kabiri ari umuneshi. Yerekanye kwizera kuzuye no 
kwiringira Se muri iki gihe cy’urugamba yarwanaga n’umwanzi ukomeye. Muri iyi ntsinzi 
ye Umucunguzi wacu yari asigiye umuntu urugero rukwiriye gukurikizwa, amwereka ko 
umutekano we ushingiye gusa mu kwizera no kwiringira Imana atajegajega mu gihe 
cy’ibigeragezo n’amage. Yanze kugerageza imbabazi za Se yishyira mu kaga kari gutuma 
biba ngombwa ko Se wo mu ijuru yerekana ubushobozi bwe kugira ngo akamukuremo. Ibi 
byari kuba nk’aho ari uguhatira Imana kumurinda; kandi nta rugero rwiza rwo kwizera no 
kwiringira Imana kuzuye yari kuba asigiye abantu be. {UBl 224.3} 

Intego ya Satani mu gushuka Kristo ngo akore ibyo kwigerezaho ndetse no kugaragaza 
intege nke za kimuntu byari gutuma ataba akibereye urugero rwiza abantu be. Satani 
yatekereje ko iyo Kristo ananirwa gutsinda ibishuko yamugerageresheje, gucungurwa 
kw’abantu ntikwari kuba kukibayeho, kandi yari kuba abahinduye imbohe ze burundu. 
{UBl 224.4} 

Kristo, ibyiringiro byacu n’urugero rwacu 

Kwicisha bugufi n’imibabaro ikomeye Kristo yagiriye mu butayu bw’ibishuko byabayeho 
kubw’inyokomuntu. Muri Adamu, byose byarazimiye ku bw’igicumuro cye. Muri Kristo ni 
ho ibyiringiro rukumbi bya muntu byo kongera kuzura n’Imana byari biri. Umuntu yari 
yaritandukanyije n’Imana bitewe no kugomera amategeko yayo, ku buryo atari gushobora 
kwicisha bugufi imbere y’Imana ku rugero rungana n’icyaha cye gikomeye yari yakoze. 
Umwana w’Imana ni we wari gushobora gusobanukirwa neza ibyaha bikomeye byakozwe 
n’uwacumuye, kandi muri kamere ye izira icyaha ni we wenyine wari gushobora gutanga 

impongano yemewe y’umuntu binyuze mu mibabaro itewe n’uko Se atari yishimye. Kubera 
ibyaha by’abatuye isi, ishavu n’agahinda by’Umwana w’Imana byari bihwanye n’ubumana 
bwe n’ubutungane, ndetse n’uburemere bw’icyaha. {UBl 224.5} 

Kristo yari urugero rwacu mu bintu byose. Iyo turebye kwicisha bugufi kwe mu gihe yamaze 
ageragezwa kandi yiyiriza ubusa mu butayu kugira ngo atsinde ibigeragezo by’irari ry’inda 
ku bwacu, biba bikwiriye kutubera isomo igihe duhuye n’ibishuko. Niba imbaraga y’irari 
ry’ibyo kurya iremereye umuntu, kandi kuryishoramo biteye ubwoba bikaba byaratumye 
Umwana w’Imana ahura n’ibigeragezo bingana kuriya, mbega ukuntu ari ingenzi kumenya 
ko ari iby’agaciro kureka intekerezo zacu zigategeka irari ryacu! Umukiza wacu yiyirij e 
ubusa hafi ibyumweru bitandatu kugira ngo ashobore kubonera umuntu intsinzi y’irari 
ry’inda. Ni mu buhe buryo abantu bitwa Abakristo bayobowe n’umutimana, Kristo 
nk’urugero imbere yabo, bemera kwishora muri iryo rari rituma ibitekerezo byabo 
n’umutima bicika intege? Ni ikintu kibabaza ko ingeso zo kwinezeza utitaye ku buzima, 
n’intege nke mu gukora neza, byashyize mu minyururu y’ububata umugabane munini 
w’Abakristo muri iki gihe. {UBl 225.1} 

Benshi mu bavuga ko bubaha Imana ntibajya bibaza icyatumye Kristo amara igihe kinini 
yiyiriza ubusa kandi ababarizwa mu butayu. Agahinda ke ntikaterwaga cyane n’inzara 
yamuryaga ngo abirutishe ak’ingaruka ziteye ubwoba yabonaga zo kwishora mu irari no 
kwifuza by’abantu. Yari azi ko irari ry’inda rishobora kubera umuntu ikigirwamana, 
bikamutera kwibagirwa Imana, bikamubera inzitizi mu nzira y’agakiza ke. {UBl 225.2} 

IGICE CYA 41: IGISHUKO CYA GATATU KRISTO YAHUYE NA CYO 


Umukiza wacu yari afite ibyiringiro bishyitse kuri Se wo mu ijuru, kandi na we ntiyari 
kumureka ngo ageragereshwe ibirenze ibyamuzanira imbaraga yo kwihangana hanyuma mu 
gihe yari kuba yihanganiye igeragazwa ashyizwemo. Kristo si we wahisemo kwishyira mu 
kaga. Imana yari yemereye Satani kugira ububasha ku Mwana wayo mu gihe runaka. Yesu 
yari azi ko narinda ubunyangamugayo bwe muri iki gihe cyo kugeragezwa gikomeye, 
marayika w’Imana yari koherezwa ngo amukomeze niba nta bundi buryo buhari. Yari 
yarigize umuntu ahera ko anahagararira inyokomuntu. {UBl 226.1} 

Satani yabonye ko nta cyo yari yabashije gukora kuri Kristo mu gishuko cye gikomeye cya 
kabiri. “Umwanzi aramuzamura, amwereka ubwami bwose bwo mu isi mu kanya gato 
aramubwira ati: ‘Ndaguha ubu butware bwose n’ikuzo rya bwo kuko ari jye wabugabanye, 
kandi mbugabira uwo nshaka wese: nuko, numfukamira ukandamya, buriya bwose buraba 
ubwawe.” Luka 4:5-7. {UBl 226.2} 

Mu bishuko bibiri bya mbere bikomeye Satani yari ataragaragaza imigambi ye nyakuri 
cyangwa kamere ye. Yari yavuze ko ari intumwa ikomeye ivuye mu ijuru, ariko ubu bwo, 
yiyambuye kwiyoberanya kwe. Mu ishusho nini yanyujije imbere ya Kristo, yamugaragarije 
ubwami bwose bwo mu isi mu mucyo ushimishije ijisho, mu gihe yavugaga ko ari umwami 
w’isi. {UBl 226.3} 

Igishuko kirusha ibindi imbaraga yo gukurura abantu 

Iki gishuko cya nyuma ni cyo cyarushaga ibindi imbaraga rukuruzi muri byose uko ari bitatu. 
Satani yari azi ko imibereho ya Kristo igomba kuba iy’ishavu, imibabaro n’intambara. Ku 
bw’ibyo, yatekereje ko yafatirana Kristo akagira ibyo amuha maze nawe akamugurisha 
gukiranuka kwe nk’ingurane. Satani yakoranyirije imbaraga ze zose muri iki gishuko cya 
nyuma, kuko umuhati we wa nyuma ni wo wari kugaragaza umuneshi uwo ari we. Yavugaga 
ko isi ari we uyiyobora kandi ko yari umwami utegeka ikirere. Yajyanye Yesu ku musozi 
usumba iyindi, kandi amunyuza imbere ishusho nini y’ubwami bwose bwo ku isi, ubwo yari 
amaze igihe kirekire ayobora, aherako abumugabira nk’impano ikomeye. Yabwiye Kristo 
ko yashoboraga guhabwa ubwami bw’isi atabanje kubabazwa cyangwa kugira icyo asabwa 
gutanga. Satani asezeranya kurekura inkoni ye y’ubutware n’ubwami bwe kugira ngo Kristo 
ashobore kuba umutware abihawe na we. Na we icyo amusaba kumukorera nk’inyiturano 
y’uko amweguriye ubwami bwose bwo ku isi yari yamunyujije imbere uwo munsi kwari 
ukumuha icyubahiro nk’uko yagiha umukuriye. {UBl 226.4} 

Ijisho rya Yesu ryatinze gato ku bwiza bwari bumunyujijwe imbere, ariko yabiteye 
umugongo kandi yanga gukomeza guhanga amaso ibyo birangaza. Ntiyari gushyira mu 

makuba ubunyangamugayo bwe butajenjetse abikoresheje gutinda ku by’umushukanyi. 
Igihe Satani yasabaga kuramywa, Kristo yumvise ubumana bwe busuzuguwe kandi 
ntiyashoboraga gukomeza kwihanganira ibitutsi Satani ari gutuka Imana, cyangwa ngo 
amwemerere kuguma imbere ye. Ahangaha ni ho Kristo yakoresheje ubutware bwe 
nk’Imana, ategeka Satani kurekeraho. Aramubwira ati: “Genda, Satani, kuko handitswe ngo: 
uramye Uwiteka Imana yawe, abe ari yo ukorera yonyine.” (Matayo 4:10) Satani, mu 
bwibone bwe no kwishongora, yari yaratangaje ko ari we mutware w’isi ukwiriye kandi 
uhoraho, akaba ari we nyir’ubukire bwose n’icyubahiro biyirimo, agasaba ko abatuye isi 
bose bamwubaha, nk’aho ari we waremye isi n’ibirimo byose. Yabwiye Kristo ati: 
“Ndaguha ubutware bwose n’ikuzo kuko ari jye wabugabanye, kandi mbugabira uwo nshaka 
wese.” (Luka 4:6). Yagerageje kugirana amasezerano adasanzwe na Kristo yo guhita 
amwegurira ibyo yavugaga ko ari ibye byose, naramuka yemeye kumuramya. {UBl 227.1} 

Iki gitutsi Satani yari atutse Umuremyi cyatumye Umwana w’Imana yumva ko asuzuguwe, 
ahita amucyaha kandi aramwirukana. Satani yari yihumurije yibwira ko, mu gishuko cye 
cya mbere, yashoboye guhisha kamere ye y’ukuri n’imigambi ku buryo Kristo atahise 
amutahura nk’umutware w’ingabo zaguye uwo yari yaratsinze kandi akamwirukana mu 
ijuru. Amagambo ya Kristo yo kumwirukana ngo, “Genda Satani” yagaragazaga ko yari 
yamumenye kuva ku gishuko cya mbere, kandi ko amayeri ye yose yo kubeshya ntacyo yari 
yahinduye ku Mwana w’Imana. Satani yari azi ko Yesu napfa kugira ngo acungure umuntu 
ububasha bwe bwari kumara igihe gito, kandi na we akarimbuka. Ku bw’ibyo rero, wari 
umugambi we wizwe neza wo kuburizamo mu gihe cyose bishoboka umurimo ukomeye 
wari waratangiwe n’Umwana w’Imana. Kandi mu gihe umugambi wo gucungura umuntu 
wari kuba udasohoye, yari kugumana ubwami yiyitiriraga. Niba yari gutsinda kandi, 
yibwiraga ko yari gutegeka ahanganye n’Imana yo mu ijuru. {UBl 227.2} 

Igihe Yesu yavaga mu ijuru, aho yasize ububasha bwe n’icyubahiro, Satani yarishimye 
cyane. Yatekerezaga ko Umwana w’Imana yari ashyizwe mu maboko ye. Yatsindishije 
Adamu na Eva igishuko bimworoheye igihe bari muri Edeni, ku buryo yari afite ibyiringiro 
ko akoresheje uburyarya bwe n’imbaraga yashoboraga gutsinda Umwana w’Imana, noneho 
akarokora ubugingo bwe ndetse n’ubwami bwe. Iyo ashobora gushuka Yesu 
akamutandukanya n’ubushake bwa Se, nk’uko yari yabigenje kuri Adamu na Eva, yari kuba 
ageze ku ntego ye. {UBl 227.3} 

Igihe cyari kugera Yesu agatanga ubugingo bwe, maze agacungura abo Satani yari yaragize 
imbata, kandi nyuma y’igihe gito, ibyo mu ijuru byose no mu isi byari kumwumvira. Yesu 
yari ashikamye. Yahisemo imibereho y’umubabaro, urupfu rw’isoni, kandi akabikora 
nk’uko Se yabitegetse, ngo abe ari we uba umutegetsi bw’ubwami bw’isi mu buryo 

bwemewe, kandi ngo abe abyeguriwe by’iteka ryose. Satani na we azatangwa mu maboko 
ye kugira ngo arimburwe n’urupfu, ubutazongera na rimwe kurushya Yesu, cyangwa abera 
bari mu bwiza. {UBl 228.1} 

Igishuko cyarwanyijwe nta kujenjeka 

Yesu yasubije uyu mwanzi mubi ati: “Genda, Satani, kuko handitswe ngo: uramye Uwiteka, 
Imana yawe, abe ari yo ukorera yonyine.” (Matayo 4:10) Satani yari yasabye Kristo kumuha 
igihamya cyerekana ko ari Umwana w’Imana, kandi aha yahise abona igihamya yari 
yasabye. Satani yari ahatiwe kumvira itegeko ry’ubumana rya Kristo. Yasubijwe inyuma 
kandi aracecekeshwa. Nta bubasha yari afite bwo kurwanya cyangwa ngo asiganuze ku 
isezererwa rye. Muri uwo mwanya yategetswe guhagarika ibyo yarimo adasiganuje no 
kugenda akareka Umucunguzi w’abari mu isi. {UBl 228.2} 

Satani yarekeye aho kugumana na Yesu. Intambara yari irangiye. Mu mubabaro mwinshi 
intsinzi ya Kristo mu butayu yari yuzuye nk’uko gutsindwa kwa Adamu kwari kuzuye. Mu 
gihe runaka yahagaze nta kurushywa n’umwanzi n’imbaga y’abamarayika be. {UB1 228.3} 

Satani arangije ibishuko bye yitaruye Yesu mu gihe gito runaka. Umwanzi yari atsinzwe, 
nyamara urugamba rwari rwamaze igihe kirekire kandi rwari rukomeye cyane. Nyuma y’iyo 
ntambara Kristo yari ananiwe kandi afite intege nke. Yikubise hasi nk’upfuye. Abamarayika 
bo mu ijuru bajyaga bamupfukamira mu bikari by’ibwami ari na bo bakurikiraniraga bugufi 
ariko banyinyiriwe ibyariho biba ku mugaba wabo bakundaga, kandi bakaba bari 
n’abahamya b’urugamba yari yahanganyemo na Satani, baraje baramukorera. Bamuteguriye 
ifunguro kandi baramukomeza, kuko yari arambaraye nk’umuntu wapfuye. Abamarayika 
bari bamutangariye cyane kandi bamwubashye, kuko bari bazi ko Umucunguzi w’abari mu 
isi yari yanyuze mu mubabaro utavugwa kugira ngo umuntu acungurwe. Uwo wari uhwanye 
n’Imana mu bikari byo mu ijuru, yari imbere yabo ananutse kubera ibyumweru hafi 
bitandatu yamaze yiyiriza ubusa. Mu bwigunge kandi ari wenyine yari yakurikiranywe 
n’umuyobozi w’ingabo zigometse, zikirukanwa mu ijuru. Yari yarihanganiye ikigeragezo 
yari yihariye kandi gikomeye kurenza ibindi byose bishobora guhabwa abantu. Intambara 
yari yarwanye n’imbaraga z’umwijima yamaze igihe kirekire kandi igerageza bikomeye 
ubumuntu bwa Kristo, mu ntege nke n’umubabaro yari arimo. Abamarayika bamuzaniye 
ubutumwa bw’urukundo n’ihumure bivuye kuri Se, ndetse no kumuhamiriza ko ijuru ryose 
ryatsinze ku bw’intsinzi yuzuye yaboneye umuntu. {UBl 228.4} 

Ikiguzi cyo gucungurwa kw’inyokomuntu ntikizigera cyumvikana mu buryo bwuzuye 
kuzageza ubwo abacunguwe bazaba bahagararanye n’Umucunguzi wabo imbere y’intebe 
y’ubwami y’Imana. Kandi noneho kuko bazaba bafite ushobozi bwo gushima agaciro 

k’ubugingo buhoraho, n’ingororano y’iteka ryose, bazaririmba n’ijwi rirenga indirimbo zo 
kunesha kw’iteka. “Bavuga ijwi rirenga bati: Umwana w’Intama watambwe ni we ukwiriye 
guhabwa ubutware n’ubutunzi n’ubwenge n’imbaraga no guhimbazwa n’icyubahiro 
n’ishimwe.” (Ibyahishuwe 5:12). Yohanayaravuze ati: “Nuko numva ibyaremwe byose byo 
mu ijuru no mu isi n’ikuzimu no mu Nyanja n’ibirimo byose, bivuga biti: ‘Ishimwe no 
guhimbazwa n’icyubahiro n’ubutware bibe iby’Iyicaye ku ntebe n’iby’ Umwana w’Intama 
iteka ryose.’” (Ibyah 5:13). {UBl 229.1} 

Nubwo Satani yari yatsinzwe mu mbaraga ze zose n’ibishuko birusha ibindi gukomera, 
ntabwo yatakaje ibyiringiro byose by’uko mu gihe kizaza, yazarushaho gutsinda aramutse 
akoresheje umuhati mwinshi. Yari arekereje igihe Kristo azatangira umurimo we, igihe 
yazashobora kubona amahirwe yo kugerageza imbaraga ze n’amayeri mu kumurwanya. 
Satani yateguye imigambi yo guhumisha ubwenge bw’Abayuda, ubwoko bw’Imana 
bwatoranyijwe, kugira ngo batabona Kristo nk’Umucunguzi w’abari mu isi. Yatekerezaga 
ko yashobora kuzuza imitima yabo kwifuza iby’abandi, ishyari n’urwango banga Umwana 
w’Imana, kugira ngo be kumwemera; ahubwo batume imibereho ye yo ku isi isharirirwa mu 
buryo bwose bushoboka. {UBl 229.2} 

IGICE CYA 42: IBYAHISHUWE N’IMANA 


“Imana yategetse umucyo kuva, uturutse mu mwijima, ni yo yaviriye mu mitima yacu, 
kugira ngo imurikishe ubwenge bwo kumenya ubwiza bw’Imana buri mu maso ha Yesu 
Kristo.” (2 Abakorinto 4:6) {UBl 230.1} 

Mbere yo kugwa, nta gicu cyigeze gitwikira ubwenge bw’ababyeyi bacu ba mbere ngo 
kibabuze kubona kamere y’Imana. Bagendaga mu buryo buhuje rwose n’ubushake 
bw’Imana. Kuko umucyo mwiza w’Imana wari ubambitse kandi wari uri ahabazengurutse 
hose. Uwiteka yajyaga agenderera Adamu na Eva kandi akabigishiriza mu mirimo y’intoki 
ze. Ibyaremwe byari igitabo cy’inyigisho zabo. Mu ngobyi ya Edeni, Imana yagaragazwaga 
n’ibyo yaremye byari ahabazengurutse. Igiti cyose cyo mu ngobyi cyagiraga icyo kibigisha. 
Ibintu bitaboneka by’Imana byasobanukiraga ibintu biriho byaremwe, yemwe ndetse 
n’ububasha buhoraho kimwe n’Ubutatu. {UBl 230.2} 

Nyamara nubwo ari ukuri ko Imana yashoboraga kumenyekanira mu byo yaremye, ibi 
ntibishyigikira ihame rivuga ko nyuma yo kugwa, kumenyera Imana mu byaremwe 
byahishuriwe Adamu n’urubyaro rwe. Ibyaremwe byashoboraga kwigisha umuntu akiri 
intungane; ariko igicumuro cyangije ibyaremwe nuko gitandukanya ibyaremwe 
n’Umuremyi wabyo. {UBl 230.3} 

Iyo Adamu na Eva batagomera Umuremyi wabo, iyo baguma mu nzira y’ubutungane buzira 
amakemwa, bari kumenya kandi bagasobanukirwa Imana iyo ari yo. Ariko igihe bumviraga 
ijwi ry’umushukanyi kandi bagacumura ku Mana, umucyo w’umwambaro wo gukiranuka 
ko mu ijuru wabavuyeho; kandi mu gutandukana n’umwambaro wo gukiranuka, biyambitse 
amakanzu yijimye yo kutamenya Imana. Umucyo ugaragara kandi utunganye wabakikizaga 
wamurikiraga ikintu cyose begeraga; ariko bamaze kuvutswa uwo mucyo wo mu ijuru, 
urubyaro rwa Adamu ntirwari rugishobora kubonera kamere y’Imana mu byo yaremye. 
{UBl 230.4} 

Ibintu bidukikije tubona uyu munsi biduha ishusho ntoya y’ubwiza bwa Edeni n’icyubahiro 
cyayo; nyamara nubwo bimeze bityo, byamamaza icyubahiro cy’Imana mu ijwi buri wese 
atashobora kuyoberwa. Ibyaremwe nubwo byangijwe n’umuvumo w’icyaha, biracyafite 
ibyiza byinshi. Ufite imbaraga ishobora byose, ufite kugira neza kwinshi akaba yuzuye 
imbabazi n’urukundo, yaremye isi, ndetse mu kwangirika kwayo ikomeza kugaragaza ukuri 
kujyanye n’ubuhanga bw’uwayiremye. Muri iki gitabo cy’ibyaremwe kitubumburiwe, mu 
ndabyo nziza zihumura, no mu mabara yazo atandukanye, Imana itwerekeramo urukundo 
rwayo rutarondoreka. Nyuma y’uko Adamu acumura, Imana yashoboraga kurimbura buri 
rurabo rwose na buri mwumba warwo, cyangwa se igakuraho impumuro yazo iduhumurira 

neza, ikanezeza ingingo zacu zihumurirwa. Mu isi yakongowe kandi ikangizwa 
n’umuvumo, mu bitovu, mu mikeri, amahwa n’urukungu, dushobora kuhasoma itegeko ryo 
gucirwaho iteka; nyamara mu mabara meza n’impumuro by’indabo dushobora kwigiramo 
ko Imana ikidukunda, kandi ko imbabazi zayo zose zitavanywe mu isi. {UBl 230.5} 

Ibyaremwe byuzuye amasomo y’iby’umwuka agenewe abantu. Indabo ziraraba kugira ngo 
zongere zitange ubuzima bushya; kandi muri ibi twigishirizwamo icyigisho cy’umuzuko. 
Abakunda Imana bose bazongera bagire ubuzima bwiza muri Edeni yo mu ijuru. Ariko 
ibyaremwe ntibishobora kwigisha isomo ry’urukundo rw’Imana rukomeye kandi rutangaje. 
Ku bw’ibyo rero, nyuma yo kugwa k’umuntu, ibyaremwe ntabwo ari byo byonyine 
byigishaga umuntu. Kugira ngo isi itaguma mu mwijima, mu ijoro ry’iby’umwuka iteka 
ryose, Imana y’ibyaremwe yahuriye na twe muri Kristo. Umwana w’Imana yazanywe ku isi 
no kwerekana Se. Yari “Umucyo w’ukuri, kandi ubwo ni bwo yatangiraga kuza mu isi” 
(Yohana 1:9) Dukwiriye guhanga amaso “umucyo wo kumenya ubwiza bw’Imana buri mu 
maso ha Yesu Kristo.” (2Abakorinto 4:6). {UB1 231.1} 

Mu Mwana wayo w’ikinege, Imana yo mu ijuru yemeye guca bugufi ifata kamere yacu ya 
kimuntu. Ku kibazo cya Toma, Yesu yasubije agira ati: “Ni jye nzira, n’ukuri n’ubugingo: 
nta we ujya kwa Data ntamujyanye. Iyaba mwaramenye, muba mwaramenye na Data. 
Uhereye none muramuzi, kandi mwamurebye. Filipo aramubwira ati: Databuja, twereke 
Data wa twese, biraba bihagije. Yesu aramubaza ati: ‘Nabanye namwe iminsi ingana ityo, 
kandi ntiwari wamenya, Filipo? Umbonye, aba abonye Data, ni iki gitumye uvuga uti 
twereke Data wa twese? Ntiwizeye yuko ndi muri Data, na Data akaba ari muri jye? 
Amagambo mbabwira, sinyavuga ku bwanjye: ahubwo Data, uguma muri jye, ni we ukora 
imirimo ye. Nimunyizere, mwemere ko ndi muri Data, na Data akaba muri jye: ariko rero 
nimutizezwa n’ibyo mvuga, munyizezwe n’imirimo nkora ubwayo. ( Yohana 14:6-11). 
{UBl 231.2} 

Icyigisho gikomeye cyane kandi kibasha gucisha umuntu bugufi akwiriye kwiga ni uko nta 
cyo ubwe yashobora igihe yishingikirije ku bwenge bwa kimuntu, kandi ko umwete we 
ntacyo wageraho mu kugerageza gusobanukirwa neza ibyaremwe. Icyaha cyijimishije 
amaso ye, kandi ubwe ntashobora gusobanura ibyaremwe atisunze Imana. Muri byo 
ntashobora kubona Imana cyangwa Yesu Kristo uwo yohereje. Aba ameze kimwe 
n’Abanyatenayi, bubatse ibicaniro byo kuramya ibiremwa. Ahagaze hagati mu musozi wa 
Marisi, yagaragarije abantu bo muri Atenayi igitinyiro cy’Imana ihoraho ukigereranije 
n’ibigirwamana baramyaga. “Nuko Pawulo ahagarara hagati ya Arewopago, aravuga ati: 
Bagabo b’Abanyatenayi, mbonye muri byose ko mukabije kwibanda mu by’idini. Ubwo 
nagendagendaga, nitegereza ibyo musenga nasanze igicaniro cyanditsweho ngo: 

ICY’IMANA ITAMENYWA. Nuko iyo musenga mutayizi, ni yo mbabwira. Imana 
yaremye isi n’ibiyirimo byose, Iyo kuko ari yo Mwami w’ijuru n’isi ntiba mu nsengero 
zubatswe n’abantu; kandi ntikorerwa n’amaboko y’abantu nk’ugira icyo akennye; kuko ari 
yo yahaye bose ubugingo no guhumeka n’ibindi byose. Kandi yaremye amahanga yose 
y’abantu, bakomoka ku muntu umwe ibakwiza mu isi yose. Ni na yo yashyizeho ibihe 
by’imyaka ko bikuranwa uko yategetswe, igabaniriza abantu ingabano zabo z’aho batuye, 
kugira ngo bashake Imana, ngo ahari babashe kuyibona bakabakabye; kandi koko ntiri kure 
y’ibintu byose, kuko ari muri yo dufite ubugingo bwacu, tugenda, turiho; nk’uko bamwe bo 
mu bahimbyi banyu b’indirimbo bavuze bati: turi urubyaro rwayo. Nuko rero ubwo turi 
urubyaro rw’Imana ntidukwiriye kwibwira yuko Imana isa n’izahabu cyangwa ifeza 
cyangwa ibuye, cyangwa ikindi kibajijwe n’ubukorikori bw’abantu n’ubwenge bwabo.” 
Ibyak 17:22-29. {UBl 231.3} 

Ibyaremwe ntabwo ari Imana 

Abafite kumenya Imana nyakuri ntibazishimira by’akanya gato amategeko y’ibiriho 
cyangwa uko ibyaremwe bikora ngo hanyuma birengagize, cyangwa bange kwemera Imana 
ikorera muri byo ubudatuza. Ibyaremwe ntabwo ari byo Mana kandi nta n’ubwo byigeze 
kuba Imana. Ijwi ry’ibyaremwe rihamya Imana ariko ibyaremwe si byo Mana. Imirimo 
y’irema ihamya gusa imbaraga z’Imana. Imana ni Yo muremyi w’ibiriho. Ibyaremwe nta 
mbaraga byifitemo ubwabyo uretse iz’Imana ibiha. Hariho Imana, Data wa twese; hariho 
Kristo, Umwana. Kandi “kera Imana yavuganiye na basogokuruza mu kanwa k’abahanuzi, 
mu bihe byinshi no mu buryo bwinshi, naho muri iyi minsi y’imperuka yavuganiye natwe 
mu kanwa k’Umwana wayo, uwo yashyiriyeho kuba umuragwa wa byose, ni we 
yaremesheje isi. Uwo kuko ari ukurabagirana k’ubwiza bwayo n’ishusho ya kamere yayo, 
kandi akaba ari we uramiza byose ijambo ry’imbaraga ze, amaze kweza no gukuraho ibyaha 
byacu, yicara iburyo bw’Ikomeye cyane yo mu ijuru.”( Abah 1:1-3) {UBl 232.1} 

Umunyezaburi aravuga ati: “Ijuru rivuga icyubahiro cy’Imana, isanzure ryerekana imirimo 
y’intoki zayo, amanywa abwira andi manywa ibyayo, ijoro ribimenyesha irindi joro. Nta 
magambo cyangwa ururimi biriho, ntawumva ijwi ryabyo.”( Zaburi 19:1-3) Bamwe 
bashobora kwibwira ko ibi bintu bikomeye biboneka mu byaremwe ari byo Mana. Ntabwo 
ari byo Mana. Ibi bitangaza abantu byose biri mu kirere bikora gusa umurimo byashinzwe 
gukora. Ni abakozi b’Uwiteka; Imana ni yo ibigenzura, ari nayo Muremyi wabyo, ndetse 
w’ibintu byose. Imana ikora umurimo wo kuramira ibyo yaremye. Ikiganza gifashe 
kikanayikomereza mu mwanya wayo, ni nacyo kiyobora imibumbe mu ngendo zayo 
zitangaje ikora izenguka izuba. {UBl 232.2} 

Ni gake cyane mu mikorere y’ibyaremwe habonekamo ikintu tutagira aho dusoma mu 
ijambo ry’Imana. Ijambo ry’Imana ryerekana ko “itegeka izuba kurasa ... no kuvuba 
imvura.” (Matayo 5:45) “Imeza ubwatsi ku misozi. Itanga sheregi nk’ubwoya bw’intama; 
isandaza ikime cy’imbeho nk’ivu. Ijugunya urubura rwe nk’ubuvungukira:.... Yohereza 
ijambo ryayo, ikabiyagisha; ihuhisha umuyaga wayo, amazi agatemba. (Zaburi 147:8,16- 
18) “Aremera imvura imirabyo, asohora umuyaga mu bubiko bwe.” (Zaburi 135:7) {UBl 
233.1} 

Aya magambo y’Ibyanditswe Byera ntacyo avuga ku mategeko yigenga y’ibyaremwe. 
Imana itanga ibintu bifatika, buri kintu cyose kikagira umwihariko wacyo, kugira ngo 
bifashe mu gusohoza imigambi yayo. Ikoresha imiyoboro yashyizeho kugira ngo ibimera 
bibeho kandi bimererwe neza. Yohereza ikime, imvura n’umucyo w’izuba, kugira ngo 
ibimera bishobore kumera ngo bitwikire ubutaka; kugira ngo ibihuru n’imbuto z’ibiti bikure 
kandi bikomeze kwiyongera. Ntabwo ari byo gutekerezwa ko itegeko ribereyeho kugira ngo 
urubuto rwimeze ubwarwo, n’ikibabi ngo kibeho ku bwacyo. Imana ifite amategeko 
yashyizeho, ariko ni abagaragu bayo gusa ikoresha kugira ngo hagire ibindi bigerwaho. Ni 
Imana ubwayo ituma buri kabuto gatoya kumburira mu butaka, kakabaho. Ikibabi cyose 
kirakura, kandi ururabo rwose rukarabya ku bw’ububasha bw’Imana. {UBl 233.2} 

Umubiri w’umuntu uko uteye ugengwa n’Imana; ariko ntabwo umeze nk’isaha, ishyirwa ku 
gihe gusa ubundi igasigara yikoresha. Umutima uratera, gutera kwawo kugenda gukuranwa, 
guhumeka kugasimburwa n’ukundi, ariko umuntu wese uko yakabaye agengwa n’Imana. 
“Na mwe mukaba umurima w’Imana n’inzu yayo” (lAbakorinto 3:9). Mu Mana dufite 
ubugingo, turagenda kandi turiho. Buri gutera k’umutima kose, buri guhumeka kose, ni 
impumeko y’uwahumekeye mu mazuru ya Adamu umwuka w’ubugingo—impumeko 
y’Imana ihoraho, NDIHO ukomeye. {UBl 233.3} 

Abacurabwenge ba kera biratanaga ubwenge bwabo buhanitse. Reka dusome ibyo intumwa 
yahumekewemo isobanura ku bijyanye n’iki kibazo. Yaravuze ati: “Biyise abanyabwenge 
bahinduka abapfu, maze ubwiza bw’Imana idapfa babuhindura ibishushanyo by’abantu 
bapfa n’iby’ibiguruka, n’iby’ibigenza amaguru ane n’iby’ibikururuka...Kuko baguranye 
ukuri kw’Imana gukurikiza ibinyoma, bakaramya ibyaremwe, bakabikorera kubirutisha 
Imana Rurema.” (Abaroma 1:22-25). Mu bwenge bwa kimuntu, ab’isi ntibashobora 
kumenya Imana. Abanyabwenge b’isi barundanya ubumenyi butari bwo ku byerekeye 
Imana babukuye mu byo yaremye, mu bupfapfa bwabo bahimbaza ibyaremwe n’amategeko 
y’ibyaremwe kubirutisha Imana y’ibyaremwe. Abatazi Imana bayimenyeye mu kwihishura 
kwayo muri Kristo, bazagira ubumenyi kuri yo budatunganye babukomoye mu byaremwe, 
kandi ubu bumenyi buhabanye no kumenya Imana mu buryo nyakuri, no gutuma umuntu 

uko yakabaye yumvira ubushake bwayo, buzatuma abantu basenga ibigirwamana. Biyita 
abanyabwenge, bagahinduka abapfapfa. {UBl 233.4} 

Abatekereza ko bashobora kumenya Imana batabikuye ku wo yatumye, uwo Ijambo 
ry’Imana rivuga ko ari “Ishusho ya kamere yayo ” (Abah 1:3,) bazahinduka abapfapfa mu 
byo bibwira mbere y’uko bahinduka abanyabwenge. Ntabwo bishoboka kumenya Imana 
bivuye mu byaremwe byonyine kuko ibyaremwe ubwabyo ntibitunganye. Mu kudatungana 
kwabyo ntibishobora guhagararira Imana, ntibishobora kugaragaza kamere y’Imana mu 
gutungana kw’imico yayo. Ariko Kristo yaje nk’Umukiza w’abari mu isi. Yaje ahagarariye 
Imana ubwayo. Nk’umukiza yajyanywe mu ijuru; kandi azagaruka nk’uko yagiye —ari 
Umukiza. Ni ishusho ya kamere ya Se. “Nyamara ni ho hari kuzura k’ubumana bwose mu 
buryo bw’umubiri.” (Abakolosayi 2:9) {UBl 233.5} 

IGICE CYA 43: KRISTO, UMUTANGABUGINGO 

“Mbere na mbere hariho Jambo; Jambo uwo yahoranye n’Imana, kandi Jambo yari Imana. 
Uwo yahoranye n’Imana mbere na mbere. Ibintu byose ni we wabiremye; ndetse mu 
byaremwe byose nta na kimwe kitaremwe na we. Muri we harimo ubugingo, kandi ubwo 
bugingo bwari umucyo w’abantu. Uwo mucyo uvira mu mwijima ariko umwijima 
ntiwawumenya.” (Yohana 1:1-5) Isi ntiyigeze ibona ubumana mu muntu wicishije bugufi 
w’i Nazareti. Umwana w’ikinege w’Imana ihoraho yari mu isi, kandi abantu ntibamumenye 
by’ukuri. {UBl 235.1} 

“Muri we harimo ubugingo, kandi ubwo bugingo bwari umucyo w’abantu.” (Yohana 1:4). 
Ntabwo ari imibereho igaragara ivugwa hano, ahubwo ni ukudapfa, ubugingo 
nk’umwihariko w’Imana. Jambo wari kumwe n’Imana, kandi wari Imana, ni we wari ufite 
ubu bugingo. Ubuzima bugaragara ni ikintu umuntu wese ahabwa. Ntabwo buhoraho 
cyangwa ngo bube budapfa; kuko Imana, Umutanga-bugingo, irabwisubiza. Umuntu nta 
kwigenga afite ku buzima bwe. Ariko ubugingo bwa Kristo ntabwo ari ubutirano. Nta 
n’umwe ushobora kubumwambura. Yaravuze ati: “Ahubwo mbutanga ku bushake bwanjye” 
(Yohana 10:18). Muri we harimo ubugingo, ubugingo bw’umwimerere, butari ubutirano 
cyangwa ngo bukomoke ku bundi bugingo. Ubu bugingo nta muntu ubuvukana. Ashobora 
kubugira gusa binyuze muri Kristo. Ntashobora kubukorera; abuhabwa nk’impano iyo 
yizeye Kristo nk’Umukiza we bwite. Yesu ati: “Ubu ni bwo bugingo buhoraho, ko 
bakumenya, ko ari wowe Mana y’ukuri yonyine, bakamenya n’uwo watumye, ari we Yesu 
Kristo.” (Yohana 17:3) Iyi ni isoko y’ubugingo ifunguriwe abari mu isi. {UBl 235.2} 

Igihe Pawulo yahaga Timoteyo umurimo we, yaravuze ati: “Ariko weho muntu w’Imana, 
ujye uhunga ibyo: ahubwo ukurikize gukiranuka, kubaha Imana, kwizera, urukundo, 
kwihangana, n’ubugwaneza. Ujye urwana intambara nziza yo kwizera, usingire ubugingo 
buhoraho, ubwo wahamagariwe, ukabwaturira kwatura kwiza imbere y’abahamya benshi. 
Ndakwihanangiriza mu maso y’Imana, ibeshaho byose, no mu maso ya Kristo wahamije 
kwatura kwiza imbere ya Pontiyo Pilato, witondere itegeko ntugire ikizinga, haba 
n’umugayo, kugeza ku kuboneka k’Umwami wacu Yesu Kristo, kuzerekanwa mu gihe 
cyako n’Ifite ubutware yonyine, Ihiriwe, ni yo Mwami w’abami, n’Umutware utwara 
abatware, niyo yonyine ifite kudapfa, iba mu mucyo utegerwa; nta muntu wigeze kuyireba, 
kandi ntawabasha kuyireba. Icyubahiro n’ubutware bidashira bibe ibyayo, Amen.” (1 
Timoteyo 6:11-16) {UBl 235.3} 

Pawulo yongeye kwandika agira ati: “Iri jambo ni iryo kwizerwa, rikwiriye kwemerwa 
rwose, yuko Kristo Yesu yazanywe mu isi no gukiza abanyabyaha; muri bo ni jye w’imbere. 

Ariko icyatumye mbabarirwa ni ukugira ngo Yesu Kristo yerekanire muri jye uw’imbere 
kwihangana kwe kose, ngo mbe icyitegererezo cy’abazamwizera bagahabwa ubugingo 
buhoraho. Umwami nyir’ibihe byose udapfa, kandi utaboneka ni we Mana imwe yonyine, 
ihimbazwe, kandi icyubahiro kibe icyayo iteka ryose. Amen.” (1 Timoteyo 1:15-17). {UBl 
236.1} 

Kudapfa kwazanywe na Kristo 

Kristo “yerekanishije ubugingo no kudapfa Ubutumwa bwiza” (2Tim 1:10). Nta muntu 
n’umwe ushobora kugira ubugingo bw’iby’umwuka yigengaho atabukomoye kuri we. 
Umunyabyaha ntafite kudapfa; kuko Imana yavuze iti: “Ubugingo bukora icyaha ni bwo 
buzapfa” (Ezek 18:4). Ibi birasobanutse rwose. Bigera kure kurenza urupfu dusangiye twese; 
ibi bivuga urupfu rwa kabiri. Abantu bahera kuri iki, bakabaza bati: “Mbese wahindura 
umuntu ikitari inyamaswa? Ibi bitekerezwa nk’iteshagaciro. Ariko se ni iki gituma umuntu 
agira agaciro mu maso y’Imana? Ese ni ukurundanya amafaranga? Oya; kuko Imana ivuga 
iti: “Izahabu n’ifeza ni ibyanjye.” Iyo umuntu adakoresheje neza ubutunzi yaragijwe, Imana 
ishobora kubusandaza byihuse kuruta uko umuntu ashobora kuburundanya. Umuntu 
ashobora kuba umunyabwenge cyane; ashobora kuba umukire utunze impano za kavukire. 
Ariko ibi byose abihabwa n’Imana, Umuremyi we. Imana ishobora gukuraho impano yo 
gutekereza, kandi mu gihe gitoya umuntu akamera nka Nebukadinezari, wataye agaciro 
kugera ku rwego rw’inyamaswa zo mu ishyamba. Ibi Ibikora kubera ko umuntu akora 
nk’aho ubwenge bwe n’imbaraga yabihawe bidaturutse kuri yo. {UBl 236.2} 

Umuntu ntarama igihe cyose, kandi nubwo yakwiyumvisha ko ari umunyabwenge cyane ku 
buryo atakwakira Yesu, ntazabura gukomeza kuba umuntu upfa. Abantu bakoze ibintu 
bitangaje mu isi y’intiti, ariko se ni nde wabahaye imbaraga zo gukora ibi? — Ni Uwiteka 
Imana Nyiringabo. Abantu, mu bushobozi bwabo bushimishije, nibagira ibyo bageraho 
bakoresheje imbaraga zabo, maze bakikuza, bakurikije urugero rwo mu isi y’abantu 
babayeho mbere y’umwuzure, bazarimbuka. Ibitekerezo by’ubwo bwoko bwaramaga cyane 
byari bibi gusa, kandi ni ko byahoraga. Bari abanyabwenge mu gukora ibibi, kandi isi yari 
yarononwe n’abayituye. Iyo bajya kuba barifatanyije n’ufite ubwenge butarondoreka, bari 
kuba barakoze ibintu bitangaje kubw’ubushobozi n’impano bahawe n’Imana yabo. Ariko 
ubwo bari bateye Imana umugongo, bahisemo kuyoborwa na Satani, nk’uko benshi babikora 
muri iki gihe; kandi Uwiteka yabarimburanye n’ubwenge bwabo bwose biratanaga, abakura 
kuisi. {UBl 236.3} 

Abantu bashobora kogezwa n’isi bitewe n’ibyo bakoze. Ariko umuntu mu kanya gato 
ashobora kwitesha agaciro mu maso y’Imana igihe akoresheje nabi impano yahawe, 
nyamara iyo zikoreshwa neza zari kumuhesha isumbwe. Mu gihe Uwiteka atwihanganira 

adashaka ko hari n’umwe warimbuka, ntazabura kurimbura icyaha. Reka abantu bose bumve 
amagambo y’Uwiteka. “None ni iki gituma mutera imigeri ibitambo n’amaturo nategetse 
kuntambirira mu nzu yanjye, ukubaha abahungu bawe kubandutisha, mukitungisha ibyiza 
byo mu bitambo byose by’ubwoko bwanjye bw’Isirayeli ngo muhonjoke? Nicyo gitumye 
Uwiteka Imana ya Isirayeli ivuga iti: ‘Ni ukuri nari navuze yuko ab’inzu yawe n’ab’inzu ya 
so bazajya bagendera imbere yanjye iteka ryose ariko none Uwiteka avuze ngo ntibikabeho; 
kuko abanyubaha ari bo nzubaha; ariko abansuzugura bazasuzugurwa.” (1 Samweli 2:29, 
30) {UBl 237.1} 

Imana yubaha abayumvira. Dawidi yaravuze ati: «Uwiteka yangororeye ibikwiriye 
gukiranuka kwanjye, nk’uko amaboko yanjye atanduye, ni ko yangiriye. Kuko nitondeye 
inzira z’Uwiteka, kandi ntakoze icyaha cyo kureka Imana yanjye: kuko amateka yayo yose 
yari imbere yanjye, kandi amategeko yayo ntayakuye imbere yanjye.” (Zab 18:20-22) {UB1 
237.2} 

Uko ubugingo buhoraho buboneka 

Umuntu wizera Kristo ni we gusa ushobora guhabwa ubugingo buhoraho. Keretse gusa igihe 
dukomeje kurya umubiri wa Kristo no kunywa amaraso ye, ni bwo dushobora kwiringira 
tudashidikanya ko turi abasangiye kamere n’Imana. Nta n’umwe ukwiriye kwigira 
ntibindeba kuri iyi ngingo maze ngo agire ati: niba nta buryarya dufite, ibyo twizera ntacyo 
bitwaye. Ntimushobora kurekura mu mutekano urubuto rw’ukuri kw’ingenzi kugira ngo 
mwishimishe ubwanyu cyangwa mushimishe undi muntu uwo ari we wese. 
Ntimukagerageze guhunga umusaraba. Igihe tutakiriye umucyo uva kuri Zuba ryo 
gukiranuka, ntabwo tuzaba twomatanye n’Isoko y’umucyo wose; kandi ubu bugingo 
n’umucyo nibitaguma muri twe, ntituzashobora gukizwa. {UBl 237.3} 

Imana yateganyije ibishoboka byose kugira ngo intego yayo yo kurema umuntu utazakomwa 
mu nkokora na Satani igerweho. Nyuma yuko Adamu na Eva bazaniye urupfu mu isi kubera 
kutumvira kwabo; igitambo cy’igiciro kinini cyatangiwe inyokomuntu. Bahawe agaciro 
gasumbye ako bari bafite mbere hose. Mu gutanga Kristo, Umwana wayo w’ikinege, 
nk’incungu y’abari mu isi, Imana yari itanze ijuru ryose. {UBl 237.4} 

Kwemera Kristo bihesha umuntu agaciro. Igitambo cye kizanira ubugingo n’umucyo 
abakira Kristo bose nk’Umukiza wabo bwite. Urukundo rw’Imana rwagaragariye muri 
Kristo, rukwirakwizwa mu mutima wa buri rugingo rw’umubiri we, rujyanye n’imbaraga 
y’amategeko y’Imana Data wa twese. Muri ubwo buryo nibwo Imana ishobora gutura mu 
muntu, kandi umuntu na we agashobora guturana n’Imana. Pawulo yaravuze ati: 
“Nabambanywe na Kristo, ariko ndiho; nyamara sijye uriho, ahubwo ni Kristo uriho muri 

jye. Ibyo nkora byose nkiriho mu mubiri mbikoreshwa no kwizera Umwana w’Imana 
wankunze akanyitangira.”(Abagalatiya 2:20) {UBl 237.5} 

Iyo umuntu abaye umwe na Kristo ku bwo kwizera, ashobora kubona ubugingo buhoraho. 
Imana ikunda abacungurirwa muri Kristo, ndetse nk’uko ikunda Umwana wayo. Mbega 
igitekerezo! Mbese Imana ishobora gukunda umunyabyaha nk’uko ikunda Umwana wayo 
bwite? Yego; Yesu yarabyivugiye kandi abishyira mu bikorwa. Azubaha imigambi yacu 
yose nitugundira amasezerano ye ku bwo kwizera kandi tugashyira ibyiringiro byacu muri 
we. Nimumurebe mubone kubaho. Abumvira Imana bose bashyirwa mu isengesho Kristo 
yasabye se agira ati: “Nabamenyesheje izina ryawe, kandi nzaribamenyesha, ngo urukundo 
wankunze rube muri bo nanjye mbe muri bo.” (Yohana 17:26) Mbega ukuri gutangaje, 
gukomeye cyane ku buryo umuntu adashobora kugusobanukirwa! {UBl 238.1} 

Kristo aravuga ati: “Ni jye mutsima w‘ubugingo; uza aho ndi ntazasonza na hato; n’unyizera 
ntabwo azagira inyota na hato”( Yohana 6:35). “Kuko icyo Data ashaka ari iki, ari ukugira 
ngo umuntu wese witegereza Umwana akamwizera ahabwe ubugingo buhoraho: nanjye 
nzamuzure ku munsi w’imperuka.” (Yohana 6:40) “Ni ukuri, ni ukuri ndababwira yuko 
uwizera ari we ufite ubugingo buhoraho” (Yohana 6:47) “Yesu arababwira ati: Ni ukuri, ni 
ukuri ndababwira yuko nimutarya umubiri w’Umwana w’Umuntu ntimunywe n’amaraso 
ye, nta bugingo muba mufite muri mwe. Urya umubiri wanjye, akanywa amaraso yanjye, 
aba afite ubugingo buhoraho, nanjye nzamuzura ku munsi w’amateka; kuko umubiri wanjye 
ari ibyokurya by’ukuri, n’amaraso yanjye ari ibyo kunywa by’ukuri. Urya umubiri wanjye, 
akanywa amaraso yanjye, aguma muri jye, nanjye nkaguma muri we. Nk’uko Data uhoraho 
yantumye, nanjye nkaba ndiho ku bwa Data, ni ko undya na we azabaho ku bwanjye. Uyu 
niwo mutsima wavuye mu ijuru, si nk’uwo ba sekuruza banyu bariye bagapfa; ahubwo urya 
uwo mutsima azabaho iteka ryose.” (Yohana 6:53-58) “Umwuka niwo utanga ubugingo, 
umubiri ntacyo umaze: amagambo mbabwiye ni wo Mwuka kandi ni wo bugingo.” (Yohana 
6:63) {UBl 238.2} 

IGICE CYA 44: UMUKIZA WAZUTSE 


“Ni jye kuzuka n’ubugingo.” (Yohana 11:25). Uwari waravuze ati: “Ntanga ubugingo 
bwanjye ngo mbusubirane.” (Yohanal0:17), yavuye mu mva asubirana ubugingo bwari 
muri we. Ubumuntu bwarapfuye; ubumana ntibwapfuye. Mu bumana bwe, Kristo yari afite 
imbaraga zo gucagagura iminyururu y’urupfu. Avuga ko afite ubugingo muri we kandi 
akabugabira uwo ashatse. {UBl 239.1} 

Ibyaremwe byose bibeshwaho n’ubushake n’imbaragay’Imana. Ni ibikoresho bishyirwamo 
ubugingo bw’Umwana w’Imana. Nubwo baba bashoboye bate kandi bafite impano, nubwo 
bagira ubushobozi bwagutse bute, bahabwa ubugingo buvuye mu isoko y’ubugingo bwose. 
Ni we soko y’ubugingo. Ufite kudapfa wenyine, akaba mu mucyo n’ubugingo, ni we 
ukwiriye kuvuga ati: “Nshobora kubutanga[ubugingo] kandi nshobora 

kubusubirana”(Yohana 10:18) {UBl 239.2} 

Amagambo ya Kristo avuga ngo: “Ni jye kuzuka n’ubugingo” (Yohana 11:25), yumviswe 
neza n’Umusirikari w’Umuroma. Ingabo zose za Satani zarayumvise. Natwe igihe twumva 
turayasobanukirwa. Kristo yazanywe no gutangira ubugingo bwe kuba incungu ya benshi. 
Nk’umwungeri Mwiza, yatanze ubugingo bwe ku bw’intama ze. Byari ugukiranuka 
kw’Imana kubahiriza amategeko yayo ibinyujije mu gutanga igihano. Ubu ni bwo buryo 
bwonyine amategeko yari kuba yubahirijwe, akaba yera, atunganye kandi ari meza. Ni bwo 
bwari uburyo bwonyine icyaha cyashoboraga kugaragazwa ko ari kibi cyane, kandi 
icyubahiro n’igitinyiro by’ubutware bw’Imana bigakomezwa. {UBl 239.3} 

Amategeko y’ubutegetsi bw’Imana yari kwererezwa n’urupfu rw’Umwana w’ikinege 
w’Imana. Kristo yahanwe igihano cy’ibyaha by’abari mu isi. Ugushyika kwacu kubonerwa 
gusa mu kwigira umuntu no mu rupfu by’Umwana w’Imana. Yashoboraga kubabazwa, 
kubera ko yari akomejwe n’ubumana. Yashoboraga kwihangana, kubera ko atari afite 
ikizinga cy’icyaha cyangwa ubuhemu. Kristo yaneshereje umuntu muri uko kwihanganira 
ubutabera bw’igihano. Yahaye abantu ubugingo buhoraho, nyamara kandi anerereza 
amategeko ndetse arayubahisha. {UBl 239.4} 

Kristo yari afite uburenganzira bwo gutanga ubugingo budapfa. Ubugingo yari yaratanze 
igihe yari yarashyizwe mu bumuntu, yarabwisubije aherako abuha abantu. Aravuga ati: 
“Ariko jyewe ho nazanywe no kugira ngo zibone ubugingo ndetse ngo zibone bwinshi.” 
(Yohana 10:10) “Urya umubiri wanjye, akanywa amaraso yanjye, aba afite ubugingo 
buhoraho, nanjye nzamuzura ku munsi w’imperuka.” (Yohana 6:54. “Ariko unywa amazi 
nzamuha, ntazagira inyota rwose iteka ryose, ahubwo amazi nzamuha azamuhindukira isoko 
y’amazi adudubiza kugeza mu bugingo buhoraho.” (Yohana 4:14) {UBl 239.5} 

Abahindutse umwe na Kristo kubwo kumwizera baronka imibereho y’ubugingo izana 
ubugingo buhoraho. “Nk’uko Data uhoraho yantumye, nanjye nkaba ndiho ku bwa Data, ni 
ko undya na we azabaho ku bwanjye.” (Yohana 6:57). “Aguma muri jye, nanjye nkaguma 
muri we.” (Yohana 6:56) “Nanjye nzamuzura ku munsi w’imperuka.”(Yohana 6:54) “Kuko 
ndiho, namwe muzabaho.”( Yohana 14:19). {UBl 240.1} 

Kristo yahindutse umwe n’abantu, kugira ngo abantu bashobore kuba umwe na we mu 
mwuka no mu bugingo. Bitewe n’ubu bumwe mu kumvira Ijambo ry’Imana, ubugingo bwe 
buhinduka ubwabo. Abwira uwihannye ati: “Nijye kuzuka n’ubugingo” (Yohana 11:25). 
Yesu abona urupfu nk’ibitotsi—guceceka, umwijima, ibitotsi. Aruvuga nk’aho ari 
urw’agahe gato. Aravuga ati: “Kandi umuntu wese ukiriho unyizera, ntapfa iteka ryose” 
(Yohana 11:26) “Umuntu, niyumvira ijambo ryanjye ntazasogongera ku rupfu.” (Yohana 
8:52), ” ntabwo azapfa.” (Yohana 8:51). Ku muntu wizera, urupfu ni ikintu gitoya. Kuri we 
gupfa ni ibitotsi. “Imana izazanana na Yesu abasinziriye muri we”(l Abates 4:14) {UBl 
240.2} 

Ubwo abagore bamamazaga inkuru nk’abahamya b‘uko Umukiza yazutse, kandi mu gihe 
Yesu yariho ategura kwiyereka imbaga y’abayoboke be, hariho ikintu cyarimo kiba. 
Abasirikari b’Abaroma bari barinze igituro ntibari bashoboye kureba marayika ukomeye 
waririmbye indirimbo yo kunesha igihe Kristo yazukaga, kandi ntibumvaga abamarayika 
barimo baririmba indirimbo y’urukundo rwaducunguye. Ubwo bari bemerewe kureba 
igitangaza kimwe, bararabiranye bamera nk’abantu bapfuye. Igihe igare ry’ijuru ryari 
rihishwe amaso yabo, barahagurutse, bakizwa n’amaguru, biruka bagana ku irembo ry’ubwo 
busitani. Bagenda badandabirana bameze nk’impumyi cyangwa abasinzi, mu maso habo 
hahonze nk’ah’umuntu wapfuye, batekererezaga abo bahuye nabo ibintu bitangaje bari 
babonye. Hari abihutanye inkuru bazigeza ku batambyi n’abayobozi mbere yuko abasirikari 
bahagera; maze babatekerereza uko babishoboye kose ibintu bigaragara byari bimaze kuba. 
{UBl 240.3} 

Abarinzi babanje kwerekera kwa Pilato; ariko abatambyi n’abayobozi barabatumira ngo 
babanze babitabe. Aba basirikari bari binangiye imitima, mu maso habo hari hahindutse 
bidasanzwe mu gihe bariho bahamya ko Kristo yazutse kandi akaba yazukanye n’abantu 
benshi cyane. Batekerereje abatambyi bakuru ibyo bari biboneye ku mva. Nta gihe bari 
bafite cyo gutekereza cyangwa kugira ikindi bavuga icyo ari cyo cyose keretse ukuri. Ariko 
abayobozi ntibashimishijwe n’iyo nkuru. Bari bazi ko amatangazo menshi yari yakwiriye 
ahantu henshi ku bijyanye no gufatwa kwa Kristo no gucirwa urubanza kwe kuko byari 
byabaye mu gihe cy’iminsi mikuru ya Pasika. Bari bazi ko ibintu bitangaje byari 
byabayeho—umwijima udasanzwe, igishyitsi gikomeye—bitashoboraga kubura ingaruka 

yabyo, baherako bashaka uburyo bwo guhimba ibinyoma kugira ngo bashobore kubeshya 
abantu. Abasirikare baraguriwe kugira ngo bavuge inkuru z’ibinyoma. {UBl 240.4} 


242 


IGICE CYA 45: UMUGANURA 


Ubwo Yesu yavugiraga ku musaraba n’ijwi rirenga ati: “Birarangiye” (Yohana 19:30), 
habayeho igishyitsi gikomeye cyatumye hakinguka ibituro bya benshi bari barabaye 
indahemuka ku Mana, bakamagana umurimo mubi wose kandi bakerereza Uwiteka 
Nyiringabo. Igihe Umutanga-bugingo yavugaga ati: “Ni jye kuzuka n’ubugingo” (Yohana 
11:25), yahamagariye abo bera kuva mu bituro. Igihe bari bakiri bazima, bahamije ukuri 
badatinya; ubwo rero bagombaga kuba abahamya bo guhamya uwabazuye. Yesu yavuze ko 
abo batakiri imbohe za Satani. “Narabacunguye; nabakuye mu bituro nk’umuganura 
w’imbaraga zanjye, kugira ngo babane nanjye aho ndi, batongera gupfa cyangwa ngo bagire 
ishavu ukundi.” {UBl 241.1} 

Mu gihe yakoraga umurimo ku isi, Yesu yazuye abapfuye. Yazuye umwana w’umupfakazi 
w’i Nayini, umukobwa ya Yayiro, ndetse na Lazaro, ariko abangaba ntibari bambaye 
kudapfa. Nyuma yo kuzuka, urupfu rwari rukibafiteho ububasha. Ariko abazukanye na 
Kristo bazukanye ubugingo buhoraho. Bari umunyago munini uzamukanye na we 
nk’ingororano y’uko yatsinze urupfu n’ikuzimu. {UBl 241.2} 

Nyuma yo kuzuka, nta bandi Kristo yabonekeye uretse abayoboke be, ariko ubuhamya 
bwerekeranye no kuzuka kwe bwari bushyitse. Abazukanye na Kristo “babonekeye benshi” 
(Matayo 27:52), bamamaza bati: Kristo yazutse, kandi twazukanye na we. Batanze 
ubuhamya mu murwa bwerekeranye no gusohora kw’ibyanditswe, “Abawe bapfuye bazaba 
bazima; intumbi z’abantu banjye zizazuka. Ababa mu mukungugu mwe nimukanguke 
muririmbe kuko ikime cyawe kimeze nk’igitonda ku bwatsi kandi ubutaka buzajugunya 
abapfuye.” (Yesaya 26:19) Abo bera bavuguruje ikinyoma abarinzi b’Abaroma bari 
baguriwe gukwirakwiza hose ko abigishwa baje n’ijoro bakamwiba. Ubu buhamya 
ntibwashoboraga gucecekeshwa. {UBl 241.3} 

Kristo yari umuganura ku basinziriye. Byari ikuzo ku Mana ko Umwami w’Ubugingo 
akwiriye kuba umuganura, ukuri kw’ihundo ryazunguzwaga. “Kuko abo yamenye kera 
yabatoranirije kera gushushanywa n’ishusho y’Umwana wayo, kugira ngo abe imfura muri 
bene Se benshi.” (Abaroma 8:29) Iki gikorwa ubwacyo cy‘umuzuko wa Kristo mu bapfuye, 
cyajyaga cyizihizwa n’Abayuda mu buryo bw’igishushanyo. Igihe amahundo ya mbere 
y’impeke yeraga mu mirima, yashyirwaga hamwe mu bwitonzi; kandi iyo abantu 
bazamukaga i Yerusalemu, aya mahundo bayaturaga Uwiteka nk’ituro ry’ishimwe. Abantu 
bazunguzaga aya mahundo imbere y’Imana, bemeza ko Uwiteka ari we utuma umusaruro 
ubaho. Nyuma y’uyu muhango bashoboraga gusaruza umuhoro ingano zabo, umusaruro 
ugashyirwa hamwe. {UBl 241.4} 

Noneho abari bazuwe bagombaga kwerekwa isi n’ijuru nk’igihamya cy’uko abizera Kristo 
nk’Umukiza wabo bwite bazazuka. Imbaraga yatumye Kristo azuka mu bapfuye izazura 
itorero ryayo, iriheshanye ikuzo hamwe na Kristo, nk’umugeni we, hejuru y’ubutware 
bwose, hejuru y’ubushobozi bwose, n‘izina ryose, atari mu isi gusa, ahubwo no mu bikari 
byo mu ijuru, no mu batuye mu yandi masi yo hejuru. Intsinzi y’abizera basinziriye 
izahabwa icyubahiro mu gitondo cy’umuzuko. Intsinzi ya Satani izagira iherezo igihe Kristo 
azatsindira mu bwiza n’icyubahiro. Umutanga-bugingo azambika kudapfa nk’ikamba 
abazaba bavuye mu bituro. {UBl 242.1} 

Kujyanwa mu ijuru kwa Kristo 

Umurimo w’Umukiza ku isi wari urangiye. Igihe cyari cyageze ngo asubire iwe mu ijuru. 
“Abajyana hanze [abigishwa], abageza i Betaniya, arambura amaboko hejuru abaha 
umugisha. Akibaha umugisha, atandukanywa nabo ajyanwa mu ijuru.”( Luka 24:50,51) 
{UBl 242.2} 

Ubwo Yesu yazamukaga agenda aha umugisha abigishwa be, ingabo z’abamarayika 
zaramugose nk’igicu. Kristo ajyana iminyago myinshi, yagiraga ngo abamurikire Se 
nk’umuganura w’abasinziriye, nk’igihamya cy’uko atsinze urupfu n’ikuzimu. Itsinda 
ry’abamarayika batabarika ryari rimutegerereje ku marembo y’umurwa w’Imana. Bakiza 
bamusanganira, abamarayika bamushagaye babwira imbaga iri ku irembo mu ijwi ryo 
kuneshabati: {UBl 242.3} 

“Mwa marembo mwe nimwunamuke, 

Mwa marembo y’iteka mwe, nimweguke; 

Kugira ngo Umwami w’icyubahiro yinjire.” 

Abamarayika bategereje barabaza bati: 

“Uwo Mwami w’icyubahiro ni nde?” 

“Uwiteka ukomeye kandi ushoboye, 

Ni Uwiteka ufite imbaraga n’amaboko, 

Ni Uwiteka ufite amaboko yo kurwana.” 

“Mwa marembo mwe nimwunamuke, 

Mwa marembo y’iteka mwe, nimweguke; 

Kugira ngo Umwami w’icyubahiro yinjire.” {UBl 242.4} 

Na none abamarayika bategereje barabaza bati: “Uwo Mwami w’icyubahiro ni nde?” 
Abamarayika bamushagaye basubiza n’ijwi rimwe bati: “Uwiteka Nyiringabo ni we Mwami 
w’icyubahiro” (Zaburi 24:7-10). Hanyuma amarembo y’umurwa w’Imana arakingurwa, 
imbaga y’abamarayika irahasesekara. {UBl 242.5} 

Hari intebe y’ubwami igoswe n’umukororombya w’isezerano. Hari abaserafi n’abakerubi. 
Abamarayika baramukikiza, ariko Kristo ababwira kuba basigaye inyuma gato. Arinjira ngo 
abonane na Se. Amwereka intsinzi ye mu ishusho yasuraga umurimo bwite (ari yo mahundo 
yo kuzungurizwa imbere y’Uwiteka) abazukanye na we, abahagarariye imbohe zisinziriye, 
zizasohoka mu bituro igihe impanda izaba ivuze. Yegera Se, kandi niba habaho ibyishimo 
mu ijuru ku munyabyaha umwe wihannye, niba Se yishimira umuntu umwe wihannye 
akaririmba, mureke ibitekerezo byerekezwe aho hantu. Kristo aravuga ati: Data, birarangiye. 
Nasohoje ubushake bwawe, Mana yanjye. Nasohoje umurimo wo gucungura umuntu. Niba 
ubutabera bwawe bunyuzwe, “Abo wampaye, ndashaka ko aho ndi nabo bahabana na njye.” 
(Yohana 17:24). Kandi ijwi ry’Imana ryumvikana igira iti: Ubutabera bwanjye buranyuzwe, 
Satani aratsinzwe. “Imbabazi n’umurava birahuye, gukiranuka n’amahoro birahoberanye.” 
(Zaburi 85:10) Amaboko ya Se ahobera Umwana kandi yumvikanisha ijwi rye agira ati: 
“Abamarayika b’Imana bose bamuramye.” (Abaheb 1:6) {UBl 243.1} 

IGICE CYA 46: IMANA YIKORERA IBYAHA 


Adamu yaguye binyuze mu kutumvira. Itegeko ry’Imana ryari ryishwe. Ubutegetsi 
bw’Imana bwari bwarasuzuguwe, kandi ubutabera bwasabaga ko icyaha gihanwa. {UBl 
244.1} 

Kugira ngo inyokomuntu ikizwe urupfu rw’iteka, Umwana w’Imana yitangiye gushyirwaho 
igihano cyo kutumvira. Kwicisha bugufi konyine k’Umwana w’Imana ni byo byashoboraga 
gutuma agasuzuguro gakurwaho, ubutabera bukanyurwa, umuntu agasubizwa agaciro yari 
yazimije kubera kutumvira. Nta bundi buryo bwari buhari. Kuza kwa marayika kuri iyi si, 
no kunyura aho Adamu yasitariye akagwa, ntabwo byari kuba bihagije. Ibi nta nubwo byari 
gushobora gukuraho ikizinga na kimwe cy’icyaha, cyangwa gutuma umuntu agirirwa 
imbabazi nibura isaha imwe. {UBl 244.2} 

Kristo, uhwanye n’Imana, kurabagirana k’ubwiza bwa Se “n’ishusho ya kamere ya yo.” 
(Abah 1:3), yatwikirije Ubumana bwe ubumuntu, azanwa mu isi no kubabazwa no gupfira 
abanyabyaha. Umwana w’ikinege w’Imana yicishije bugufi ubwe, araganduka ntiyanga no 
gupfa, ndetse urupfu rwo ku musaraba. Mu kwikorera umuvumo w’icyaha mu mubiri we, 
yashyize ibyishimo no kudapfa aho buri wese yabasha kubishyikira. {UBl 244.3} 

Umunyacyubahiro w’ijuru ryose yazanywe muri iyi si no kugira kamere ya kimuntu kugira 
ngo arangaze imbere inyoko muntu, kandi anahamirize abamarayika baguye n’abatuye 
amasi ataraguye ko kubwo gufashwa n’Imana kwatanzwe, umuntu wese ashobora 
kugendera mu nzira yo kumvira amategeko y’Imana. Umwana w’Imana yapfiriye abantu 
batari bafite uburenganzira ku rukundo rwayo. Ni ku bwacu yababajwe mu buryo bwose 
Satani yashoboraga kutubabaza. {UBl 244.4} 

Birashimishije—birenze ubwenge bwa kimuntu — kubwacu igitambo cyatambwe 
n’Umukiza, cyashushanywaga n’ibitambo byose byatambwaga kera, mu mirimo yose yo mu 
buturo bwo ku isi. Kandi iki gitambo cyari ngombwa. Igihe dusobanukiwe ko imibabaro ye 
yari ngombwa kugira ngo tugubwe neza iteka ryose, imitima yacu irafashwa kandi 
igacishwa bugufi. Yasezeranye ubwe gusohoza agakiza kacu kuzuye mu buryo bunyuze 
icyo ubutabera bw’Imana busaba, kandi buhuje no kwera kw’amategeko ye yera. {UBl 
244.5} 

Nta n’umwe mu bari bafite kwera kuri munsi y’uk’Umwana w’ikinege w’Imana 
washoboraga gutambwaho igitambo gishobora gukuraho ibyaha by’abantu bose—ndetse na 
ba ruharwa mu byaha kandi n’insuzugurwa — bemera Umukiza nk’impongano yabo kandi 
bagahinduka abumvira amategeko y’ijuru. Nta kintu kiri hasi y’icyo cyashoboraga gutuma 
umuntu yongera kwemerwa n’Imana. {UBl 244.6} 

Ni ubuhe burenganzira Kristo yari afite bwo gukura imbohe mu maboko y’umwanzi? 
Uburenganzira bwo kuba yaratanze igitambo kinyura amahame y’ubutabera ayobora 
ubwami bw’ijuru. Yaje ku isi nk’Umucunguzi w‘ubwoko bwazimiye, kugira ngo atsinde 
umwanzi mubi, kandi ngo ku bwo kumvira kwe gushikamye, akize abamwemera bose 
nk’Umukiza wabo. Ku musaraba w’i Kaluvari yatanze ikiguzi cyo gucungurwa kw’inyoko 
muntu. Muri ubwo buryo abona uburenganzira bwo kubohora imbohe azivana mu maboko 
y’umushukanyi ukomeye, uwakoresheje ikinyoma akabera inkomyi ubutegetsi bw’Imana, 
uwagushije umuntu akamuvutsa atyo amahirwe yo kwitwa umugaragu ukiranuka w’ubwami 
bw’Imana buhoraho bwuzuye ubwiza. {UBl 245.1} 

Umwenda wacu wishyuwe n’Umukiza wacu. Nta n’umwe ukeneye kuba imbata ya Satani. 
Kristo aturangaje imbere nk’Umurengezi ushobora byose. “Ni cyo cyatumye yari akwiriye 
gushushanywa na bene se kuri byose ngo abe umutambyi Mukuru w’imbabazi kandi 
ukiranuka mu by’Imana, abe n’impongano y’ibyaha by’abantu. Kuko ubwo yababajwe no 
kugeragezwa ubwe abasha no gutabara abageragezwa bose.” (Abah 2:17,18) ” Yaje mu bye, 
ariko abe ntibamwemera. Icyakora abamwemeye bose bakizera izina rye yabahaye 
ubushobozi bwo kuba abana b’Imana, ... Jambo uwo yabaye umuntu, abana na twe, 
....yuzuye ubuntu n’ukuri.... Kandi ibimwuzuye akaba ari byo twahawe twese, ni ubuntu 
bukurikiraubundi.” (Yohana 1:11-16). {UBl 245.2} 

Abinjijwe mu muryango w’Imana bahindurwa na Mwuka we. Kurarikira ibya kamere no 
kwikunda bikabije bihindurwamo kwiyanga n’urukundo ruhebuje bakunda Imana. Nta 
muntu uragwa ubutungane nk’uburenganzira bw’umwana, nta n’uwahinduka umukiranutsi 
mu maso y’Imana akoresheje uburyo bw’ubuhanga bwe. Kristo aravuga ati: “Ntacyo 
mubasha gukora mutamfite.”(Yohana 15:5) Gukiranuka kwa kimuntu ni 
nk’”ubushwambagara.” Ariko ku Mana byose birashoboka. Mu mbaraga y’Umucunguzi, 
umuntu w’umunyantegenke kandi uyoba, ashobora kurushaho kunesha ikibi kimwugarije. 
{UBl 245.3} 

IGICE CYA 47: UKURI NK’UKO KURI MURI YESU 


Mu gutanga umwana wayo w’ikinege kugira ngo apfire abanyabyaha, Imana yagaragarije 
umuntu wacumuye urukundo rutagereranywa. Dufite kwizera kuzuye mu byanditswe 
bivuga yuko “Imana ari urukundo” (Yoh 4:8); nyamara abantu benshi bagerageje guhindura 
iri jambo mu buryo bukojeje isoni maze bagwa mu buyobe bukomeye kubera ubusobanuro 
bupfuye bahaye iri jambo. Amategeko y’Imana yera ni yo gipimo cyonyine dupimisha 
urukundo rw’Imana. Iyo tutemeye ko amategeko y’Imana aba igipimo cyacu, twishyiriraho 
igipimo cyacu bwite. Imana yaduhaye amasezerano y’igiciro y’urukundo rwayo; ariko 
ntidukwiriye kwitirira Yehova imbabazi nyinshi zamutera kwirengangiza icyaha cyangwa 
ngo afunge amaso ye kugira ngo atakibona. {UBl 246.1} 

Umuremyi akunda abo yaremye, ariko ukunda icyaha akakirutisha gukiranuka, agakunda 
ikinyoma kukirutisha ukuri, aba ashyigikiye igicumuro cyazanye umubabaro mu isi, kandi 
ntashobora gushimwa n’Imana y’ukuri. Inzira y’ukuri no gukiranuka isaba kwikorera 
umusaraba. Abantu benshi basobanura nabi ibyo Imana isaba bakabiha ubusobanuro ubwo 
ari bwo bwose butazakomeretsa umutimanama wabo cyangwa ngo bubangamire inyungu 
zabo; nyamara ukuri ni yo nzira rukumbi yo kwera . {UBl 246.2} 

Urukundo rw’Imana nk’uko rugaragarira muri Yesu, ruzatuyobora ku gusobanukirwa neza 
na kamere y’Imana. Mu gutumbira Kristo, washenjaguwe kubera ibyaha byacu, tubona ko 
tudashobora kwica amategeko y’Imana ngo dukomeze kurebwa neza n’Imana; 
nk’abanyabyaha dukwiriye kumva ko tugomba kwishingikiriza ku bikorwa bya Kristo kandi 
tukareka gukora ibyaha. Muri ubwo buryo tuba twegera Imana. Igihe cyose tumaze 
gusobanukirwa n’urukundo rw’Imana, ntituzarutesha agaciro. {UBl 246.3} 

Umusaraba wa Kristo uhamya ko itegeko ry’Imana ridahinduka, unahamya ko Imana 
yadukunze cyane ku buryo yatanze Umwana wayo ngo apfe azize ibyaha byacu; nyamara 
Kristo ntiyazanywe no gukuraho amategeko, ahubwo yaje kuyasohoza. Nta nyuguti 
cyangwa agace gato k’itegeko ry’Imana kagomba guhindurwa ngo habeho korohereza 
umuntu mu ngorane arimo zo kugwa. Yesu yapfuye kugira ngo umunyabyaha wihannye 
ahabwe gukiranuka kwe bwite; kandi ngo bihinduke ibishoboka ko umunyabyaha akomeza 
amategeko. {UBl 246.4} 

Urukundo rw’Imana ntirurondoreka; nyamara nubwo bimeze bityo umunyabyaha 
ntiyashoboraga kubabarirwa keretse binyuze mu mugambi wo gucungurwa wasabaga ko 
habaho gukorwa n’isoni, kunengwa, gusuzugurwa n’urupfu by’Umwana w’Imana. Iri hame 
ryari rikwiriye kuvanaho intekerezo z’abantu benshi bavuga ko bezwa, kandi ko urupfu rwa 
Kristo rwashyize iherezo ku kubahiriza amategeko y’Imana. Buri munsi dukwiriye kwigira 

iby’inama y’agakiza mu ishuri rya Kristo. Iyo turekeye aho gukomeza kwiga, tuba 
duhagaritse kuba abigishwa bo mu ishuri rya Kristo. Ariko nitwemera kuba abigishwa ba 
Databuja wo mu ijuru, tuzasobanukirwa neza kandi tuziga ibitangaza byo mu mategeko 
y’Imana. (UBl 246.5} 

Mureke tugende twitonze imbere y’Uwiteka; tunakomeze gutekereza igihe twamaze twica 
amasezerano yacu, tugahindanya imyanzuro yacu myiza twagiye dufata, n’uburyo mu 
mucyo mwinshi twahawe twagiye dutera Imana umugongo, tugahindukirira ibigirwamana 
byacu. Birakwiriye yuko twicisha bugufi tukajya munsi y’ukuboko gukomeye kw’Imana. 
{UBl 247.1} 

ABAKURIYE MU MIBEREHO YA GIKRISTO 

Birasanzwe ko twitekerezaho cyane kurenza uko twagombaga kubikora; ariko nubwo 
kwimenya ubwacu nk’uko turi koko bitugora, dukwiriye gusaba Imana ikaduhishurira uko 
turi ndetse n’uko itubona. Ariko ntidukwiriye kurekeraho gusenga. Igihe twasabye gusa 
guhishurirwa uko turi; dukwiriye gusaba guhishurirwa Yesu nk’Umukiza ubabarira ibyaha. 
Iyo tubonye Kristo nk’uko ari, ibyifuzo bishishikaye bikwiriye bikangurira imitima yacu 
kwitandukanya n’inarijye; kugira ngo twuzuzwe kuzura gushyitse kwa Kristo. Igihe ibingibi 
bizaba bitubayeho, tuzagirirana neza kandi tuzakoresha uburyo bwose dufite kugira ngo 
dushyikire kubaha Imana. Dukwiriye kweresha ubugingo bwacu kubutandukanya 
n’ibitagira umumaro bya kamere n’intekerezo, maze tukayigwizamo kwera no kubaha 
Imana. {UBl 247.2} 

Urukundo rw’Imana yera ni ihame ritangaje, rishobora kunyeganyeza isi n’ijuru ku bwacu 
mu gihe cyo gusuzumwa no kugeragezwa. Ariko nyuma y’igihe cyo gusuzumwa kwacu, 
nitugaragara ko tugomera amategeko y’Imana, Imana y’urukundo izaboneka nk’umukozi 
uyoboye igikorwa cyo guhora. Imana ntabwo yumvikana n’icyaha. Umuntu utumvira Imana 
azahanwa. Umujinya w’Imana wamanukiye Umwana wayo ukundwa igihe Kristo 
yamanikwaga ku musaraba w’i Karuvali mu mwanya w’umugome. Urukundo rw’Imana ubu 
rugera ku muntu woroheje hanyuma y’abandi; umunyabyaha mubi kurusha abandi usangana 
Kristo umutima umenetse. Urwo rukundo ruzanwa no guhindura umunyabyaha umuntu 
wumvira kandi akaba umwana w’Imana w’indahemuka; nyamara nta muntu ushobora 
gukizwa niba akomeje gukora ibyaha. {UBl 247.3} 

Icyaha ni ukugomera itegeko kandi ukuboko gushobora gukiza ubungubu kuzagira ingufu 
zo guhana umunyabyaha igihe arenze imbibi zishyira umupaka ku mbabazi z’Imana. 
Uwanga gushaka ubugingo, utazacukumbura Ibyanditswe ngo abone ukuri uko ari ko, 
kugira ngo adacirwaho iteka mu mikorere ye, azarekerwa mu mwijima w’intekerezo ndetse 

no ku bihendo bya Satani. Urugero abantu bihana n’abumvira bakingirwaho n’urukundo 
rw’Imana, ni rwo rugero abatumvira n’abatihana bazarekerwaho mu ngaruka zo 
kwirengagiza kwabo no kwinangira kw’imitima yabo kuko banze gukunda ukuri ngo 
bakizwe. {UBl 247.4} 

Hariho benshi birata ko ari aba Kristo ariko ntibigere bakura mu bukristo bwabo. Bemera 
ko umuntu yaguye, kandi ko ubushobozi bwe bwo gutekereza bwacitse intege, ko 
atashobora kugera ku mico mbonera. Nyamara bavuga ko Kristo yikoreye umutwaro wose, 
ingorane zose, kwiyanga kose, kandi ko biteguye kumureka akabibatwarira. Bavuga ko nta 
kindi bakwiye gukora keretse kwizera gusa. Nyamara Kristo aravuga ati: “Umuntu nashaka 
kunkurikira, yiyange yikorere umusaraba we ankurikire.” (Mat 16:24). Yesu yubahirije 
amategeko y’Imana. Abafarisayo bavuze ko yishe itegeko rya kane kuko yakijije umuntu ku 
munsi w’Isabato; ariko Yesu yahindukiriye Abafarisayo bamuregaga arababaza ati: 
“Ndababaza yuko amategeko yemera gukora neza ku Isabato cyangwa ko akora nabi, gukiza 
umuntu cyangwa kumwica? Abararanganyamo amaso bose, abwira wa wundi ati: ‘Rambura 
ukuboko kwawe’, arakurambura kurakira. Maze bazabiranywa n’uburakari bajya inama 
y’uko bazagenza Yesu.” (Luka 6:9-11). {UBl 248.1} 

Iki gitangaza, aho kugira ngo cyemeze Abafarisayo ko Yesu ari Umwana w’Imana, 
cyatumye bagira uburakari, kubera ko benshi mu babonye igitangaza bahimbaje Imana. 
Yesu yatangaje ko umurimo we w’imbabazi wari uhuje n’itegeko ry’umunsi w’isabato. 
Abafarisayo bo bavugaga ko uwo murimo udahuje n’itegeko ry’isabato. None se tuzizera 
nde, tureke nde? Kristo yaravuze ati: “Nitondeye amategeko ya Data nguma mu rukundo 
rwe.” ( Yoh 15:10) Noneho rero biragaragara ko twabonera amahoro mu gukurikira inzira 
ya Kristo no kubahiriza amategeko. Imana yaduhaye imbaraga zo gutekereza dukwiriye 
gukomeza gukoresha mu gufatanya na Yesu, dusohoza agakiza kacu, dutinya kandi duhinda 
umushyitsi, kuko Imana ariyo idutera gukunda no gukora ibyo yishimira. {UBl 248.2} 

NTIMUHAGARARE, AHUBWO MUJYE MBERE. 

Ntabwo dukwiriye na rimwe kumva yuko tunyuzwe n’uko turi ngo turekere aho kujya 
mbere, tuvuga tuti: “ndakijijwe.” Igihe tuvuga dutya, kuba maso, gusenga, kugira ishyaka 
ryo kugera ku rwego rwisumbuye birahagarara. Nta rurimi rutunganye ruzumvikana ruvuga 
ayo magambo kugeza ubwo Yesu azaza, tukinjira mu marembo y’Umurwa w’Imana. Bityo 
rero, igihe dufite imyitwarire myiza dushobora guhimbaza Imana n’Umwana w’intama 
kubwo gucungurwa kw’iteka ryose. Igihe cyose umuntu ari umunyantege nke— kuko ubwe 
adashobora kwikiza — ntakwiriye gutinyuka kuvuga ati: “Ndakijijwe”. {UBl 248.3} 

Ntabwo ari umuntu wambaye intwaro agiye ku rugamba ushobora kwirata intsinzi; kuko 
aba agifite urugamba akwiye kurwana no gutsinda. Ahubwo uwihangana akageza imperuka 
ni we uzakizwa. Uwiteka aravuga ati: “Nyamara nasubira inyuma, umutima wanjye 
ntuzamwishimira ” (Abah 10:38). Niba tudakomeje kujya mbere ngo intsinzi isimburwe 
n’indi ntsinzi, ubugingo buzasubira inyuma buzimire. Ntabwo dukwiriye gushyiraho 
urugero rwa kimuntu dupimiraho imico y’abantu. Twabonye ibintu bihagije ibyo abantu 
hano kw’isi bita ubutungane. Itegeko ry’Imana ryera ni ryo ryonyine dushobora gukoresha 
nk’igipimo cy’uko tuyumvira cyangwa tutayumvira. Niba tutayumvira, kamere yacu ntiba 
ihuje n’itegeko rigena imico ry’ubuyobozi bw’Imana kandi tuzaba tuvuga ikinyoma 
nituvuga tuti: “Ndakijijwe.” Nta muntu n’umwe ukijijwe ugomera amategeko y’Imana kuko 
ari rwo rufatiro rw’Ingoma y’Imana mu ijuru no mu isi. (UBl 249.1} 

Abajya mu ruhande rw’umwanzi batabizi, kandi bagakoresha amagambo y’abigisha babo 
mu iyobokamana, bicaye ku ntebe, ko amategeko y’Imana atakigenga umuryango w’abantu, 
bazahabwa umucyo wo kumenya amakosa yabo, nibemera amahame y’ijambo ry’Imana. 
Yesu yari marayika wagaragariraga mu nkingi y’igicu ku manywa no mu nkingi y’umurimo 
nijoro, kandi yahaye Abaheburayo amabwiriza yihariye yuko bakwiriye kwigisha 
amategeko y’Imana, yatanzwe igihe urufatiro rw’isi rwashyirwagaho, igihe inyenyeri zo mu 
ruturuturu zaririmbaga kandi n’abana bose b’Imana bagatera hejuru kubw’ibyishimo. {UBl 
249.2} 

Ayo ni ya mategeko yavuzwe mu buryo bukomeye n’ijwi rye bwite kuri Sinayi. Yaravuze 
ati: “Aya mategeko ngutegeka uyu munsi ahore ku mutima wawe. Ujye ugira umwete wo 
kuyigisha abana bawe, ujye uyavuga wicaye mu nzu yawe, n’uko ugenda mu nzira n’uko 
uryamye n’uko ubyutse. Uyahambire ku kuboko kwawe akubere ikimenyetso, uyashyire mu 
ruhanga rwawe hagati y’amaso yawe.” (Gutegeka kwa Kabiri 6:6-8). Abica amategeko 
y’Imana ntibihanganira kumva avugwa kandi barakazwa n’uko avuzweho. Ijambo ry’Imana 
riteshwa agaciro n’ibinyoma n’imigenzo y’abantu. Satani yagaragarije isi ubwe uko 
atekereza amategeko y’Imana kandi akaba yaremewe kuko yongeraho aya magambo ngo: 
“Uku ni ko Uwiteka avuga”. Intambara yatangiriye mu ijuru iturutse ku mategeko y’Imana, 
yakomereje ku isi kuva igihe Satani yacibwaga mu ijuru. {UBl 249.3} 

Dukwiriye gukomeza kwiga ku bijyanye n’ibyo dukeneye cyane, kugira ngo dushimire 
Umukiza wacu, kandi tumumenyeshe abandi. Dushobora kumenya uburebure bw’ikijyepfo 
bw’igicumuro cyacu ari uko tubugereranyije gusa n’uburebure bw’umurunga wajugunywe 
mu isi ngo tuwuzamukireho. Dukwiriye gushyira imbaraga z’ubwenge bwacu ku 
gusobanukirwa akaga gateye ubwoba icyaha cyatuzaniye, kandi dukwiriye gushaka 
gusobanukirwa n’umugambi w’Imana wo kugira ngo twongere tugirane umubano n’Imana. 

Kuba Umwana w’Imana ukundwa yaragombaga kuza ku isi yacu kugira ngo aturwanire 
dushobore gutsinda mu izina rye, bikwiriye gutuma imitima yacu yibona icishwa bugufi. 
Igihe duhanze amaso umusaraba w’i Karuvali, kwirata kose dufite ntikuzongera kuba ku 
minwa yacu, ahubwo duherako tugataka tuvuga tuti: “Ndahumanye, sinari nkwiriye ko 
umbabarizwa utyo, no gutanga ikiguzi gikomeye gityo kugira ngo unshungure.” {UBl 
249.4} 

Ubujiji no kwibwira ko umuntu yihagije biragendana. Amategeko y’Imana twayahawe 
kugira ngo imyitwarire yacu ibe mizima, kandi amahame yayo arahanitse. Nta cyaha, nta 
n’umurimo wo gukiranirwa byasoba iteka ry’amategeko. Igitabo cy’amategeko ni ukuri, 
kandi ukuri gusa kubera ko yerekana amateka y’ikinyoma cya Satani no kurimbuka 
kw’abayoboke be nta kwihenda. Satani yavuze yuko ashobora gushyiraho amategeko aruta 
ay’Imana n’ubutabera bwayo, nuko acibwa mu ijuru. Yagerageje ibimeze nk’ibyo mu isi. 
Kuva igihe yagwaga yakoresheje imbaraga ngo abeshye abatuye isi, kugira ngo ayobore 
abantu mu irimbukiro, kandi ngo yihimure ku Mana kuko yari yatsinzwe akajugunywa hasi. 
Umwete we wo kwishyira mu mwanya w’Imana n’ubucakura bwe, uracyakomeje ndetse nta 
no gucogora. Yafatiye abari mu isi mu mitego ye nk’imbohe ze, kandi benshi, yemwe ndetse 
no mu bantu b’Imana, ntibazi ubucakura bwe kandi bamuha amahirwe yose yo kurimbura 
imitima. Ntibagira ishyaka ryinshi ryo kwerereza Yesu kandi ngo banamumenyeshe imbaga 
y’abantu iri mu nzira yo kurimbuka bababwira bati: “Nguyu Umwana w’Intama w’Imana, 
ukuraho ibyaha by’abari mu isi.” (Yoh 1:29). {UBl 250.1} 

Abantu batamenyereye amategeko y’ubuyobozi bw’Imana nk’uko yavugiwe ku musozi, 
ntabwo bamenyereye ukuri nk’uko kuri muri Yesu. Kristo yagaragaje uburyo amahame yo 
mu mategeko agenda akagera kure. Yagaragaje ibwirizwa ryose kandi yerekana n’icyo 
risaba binyuze mu rugero rwe. Uzi ukuri nk’uko kuri mu mategeko ni na we uzi ukuri nk’uko 
kuri muri Yesu; kandi niba binyuze mu kwizera Kristo yubahiriza amategeko y’Imana, 
ubugingo bwe buhishanywe na Kristo mu Mana. {UBl 250.2} 

Ubumenyi bw’ibyo amategeko asaba bwari gukuraho ibyiringiro bya nyuma iyo Umukiza 
atajya gucungura umuntu; ahubwo ukuri nk’uko kuri muri Yesu, ni impumuro y’ubugingo 
izana ubugingo. Umwana ukundwa w’Imana yapfuye kugira ngo umuntu abarweho 
gukiranuka kwa Kristo, atari ukugira ngo ahabwe umudendezo wo kwica amategeko yera 
y’Imana nk’uko Satani agerageza kubyemeza abantu. Mu kwizera Kristo, umuntu ashobora 
guhabwa imbaraga yo kurwanya ikibi. {UB1 250.3} 

Kwezwa ni umurimo w’imibereho yose y’umuntu 

Umurimo wo kwezwa ni umurimo w’igihe cyose, ugomba gukomeza ubudahagarara; ariko 
uyu murimo ntushobora gukomeza gukorera mu mutima igihe agace ako ari ko kose 
k’umucyo w’ukuri kanzwe cyangwa kirengagijwe. Ubugingo bwejejwe ntibuzashimishwa 
no kuguma mu bujiji, ahubwo buzifuza kugendera mu mucyo no gushaka umucyo uruseho. 
{UBl 250.4} 

Nk’uko umuntu ucukura amabuye y’agaciro acukura izahabu n’ifeza ni nako umuyoboke 
wa Kristo azashaka ukuri nk’ushaka ubutunzi buhishwe, ashakisha umucyo urushijeho kuba 
mwinshi, kandi azakomeza kugwiza ubumenyi. Azakomeza gukurira mu buntu no mu 
kumenya ukuri. Inarijye igomba gutsindwa. Buri nenge yo mu mibereho igomba 
kurondorerwa mu ndorerwamo ikomeye y’Imana. Dushobora kumenya niba ducirwaho 
iteka n’urugero rw’imico rwashyizweho n’Imana cyangwa tudacirwaho iteka na rwo. {UBl 
250.5} 

Iyo ucirwaho iteka, hari inzira imwe rukumbi uba usigaranye yo gukurikira: ugomba 
kwihana ugahindukirira Imana kubera ko wagomeye amategeko yayo kandi ukizera 
Umwami wacu Yesu Kristo we wenyine ushobora kuguhanaguraho icyaha. Niba dukwiriye 
kubona ijuru, tugomba kubahiriza ibyera Imana idusaba. Abarwana bakurikije amategeko 
ntibazaruhira ubusa. Izere gusa ukuri nk’uko kuri muri Yesu, uzahabwa ubushobozi bwo 
guhangana n’imbaraga z’umwijima. Abakiranaga bo hambere ko bakiraniraga guhabwa 
ikamba ryangirika, mbese ntitwari dukwiriye kurwanira guhabwa ikamba ritangirika? {UB1 
251.1} 

Uburinganya n’amayeri bya Satani bizakoreshwa kugira ngo aturimbure. Niba wicarana 
n’abantu bateta bakoresha aya magambo ngo “ndakijijwe” maze bakirengagiza amategeko 
y’Imana, nawe uzazimira iteka ryose. Muri Yesu hari ukuri gutera ubwoba abakunda 
umuteto, abantu b’imburamukoro. {UBl 251.2} 

Hari ukuri muri Yesu kuzuye ibyishimo byoroshya umubabaro ku bantu bumvira. Ni 
ibyishimo bya Mwuka Muziranenge. Ku bw’ibyo rero, emera gukingura ubwenge 
n’umutima kugira ngo ushobore kureba buri mwambi w’umucyo umurika uva ku ntebe 
y’Imana. {UBl 251.3} 

Iki ntabwo ari igihe cyo kuba ntibindeba, kutagira icyo witaho no gukunda ibinezeza. Kristo 
agiye kuza afite imbaraga n’icyubahiro gikomeye. Ese uriteguye? Ese uri kwitandukanya 
n’ibyaha byawe? Ese uri mu kwejeshwa ukuri nk’igisubizo cy’isengesho rya Kristo? 
Yasabiye abigishwa be agira ati: “Ubereshe ukuri: Ijambo ryawe ni ryo kuri” (Yohana 
17:17) {UBl 251.4} 

Ababyeyi bakwiriye kurera abana babo babigisha kwita ku by’Imana kandi banabagira 
inama, babatoza gukunda gukora iby’Imana ishaka. Ntabwo byadushobokera kugereranya 
agaciro k’amahirwe yo kugira urubyiruko rwubaha Imana. Kuri benshi, ingaruka 
z’iby’urubyiruko rukora ni iz’iteka ryose. Mu rubyiruko ni ho Ibyanditswe n’amategeko 
y’Imana byandikwa mu buryo bworoshye ku nkingi z’imitima. Inyigisho zihabwa abana 
zarirengagijwe bikomeye; gukiranuka kwa Kristo ntikwabagaragarijwe nk’uko bikwiriye. 
{UBl 251.5} 

Igihe cy’imbabazi cyaduherewe kugira ngo imico yacu itunganyirizwe kubaho iteka ryose. 
Mbega igitekerezo cyiza kuri mwebwe babyeyi ko abana banyu bari mu biganza byanyu 
kugira ngo mubarere kandi mubahugure kugira ngo bakuze imico yemewe n’Imana; 
cyangwa se imico izakoreshwa na Satani n’abamarayika be nk’uko babyishakiye! Yesu 
yavugiye mu nkingi y’igicu n’iy’umuriro ashishikariza ubwoko bwe kwigisha abana babo 
mu buryo bwiza ku byerekeranye n’amategeko y’Imana. Mbese ni bande bubahiriza aya 
mabwiriza? Mbese ni bande bashaka gutuma abana babo bamerwa n’Imana? Mbese ni bande 
bazirikana igitekerezo kivuga ko italanto zose n’impano z’abana babo ari iby’Imana, kandi 
ko bigomba kwegurirwa umurimo wayo mu buryo busesuye? {UBl 251.6} 

Ana yahaye Uwiteka Samweli kandi Imana yaramwihishuriye ubwe mu bwana bwe no mu 
busore. Tugomba kurushaho gukora kubw’abana bacu n’urubyiruko; kuko Imana izemera 
ko bakora ibintu bikomeye mu izina ryayo mu kwigisha ukuri abari mu mahanga n’abari mu 
mwijima w’ikinyoma n’ubupfumu. Niba unezezwa n’uko abana bawe, bishimisha mu irari 
ryabo; niba ubashyigikira gukunda imyambarire yabo ituma bibona kandi birata, uzaba 
ukoze umurimo wo gutenguha Yesu wabacunguje igiciro cyinshi. Yifuza ko abana 
bamukorera bafite umutima wuzuye urukundo rutagabanyije. {UBl 252.1} 

Babyeyi, hari umurimo ukomeye mugomba gukorera Yesu wabakoreye byose. Mumufate 
nk’umuyobozi n’umufasha wanyu. Imana ntiyabagomwe impano y’ikirenga yagombaga 
gutanga ari yo —Mwana wayo w’ikinege. Abana n’urubyiruko ntibakwiriye kubuzwa 
gusanga Yesu. Satani yifuza kwiboheraho abana akoresheje imirunga y’ibyuma, kandi 
mushobora kugera ku ntego nziza muramutse mubasangishije Yesu binyuze mu muhati 
utajenjetse wa buri muntu. Abana n’urubyiruko bakwiriye gutozwa kurushaho gukora neza 
kuko ari bo byiringiro by’itorero. Yosefu, Daniyeli na bagenzi be, Samweli, Dawidi, Yohana 
na Timoteyo ni ingero zigaragara zihamya ibi ngibi ngo “kubaha Uwiteka ni ryo shingiro 
ry’ubwenge ” Imigani 9:10. {UBl 252.2} 

Tugomba kurushaho gukoresha umwete kandi tutajenjetse, niba twifuza ko Umwami Yesu 
aguma muri twebwe nk’Umujyanama n’Umutabazi wacu. Umucyo umurika uturutse uva ku 
Mwana w’Imana i Kaluvari ushobora kuyobora buri muntu wese wabaye inzererezi. Hari 

imbaraga muri we itunganya umutima kandi igahindura imico. Reka buri mukristo nyakuri 
afashe abana n’urubyiruko anabagaragariza urukundo rutarondoreka rwa Kristo. Ubwo ni 
bwo ibirangaza n’ibintu bishukana by’isi bizatakaza agaciro kandi bazabona ko nta nyungu 
iri mu kutumvira. {UBl 252.3} 

IGICE CYA 48: URUGERO RW’IMANA 


Amategeko y’Imana arumvikana kandi agera kure cyane; mu magambo make yerekana 
inshingano y’umuntu uko yakabaye. “Nuko rero ukundishe Uwiteka Imana yawe umutima 
wawe wose n’ubugingo bwawe bwose, n’ubwenge bwawe bwose n’imbaraga zawe zose... 
Ukunde mugenzi wawe nk’uko wikunda.” (Mariko 12:30,31) Muri aya magambo uburebure 
bw’umurambararo, ubugari, uburebure bw’ikijyepfo n’uburebure bw’ikicyaruguru 
by’itegeko ry’Imana birasobanutse; kuko Pawulo avuga ati: “urukundo rusohoza 
amategeko” (Abaroma 13:10 ). Inyito y’icyaha tubona muri Bibiliya ni iyi: “Icyaha ni 
ukugomera amategeko.” (1 Yohana 3:4) Ijambo ry’Imana rivuga ritya: “Kuko bose bakoze 
ibyaha, ntibashyikira ubwiza bw’Imana” (Abaroma 3:23). “Ntawe ukora ibyiza n’umwe” 
(Abaroma 3:12) Benshi barishuka ku birebana n’uko imitima yabo imeze. Ntibabona yuko 
umutima w’umuntu urusha ibintu byose gushukana, kandi ari mubi bikabije. Bifubika 
gukiranuka kwabo bwite kandi banyuzwe no kugera ku rugero rwabo bwite rwa kimuntu; 
ariko iyo badashyitse ku rugero rw’Imana baba batsinzwe bikomeye, kandi bo ubwabo, 
ntibashobora kwigeza ku byo Imana ibasaba. {UB1 253.1} 

Dushobora kwipima ubwacu, dushobora kwigereranya ubwacu na bagenzi bacu, dushobora 
kuvuga tuti: dukora neza nk’uyu cyangwa uriya, ariko ikibazo urubanza ruzibandaho ni iki: 
Ese tugeze ku byo ijuru risaba? Ese dushyitse ku rugero Imana yifuza ko tugeraho? Mbese 
imitima yacu ihuje rwose n’Imana yo mu ijuru? {UBl 253.2} 

Umuryango w’umuntu wose wagomeye amategeko y’Imana, kandi nk’abagomeye 
amategeko, umuntu arimbutse nta byiringiro; kuko ni umwanzi w’Imana, nta n’imbaraga 
afite zo gukora neza. “Kuko umutima wa kamere ari umwanzi w’Imana, kuko utumvira 
amategeko y’Imana ndetse ntushobora kuyumvira.” (Abaroma 8:7) Iyo umuntu yirebeye mu 
ndorerwamo—ari yo mategeko yera y’Imana—umuntu ubwe yisanga ari umunyabyaha, 
akamenya ko ari mubi, nta byiringiro afite kubera igihano ategereje gikwiranye no kwica 
amategeko ... Ariko ntiyarekewe mu gahinda ko kutagira ibyiringiro, aho icyaha 
cyamuroshye; kuko uwari uhwanye n’Imana yatanze ubugingo bwe i Kaluvari kugira ngo 
akize umunyabyaha ye kurimbuka. “Kuko Imana yakunze abari mu isi cyane, byatumye 
itanga Umwana wayo w’ikinege, kugira ngo umwizera wese atarimbuka, ahubwo ahabwe 
ubugingo buhoraho.” Yohana3:16 {UBl 253.3} 

Igitambo cyacu gikuraho ibyaha 

Yesu yari umunyacyubahiro mu ijuru, Umugaba ukundwa w’ingabo z’abamarayika, 
wishimira gukora ibyo Imana ishaka. Yari kumwe n’Imana, ” ari mu gituza cya Se” (Yohana 
1:18), nyamara ntiyatekereje ko guhwana n’Imana ari ikintu cyo kugundirwa igihe umuntu 

yari aguye mu cyaha no mu byago byinshi. Yaretse intebe y’ubwami aramanuka, areka 
ikamba ry’Ubwami n’inkoni y’ubwami, ubumana bwe abutwikiriza ubumuntu. Yicishije 
bugufi ubwe ndetse agera ku rupfu rw’umusaraba, kugira ngo umuntu ashobore kwicarana 
na we ku ntebe y’ubwami. Muri we dufite ituro ryuzuye, igitambo gihanitse, Umukiza 
ukomeye, ushobora gukiza rwose abegerezwa Imana na we. Mu rukundo, yazanywe no 
kugaragaza Se, kunga umuntu n’Imana, kumugira icyaremwe gishya, agahindurirwa kugira 
ishusho y’Iyamuremye. {UBl 254.1} 

Yesu ni igitambo cyacu gikuraho ibyaha. Ntabwo twe dushobora kwitambirira ibyaha; ariko 
ku bwo kwizera dushobora kwakira igitambo cyadutambiwe. “Kuko na Kristo yababarijwe 
ibyaha by’abantu rimwe, umukiranutsi ababarizwa abakiranirwa kugira ngo atuyobore ku 
Mana” (1 Petero 3:18). “Kuko muzi yuko ibyo mwacungujwe ngo muve mu ngeso zanyu 
[...]; ahubwo mwacungujwe amaraso y’igiciro cyinshi, nk’ay’Umwana w’Intama utagira 
inenge cyangwa ibara. ” (1 Petero 1:18,19) Umucunguzi wacu yatubereye incungu 
abinyujije mu gitambo gihebuje n’umubabaro utarondoreka. Yari muri iyi si atubashywe 
kandi atazwi, kugira ngo binyuze mu kwiyoroshya kwe gutangaje no kwicisha bugufi, 
ashobore kuzamura umuntu ngo ahabwe icyubahiro cy’iteka n’ibyishimo bidashira byo mu 
ijuru. Mu myaka mirongo itatu y’imibereho ye ku isi, umutima we washenjaguwe 
n’agahinda karenze ubwenge. Inzira ye uhereye mu muvure w’inka ukagera i Kaluvari, yari 
itwikiriwe n’agahinda n’ishavu. Yari umuntu w’umunyamibabaro kandi wamenyereye 
intimba. Yihanganiye izo ntimba ku buryo nta rurimi rw’umuntu rwabasha kubisobanura. 
Yashoboraga kuvuga mu kuri ati: “Nimwitegereze, murebe ko hari umubabaro uhwanye 
n’uwanjye wangezeho.” (Amaganya ya Yeremiyal: 12) Nubwo yangaga icyaha urunuka, 
ubwe yishyizeho ibyaha by’isi yose. Umuziranenge yikoreye igihano cy’uwamucumuyeho. 
Utarangwaho inenge, ubwe yitanga nk’incungu y’umugome. Igihano cy’icyaha cyose 
cyaremereraga umutima w’Umucunguzi w’abari mu isi. Ibitekerezo bibi, amagambo mabi, 
ibikorwa bibi by’umuhungu n’umukobwa wese wa Adamu, byasabaga ko abihanirwa; kuko 
yari mu cyimbo cy’umuntu. Nubwo igihano cy’icyaha kitari icye, umutima washenjaguwe 
kandi ukomeretswa n’ibyaha by’abantu, kandi utigeze kumenya icyaha yahindutse icyaha 
ku bwacu, kugira ngo dushobore guhinduka gukiranuka kw’Imana muri we. Ku bushake 
bwe, incungu yacu yatangiye umutima we gusogotwa n’inkota y’ubutabera, kugira ngo 
tutarimbuka ahubwo duhabwe ubugingo buhoraho. Kristo yaragize ati: “Ni uko ntanga 
ubugingo bwanjye ngo mbusubirane. Ntawe ubunyaka, ahubwo mbutanga ku bushake 
bwanjye. Nshobora kubutanga, kandi nshobora kubusubirana.” (Yohana 10:17-18). {UBl 
254.2} 

Nta muntu wo ku isi cyangwa umumarayika wo mu ijuru wari gushobora kwishyura igihano 
cy’icyaha. Yesu ni we wenyine washoboraga gukiza umuntu wagomye. Muri we ubumana 
n’ubumuntu byahurijwe hamwe, ibi ni byo byatumye igitambo cyo ku musaraba w’i 
Kaluvari kigira imbaraga. Ku musaraba imbabazi n’ukuri byarahuye, kandi gukiranuka 
n’amahoro birahoberana. {UBl 255.1} 

Igihe umunyabyaha ahanze amaso Umukiza apfira i Kaluvari, kandi akabona ko ubabazwa 
ari Imana, abaza impamvu iki gitambo gikomeye cyatanzwe, kandi umusaraba ukaganisha 
ku itegeko ryera ry’Imana ryishwe. Urupfu rwa Kristo ni impaka zitabonerwa igisubizo ku 
bijyanye no kudahinduka kw’amategeko no gukiranuka kwayo. Ahanura ukuri nk’uko kuri 
muri Kristo. Yesaya aravuga ati: “Uwiteka yashimye kogeza amategeko ye no 
kuyubahiriza” (Yesaya 42:21) Itegeko nta bubasha rifite bwo kubabarira uwakoze ikibi. 
Uruhare rw’itegeko ni ukugaragaza inenge ze, kugira ngo ashobore kubona ko akeneye ufite 
imbaraga yo gukiza, uzamucungura, ubwishingizi bwe no gukiranuka kwe. Yesu ahuza 
n’ubukene bw’umunyabyaha, kuko yikoreye ibyaha by’uwagomye. “Nyamara ibicumuro 
byacu ni byo yacumitiwe, yashenjaguriwe gukiranirwa kwacu, igihano kiduhesha amahoro 
cyari kuri we kandi imibyimba ye ni yo adukirisha.” (Yesaya 53:5) Uwiteka yashoboraga 
kuba yarakuyeho umunyabyaha, akamurimbura rwose; ariko umugambi urushijeho kuba 
uw’igiciro ni wo yahisemo. Mu rukundo rwe rutarondoreka atanga ibyiringiro ku batabifite 
kandi yahaze Umwana we w’ikinege ngo atware ibyaha by’abari mu isi. Kandi ubwo 
yatanze ijuru ryose muri iyo mpano ikomeye, ntacyo azima umuntu agikeneye kugira ngo 
ashyikire igikombe cy’agakiza no kuba umuragwa w’Imana, uraganwa na Kristo. {UBl 
255.2} 

Guhishurwa k’urukundo rw’Imana. 

Kristo yazanywe no kwereka abari mu isi urukundo rw’Imana no kwireherezaho imitima 
y’abantu bose. Yaravuze ati: “Nanjye nimanikwa hejuru y’isi, nzireherezaho abantu bose.” 
(Yohana 12:32) Intambwe ya mbere ugana ku gakiza ni ukwemera gukururwa n’urukundo 
rwa Kristo. Imana yoherereza abantu ubutumwa bukurikiranye, bubingingira kwihana, 
kugira ngo bababarirwe kandi kubabarirwa kwabo kwandikwe imbere y’amazina. Ese 
ntihazabaho kwihana? Ese amagambo yo kurarika kwe ntazitabwaho? Ese imbabazi ze 
zinginga zizasuzugurwa ndetse n’urukundo rwe rwangwe rwose? Mbega ukuntu nibigenda 
bityo umuntu azaba yitandukanije n’umuyoboro wari gutuma ashobora kubona ubugingo 
buhoraho; kuko Imana ibabarira gusa uwihannye! Ku bwo kwerekana urukundo rwayo, 
kandi ku bwo kwinginga kwa Mwuka wayo, ihamagarira abantu kwihana; kuko kwihana ari 
impano y’Imana, kandi uwo ibabarira ibanza kumutera kwihana. Ibyishimo biruta ibindi 
biza ku muntu binyuze mu kwihana k’ukuri agahindukirira Imana kubera ko yagomeye 

amategeko ye, kandi binyuze mu kwizera Kristo nk’umucunguzi w’abanyabyaha 
n’Umurengenzi wabo. Kristo yireherezaho abantu abinyujije mu kubereka urukundo rwe, 
kugira ngo bashobore gusobanukirwa ibyishimo byo kubabarirwa n’amahoro ava ku Mana. 
Nibemera irarika rye kandi bakegurira imitima yabo ubuntu bwe, azabayobora intambwe ku 
yindi, kugeza ubwo bamumenya rwose kandi ubu ni bwo bugingo buhoraho. {UB1 255.3} 

Kristo yazanywe no guhishurira umunyabyaha ubutabera n’urukundo by’Imana, kugira ngo 
aheshe Abisirayeli kwihana no kubabarirwa ibyaha. Igihe umunyabyaha atumbiriye Yesu 
amanitswe ku musaraba ababazwa n’ubugome bw’umunyacyaha, atwaye igihano cy’icyaha; 
igihe yitegerezaga ububi bw’icyaha Imana yagaragarije mu rupfu rw’umusaraba ndetse 
n’urukundo ikunda umuntu waguye, ayoborwa ku Mana ngo yihane kubera ko yagomeye 
amategeko y’Imana yera, aboneye kandi meza. Akoreshwa no kwizera Kristo, kubera yuko 
Umukiza wavuye mu ijuru yamubereye ingurane, umwishingizi we n’Umurengezi we; uwo 
ni we ubugingo bwe bushingiyeho. Imana ishobora kwereka umunyabyaha wihannye 
impuhwe zayo n’ukuri, kandi ikamucunshumuraho imbabazi zayo n’urukundo rwayo. {UB1 
256.1} 

Ariko Satani nabishobora, azakora uko ashoboye kose ngo abuze umuntu amahirwe yo 
kurokoka ububata bw’icyaha. Nubwo ijuru ryose ryatanzwe mu mpano imwe ikomeye— 
kuko igihe Imana yatangaga umwana wayo, yari itanze impano yatoranijwe mu bindi byose, 
kandi ubutunzi bwo mu ijuru ni ubwacu—nyamara Satani azagerageza kwereka umuntu 
wihannye ko Imana ari inyabukana n’intavumera kandi ko itifuza kubabarira umunyabyaha. 
Mu bihe bitandukanye amabarwa yangezeho avuye mu bantu bari babuze ibyiringiro kubera 
ibyaha byabo. Buri wese yandikaga agira ati: “Ndatekereza ko narenze urugero rwo 
gufashwa. Ese hari ibyiringiro naba ngifite?” Kuri iyi mitima ikennye, ubutumwa 
bwatanzwe ni ubu: “Izere Imana. Data afite ibyo kurya bihagije ku buryo asagurira n’abandi. 
Haguruka usange Data azagusanganira ukiri kure. Azakwereka urukundo rwe n’imbabazi.” 
{UBl 256.2} 

Igihe umwanzi akujeho nk’umwuzure, agashaka kuguhagarikisha umutima gutekereza ku 
byaha byawe, mubwire uti: “Nzi ko ndi umunyabyaha. Iyaba ntari we, sinasanga Umukiza; 
kuko avuga ati: (Mar. 2:17) Kandi kuko ndi umunyabyaha, nemerewe gusanga Kristo. Ndi 
umunyabyaha bikabije kandi ndanduye; ariko yakojejwe isoni kandi arapfa nuko yiranguza 
umuvumo wari uwanjye. Ndaje kandi ndizeye. Nifuza gusohorezwa amasezerano ye, ngo: 
< Umwizera atarimbuka, ahubwo ahabwe ubugingo buhoraho.> (Yoh. 3:16) Mbese iri 
sengesho risenganywe umutima umenetse ryasubizwa inyuma?—Oya, haba na rimwe. Ku 
bw’imibabaro ye n’urupfu rwe, Kristo yerekanye urukundo rwe rutagira umupaka akunda 

umuntu. Afite ubushake n’ubushobozi byo gukiza rwose abegerezwa Imana na we. {UBl 
256.3} 

Noneho rero, sanga Imana nk’umwana muto, wikubite ku birenge bye umusabe; kuko 
tudakeneye kuzamuka mu ijuru ngo tumanureyo Yesu; cyangwa munsi y’isi ngo 
tumuzamure; kuko ari hafi yacu. Aravuga ati: “Dore mpagaze ku rugi ndakomanga: umuntu 
niyumva ijwi ryanjye agakingura urugi, nzinjira iwe dusangire.”( Ibyah 3:20) Mbega ukuntu 
Yesu yifuza kugira imitima yacu nk’insengero nitumwemerera! Agaragazwa nk’utegerereje 
ku rugi rw’umutima akomanga. None kuki atinjira? Ni ukubera ko urukundo dukunda icyaha 
rwakinze urugi rw’umutima. Guhera igihe twemeye kureka icyaha, kandi tukemera ko 
kiduhama, uruzitiro rwari hagati y’umutima n’Umukiza ruvanwaho. {UBl 257.1} 

KWITANGA NO KWATURA IBYAHA 

Ariko mu kwihana icyaha kwacu, ntidukeneye kwifungirana mu cyumba, nk’uko Luteri 
yabigenje, twibabaza ubwacu nk’icyiru cy’ibicumuro byacu, dutekereza ko mu gukora 
dutyo ari bwo Imana izatugirira imbabazi. Ikibazo kibazwa ni iki: “Mbese natanga imfura 
nyanjye ku gicumuro cyanjye, imbuto y’umubiri wanjye nkayihonga ku cyaha cy’ubugingo 
bwanjye? Yewe, Mwana w’umuntu we, yakweretse ikiza icyo ari cyo. Icyo Uwiteka 
agushakaho ni iki?: Ni ugukora ibyo gukiranuka no gukunda kubabarira no kugendana 
n’Imana yawe wicisha bugufi.” (Mika 6:7,8) Umunyezaburi aravuga ati: “Umutima 
umenetse, umutima ushenjaguwe, Mana ntuzawusuzugura.” (Zaburi 51:17) Yohana 
yaranditse ati: “Ariko nitwatura ibyaha byacu, ni Yo yo kwizerwa kandi ikiranukira 
kutubabarira ibyaha byacu, no kutwezaho gukiranirwa kose.” (1 Yohana 1:9) Impamvu 
rukumbi ituma tutababarirwa icyaha, ni uko tutemerera uwo twababaje ku bw’ibicumuro 
byacu, uwo twacumitishije ibyaha byacu, ko turi mu makosa kandi ko dukeneye imbabazi. 
Kwatura ibyaha kuvuye ku mutima witanze byimazeyo kuzagera mu mutima w’imbabazi 
zihoraho. Kuko Uwiteka aba hafi y’ufite umutima ushenjaguwe, kandi agakiza ufite 
umutima umenetse. {UBl 257.2} 

Abantu bibeshya ni abatekereza ko kwatura ibyaha bizabatesha icyubahiro cyabo kandi 
bikabatesha agaciro muri bagenzi babo. Ku bwo kwihambira kuri iyi myumvire mibi, nubwo 
amakosa yabo baba bayareba, benshi bananirwa kuyatura, maze bakirengagiza ibibi 
bakoreye abandi, bityo bagatuma imibereho yabo irushaho gusharirirwa bakanateza 
umwijima mu mibereho y’abandi. Ntacyo kwatura ibyaha byawe bizagabanya ku cyubahiro 
cyawe. Ikuremo icyo cyubahiro gipfuye. Gwira Rutare maze umeneke, ni bwo Kristo 
azaguha icyubahiro cy’ukuri kandi cy’ijuru. Ntibikabeho ko ubwibone, kwiyemera no 
gukiranuka umuntu yihangiye bimubuza kwatura icyaha cye kugira ngo ashobore gusaba 
gusohorezwa iri sezerano ngo: “Uhisha ibicumuro bye ntazagubwa neza; ariko ubyatura 

akabireka azababarirwa.” (Imigani 28:13) Ntukagire icyo uhisha Imana, kandi 
ntukirengagize kwaturira bagenzi bawe ibyaha byawe. “Mwaturirane ibyaha byanyu kandi 
musabirane, kugira ngo mukizwe “( Yakobo 5:16) {UBl 257.3} 

Ibyaha byinshi bitaturwa ngo birekwe, bizabera inzitizi umunyabyaha ku munsi wa nyuma 
w’urubanza. Byaba byiza guhangana n’ibyaha byawe uyu munsi, ukabyatura kandi 
ukabireka muri iki gihe igitambo gikuraho ibyaha kikikuvuganira. Ntukananirwe kwigira 
ubushake bw’Imana kuri iki cyigisho. Imibereho y’ubugingo bwawe n’agakiza k’abandi 
bishingiye ku kuntu witwara ku bijyanye n’iki kibazo. “Nuko mwicishe bugufi muri munsi 
y’ukuboko gukomeye kw’Imana, kugira ngo ibashyire hejuru mu gihe gikwiriye. 
Muyikoreze amaganya yanyu yose kuko yita kuri mwe.” (1 Petero 5:6-7) Umutimwa 
wicishije bugufi kandi umenetse ushobora gushimishwa n’urukundo rw’Imana n’umusaraba 
w’i Kaluvari. Umugisha uhagije uzagendana n’umuntu ufite ibisabwa kugira ngo yemerwe 
n’Imana. {UBl 258.1} 

Guhamagarirwa kwitanga 

Dukwiriye kwegurira Imana imitima yacu kugira ngo iyihindure mishya kandi iyeze maze 
iduhindure abakwiye kuba mu bikari byo mu ijuru. Ntabwo dukwiriye gutegereza igihe 
runaka kidasanzwe, ahubwo dukwiriye kuyiyegurira uyu munsi tukanga kubatwa n’icyaha. 
Ese utekereza ko ushobora kureka icyaha buhoro buhoro? Tandukana n’icyo kintu kibi 
nonaha! Ukwiye kwanga ibyo Kristo yanga kandi ugakunda ibyo akunda. Ese ku bw’urupfu 
rwe n’imibabaro ye ntibyaguhesheje amahirwe yo kwezwaho ibyaha byawe? Iyo dutangiye 
kubona ko turi abanyabyaha, tukagwira Rutare ngo tumeneke, amaboko y’Ihoraho 
araduhobera, tukegerezwa umutima wa Yesu. Ubwo ni bwo tuzakururwa n’urukundo rwe, 
tukazinukwa gukiranuka kwacu twihangiye. Dukeneye kwicisha bugufi munsi y’umusaraba. 
Uko turushaho kuhicishiriza bugufi, ni ko urukundo rw’Imana ruzarushaho kugaragara. 
Ubuntu no gukiranuka bya Kristo ntacyo bizamarira umuntu wumva ko nta cyo akeneye, 
utekereza yuko amerewe neza, unyuzwe n’uko ubwe ameze. Nta mwanya Kristo afite mu 
mutima w’umuntu udafite inyota y’umucyo n’ubufasha by’Imana. {UBl 258.2} 

Yesu aravuga ati: “Hahirwa abakene mu mitima yabo; kuko ubwami bwo mu ijuru ari 
ubwabo.”( Matayo 5:3) Hariho ubuntu bwuzuye mu Mana, kandi dushobora kuhabonera 
Mwuka n’Imbaraga mu buryo bwagutse. Ntugatungwe n’ibishishwa byo gukiranuka 
wihangiye; ahubwo usange Uwiteka. Agufitiye ikanzu nziza cyane yo kukwambika, kandi 
agutegeye amaboko ngo akwakire. Kristo azavuga ati: “Nimumwambure iyo myenda 
y’ibizinga, mumwambike imyambaro myiza cyane” (Zekariya 3:4-5) {UBl 258.3} 


261 



Ngwino nk’umunyabyaha wihannye. 


Mbese dukwiriye gutegereza kugeza igihe twumva ko twejejwe? Oya; Kristo yasezeranye 
ko “Nitwatura ibyaha byacu, ni Yo yo kwizerwa kandi ikiranukira kutubabarira ibyaha 
byacu, no kutwezaho gukiranirwa kose.” (1 Yohana 1:9) Wemerwa n’Imana binyuze mu 
Ijambo ryayo. Ntukwiriye gutegereza ibyiyumvo bidasanze kugira ngo wizere ko Imana 
yakumvise; amarangamutima si yo akwiriye gushingirwaho kuko ahinduka nk’ibicu. 
Ugomba kugira ikintu gikomeye kikaba urufatiro rwo kwizera kwawe. Ijambo ry’Uwiteka 
ni ijambo ry’imbaraga ihoraho ukwiriye kwishingikirizaho nk’uko yabivuze ati: “Musabe 
muzahabwa” (Matayo 7:7) Tumbira i Kaluvari. Ese Yesu ntiyavuze ko ari umurengezi 
wawe? Ntiyavuze yuko icyo uzasaba cyose uzagihabwa mu izina rye? Ntukwiriye 
kwishingikiriza ku bwiza bwawe bwite cyangwa imirimo yawe myiza. Ukwiriye kuza 
wishingikirije kuri Zuba ryo gukiranuka, ukizera ko Kristo agukuyeho ibyaha byawe kandi 
aguhaye gukiranuka kwe. {UBl 259.1} 

Ukwiriye gusanga Imana nk’umunyabyaha wihannye, mu izina rya Yesu, Umurengezi 
wavuye mu ijuru, umunyampuhwe, Data w’Umunyambabazi, wizeye ko azabikora nk’uko 
yabisezeranye. Reka abifuza umugisha w’Imana bakomange kandi bategerereze ku ntebe 
y’Imbabazi, bizeye rwose kandi bavuga bati: ” Kuko wowe Uwiteka wavuze uti ” 
(Matayo7:8) Uwiteka yifuza ko abashaka Imana, bizera ushobora kubakorera byose. {UBl 
259.2} 

Umwami yashatse kutwereka ukuntu Imana yiteguye kutwumva no gusubiza amasengesho 
yacu ikoresheje ibintu tumenyereye kandi bikunze kubaho. Yaravuze ati: “Mbese muri mwe 
hari umuntu umwana we yasaba umutsima akamuha ibuye? Cyangwa yamusaba ifi akamuha 
inzoka? Ko muri babi, kandi mukaba muzi guha abana banyu ibyiza, none So wo mu ijuru 
ntazarushaho guha ibyiza ababimusabye?” (Matayo 7:9-11) {UBl 259.3} 

Kristo yaturarikiye kumenya ubushake bw’Imana bwo kudufasha, ahereye ku rukundo 
rusanzwe umubyeyi agirira abana be. Mbese ni mubyeyi ki wakwima umwana we umutsima 
awumusabye? Mbese hari umuntu ukwiriye gusuzuguza Imana gutekereza ko itazasubiza 
amasengesho y’abana bayo bayitakira? Mbese dushobora gutekereza ku mubyeyi ushobora 
guca intege umwana we amushishikariza gusaba ibyo atari bumuhe? Mbese hari umubyeyi 
usezeraniye Umwana we ibyo kurya byiza kandi bifite akamaro maze akamuha ibuye? 
Mbese niba mwebwe abantu babi, muha abana banyu impano nziza, So wo mu ijuru 
ntazarushaho guha ibyiza ababimusaba? Umwami ahamiriza abamusaba yuko azabaha 
Mwuka Muziranenge. {UBl 259.4} 

Kwatura ibyaha k’umunyabyaha wihannye kandi wizeye, Kristo aguhuza no gukiranuka 
kwe bwite, kugira ngo isengesho ry’umuntu waguye rizamukire imbere ya Se rimeze 
nk’umubavu uhumura neza, maze ubuntu bw’Imana bugahabwa umutima wizeye. Yesu 
abwira umuntu uhinda umushyitsi kandi wihannye ati: “Ahubwo yisunge imbaraga zanjye 
abone kuzura nanjye: ndetse niyuzure na njye” (Yesaya 27:5). ” Nimuze tujye inama, ni ko 
Uwiteka avuga; naho ibyaha byanyu bitukura nk’umuhemba birahinduka umweru bise na 
sheregi; naho bitukura tukutuku, birahinduka nk’ubwoya bw’intama bwera.” (Yesaya 1:18) 
Mbese uzareka mujye inama? Ese uzamwegurira umutima wawe ngo awurinde 
nk’Umuremyi ukiranuka? Ngwino noneho, tube mu mucyo w’ubwiza bwe, kandi usenge 
nk’uko Dawidi yasenze agira ati: “Unyejeshe Ezobu, ndera: unyuhagire ndaba umweru 
ndushe urubura.” (Zab 51:7) Ku bwo kwizera, shyira amaraso ya Kristo ku mutima wawe, 
ni yo yonyine ashobora kukweza kurusha urubura. Nyamara uravuga uti: “kureka 
ibigirwamana byanjye byose, bizamena umutima.” Uku kureka byose kubera Imana 
byerekana kugwa ku rutare ukamenagurika. Noneho rero siga byose ku bwe; kuko niba 
utamenetse, nta gaciro ufite. {UBl 259.5} 

Nureka gukoresha ibitega bidashobora gufata amazi, kandi mu izina rya Yesu Umurengezi 
wawe ukaza ugasanga Imana uyisaba ibyo ukeneye; gukiranuka kwa Kristo kuzagaragara 
nk’ukwawe, imico ya Kristo izaba iyawe. Ubwo ni bwo uzasobanukirwa ko gutsindishirizwa 
kuzanwa no kwizera Kristo gusa; kuko muri Kristo ari ho gutungana kwa kamere y’Imana 
kugaragarira; mu bugingo bwe ni ho ingaruka z’amahame yo kwera ahishurirwa. Binyuze 
mu maraso y’impongano ya Kristo, umunyabyaha abaturwa mu bubata no gucirwaho iteka; 
binyuze mu gukiranuka k’Umucunguzi n’Umwishingizi utarigeze ukora icyaha, 
umunyabyaha ashobora kwinjira mu bwoko bw’abantu bumvira amategeko yose y’Imana. 
Umunyabyaha udafite Kristo, acirwaho iteka n’amategeko; ariko binyuze mu kwizera 
Kristo, ahindurwa umukiranutsi imbere y’Imana. {UBl 260.1} 

IGICE CYA 49: KWITANGA NO KWICUZA 


Ariko mu kwihana icyaha, ntidukeneye kujya mu cyumba nk’uko Luther yabikoze, 
kwibabaza ubwacu kugira ngo dukurweho ibicumuro byacu, twibwira ko mu kubikora ari 
ho turebwa neza n’Imana. Hibajijwe iki kibazo ngo: “Ese natanga imfura yanjye 
kubw’igicumuro cyanjye, imbuto y’umubiri wanjye nkayihonga ku cyaha cy’ubugingo 
bwanjye? Y ewe mwana w’umuntu we, yakweretse icyiza icyo ari cyo. Icyo Uwiteka 
agushakaho ni iki? Ni ugukora ibyo gukiranuka, no gukunda kubabarira, no kugendana 
n’Imana wicisha bugufi.” (Mika 6: 7,8). Umuhimbyi wa Zaburi aravuga ati; “Ibitambo 
Imana ishima ni umutima umenetse, ushenjaguwe, Mana, ntuzawusuzugura.” (Zaburi 51: 
17). Yohana arandika ati: “Ariko nitwatura ibyaha byacu, ni yo yo kwizerwa kandi 
ikiranukira kutubabarira ibyaha byacu, no kutwezaho gukiranirwa kose. (lYohana 1: 9). 
Impamvu imwe rukumbi tutababarirwa ibyaha byacu ni uko tutemereye wa wundi, 
twaremye uruguma kubw’ibicumuro byacu, twacumise amacumu kubw’ibyaha byacu, ko 
twakoze ikosa, kandi tukaba dukeneye imbabazi. Kwicuza kuvuga ibiri mu mutima byose, 
kuzabonera imbabazi mu mutima urimo imbabazi zitagira akagero, kubera ko Imana yita ku 
muntu ufite umutima umenetse igakiza ab’imitima ishenjaguwe. {UBl 261.1} 

Mbega uburyo ari ukwibeshya kwibwira ko kwicuza icyaha bizagutesha icyubahiro cyawe, 
kandi bikagabanya agaciro ufite muri bagenzi bawe. Abantu bihambira kuri i ki gitekerezo 
gipfuye, nubwo babona amakosa yabo, bibuka ibibi by’abandi, bityo bagatuma imibereho 
yabo bwite isharira, kandi bakijimisha imibereho y’abandi. Kwicuza ibyaha byawe 
ntibizigira icyo bitwara icyubahiro cyawe. Zibukira iki cyubahiro gipfuye. Ikubite ku rutare 
maze ushenjagurike, kandi Kristo azaguha icyubahiro mvajuru cy’ukuri. Nimutyo 
ubwibone, kwiyemera, cyangwa kwigira intungane bitabuza umuntu kwicuza icyaha cye, 
nyamara aya masezerano abasha kuyagira aye. “Uhisha ibicumuro bye ntazagubwa neza, 
ariko ubyatura akabireka azababarirwa. Ntukagire i cyo uhisha Imana, ngo wirengagize 
amakosa wakoreye umuvandimwe wawe.” ” Mwaturirane ibyaha byanyu, kandi 
musabirane, kugira ngo mukizwe.” (Yakobo 5: 16 ). Ku bantu benshi icyaha kitababariwe 
kizarwanya umunyabyaha ku munsi w’imperuka, icyaba cyiza ni ukurwanya ibyaha byawe 
ubu ukabyicuza kandi ukabigendera kure, mu gihe igitambo kikwezaho ibyaha k 
ikwitangira. Ntukabure k wiga ubushake bw’Imana k uri iki cyigisho. Kugubwa neza 
k’umutima wawe n’agakiza k’abandi biterwa n’uko wifata kuri iki kibazo. ” Nuko mwicishe 
bugufi muri munsi y’ukuboko g ukomeye kw’Imana, kugira ngo ibashyire hejuru mu gihe 
gikwiriye.” ( 1 Petero 5: 6,7 ) Umuntu wicisha bugufi n’ufite umutima umenetse ashobora 
kwishimira ikintu runaka cy’urukundo rw’Imana n’umusaraba w’i Kaluvari. Imigisha 

itagabanijwe izahabwa uwuzuza ibyangombwa bituma ashobora kurebwa neza n’Imana. 
{UBl 261.2} 

Guhamagarirwa kwitanga 

Tugomba kwegurira Imana imitima yacu, kugira ngo ibashe kutweza no kutugira bashya, no 
kudutunganiriza ubwami bw’ijuru. Ntitugomba gutegereza igihe kidasanzwe, ahubwo uyu 
munsi wa none tugomba kumwiyegurira, tukanga kuba imbata z’icyaha. Mbese wibwira ko 
ushobora kureka icyaha mu kanya gato? Reka ikibi ako kanya! Anga ibintu Kristo yanga, 
kunda ibyo Kristo akunda. Mbese kubw’imibabaro ye n’urupfu rwe ntiyateganyije uburyo 
bwo kutwezaho icyaha? Igihe dutangiye gusobanukirwa ko turi abanyabyaha, kandi 
tukagwira urutare ngo rutumenagure, tugotwa n’amaboko y’iteka, kandi twegerezwa 
umutima wa Yesu. Icyo gihe urukundo rwe ruzatureshya, kandi tuzinukwe gukiranuka 
kwacu bwite. Dukeneye kwegera umusaraba. Uko turushaho kwicishiriza bugufi munsi 
y’umusaraba, ni ko urukundo rw’Imana ruzarushaho kwererezwa. Ubuntu no gukiranuka 
bya Kristo ntibizigera bigera ku muntu wumva atunganye, umuntu utekereza ko ari mwiza 
ashyize mu gaciro, n’umuntu ushimishwa n’uko ameze. Nta mwanya Kriso afite mu mutima 
w’umuntu utabona ko akeneye umucyo w’Imana no gufashwa na Yo. {UBl 262.1} 

Yesu aravuga ati: “Hahirwa abakene mu mitima yabo: kuko ubwami bwo mu ijuru ari 
ubwabo.” (Matayo 5:3). Mu Mana hari ubuntu bwuzuye, kandi dushobora guhabwa umwuka 
wayo n’imbaraga zayo ku rugero rusaze. Ntimukarye ibishishwa by’ubutungane bwanyu 
bwite, ahubwo musange Uwiteka. Afite ikanzu nziza cyane yo kukwambika, kandi 
arambuye amaboko ngo akwakire. Kristo azavuga ati: “Nimumwambure iyo myenda 
y’ibizinga . . . Mumwambike igitambaro cyiza mu mutwe.” Zekariya 3:3-5. {UBl 262.2} 

Za nk’umunyabyaha wihana 

Ariko se tuzategereza kugeza ubwo tuzumva ko twejejwe? — Oya rwose; Kristo 
yasezeranye ko “nitwatura ibyaha byacu, ni yo yo kwizerwa kandi ikiranukira kutubabarira 
ibyaha byacu no kutwezaho gukiranirwa kose.” lYohana 1:9. Imana iguhamiriza binyuze 
mu Ijambo ryayo. Ntabwo ugomba gutegereza amarangamutima y’agatangaza ngo ubone 
wizere ko Imana yakumvise. Ntabwo amarangamutima agomba kuba icyo ushingiraho, 
kuko amarangamutima ahinduka nk’igicu. Ugomba kugira ikintu gikomeye ushingiraho 
ukwizera kwawe. Ijambo ry’Umukiza ni ijambo rifite ububasha buhoraho iteka ushobora 
kwishingikirizaho, kandi Umukiza yaravuze ati: “Musabe muzahabwa.” Hanga amaso i 
Kaluvari. Mbese Yesu ntiyavuze ko ari we Murengezi wawe? Mbese ntiyavuze ko nugira 
icyo usaba cyose mu izina rye uzagihabwa? Ntabwo ugomba kwishingikiriza ku bwiza 
bwawe cyangwa imirimo yawe myiza. Ugomba kuza wishingikirije kuri Zuba ryo 

Gukiranuka, wizeye ko Yesu yaguhanaguyeho ibyaha byawe maze aguha gukiranuka kwe. 
{UBl 262.3} 

Ugomba gusanga Imana uri umunyabyaha wihana, binyuze mu izina rya Yesu, Umurengezi 
wo mu ijuru, ugasanga Data wa twese wuje impuhwe n’imbabazi, wizeye ko azakugenzereza 
nk’uko yasezeranye. N imutyo abifuza umugisha w’Imana bakomange, bategerereze ku 
ntebe y’ubuntu kandi bafite ibyiringiro bitajegajega bavuga bati: “Kuko Uwiteka wavuze 
uti: ‘Kuko usaba wese ahabwa; usaha abona, kandi ukomanga akingurirwa.’” Umukiza 
yifuza cyane kubona abashaka Imana bayizera ko ari yo ishobora kubakorera byose. {UBl 
263.1} 

Umukiza yashatse kutwereka uburyo Imana ihora yiteguye kumva no gusubiza gusaba 
kwacu dukoresheje imvugo isanzwe n’amagambo yumvikanira buri wese. Yaravuze ati: 
“Mbese muri mwe hari umuntu umwana we yasaba umutsima akamuha ibuye, cyangwa 
yamusaba ifi akamuha inzoka? Ko muri babi kandi mukaba muzi guha abana banyu ibyiza, 
none So wo mu ijuru ntazarushaho guha ibyiza ababimusabye?” (Matayo 7:9-11). Kristo 
yaturaritse atwereka ibyerekeye ubushake Imana ifite bwo kudufasha, abivuga ashingiye ku 
rukundo rusanzwe umubyeyi akunda abana be. Ni nde mubyeyi watera umwana we 
umungongo igihe amusabye umugati? Mbese hari umuntu ukwiriye gusuzuguza Imana k 
ubwo kwibwira ko itazasubiza ngo yite ku gutakamba kw’abana bayo? Mbese twatekereza 
ko hari umubyeyi washobora gusuzugura umwana we amukinisha akamutera kwitegura ho 
hari icyo agiye kumuha amunopfesha nyamara ntacyo ari bumuhe? Mbese umubyeyi 
azasezeranira umwana we kumuha ibyokurya byiza kandi byubaka umubiri maze ahindure 
amuhe i buye? N one niba mwe abantu kandi babi, muha abana banyu impano nziza, mbese 
So wo mu ijuru azarushaho ate guha ibyiza abamusaba? Umukiza ahamiriza abamusaba ko 
azabaha Umwuka Wera. {UBl 263.2} 

Kwatura k’umunyabyaha wihana kandi wizeye Kristo akuvanga no gukiranuka kwe, kugira 
ngo isengesho ry’umuntu waguye rishobore kuzamuka nk’umubavu uhumura neza rigere 
imbere ya Data wa twese, kandi ubuntu bw’Imana buhabwe umuntu wizeye. Yesu abwira 
umuntu uhinda umushyitsi kandi wihana ati: “Ahubwo yisunge imbaraga zanjye abone 
kuzura nanjye, ndetse niyuzure nanjye.” (Yesaya 27:5). “Nimuze tujye inama ni ko Uwiteka 
avuga: naho ibyaha byanyu byatukura nk’umuhemba birahinduka umweru bise na shelegi, 
naho byatukura tukutuku, birahinduka nk’ubwoya bw’intama bwera.” (Yesaya 1:18). Mbese 
uzemerera Uwiteka ko mujya inama? Mbese uzamuragiza ubugingo bwawe nk’uburagije 
Umuremyi w’indahemuka? Nuko rero ngwino maze ureke tube mu mucyo wo mu maso he, 
maze dusenge nka Dawidi tuti: “Unyejeshe ezobu ndera, unyuhagire ndaba umweru ndushe 
urubura” (Zaburi 51:7). Kubwo kwizera, ejesha umutima wawe amaraso ya Yesu Kristo, 

kuko ari yo yonyine ashobora kukweza ukera kurusha urubura. Nyamara uravuga uti: “Uku 
kuzibukira ibigirwamana byanjye byose bizanshengura umutima.” Uku kureka byose kubwo 
gusanga Imana byagereranyijwe n’uko wagwira Rutare maze ukamenagurika. Kubw’ibyo 
rero, zibukira byose kubwe, kuko nta gaciro waba ufite keretse gusa ubaye umenaguritse. 
{UBl 263.3} 

Igihe uhunze ukitandukanya n’ibitega bitobotse bitabasha gufata amazi, maze mu izina rya 
Yesu Umurengezi wawe ugasanga Imana, ukayisaba ibyo ukeneye, uzahishurirwa 
gukiranuka kwa Kristo nk’ukwawe, ndetse n’ubutungane bwe nk’ubwawe. Icyo gihe 
uzasobanukirwa neza ko gukiranuka kuzakuzaho binyuze mu kwizera Kristo gusa; kuko 
muri Yesu honyine ni ho hahishurirwa gutungana kw’imico y’Imana. Mu bugingo bwa 
Kristo honyine ni ho hahishirirwa imikorere y’amahame yo kwera. Kubw’amaraso ya Kristo 
ahongerera ibyaha, umunyabyaha akurwa mu bubata no gucirwaho iteka. Kubw’ubutungane 
bw’Incungu izira icyaha kandi ikaba n’Ibyiringiro by’umuntu, umuntu ashobora gusiganwa 
mu rugendo rwo kwicisha bugufi yumvira amategeko y’Imana yose. Hatabayeho Kristo, 
umuntu yaba aciriweho iteka n’amategeko, agahora ari umunyabyaha, nyamara kubwo 
kwizera Kristo, umuntu agirwa intungane imbere y’Imana {UBl 264.1} 

IGICE CYA 50: NGWINO, USHAKE KANDIUBONE 

Umuntu ntashobora kwikiza ubwe. Ashobora kwihenda ku bijyanye n’iki kibazo, ariko 
ntiyashobora kwikiza. Gukiranuka kwa Kristo konyine ni ko gushobora gutuma agakiza ke 
kaboneka, kandi na ko ni impano y’Imana. Uyu ni umwambaro w’ubukwe ushobora 
kwambara ukagaragara nk’umutumirwa mwiza ku igaburo rya nimugoroba, mu bukwe 
bw’Umwana w’Intama. Reka kwizera kwawe gusingire Kristo nta kuzuyaza, uzaherako ube 
icyaremwe gishya muri Kristo kandi ube umucyo umurikira abari mu isi. {UBl 265.1} 

Kristo yitwa “Uwiteka gukiranuka kwacu”, kandi ku bwo kwizera buri wese akwiriye 
kuvuga ati: “Uwiteka gukiranuka kwanjye.” Iyo kwizera gusingiriye impano y’Imana, 
ishimwe ry’Imana rizagaragara ku minwa yacu, kandi tuzashobora kubwira abandi tuti: 
“Nguyu Umwana w’Intama w’Imana ukuraho ibyaha by’abari mu isi” (Yohana 1:29) Ubwo 
ni bwo tuzashobora kumenyesha abazimiye ibyerekeye inama y’agakiza; kandi ko mu gihe 
isi yari mu muvumo w’icyaha, Uwiteka yagaragaje imbabazi ku munyabyaha wacumuye 
kandi udafite ibyiringiro, nuko ahishura agaciro n’ubusobanuro bw’ubuntu bwe. Ubuntu ni 
ineza ugirirwa utayikwiye. Abamarayika, batagize icyo bazi ku cyaha, ntibashobora 
gusobanukirwa icyo kugirirwa ubuntu kw’abantu ari cyo; nyamara ubunyacyaha bwacu 
busaba ko ubuntu butangwa n’Imana y’inyambabazi bukoreshwa. Ubuntu ni bwo bwatumye 
Umukiza wacu azanwa no kudushaka nk’abantu bazimiye no kutugarura mu rugo. {UBl 
265.2} 

Mbese ujya wumva hari icyo ukeneye mu mutima wawe? Mbese wumva ufite inzara 
n’inyota byo gukiranuka? Ibyo rero iki ni igihamya cy’uko Kristo hari icyo yakoze ku 
mutima wawe, agatuma habaho ubwo bukene kugira ngo umushake, ngo na we agukorere 
ibyo wowe udashoboye kwikorera, binyuze mu mpano ya Mwuka Muziranenge. Uwiteka 
nta kindi asaba uretse uko gusonzera imbabazi ze, kwifuza inama ze ndetse no kwifuza 
urukundo rwe. “Musabe” (Matayo 7:7) Uku gusaba kwerekana ko hari icyo ukeneye, kandi 
nusaba wizeye, uzahabwa. Ibyo Uwiteka yasezeranye mu Ijambo rye ntibizabura gusohora. 
Kuba wemera ko uri umunyabyaha birahagije kugira ngo usabe imbabazi ze n’impuhwe ze. 
Impamvu ituma usanga Imana si ukugirango were ahubwo ni ugusaba Imana ngo igukureho 
icyaha cyose kandi ngo ikwezeho gukiranirwa kose. Mbese uracyategereje iki? None se, ni 
kuki utakwizera icyo Imana yavuze maze ngo uvuge uti: “Uwiteka, ndaje, ndakwiyeguriye 
ubwanjye, Iki ni cyo cyonyine nshobora gukora?” {UBl 265.3} 

Satani naza gushyira urusika rw’umwijima hagati yawe n’Imana, akurega icyaha, 
akagushukashuka ngo utiringira Imana kandi ngo ushidikanye imbabazi zayo, uvuge uti: 
“Sinshobora kwemerera intege nke zanjye kujya hagati yanjye n’Imana; kuko ni yo mbaraga 

zanjye. Ibyaha byanjye byinshi byashyizwe kuri Yesu, Umucunguzi wanjye n’igitambo 
cyanjye. Nta cyo nzanye mu biganza byanjye. Nishingikirije ku musaraba wawe gusa” {UB1 
266.1} 

Nta muntu n’umwe ushobora kwisuzuma ubwe ngo abone muri kamere ye ikintu icyo ari 
cyo cyose cyatuma yemerwa n’Imana cyangwa ngo kimwemeze ko azemerwa na yo. Muri 
Kristo wenyine, uwo Data wa twese yatanze ngo abari mu isi babone ubugingo, ni ho 
umunyabyaha ashobora kwegerera Imana. Yesu ni we Mucunguzi wacu wenyine, 
Umurengezi n’Umuhuza; muri we gusa dufite ibyiringiro byo kubabarirwa, amahoro no 
gukiranuka. Ni ku bw’amaraso ya Kristo umuntu washenjaguwe n’icyaha ashobora kongera 
guhindurwa muzima. Kristo ni impumuro, ni umubavu uhumura neza utuma gusenga kwawe 
kwemerwa na Data wa twese. {UBl 266.2} 

None se ntiwavuga uti: 

“Ubu nje uko ndi, nta kindi cyankiza. 

Ndokoresha amaraso yawe. 

Nitabye ijwi ryawe rimpamagaye, 

Ndaje, Ntama y’ Imana, ndaje” {UBl 266.3} 

Gusanga Kristo ntibisaba gutekereza cyane no kwibabaza; ni ukwemera gusa ibijyanye 
n’agakiza Imana yagaragaje mu Ijambo ryayo. Umugisha ni uw’ubuntu ku bantu bose. 
Irarika ni iri ngo: “Yemwe abafite inyota, nimuze ku mazi, kandi n’udafite ifeza na we naze; 
nimuze mugure murye; nimuze mugure vino n’amata, mudatanze ifeza cyangwa ibindi 
biguzi. Ni iki gituma mutanga ifeza mukagura ibitari ibyo kurya nyakuri? Ni iki gituma 
mukorera ibidahaza? Mugire umwete wo kunyumvira mubone kurya ibyiza, ubugingo 
bwanyu bukishimira umubyibuho.” (Yesaya 55:1,2) {UBl 266.4} 

Gukiranuka kubonerwa muri Kristo 

Noneho rero, nimuze mushake kandi mubone. Ububiko bw’imbaraga burakinguye, kandi 
buruzuye kandi gukoramo ni ubuntu. Muzane imitima yanyu yicishije bugufi, mudatekereza 
ko hari umurimo mwiza mugomba gukora kugira ngo mwemerwe n’Imana cyangwa ko 
mushobora ubwanyu kwitunganya mbere yuko musanga Kristo. Nta mbaraga mufite yo 
gukora neza kandi ntimushobora kugira icyo mwiyunguraho. Tudafite Kristo nta cyiza 
twakora, ntitwashobora gukiranuka. Ubunyacyaha bwacu, intege nke zacu, gukiranirwa 
kwacu, byose bituma tudashobora kuza imbere y’Imana keretse gusa twambitswe 
gukiranuka kwa Kristo. Dukwiriye kugaragara muri we tudafite gukiranuka kwacu bwite; 
ahubwo dufite gukiranuka kuri muri Kristo. Nuko rero mu izina risumba andi mazina yose, 
izina ryonyine ryahawe abantu ryo gukirizwamo, saba gusohorezwa isezerano ry’Imana 

uvuga uti: «Uwiteka, mbabarira icyaha cyanjye, nshyize ibiganza byanjye mu cyawe ngo 
umfashe, ngomba kububona cyangwa nkarimbuka. Ubu ndabyizeye.” Umukiza abwira 
umunyabyaha wihannye ati: “Ntawe ujya kwa Data ntamujyanye” (Yohana 14:6), “Kandi 
n’uza aho ndi sinzamwirukana na hato.” (Yohana 6:37). “Ni jye gakizakawe.” (Zaburi 35:3) 
{UBl 266.5} 

Mu gihe witabye guhamagarwa na Kristo, ukomatana na we, werekana kwizera gukiza. 
Kuganira ku bijyanye n’iby’idini mu buryo busanzwe, gusaba imigisha y’iby’umwuka nta 
nzara nyayo yo mu mutima no kwizera kuzima, byakugeza kuri bike. Abantu benshi 
bakurikiraga Yesu bamubyiga, ntibigeze bagira imbaraga ifatika ituruka ku kwegerana na 
we. Ariko igihe umugore wababazwaga, wari umaze imyaka cumi n’ibiri nta gaciro afite, 
mu bukene bwe bukomeye yaramburaga ukuboko kwe agakora ku nshunda z’umwenda we, 
yiyumvisemo ko akize. Icyo yakoze gusa, ni ugukora kuri Yesu yizeye, kandi Kristo 
yamenye ko hari umukozeho. Yumvise hari imbaraga imuvuyemo, maze ahindukirira 
abantu, arababaza ati: “Ni nde unkozeho?” (Luka 8:45) Batangajwe n’ikibazo nk’icyo, 
abigishwa baramusubije bati: « Erega Databuja, abantu barakugose, nawe ukabaza uti: Ni 
nde unkozeho? Yesu aravuga ati: ‘Hariho unkozeho kuko menye ko imbaraga imvuyemo. 
Nuko uwo mugore abonye ko adahishwa, aza ahinda umushitsi, amwikubita imbere, 
amubwirira mu maso ya bose icyatumye amukoraho, n’uko akize muri ako kanya. Yesu 
aramubwira ati: ‘Mwana wanjye, kwizera kwawe kuragukijije, genda amahoro. “(Luka 
8:45-48). {UBl 267.1} 

Kwizera gutuma kwegerana na Kristo kwacu kutuzanira ubugingo, gusobanura ku ruhande 
rwacu yuko twahisemo neza cyane, ko twishingikiriza ku Mana kandi tukitanga nta 
kwizigama. Uku kwizera gukorera mu rukundo kandi kugatunganya umuntu. Uku kwizera 
kurema mu mibereho y’umwigishwa wa Kristo kumvira amategeko y’Imana by’ukuri; kuko 
gukunda Imana n’abantu bizaba ari ingaruka yo komatana gukomeye na Kristo. “Ariko 
Umuntu wese utagira Mwuka wa Kristo, ntaba ari uwe.” (Abaroma 8:9) {UBl 267.2} 

Yesu aravuga ati: “Nijye muzabibu, namwe muri amashami” (Yohana 15:5). Mbese 
dushobora gutekereza ku isano y’ubucuti ikomeye kurusha iyi? Udutsi dutemberamo amazi 
y’igiti two mu ishami ry’umuzabibu, dusa rwose n’utwo mu muzabibu ubwawo. 
Guhererekanya ubuzima, imbaraga, n’ibyo kurya biva mu gihimba bijya mu mashami nta 
kibihagarika kandi ntibihagarara. Umuzi wohereza ibyo kurya mu mashami. Ni muri ubu 
buryo umwizera agirana isano na Kristo, iyo agumye muri Kristo akanakura ibimutunga 
muri we. Ariko iyi sano y’iby’umwuka iri hagati ya Kristo n’umuntu, ibaho binyuze mu 
gukoresha kwizera, buri muntu ku giti cye. ” Ariko utizera ntibishoboka ko ayinezeza.” 
(Abaheburayo 11:60); kuko ni ukwizera kuduhuza n’imbaraga y’Imana, kandi kukatuzanira 

imbaraga zo kurwanya imbaraga z’umwijima. “Kandi uku ni ko kunesha kwanesheje iby’isi, 
n’ukwizera kwacu.” (lYohana 5:4) Kwizera gutuma umutima umenyera ko Imana ibaho, 
ukanamenyera no kubana na Yo, kandi igihe duhanze amaso ku ikuzo ryayo, turushaho 
kumenya ubwiza bwa kamere yayo n’ubuntu bwayo butarondoreka. Imitima yacu ikomerera 
mu mbaraga y’Umwuka; kuko tuba duhumeka umwuka wo mu ijuru, kandi 
tugasobanukirwa ko ubwo Imana iri mu kuboko kwacu kw’iburyo, tutazanyeganyezwa. 
Turazamurwa tugashyirwa hejuru y’abandi bose, tukitegereza umutware w’ibihumbi kandi 
ukundwa, bityo kubwo kumwitegereza kwacu, tugahindurirwa gusa na we. {UBl 267.3} 

IGICE CYA 51: KUGIRANA UBUMWE N’UMUZABIBU NYAKURI 


“Umuntu wese iyo ari muri Kristo aba ari icyaremwe gushya: Ibya kera biba bishize, dore 
byose biba bihindutse bishya.” (2 Abakorinto 7:17) Uretse ubushobozi bw’Imana, nta kintu 
na kimwe gishobora kongera kurema bundi bushya umutima w’umuntu no kuwuzuzamo 
urukundo akunda Kristo, ruzakomeza kwigaragariza mu rukundo akunda abo Kristo 
yapfiriye. Imbuto y’Umwuka ni urukundo, ibyishimo, amahoro, kwihangana, kugira neza, 
kwizera, ubugwaneza no kwirinda. Igihe umuntu ahindukiriye Imana, ahabwa imibereho 
mishya, imbaraga nshya, kandi agakunda ibyo Imana ikunda; kuko imibereho ye igoswe 
n’umurunga w’izahabu w’amasezerano adahinduka y’imibereho ya Kristo. Urukundo, 
ibyishimo, amahoro n’ishimwe ritarondoreka biziganza mu mutima w’umuntu, kandi 
imvugo y’uwo muntu izaba iyi ngo: “Ubugwaneza bwawe bwanteye ikuzo.”(Zaburi 18:35) 
{UBl 269.1} 

Ariko abategereje kureba guhinduka kw’ibitangaza kwa kamere yabo, nta ruhare 
babigizemo ngo batsinde icyaha, bazakorwa n’isoni. Nta mpamvu yo gutinya igihe duhanze 
Yesu amaso, nta mpamvu yo gushidikanya ko afite ubushobozi bwose bwo gukiza rwose 
abamusanga bose; ariko dukwiriye gukomeza gutinya ko umuntu wacu wa kera yakongera 
kutwiganzura, tukanatinya ko umwanzi yakongera kudutega imitego tugasubira mu bubata 
bwe. Dukwiriye gusohoza agakiza kacu dutinya kandi duhinda umushyitsi, kuko Imana ari 
yo idutera gukunda no gukora ibyo yishimira. Mu bushobozi bwacu bukeya, dukwiriye 
gukiranuka aho dutuye nk’uko Imana nayo ikiranuka aho ituye. Mu buryo bwose 
bushoboka, dukwiriye kwerekana ukuri, urukundo n’isumbwe rya kamere y’Imana. Nk’uko 
wino ikoreshwa mu gushyiraho ikimenyetso, ni ko umutima ukwiriye kwakira Umwuka 
w’Imana kugira ngo ishusho ya Kristo igume muri wo. {UBl 269.2} 

Dukwiriye gukurira mu bwiza bwa Mwuka buri munsi. Akenshi mu mihati yacu tunanirwa 
kwigana urugero rw’Imana. Tuzaba dukwiye gupfukama kenshi turirira ku birenge bya 
Yesu, kubera ibyo tudashoboye kugeraho n’amakosa dukora; ariko ntidukwiriiye gucika 
intege; dukwiriye gusengana umwete, tukagira kwizera gushyitse, kandi duharanira gukurira 
mu ishusho y’Umwami wacu. Mu gihe tutiringiye imbaraga zacu, tuziringira imbaraga 
z’Umucunguzi wacu, kandi duhimbaze Imana, kuko ari yo dukesha kubaho kandi ikaba 
Imanayacu. {UBl 269.3} 

Ahantu hose hari kuba umwe na Kristo, haba hari urukundo. Imbuto izo ari zo zose twabasha 
kwera hatarimo urukundo, nta cyo zaba zimaze. Urukundo dukunda Imana n’abaturanyi 
bacu ni rwo shingiro nyakuri ry’imyizerere yacu. Nta muntu n’umwe ushobora gukunda 
Kristo ngo yange abana be. Igihe twiyunze na Kristo, dutekereza nka we. Gukiranuka 

n’urakundo bigaragarira mu mico yacu, kugwa neza n’ukuri bigenga imibereho. Mu maso 
hacu hahinduka ukundi. Kristo uguma mu bugingo akoresha imbaraga ye ihindura, 
imibereho y’inyuma ikagaragaza amahoro n’ibyishimo biri imbere. Tugotomera urakundo 
rwa Kristo, nk’uko ishami ritugwa n’ibivuye mu muzabibu. Niba dutewe muri Kristo, iyo 
dufatanye n’umuzabibu nyakuri, tuzabihamisha kugira amaseri menshi y’imbuto z’ukuri. 
Nituba dafatanye n’umucyo, tuzaba imiyoboro y’umucyo, kandi mu magambo n’ibikorwa 
tuzamurikira abatuye isi. Abakristo nyakuri bahujwe n’umuranga w’urakundo uhuza ijura 
n’isi, ugahuza umuntu upfa n’Imana ihoraho. Umucyo urabagirana mu maso ha Yesu Kristo, 
ni nawo urabagiranira mu mitima y’abayoboke be bagahimbaza Imana. {UB1 270.1} 

Ku bwo gutumbira, dukwiriye guhinduka; kandi igihe dutekereje ku gukiranuka k’Uragero- 
Mana rwacu, tuzifuza guhindurwa byimazeyo, kandi no kugirwa bashya mu ishusho yo 
gukiranuka kwe. Mu kwizera Umwana w’Imana ni ho guhinduka kwa kamere kubonekera, 
n’Umwana wo kugirirwa umujinya, agahinduka umwana w’Imana. Ava mu rapfu akajya 
mu bugingo; ahinduka uw’umwuka kandi akarondora iby’Umwuka. Ubwenge bw’Imana 
bumurikira intekerezo ze maze akabona ibitangaza byo mu mategeko yayo. Igihe umuntu 
ahinduwe n’ukuri, umurimo wo guhinduka muri kamere urakomeza. Agira uragero rwo 
gusobanukirwa rusumbyeho. Mu guhinduka umuntu wumvira Imana, agira gutekereza 
nk’ukwa Kristo, kandi ubushake bw’Imana bugahinduka ubwe. {UBl 270.2} 

Umuntu wiranduriye mu kuyoborwa na Mwuka w’Imana, azabona ko ibitekerezo bye 
byaguka kandi bigatera imbere. Yigishwa umurimo w’Imana, ntahengamire ku rahande 
rumwe cyangwa ngo abe udashyitse ugwiza kamere imwe; ahubwo aba umuntu ukura mu 
buryo bwiza kandi bwuzuye. Uwo ni umurimo ufashe impu zombi kandi wuzuzanya. Intege 
nke zagiye zigaragara n’imico idafite imbaraga, biranesheka kuko gukomeza kwiyegurira 
Imana no gukiranuka bituma umuntu agirana isano ya bugufi na Kristo ku buryo agira 
gutekereza nk’ukwe. Aba ari umwe na Kristo, ari muzima mu by’umwuka kandi n’imbaraga 
mu mahame yizera. Imyumvire n’imitekerereze ye birasobanuka, kandi akagaragaza 
ubwenge buva ku Mana. Yakobo aravuga ati: “Ni nde muri mwe w’umunyabwenge kandi 
w’umuhanga? Niyerekanishe ingeso nziza imirimo ye afite ubugwaneza 
n’ubwenge.”(Yakobo 3:13) “Ariko ubwenge buva mu ijura, irya mbere buraboneye kandi 
ni ubw’amahoro, ni ubw’ineza, bwemera kugirwa inama, bwuzuye imbabazi n’imbuto 
nziza, butarobanura ku butoni, kandi butagira uburyarya. Kandi imbuto zo gukiranuka 
zibibwa mu mahoro n’abahesha abandi amahoro.” (Yakobo 3:17-18) Ubu ni ubwenge 
buzagaragazwa n’uwo ufite igikombe cy’agakiza kandi akambaza izina ry’Uwiteka. Aka 
gakiza, gatanga imbabazi ku munyabyaha, kamuha gukiranuka kuzemerwa 
n’Umenyabyose, gatuma atsinda umwanzi w’Imana n’abantu, gatanga ubugingo buhoraho 

n’ibyishimo ku muntu ukakiriye, kandi kaba impamvu y’ibyishimo ku bantu bacishije 
bugufi, abantu bumva ibyako kandi bikabanezeza. {UBl 270.3} 

Umugani w’intama yazimiye. 

Umugani mwiza Kristo yaciye w’intama yazimiye, n’umwungeri waretse intama mirongo 
icyenda n’icyenda, akajya gushaka imwe yari yazimiye, byerekana umurimo wa Kristo, uko 
umunyabyaha ameze, n’umunezero mu ijuru no mu isi bagira ku bw’agakiza k’umuntu. 
Ntabwo umwungeri yigeze yirengagiza intama ngo avuge ati: “Mfite mirongo icyenda 
n’icyenda, kandi bizandushya cyane kwiruka inyuma y’iyo yazimiye, izigarure 
nzayikingurira urugi yinjire mu rugo rw’intama; ariko sinshobora kuyiruka inyuma.” Oya; 
uhereye igihe intama yazimiraga, ni nabwo mu maso h’Umwungeri huzuye agahinda no 
guhagarika umutima. Abarura intama zigize umukumbi agenda asubiramo, kandi ubwo yari 
amenye ko hari iyazimiye, ntiyongeye kugoheka. Asiga mirongo cyenda n’icyenda mu rugo, 
kandi nubwo ijoro ryaba ryijimye rite, nubwo inzira yaba mbi kandi idashimishije, nubwo 
umurimo waba ukomeye kandi utwara igihe kirekire, ntabwo arambirwa cyangwa ngo acike 
intege kugeza igihe inzimizi ibonetse. Kandi iyo abonye iyo ntama inaniwe, ayishyira ku 
bitugu bye, akayisubiza mu zindi yishimiye ko gushakisha inzimizi kwe kutabaye imfabusa. 
Ishimwe rye rigaragarira mu ndirimbo z’ibyishimo ziryoheye amatwi, agahamagara incuti 
ze n’abaturanyi akababwira ati: “Twishimane, kuko mbonye intama yanjye yari yazimiye” 
(Luka 15:6) Igihe inzimizi itaruwe n’Umwungeri mukuru w’intama, abamarayika bo mu 
ijuru baririmbana n’Umwungeri bishimye. Igihe icyazimiye kibonetse, ijuru n’isi bifatanya 
gushima no kunezerwa. “Ndababwira yuko mu ijuru bazishimira batyo umunyabyaha umwe 
wihannye kumurutisha abakiranutsi mirongo urwenda n’icyenda badakeneye 
kwihana.“(Luka 17:7). {UBl 271.1} 

IGICE CYA 52: KRISTO UMUTAMBYI MUKURU 


Ubutabera busaba ko icyaha kitababarirwa gusa, ahubwo ko igihano cy’urupfu kigomba 
kubahirizwa. Imana, mu mpano y’Umwana wayo w’Ikinege, yakemuye ibi bintu byombi 
byasabwaga. Igihe Kristo yapfaga mu cyimbo cy’umuntu, yishyuye igihano kandi atanga 
n’imbabazi. Umuntu yitandukanyije n’ubugingo Imana yari yamuhaye bitewe n’icyaha cye. 
Ubugingo bwe bwahungabanyijwe n’uburiganya bwa Satani, se w’ibyaha? Ku bwe 
ntashobora kumva icyo icyaha ari cyo, kandi ntashobora guha agaciro kamere y’Imana no 
kuyigira iye. Icyaha kiramutse kigaragariye umuntu uko kiri koko, nta kintu kikirimo 
cyatuma umutima w’umuntu ucyifuza. Imbaraga iyobya ya Satani iri kuri we. Uburyarya 
bwose Satani abasha gukoresha abumushyira imbere kugira ngo bimubuze kumva neza. 
Ubushobozi bwose n’imbaraga yahawe n’Imana byakoreshejwe nk’intwaro yo kurwanya 
Rugaba rwa byose. Ku bw’ibyo nubwo Imana imukunda, ntishobora kumuha impano 
n’imigisha yifuzaga kumucunshumuriraho. {UBl 272.1} 

Ariko rero, Imana ntizatsindwa na Satani. Yohereje Umwana wayo mu isi, kugira ngo mu 
gufata ishusho na kamere muntu, ubumuntu n’ubumana buteranirizwe muri we, bitume 
umuntu azamurwa agere ku rugero rw’imico y’Imana. {UBl 272.2} 

Nta yindi nzira umuntu aboneramo agakiza. Yesu aravuga ati: “Kuko ari ntacyo mubasha 
gukora mutamfite” (Yoh 15:5) Muri Kristo, Kristo wenyine, amasoko y’ubugingo ashobora 
guha kamere y’umuntu ubuzima, agahindura ibyo akunda, agatuma yifuza ibyo mu ijuru. 
Binyuze mu guhuza kamere y’Imana n’iy’umuntu, Kristo ashobora kumurikira 
ugusobanukirwa k’umuntu kandi akuzuza imbaraga itanga ubugingo mu mutima wajahajwe 
n’ibicumuro n’ibyaha. {UBl 272.3} 

Iyo ibitekerezo byerekejwe ku musaraba w’i Kaluvari, mu ishusho idatunganye, Kristo 
agaragara ku musaraba w’isoni. Umuntu aribaza ati: Ni mpamvu ki yatumye apfa? Ni 
ingaruka z’icyaha? Icyaha ni iki? Ni ukugomera itegeko. Noneho amaso agahumuka, 
akabona kamere y’icyaha. Itegeko ryarishwe, ariko ntirishobora kubabarira uwaryishe. Ni 
umushorera wacu, utuma haboneka igihano. None umuti wava he? Amategeko atuyobora 
kuri Kristo, uwabambwe ku musaraba kugira ashobore guha gukuranuka kwe umunyabyaha 
mubi waguye kandi noneho abantu abazane imbere ya Se, muri kamere ye ikiranuka. Kristo 
ku musaraba, ntarehereza abantu kwihana ku Mana kubera amategeko ye bishe gusa—kuko 
uwo Imana ibabarira ibanza kumutera kwihana— ahubwo Kristo yasohoje ibyo ubutabera 
bwasabaga; yitanze ubwe nk’igitambo gikuraho ibyaha. Amaraso ye yasheshe n’umubiri we 
washenjaguwe, byishyuye ibyo amategeko yishwe yasabaga. Bityo rero aziba icyuho icyaha 
cyari cyarateje. Yababarijwe mu mubiri, kugira ngo kubwo umubiri we wababajwe kandi 

washenjaguwe, ashobore gutabara umunyabyaha udafite kirengera. Intsinzi yagaragariye 
mu rupfu rwe i Kaluvari, yamenaguye burundu imbaraga z’ibinyoma Satani yashinjaga isi 
n’ijuru kandi icecekesha ibirego bye byavugaga ko bitashobokeraga Imana kwiyanga, ku 
bw’ibyo bikaba atari ingenzi mu muryango w’abantu. {UBl 272.4} 

Satani mu ijuru yari uwa kabiri ku Mwana w’Imana. Yari uwa mbere mu bamarayika. 
Ubushobozi bwe bwagendaga buta agaciro, ariko Imana ntiyashoboraga kubyerekana uko 
byakabaye, no kongera kwigarurira abatuye ijuru bose ibikoresheje kurimburana Satani 
n’ibibi bye. Satani yakomezaga kugwiza amaboko, nyamara ikibi kimurimo cyari 
kirataramenyekana. Yari imbaraga kirimbuzi ku batuye isi n’ijuru, ariko ku bw’umutekano 
w’abatuye amasi n’ubuyobozi bwo mu ijuru, byari ngombwa ko yari ikwiriye gukomeza 
kugeza ihishuwe mu mucyo wose. {UBl 273.1} 

Imana no kwiyanga 

Mu gushyira mu bikorwa urwango yangaga Kristo kugera ubwo amanitswe ku musaraba 
w’i Kaluvari, umubiri we wuzuye inguma n’imibyimba, n’umutima washenjaguritse, Satani 
yari yitandukanije burundu n’urukundo rw’abatuye isi n’ijuru. Ubwo rero byari bigaragaye 
ko Imana yari yiyanze binyuze mu mwana wayo, ikitangira ibyaha by’abari mu isi, kuko 
yakundaga inyoko muntu. Umuremyi yigaragarije mu Mwana w’Imana Isumbabyose. Iki 
kibazo ngo, «Mbese bishobora kubaho ko Imana yiyanga? cyasubijwe by’iteka. Kristo yari 
Imana, kandi yemera kwambara umubiri, yihinduye umuntu kandi araganduka kugera ku 
gupfa kugira ngo yitangeho igitambo gihoraho. {UBl 273.2} 

Igitambo icyo ari cyo cyose umuntu yashoboraga gutanga Kristo yaragishohoje, atsinda 
ibishuko byose Satani yamutezaga ubutaruhuka. Uko ikigeragezo cyarushagaho kuba 
gikomeye, ni ko igitambo cyarushagaho gutungana. Iby’umuntu byashoboraga 
kwihanganira mu ntambara arwana na Satani, Kristo yarabyihanganiye muri kamere ye yari 
ihurijwemo ubumana n’ubumuntu. Yarumviye kandi arakiranuka kugeza ku iherezo, 
yapfiriye umuntu, aba incungu ye n’Umurengezi we, yihanganira ibyo abantu bihanganira 
byose bivuye ku mushukanyi, kugira ngo umuntu ashobore gutsinda abiheshejwe no 
gusangira kamere n’Imana. {UBl 273.3} 

Ukuri nyakuri kwahwanijwe n’ikinyoma, umurava n’ubunyangamugayo byahwanijwe no 
kwiyorohereza n’ubushukanyi, muri buri muntu wese ubaho nk’uko Kristo yabayeho, 
akifuza guhara byose ndetse n’ubugingo bwe kubera ukuri. Kurwanya ibyifuzo bya Satani 
si umurimo woroshye. Bisaba komatana na kamere y’Imana kuva ku itangiriro ukageza ku 
iherezo, ubundi ntibyashoboka. Kristo, mu kunesha kwabonekeye mu rupfu rwe ku 
musaraba w’i Kaluvari, yaharuriye umuntu inzira mu buryo bugaragara, bityo amushoboza 

kubahiriza amategeko y’Imana, binyuze mu Nzira, Ukuri n’Ubugingo. Nta yindi nzira. 
{UBl 273.4} 

Gukiranuka kwa Kristo guhabwa umunyabyaha nk’impano igihe ayemeye. Nta kintu afite 
ubwe bwite keretse ibyanduye, byononekaye kandi byahumanijwe n’icyaha, bihabanye 
rwose n’Imana itunganye kandi Yera. Kamere yo gukiranuka ya Yesu Kristo gusa ni yo 
ihesha umuntu kwegera Imana. {UBl 274.1} 

Kristo nk’Umutambyi Mukuru yinjiye mu ihema ryaherewe kudapfa i Kaluvari, kugira ngo 
umuntu, nubwo yabaho ku bw’Imana, agapfa buri munsi ku cyaha, nakora icyaha, abe afite 
umurengezi kuri Data. {UBl 274.2} 

Yazutse mu bapfuye ashagawe n’igicu cy’abamarayika mu mbaraga n’icyubahiro 
bitangaje—ubumana n’ubumuntu bihurijwe hamwe. Yafashe mu biganza bye isi Satani 
yavugaga ko ari umutware wayo mu buryo bwemewe n’amategeko, kandi ku bw’umurimo 
we utangaje wo gutangaubugingo bwe, yatumye inyokomuntuyongera kuzura n’Imana.... 
{UBl 274.3} 

Ntihagire n’umwe wishuka yibwira ko imirimo iyo ari yo yose umuntu yakora, ishobora 
kumufasha kuriha umwenda w’icyaha yakoze. Iki ni ikinyoma giteje akaga gakomeye. 
Nuramuka usobanukiwe n’ibi, uzareke gukomeza kwishingikiriza ku ntekerezo zawe 
zigushimisha, uhange amaso yawe ku mpongano. Iki kibazo gisobanuka buhoro ku buryo 
abantu ibihumbi n’ibihumbi bibwira ko ari abana b’Imana nyamara ari abana b’umubi, kuko 
bishingikiriza ku murimo yabo bwite. Igihe cyose Imana yasabaga imirimo myiza, kandi 
n’amategeko na yo ni uko, ariko kubera ko umuntu yishoye mu cyaha aho imirimo ye itari 
igifite agaciro, yahawe agaciro, gukiranuka kwa Kristo konyine niko kwatugoboka. Kristo 
ashobora gukiza rwose, kuko ahoraho iteka ngo adusabire. Icyo umuntu ashobora gukora ku 
bijyanye n’agakiza ke bwite, ni ukwemera irarika rivuga ngo: “ushaka aze, ajyane amazi 
y’ubugingo ku buntu.” (Ibyah 22:17). Nta cyaha umuntu ashobora gukora kitigeze kirihirwa 
bihagije i Kaluvari? Nuko rero umusaraba, mu irarika ryihutirwa, ukomeza kwereka 
umunyabyaha ko yahanagurwaho icyaha mu buryo busesuye. {UBl 274.4} 

Kwihana no kubabarirwa 

Iyo wegereye umusaraba w’i Kaluvari uhabona urukundo rutagereranywa. Mu gihe 
usobanukiwe n’igitambo ku bwo kwizera, wibona ubwawe uri umunyabyaha, uciriweho 
iteka kubera kwica amategeko. Uku ni ukwihana. Iyo uzanye umutima ucishije bugufi, 
uhabwa imbabazi, kuko Kristo Yesu akomeza kwerekanwa ahagaze ku gicaniro, atamba 
igitambo cy’ibyaha by’abari mu isi. Ni umutambyi wo mu ihema nyakuri, ritashinzwe 
n’umuntu ahubwo ryashinzwe n’Uwiteka. Ihema ry’Abayuda ryashushanyaga iryajyaga 

kuza hanyuma, nta gaciro na gato rigifite. Igitambo cya buri munsi na buri mwaka 
ntikigikwiriye gutambwa, nyamara igitambo cy’impongano cyatanzwe n’umuhuza ni 
ingenzi kubera ko icyaha kigikomeza gukorwa. Yesu akorera imbere y’Imana, atamba 
amaraso ye yasheshwe, kuko ari yo mwana w’Intama watambwe. Yesu atanga ituro ku 
cyaha cyose gikozwe n’ikindi kintu cyose cyo gukiranuka kitashohojwe n’umunyabyaha. 
{UBl 274.5} 

Kristo, Umuhuza wacu, na Mwuka Muziranenge baracyakomeje kuvugira umuntu, ariko 
Mwuka ntatwingingira nka Kristo, werekana amaraso ye, yasheshe kuva isi yaremwa; 
Mwuka akabakaba imitima yacu, adushishikariza gusenga no kwihana, guhimbaza no 
gushima Imana. Ishimwe riboneka ku munwa yacu rituruka ku mikorere ya Mwuka ukorera 
mu muntu ugatuma atekereza ibyera kandi agakangura indirimbo zo mu mutima. {UBl 
275.1} 

Imirimo y’idini, amasengesho, ishimwe, kwatura ibyaha k’uwihannye biturutse ku bizera 
nyakuri, bizamuka nk’umubavu uhumura neza bikajya mu buturo bwo mu ijuru, ariko 
binyuze mu miyoboro y’abantu yangiritse, nta gaciro byagira imbere y’Imana keretse gusa 
bitunganijwe n’amaraso. Ntibizamuka bitunganye rwose, kandi hatabaye Umuhuza wicaye 
iburyo bw’Imana ngo abijyane kandi abyejesheje gukiranuka kwe, ntabwo byakwemerwa 
n’Imana. Buri mubavu wose uva mu mahema yo ku isi ugomba kubobezwa n’ibitonyanga 
by’amaraso ya Kristo yeza ibyaha. Agaragaza imbere ya Se urwabya rurimo imirimo ye, nta 
kizinga cyo kwangirika ko mu isi kurangwamo. Muri uru rwabya ateranirizamo 
amasengesho, amashimwe, no kwatura ibyaha kw’abantu be, akabyongeraho gukiranuka 
kwe kutagira ikizinga. Noneho rero, igihe bishyizwemo impumuro y’imirimo yo 
guhongerera ya Kristo, umubavu uza imbere y’Imana wemewe. Ubwo ni bwo ubuntu buza 
ari igisubizo. {UBl 275.2} 

Icyampa bose bakabona ko ikintu cyose kijyanye no kumvira, kwihana, guhimbaza no 
gushima, bishyirwa ku muriro waka wo gukiranuka kwa Kristo. Impumuro y’uko 
gukiranuka izamuka nk’igicu gikikije intebe y’Imbabazi. {UBl 275.3} 

IGICE CYA 53: GUHINDUKA BITERWA NO KWIZERA NO KUMVIRA 


Inyigisho ya Kristo mu Butumwa Bwiza ihuye neza n’inyigisho za Kristo zanyujijwe mu 
bahanuzi bo mu Isezerano rya Kera. Abahanuzi bavugiraga mu ntumwa za Kristo mu 
Isezerano rya Kera nk’uko intumwa zavugaga ubutumwa bwe mu Isezerano Rishya, 
nyamara nta kuvuguruzanya kuri mu nyigisho zabo. Kugeza n’ubu Satani yakomeje 
gukoresha ibinyoma byo gukiranirwa kugira ngo ijambo ry’Imana rye kugira imbaraga ku 
baryumva. Ikintu cyoroshye kandi kigaragara ashaka kugihindura ubwiru. Afite uburambe 
bw’igihe kirekire muri uyu murimo. Azi kamere y’Imana kandi mu bushukanyi bwe 
yigaruriye isi. Byanyuze mu kwambura ijambo ry’Imana imbaraga kugira ngo icyaha kize 
mu isi. Adamu yemeye ibinyoma bya Satani, kandi binyuze mu kugaragaza nabi kamere 
y’Imana, imibereho ya Adamu yarahindutse kandi ita isura. Yagomeye itegeko ry’Imana, 
akora ikintu Uwiteka yari yaramubujije gukora. Binyuze mu kutumvura Imana, Adamu 
yaraguye; ariko iyo aza gutsinda ikigeragezo, akubaha Imana, inzugi z’imibabaro ntiziba 
zarakinguriwe iyi si yacu. {UBl 276.1} 

Mu kwizera ibyo Satani avuga agaragaza nabi Imana, kamere y’umuntu n’umurage we 
byarahindutse, ariko abantu nibizera ijambo ry’Imana, bazahindurwa mu ntekerezo no mu 
mico, babe bakwiriye guhabwa ubugingo buhoraho. Kwizera ko “Imana yakunze abari mu 
isi cyane byatumye itanga umwana wayo w’ikinege, kugira ngo umwizera wese atarimbuka, 
ahubwo ahabwe ubugingo buhoraho” (Yohana 3:16,) bizahindura umutima, kandi bizatuma 
ishusho y’Imana igaruka mu muntu. {UBl 276.2} 

Nk’uko benshi bameze ubu, ni ko Pawulo yari ameze (mbere yo guhinduka kwe), Yari 
yiringiye gukiranuka kwe ku bwa kavukire, ariko ibyiringiro bye byari bishingiye ku 
kinyoma. Byari ukwizera kutari uko muri Kristo, kuko yiringiraga iminsi mikuru 
n’imihango by’idini. Ishyaka rye ku by’amategeko ntiryari rishingiye kuri Kristo kandi nta 
gaciro ryari rifite. Ibyo yirataga byari uko yari inyangamugayo mu bijyanye 
n’iby’amategeko asaba; ariko akanga Kristo utuma amategeko agira agaciro. Yiringiraga ko 
ari mu kuri. Aravuga ati: “Ubwanjye nibwiraga ko nkwiriye gukora byinshi birwanya izina 
rya Yesu w’i Nazareti. No kubikora nabikoreraga i Yerusalemu, ngashyira abera benshi mu 
mazu y’imbohe mpawe ubutware n’abatambyi bakuru; kandi uko babicaga 

nemeraga ko babica. ” (Ibyak 26:9-10). Mu gihe runaka Pawulo yakoze umurimo uteye 
ubwoba atekereza ko akora umurimo w’Imana, kuko avuga ati: “Kuko nabikoze mu bujiji 
ntarizera” (1 Timoteyo 1:13) Ariko kuba nta buryarya yari afite, ntibisobanura ko yari mu 
kuri, cyangwa ngo amakosa yakoze biyahindure ukuri. {UBl 276.3} 

Kwizera ni inzira ukuri cyangwa ikinyoma bicamo kugira ngo biture mu ntekerezo. Ni 
uburyo ukuri cyangwa ifuti bishobora kwakirwa ku bw’igikorwa kimwe cy’ibitekerezo, 
nyamara kwerekana itandukaniro rigaragaza neza niba twizera Ijambo ry’Imana cyangwa 
inyigisho z’abantu. Igihe Kristo yihishuriraga Pawulo, maze akemera ko yamutotezaga 
binyuze mu kurenganya abera be, yemeye ukuri nk’uko kuri muri Yesu. Imbaraga ihindura 
imico n’intekerezo yaragaragaye, aherako ahinduka mushya muri Kristo Yesu. Yakiriye 
ukuri mu buryo bwuzuye ku buryo isi cyangwa gihenomu bitashoboraga kunyeganyeza 
kwizerakwe. {UBl 277.1} 

Hari benshi bavuga n’ijwi rirenga bati: «Izere, wizere gusa.” Ubabaze icyo ukwiriye 
kwizera. Mbese ukwiriye kwizera ibinyoma bihimbwe na Satani birwanya amategeko yera 
y’Imana, akiranuka kandi meza? Imana ntishobora gukoresha ubuntu bwayo bukomeye 
kandi bw’igiciro kugira ngo ihindure ubusa amategeko yayo, ahubwo butuma arushaho 
gukomera. Mbese icyemezo cya Pawulo ni ikihe? Aravuga ati: “Nuko rero tuvuge iki? 
Amategeko ni icyaha? Ntibikabeho. Icyakora, simba naramenye icyaha, iyo 
ntakimenyeshwan’amategeko... nanjye keranari muzima, ndafite amategeko; maze itegeko 
rije, icyaha kirahembuka kandi [Ese amategeko yahise avaho?—Oya] jyewe 
[Pawulojndapfa ... Noneho rero amategeko ni [ari mu nzira kugira ngo ambuze umudendezo 
n’amahoro? Oya] ayera, kandi itegeko ryose ni iryera, rirakiranuka kandi ni ryiza.” 
(Abaroma 7:7-12) {UBl 277.2} 

Itegeko ntirishobora kubabarira 

Pawulo yari azi ko nta mbaraga zo kubabarira uwayagomeye iri mu mategeko . “Kuko 
imbere yayo ari nta muntu uzatsindishirizwa n’imirimo itegetswe n’amategeko.” (Abaroma 
3:20) “Kuko ibyo amategeko yananiwe gukora ku bw’intege nke za kamere yacu, Imana 
yabishohoje ubwo yatumaga umwana wayo afite ishusho ya kamere y’ibyaha, kuba 
igitambo cy’ibyaha, icira ibyaha bya kamere ho iteka; kugira ngo gukiranuka kw’amategeko 
gusohozwe muri twe, abadakurikiza ibya kamere y’umubiri, ahubwo bakurikiza 
iby’Umwuka.” (Abaroma 8:3, 4). {UBl 277.3} 

Uwiteka yabonye ukugwa kwacu; yabonye ko dukeneye ubuntu, kandi kuko yakunze 
ubugingo bwacu, yatugiriye ubuntu aduha n’amahoro. Ubuntu ni ukugirira neza umuntu 
utabikwiriye, umuntu wazimiye. Ihame ry’uko turi abanyabyaha, aho kugira ngo rituvutse 
imbabazi n’urukundo by’Imana, urukundo rwayo rukomeza kwigaragaza kuri twe kugira 
ngo dushobore gukizwa. Kristo aravuga ati: “Si mwe mwantoranyije, ahubwo ni jye 
wabatoranije, kandi mbashyiriraho kugira ngo mugende, mwere imbuto, imbuto zanyu 
zigumeho.” (Yohana 15:16) {UBl 277.4} 

Adamu amaze gucumura, hateganijwe uburyo bwo kugira ngo azongere kungwa n’Imana. 
Mu gihe gikwiriye, Yesu Umwami w’ubugingo, yazanywe mu isi yacu no kurwanya 
imbaraga z’umwijima. Muri iyi si, Satani yabonye uburyo bwo kwerekana ingaruka zo 
kubaho atagengwa n’itegeko iryo ari rysose, kandi Kristo, kubwo kubahiriza amategeko ya 
Se adakebakeba, yagaragaje ibyiza byo kugendera mu mahame yo gukiranuka. Hakurikijwe 
amahame y’ikibi, Satani yatoteje Umwana w’Imana akoresheje ibishuko bikomeye, kandi 
ku iherezo amujyanisha mu rukiko kugira ngo acirwe urubanza rwo gupfa nta mpamvu. 
Ingabo z’umubi zashishikarije imitima y’abantu gusohoza amahame y’ikibi. Kristo na 
Baraba berekanwe imbere y’imbaga y’abantu. Baraba yari umwambuzi kabuhariwe ndetse 
akaba n’umwicanyi; Kristo yari Umwana w’Imana. Pilato abitegereje bombi atekereza nta 
gushidikanya ko abantu barahitamo Yesu. Ibimenyetso by’ubupfura, ubwenge 
n’ubutungane byagaragariraga mu maso he, bihabanye cyane n’uburyo Baraba 
yagaragaraga. Yarabajije ati: “Muri abo bombi uwo mushaka ni nde nkamubabohorera?” 
(Matayo 27:21) Igitero cyari kirakaye cyateye hejuru n’ijwi rirenga kivuga kiti: “Baraba.” 
“Pilato arabasubiza ati: nuko Yesu witwaKristo ndamugira nte? Bose bati: ‘Nabambwe’: na 
we arabasubiza ati: Ku ki? Yakoze cyaha ki? Ariko barushaho gusakuza cyane bati: 
‘Nabambwe!” (Matayo 27:22,23) {UBl 278.1} 

Satani yatsinzwe n’urupfu rwa Kristo 

Muri uku guhitamo amahame ya Satani yaragaragajwe; kandi n’ingabo z’ijuru, n’amasi yose 
Imana yari yararemye, yemeje ko Satani yari umurezi wa benedata, umubeshyi ndetse akaba 
n’umwicanyi. Mu ijuru no mu masi ataracumuye ikibazo cy’imbaraga iyobya ya Satani 
n’amahame ye y’ubugome, byabonewe igisubizo, kandi gukiranuka no kwera bya Kristo 
warimo ageragezwa mu mwanya w’umuntu wacumuye, byari byemejwe iteka ryose. 
Kugwiza amajyambere kwa kamere ya Satani n’imigambi ye, byatumye atandukanywa 
burundu n’urukundo rw’abo mu masi ataraguye, kandi intambara yari hagati ye na Kristo 
y’ugomba kuba umutware, byarakemuwe by’iteka ryose mu ijuru. Gukiranuka 
kwagaragariye muri kamere ya Kristo kwagombaga kuba ishingiro iteka ryose, ibyiringiro 
bikiza by’abari mu isi. Buri muntu wese uhitamo Kristo ashobora kuvugana kwizera ati: 
“Uwiteka gukiranuka kwanjye.” {UBl 278.2} 

Kristo “yarasuzugurwaga akangwa n’abantu; yari umunyamibabaro wamenyereye intimba; 
yasuzugurwaga nk’umuntu abandi bima amaso, natwe ntitumwubahe. Ni ukuri, intimba 
zacu nizo yishyizeho, imibabaro yacu niyo yikoreye; ariko twebweho twamutekereje 
nk’uwakubiswe n’Imana, agacumitwa na Yo, agahetamishwa n’imibabaro.” (Yesaya 
53:3,5) {UBl 278.3} 

Ubuntu bwa Kristo n’amategeko y’Imana ntabwo bitandukanywa. Muri Yesu imbabazi 
n’ukuri birahura, gukiranuka n’amahoro birahoberana. Mu mibereho ye na kamere ye, 
ntagaragaza gusa kamere y’Imana, ahubwo agaragaza na kamere y‘umuntu ushobora 
gukora. Yari ahagarariye Imana kandi akaba intangarugero ku bantu. Yerekaga abatuye isi 
icyo ubumuntu bushobora guhinduka cyo igihe bwomatanye n’ubumana ku bwo kwizera. 
Umwana w’ikinege w’Imana yafashe kamere y’umuntu ashyira umusaraba we hagati y’isi 
n’ijuru. Kubw’umusaraba umuntu yegerejwe Imana, n’Imana yegerezwa umuntu. 
Ubutabera bwamanutse mu ijuru buva mu mwanya uteye ubwoba, n’ingabo zo mu ijuru, 
n’ingabo zo kwera, begera hafi y’umusaraba, bubika imitwe yabo baramya Imana; kuko ku 
musaraba ubutabera bwanyuzwe. Binyuze mu musaraba umunyabyaha yakuwe mu mbaraga 
z’icyaha zari zimuboshye, avanwa mu maboko y’ingabo z’umubi, kandi igihe cyose 
habayeho kwegera umusaraba, umutima ucishwa bugufi kandi ugatera hejuru wihana ugira 
uti: “Ni ibyaha byanjye byatumye Umwana w’Imana abambwa.” Asiga ibyaha bye ku 
musaraba kandi binyuze mu buntu bwa Kristo, kamere ye irahinduka. Umucunguzi akura 
umunyabyaha mu mukungugu, akamushyira mu buyobozi bwa Mwuka Muziranenge. Uko 
umunyabyaha ahanga amaso Umucunguzi, agira ibyiringiro, gukomezwa n’ibyishimo. 
Kwizera kugundira Kristo mu rukundo. Kwizera gukorera mu rukundo kandi kugatunganya 
ubugingo. {UBl 279.1} 

IGICE CYA 54: ICYIGISHO CYIGISHIJWE MU MWAKA WA 1883 

“Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha 
byacu, no kutwezaho gukiranirwa kose.” (1 Yohana 1:9) {UBl 280.1} 

Imana ishaka ko twatura ibyaha byacu, kandi tukicisha bugufi mu mitima yacu imbere yayo; 
ariko dukwiye no kuyiringira nka Data wa twese utugirira impuhwe, utazatererana 
abamwiringira bose. Abantu benshi muri twe bagendera ku byo babona aho kugendera mu 
kwizera. Twizera ibintu tubona, ariko ntiduha agaciro amasezerano y’agahozo ari mu 
Ijambo ry’Imana; kandi nta bundi buryo dushobora gusuzugura Imana birenze kuyereka ko 
tutizera ibyo itubwira, tukanibaza niba Uwiteka atubwiza ukuri cyangwa atubeshya. {UBl 
280.2} 

Imana ntijya itureka kubera ibyaha byacu. Dushobora gukosa, kandi tugatera Mwuka 
Muziranenge agahinda; ariko igihe twihannye, tukayisangana imitima imenetse, ntabwo 
izatwirukana. Hari inzitizi zigomba gukurwaho. Ibitekerezo bibi byarashyigikiwe, habayeho 
kwibona, kumva ko wihagije, kutihangana no kwivovota. Ibi byose bidutandukanya 
n’Imana. Ibyaha bigomba kwaturwa; hakwiriye gukorwa umurimo wimbitse w’ubuntu mu 
mutima. Abumva ko ari abanyambaraga nke kandi bacitse intege, bashobora kuba abantu 
bakomeye b’Imana, kandi bagakorera Shebuja umurimo w’icyubahiro. Ariko bagomba 
gukorera ahantu hirengeye; ntibagomba kuyoborwa n’impamvu zo kwikunda. {UBl 280.3} 

Imirimo ya Kristo ni yo byiringiro byacu rukumbi. 

Tugomba kwigira mu ishuri rya Kristo. Uretse gukiranuka kwa Kristo nta kindi kintu 
gishobora kuduhesha uburenganzira kuri umwe mu migisha y’isezerano ry’ubuntu. Twifuje 
kuva kera kandi tugerageza kubona iyi migisha, ariko ntitwayibona kuko twashyigikiye 
igitekerezo cyo kwibwira ko dushobora kugira icyo dukora ubwacu kugira ngo tuyihabwe. 
Ntitwigeze tureka kwirebaho ngo twizere ko Yesu ari Umukiza uhoraho. Ntitugomba 
gutekereza ko ubuntu bwacu n’ibikorwa byacu byiza bizadukiza; ubuntu bwa Kristo ni byo 
byiringiro byacu rukumbi by’agakiza. Binyuze mu muhanuzi We, Uwiteka aduha aya 
masezerano ati: “Umunyabyaha nareke ingeso ze, ukiranirwa areke ibyo yibwira; agarukire 
Uwiteka, na we aramugirira ibambe, agarukire Imana yacu kuko izamubabarira rwose pe!” 
(Yesaya 55:7) Tugomba kwizera isezerano uko riri, kandi ntidushyire amarangamutima mu 
mwanya wo kwizera. Igihe twiringiye Imana byimazeyo, igihe twishingikirije ku mirimo 
myiza ya Yesu nk’Umukiza ubabarira ibyaha, tuzahabwa ubufasha bwose dushobora 
kwifuza. {UBl 280.4} 

Twirebaho ubwacu, nk’aho dufite imbaraga zo kwikiza; nyamara Yesu yadupfiriye kubera 
ko twebwe twari abanyantege nke tutabyishoboreye. Muri we ni ho hari ibyiringiro byacu, 

gutsindishirizwa kwacu, no gukiranuka kwacu. Ntabwo dukwiriye gucika intege, ndetse no 
guterwa ubwoba n’uko tudafite Umukiza, cyangwa ko adatekereza kutugirira imbabazi. 
Muri iki gihe aracyakomeje umurimo adukorera; aturarikira kumusanga mu bunyantegenke 
bwacu kugira ngo dukizwe. Tumusuzugurisha kutizera kwacu. Biratangaje ukuntu tugenza 
incuti yacu ihebuje, mbega ukuntu dushyira ibyiringiro bike muri uwo ushobora gukiza 
rwose, kandi watugaragarije igihamya cyose cy’urukundo rwe rukomeye. (UBl 281.1} 

Bene Data, mutegereje ko imirimo yanyu myiza izatuma mwemerwa n’Imana, mwibwira 
ko mugomba kubaturwa mu cyaha mbere yo kwiringira Imbaraga ye ikiza? Niba iyi ari yo 
ntambara iri mu bitekerezo byanyu, ndatinya ko nta mbaraga muzagira, kandi nyuma 
muzacika intege. {UBl 281.2} 

Reba ubeho 

Mu butayu, igihe Uwiteka yemeraga ko inzoka z’ubusagwe zirya Abisirayeri bagomye, 
Mose yabwiwe kumanika inzoka icuzwe mu muringa kandi agashishikariza abariwe na zo 
kuyireba ngo babeho. Ariko benshi ntibigeze babona ubufasha muri uyu muti watanzwe 
n’ijuru. Abapfuye n’abasambaga bari bakikije ahamanitse iyo nzoka, kandi bari bazi ko 
hatabonetse ubufasha mvajuru, bagombaga gupfa; ariko baganyishwaga n’ibikomere byabo, 
imibabaro yabo, n’ukuntu bari bagiye gupfa, kugeza igihe imbaraga zabo zishiriye, kandi 
amaso yabo akazamo ibirorirori mu gihe bajyaga kuba bakize uwo mwanya. {UBl 281.3} 

“Kandi nk’uko Mose yamanitse inzoka mu butayu ni ko Umwana w’Umuntu akwiriye 
kumanikwa; kugira ngo Umwizera wese abone guhabwa ubugingo buhoraho.” (Yohana 
3:14,15) Niba umaze kumenya ibyaha byawe, ntugakoreshe imbaraga zawe zose ngo ujye 
mu cyunamo ku bwabyo, ahubwo reba ubeho. Yesu ni we Mukiza wacu rukumbi; kandi 
nubwo miliyoni z’abantu bakeneye gukizwa bazanga imbabazi ze abahaye, nta n’umwe 
wiringira imirimo ye uzarekwa ngo arimbuke. Nubwo iyo tutari kumwe na Kristo tubona 
tudafite gifasha, ntitugomba gucika intege, tugomba kwishingikiriza ku Mukiza wabambwe 
kandi akazuka. Yewe wa muntu w’umukene we, yewe wowe urembejwe n’ibyaha kandi 
ucitse intege, reba ubeho. Yesu yasezeranye mu Ijambo rye ko azakiza abamusanga bose. 
{UBl 281.4} 

Ngwino usange Yesu, ubone uburuhukiro n’amahoro. Ushobora guhabwa umugisha ndetse 
nonaha. Satani akubwira ko utagira gifasha, ko udashobora ubwawe kwihesha umugisha. Ni 
ukuri koko ntugira gifasha. Ariko shyira hejuru Yesu imbere ye uvuge uti: “Mfite Umukiza 
wazutse. Muri we mfite ibyiringiro, kandi ntazandeka ngo mbe mu rujijo. Mfite kunesha mu 
izina rye. Niwe gukiranuka kwanjye, kandi ni we kamba ryanjye ry’ibyishimo.” Ntihakagire 
umuntu n’umwe wibwira ko ibye nta garuriro bifite; ntabwo ari ko biri. Ushobora kubona 

ko uri umunyabyaha bikabije kandi ko nta byiringiro; nyamara iyo ni yo mpamvu ukeneye 
Umukiza. Niba ufite ibyaha ukeneye kwatura, wizarira. Ibi bihe ni byiza cyane. “Ariko 
nitwatura ibyaha byacu, ni yo kwizerwa kandi ikiranukira kutubabarira ibyaha byacu, no 
kutwezaho gukiranirwa kwose” (lYohana 1:19) Abafite inzara n’inyota byo gukiranuka, 
bazahazwa; kuko Yesu yabisezeranye. Mbega Umukiza mwiza! Ateze amaboko ngo 
atwakire, kandi Umutima wuzuye urukundo utegereje kuduha umugisha. {UBl 282.1} 

Bamwe biyumvisha ko bagomba kubanza kugeragezwa no kwereka Imana ko bisubiyeho 
mbere yuko basaba guhabwa umugisha we. Ariko aba bantu b’agaciro bashobora ndetse no 
gusaba guhabwa umugisha nonaha. Bagomba kugirirwa imbabazi ze, bakagira Umwuka wa 
Kristo kugira ngo bafashwe mu bumuga bwabo, naho ubundi ntibashobora kugira imico ya 
Gikristo. Yesu akunda ko tumusanga nk’uko turi abanyabyaha, abantu batishoboye kandi 
bakeneye gufashwa. {UBl 282.2} 

Kwihana, Impano y’Imana 

Kwihana, kimwe no kubabarirwa, ni impano y’Imana muri Kristo. Twemezwa icyaha kandi 
tukumva ko dukeneye imbabazi biturutse ku murimo wa Mwuka Muziranenge. Nta wundi 
ubabarirwa keretse abafite imitima imenetse; nyamara ni ubuntu bw’Imana butera umutima 
kwihana. Amenyereye intege nke zacu zose n’ubumuga bwacu, kandi azadufasha. {UBl 
282.3} 

Bamwe basanga Imana ku bwo kwihana no kwatura ibyaha, kandi bakanizera kugira ngo 
ibyaha byabo bibabarirwe, bakomeza kunanirwa gusaba gusohorezwa amasezerano 
y’Imana, nk’uko bikwiriye. Ntibabona ko Yesu ari Umukiza uhoraho iteka; kandi 
ntibiteguye kumwegurira imitima yabo ngo abe ariwe uyirinda, bishingikiriza kuri we kugira 
ngo batunganye umurimo w’ubuntu watangijwe mu mitima yabo. Nubwo batekereza ko 
biyegurira Imana, hariho kwiyiringira gukomeye. Hari abantu bakoresha imbaraga zabo 
biringira Imana igice, ikindi gice bakiyiringira. Ntibahanga amaso Imana ngo barindwe 
n’imbaraga zayo, ahubwo bishingikiriza ku kuba maso barwanya ibishuko, no gukora 
inshingano zimwe na zimwe ngo bemerwe n’Imana. Nta gutsinda kwabonerwa muri ubu 
buryo bwo kwizera. Abantu nk’aba barushywa n’ubusa; imitima yabo ikomeza kuba mu 
bubata, kandi nta buruhukiro babona kugeza ubwo imitwaro yabo ituwe ku birenge bya 
Yesu. {UBl 282.4} 

Hakenewe kuba maso buri gihe, umwete no kwitangana urukundo. Ariko ibingibi bizizana 
igihe umutima ukomejwe n’imbaraga y’Imana binyuze mu kwizera. Nta cyo dushobora 
gukora, nta na kimwe, cyatuma dutona ku Mana. Ntitugomba kwiyiringira na rimwe 
cyangwa ngo twiringire imirimo yacu; ariko igihe dusanze Kristo, twe abanyabyaha bikabije 

kandi bayobagurika, dushobora kuruhukira mu rukundo rwe. Imana izakira buri wese 
uyisanze yiringiye by’ukuri iby’Umukiza wabambwe yamukoreye. Urukundo rurahembuka 
mu mutima. Ushobora kuba nta marangamutima menshi wiyumvamo, nyamara haba hari 
ibyiringiro by’amahoro bikomeye. Umutwaro wose uroroha; kuko umutwaro Yesu 
atwikoreza utaremereye. Inshingano ihinduka umunezero, kandi kwitanga bikaba 
ibyishimo. Inzira yasaga n’igoswe n’umwijima mbere imurikirwa n’imirasire ituruka kuri 
Zuba ryo gukiranuka. Uku ni ko kugendera mu mucyo nk’uko Kristo ari mu mucyo. {UBl 
283.1} 


286 



IGICE CYA 55: BYAGARAGAJWE NK’UKURI KWA KERA MURI GAHUNDA 

NSHYA 

Mu iteraniro ryabereye i Kansas, isengesho natuye Imana ryari uko imbaraga y’umwanzi 
yatsindwa, kandi abantu bari baraheze mu mwijima bagashobora kugururira imitima yabo 
n’ubwenge bwabo Ubutumwa Imana yari kuboherereza, kugira ngo bashobore kubona 
ukuri, gushya ku bitekerezo bya benshi, nyamara nk’ukuri kwa kera muri gahunda nshya. 
Ubwenge bw’abantu b’Imana bwari bwarahumye kuko Satani yari yaragaragaje nabi 
kamere y’Imana. Umwami mwiza kandi w’umunyambabazi yagaragajwe mu maso y’abantu 
yambitswe imico ya Satani, kandi abagabo n’abagore bashakaga ukuri, bari bamaze igihe 
kirekire babona Imana mu buryo butari bwo, ku buryo byari bikomeye kweyura igihu 
cyababuzaga kureba ubwiza bwayo. Benshi bakomeje gushidikanya, kandi bigaragara 
nk’ibitabashobokera gusingira ibyiringiro bibashyizwe imbere mu Butumwa Bwiza bwa 
Kristo.... {UBl 284.1} 

Ku Isabato, ukuri kwigishijwe kwari gushya ku bantu benshi mu bari bateraniye aho. Ibintu 
bishya n’ibya kera byakuwe mu bubiko bw’ubutunzi bw’Ijambo ry’Imana. Ukuri 
kwarahishuwe uko abantu batakundaga gusobanukirwa kandi ngo bakugire ukwabo. 
Umucyo warashe uturutse mu magambo Imana yavuze yerekeye ku mategeko n’Ubutumwa 
Bwiza, no ku birebana n’uko Kristo ari we gukiranuka kwacu. Ku mitima yari isonzeye 
ukuri, ibyo byari umucyo w’agahozo ku buryo kuwakira bitari byoroshye. {UBl 284.2} 

Nyamara imirimo yo kuri iyo sabato ntiyabaye imfabusa. Mu gitondo cyo ku wa mbere 
w’isabato, hari igihamya kigaragara cy’uko Mwuka w’Imana yariho azana impinduka 
zikomeye mu myifatire no mu buryo bw’Umwuka mu bantu bari bahateraniye. Hari 
kwiyegurira Imana mu bitekerezo no mu mutima, kandi ubuhamya bukomeye bwatanzwe 
n’abantu bari barabaye mu mwijima igihe kirekire. Umuvandimwe wacu umwe yavuze ku 
rugamba yarwanye mbere yuko yakira inkuru nziza ko Kristo ari we gukiranuka kwacu. 
Urugamba rwari rukomeye, ariko Uwiteka yarwanaga ku ruhande rwe, maze ibitekerezo bye 
birahinduka n’imbaraga ze zongera kuba nshya. Uwiteka yamugaragarije ukuri mu buryo 
bwumvikana, amuhishurira ihame ry’uko Kristo wenyine ari we soko y’ibyiringiro byose 
n’agakiza. “Muri we harimo ubugingo, kandi ubwo bugingo bwari umucyo w’abantu.” 
“Jambo uwo yabaye umuntu, abana na twe, (tubona ubwiza bwe busa n’ubw’ Umwana 
w’ikinege wa Se) yuzuye ubuntu n’ukuri.” (Yohana 1:4,14) {UBl 284.3} 

Umwe muri benedata b’abagabura wari ukiri mushya yavuze ko yari yishimiye umugisha 
n’urukundo by’Imana yaboneye muri iryo teraniro kurenza mbere hose. Undi yavuze ko 
ibigeragezo, gushidikanya n’ingorane yahanganye na byo igihe kirekire mu bitekerezo bye, 

byari bigiye gutuma azinukwa ibintu byose. Yumvaga nta byiringiro agifite, keretse gusa 
ahawe ubuntu bwa Kristo buruseho; ariko bitewe n’amateraniro yagiye ajyamo, umutima 
we warahindutse, yunguka ubwenge mu by’agakiza ku bwo kwizera Kristo. Yabonye ko ari 
amahirwe ye gutsindishirizwa ku bwo kwizera. Yagize amahoro mu Mana, nuko yaturana 
amarira uguhumurizwa n’umugisha byari byatashye mu mutima we. Muri buri teraniro 
ubuhamya bwinshi bwaratanzwe kandi bwari bwerekeranye n’amahoro, guhumurizwa 
n’ibyishimo, abantu babaga babonye ku bwo kwakira umucyo. {UBl 285.1} 

Dushimira Imana n’umutima wacu wose ko dufite umucyo w’agaciro wo gushyira abantu, 
kandi dushimishwa n’uko dufite ubutumwa bwo muri iki gihe ari bwo kuri ko muri iki gihe. 
Inkuru nziza yuko Kristo ari we gukiranuka kwacu yahumurije benshi n‘imitima myinshi, 
kandi Imana ibwira abantu bayo iti: “Mujye mbere.” Ubutumwa bw’itorero rya Lawodokiya 
bujyanye n’imibereho yacu. Mbega ukuntu bugaragaza ishusho y’abantu bavuga ko bafite 
ukuri kose bakirata ko basobanukiwe ijambo ry’Imana, mu gihe imbaraga yaryo yeza itigeze 
igaragara mu mibereho yabo. Ubushyuhe bw’urukundo rw’Imana ntibushyitse mu mitima 
yabo, kandi urwo rukundo rushyushye ni rwo rutuma abantu b’Imana bahinduka umucyo 
w’isi. {UBl 285.2} 

Ubutumwa bwagenewe Lawodokiya 

Itorero rikonje, ridafite ubuzima kandi ntirigire Kristo, umugabo wo guhamya arivugaho 
agira ati: “Nzi imirimo yawe yuko udakonje kandi ntubire. Iyaba wari ukonje cyangwa wari 
ubize! Nuko rero, kuko uri akazuyaze, udakonje ntubire, ngiye kukuruka.” (Ibyah 3:15,16) 
Ita ku magambo akurikira: “Kuko uvuga uti: ndi umukire, ndatunze kandi ndatunganiwe, 
nta cyo nkennye; utazi yuko uri umutindi wo kubabarirwa kandi uri umukene n’impumyi, 
ndetse wambaye ubusa.” (Ibyah 3:17) Aha haravugwa abantu birata kugira ubumenyi mu 
bya Mwuka kandi ko bafite isumbwe kurusha abandi. Nyamara nta nyifato nziza bagaragaje 
ku birebana n’imigisha Imana yabahaye batayikwiye. Bakomeje kuzurwa n’ubugome, 
kudashima no kwibagirwa Imana; nyamara Yo yakomeje kubagirira nk’umubyeyi ukunda 
kandi ubabarira umwana w’indashima kandi utumvira. Barwanyije ubuntu bwe, bakerensa 
kandi basuzugura amahirwe bahawe, maze bakomeza kunyurwa n’ibyishimo bari barimo, 
kuba indashima, imihango irimo ubusa, uburyarya butagira ukuri na mba. Mu bwibone bwa 
gifarisayo, barihimbaje kugeza igihe babwiwe aya magambo ngo: “kuko uvuga uti: ndi 
umukire, ndatunze kandi ndatunganiwe kandi ntacyo nkennye.” (Ibyah 3:18) {UBl 285.3} 

Mbese Umwami Yesu ntiyari yarohereje ubutumwa bukurikiranye bwo gucyaha, no 
kuburira kandi yinginga aba bantu bumvaga bihagije? Mbese inama ze ntizasuzuguwe kandi 
zikangwa? Mbese intumwa ze ntizasuzuguwe, kandi amagambo yazo akakirwa nk’imigani 
mihimbano y’inkorabusa? Kristo areba ibyo umuntu atareba. Areba ibyaha, bizashyira 

iherezo ku kwihangana kw’Imana niba biticujijwe. Kristo ntashobora kwemera amazina 
y’abantu banyurwa no kumva ko bihagije. Ntashobora gusabira abantu bumva ko 
badakeneye ubufasha bwe, bavuga ko bazi kandi bafite byose. {UBl 286.1} 

Umucunguzi ukomeye yiyerekana ubwe nk’umucuruzi wavuye mu ijuru, utwaye ubutunzi 
akagenda ararika inzu ku yindi abereka ibicuruzwa bye by’igiciro cyinshi cyane avuga ati: 
“Dore, ndakugira inama: ungureho izahabu yatunganirijwe mu ruganda, ubone uko uba 
umutunzi; kandi ungureho n’imyenda yera, kugira ngo wambare, isoni z’ubwambure bwawe 
zitagaragara, kandi ungureho umuti wo gusiga ku maso yawe, kugira ngo uhumuke. Abo 
nkunda bose ndabacyaha nkabahana ibihano; nuko rero, gira umwete, wihane. Dore 
mpagaze ku rugi, ndakomanga. Umuntu niyumva ijwi ryanjye agakingura urugi, nzinjira 
iwe, dusangire.” (Ibyah 3:18-20) {UBl 286.2} 

Mureke twisuzume uko duhagaze imbere y’Imana; mureke twumvire inama y’Umugabo wo 
guhamya. Nk’uko byabaye ku Bayuda ntihagire umuntu n’umwe muri twe ugira 
ikimutekereresha ukundi kugira ngo tudakumira umucyo uza mu mitima yacu. Ntibikabe 
ngombwa ko Kristo atubwira nk’uko yababwiye ati: “Nyamara mwanze kuza aho ndi, ngo 
muhabwe ubugingo.” (Yohana 5:40) {UBl 286.3} 

Kuva Inteko Rusange ibayeho, muri buri teraniro abantu bakomeje kwakirana ubwuzu 
ubutumwa bukomeye bwo gukiranuka kwa Kristo. Dushimira Imana ko hariho abantu 
bamenye ko bakeneye ibintu badasanganywe ari byo: zahabu yo kwizera n’urukundo, 
umwambaro uzira inenge ari wo gukiranuka kwa Kristo, n’umuti wo gusiga ku maso kugira 
ngo umuntu ahumuke mu by’Umwuka. Nugira izi mpano zikomeye, urusengero 
rw’umutima w’umuntu ntiruzigera rumera nk’urusengero rw’umusaka. Benedata, 
ndabiginga mu izina rya Yesu w’i Nazareti ngo mukorere aho Imana ikorera. None ni 
umunsi w’agahe k’ubuntu n’amahirwe duhawe. {UBl 286.4} 

IGICE CYA 56: UKURI KURIMO IMBARAGA Z’IMANA 


Ubutumwa buvuye ku Mana 

Ubutumwa bw’iki gihe—gutsindishirizwa kubwo kwizera—ni ubutumwa buva ku Mana: 
burimo imbaraga z’Imana; kuko urubuto rwabwo ari ukwera. Bamwe bakeneye cyane ukuri 
guhebuje bahawe, turatinya ko nta cyo kwabamariye. Ntibakinguye urugi rw’imitima yabo 
ngo bakire Yesu nk’umushyitsi wo mu ijuru, bityo bagira igihombo gikomeye. Mu by’ukuri 
hariho inzira ifunganye tugomba kunyuramo; umusaraba uboneka kuri buri ntambwe 
y’urugendo. Tugomba kwiga kubeshwaho no kwizera; noneho rero ibihe by’umwijima 
bizatamururwa n’imirasire y’umugisha iva kuri Zuba ryo Gukiranuka. {UBl 287.1} 

Nta mahoro dufite niba twirengagiza gushakira umucyo n’ubumenyi mu byanditswe buri 
munsi. Imigisha yo mu isi ntishobora kuboneka umuntu atayiruhiye; none se dushobora 
dutegereza kubona imigisha y’Umwuka n’iy’ijuru nta mwete tubishyizemo? Ibirombe 
birimo ukuri bikwiriye gucukurwa. Uku ni ko umunyezaburi avuga: “Guhishurirwa 
amagambo yawe kuzana umucyo, guha abaswa ubwenge” (Zaburi 119:130). Ijambo 
ry’Imana ntirigomba gutandukanywa n’imibereho yacu. Rigomba gutekerezwaho, guhabwa 
ikaze mu mitima, gukundwa no kumvirwa. Dukeneye kandi ubumenyi busumbyeho, 
dukeneye kumurikirwa ku byerekeranye n’inama y’agakiza. Mu bantu ijana nta n’umwe 
usobanukiwe ukuri kwa Bibiliya kuri iki cyigisho cy’ingenzi ku mibereho yacu myiza yo 
muri iki gihe ndetse n’iy’iteka ryose. Igihe umucyo utangiye kurasa ngo wereke abantu 
inama yo gucungurwa; umwanzi akora ibishoboka byose kugira ngo abavutse umucyo, we 
kwinjira mu mitima yabo. Iyo twiga Ijambo ry’Imana n’umutima wichishije bugufi ngo 
wigishwe, imyanda y’ikinyoma izakurwaho maze imaragarita y’ukuri yahishwe amaso yacu 
igihe kirekire, ihishurwe. {UBl 287.2} 

Hakenewe cyane ko Kristo abwirizwa nk’ibyiringiro rukumbi n’agakiza. Igihe inyigisho yo 
gutsindishirizwa kubwo kwizera yigishwaga mu iteraniro ry’i Roma, benshi bayakiriye 
nk’uko umugenzi ufite inyota agotomera amazi. Igitekerezo cy’uko gukiranuka kwa Kristo 
kutubarwaho, bidatewe n’imirimo myiza twakoze, ahubwo ari uko ari impano y’Imana 
y’ubuntu, byagaragaye nk’igitekerezo cy’igiciro gikomeye. 195 {UBl 287.3} 

Nta kwishimira icyaha 

Iyo twambaye gukiranuka kwa Kristo, ntabwo dushobora kwishimira icyaha kuko Kristo 
azaba akorera muri twe. Dushobora gukosa, ariko tuzanga icyaha cyatumye Umwana 
w’Imana ababazwa. 196 {UBl 288.1} 

Inyigisho zihanitse 


Hari ukuri gukomeye, kwahishwe igihe kirekire munsi y’ibishingwe by’ikinyoma, 
gukwiriye guhishurirwa abantu. Inyigisho yo gutsindishirizwa kubwo kwizera yahishwe 
amaso y’abantu benshi bavugaga ko bizera ubutumwa bwa marayika wa gatatu. Abantu 
batekereza ko bera bararengereye kuri iyi ngingo. Mu ishyaka rikomeye barigishije bati: 
“Wizere Kristo gusamaze ukizwe ariko ntiwite ku mategeko y’Imana. ” Uku si ko Ijambo 
ry’Imana ryigisha. Kwizera nk’uku nta shingiro gufite. Iyi si yo maragarita y’ukuri Imana 
yahaye abantu bayo muri iki ghe. Iyi nyigisho iyobya abantu b’abanyakuri. Umucyo uturuka 
mu Ijambo ry’Imana uhishura ko amategeko agomba kwamamazwa. Kristo akwiriye 
kwererezwa kuko ari Umukiza ubabarira ibicumuro , ukiranirwa n’ibyaha, ariko nta bwo 
azigera ababarira na hato umuntu icyaha atihannye. 197 {UBl 288.2} 

Ubutumwa bwera imbuto 

Dufite amateraniro arushijeho kuba meza cyane. Umwuka wari waranze iteraniro ry’i 
Mineapolis ntawe uboneka hano. Byose biragenda bisimburana neza. Hari intumwa nyinshi 
mu iteraniro. Iteraniro ryacu rya saa kumi n’imwe za mu gitondo rifite abantu benshi kandi 
amateraniro ni meza. Ubuhamya bwose numvise bwari ubuhamya bwubaka. Bavuga ko 
umwaka ushize wabaye umwaka uhebuje iyindi mu buzima bwabo; umucyo waka uturuka 
mu Ijambo ry’Imana warumvikanye kandi wari usobanutse—gutsindishirizwa ku bwo 
kwizera, Kristo gukiranuka kwacu. Ibyo twabonye kandi twumvise byaradushimishije 
cyane. {UBl 288.3} 

Amateraniro yose nayabayemo uretse abiri ya mu gitondo. Saa mbiri Mwenedata Jones 
yabwirije ku gutsindishirizwa ku bwo kwizera, abantu barabyishimiye cyane. Hariho 
gukurira mu kwizera no mu kumenya Umwami wacu n’Umukiza Yesu Kristo. Hariho 
abantu batari bake batagize amahirwe yo kumva iki cyigisho mbere, ariko noneho barimo 
basobanukirwa, kandi banagaburirwa ibimanyu by’imigati bivuye ku meza y’Umwami. 
Ubuhamya bugenewe ijuru n’isi bwavuye ku bavugaga bwari uko ubu butumwa bw’umucyo 
n’ukuri bwashyikirijwe abantu bacu ari ukuri kw’iki gihe, kandi n’aho ariho hose bajya mu 
nsengero, umucyo, kuruhurwa n’umugisha w’Imana ugendana nabo. {UBl 289.1} 

Dufite umunsi mukuru wo kurya ibibyibushye, kandi iyo tureba abantu bakira umucyo, 
turishima, tugatumbira Yesu ari we Banze ryo Kwizera kwacu kandi akaba ari na we 
ugusohoza. Kristo ni we cyitegererezo cyacu; kamere ye igomba kuba iyacu. Ibyiza byose 
by’akarusho biri muri we. Tureka kureba ku muntu n’ikindi kintu cyose cyatubera urugero, 
tugahanga Yesu amaso mu bwiza bwe bwose. Ubwenge bwabo bwuzuzwa ibitekerezo 
bikomeye kandi bifite imbaraga z’akaburankomyi bahawe no gukomera kwe; ikintu kindi 

icyo ari cyo cyose nta busobanuro kiba kigifite, kandi imyitwarire yose itagaragaza ishusho 
ye nayo irazimira. Ndareba uburebure bw’igihagararo n’ubw’ikijyepfo dushobora kugeraho 
turamutse twemeye buri murasire w’umucyo utugeza ku Mucyo ukomeye. Imperuka y’isi 
iri hafi, kandi Imana idusaba kuba maso muri iki gihe. {UBl 289.2} 

Nshimishwa no kubona benedata b’abagabura bashakashaka mu byanditswe. Habayeho 
umuhati muke cyane mu gucukumbura ibyanditswe mu buryo bwimbitse, ngo ubwenge 
bwuzuzwemo imaragarita z’ukuri. Twese tugira igihombo gikomeye gitewe no kudatera 
umwete intekerezo zacu ngo zishakashake zisenga ukumurikirwa n’Imana, kugira ngo 
dushobore gusobanukirwa n’ijambo ryayo ryera. Nizeye ko hazabaho kwigira imbere 
kutajenjetse mu bantu bacu, bakagira umuhati uruseho mu kugendana n’ubutumwa bwa 
Marayika wa gatatu. 199 {UBl 289.3} 

Intangiriro z’ijwi rirenga 

Reka buri wese uvuga ko yizera ko kugaruka k’Umwami kuri bugufi, ashake mu Byanditswe 
kurusha uko asanzwe abikora, kuko Satani yiyemeje gukoresha uburyo bwose bushoboka 
ngo aheze imitima ya benshi mu mwijima, no kubahuma amaso ngo batareba ingorane ziriho 
muri iyi minsi turimo. Reka buri mwizera wese afate Bibiliya ye kandi asenge ashishikaye, 
kugira ngo amurikiwe na Mwuka Muziranenge ngo amumenyeshe iby’ukuri, kandi arusheho 
gusobanukirwa Imana iyo ari yo na Yesu Kristo uwo yatumye. Shakashaka ukuri nk’ushaka 
ubutunzi bwahishwe, kandi utenguhe umwanzi. Igihe cyo kugeragezwa kiratwugarije, kuko 
ijwi rirenga rya marayika wa gatatu ryatangiriye mu ihishurwa ryo gukiranuka kwa Kristo, 
Umucunguzi ubabarira ibyaha. Iyi ni intangiriro y’umucyo wa marayika wari ufite ubwiza 
buzakwira isi yose. Ni umurimo wa buri wese wakiriye umuburo, kwerereza Kristo, 
akamugaragariza abatuye isi nk’uko yahishuriwe mu bishushanyo byasuraga umurimo we, 
nk’uko yerekanwaga n’ibyahishuriwe abahanuzi, kandi nk’uko byahishuriwe mu nyigisho 
yahaye abigishwa be no mu bitangaza yakoreye abana b’abantu. Rondora mu Byanditswe; 
kuko ari byo bimuhamya. {UBl 289.4} 

Niba uzabasha guhagarara mu gihe cy’akaga gakomeye, ugomba kumenya Kristo, kandi 
impano yo gukiranuka kwe abara ku munyabyaha wihannye ukayigira iyawe. 200 {UBl 
290.1} 

Kwakira gukiranuka kwa Kristo 

Ku bwa Kristo, umuntu ahabwa guhindurwa mushya ndetse no kwiyunga. Umusaraba w’i 
Kaluvari wakuyeho umworera watewe n’icyaha. Umwenda wose kandi ushyitse wishyuwe 
na Yesu, kandi ibyo yakoze ni byo bituma umunyabyaha ababarirwa, kandi ubutabera 
bw’amategeko bugakomezwa. Abizera ko Kristo ari igitambo gikuraho ibyaha, bashobora 

kumusanga kugira ngo bababarirwe ibyaha byabo; kuko binyuze mu murimo we, 
umushyikirano hagati y’Imana n’umuntu wongeye kuboneka. Imana ishobora kunyemera 
nk’umwana wayo, nanjye nshobora kuvuga kandi nkishimira ko Imana ari Umubyeyi 
wanjye unkunda. Tugomba gushyira ibyiringiro byacu byo kujya mu ijuru muri Kristo 
wenyine, we watwitangiye akaba n’Umwishingizi wacu. {UBl 290.2} 

Twagomeye amategeko y’Imana, kandi nta muntu uzatsindishirizwa n’imirimo itegetswe 
n’amategeko. Umuhati wose n’imbaraga zose umuntu yakoresha, nta gaciro byagira ko 
kwishyura ibyo amategeko yera kandi akiranuka asaba, ari na yo yagomeye; nyamara 
binyuze mu kwizera Kristo, ashobora kwishingikiriza ku gukiranuka kw’Umwana w’Intama 
guhagije mu buryo bwose. Kristo, muri kamere ye ya kimuntu yasohoje ibyo amategeko 
yasabaga. Yikoreye umuvumo w’amategeko kubera umunyabyaha, yamutangiye 
impongano, kugira ngo umwizeye wese atarimbuka, ahubwo ahabwe ubugingo buhoraho. 
Kwizera kuzima kwakira gukiranuka kwa Kristo, umunyabyaha agahindurwa umuneshi 
muri Kristo, kuko aba yahindutse usangiye kamere n’Imana, bityo ubumana n’ubumuntu 
bigahurizwa hamwe. {UBl 290.3} 

Umuntu ugerageza kugera mu ijuru bitewe n’imirimo ye bwite yo gukurikiza amategeko, 
aba agerageza ikidashoboka. Umuntu ntashobora gukizwa adafite kumvira; nyamara 
imirimo ye ntikwiriye kuba ari iye bwite; Kristo akwiriye kumutera gukunda no gukora ibyo 
yishimira. Iyaba umuntu yashoboraga kwikiza ubwe kubera ibyo akora, yaba afite muri we 
icyo kwishimira. Umuhati umuntu akoresha mu mbaraga ze bwite ngo abone agakiza 
ushushanywa n’ituro Kayini yatuwe. Ibyo umuntu ashobora gukora byose adakoreshejwe 
na Kristo biba byandujwe no kwikunda n’icyaha; nyamara ikintu gikoranywe kwizera 
cyemerwa n’Imana. Iyo dushishikajwe no gushaka ijuru binyuze mu byo Kristo yakoze, 
ubugingo bwacu burakura. Iyo dutumbiriye Yesu we banze ryo kwizera akaba ari na we 
ugusohoza, imbaraga zisimburana n’izindi, kunesha kugasimburana n’ukundi, kuko muri 
Kristo ubuntu bw’Imana butuzanira agakiza kuzuye. {UBl 290.4} 

Utizera ntibishoboka ko anezeza Imana. Kwizera kuzima gushoboza nyirako 
kwishingikiriza ku mirimo ya Kristo, kukanamushoboza guhumurizwa no kunyurwa 
n’inama y’agakiza. 201 {UBl 291.1} 

IGICE CYA 57: KRISTO INZIRA Y’UBUGINGO 


“Yesu ajya i Galilaya, avuga Ubutumwa Bwiza bw’Imana, ati: ‘Igihe kirasohoye, Ubwami 
bw’Imana buri hafi: nuko mwihane, mwemere Ubutumwa Bwiza.” (Mariko 1:14,15) 
Kwihana kugendana no kwizera, kandi mu Butumwa Bwiza abantu bashishikarizwa 
kwihana ngo babone agakiza. Pawulo yigishije kwihana. Yaragize ati: “Kandi muzi yuko 
ari nta jambo ribafitiye akamaro nikenze kubabwira cyangwa kubigishiriza imbere ya 
rubanda no mu ngo zanyu rumwe rumwe. Nahamirije Abayuda n’Abagiriki kwihana imbere 
y’Imana, no kwizera Umwami Yesu Kristo.” (Ibyak 20:20,21). Nta gakiza kabaho 
hatabayeho kwihana. Umunyabyaha utihannye ntashobora kwizeza umutima we ngo 
ahabwe gukiranuka. Pawulo avuga ko kwihana ari agahinda ko mu buryo bw’Imana umuntu 
agira kubera icyaha, na ko “gatera kwihana kuticuzwa, kandi kakazana agakiza.” (2 
Abakorinto7:10) Uku kwihana nta kintu kwifitemo kikugira umurimo mwiza, ahubwo 
gutegurira umutima kwakira Kristo nk’Umukiza rukumbi, ibyiringiro rukumbi 
by’umunyabyaha wazimiye. {UB1 292.1} 

Iyo umunyabyaha arebye ku itegeko, igicumuro cye kiramuhishurirwa, kikinjira mu 
mutimanama we, kandi akumva aciriweho iteka. Guhumurizwa kwe n’ibyiringiro 
bibonerwa mu gutumbira umusaraba w’ i Kaluvari. Iyo agerageje kwishingikiriza ku 
masezerano no kwishingikiriza ku cyo Imana yavuze, guhumurizwa n’amahoro bitaha mu 
mutima we. Atera hejuru agira ati: “Uwiteka, wasezeranye ko uzakiza abagusanga bose mu 
izina ry’Umwana wawe. Ndarimbutse, nta bufasha mfite kandi nta n’ibyiringiro. Uwiteka, 
nkiza naho ubundi ndarimbutse.” Kwizera kwe kwishingikiriza kuri Kristo, maze agahera 
ko atsindishirizwa imbere y’Imana. {UBl 292.2} 

Ariko nubwo Imana ari inyakuri, kandi igatsindishiriza umunyabyaha binyuze mu mirimo 
ya Kristo, nta muntu ushobora gutwikiriza umutima we ikanzu yo gukiranuka kwa Kristo 
agikora ibyaha azi cyangwa akirengagiza inshingano abizi. Imana ishaka yuko umuntu 
ayegurira umutima wose, mbere yo gutsindishirizwa; kugira ngo umunyabyaha agumane 
gutsindishirizwa hagomba gukomeza kubaho kumvira, binyuze mu kwizera kuzima, 
guhoraho, gukorera mu rukundo kandi kukeza ubugingo. {UBl 292.3} 

Yakobo yandika kuri Aburahamu avuga ati: “Mbese Sogokuruza Aburahamu 
ntiyatsindishirijwe n’imirimo, ubwo yatangaga Isaka umwana we ngo atambwe ku gicaniro? 
Ubonye yuko kwizera kwafatanyije n’imirimo ye, kandi ko kwizera kwe kwatunganijwe 
rwose n’imirimo ye, ni cyo cyatumye ibyanditswe bisohora, bya bindi bivuga ngo: 
Aburahamu yizeye Imana, bimuhwanirizwa no gukiranuka, yitwa inshuti y’Imana. Ubonye 
yuko umuntu atsindishirizwa n’imirimo, adatsindishirizwa no kwizera gusa.” (Yakobo 2:21 - 


294 



24) Kugira ngo umuntu atsindishirizwe no kwizera, kwizera kugomba kugera ku rwego 
kubasha kugenga urukundo n’ibyo umutima wifuza; kandi kumvira niko gutuma kwizera 
ubwako gutungana. {UBl 292.4} 

Kwizera, igishingirwaho ku gusohorezwa isezerano 

Ahatari ubuntu bwa Kristo, umunyabyaha nta byiringiro aba afite; ntacyo ashobora 
gukorerwa; ariko ku bw’ubuntu bw’Imana, ahabwa imbaraga y’indengakamere igakorera 
mu bitekerezo, mu mutima no mu mico ye. Iyo umuntu yakiriye ubuntu bwa Kristo bituma 
abona icyaha muri kamere yacyo mbi, hanyuma kikirukanwa mu mutima we. Ni 
kubw’ubuntu dushobora kugirana umubano na Kristo, no gukorana na we mu murimo wo 
gukiza abandi. Kwizera ni cyo kintu Imana yabonye ko ari ngombwa kugira ngo isezeranire 
abanyabyaha imbabazi; atari uko hari ikintu kwifitemo gituma ugufite aba akwiriye agakiza, 
ahubwo ni ukubera ko kubasha gusingira ibyo Kristo yakoze, ari byo muti wateganirijwe 
icyaha. Kwizera gushobora kugaragaraza kumvira gutunganye kwa Kristo mu cyimbo 
cy’ibicumuro n’amahumane by’umunyabyaha. Iyo umunyabyaha yizeye ko Kristo ari 
Umukiza we bwite, ubwo ni bwo Imana, ikurikikije amasezerano yayo adakuka, 
imubabarira icyaha cye kandi ikamutsindishiriza nta cyo atanze. Umuntu wihana abona ko 
gutsindishirizwa kwe kuzanwa n’uko Kristo, nk’Umucunguzi we kandi umwishingizi we, 
yamupfiriye kandi akaba ari na we mpongano ye no gukiranuka kwe. {UBl 293.1} 

“Aburahamu yizeye Imana, bimuhwanirizwa no gukiranuka. Nyamara ukora, ibihembo bye 
ntibimuhwanira no guherwa ubuntu, ahubwo abyita ubwishyu. Ariko rero udakora, ahubwo 
akizera utsindishiriza abanyabyaha, kwizera kwe kumuhwanirizwa no gukiranuka.” 
(Abaroma 4:3-5) Gukiranuka ni ukumvira amategeko. Amategeko asaba gukiranuka, kandi 
iki ni cyo umunyabyaha agomba itegeko; nyamara ntashobora kugitanga. Uburyo bwonyine 
ashobora kugera ku gukiranuka ni ukwizera. Binyuze mu kwizera ashobora gushyikiriza 
Imana ibyo Kristo yamukoreye, Uwiteka na we akabara gukiranuka k’Umwana we kuri uwo 
munyabyaha. Gukiranuka kwa Kristo kwemerwa mu mwanya wo gutsindwa k’umuntu, 
Imana ikamwakira, ikamubabarira, igatsindishiriza uwo muntu wihannye kandi wizeye, 
ikamufata nk’umukiranutsi, kandi ikamukunda nk’uko ikunda Umwana wayo. Uku ni ko 
kwizera kubarwa nko gukiranuka, kandi umuntu ubabariwe akomeza guhabwa ubuntu 
bukurikira ubundi, ava mu mucyo muto, akajya mu mucyo urushijeho kuba mwinshi. 
Ashobora kuvugana ibyishimo ati: “Iradukiza, itabitewe n’imirimo yo gukiranuka twakoze, 
ahubwo ku bw’imbabazi zayo, idukirisha kuhagirwa, ni ko kubyarwa ubwa kabiri, 
ikadukirisha no guhindurwa bashya n’Umwuka Muziranenge; uwo yahaye Yesu Kristo 
Umukiza wacu kuducuncumuriraho cyane, kugira ngo dutsindishirizwe n’ubuntu bwayo, 

duhereko tube abaragwa, dufite ibyiringiro byo kuzahabwa ubugingo buhoraho.” (Tito 3:5- 
7) {UBl 293.2} 

Kandi handitswe ngo: ” Icyakora abamwemeye bose, bakizera Izina rye, yabahaye 
ubushobozi bwo kuba abana b’Imana. Abo ntibabyawe n’amaraso, cyangwa n’ubushake 
bw’umubiri, cyangwa n’ubushake bw’umugabo, ahubwo babyawe n’Imana.” (Yohana 
1:12,13). Yesu yaravuze ati: “Ni ukuri, ni ukuri, ndakubwira yuko umuntu utabyawe ubwa 
kabiri, atabasha kubona ubwami bw’Imana.”(Yohana 3:3) ” Umuntu utabyawe n’amazi 
n’Umwuka atabasha kwinjira mu bwami bw’Imana.” (Yohana 3:5) Ntabwo ari urugero rwo 
hasi rwadushyizwe imbere, kuko tugomba guhinduka abana b’Imana. Tugomba gukizwa 
umuntu ku giti cye; kandi igihe cy’ibigeragezo ndetse n’imibabaro, tuzashobora 
gutandukanya uwakoreye Imana n’utarayikoreye. {UBl 294.1} 

Benshi bayoba inzira y’ukuri, kubera ko batekereza ko bagomba kujya mu ijuru bagize icyo 
bakora ngo babe bakwiriye kugirirwa neza n’Imana. Bashaka kwihindura beza bakoresheje 
umuhati wabo bwite. Ntibashobora kubigeraho na rimwe. Kristo yaduharuriye inzira 
binyuze mu kwitambaho igitambo ku bwacu, kutubera urugero, no guhinduka Umutambyi 
wacu Mukuru. Aravuga ati: ‘Ni jye nzira n’ukuri n’ubugingo” (Yohana 14:6) Turamutse 
dukoresheje umuhati wacu tugashobora nibura gutera intambwe imwe tugana ku rwego, 
amagambo ya Kristo ntiyaba ari ukuri. Ariko nitwemera Kristo, imirimo myiza izagaragara 
nk’imbuto zihamya ko turi mu nzira y’ubugingo, ko Kristo ari inzira yacu, kandi ko 
tugendera mu nzira y’ukuri igana mu ijuru. {UBl 294.2} 

Ahinduka gukiranuka kwacu 

Kristo yitegereza umwuka dufite, kandi iyo abonye twikorera umutwaro wacu mu kwizera, 
gukiranuka kwe kuzuye kuduhongerera ku byo tudashoboye kugeraho. Iyo dukoze uko 
dushoboye, ahinduka gukiranuka kwacu. Uko gukiranuka kwakira buri murasire wose 
w’umucyo Imana itwoherereza kugira ngo kuduhindure umucyo w’abari mu isi. 203 {UBl 
294.3} 


296 



IGICE CYA 58: WARETSE URUKUNDO RWAWE RWA MBERE 


Naganiriye n’abantu b’i Otsego ku murongo wa kane n’uwa gatanu y’igice cya kabiri 
cy’igitabo cy’Ibyahishuwe. Iyo mirongo iravuga iti: “Ariko rero mfite icyo nkugaya, ni uko 
waretse urukundo rwawe rwa mbere. Nuko ibuka aho wavuye ukagwa; wihane, ukore 
imirimo nk’iya mbere; kuko nutabikora, nzaza aho uri nkure igitereko cy’itabaza cyawe 
ahacyo nutihana.” (Ibyak 2:4,5) Abantu babwiwe aya magambo bari abantu b’imico 
y’agahozo ku buryo buzwi n’Umugabo wo guhamya. Aravuga ati: “ mfite icyo nkugaya, ni 
uko waretse urukundo rwawe rwa mbere.” Hano hari ikintu kibura kigomba kuboneka. 
Ubundi buntu bwose bwananiwe gukemura ubu bukene. Itorero riragirwa iyi nama ngo: 
“ibuka aho wavuye ukagwa maze wihane ukore imirimo nk’iya mbere; kuko nutabikora 
nzaza aho uri nkure igitereko cy’itabaza cyawe ahacyo, niba utihannye...Ufite ugutwi, 
niyumve ibyo Umwuka abwira amatorero, unesha nzamuha kurya ku mbuto z’igiti 
cy’ubugingo kiri muri Paradizo y’Imana.” (Ibyah 2:4-7). Muri aya magambo harimo 
imiburo, gucyaha, guhata, amasezerano, biva ku mugabo wo guhamya, ufite mu kuboko kwe 
kw’iburyo inyenyeri ndwi. “Dore izo nyenyeri ndwi ni zo bamarayika b’ayo matorero 
arindwi, naho ibitereko by’amatabaza birindwi ni byo matorero arindwi.” (Ibyah 1:20). 
{UBl 295.1} 

Iyo iri torero ripimwe ku munzani wo mu buturo, risangwa ridashyitse kuko ryaretse 
urukundo rwaryo rwa mbere. Umugabo wo guhamya aravuga aya magambo ati: “Nzi 
imirimo yawe n’umuhati wawe, no kwihangana kwawe, kandi nzi yuko utabasha 
kwihanganira abanyangeso mbi, n’uko wagenzuye abiyita intumwa, kandi atari zo, ukabona 
ko ari abanyabinyoma. Uzi kwihangana, kandi warenganyirijwe izinaryanjye ntiwacogora.” 
(Ibyah 2:2,3) {UBl 295.2} 

Nubwo byari bimeze bityo itorero riboneka ko ridashyitse. Ni ikihe kintu gikomeye kibura? 
— « waretse urukundo rwawe rwa mbere.” Mbese aho twe si cyo kibazo dufite? Inyigisho 
zacu zishobora kuba ari ukuri, dushobora kwanga inyigisho z’ibinyoma, kandi ntitwakire 
abatari mu mahame y’ukuri; dushobora gukorana umwete tutarambirwa ariko ibi na byo 
ntabwo bihagije. Icyo tugamije ni iki? Kuki duhamagarirwa kwihana? — “Waretse 
urukundo rwawe rwa mbere.” {UBl 295.3} 

Reka buri mwizera wese w’itorero yige uyu muburo ukomeye n’uku gucyaha. Reka umuntu 
wese arebe niba aharanira ukuri, niba hari icyo aganiraho n’undi, arebe niba atajimije 
urukundo rubabarira rwa Kristo. Mbese Kristo ntiyashyizwe ku ruhande haba mu 
bibwirizwa cyangwa mu mitima? Mbese ntihari akaga k’uko abantu benshi bagenda 
babwiriza, bakora umurimo w’ibwirizabutumwa, kandi urukundo rwa Kristo rutari mu byo 

bakora? Uyu muburo mwiza uturutse ku mugabo wo guhamya, usobanura byinshi; usaba ko 
wibuka aho wavuye ukagwa; kwihana, no gukora imirimo nk’iya mbere. Umugabo wo 
guhamya aravuga ati: “Nutihana, nzaza aho uri, nkure igitereko cy’itabaza cyawe 
ahacyo.”(Ibyah 2:5) Mbega ukuntu itorero rikwiriye kumenya ko rikeneye urukundo 
rushyushye nk’urwa mbere! Igihe uru rukundo ruzaba rudashyitse, ibindi byiza byose 
ntibizaba bihagije. Guhamagarirwa kwihana nta bwo ari ikintu cyakwirengagizwa ngo he 
kubaho kurimbuka. Kwizera ibyerekeranye n’ukuri ntabwo bihagije. Gushyira iyi nyigisho 
abantu batizera, ntabwo bikugira umuhamya wa Kristo. Umucyo wanejeje umutima wawe 
igihe wasobanukirwaga bwa mbere ubutumwa bwo muri iki gihe, ni ikintu cy’ingenzi mu 
mibereho n’imihati yawe; kandi ibi byarazimiye biva mu mutima n’imibereho byawe. Kristo 
abona ko ubuze ishyaka, akavuga ko waguye kandi ko uhagaze mu irimbukiro. {UB1 296.1} 

Igisha urukundo n’amategeko biri hamwe. 

Mu kwigisha ibyo amategeko asaba, benshi bananiwe kugaragaza urukundo ruhebuje rwa 
Kristo. Abafite ukuri gukomeye, ubugorozi bufite ireme byo kwigisha abantu, ntibigeze 
babona agaciro k’igitambo cy’impongano nk’imvugo y’uburyo Imana ikunda umuntu 
urukundo rukomeye. Urukundo dukunda Yesu, n’urukundo Yesu akunda abanyabyaha, 
byakuwe mu buzima bw’idini bw’abatumwa kubwiriza ubutumwa bwiza kandi inarijye 
ishyirwa hejuru mu cyimbo cyo kwerereza Umucunguzi w’inyokomuntu. Amategeko 
akwiriye kwigishwa abayagomera, ntafatwe nk’ikintu gitandukanye n’Imana, ahubwo 
agafatwa nk’ikintu gishyigikira ibitekerezo na kamere byayo. Nk’uko umucyo udashobora 
gutandukanywa n’izuba ni nako amategeko y’Imana adashobora kwigishwa abantu neza mu 
gihe atandukanijwe n’Imana yayashyizeho. Intumwa yagombye kuvuga iti: “Mu mategeko 
ni mo ubushake bw’Imana bugaragarira; muze mwirebere ubwanyu ko amategeko atari yo 
Pawulo yavuzeho agira ati: “— arera, araboneye kandi ni meza.” Ahana icyaha, aciraho 
iteka umunyabyaha, ariko akamwereka ko akeneye Kristo, wuzuye imbabazi n’ubuntu 
n’ukuri. Nubwo amategeko adashobora gukuraho igihano cy’icyaha, ahubwo akereka 
umunyabyaha imyenda ye yose, Kristo yasezeranye kubabarira cyane abihana bose bakizera 
imbabazi ze. Urukundo rw’Imana rugera mu buryo busesuye ku bantu bihannye kandi 
bizeye. Ikizinga cy’icyaha gishobora guhanagurwa gusa n’amaraso y’igitambo 
cy’impongano. Nta rindi turo ryari rikenewe keretse igitambo y’uwari ahwanye na Se. 
Umurimo wa Kristo — imibereho ye, kwicisha bugufi, urupfu no kuvuganira umuntu 
wacumuye—bishyira hejuru amategeko kandi bigatuma aba ayo kubahwa. {UBl 296.2} 

Ibibwirizwa byinshi byabwirije ku bijyanye n’ibyo amategeko asaba ntibyarangwagamo 
Kristo, kandi uku kuburamo kwe kwatumye ukuri kudashobora guhindura imitima. Nta 
buntu bwa Kristo, ntibishoboka ko umuntu atera intambwe n’imwe mu kumvira amategeko 

y’Imana. Mbega noneho ukuntu ari ingenzi ko umunyabyaha yumva urukundo, n’imbaraga 
by’Umucunguzi we akaba n’Incuti ye! Mu gihe intumwa ya Kristo ikwiriye gusobanura 
neza ibyo amategeko asaba, ikwiriye na none kumvikanisha ko nta n’umwe ushobora 
gutsindishirizwa bidatewe n’igitambo y’impongano cya Kristo. Nta Kristo hashobora 
kubaho gusa gucirwaho iteka no gutegerezanya ubwoba gukorwa n’isoni, kandi amaherezo 
akaba ayo gutandukana n’Imana burundu. Ariko ufite amaso ahumutse akareba urukundo 
rwa Kristo, azitegereza kamere y’Imana yuzuye urukundo n’impuhwe. Imana ntizagaragara 
nk’umuntu utwaza igitugu w’intavumera, ahubwo izagaragara nk’umubyeyi wifuza 
guhobera umwana we wihannye. Umunyabyaha azarangururana ijwi n’umunyezaburi ati: 
“Nk’uko se w’abana abagirira ibambe ni ko Uwiteka agirira ibambe abamwubaha.” (Zaburi 
103:13) Kubura ibyiringiro kose gukurwaho mu mutima iyo Kristo ahishuwe muri kamere 
ye nyakuri. {UBl 297.1} 

Ubutumwa nyakuri bwa Marayika wa gatatu. 

Bamwe muri benedata bagaragaje impungenge ko tuzibanda cyane ku nyigisho yo 
gitsindishirizwa ku bwo kwizera, ariko ndiringira kandi nsabira ko nta n’umwe wari 
ukwiriye kugira impungenge kuko nta ngorane ziriho mu kwigisha iri hame nk’uko riri mu 
byanditswe. Iyo haba hatarabayeho uburangare mu bihe byashize mu kwigisha neza abantu 
b’Imana, ntabwo byari kuba ngombwa ko abantu bakangurirwa kubyitaho... Amasezerano 
akomeye cyane kandi y’igiciro twahawe mu Byanditswe Byera yarengejwe amaso mu buryo 
bwose, nk’uko umwanzi wo gukiranuka yari yagennye ko bikwiriye kuba. Yashyizeho igihu 
cyijimye hagati yacu n’Imana kugira ngo tudashobora kubona kamere y’ukuri y’Imana. 
Uwiteka yigaragaje ubwe ko ari “Umunyambabazi n’umunyabuntu, wihangana kandi 
wuzuye kugira neza n’ukuri.” {UBl 297.2} 

Benshi baranyandikiye, babaza niba ubutumwa bwo gutsindishirizwa ku bwo kwizera ari 
ubutumwa bwa malayika wa gatatu, nanjye mbasubiza ngira nti: “Ni ubutumwa bwa 
marayika wa gatatu mu by’ukuri.” 205 {UBl 297.3} 

IGICE CYA 59: KUMVIRA KUZUYE BINYUZE MURI KRISTO 


“Mubonye yuko umuntu atsindishirizwa n’imirimo, adatsindishirizwa no kwizera gusa 
.. .nuko rero, nk’uko umubiri udafite umwuka uba upfuye, ni ko no kwizera kutagira imirimo 
kuba gupfuye” (Yakobo 2:24-26). Ni ingenzi cyane kwizera Kristo ndetse no kwizera ko ari 
we ugukiza; ariko hari ingorane zo kwemeranya n’abantu benshi bavuga bati: “Ndakijijwe.” 
Benshi baravuze bati: “Ugomba gukora imirimo myiza kugira ngo ubeho”; ariko hatari 
Kristo nta n’umwe ushobora gukora neza. Benshi muri iki gihe baravuga bati: “wizere, 
wizere gusa uzabaho.” Kwizera n’imirimo biragendana, kwizera no gukora 
birasobekeranye. Uwiteka yifuza ko umuntu amera nk’uko Adamu yari ameze muri 
Paradizo mbere yuko acumura—Kumvira byuzuye no gukiranuka kudafite ikizinga. 
Ibisabwa n’Imana mu gihe cy’isezerano ry’ubuntu ni bimwe n’ibyasabwaga n’Imana muri 
paradizo—bihwanye n’amategeko yayo yera, akiranuka kandi meza. Ubutumwa bwiza 
ntabwo bukuraho uburemere by’ibyo amategeko asaba; bwerereza amategeko kandi 
bugatuma aba ayo kubahwa. Ibyasabwaga mu gihe cy’Isezerano rya Kera ntaho 
bitandukaniye n’ibisabwa mu gihe cy’Isezerano Rishya. Ntihakagire n’umwe wibeshya ngo 
ashukwe n’umutima wa kamere umubwira ko Imana izareba ko umuntu atari indyarya, kandi 
itazita ku kureba uko kwizera kumeze, ntiyite ku kutabonera ko mu mibereho; ibiri amambu, 
Imana ishaka ko abana bayo bagira kumvira gutunganye. {UB1 298.1} 

Kugira ngo habeho kuzuza ibyo amategeko asaba, kwizera kwacu kugomba gusingira 
gukiranuka kwa Kristo kukagufata nko gukiranuka kwacu. Binyuze mu komatana na Kristo 
no kwemera gukiranuka kwe ku bwo kwizera, tubasha gukora imirimo y’Imana dufatanyije 
na Kristo. Niba wumva ushaka gutembanwa n’ibibi biriho muri iki gihe, ukaba udashaka 
kwemera gufatanya n’intumwa z’ijuru mu kurwanya icyaha mu muryango wawe, no mu 
itorero, kugira ngo gukiranuka guhoraho gushobore kwimikwa, nta kwizera ufite. Kwizera 
gukorera mu rukundo kandi kugatunganya ubugingo. Binyuze mu kwizera, Mwuka 
Muziranenge akorera mu mutima kugira ngo arememo ubutungane; ariko ibi ntibishobora 
kugerwaho keretse habayeho ubufatanye hagati y’umuntu na Kristo. Dushobora kwizihira 
ijuru gusa, binyuze mu murimo Mwuka Muziranenge akorera mu mutima; kuko tugomba 
kugira gukiranuka kwa Kristo nk’icyemezo kidushoboza kwegera Data wa twese. Kugira 
ngo tubone gukiranuka kwa Kristo, dukeneye buri munsi guhindurwa n’imbaraga ya 
Mwuka, no kuba abasangiye kamere n’Imana. Ni umurimo wa Mwuka Muziranenge gutuma 
dukomeza gushimishwa no gukiranuka, kutweza imitima no guhesha umuntu icyubahiro. 
{UBl 298.2} 

Hanga Yesu amaso 


Reka umuntu ahange amaso kuri Yesu. “Nguyu Umwana w’Intama w’Imana ukuraho 
ibyaha by’abari mu isi” (1 Yohana 1:29). Nta muntu n’umwe uzahatirwa guhanga amaso 
Kristo, ariko ijwi rirarika riravuga ryinginga ngo: “Reba ubeho.” Mu kureba kuri Kristo, 
tuzabona yuko urukundo rwe ntacyo warugereranya na cyo, ku buryo yagiye mu mwanya 
w’umunyabyaha mubi, akamubaraho gukiranuka kwe kudafite inenge. Iyo umunyabyaha 
areba Umukiza wabambwe ku musaraba ku bwe agashyirwaho umuvumo w’icyaha mu 
cyimbo cye, yitegereza urukundo rwe rubabarira, mu mutima we urukundo rurakanguka. 
Umunyabyaha akunda Kristo, kuko Kristo ari we wabanje kumukunda, kandi urukundo ni 
rwo rusohoza amategeko. Umuntu wihannye abona ko Imana ” ari iyo kwizerwa kandi 
ikiranukira kutubabarira ibyaha byacu no kutwezaho gukiranirwa kose.” (1 Yohana 1:9). 
Mwuka w’Imana akorera mu mutima w’umwizera, ukamushoboza kujya mbere, intambwe 
yo kumvira igakurikirwa n’indi, akava mu ntege nke ajya mu mbaraga nshya, n’ubuntu 
bugakurikirwa n’ubundi. {UB1 299.1} 

Imana iciraho iteka abantu batareka Kristo ngo ababere Umukiza wabo bwite; ariko 
ababarira buri muntu wese umusanga afite kwizera, akanamushoboza gukora imirimo 
y’Imana, kandi kubwo kwizera akagirana ubumwe na Kristo. Yesu abivugaho muri aya 
magambo ati: “Jyewe mbe muri bo, nawe ube muri jye, ngo babe umwe rwose, [ubu bumwe 
buzana gutungana kw’imico] ngo ab’isi bamenye ko ari wowe wantumye, ukabakunda 
nk’uko wankunze.” (Yohana 17:23) Uwiteka yateganyije uburyo bwose bushoboka aho 
umuntu ashobora kugira agakiza kuzuye kandi ku buntu, kandi kakaba gashyitse muri we. 
Imana iteganya ko abana bayo bagira imirasire irabagirana ya Zuba ryo Gukiranuka, kugira 
ngo bose bahabwe umucyo w’ukuri. Imana yahaye isi agakiza k’igiciro gihebuje, ndetse 
kanyujijwe mu mpano y’Umwana wayo w’Ikinege. Intumwa Pawulo irabaza iti: “Mbese 
ubwo itimanye Umwana wayo, ikamutanga ku bwacu twese, izabura ite kumuduhana 
n’ibindi byose?” (Abaroma 8:32) Niba rero tudakijijwe, ikosa ntirizaba ari iry’Imana, 
ahubwo rizaba ari iryacu, kubera ko tuzaba twanze gufatanya n’intumwa mvajuru. Ubushake 
bwacu ntibuzaba bwarahuye n’ubw’Imana. {UBl 299.2} 

Umucunguzi w’abari mu isi yatwikirije ubumana bwe ubumuntu kugira ngo ashyikire 
umuntu; kuko hari hakenewe ko ubumana n’ubumuntu bizana mu isi agakiza kari gakenewe 
n’umuntu waguye. Ubumana bwari bukeneye ubumuntu kugira ngo ubumuntu bushobore 
gushyikira umuyoboro uhuza umuntu n’Imana. Umuntu akeneye imbaraga iva hanze ye 
kandi imurenze kugira ngo yongere kumugarurira ishusho y’Imana; ariko kuko akeneye 
ubufasha mvajuru, ntabwo bituma igikorwa cy’umuntu kitaba icy’ingenzi. Ku ruhande 
rw’umuntu kwizera ni ngombwa; kuko kwizera gukorera mu rukundo kandi kugatunganya 

ubugingo. Kwizera kugundira imbaraga ya Kristo. Uwiteka ntateganya ko imbaraga 
y’umuntu itentebuka; ahubwo ku bwo gufatanya n’Imana, imbaraga y’umuntu ishobora 
gutunganira gukora ibyiza. Imana ntiteganya ko ubushake bwacu bukurwaho; kuko ari muri 
bwo dushobora gusohoza umurimo yifuza ko twakora iwacu ndetse no hanze. Buri muntu 
wese yahawe umurimo we; kandi buri mukozi nyakuri akwirakwiza umucyo mu batuye isi; 
kuko aba afatanyije n’Imana na Kristo ndetse n’abamarayika bo mu ijuru mu murimo 
ukomeye wo gukiza abazimiye. Mu gufatanya n’ijuru akomeza kunguka ubwenge bwo 
gukora imirimo y’Imana. Mu gukorana n’ubuntu bw’Imana, umwizera ahinduka ukomeye 
mu by’Umwuka. Ukora akurikije ubushobozi yahawe, azabera Shebuja umwubatsi 
w’umunyabwenge kuko yigira kuri Kristo, yiga gukora imirimo y’Imana. Ntazahunga 
umutwaro w’inshingano kuko azabona ko buri muntu wese agomba gukorera Imana ku 
rugero ubushobozi bwe bugarukiraho, kandi akemera ubwe kuvunwa n’uwo murimo; ariko 
Yesu ntatererana umugaragu we ufite ubushake kandi wumvira ngo amenagurwe n’uwo 
mutwaro. Ntabwo ari umuntu ufite ishingano zikomeye mu murimo w’Imana ukeneye 
kugirirwa impuhwe namwe, kuko ari umwizerwa kandi w’umunyakuri mu gufatanya 
n’Imana; kandi binyuze mu gushyira hamwe imbaraga z’Imana n’iz’umuntu, umurimo 
urarangira. Ahubwo ukeneye kugirirwa impuhwe ni umuntu uhunga inshingano, ntabone 
amahirwe ahamagarirwa guhabwa. {UBl 299.3} 

IGICE CYA 60: ISANO IRI HAGATI YO KWIZERA N’IMIRIMO 


Napier, New Zealand 
09/04/1893 

Mwenedata A.T. Jones: 

Nari mu iteraniro ryarimo abizera benshi. Mu nzozi nagize nabonye wigisha icyigisho cyo 
kwizera no gukiranuka kwa Kristo tubarwaho kubwo kwizera. Wasubiyemo kenshi ko 
imirimo ntacyo imaze, kandi nta cyo dukeneye gukora. Icyigisho cyigishijwe muri uwo 
mucyo ku buryo namenye ko byari guteza urujijo mu bitekerezo by’abantu, ku buryo batari 
kumva neza ibijyanye no kwizera n’imirimo, iyo ni yo mpamvu niyemeje kukwandikira. Iyi 
ngingo uyivugana imbaraga cyane. Hariho ibisabwa mbere y’uko twakira gutsindishirizwa 
no kwezwa, no gukiranuka kwa Kristo. Nzi neza icyo ushaka kuvuga, ariko usiga mu 
ntekerezo z’abantu ikintu kitari cyiza. Nubwo imirimo myiza nta n’umwe ishobora gukiza, 
ni nako bidashoboka ko hagira n’umwe ukizwa nta mirimo myiza afite. Imana idukiza 
ikurikije iri tegeko, ko tugomba gusaba niba turi buhabwe, ko dushaka niba turi bubone, 
kandi ko dukomanga niba urugi ruribudukingurirwe. {UBl 301.1} 

Kristo yitanga ashaka gukiza rwose abamusanga bose. Ararikira bose kumusanga. “Kandi 
uza aho ndi sinzamwirukana na hato.”(Yohana 6:37) Mu by’ukuri ubona ibi byigisho nk’uko 
nanjye mbibona nubwo mu mvugo yawe, utuma izi nyigisho ziteza urujijo mu bitekerezo. 
Nyuma yo kugaragaza igitekerezo cyawe ku byerekeranye n’imirimo, igihe ubajijwe ibibazo 
kuri iki cyigisho, imirongo igaragara neza, mu bwenge bwawe nawe ntubasha gusobanurira 
abandi amahame y’ukuri, kandi wowe ubwawe ntushobora guhuza amagambo yawe 
n’amahame no kwizera byawe. {UBl 301.2} 

Umusore yasanze Yesu aramubaza ati: “Mwigisha Mwiza nkore nte, ngo mbone kuragwa 
ubugingo buhoraho?” (Mariko 10:17) Kristo yaramusubije ati: “Unyitira iki Mwiza? 
Umwiza ni umwe gusa; ni Imana. Ariko nushaka kugera ku bugingo witondere amategeko. 
Aramubaza ati: ni ayahe?” Yesu yamubwiye amasomo menshi. Uyu musore aramusubiza 
ati: “Ayo yose narayitondeye guhera nkiri muto; none icyo nshigaje ni iki? Yesu 
aramusubiza ati: ‘Nushaka kuba utunganye rwose, genda ugurishe ibyo utunze byose, maze 
uhe abakene, ni bwo uzagira ubutunzi mu ijuru, uhereko uze unkurikire. Ibi ni byo 
yasabwaga kandi na Bibiliya yuzuye ibisabwa nk’ibi. “Uwo musore yumvise iryo jambo 
agenda afite agahinda, kuko yari afite ubutunzi bwinshi.”( Matayo 19:17,20,21) {UBl 
301.3} 

Ingingo zo kuzirikanwa 


Noneho rero iyo uvuze ko nta bisabwa bihari, kandi imvugo zimwe zigera kure, urushya 
ibitekerezo, kandi bamwe ntibashobora kubona kudahindagurika mu mvugo yawe. 
Ntibashobora kubona ukuntu bahuza izi mvugo n’ingingo zigaragara mu Ijambo ry’Imana. 
Ndakwinginze zirikanaizi ngingo. Ibi bitekerezo bikomeye byerekeranye n’imirimo ntabwo 
bituma uko twumva ibintu kugira ingufu. Iyi mvugo ituma ibyo twigisha bibura intege, kuko 
hari benshi bazagufata nk’umuntu ukabya, bityo bagapfirwa ubusa n’inyigisho nziza 
ubafitiye ku nsanganyamatsiko bari bakeneye kumenya... Mwenedata, birakomeye kugira 
ngo ubwenge busobanukirwe iyi ngingo, kandi ntukwiriye gutera abantu urujijo ku 
bw’intekerezo zitazahuza n’Ijambo ry’Imana. Dufashe urugero ku nyigisho za Kristo, 
abigishwa benshi bari injiji zo kuririrwa; ariko igihe Mwuka Muziranenge Yesu 
yabasezeraniye yabazagaho, kandi ugahindura Petero washidikanyaga ikirangirire mu 
kwizera, mbega guhinduka kwagaragaye muri kamere ye! Ariko ntukwiriye gushyira 
igisitaza mu nzira, ari cyo nyigisho n’amagambo yawe, kugira ngo umunyantegenke 
adasitara akagwa. Ntugahindagurike mu mvugo, ujye utuza, utekereze cyane kandi 
ushikame ku byo uvuga. Ntugakabye mu kintu icyo ari cyo cyose, ahubwo ushikamishe 
ibirenge byawe ku rutare rukomeye. Umukiza mwiza, Umukiza uhebuje aravuga ati: “Ufite 
amategeko yanjye, akayitondera ni we unkunda: kandi unkunda, azakundwa na Data, na 
njye nzamukunda, mwiyereke.” (Yohana 14:21) {UBl 302.1} 

Iri ni isuzuma ry’ukuri; gushyirwa mu bikorwa kw’amagambo ya Kristo. Kandi ni igihamya 
cy’urukundo umuntu akunda Yesu, na none kandi ukora ibyo ashaka, yerekana igihamya 
cy’imbuto agaragariza mu kumvira, mu butungane no kubonera kw’imico... {UBl 302.2} 

Mwenedata, gendana n’Imana witonze. Ariko wibuke ko hari bamwe baguhanze amaso, 
batekereza ko uzarenga imbibi, maze ugasitarira kugwa. Ariko niwicisha bugufi ukaguma 
hafi ya Yesu, byose bizagenda neza... {UBl 302.3} 

Nta hantu na hamwe dushobora guhabwa impamyabumenyi mu ishuri rya Kristo. Dukwiriye 
gukorera ku mugambi wo kongeraho, Umwami na we agakorera ku mugambi wo gukuba. 
Mu gukomeza kubaha Imana tuzabaho mu mugambi wo kongeraho binyuze mu buntu 
bw’Imana, tugashimangira umuhamagaro wacu ndetse no gutoranywa kwacu... “kuko 
nimukora ibyo ntabwo muzasitara na hato. Ahubwo izabaha rwose kwinjira mu Bwami 
butazahanguka bwa Yesu Kristo.” (2 Petero 1:11,11) 208 {UB1 302.4} 

Nta kubererekera icyaha 

Benedata bakwiriye kwitondera uburyo bigisha abantu icyigisho cyo kwizera n’imirimo, 
nibitaba ibyo intekerezo zabo zizaba mu rujijo. Abantu bakeneye gushishikarizwa gukora 

imirimo myiza. Bakwiriye kwerekwa ukuntu bashobora gutsinda, uko batungana ndetse 
n’ukuntu amaturo yabo yanezeza Imana. Ni ku bw’imbaraga ziri mu maraso ya Kristo. 
Ubutumwa bw’umuntu udatinya bugomba kubwirwa abantu. Abantu bagomba kugenda 
batesha kandi bacyaha ikibi icyo ari cyo cyose. {UBl 303.1} 

Niba buri mumarayika w’itorero yarahawe umurimo nk’uwahawe marayika w’itorero rya 
Efeso, reka ubutumwa bwumvikanire mu bantu bucyaha guterera iyo, gusubira inyuma 
n’icyaha kugira ngo abantu bashobore kwihana no kwatura ibyaha byabo. Ntuzigere na 
rimwe ushaka gutwikira icyaha; kuko mu butumwa bwo gucyaha, Kristo agomba 
kwamamazwa nk’Uwambere n’Uw’imperuka, ubereye umutima byose muri byose. {UBl 
303.2} 

Ubushobozi bwe butegereje ko abashaka kunesha babusaba. Ucyaha akwiriye gukangurira 
abamuteze amatwi guharanira gutsinda. Akwiriye kubashishikariza guharanira kunesha 
igikorwa cyose cy’icyaha no gutandukana n’ingeso yose mbi, nubwo kwizinukwa byaba 
bimeze nko kwinogora ijisho ry’iburyo cyangwa kwikuraho ukuboko kw’iburyo. 
Ntibikabeho gushyigikira cyangwa kubererekera akamenyero kabi n’ibyaha. 209 {UBl 
303.3} 

Gufatanya n’Imana 

Umuntu akwiriye gufatanya n’Imana akoresha imbaraga zose akurikije ubushobozi Imana 
yamuhaye. Ntakwiriye kuyoberwa ibikwiriye gukorwa mu mirire n’iminywere no mu 
mibereho yose y’ubuzima. Uwiteka ateganya ko abantu be bakora nk’abantu batekereza 
kandi bazi ko bazabazwa ibyo bakoze mu buryo bwose... {UBl 303.4} 

Ntidushobora kwirengagiza umurasire wose w’umucyo Imana yaduhaye. Kutihutira gukora 
ibintu byari bikeneye gukorwa vuba kandi neza, ni ugukora icyaha. Umuntu akwiriye 
gukorana n’Imana agategeka irari ryagombye kuba n’ubundi munsi y’ubutware bwe. Kugira 
ngo abigereho, ntakwiriye kurambirwa gusenga Imana, kugira ngo akomeze kubona ubuntu 
bumushoboza kugenga intekerezo ze, imyitwarire ye n’ibikorwa bye. Binyuze mu buntu 
butangwa na Kristo, ashobora gushobozwa kunesha. Kwitwa umuntu unesha bisobanura 
ibirenze ibyo abantu benshi batekereza. Mwuka w’Imana azasubiza gutaka k’umutima wose 
wihannye, kuko kwihana ari impano y’Imana, n’igihamya cy’uko Kristo arimo 
kwireherezaho umuntu. Ntidushobora kwihana ibyaha tudafite Kristo, nk’uko tudashobora 
kubabarirwa nta Kristo, nyamara umuntu akwiriye kwicisha bugufi we n’irari rye, 
n’ubwibone bwe agasanga Yesu atagize undi anyuraho, akizera kandi akiringira ko azamuha 
ibyo akeneye byose... {UBl 303.5} 

Ntihakagire n’umwe utekereza ko umuntu afite uruhare ruto cyangwa se ko ntarwo mu 
murimo ukomeye wo kunesha; kuko Imana ntacyo ikorera umuntu udafatanyije nayo. Kandi 
ntukavuge ko nurangiza gukora ibyo ushoboye, ari bwo Yesu azagufasha. Kristo yaravuze 
ati: “Kuko ari ntacyo mubasha gukora mutamfite.” (Yohana 15:5) Kuva ku cya mbere 
kugera ku cya nyuma, umuntu agomba gufatanya n’Imana. Niba Mwuka Muziranenge 
adakoreye mu mutima w’umuntu, kuri buri ntambwe, tuzasitara kandi tugwe. Imihati 
y’umuntu yonyine nta cyo iri cyo kandi ntacyo imaze; nyamara gufatanya na Kristo 
bisobanura kunesha. Ku bwacu twenyine nta mbaraga dufite zo kwihana icyaha. Keretse 
gusa twemeye ubufasha mvajuru, naho ubundi ntidushobora gutera intambwe n’imwe 
dusanga Umukiza. Aravuga ati: “Ni jye Alfa na Omega, Itangiriro n’Iherezo » mu gakiza ka 
buri muntu. {UBl 304.1} 

Ariko nubwo Kristo ari byose, dukwiriye gushishikariza buri muntu gukorana umwete 
adacogora. Dukwiriye kurwana, tugakirana, tugakoresha intekerezo, tukaba maso, 
tugasenga; ibitari ibyo, tuzatsindwa n’umwanzi mubi. Imbaraga n’ubuntu dushobora 
gukoresha ngo tugere kuri ibi, biva ku Mana, kandi igihe cyose dukwiriye kumwiringira 
kuko ari we ubasha gukiza rwose abegerezwa Imana na we. Ntukigere utuma abantu 
batekereza ko umuntu yakora akantu gato cyangwa se ko nta na ko ku rwe ruhande; ahubwo 
wigishe umuntu gufatanya n’Imana, kugira ngo ashobore kunesha. {UBl 304.2} 

Ntukemerere umuntu kuvuga ko imirimo yawe nta sano ifitanye n’uko uhagaze imbere 
y’Imana. Mu gihe cy’urubanza, umwanzuro uzasomwa uzaba ushingiye ku byakozwe 
cyangwa ibitarakozwe byari bikwiriye. (Mat 25:34-40). Umuhati n’umurimo birakenewe ku 
muntu ugiriwe ubuntu n’Imana; kuko imbuto ari zo zigaragaza ubwoko bw’igiti. Nubwo 
imirimo myiza y’umuntu nta cyo irusha ituro rya Kayini mu gihe idafite kwizera Yesu, 
nyamara igihe itwikiriwe n’ibikorwa bya Kristo, ihamya ko nyirayo akwiriye kuragwa 
ubugingo buhoraho. Ibigaragara mu isi nk’imico myiza, ntibibasha gushyikira urugero fatizo 
rw’Imana, ndetse mu maso y’Imana, nta cyo birusha ituro rya Kayini. 210 {UBl 304.3} 

Mu gihe cyo kugandukira Mwuka Muziranenge 

Umuntu wese ubona neza icyo kuba Umukristo bisobanuye, azitandukanye n’ikintu cyose 
gica intege kandi cyanduza. Ingeso zose z’imibereho ye zizahuzwa n’iby’Ijambo {UBl 
304.4} 

ry’ukuri risaba, ntabwo azizera gusa, ahubwo asohoza agakiza ke atinya kandi ahinda 
umushyitsi, mu gihe yiyeguriye guhindurwa na Mwuka Muziranenge. 211 {UBl 305.1} 

Yesu yemera imigambi yacu. 


Mu gihe kumvira Imana biri mu mutima, igihe imbaraga zose zerekejwe ku kumvira Imana, 
Yesu yemera ubu buryo n’umuhati nk’umurimo mwiza cyane umuntu ashoboye gukora, 
maze na we agafata umwanzuro wo kumumara ubukene asigaranye akoresheje imirimo ye 
nk’Imana. Nyamara ntazemera abavuga ko bamwizera kandi batumvira amategeko ya Se. 
Kenshi twumva cyane ibijyanye no kwizera, ariko dukeneye kumva ibiruseho ku bijyanye 
n’ibikorwa. Abantu benshi bashukashukisha imitima yabo kwibera mu buzima bw’idini 
bworoshye, kwituriza no ku kubaho nta musaraba. Ariko Yesu aravuga ati: “Umuntu 
nashaka kunkurikira, yiyange, yikorere umusaraba we ankurikire.” (Mariko 8:34) 212 {UB1 
305.2} 

IGICE CYA 61: KRISTO, ISHINGIRO RY’UBUTUMWA 


Ubutumwa bwa marayika wa gatatu buhamagarira abantu kwamamaza Isabato yo mu 
itegeko rya kane, kandi uku kuri kugomba kwigishwa abari mu isi. Ariko ishingiro ryo 
kureshya abantu ni Yesu Kristo; ntagomba gutandukanywa n’Ubutumwa bwa Marayika wa 
gatatu. Ku bantu benshi bahamagariwe gukora umurimo muri iki gihe, Kristo yagizwe uwa 
kabiri, maze amagambo y’abantu n’impaka bihabwa umwanya wa mbere. Icyubahiro 
cy’Imana cyahishuriwe Mose ku bijyanye na kamere y’Imana nticyamenyeshejwe abantu 
rwose. Uwiteka yabwiye Mose ati: “Ubwanjye nzanyuza kugira neza kwanjye kose imbere 
yawe”(Kuva 33:19) “Uwiteka anyura imbere ye, arivuga ati: ‘ Uwiteka, Uwiteka, Imana 
y’ibambe n’imbabazi, itinda kurakara, ifite kugira neza kwinshi n’umurava mwinshi; 
igumanira abantu imbabazi, ikageza ku buzukuruza babo b’ibihe ibihumbi, ibabarira 
gukiranirwa n’ibicumuro n’ibyaha: ntitsindishiriza na hato abo gutsindwa.” (Kuva 34:6,7) 
{UBl 306.1} 

Hariho inyegamo ikingirije abantu benshi bakoraga uwo murimo, ku buryo igihe bigishaga 
amategeko, ntabwo bari barabonye Yesu, bityo ntibabwirije ko aho ibyaha byagwiriye, ari 
na ho ubuntu bwarushijeho gusaga. Ku musaraba w’i Kaluvari niho imbabazi n’ukuri 
bihurira, ni naho gukiranuka n’amahoro bihoberanira. Umunyabyaha agomba guhora ahanze 
amaso i Kaluvari; kandi mu kwizera nk’uk’umwana muto, agomba kuruhukira mu mirimo 
ya Kristo, akakira gukiranuka kwe kandi akizera imbabazi ze. Abakozi bakora umurimo wo 
kurwanirira ukuri, bakwiriye kwigisha gukiranuka kwa Kristo, atari nk’umucyo mushya, 
ahubwo ari nk’umucyo utangaje wari umaze igihe kirekire warahishwe amaso y’abantu. 
Dukwiriye kwemera Kristo nk’Umukiza wacu bwite, na we atubaraho gukiranuka kw’Imana 
muri Kristo. Mureke dusubiremo kandi twerereze ukuri Yohana yagaragaje agira ati: “Muri 
iki nimo urukundo ruri, si uko twebwe twakunze Imana, ahubwo ni uko Imana ariyo 
yadukunze igatuma umwana wayo kuba impongano y’ibyaha byacu.” (1 Yohana 4:10) 
{UBl 306.2} 

Mu rukundo rw’Imana habonetse umuyoboro utangaje cyane w’ukuri kw’igiciro n’ubutunzi 
bw’ubuntu bwa Kristo ufunguriwe itorero n’abatuye isi. “Kuko Imana yakunze abari mu isi 
cyane, byatumye itanga Umwana wayo w’ikinege...” (Yohana 3:16) Mbega urukundo — 
Mbega urukundo rutarondoreka—ku buryo rwatumye Kristo adupfira tukiri abanyabyaha! 
Mbega igihombo ku muntu usobanukiwe n’ibyo amategeko asaba bikomeye, nyamara 
akananirwa gusobanukirwa n’ubuntu bwa Kristo bwarushije gusaga! Ni ukuri ko amategeko 
y’Imana ahishura urukundo rw’Imana igihe abwirijwe nk’ukuri kuri muri Yesu; kuko 
impano ya Kristo yagenewe iyi si yacumuye igomba gutindwaho muri buri kiganiro. Ntabwo 
bitangaje ko imitima itorohejwe n’ukuri, igihe yigishijwe mu buryo bukonje kandi budafite 

ubuzima. Ntibitangaje ko kwizera kwadandabiranye kandi kwari gufite amasezerano 
y’Imana, igihe abagabura n’abakozi bananiwe kwigisha isano iri hagati ya Yesu 
n’amategeko y’Imana. Ni kangahe bakwiriye kuba barahamirije abantu bati: “Mbese ubwo 
itimanye Umwana wayo, ikamutanga ku bwacu twese, izabura ite kumuduhana n’ibintu 
byose?” (Abaroma 8:32). {UBl 306.3} 

Satani yiyemeje ko abantu batazabona urukundo rw’Imana rwatumye itanga Umwana wayo 
w’ikinege kugira ngo inyoko muntu yari yarazimiye ibone agakiza; kuko ari ukugira neza 
kw’Imana gutuma abantu bihana. Mbese tuzagenza dute ngo tugaragaze urukundo 
rwimbitse kandi rw’igiciro mu maso y’abatuye isi? Nta bundi buryo dushobora kubikoramo 
atari ugutangara tugira tuti: “Murebe urukundo ruhebuje Data wa twese yadukunze, 
rwatumye twitwa abana b’Imana!” (1 Yohana 3:1) Reka tubwire abanyabyaha tuti: “Nguyu 
Umwana w’Intama w’Imana, ukuraho ibyaha by’abari mu isi.” (Yohana 1:28) Mu 
kugaragaza Yesu nk’uhagarariye Se, tuzashobora gukuraho igihu Satani yashyize mu nzira 
yacu, ashaka ko tutabona imbabazi n’urukundo rw’Imana rutarondoreka nk’uko 
rwahishuriwe muri Kristo. {UBl 307.1} 

Hanga amaso umusaraba 

Hanga amaso umusaraba w’i Kaluvari. Ni ikimenyetso gikomeye cy’urukundo rutagira 
umupaka n’imbabazi zitarondoreka bya Data wo mu ijuru. Ni byiza ko bose bihana kandi 
bagakora imirimo myiza nk’iya mbere. Igihe amatorero azaba akoze atya, abizera bazakunda 
Imana byimazeyo kandi bakunde bagenzi babo nk’uko bikunda. Efurayimu ntazagirira Yuda 
ishyari na Yuda ntazarakaza Efurayimu. Nta macakubiri azabaho, kandi nta rusaku 
rw’intambara ruzongera kumvikana ku mipaka ya Isirayeli. Ku bw’ubuntu bw’Imana 
bagiriwe, bose bazashaka gusohoza isengesho rya Kristo, ko abigishwa be baba umwe, 
nk’uko na we ari umwe na Se. Amahoro, urukundo, imbabazi no kugira neza bizaba 
amahame adakuka yo mu bugingo. Urukundo rwa Kristo ruzaba ikiganiro ku rurimi rwa buri 
wese, ntibizongera kuba ngombwa ko umugabo wo guhamya avuga ati: “ariko rero mfite 
icyo nkugaya, ni uko waretse urukundo rwawe rwa mbere” (Ibyah 2:4). Abantu b’Imana 
bazaguma muri Kristo, urukundo rwa Kristo ruzahishurwa, kandi Umwuka azasubiza 
ubugingo mu mitima yose, ayivugurure kandi ihindurwe mishya mu ishusho ya Kristo, 
imitima yose ayihindure ngo imere kumwe. Nk’amashami mazima y’Umuzabibu w’Ukuri, 
bose bazaba bunzwe na Kristo, nk’Umutwe muzima w’Itorero. Kristo azatura muri buri 
mutima, awuyobore, awuhumurize, aweze kandi agaragarize isi ubumwe bw’abayoboke be 
mu isi, noneho rero ahamye ko Itorero ryasigaye rihawe ububasha. Ubumwe bw’Itorero rya 
Kristo buzashimangira ko Imana yohereje Umwana wayo w’ikinege mu isi. {UBl 307.2} 

Igihe abantu b’Imana bahurijwe mu bumwe bw’Umwuka, Ubufarisayo bwose, kwihangira 
gukiranuka, ari byo byari icyaha cy’ishyanga ry’Abayuda, bizirukanwa mu mitima yose. 
Ishusho ya Kristo izagaragarira muri buri rugingo rwose rugize umubiri wa Kristo, kandi 
abantu be bazahinduka ibibindi bishya byo gusukamo vino nshya bityo vino nshya 
ntizamena ibibindi bishya. Imana izahishura ubwiru bwari bwarahishwe kuva kera. 
Azagaragaza “ubutunzi bw’ubwiza bw’ubwo bwiru bwageze mu banyamahanga, aribwo 
Kristo uri muri mwe ari byo Byiringiro by’ubwiza” (Abakolosayi 1:27) [Soma n’imirongo 
ya 28,29] {UBl 308.1} 

Yesu yazanywe no guha abantu Mwuka Muziranenge, ari we utuma urukundo rw’Imana 
rusakazwa mu mutima; ariko ntibishoboka guha abantu Mwuka Muziranenge bagifite 
imitekerereze yabo ya kera, abantu babaswe n’inyigisho zishaje kandi zidahinduka, 
bagendera mu mihango n’amategeko y’abantu nk’uko Abayuda bari bameze mu gihe cya 
Kristo. Bitwararikaga cyane mu gukurikiza ibyo Itorero ribasaba, kandi bagakomera cyane 
ku mihango, nyamara bari abakene mu bya Mwuka kandi nta no kwitanga mu 
by’iyobokamana bari bafite. Kristo yabagereranyije n’imifuka y’impu zumye zakoreshwaga 
nk’amacupa. Ubutumwa bwiza bwa Kristo ntibwashoboraga gushyirwa mu mitima yabo; 
kuko nta mwanya bwari buhafite. Ntabwo bwashoboraga kuba amacupa mashya yo 
gusukamo vino ye nshya. Kristo yagombye gushakira ahandi hatari mu banditsi 
n’Abafarisayo amacupa yo gushyiramo inyigisho z’ukuri n’ubugingo. Yagombaga kubona 
abantu bifuzaga kongera guhindurwa imitima. Yazanywe no guha abantu imitima mishya. 
Yaravuze ati: “Kandi mbahe n’imitima mishya.” Ariko kubwo kwihangira gukiranuka 
kw’icyo gihe ndetse n’ubu, abantu bumva badakeneye kugira umutima mushya. Yesu 
yirengagije Abanditsi n’Abafarisayo, kuko bumvaga ko badakeneye Umukiza. Bari 
bagikomeye ku migenzo n’imihango byabo. Iyi mirimo yari yarashyizweho na Kristo; yari 
yuzuye imbaraga ndetse n’ubwiza bw’ibya Mwuka; ariko Abayuda bari baratakaje ubuzima 
bw’iby’Umwuka bwari muri iyo mihango yabo, kandi nyuma yuko ubwo buzima 
bw’iby’Umwuka buvuyemo, bakomeza kwihambira ku migenzo ipfuye. Igihe barekaga 
iby’Imana n’amategeko yayo byasabaga, bagerageje kubisimbuza ibyo bishyiriyeho 
ubwabo kandi basabaga abantu ibikomeye kurusha ibyo Imana yabasabaga; uko 
barushagaho kwinangira ni ko urukundo na Mwuka w’Imana byarushagaho kugabanuka 
muri bo. Yesu yabwiye abantu ati: “Abanditsi n’Abafarisayo bicaye ku ntebe ya Mose. Nuko 
rero ibyo bababwira byose mubikore mubiziririza, ariko imigenzo yabo mwe kuyikurikiza 
kuko ibyo bavuga atari byo bakora. Bahambira imitwaro iremereye idaterurwa 
bakayihekesha abantu ku ntugu ariko ubwabo ntibemere kuba bayikozaho n’urutoki rwabo. 
Ahubwo imirimo yabo yose bayikorera kugira ngo abantu babarebe: N’impapuro bambara 
zanditsweho amagambo y’Imana bazagura bakongera inshunda z’imyenda yabo, kandi 

bakunda imyanya y’abakuru mu birori, n’intebe z’icyubahiro mu masinagogi, no 
kuramukirizwa mu maguriro, no kwitwa n’abantu Rabi”... “Mwebwe banditsi 
n’Abafarisayo, mwa ndyarya mwe, muzabona ishyano kuko mutanga kimwe mu icumi 
cy’isogi na nyirasogereza na kumino, mukirengagiza amagambo akomeye yo mu mategeko 
ari yo kutabera n’imbabazi no kwizera; ibyo mwari mukwiriye kubikora, na bya bindi 
ntimubireke.” (Matayo 23:2-7, 23) {UBl 308.2} 

Itorero ryasigaye rihamagarirwa kunyura mu mibereho isa n’iy’Abayuda; kandi Umugabo 
wo guhamya w’ukuri, ugendera hagati y’ibitereko by’amatabaza birindwi by’izahabu, afite 
ubutumwa bukomeye bwo gushyira abantu. Aravuga ati: “Ariko rero mfite icyo nkugaya, ni 
uko waretse urukundo rwawe rwa mbere. Nuko ibuka aho wavuye ukagwa wihane, ukore 
imirimo nk’iya mbere; kuko nutayikora nzaza aho uri, nkure igitereko cy’itabaza cyawe 
ahacyo nutihana.” (Ibyah 2:4-5) Urukundo rw’Imana rwakomeje gucumbagira mu Itorero, 
kubw’ibyo, kwikunda no kwirebaho byarongeye birahembuka, bitangira gukora bundi 
bushya. Ku bwo gutakaza urukundo bakunda Imana, gukunda benedata nabyo byarabuze. 
Itorero rishobora kuvugwaho ibyavuzwe ku Itorero rya Efeso byose, ariko ridashikamye mu 
kubaha Imana. Yesu yabavuzeho aya magambo ati: “Nzi imirimo yawe n’umuhati wawe no 
kwihangana kwawe, kandi nzi yuko utabasha kwihanganira abanyangeso mbi, n’uko 
wagenzuye abiyita intumwa kandi atari zo, ukabona ko ari abanyabinyoma. Uzi kwihangana 
kandi warenganirijwe izina ryanjye ntiwacogora. Ariko rero mfite icyo nkugaya, ni uko 
waretse urukundo rwawe rwa mbere” (Ibyah 2: 2-4) {UBl 309.1} 

Muri iki gihe, kuba idini yemewe n’amategeko, bituma abantu batekereza ko ari idini 
y’ukuri. Ariko uko ni ukwibeshya. Uko Kristo yacyashye Abafarisayo, byakorwa no ku 
bantu baretse urukundo rwabo rwa mbere. Idini rikonje nubwo ryaba ryemewe n’amategeko, 
ntirishobora na rimwe kuyobora abantu kuri Kristo, kuko ari idini ridafite urukundo kandi 
ntirigire Kristo. Iyo kwiyiriza ubusa no gusenga bikoranywe umwuka wo kwitsindishiriza, 
biba ari ikizira ku Mana. Iteraniro ryo kuramya kutajenjetse, gukorwa kw’imihango y’idini, 
kwicisha bugufi by’inyuma gusa, ibitambo bitegetswe, byose bihamiriza abatuye isi ko nyiri 
kubikora yibona ubwe nk’umukiranutsi. Ibi byereka ababibona ku uyu muntu ukora 
inshingano zikomeye, bakavuga bati: «uyu muntu akwiriye ijuru”. Ariko ibi ni ukwibeshya. 
Imirimo ntizadutambutsa ku muryango w’ijuru. Igitambo gikomeye cyantambwe kirahagije 
ku bantu bose bazizera. Urukundo rwa Kristo ruzashyira mu mwizera wese ubugingo 
bushya. Unywa amazi y’isoko y’ubugingo, azahazwa vino nshya yo mu Bwami. Kwizera 
Kristo bizabera umwizera uburyo bwo kugira ibitekerezo bizima n’imigambi myiza, kandi 
kugira neza kose no gutekereza ibyo mu ijuru, bizagaragara mu muntu uhanze amaso Yesu, 
we Banze ryo kwizera kwe akaba ari na we ugusohoza. Hanga amaso yawe ku Mana, ureke 

kuyahanga ku bantu. Imana ni So wo mu ijuru ukwikorerera ubumuga bwawe bwose, 
akakubabarira kandi akabugukiza. “Ubu nibwo bugingo buhoraho, ko bakumenya ko ari 
wowe Mana y’ukuri yonyine, bakamenya n’uwo watumye ari we Yesu Kristo.” (Yohana 
17:3) Nutumbira Kristo uzahindurwa kugeza ubwo uzanga ubwibone bwawe bwa kera, 
kunezezwa n’ibidafite umumaro, kwirata, gukiranuka kwawe bwite, no kutizera. Uzatura 
hasi ibi byaha nk’umutwaro udafite agaciro, ugendere imbere y’lmana ufite kwicisha bugufi, 
ubugwaneza no kwizera. Uzakora ibikorwa by’urukundo, kwihangana, kugwa neza, ingeso 
nziza, imbabazi, n’impuhwe bigaragaza Umwana w’Imana, kandi hanyuma ukazabona 
umwanya mu batunganijwe kandi bera. {UBl 309.2} 

IGICE CYA 62: BATSINDISHIRIZWA KU BWO KWIZERA 


Iyo Imana ihaye umunyabyaha imbabazi igakuraho igihano kimukwiriye, ikamubona 
nk’aho atigeze akora icyaha, imwakirana ubwuzu, ikamuha gukiranuka binyuze mu mirimo 
yo gukiranuka ya Kristo. Umunyabyaha ashobora gutsindishirizwa gusa biturutse ku 
kwizera igitambo cy’Umwana w’Imana ukundwa, wahindutse impongano y’ibyaha by’isi 
yacumuye. Nta muntu n’umwe ushobora gutsindishirizwa ku bw’imirimo ye bwite iyo ari 
yo yose. Ashobora gukizwa icyaha, gucirwaho iteka n’amategeko n’igihano cy’igicumuro 
cye, bitewe gusa n’imbaraga iva mu mubabaro, urupfu no kuzuka bya Kristo. Kwizera ni 
cyo kintu cyonyine gituma gutsindishirizwa gushoboka, kandi kwizera ntibivuga kwemera 
gusa, ahubwo bivuga no kugira ibyiringiro. {UBl 311.1} 

Abantu benshi bafite kwizera Kristo by’icyitiriro, ariko ntibazi icy’ingenzi cyo 
kumwishingikirizaho gituma imirimo ya Kristo wabambwe akazuka ishimangirwa muri bo. 
Ku bijyanye n’uko kwizera by’icyitiriro, Yakobo abivugaho muri aya magambo ati: “Wizera 
yuko Imana ari imwe rukumbi. Ibyo ni byiza, ariko abadayimoni nabo barabyizera 
bagahinda imishyitsi. Wa muntu utagira umumaro we, ntuzi yuko kwizera kutagira imirimo 
kuba gupfuye?” (Yakobo 2:19,20) Abantu benshi bahamya ko Yesu Kristo ari Umukiza 
w’abari mu isi, nyamara kandi bakaguma kure ye, bakananirwa kwihana ibyaha byabo, 
ntibashobore kwemera Kristo nk’Umukiza wabo bwite. Kwizera kwabo kugarukira ku 
kwemera ukuri mu bitekerezo byabo no mu bwenge; ariko ukuri ntikugera mu mutima, ngo 
gushobore kweza ubugingo no guhindura imico. “Kuko abo yamenye kera yabatoranirije 
kera gushushanywa n’ishusho y’Umwana wayo kugira ngo abe imfura muri bene Se benshi. 
Abo yatoranije kera yarabahamagaye kandi abo yahamagaye yarabatsindishirije, n’abo 
yatsindishirije yabahaye ubwiza.” (Abaroma 8:29,30) Guhamagarwa no gutsindishirizwa 
ntabwo ari ikintu kimwe kandi ntabwo bisa. Guhamagara ni ukurehereza umunyabyaha kuri 
Kristo, kandi ni umurimo ukorerwa mu mutima na Mwuka Muziranenge, umwemeza icyaha 
kandi ukamurarikira kwihana. {UB1 311.2} 

Benshi ntibasobanukirwa n’ibigize intambwe z’ibanze mu murimo w’agakiza. Kwihana 
gutekerezwa nk’umurimo umunyabyaha agomba kubanza kwikorera ubwe kugira ngo 
ashobore gusanga Kristo. Batekereza ko umunyabyaha akwiriye ubwe kwigira mwiza kugira 
ngo ahabwe umugisha w’ubuntu bw’Imana. Ariko rero nubwo ari ukuri ko kwihana 
kubanziriza kubabarirwa, kuko umutima umenetse kandi ushenjaguritse gusa ari wo 
wemerwa n’Imana, nyamara umunyabyaha ntiyakwishoboza kwihana cyangwa 
kwitunganya ngo abone gusanga Kristo. Umunyabyaha ntashobora kubabarirwa Keretse 
yihannye; ariko ikibazo gikeneye gufatirwa icyemezo ni ukumenya niba kwihana ari 
umurimo w’umunyabyaha cyangwa niba aguhabwa nk’impano ya Kristo. Mbese 

umunyabyaha agomba gutegereza kugeza igihe yiyumvamo kubabazwa n’ibyaha mbere 
yuko asanga Kristo? Intambwe y’ibanze igana kuri Kristo iterwa igihe Mwuka w’Imana 
ahendahenda umunyabyaha; mu gihe umuntu yumviye uku guhendahenda atera intambwe 
asanga Kristo kugira ngo yihane. {UB1 311.3} 

Umunyabyaha agereranywa k’intama yazimiye, kandi intama izimiye ntishobora kugaruka 
mu mukumbi keretse nyuma yo gushakishwa no kugarurwa n’umwungeri mu rugo. Nta 
muntu wakwishoboza kwihana kugira ngo abe akwiriye guhabwa umugisha wo 
gutsindishirizwa. Umwami Yesu ahora ashakisha uburyo yakangura ibitekerezo by’umuntu 
ngo amuhange amaso, We Ntama w’Imana ukuraho ibyaha by’abari mu isi. Ntidushobora 
gutera intambwe mu mibereho y’iby’umwuka keretse Yesu yireherejeho umutima kandi 
akawukomeza, maze akatuyobora ku kwihana kuticuzwa. {UBl 312.1} 

Ari imbere y’abatambyi bakuru n’Abasadukayo, Petero yerekanye mu buryo bwumvikana 
ko kwihana ari impano y’Imana. Avuga kuri Kristo, yaragize ati: “Imana yaramuzamuye 
imushyira iburyo bwayo ngo abe ukomeye n’Umukiza ngo aheshe Abisirayeri kwihana no 
kubabarirwa ibyaha.” (Ibyak 5:31) Kwihana ni impano y’Imana kimwe no kubabarirwa 
ibyaha no gutsindishirizwa kandi ntishobora gukorera mu muntu atayihawe na Kristo. Iyo 
tureherejwe kuri Kristo, biba bivuye ku mbaraga ye no ku bushobozi bwe. Kumva ubabajwe 
n’icyaha bizanwa na Kristo kandi kuri We ni ho gutsindishirizwa guturuka. {UBl 312.2} 

Ubusobanuro bwo kwizera 

Pawulo yanditse aya magambo ati: “Ariko gukiranuka guheshwa no kwizera kuvuga gutya 
kuti: ‘ntukibaze uti ni nde uzazamuka ngo ajye mu ijuru’ (Bisobanurwa ngo: kumanura 
Kristo); Cyangwa uti ‘ ni nde uzamanuka ikuzimu?’ Bisobanurwa ngo: kuzamura Kristo 
amukuye mu bapfuye. Ahubwo kuvuga kuti: ‘Ijambo rirakwegereye , ndetse riri mu kanwa 
kawe no mu mutima wawe. Ni ryo jambo ryo kwizera, iryo tubabwiriza. ’ Niwatuza akanwa 
kawe ko Yesu ari Umwami, ukizera mu mutima wawe yuko Imana yamuzuye uzakizwa, 
kuko umutima ari wo umuntu yizeza akabarwaho gukiranuka kandi akanwa akaba ari ko 
yatuza agakizwa.” (Abaroma 10:6-10); kwizera gukiza ntabwo ari ukwizera gusanzwe, nta 
bwo ari ukwemera ukoresheje ubwenge gusa; ahubwo ni ukwizera gushinze imizi mu 
mutima, gutuma ugufite yakira Yesu nk’Umukiza we bwite, akemezwa ko ashobora gukiza 
rwose abegerezwa Imana na we bose. Kwizera ko azakiza abandi wowe ntagukize, ni 
ukwizera kudashyitse; ariko iyo umuntu yishingikirije kuri Kristo nk’ibyiringiro rukumbi 
by’agakiza, ni bwo kwizera gushyitse kugaragara. Uko kwizera kuyobora ugufite ku 
gukunda Kristo bihebuje; ubwenge bwe bugengwa na Mwuka Muziranenge, kandi kamere 
ye irahindurwa igasa n’iy’Imana. Kwizera kwe ntabwo ari ukwizera gupfuye; ahubwo kuba 
ari ukwizera gukorera mu rukundo kumuyobora guhanga amaso ubwiza bwa Kristo no 

guhindurirwa kugira imico y’Imana. [Byavanywe mu Gutegeka kwa kabiri 30:11-14], 
“Kandi ibyo mu mutima wawe no mu y’urubyaro rwawe bituma iba nk’imitima itakebwe, 
Uwiteka Imana yawe izabikuriramo kugira ngo ukundishe Uwiteka Imana yawe umutima 
wawe wose n’ubugingo bwawe bwose ubone uko ubaho.” Gutegeka 30:6 {UBl 312.3} 

Imana ni yo ikeba umutima. Umurimo wose ni uw’Uwiteka kuva ku ntangiriro kugeza ku 
iherezo. Umunyabyaha uri mu nzira yo kurimbuka ashobora kuvuga ati: «Ndi umunyabyaha 
wazimiye, nyamara Kristo yazanywe no gushaka no gukiza icyari cyazimiye. Yesu aravuga 
ati: “Sinazanywe no guhamagara abakiranuka kereka abanyabyaha.” (Mariko 2:17). Ndi 
umunyabyaha kandi Yesu yapfiriye ku musaraba w’i Kaluvari kugira ngo ankize. Sinkeneye 
gukomeza kubaho ikindi gihe ntakijijwe. Kristo yarapfuye kandi arazuka kugira ngo 
nsindishirizwe, kandi arankiza. Nemeye imbabazi yasezeranye.” {UBl 313.1} 

Gukiranuka kubarwa ku muntu 

Kristo ni Umukiza wazutse; nubwo yari yarapfuye, yongeye kuzuka, kandi ahoraho iteka 
ngo adusabire. Dukwiriye kwizeza umutima ngo duhabwe gukiranuka, tukatuza akanwa 
kacu kugira ngo dukizwe. Abatsindishirijwe kubwo kwizera bazatuza akanwa kabo Kristo. 
«Uwumva ijambo ryanjye akizera uwantumye, aba afite ubugingo buhoraho kandi 
ntazacirwaho iteka, ahubwo aba avuye mu rupfu ageze mu bugingo” (Yohana 5:24) 
Umurimo ukomeye ukorerwa umunyabyaha ufite ibizinga kandi wandujwe n’ikibi, ni 
umurimo wo gutsindishirizwa. Uvuga ukuri ni we umuhamya ko ari umukiranutsi. Uwiteka 
abara gukiranuka kwa Kristo ku mwizera, akamuhamya ko akiranuka imbere y’abatuye isi 
n’ijuru. Ashyira ibicumuro bye kuri Kristo, uhagarariye umunyabyaha, umusimbura kandi 
akaba umwishingizi we. Ashyira kuri Kristo gukiranirwa kwa buri muntu wese wizeye. « 
Kuko utigeze kumenya icyaha Imana yamuhinduye kuba icyaha ku bwacu, kugira ngo muri 
we duhinduke gukiranuka kw’Imana. » (2 Abakorinto 5:21) {UBl 313.2} 

Kristo yakoze ibihagije ngo ibicumuro by’abari mu isi bibonerwe ubwishyu, kandi 
abazasanga Imana bose bafite kwizera, bazahabwa gukiranuka kwa Kristo. « Ubwe yikoreye 
ibyaha byacu mu mubiri we abibambanwa ku giti, kugira ngo dupfe ku byaha duhereko 
tubeho mu gukiranuka. Imibyimba ye ni yo yabakijije.” (1 Petero 2:24) Icyaha 

cyacu cyarahongerewe, cyakuweho kijugunywa munsi y’inyanja. Binyuze mu kwihana no 
kwizera, dutandukana n’icyaha tugashobora guhanga amaso Uwiteka Gukiranuka kwacu. 
Yesu yarababajwe, Umukiranutsi ababarizwa ukiranirwa. Nubwo amategeko aduciraho 
iteka twe abanyabyaha, Kristo ku bwo kumvira amategeko, asabira umuntu wihannye 
guhabwa gukiranuka kwe. Kugira ngo gukiranuka kwa Kristo kuboneke, ni ngombwa ko 
umunyabyaha amenya icyo kwihana ari cyo, ari na ko kuzana guhinduka mu bitekerezo, mu 

mwuka no mu bikorwa. Umurimo wo guhinduka ugomba gutangirira mu mutima, 
ukagaragaza imbaraga yawo binyuze muri buri bushobozi bwose bw’umuntu uko yakabaye; 
ariko umuntu ntashobora kwiremamo kwihana kumeze gutyo, ashobora kukubonera gusa 
muri Kristo wenyine wazamutse mu ijuru afite iminyago myinshi agaha abantu impano. 
{UBl 313.3} 

Ni nde wifuza mu by’ukuri kwihana ? Agomba gukora iki ? Agomba gusanga Yesu nk’uko 
ari, nta gutinda. Agomba kwizera ko Ijambo rya Kristo ari ukuri, kandi yakwizera isezerano, 
agasaba kugira ngo ahabwe. Igihe kwifuza k’ukuri kuzashishikariza abantu gusenga, 
gusenga kwabo ntikuzaba imfabusa. Uwiteka azasohoza ijambo rye, azabaha Mwuka 
Muziranenge ngo abayobore ku kwihana ku Mana no kwizera Umwami wacu Yesu Kristo. 
Azasenga kandi abe maso, azareka ibyaha bye, agaragaze ukuri kwe mu kugerageza kumvira 
amategeko y’Imana. Azahuza amasengesho ye no kwizera, atari ukwizera gusa, ahubwo 
azumvira amahame ari mu mategeko. Azagaragaza ubwe ko ari mu ruhande rwa Kristo. 
Azitandukanya n’ingeso zose no kwifatanya n’abandi bazatuma umutima we uva ku Mana. 
{UBl 314.1} 

Ukwiye guhinduka umwana w’Imana agomba kwakira ukuri ko nta handi kwihana no 
kubabarirwa bibonerwa usibye mu mpongano Kristo yatanze. Iyo umunyabyaha amaze 
kwemezwa ibingibi, aba agomba gukorana umwete uhwanye n’umurimo umukorewe, 
agakomeza kwinginga adacogora, akegera intebe y’ubuntu kugira ngo imbaraga y’Imana 
ihindura ize muri we. Kristo ababarira gusa umuntu wihannye, ariko uwo ababarira, abanza 
kumutera kwihana. Icyakozwe cyari cyuzuye kandi gukiranuka kw’iteka kwa Kristo 
guhabwa umuntu wese wizeye. Ikanzu y’igiciro, idafite ikizinga, yakorewe mu ruganda rwo 
mu ijuru yateganyirijwe buri munyabyaha wese wihannye kandi wizeye, kandi na we 
ashobora kuvuga ati: “Nzajya nishimira Uwiteka cyane, umutima wanjye uzajya unezererwa 
Imana yanjye kuko yanyambitse imyambaro y’agakiza, akamfubika umwitero wo 
gukiranuka.” (Yesaya 61:10). {UBl 314.2} 

Ubuntu busaze bwatangiwe kugira ngo umuntu wizera arindwe gukora icyaha; kuko ijuru 
ryose, n’ubutunzi bwaryo butagira akagero, byatanzwe kugira ngo nitubishaka tubihabwe. 
Dukwiriye kuvoma ku isoko y’agakiza. Kristo ni we amategeko asohoraho ngo uwizeye 
ahabwe gukiranuka. Twebwe ubwacu turi abanyabyaha, ariko muri Kristo tuba abakiranutsi. 
Iyo amaze kuduhindura abakiranutsi binyuze mu gukiranuka kwa Kristo itubaraho, Imana 
ivuga ko dukiranuka kandi ikadufata nk’abakiranutsi. Itureba nk’abana bayo bakundwa 
cyane. Kristo arwanya imbaraga y’icyaha, kandi aho icyaha kigwiriye, ni naho ubuntu bwe 
burushaho gusaga. “Nuko rero ubwo twatsindishirijwe no kwizera dufite amahoro ku Mana 
ku bw’Umwami wacu Yesu Kristo, wadushyikirije ubu buntu dushikamyemo ku bwo 

kwizera ngo tubone uko twishimira ibyiringiro byo kuzabona ubwiza bw’Imana.” (Abaroma 
5:1,2) {UBl 314.3} 

“Ahubwo batsindishirizwa n’ubuntu bwayo ibibahereye ubusa, kubwo gucungurwa 
kubonerwa muri Yesu Kristo. Ni we Imana yashyizeho kuba impongano y’uwizera amaraso 
ye, kugira ngo yerekane gukiranuka kwayo kwayiteye kwirengagiza ibyaha byakozwe 
mbere y’icyo gihe ubwo Imana yabyihanganiraga, kandi yabikoreye kugira ngo no muri iki 
gihe yerekane gukiranuka kwayo, ngo ibe Ikiranuka kandi Itsindishiriza uwizeye Yesu.” 
(Abaroma 3:24-26) “Mwakijijwe n’ubuntu kubwo kwizera, ntibyavuye kuri mwe ahubwo 
ni impano y’Imana” (Abefeso 2:8) [ Yohana 1:14-16] {UBl 315.1} 

Isezerano ryo guhabwa Mwuka 

Uwiteka yifuza ko abantu be bagira kwizera gushyitse —batari injiji ku by’agakiza 
gakomeye bahawe mu buryo busaze. Ntibakwiriye gutegereza, batekereza ko igihe runaka 
kizaza bazakorerwa umurimo ukomeye; kuko uwo murimo ubu wuzuye. Uwizera 
ntahamagarirwa kugirana amahoro n’Imana; ntagomba kubikora kandi ntiyanashobora 
kubikora. Akwiriye kwemera Kristo nk’amahoro ye, kuko kubana na Kristo bisobanuye 
kuba ufite Imana n’amahoro. Kristo yanesheje icyaha, ubwo yikoreraga umuvumo 
uremereye w’icyaha mu mubiri we bwite akawubambanwa ku giti, agakiza umuvumo 
abamwizera bose nk’Umukiza wabo bwite. Ashyira iherezo ku mbaraga y’icyaha itegeka 
mu mutima, imibereho na kamere by’umwizera bihamya kamere y’ukuri y’ubuntu bwa 
Kristo. Yesu aha Mwuka Muziranenge abamusabye; kuko ari ngombwa ko buri mwizera 
akwiriye gukizwa kwangirika, umuvumo no gucirwaho iteka n’amategeko. Binyuze mu 
murimo wa Mwuka Muziranenge no kwezwa n’ukuri, umwizera aba yizihiye kuba mu 
bwami bwo mu ijuru kuko Kristo adukoreramo kandi gukiranuka kwe kukaba muri twe. Ibi 
bitariho nta n’umwe waba ukwiriye ijuru. Ntitwagombye kugira umunezero w’ijuru niba 
tudahuje n’umwuka uba mu ijuru binyuze mu murimo wa Mwuka Muziranenge no 
gukiranukakwaKristo. {UBl 315.2} 

Kugira ngo tube abantu bazataha ijuru tugomba gukurikiza ibyo amategeko asaba. 
“Ukundishe Uwiteka Imana yawe umutima wawe wose, n’ubugingo bwawe bwose, 
n’imbaraga zawe zose, n’ubwenge bwawe bwose kandi ukunde mugenzi wawe nk’uko 
wikunda.” (Luka 10:27) Dushobora kubigeraho gusa ari uko twakiriye gukiranuka kwa 
Kristo ku bwo kwizera. Ku bwo gutumbira Yesu, duhabwa ihame rizima kandi ryagutse mu 
mutima, kandi Mwuka Muziranenge agakomeza gukora umurimo bigatuma umwizera 
akurira mu buntu bukurikira ubundi, imbaraga zigasimburwa n’imbaraga nshya n’imico 
myiza igakurikirwa n’indi. Agenda arushaho gusa na Kristo, agakura mu bya Mwuka kugeza 
ubwo ageze ku rugero rushyitse rw’igihagararo cya Kristo. Nuko Kristo agashyira iherezo 

ku muvumo w’icyaha, akabatura umuntu ku bikorwa by’icyaha n’ingaruka zacyo. {UBl 
315.3} 

Yesu wenyine ni we ushobora kubikora, kuko “Ni cyo cyatumye yari akwiriye 
gushushanywa na bene se kuri byose, ngo abe umutambyi mukuru w’imbabazi kandi 
ukiranuka mu by’Imana, abe n’impongano y’ibyaha by’abantu. Kuko ubwo yababajwe no 
kugeragezwa ubwe, abasha no gutabara abageragezwa bose.” (Abaheburayo 2:17,18) 
Ubwiyunge busobanura ko buri nzitizi iri hagati y’umuntu n’Imana ikurwaho kandi ko 
umunyabyaha yumva icyo urukundo rw’Imana rubabarira rusobanuye. Ku bw’igitambo 
cyatambwe na Kristo kubera abantu bacumuye, Imana ishobora gutsindishiriza 
umunyabyaha wemeye ibyo Kristo yamukoreye. Kristo yabaye umuyoboro imbabazi, 
urukundo no gukiranuka binyuramo biva mu mutima w’Imana byinjira mu mutima 
w’umunyabyaha. “Ni yo yo kwizerwa kandi ikiranukira kutubabarira ibyaha byacu no 
kutwezaho gukiranirwa kwose.” (1 Yohana 1:19) {UBl 316.1} 

Mu buhanuzi bwa Daniyeli handitswe kuri Kristo yuko “gukiranirwa gutangirwa 
impongano... haze gukiranuka kw’iteka” (Daniyeli 9:24). Buri muntu ashobora kuvuga ati: 
« Kubera kumvira kwe gutunganye yujuje ibyo amategeko yasabaga kandi ibyiringiro 
byanjye byonyine biboneka mu guhanga amaso Umucunguzi wanjye akaba n’umwishingizi 
wanjye, wubahirije amategeko by’ukuri ku bwanjye. Kubwo kwizera ibikorwa bye 
amategeko ntanshiraho iteka. Anyambika gukiranuka kwe gutanga igisubizo cy’ibyo 
amategeko asaba. Nduzuye muri uwo umpesha gukiranuka kw’iteka. Anjyana imbere 
y’Imana mu mwambaro udafite ikizinga ari nawo mwambaro utaradodeshejwe urudodo 
rwakozwe n’umuntu. Byose ni ibya Kristo, kandi icyubahiro cyose, Ikuzo no gukomera 
bikwiriye guhabwa Umwana w’Intama w’Imana ukuraho ibyaha by’abari mu isi. » {UBl 
316.2} 

Benshi batekereza ko bagomba gutegereza ko hari ibyiyumviro bidasanzwe biza muri bo 
kugira ngo bashobore gusanga Kristo. Ariko icy’ingenzi ni uko bamusangana imitima 
itaryarya, biyemeje kwakira impano y’imbabazi n’ubuntu twaherewe muri we. Dukwiriye 
kuvuga tuti: “Kristo yapfiriye kunkiza. Uwiteka yifuzaga ko mbona agakiza kandi nanjye 
ndahagurutse ngo nsange Yesu uko ndi ntatindiganyije. Nzishingikiriza ku isezerano. Ubwo 
Kristo anyireherezaho, nanjye ndamwitabye.” Intumwa Pawulo iravuga iti: « Kuko 
Umutima ari wo umuntu yizeza akabarwaho gukiranuka » (Abaroma 10 :10). Nta n’umwe 
ushobora kwizeza umutima ngo ahabwe gukiranuka, cyangwa se ngo atsindishirizwe kubwo 
kwizera, mu gihe akomeje kugendera mu bintu Ijambo ry’Imana ribuza, cyangwa mu gihe 
acyirengagiza gukora inshingano azi neza. {UBl 316.3} 

Imirimo myiza, urubuto rwo Kwizera 

Kwizera k’ukuri kuzagaragarira mu mirimo myiza; kuko imirimo myiza ni imbuto zo 
kwizera. Mu gihe Imana ikorera mu mutima kandi umuntu akegurira ubushake bwe Imana, 
agafatanya nayo, agaragariza mu mibereho ibyo Imana ikorera imbere muri we binyuze muri 
Mwuka Muziranenge, bityo hakabaho guhuza hagati y’imigambi y’umutima n’imikorere yo 
mu mibereho. Icyaha cyose kigomba kwangwa nk’ikintu cyabambishije Umwami 
w’ubugingo n’icyubahiro kandi umwizera agomba kugira imibereho ikura binyuze mu 
gukomeza gukora imirimo ya Kristo. Umugisha wo gutsindishirizwa ukomerezwa mu 
muntu kubwo gukomeza kwegurira Imana ubushake no kuyumvira guhoraho. {UBl 317.1} 

Abantu batsindishirijwe ku bwo kwizera bagomba kugira umutima ugendera mu nzira 
y’Uwiteka. Ni igihamya yuko umuntu adakiranuka kubwo kwizera igihe imirimo ye idahuje 
n’ibyo avuga ko yizera. Yakobo aravuga ati: “Ubonye yuko kwizera kwafatanije n’imirimo 
ye, kandi ko kwizerakwe kwatunganijwe rwose n’imirimo ye.” (Yakobo 2:22) {UBl 317.2} 

Kwizera kudafite imirimo myiza ntigutsindishiriza ubugingo. “Mubonye yuko umuntu 
atsindishirizwa n’imirimo, adatsindishirizwa no kwizera gusa.” (Yakobo 2:24) “Aburahamu 
yizeye Imana bimuhwanirizwa no gukiranuka.” (Abaroma 4:3) {UBl 317.3} 

Kubarwaho gukiranuka kwa Kristo kuzanwa no kwizera gutsindishiriza abanyabyaha, kandi 
ni ko gutsindishirizwa Pawulo ashishikariza abantu muri aya magambo ati: “Kuko imbere 
yayo ari nta muntu uzatsindishirizwa n’imirimo itegetswe n’amategeko kuko amategeko ari 
yo amenyekanisha icyaha. Ariko noneho hariho gukiranuka kw’Imana kwahishuwe 
kudaheshwa n’amategeko, nubwo amategeko n’ibyahanuwe ari byo biguhamya, ni ko 
gukiranuka kw’Imana abizeye bose baheshwa no kwizera Yesu ari nta tandukaniro, kuko 
bose bakoze ibyaha, ntibashyikira ubwiza bw’Imana, ahubwo batsindishirizwa n’ubuntu 
bwayo ibibahereye ubusa, kubwo gucungurwa kubonerwa muri Yesu Kristo. Ni we Imana 
yashyizeho kuba impongano y’uwizera amaraso ye, kugira ngo yerekane gukiranuka kwayo 
kwayiteye kwirengagiza ibyaha byakozwe mbere y’icyo gihe, ubwo Imana 
yabyihanganiraga ....mbese none duhinduze ubusa amategeko kwizera? Ntibikabeho! 
Ahubwo turayakomeza.”(Abaroma 3:20-31) {UBl 317.4} 

Ubuntu ni ineza cyangwa kugirirwa neza tudakwiriye; maze uwizera agatsindishirizwa 
atabikwiriye, yemwe nta n’icyo asezeranye gutura. Atsindishirizwa ku bwo gucungurwa 
kubonerwa muri Kristo Yesu, uhagaze mu rukiko rwo mu ijuru nk’incungu n’umwishingizi 
w’umunyabyaha. Ariko nubwo atsindishirizwa ku bw’ibyo Kristo yakoze, nta mudendezo 
afite wo gukiranirwa. Kwizera gukorera mu rukundo kandi kugatunganya ubugingo. 
Kwizera kurakura kukagira umwumba w’ururabo, hanyuma ururabo rukabumbura, nyuma 

rukazatanga umusaruro w’urubuto rw’igiciro. Aho kwizera kuri, imirimo myiza 
irahaboneka. Abarwayi barasurwa, abakene barafashwa, impfubyi n’abapfakazi 
ntibirengagizwa, abambaye ubusa barambikwa, abashonji baragaburirwa. Kristo yagendaga 
akora neza; kandi iyo abantu bomatanye na we, bakunda abana b’Imana, ubugwaneza 
n’ukuri biyobora intambwe zabo. Mu maso habo hagaragaza imibereho yabo, kandi abantu 
bamenya ko babanye na Yesu kandi bigishijwe na we. Kristo n’umwizera bahinduka umwe, 
kandi ubwiza bwe bw’imico ye bigaragarira mu bantu bomatanye bikomeye n’Isoko 
y’imbaraga n’urukundo. Kristo ni ububiko bukomeye bwo gukiranuka gutsindishiriza 
abanyabyaha n’ubuntu bubatunganya. {UB1 317.5} 

Bose bashobora kumusanga bakakira kuzura kwe. Aravuga ati: “Mwese abarushye 
n’abaremerewe, nimuze munsange ndabaruhura.” (Matayo 11:28) Kuki noneho 
tutakwirukana kutizera kose ngo twumvire icyo Yesu atubwira? Mushaka uburuhukiro 
kandi mukifuza kubona amahoro. Nuko nimuvuge mubikuye ku mutima muti: “Mwami 
Yesu, ndaje kubera yuko undaritse.” Mumwizere kwizera gushikamye, azabakiza. Ese 
mumaze igihe mushaka kubona Kristo, we banze ryo kwizera kwanyu akaba ari na we 
ugusohoza? Mbese mwatumbiriye uwo wuzuye ubuntu n’ukuri? Mbese mwakiriye amahoro 
atangwa na Kristo wenyine? Niba mutarabikora, mumwiyegurire, kandi binyuze mu buntu 
bwe, mushakishe kamere izababera iy’icyubahiro n’agaciro. Mushake umwuka w’ibyishimo 
bihoraho kandi bidahinduka. Mugaburirwe na Kristo, we mutsima w’ubugingo, kandi 
muzagaragaza igikundiro cy’imico ye n’umwuka wari muri we. {UB1 318.1} 

IGICE CYA 63: IMARAGARITA Y’IGICIRO CYINSHI 


“Imana yakunze abari mu isi cyane, byatumye itanga Umwana wayo w’ikinege, kugira ngo 
umwizera wese atarimbuka, ahubwo ahabwe ubugingo buhoraho.” (Yohana 3:16) Uko yari 
ari ejo n’uyu munsi ni ko ari kandi ni ko azahoraho iteka ryose. Gukiranuka kwa Kristo 
nk’imarigarita itunganye kandi yera, nta busembwa gufite, nta kizinga, nta gicumuro. Uku 
gukiranuka gushobora kuba ukwacu. Agakiza kaguzwe amaraso ye, ubutunzi 
butagererenywa, ni imaragarita y’igiciro cyinshi. Ishobora gushakishwa kandi ikaboneka. 
Ariko abayibonye mu by’ukuri bazagurisha ibyo bafite byose kugira ngo bayigure. 
Bagaragaza igihamya cy’uko bari umwe na Kristo nk’uko nawe ari umwe na Se. Mu mugani 
w’umucuruzi, yerekanwa nk’ugurisha byose yari atunze kugira ngo atunge imaragarita 
y’igiciro cyinshi. Iki ni ikintu cyiza gishushanya abantu bishimira ukuri cyane ku buryo 
bareka ibyo bafite byose kugira ngo bashobore kuba abatunzi b’ukuri. Ku bwo kwizera, 
bakomeza agakiza bahawe binyuze mu gitambo cy’Umwana w’Imana w’ikinege. {UBl 
319.1} 

Hari abantu bamwe bashaka, kandi bagashakisha igihe cyose, imaragarita nziza. Nyamara 
ntibavirira ingeso zabo mbi. Ntibapfa ku narijye kugira ngo Kristo ashobore gutura muri bo. 
Ku bw’ibyo rero, ntibabona imaragarita y’igiciro. {UBl 319.2} 

Ntabwo batsinze irari ribi n’urukundo bakunda ibirangaza by’isi. Ntibikorera umusaraba, 
ngo bakurikire Kristo mu nzira yo kwiyanga no kwitanga. Ntibigera bamenya icyo kugira 
amahoro n’umutekano mu mutima ari cyo; kuko nta kwitanga gusesuye, nta kuruhuka 
n’ibyishimo bishobora kubaho. Abasa n’Abakristo ariko atari Abakristo nyakuri, bagaragara 
nk’aho bari hafi y’ubwami bw’ijuru ariko ntibigera binjiramo. Gusa n’uwakijijwe ariko 
utarakijijwe rwose, si ugusa n’uwazimiye ahubwo ni ukuzimira rwose. {UBl 319.3} 

Kwiyegurira Imana buri munsi bizana amahoro n’ikiruhuko. Umucuruzi yagurishije ibyo 
yari afite byose kugira ngo atunge imaragarita. Abashaka agakiza nibanga gutsindwa 
cyangwa gucika intege, bazabona amahoro n’uburuhukiro mu Mwami. Kristo azabambika 
gukiranuka kwe. Azabaha umutima mushya n’ibitekerezo bishya. Iyi migisha yaguze 
ubugingo bw’Umwana w’Imana, kandi ihabwa abo icyo gitambo cyatambiwe. Nyamara se 
benshi bakira bate impano bahawe?—Bayitera umugongo, bagahitamo ibinezeza by’iyi si. 
Kristo abavugaho muri aya magambo: “Nyamara mwanze kuza aho ndi ngo muhabwe 
ubugingo.” (Yohana5:40) {UBl 319.4} 

Abanyabyaha bari mu butware bw’ikinyoma giteye ubwoba. Basuzugura kandi bakanga 
Umukiza. Ntibabona agaciro k’imaragarita bahawe, barayijugunya, Umucunguzi wabo 
bakamwitura ibitutsi no kumukwena. Ibihe byinshi umugore yirimbisha kwambara impeta 

n’ibikomo, kugira ngo ashimwe, ariko akanga kwemera imaragarita y’igiciro kinini, ari yo 
yari gutuma yezwa, akagira icyubahiro n’ubukire bw’iteka. Mbega ukuntu abantu benshi 
batwawe ingamira n’iby’igihe gito! Bashukwa n’iby’isi bibengerana kandi bishashagirana, 
bakabirutisha ikamba ry’ubugingo buhoraho, ingororano Imana iha abayumvira. “Mbese 
umwari yakwibagirwa ibyo arimbana cyangwa umugeni ibyambarwa bye? Nyamara abantu 
banjye banyibagiwe iminsi itabarika.” (Yeremiya2:32) {UBl 319.5} 

IGICE CYA 64: UMWIJIMA NTIWAWUMENYE 


“Mbere na mbere hariho Jambo; Jambo uwo yahoranye n’Imana, kandi Jambo yari Imana. 
Uwo yahoranye n’Imana mbere na mbere. Ibintu byose ni we wabiremye; ndetse mu 
byaremwe byose nta na kimwe kitaremwe na we. Muri we harimo ubugingo, kandi ubwo 
bugingo bwari umucyo w’abantu. Uwo mucyo uvira mu mwijima, ariko umwijima 
ntiwamumenye. Hariho umuntu watumwe n’Imana witwaga Yohana. Uwo yazanywe no 
guhamya iby’Umucyo, ngo atume bose bizera. Icyakora, uwo si we uwo mucyo ahubwo ni 
we wahamije ibyawo. Uwo mucyo niwe mucyo nyakuri, kandi ubwo ni bwo yatangiraga 
kuza mu isi, ngo amurikire umuntu wese.” (Yohana 1:1-9) {UBl 321.1} 

Nabajijwe ikibazo kigira kiti: “Ese utekereza ko Uwiteka adufitiye undi mucyo nk’ubwoko 
bwe?” Nasubije ko adufitiye umucyo mushya, nyamara ni umucyo wa kera w’igiciro cyinshi 
umurika uva mu Ijambo ry’ukuri. Dufite gusa ibishashi by’imirasire y’umucyo 
uzatumurikira mu gihe kizaza. Ntabwo dukoresha mu buryo bukwiriye umucyo uhebuje 
Uwiteka yaduhaye, bigatuma tudahabwa undi mucyo mwinshi; ntitugendera mu mucyo 
waturasiye. {UBl 321.2} 

Twiyita abantu bakomeza amategeko, ariko ntabwo dusobanukiwe ubugari bw’ikirenga 
bw’amahame ari mu mategeko y’Imana; ntabwo dusobanukiwe na kamere yo kwera kwayo. 
Benshi bavuga ko ari abigisha b’ukuri, ntibasobanukiwe n’ibyo bakora mu kwigisha 
amategeko y’Imana, kuko badafite ubumenyi buzima bw’Umwami Yesu Kristo. {UBl 
321.3} 

Iyo dusomye ibya Luteri, Knox n’abagorozi bandi bazwi, dutangarira imbaraga, kwihangana 
n’ubutwari bwaranze aba bagaragu b’abizerwa b’Imana, kandi dukwiriye kugira Umwuka 
wabakoreshaga. Twifuza kumenya aho bakuye imbaraga kandi bari abanyatege nke. Nubwo 
aba bantu bakomeye bakoreshejwe nk’ibikoresho by’Imana, ntabwo bari abantu 
badashobora gukosa. Bari abantu bayobagurikaga kandi bakoze amakosa akomeye. 
Dukwiriye kwigana imyitwarire yabo, ariko ntidukwiriye kubafata nk’icyitegererezo cyacu. 
Aba bantu bari bafite impano zidasanzwe zo guteza umurimo w’ubugorozi imbere. 
Bakoreshwaga n’imbaraga ibarenze ubwabo; ariko ntabwo ari abantu, nk’ibikoresho Imana 
yakoresheje, bari bakwiriye kwererezwa no kubahwa, ahubwo uwagombaga kwererezwa ni 
Umwami Yesu, uwatumye umucyo we n’imbaraga bibazaho. Reka abakunda ukuri no 
gukiranuka, kandi bavoma ku murage bahawe n’aba batwaramucyo bashime Imana Yo soko 
y’umucyo wose. {UBl 321.4} 

Iyaba byari bitangajwe ko intumwa z’abamarayika ari zo zigomba kwereka abantu ubutunzi 
bw’ubumenyi bufitanye isano n’iby’ijuru, mbega ikanguka ryaboneka mu isi ya Gikristo! 

Umwuka wo mu Ijuru wazenguruka izo ntumwa, kandi abantu benshi bashishikarira kumva 
amagambo ava mu kanwa kabo! Abantu bakwandika ibitabo byo gukangurira abantu gutega 
amatwi ibyo abo bamarayika bavuga; nyamara Marayika ukomeye kurutaho yabaye mu isi 
yacu; Umwami ubwe yazanywe no kumurikira abantu umucyo w’ijuru. Yavuze ko ubwe ari 
umwe na Se, wuzuye ubuntu n’ukuri, Imana yagaragaye ifite umubiri. {UBl 322.1} 

Umwami Yesu, ishusho y’Imana itagaragara, yatanze ubugingo bwe bwite ngo akize 
abarimbuka, kandi, mbega umucyo, mbega imbaraga byazanye na We. Muri we ni ho kuzura 
k’ubumana kuri, mu buryo bw’umubiri. Mbega ubwiru buruta ubundi bwose! Birakomeye 
gusobanukirwa ubutware bwa Kristo, ubwiru bwo gucungurwa. Umusaraba w’isoni 
warashinzwe, imisumari iterwa mu biganza no mu birenge bye, icumu ry’ubugome 
ryahinguranije umutima we, kandi ikiguzi cyo gucungurwa cyarishyuwe ku 
bw’inyokomuntu. Umwana w’Intama udafite inenge yikoreye ibyaha byacu mu mubiri we 
abibambanwa ku giti; yishyizeho intimba zacu. {UBl 322.2} 

Insanganyamatsiko idashobora kurangira 

Gucungurwa ni insanganyamatsiko nini cyane ikwiriye gutekerezwaho mu buryo 
bwimbitse. Kubyumva birenze ubwenge bwacu, kandi birenze ibitekerezo bikomeye 
by’abantu. Ni nde ushobora kubona Imana akoresheje ubushakashatsi? Ubutunzi 
bw’ubwenge n’ubumenyi bufunguriwe abantu bose, kandi abantu ibihumbi byinshi bafite 
impano zihanitse kurusha abandi baramutse batanze igihe cyabo batugaragariza Yesu, biga 
ukuntu bashobora kwerekana uko ubushobozi bwe bwo kwikururiraho abantu budahwanye 
n’ubw’abandi, ntibazigera na rimwe barangiza icyo cyigisho. {UBl 322.3} 

Nubwo abanditsi bakomeye kandi bafite impano bamenyekanishije ukuri gutangaje, 
bakanagaragariza abantu umucyo mwinshi, mu gihe turimo ntitubura kubona ibitekerezo 
bishya, n’ibyigwa byinshi dukeneye kumenya, kuko insanganyamatsiko y’agakiza 
idashobora kurangira. Umurimo wakomeje gukorwa uko ibinyejana byagiye bisimburana, 
werekana imibereho na kamere bya Kristo, ndetse n’urukundo rw’Imana nk’uko 
rwagaragariye mu gitambo cy’impongano. Icyigisho cyo gucungurwa kizigwa 
n’abacunguwe ibihe byose. Bazunguka kumenya ibintu bishya kandi bikomeye 
byahishuriwe mu mugambi w’agakiza ibihe bizira iherezo. {UBl 322.4} 

Iyaba Yesu yari hamwe na twe uyu munsi, yari kutubwira nk’uko yabwiye abigishwa be ati: 
“Ndacyafite ibyo kubabwira byinshi, ariko ubu ntimubasha kubyihanganira.” (Yohana 
16:12) Yesu yifuzaga kugaragariza abigishwa be inyigisho zimbitse kandi nzima; ariko 
kubera ko imyumvire yabo yari iy’isi, yijimye kandi idahagije, ntibyabashobokeye. Ntibari 
gushobora kunguka ukuri gukomeye, gushimwa kandi gushikamye. Ibura ryo gukura mu 

by’Umwuka rifunga urugi rw’imirasire myinshi y’umucyo waka uva kuri Kristo. Nta gihe 
na kimwe kizabaho ku buryo hatavugwa iby’umucyo urushijeho kuba mwinshi. Ibyo Kristo 
yavugaga byagiraga iteka ubusobanuro buhanitse. Abumvaga inyigisho ze bafite intekerezo 
zibogamye ntibashoboraga gusobanukirwa n’ibyo yavugaga. Yesu yari isoko, yari 
inkomoko y’ukuri. {UBl 322.5} 

Inyigisho zikomeye zo mu Isezerano rya Kera zumviswe nabi kandi zisobanurwa nabi; kandi 
umurimo wa Kristo wari uwo gusobanura ukuri kutari kwarasobanukiye abo kwari 
kwarahawe. Abahanuzi bari barabivuzeho ariko ubusobanuro mu buryo bw’Umwuka ku byo 
banditse bari babuhishwe. Ntibigeze babona ubusobanuro bw’uko kuri. Yesu yacyashye 
abigishwa be kubera ko batindaga gusobanukirwa. Inyinshi mu nyigisho ze z’igiciro ntacyo 
zabamariye kuko batasobanukiwe agaciro k’amagambo ye mu by’Umwuka. Ariko 
yabasezeraniye yuko Umufasha azaza, ku buryo Mwuka w’ukuri azabibutsa ayo magambo 
ye batabashije kugumana mu bitekerezo byabo. Yabasobanuriye ko yari abasigiye 
imaragarita z’ukuri zifite agaciro batari bazi. {UBl 323.1} 

Amabuye y’agaciro mu birombe bicukurwamo ukuri 

Nyuma yo kubambwa no kuzuka kwa Kristo, abigishwa be bamuteze amatwi batangarira 
inyigisho ze z’ukuri kuko zagaragaraga kuri bo nk’inyigisho nshya; ariko yarababwiye ati: 
“Aya ni amagambo nababwiraga nkiri kumwe na mwe...maze abungura ubwenge, ngo 
basobanukirwe n’ibyanditswe.” (Luka 24:44, 45) Ukuri kuracyakomeje kugaragara no 
kwerekana ibintu bishya ku ntekerezo z’abantu batandukanye. Abacukura bose mu birombe 
bicukurwamo ukuri, bazakomeza kuvumbura imarigarita nyinshi kandi zifite agaciro. 
Dushishikajwe cyane n’uko abavuga bose ko bizera ukuri kubumburiwe imbere yacu, kandi 
by’umwihariko abafite inshingano yo kwigisha abandi ukuri, bagombye kuba basobanukiwe 
bihagije inyigisho zose z’ingenzi za Bibiliya. {UBl 323.2} 

Abarwanirira amategeko y’Imana bari ahantu bakeneye cyane Mwuka w’Imana. Niba 
abagabura badafite ubugwaneza, niba barakara vuba igihe hari ubagishije impaka, ni 
ikimenyetso kigaragaza ko bakeneye umucyo w’Imana. Abantu bakwiriye kugaragaza 
ubuntu bwa Kristo mu gihe bagarura imitima y’abantu ku Mana. Ukuri nk’uko kuri muri 
Kristo kuzatuma intekerezo z’abatizera zihinduka mu buryo bunyuranye nk’uko byagenze 
igihe kwigishwaga nk’inyigisho z’abantu cyangwa zishingiye ku mpaka. {UBl 323.3} 

Mu gihe dukoze uko dushoboye kose twigisha ukuri muri kamere yako ihwitura abantu 
tutitaye ku bitekerezo by’abandi, ku bantu bashimishwa n’ikinyoma kuzasobanurwa nabi, 
kuzakoreshwa nabi kandi kuzavugwa nabi, kugira ngo kugaragare nk’uko abakora batyo 
babishaka. Hariho abantu bake cyane mu bo ushyira ukuri batanyoye ku nzoga za Babuloni. 

Birabakomerera gusobanukirwa ukuri, ni yo mpamvu rero hari hakenewe ko ukuri 
kwigishwa nk’uko kuri muri Yesu. {UBl 323.4} 

Abavuga ko bakunda ukuri bashobora kuba abagwaneza n’aboroheje mu mutima nk’uko 
Umwigisha Mukuru yari ameze. Abagiye bakora neza mu birombe by’Ijambo ry’Imana 
kandi bakavumbura ibuye ry’agaciro mu miyoboro ikungahaye y’ukuri no mu bwiru 
bw’Imana bwahishwe ibihe birebire, bazerereza Umwami Yesu, we soko y’ukuri kose, 
bagaragaza mu mico yabo imbaraga yeza iri mu byo bizera. Yesu n’ubuntu bwe bagomba 
kuba mu buturo bw’imbere mu mutima. Ubwo ni bwo noneho azagaragazwa mu magambo, 
mu masengesho, mu mpuguro, no kugaragaza ukuri kwera, kuko iri ari ryo banga rikomeye 
ryo kunesha mu by’Umwuka. {UB1 324.1} 

Igihe inarijye iri mu byo dukora, ukuri tubwira abandi ntabwo kubeza, ntikubatunganya 
kandi ntigutuma imitima yacu iba iy’icyubahiro; ntabwo kuzahamya ko turi inzabya 
zikwiriye gukora umurimo wa Databuja. Mu gusengana umwete gusa ni mo dushobora 
kugirana umubano mwiza na Yesu kandi muri uku gusabana gukomeye amagambo 
n’umwuka bihinduranwa impumuro nziza n’umwuka uri muri Kristo. Nta muntu utazaba 
ukwiriye kuba maso. Yesu, Umukiza Uhebuje yigishije abantu kuba maso. Kwirengagiza 
ibyo inarijye itubwira ntabwo ari ikintu gikwiriye kudebekerwa na hato. Umutima ukwiriye 
kurindwa kuko arimo iby’ubugingo bikomoka. Ba maso kandi uhane ibitekerezo kugira ngo 
udacumuza iminwa yawe. {UBl 324.2} 

IGICE CYA 65: UKO UMUNTU YAKWIFATA MU NYIGISHO 
ATUMVIKANYEHO NA MUGENZIWE 

Turashaka gusobanukirwa n’igihe turimo. Ntidusobanukirwa na kimwe cya kabiri cyacyo. 
Nta n’ubwo twacyumva kugeza mu cya kabiri. Umutima wanjye urankubita iyo ntekereje 
umwanzi duhanganye uwo ari we n’ukuntu tutiteguye neza kumurwanya. Incuro nyinshi 
nagiye nerekwa ibigeragezo by’abana ba Isirayeli kugira ngo bingaragarize uko ubwoko 
bw’Imana buzaba bumeze mbere yo kugaruka kwa Kristo. Uko umwanzi yashatse uburyo 
bwose agenga intekerezo z’Abayuda, ni ko no muri iki gihe ashakisha guhuma intekerezo 
z’abagaragu b’Imana kugira ngo be gushobora gusobanukirwa n’ukuri gukomeye. {UBl 
325.1} 

Igihe Kristo yazaga mu isi yacu, Satani yari ayiriho akurikirana intambwe yose yateraga 
kuva mu muvure kugera i Kaluvari. Satani yari yarareze Imana ko yategetse ko abamarayika 
bitanga, mu gihe yo ubwayo itumvaga icyo kwitanga ari cyo kandi itanashobora kwitangira 
abandi. Iki ni cyo kirego Satani yareze Imana mu ijuru; kandi nyuma yuko umubi 
yirukanywe mu ijuru, yakomeje kuvuga ko Uwiteka akoresha umurimo ubwe atari 
gushobora gukora. Kristo yazanywe ku isi no kugira ngo abone uko akemura ibi birego 
by’ibinyoma no guhishura uwo Se yari we. Ntidushobora kumva ukwicisha bugufi 
yihanganiye ubwo yambaraga kamere yacu. Si uko guhinduka umuntu ubwabyo byari 
bikojeje isoni gusa, ahubwo yari n’Umutware w’ijuru, Umwami w’icyubahiro maze yicisha 
bugufi ahinduka uruhinja, ababazwa n’ubukene n’imibabaro y’abantu bapfa. Ntabwo 
yicishije bugufi ngo abe umwe mu bantu bakomeye cyangwa ngo agire ubutunzi 
n’imbaraga, ahubwo nubwo yahoze ari umutunzi, yahindutse umukene ku bwacu kugira ngo 
mu bukene bwe adushoboze guhinduka abatunzi. Yateye intambwe ku yindi mu kwicisha 
bugufi. Yirukanwaga ava mu mujyi umwe ajya mu wundi; kubera ko abantu batashoboraga 
kwakira Umucyo w’isi. Bari banyuzwe bihagije n’umwanya bari barimo. {UBl 325.2} 

Kristo yari yaratanze imaragarita z’ukuri gukomeye, ariko abantu bari baraguhambiriye mu 
bishingwe by’ubupfumu bw’intekerezo no kwihenda. Yari yarabagejejeho amagambo 
y’ubugingo, ariko ntibabeshejejweho n’ijambo ryose riva mu kanwa k’Imana. Yari 
yarabonye ko abari mu isi batashoboraga kubona ijambo ry’Imana, kuko ryari 
ryaratwikiriwe n’imigenzo y’abantu. Yazanywe no kugaragariza isi akamaro k’isano iri 
hagati y’ijuru n’isi, no gushyira ukuri mu mwanya wako. Yesu wenyine ni we wari 
gushobora guhishura ukuri kwari ngombwa ko abantu bakumenya kugira ngo bashobore 
kwakira agakiza. Yashoboraga gusa kugushyira muri gahunda y’ukuri, kandi byari umurimo 
we kugutandukanya n’ikinyoma no kukugaragariza abantu mu mucyo wako w’ijuru. {UBl 
325.3} 

Satani yahagurukiye kumurwanya, none se ubundi guhera yagwa, ntiyakoresheje imbaraga 
ze zose ngo agaragaze umucyo nk’umwijima, n’umwijima ngo awugaragaze nk’umucyo? 
Igihe cyose Kristo yashakaga kugaragariza abantu ukuri mu isano nyakuri gufitanye 
n’agakiza kabo, Satani yakoreraga mu bayobozi b’Abayuda, akabatera kwanga Umukiza 
w’abari mu isi. Biyemeje gukora byose mu mbaraga zabo kugira ngo bamubuze kumvwa 
n’abantu. {UBl 326.1} 

Mbega ukuntu Kristo yifuzaga, kandi umutima we ukishimira kubumburira abatambyi 
ubutunzi bukomeye bw’ukuri! Ariko intekerezo zabo zari zarajugunywe ahantu 
batashoboraga guhishurirwa ukuri gufitanye isano n’ubwami bwe. Ibyanditswe ntibyari 
byarasomwe uko biri koko. Abayuda bari barategereje kuza kwa Mesiya, ariko bari 
batekereje ko ashobora kuzaza mu cyubahiro cyose kizagaragaza kuza kwe kwa kabiri. 
Kubera ko atazanye n’ubutware bwose bw’ubwami, ntibigeze bamwemera. Ariko ntabwo 
byatewe gusa n’uko ataje mu cyubahiro ngo abe ari yo impamvu bamwanze. Byatewe n’uko 
yari afite gukiranuka nyamara bo ari inyangaguhanwa. Yagendaga ku isi ari umuziranenge. 
Kamere nk’iyo yari hagati yo guta agaciro n’ikibi, yari ihabanye n’ibyifuzo byabo, ku buryo 
byatumye atukwa aranasuzugurwa. Imibereho ye ikiranuka yamurikiye imitima y’abantu, 
yaberetse gukiranirwa icyo kuri cyo muri kamere yako yo kwangwa urunuka. {UBl 326.2} 

Umwana w’Imana yarwanyijwe n’imbaraga z’umwijima kuri buri ntambwe. Nyuma yuko 
abatizwa yayobowe na Mwuka mu butayu kandi ahahurira n’ibishuko mu minsi mirongo 
ine. Nandikiwe amabaruwa yemeza ko Kristo adashobora kuba yari afite kamere 
nk’iy’umuntu, kuko ngo iyo aza kuba ayifite, yari kuba yaracumujwe n’ibishuko bimeze 
kuriya. Iyo atagira kamere y’umuntu, ntiyari kutubera urugero. Iyo ataza kuba usangiye 
kamere natwe, ntiyari kuba yarageragejwe nk’uko umuntu ageragezwa. Iyo biza kuba 
ibidashoboka ko yatsindwa n’ibishuko, ntiyari gushobora kutubera Umufasha. Byari ukuri 
gukomeye ko Kristo yaje kurwana intambara nk’umuntu, mu mwanya w’umuntu. 
Gushukwa kwe no gutsinda kwe bitwigisha ko tugomba kumwigiraho, umuntu agomba 
guhinduka agafata kamere y’Imana. {UBl 326.3} 

Ubumana n’ubumuntu bihurijwe muri Kristo 

Muri Kristo ubumana n’ubumuntu byarakomatanyijwe. Ubumana ntabwo bwateshejwe 
agaciro ngo buhinduke ubumuntu; ubumana bwakomeje kugumana umwanya wabwo, ariko 
ubumuntu kubwo komatana n’ubumana, bwashoboye kurwanya ibishuko bikomeye cyane 
mu butayu. Umutware w’iyi si yasanze Kristo amaze igihe yiyiriza ubusa kandi ashonje, 
amusaba ko ahindura amabuye umutsima. Nyamara mu mugambi w’Imana washyiriweho 
agakiza k’umuntu, wari warateganije ko Kristo azasonza, agakena mu buryo bwose bubaho 
mu mibereho y’umuntu. Yatsinze ibishuko akoresheje imbaraga umuntu yasaba 

akazihabwa. Yakomeje intebe y’ubwami y’Imana, kandi nta mugabo cyangwa umugore 
udashobora gufashishwa ubwo bufasha binyuze mu kwizera Imana. Umuntu ashobora 
guhinduka usangiye kamere n’Imana; nta muntu uriho udashobora gusaba ubufasha 
bw’ijuru mu gishuko n’ikigeragezo. Kristo yazanywe no kugaragaza isoko y’imbaraga ze, 
kugira ngo umuntu atazigera yishingikiriza ku bushobozi bwa kimuntu bwonyine. {UBl 
327.1} 

Abantu bakwiye kuzatsinda bagomba gukoresha imbaraga z’impagarike yabo yose. 
Bagomba gupfukama imbere y’Imana batarambirwa bagasaba imbaraga yayo. Kristo 
yazanywe no kutubera urugero no kutumenyesha ko dushobora guhinduka abasangiye 
kamere n’Imana. Ibyo byashoboka bite? Ku bw’uko twakize kwangirika kwazanywe mu isi 
n’irari. Satani ntiyatsinze Kristo. Ntiyigeze akandagiza ikirenge cye mu ntekerezo 
z’Umucunguzi. Ntiyigeze akora ku mutwe nubwo yakomerekeje agatsinsino. Kristo, 
akoresheje kwitangaho urugero, yagaragaje ko umuntu ashobora kuba indahemuka. Abantu 
bashobora kugira imbaraga yo kurwanya ikibi—imbaraga itabasha gutegekwa n’isi, 
cyangwa urupfu, cyangwa umuriro; imbaraga izabashyira ahantu bashobora gutsinda nk’uko 
Kristo yatsinze. Ubumana n’ubumuntu bishobora guhurira muri bo. {UBl 327.2} 

Wari umurimo wa Kristo kwigishiriza ukuri muri gahunda y’Ubutumwa bwiza no guhishura 
amabwiriza n’amahame yari yarahaye umuntu waguye. Buri gitekerezo yatanze cyari icye 
bwite. Ntiyari akeneye gutira ibitekerezo ku bandi abo ari bo bose; kuko yari isoko y’ukuri 
kose. Yashoboraga kwigisha intekerezo z’abahanuzi n’abahanga no kurinda umwimerere 
w’ibyo yigishaga; kuko ubwenge bwose bwari ubwe. Yari inkomoko n’isoko y’ukuri kose. 
Yarushaga bose isumbwe kandi kubera inyigisho ze, yabaye Umuyobozi mu by’Umwuka 
ibihe byose. {UBl 327.3} 

Kristo ni we wavugiye muri Melikisedeki, Umutambyi w’Imana isumba byose. 
Melikisedeki ntiyari Kristo, ahubwo yari ijwi ry’Imana ku isi, uhagarariye Data wa twese. 
No mu bihe bindi byabanje Kristo yaravuze anayobora abantu be kandi yabaye Umucyo 
w’isi. Igihe Imana yatoranyaga Aburahamu nk’uhagarariye ukuri kwayo, yamuvanye mu 
gihugu cye, atandukana na bene wabo, iramweza. Yifuzaga kumurema mu ishusho yayo 
bwite. Yifuzaga kumwigisha ikurikije umugambi wayo bwite. Kuremwa n’abigisha b’isi, 
ntibyagombaga kumugeraho. Yagombaga kwigishwa gutegeka abana be n’abazakurikiraho 
gukomeza kugendera mu nzira y’Uwiteka, gukora ibyo gukiranuka no guca imanza zitabera. 
Uyu ni wo murimo Imana yifuza ko dukora. Yifuza yuko twasobanukirwa no kuyobora 
imiryango yacu, gutegeka abana bacu no gutegeka abo mu ngo zacu gukomeza inzira 
y’Uwiteka. {UBl 327.4} 

Yohana yahamagariwe umurimo udasanzwe. 


Yohana yahamagariwe gukora umurimo udasanzwe; yagombaga gutegura inzira y’Uwiteka 
no kugorora inzira ze. Uwiteka ntiyamwohereje mu mashuri y’abahanuzi n’abigisha bakuru. 
Yamuvanye mu materaniro y’abantu amujyana mu butayu, kugira ngo yigire ku byaremwe 
n’Imana. Imana ntiyifuzaga ko amera nk’abatambyi n’abayobozi b’idini. Yari ahamagariwe 
gukora umurimo udasanzwe. Uwiteka yamuhaye ubutumwa bwe. Mbese hari ubwo yasanze 
abatambyi n’abategetsi ngo ababaze niba ashobora kwamamaza ubu butumwa?—Oya 
Imana yamutandukanyije nabo kugira ngo atanduzwa n’umwuka wari ubarimo n’inyigisho 
zabo. Yari ijwi ry’urangururira mu butayu ngo: «Nimutunganyirize Uwiteka inzira mu 
butayu, mugororere Imana yacu inzira nyabagendwa mu kidaturwa. Igikombe cyose 
kizuzuzwa kandi umusozi wose n’agasozi bizaringanizwa, n’ahagoramye hazagororwa 
n’inzira zidaharuwe zizaharurwa. Maze icyubahiro cy’Uwiteka kizahishurwa kandi abantu 
bose bazakibonera rimwe, kuko akanwa k’Uwiteka ariko kabivuze.” (Yesaya 40:3-5) Ubu 
ni bwo butumwa bugomba guhabwa abantu bacu ; turi ku iherezo ry’ibihe kandi ubutumwa 
ni ubu: muharure inzira y’Umwami; muteranye amabuye kandi mwereke abantu urugero 
rukwiye. Abantu bagomba gukangurwa. Ntabwo ari cyo gihe cyo kubwira abantu ko hariho 
amahoro n’umutekano. Turashishikazwa ngo: «Shyira ejuru uvuge cyane we kugerura, 
rangurura ijwi ryawe nk’ikondera ubwire ubwoko bwanjye ibicumuro byabwo, ubwire inzu 
ya Yakobo ibyaha byabo.» (Yesaya 58:1). {UBl 328.1} 

Umucyo w’ubwiza bw’Imana wamuritse ku wari uduhagarariye, kandi iri hame ritubwira 
ko ubwiza bw’Imana bushobora kuturasira. Yesu yagotesheje ubwoko bwe ukuboko kwe 
kwa kimuntu, maze ukuboko kwe nk’Imana agufatisha intebe y’ubwami y’Isumbabyose, 
bityo ahuza umuntu n’Imana, kandi ahuza isi n’ijuru. {UBl 328.2} 

Umucyo w’icyubahiro cy’Imana ugomba kuturasira. Dukeneye gusigwa n’ijuru ugusigwa 
kwera. Nubwo umuntu yaba ari umunyabwenge ate, nubwo yaba yarize cyane, ntabwo afite 
ibikwiye byose ngo yigishe abantu keretse yomatanye n’Imana ya Isirayeli. Uwomatanye 
n’ijuru azakora imirimo ya Kristo. Kubwo kwizera Imana azagira imbaraga yo gufasha 
inyokomuntu. Azashaka intama zazimiye zo mu nzu ya Isirayeli. Niba imbaraga mvajuru 
idafatanyije n’umuhati w’umuntu nta gaciro yaha ibintu byose bikomeye umuntu ashobora 
gukora. Mwuka Muziranenge ntari ku rugero ruhagije mu byo dukora. Nta kintu kintera 
ubwoba kurusha kubona umwuka wo kwirema ibice ugaragara muri bene data. Dufite 
ingorane igihe tudashobora guhurira hamwe nk’Abakristo kugira ngo dusuzumire hawe 
twitonze ingingo zidutandukanya. Numva nahunga aho hantu keretse gusa iyo mpumurijwe 
n’abantu babasha gushakashaka mu ijambo ry’Imana bashimikiriye. {UBl 328.3} 

Abantu badashobora gusuzuma batabogamye amahame ashyigikira ibyo abandi bakora 
bitandukanye n’ibyabo, ntibakwiriye kwigisha mu cyiciro icyo ari cyo cyose cy’umurimo 
w’Imana. Icyo dukeneye ni umubatizo wa Mwuka Muziranenge. Bitari ibyo, nta bwo 
twashobora kujya mu isi nk’uko byagendekeye intumwa nyuma yo kubambwa k’Umwami 
wabo. Yesu yari azi intege nke zabo maze abasaba kuguma i Yerusalemu kugeza igihe 
bazahabwa imbaraga ivuye mu ijuru. Buri mwigisha agomba kuba umwigishwa kugira ngo 
amaso ye asigwe amavuta maze abone ibihamya by’ukuri kw’Imana gukomeza kujya 
imbere. Imirasire ya Zuba ryo Gukiranuka igomba kurasira mu mutima we bwite niba 
agomba kuwushyira abandi. {UBl 329.1} 

Nta n’umwe ushobora gusobanura Ibyanditswe adafashijwe na Mwuka Muziranenge. Ariko 
iyo wakiranye Ijambo ry’Imana umutima wiyoroheje kandi wemera kwigishwa, 
abamarayika b’Imana bazakuba hafi bakwereke ibihamya ukuri. Igihe Mwuka w’Imana ari 
kuri wowe, ntihazabaho kwifuza ibya mugenzi wawe cyangwa kumugirira ishyari mu gihe 
usuzuma uruhande mugenzi wawe ahagazemo; ntihazabaho umwuka wo kuregana no 
kunegurana, nk’uko Satani yateje imitima y’abayobozi b’Abayuda kurwanya Kristo. 
Ndababwira nk’uko Kristo yabwiye Nikodemu, ati : « mukwiriye kubyarwa ubwa kabiri » 
« umuntu utabyawe ubwa kabiri, ntabasha kubona ubwami bw’Imana. » (Yohana 3:7,3) 
Ugomba guhindurwa n’ijuru mbere yo gusobanukirwa ibyo ukuri gusaba. Umwigisha 
ntakwiriye kwigisha abandi, keretse abanje kwigira mu ishuri rya Kristo. {UBl 329.2} 

Umurimo udasanzwe wa Ellen G . White 

Dukwiriye kugera aho ibidutandukanya bikurwaho. Niba ntekereza ko mfite umucyo, 
nzakora ibishoboka ngo nywugaragaze. Reka mvuge ko nabajije abandi ibijyanye 
n’ubutumwa Uwiteka yampaye gushyira abantu, urugi rushobora gukingwa kugira ngo 
umucyo udashobora kugera ku bo Imana yawugeneye. Igihe Yesu yajyanga i Yerusalemu 
ahetswe n’indogobe, « Iteraniro rinini ry’abigishwa be bose batangiye kunezerwa, no 
guhimbarisha Imana ijwi rirenga ku bw’ibitangaza babonye byose bati: ‘Hahirwa Umwami 
uje mu izina ry’Uwiteka’, amahoro abe mu ijuru, n’icyubahiro kibe ahasumba hose. 
Abafarisayo bari muri iryo teraniro baramubwira bati ‘ Mwigisha, cyaha abigishwa bawe’. 
Arababaza ati :’Ndababwira yuko aba bahoze, amabuye yarangurura.’ » (Luka 19 :37-40) 
{UBl 329.3} 

Abayuda bagerageje gucecekesha ubutumwa bwiza bwari bwarahanuwe mu Ijambo 
ry’Imana; nyamara ubuhanuzi bugomba gusohora. Uwiteka aravuga ati: « Dore 
nzaboherereza Umuhanuzi, Eliya, umunsi w’Uwiteka ukomeye kandi uteye ubwoba 
utaragera. » (Malaki4 :5) {UBl 330.1} 

Hariho ugomba kuza mu mwuka no mu mbaraga bya Eliya kandi naza, abantu bashobora 
kuvuga bati: « Utsimbarara cyane ku byo wigisha, yemwe nta n’ubwo usobanura 
ibyanditswe mu buryo bukwiriye. Reka nkubwire uburyo ukwiriye kwigisha ubutumwa 
bwawe. » {UBl 330.2} 

Hariho benshi badashobora gutandukanya umurimo w’Imana n’uw’umuntu. Nzavuga ukuri 
nk’uko Imana ikumpa ; kandi ndavuga nti: niba ukomeje gushakisha amakosa no kugira 
Umwuka wo gushaka itandukaniro, ntuzigera umenya ukuri”. Yesu yabwiye abigishwa be 
ati: «Ndacyafite ibyo kubabwira byinshi, ariko ubu ntimubasha kubyihanganira. » (Yohana 
16:12) Ntabwo bari banejejwe n’ibintu byejejwe kandi bihoraho, ariko Yesu yasezeranye 
kohereza umufasha wari kubigisha byose, ibyo yari yarababwiye byose. Benedata 
ntitugomba kwishingikiriza ku muntu. “Nimureke kwishingikiriza ku bantu bafite umwuka 
mu mazuru. Mbese mubaca iki?” (Yesaya 2:2) Mukwiriye kwegurira Yesu imitima yanyu 
itagira gifasha. Ntibidukwiriye ko tunywera ku isoko yo mu kibaya kandi hari isoko yo mu 
misozi. Dukwiriye kureka utugezi two hasi tukavoma ku masoko yo hejuru. Niba hari 
ingingo y’ukuri mudasobanukiwe, mukaba mutayemeranyaho, mushakashake, mugereranye 
ibyanditswe n’ibindi kandi mucukuze urumambo rw’ukuri mumanuke hasi mu birombe 
by’ijambo ry’Imana. Mwishyire ku gicaniro cy’Imana ubwanyu n’intekerezo zanyu; 
mukureho intekerezo zanyu musanganywe kugira ngo Mwuka wo mu ijuru ubayobore mu 
kurikose. {UBl 330.3} 

Igihe kimwe mwenedata yavuze ko atazigera atega amatwi na rimwe inyigisho twari 
dushyigikiye kugira ngo atavaho azemera. Ntiyazaga mu materaniro cyangwa ngo agire 
ikiganiro atega amatwi; ariko nyuma yaje guhamya ko ari umunyabyaha kimwe n’uko yari 
kuba yarateze amatwi. Imana yari yamuhaye amahirwe yo kumenya ukuri, kandi yari 
kuzamubaza uko yayakoresheje. Hari benshi baba bafite urwikekwe ku nyigisho ziriho 
zigishwa muri iki gihe. Ntibaragatega amatwi, ntibaragashakashaka batuje; nyamara 
bagakomereza ibitekerezo byabo mu mwijima. Banyuzwe n’umwanya bahagazemo. 
«Uravuga uti: Ndi umukire ndatunze kandi ndatunganiwe, nta cyo nkennye, utazi yuko uri 
umutindi wo kubabarirwa, kandi uri umukene n’impumyi ndetse wambaye ubusa. Dore 
ndakugira inama : ungureho izahabu yatunganirijwe mu ruganda ubone uko uba umutunzi, 
kandi ungureho n’imyenda yera kugira ngo wambare isoni z’ubwambure bwawe 
zitagaragara, kandi ungureho umuti wo gusiga ku maso yawe kugira ngo uhumuke. Abo 
nkunda bose ndabacyaha, nkabahana ibihano. Nuko rero gira umwete wihane. » 
(Ibyahishuwe 3:17-19). {UBl 330.4} 

Iri somo riganisha ku bariho mu gihe bazi ko hari ubutumwa buriho bwigishwa, nyamara 
badashobora kuza kubwumva. Mbese muzamenya mute ko Uwiteka ariho yerekana 


332 




ibihamya bishya by’ukuri kwe, no kukugaragaza bundi bushya kugira ngo inzira y’Uwiteka 
ishobore gutegurwa? Ni ngamba ki zihari zituma umucyo mushya ushobora gucengera mu 
nzego zose z’abantu b’Imana? Ni ikihe gihamya mufite kigaragaza ko Imana itoherereje 
abana bayo umucyo? Kumva ko wihagije kose, kwikunda n’ubwibone byo mu ntekerezo 
bigomba gushyirwa ku ruhande. Tugomba kuza ku birenge bya Yesu kandi tukigira kuri we, 
we mugwaneza kandi woroheje mu mutima. Yesu ntiyigishije abigishwa be nk’uko abigisha 
bakuru bigishaga ababo. Benshi mu Bayuda baje kwiyumvira aho Kristo ahishura ubwiru 
bw’agakiza; ariko ntibabaga bazanwe no kwiga; babaga bazanwe no kunenga no kureba ko 
hari aho yivuguruza kugira ngo babone icyo baheraho babiba urwikekwe mu bantu ku 
bijyanye n’ibyo yigishaga. Bari banejejwe n’ubumenyi bafite, nyamara abana b’Imana 
bagomba kumenya ijwi ry’Umwungeri w’Ukuri. Mbese iki si cyo gihe gikwiriye cyo 
kwiyiriza ubusa no gusengera imbere y’Imana? Turi mu ngorane zo kwitandukanya, turi mu 
kaga ko guhengamira ku ruhande runaka ku ngingo igirwaho impaka, mbese ntidukwiriye 
gushakana Imana gushimikira, no kwicisha bugufi mu mutima kugira ngo dushobore 
kumenya ukuri uko ari ko? {UB1 331.1} 

Jya munsi y’igiti cy’umutini 

Natanayeri yumvise Yohana atuga urutoki Umukiza avuga ati: « Nguyu Umwana w’Intama 
w’Imana ukuraho ibyaha by’abari mu isi » (Yahana 1:29) ! Natanayeli yitegereje Yesu 
aherako acibwa intege n’ukuntu Umucunguzi w’isi yasaga. Mbese uyu ufite ibimenyetso 
by’umuruho n’ubukene yashoboraga kuba ari we Mesiya? Yesu yari umukozi. Yari 
yarakoranye n’abakozi bacishije bugufi; nuko Natanayeli aherako aragenda. Ariko 
ntiyatsimbaraye ku bitekerezo by’uko inyifato ya Yesu yari imeze. Yapfukamye munsi 
y’igiti cy’umutini abaza Imana niba mu by’ukuri uyu muntu ari we Mesiya. Igihe yari akiri 
ahongaho, Filipo yaraje aramubwira ati: “Uwo Mose yanditse mu mategeko, n’abahanuzi 
bakamwandika twamubonye, ni Yesu mwene Yosefu w’i Nazareti.” Ariko ijambo 
“Nazareti” ryongeye kwenyegeza kutizera kwe aherako abaza ati: “Mbese i Nazareti hari 
icyiza cyahaturuka? » Yari yabogamiye ku ruhande rumwe; ariko Filipo ntiyigeze ashaka 
kurwanya uku kubongama, yaramubwiye ati: ‘Ngwino urebe.” Igihe Natanayeli yageraga 
imbere ya Yesu, Yesu yaravuze ati: “Dore Umwisirayeli nyakuri, udafite uburinganya! 
“Natanayeli yaratangaye aravuga ati: “wamenyeye he?” Yesu aramusubiza ati: Filipo 
ataraguhamagara, ubwo wari munsi y’igiti cy’umutini nakubonye. (Yohana 1:45,46,47,48) 
{UBl 331.2} 

Mbese ntibyatubera byiza tugiye munsi y’igiti cy’umutini tugatakambira Imana ngo 
tumenye ukuri uko ari ko? Mbese ijisho ry’Imana ntirishobora kuba kuri twebwe nk’uko 
ryari kuri Natanayeli? Natanayeli yizeye Umwami avuga atangara ati: “Rabi, uri Umwana 

w’Imana koko. Ni wowe Mwami w’Abisirayeli. Yesu aramusubiza ati: ‘ Mbese wijejewe 
n’uko nkubwiye yuko nakubonye uri munsi y’umutini? Uzabona ibiruta ibyo. Kandi 
arongera aramubwira ati: ni ukuri ni ukuri ndababwira yuko muzabona ijuru rikingutse, 
abamarayika b’Imana bazamuka bavuye ku Mwana w’Umuntu bakamumanukiraho. ” 
(Yohana 1:49-51) {UBl 331.3} 

Ibi ni byo tuzabona niba twomatanye n’Imana. Imana ishaka ko tuyishingikirizaho, 
ntitwishingikirize ku muntu. Yifuza ko tugira umutima mushya kugira ngo aduhishurire 
umucyo uva ku ntebe y’ubwami y’Imana. Dukwiriye gukirana na buri ngorane; ariko niba 
ikibazo giteje impaka kivuzweho, mbese uzasanga umuntu ngo aguhe igitekerezo cye kugira 
ngo ufate umwanzuro uhereye ku cyo agusubije? Oya, sanga Imana. Yibwire icyo wifuza; 
fata Bibiliya yawe kandi ushake nk’uko washaka ubutunzi buhishwe. {UB1 332.1} 

Ntabwo twimbika bihagije. 

Ntabwo twimbika bihagije mu gushaka ukuri. Umuntu wese wizera ukuri kw’iki gihe 
azashyirwa ahantu azasabwa gutanga impamvu y’ibyiringiro biri muri we. Abantu b’Imana 
bazahagarara imbere y’abami, ibikomangoma, abategetsi n’abantu bakomeye b’isi kandi 
bagomba kumenya ko bazi neza icyo ukuri ari cyo. Bagomba kuba abagabo n’abagore 
bahindutse. Imana ishobora kukwigisha mu mwanya umwe ikoresheje Mwuka Muziranenge 
kurusha uko washobora kwigira ku bantu bakomeye bo mu isi. Ijuru n’isi byitegereza 
intambara iriho ku isi. Ku giciro gikomeye, Imana yahaye buri muntu wese amahirwe yo 
kumenya ikizatuma agira ubwenge bumugeza ku gakiza. Mbega ukuntu abamarayika bifuza 
kureba umuntu uzakoresha aya mahirwe! {UBl 332.2} 

Igihe ubutumwa bugeze ku bantu b’Imana, ntibakwiriye kuburwanya; bakwiriye kujya muri 
Bibiliya bakabugereranya n’amategeko n’ibihamya kandi nibasanga bidahuje, ntabwo 
buzaba ari ukuri. Imana ishaka ko intekerezo zacu zaguka. Yifuza kuduha ubuntu bwayo. 
Dushobora kugira umunsi mukuru w’ibintu byiza buri munsi, kuko Imana ishobora 
kudukingurira ubutunzi bwose bwo mu ijuru. Dukwiriye kuba umwe na Kristo nk’uko na 
we ari umwe na Se, kandi na Se azadukunda nk’uko akunda umwana we. Dushobora kugira 
ubufasha bumwe n’ubwo Kristo yagize no kugira imbaraga zo guhangana na buri kintu 
kidutunguye; kuko Imana izaturinda mu majya n’amaza. Izadukingira impande zose kandi 
igihe tuzajyanwa imbere y’abatware n’abategeka bo ku isi, ntidukeneye gutekereza mbere 
yaho ibyo tuzavuga. Imana izatwigisha icyo kuvuga mu gihe gikwiye. Imana idufashe kuza 
ku birenge bya Yesu none kugira ngo tumwigireho mbere yuko twifuza kwigisha abandi. 
218 {UBl 332.3} 


334 



Bibiliya ishingiro ry’imyizerere yacu 


Igihe Ijambo ry’Imana rizaba ryizwe, rigasobanuka kandi rikumvirwa, umucyo waka 
uzamukira isi; ukuri gushya nikwakirwa kandi kugakurikizwa, kuzatuzirikira kuri Yesu 
hakoreshejwe imirunga ikomeye. Bibiliya kandi Bibiliya yonyine, ni yo ikwiriye kuba 
ishingiro ry’imyizerere yacu, umurunga w’ubumwe; abubaha iri jambo ryera bose, 
bazahuza. Intekerezo zacu bwite n’uko tubona ibintu ntibikwiriye kuyobora imihati yacu. 
Umuntu aribeshya ariko Ijambo ry’Imana ryo ntiryibeshya. Aho kugira ngo dusubiranemo, 
abantu nibashyire hejuru Uwiteka. Reka duhangane n’ibiturwanya byose, nk’uko Databuja 
yabigenje avuga ati: “Handitswe ngo.” Reka tuzamure ibendera ryanditsweho ngo: 
“Bibiliya, umugenga wo kwizera kwacu n’imyitwarire yacu.” 219 {UB1 333.1} 

